
Jane Austen 

SENSE AND SENSIBILITY 

Titlul original este -Rațiune şi simtire (Sense and 
Sensibility). Întrucât prima. ediţie în englezeşte a apărut 
cu titlul E/inor şi Marianne, ne-am îngăduit să intitulăm şi 
noi astfel volumul de faţă, cu atât- mai mult cu cât o 
traducere fidelă a titlului original., în spiritul cărţii, este 
destul de dificilă. 

Bemhard Tauchnitz 

Leipzig, 1864 


Elinor şi Marianne 
CAPITOLUL I 


Familia Dashwood se stabilise de multă vreme în 
Sussex. Avea moşie mare, iar reşedinţa îi era la Norland 
Park, în centrul proprietăţii, unde timp de mai multe 
generaţii dusese o viaţă atât de onorabilă încât.se bucura 
de aprecierea unanimă a celor din jur. Fostul stăpân al 
acestei moşii era un celibatar, care ajunse să trăiască 
până la o vârstă înaintată şi a cărui soră îi fu vreme 
îndelungată o credincioasă menajeră şi o prietenă de 
nădejde. Dar moartea ei, care surveni cu zece ani 
înaintea morţii lui, aduse mari schimbări la conac; căci 
pentru a nu-i mai simţi lipsa, el invită, să se stabilească la 
Norland, familia nepotului lui, domnul Henry Dashwood, 
moştenitorul legal al domeniului şi persoana căreia 
intenţiona să i-l lase prin testament. Bătrânul domn îşi 
petrecu în mod plăcut zilele, în societatea nepotului, a 
nepoatei lui şi a copiilor lor. Afecţiunea ce o simţea 
pentru ei toţi crescu. Permanenta atenţie a doamnei şi 
domnului Dashwood de a-i îndeplini dorinţele, atenţie ce 
nu izvora pur şi simplu din interes, ci din bunătatea 
sufletului lor, îl făcu pe bătrân să se bucure de toate 
mângâierile în ultimii ani ai vieţii; iar veselia copiilor dădu 
savoare existenţei lui. 

Domnul Henry Dashwood avea un fiu dintr-o primă 
căsătorie şi trei fete cu actuala lui soţie. Fiul lui, un tânăr 
onorabil, de ispravă, era un om cu dare de mână, căci 
mama lui avusese o avere mare, din care băiatului îi 
revenise jumătate când ajunsese la majorat. Işi spori apoi 
această avere prin căsătoria pe care o făcu în scurt timp 
după aceea. Pentru el, aşadar, moştenirea domeniului 
Norland era de mai puţină importanţă decât pentru 
surorile. lui; căci ele nu puteau căpăta o avere prea mare 
chiar dacă tatăl lor ar fi moştenit acea proprietate. Mama 

lor n-avea niciun ban, iar tatăl lor nu dispunea de mai 
mult de şapte mii de lire; căci cealaltă jumătate din 
averea primei lui soţii era, după cum s-a mai spus, la 
dispoziţia băiatului ei, Henry Dashwood beneficiind doar 
de uzufructul ei. 

Bătrânul gentilom îşi dădu duhul: când i se deschise 
testamentul, ca aproape oricare alt document de acest 
fel, el pricinui pe câtă dezamăgire, pe atâta bucurie. 
Bătrânul nu fu nici atât de nedrept şi nici atât de 
nerecunoscător să nu-i lase domeniul moştenire nepotului 
lui; dar i-l lăsă în nişte condiţii care reduceau valoarea 
moştenirii la jumătate. Domnul Dashwood ar fi vrut să 
poată folosi moştenirea mai mult pentru soţia şi fetele lui, 
decât pentru el.sau pentru fiul lui:.dar ea era hărăzită 
fiului lui şi fiului acestuia, un copilaş de numai patru ani, 
în aşa fel, încât nu-i mai dădea posibilitatea să aibă grijă 
de cele care îi erau mai dragi şi care aveau mai mare 
nevoie să li se asigure existenţa din venitul moşiei sau din 
vânzarea preţioaselor ei păduri. Totul era stipulat în 
folosul acestui copilaş care, cu prilejul vizitelor ce le 
făcuse când şi când la Norland cu tatăl şi cu mama lui, 
reuşise să-şi câştige până într-atât dragostea unchiului 
lui, prin drăgălăşenii ce se întâlnesc adesea la copii de 
doi-trei ani - un anume fel de a stâlci cuvintele, o dorinţă 
sinceră. de a-şi impune capriciile, o mulţime de şiretlicuri 
de-ale lor şi foarte multă gălăgie - încât aproape izbutise 
să şteargă cu buretele toate atenţiile cu care fusese 
înconjurat, ani de-a rândul, bătrânul domn de către 
nepoata lui şi fetele acesteia. Vru totuşi să fie mărinimos 
şi cu ele şi ca semn al afecțiunii ce le-o purta celor trei 
fete, le lăsă câte o mie de lire la fiecare. 

La început domnul Dashwood fu foarte dezamăgit; dar 
avea o fire veselă şi optimistă; putea, pe bună dreptate, 
spera să trăiască ani mulţi şi, ducând o viaţă chibzuită, să 
pună de o parte o sumă frumuşică din produsele unei 
moşii care era destul de întinsă şi susceptibilă de 

neîntârziate îmbunătăţiri. Dar el se bucură doar un an de 
averea în posesia căreia intrase. Nu-i supravieţui mai 
mult unchiului său; zece mii de lire, inclusiv recenta 
moştenire, fu tot ce le rămase văduvei şi fetelor lui. 

De îndată ce se află că viaţa îi este în primejdie, fu 
chemat fiul lui pe care domnul Dashwood îl rugă cu toată 
insistența şi urgenţa la care-l obligau boala, să aibă grijă 
de mama lui vitregă şi de surorile lui. 

John Dashwood nu era atât de sensibil ca ceilalţi 
membri ai familiei; dar fu impresionat de o astfel de 
rugăminte ce i se făcea într-un asemenea moment, şi 
făgădui să-şi dea toată osteneala pentru a le asigura o 
viaţă confortabilă. Tatăl lui se linişti când i se dădură 
asemenea asigurări şi John Dashwood avu răgazul să se 
gândească în ce măsură îi stătea în putinţă să le ajute în 
mod rezonabil. 

Nu era un tânăr rău la suflet, în afară de cazul în care 
rău la suflet înseamnă a fi nesimţitor.şi cam egoist: dar în 
general era un om stimat; căci se comporta cu bună- 
cuviinţă în îndeplinirea îndatoririlor lui obişnuite. Dacă s- 
ar fi căsătorit cu o femeie mai bună la suflet, poate că ar 
fi ajuns să fie încă şi mai respectat decât era: ar fi putut 
deveni poate el însuşi un om amabil. Căci era încă foarte 
tânăr când se căsătorise şi ţinea enorm la soţia lui. Dar 
nevasta lui era o viguroasă caricatură a lui însuşi: mult 
mai egoistă şi mai îngustă la minte. 

Când îi făgăduise tatălui său, se gândise în sinea lui să 
sporească averea surorilor sale făcându-le un cadou de o 
mie de lire la fiecare. Pe atunci chiar se credea în stare să 
o facă. Perspectiva că-şi va spori venitul pe care-l avea, 
cu încă patru mii de lire pe an, în afară de cealaltă 
jumătate ce-i rămăsese din averea mamei lui, îi încălzea 
inima şi-l făcea să fie chiar şi mărinimos. „Da, le va oferi 
trei mii de lire: va fi un gest frumos şi generos din partea 
lui! Şi va fi suficient pentru a le pune la adăpost de orice 

grijă materială. Trei mii de lire! Se putea dispensa destul 
de uşor de această sumă frumuşică.” Se gândi toată ziua 
la această intenţie a lui, se gândi la ea mai multe zile la 
şir, şi nu se căi. 

Abia se terminase înmormântarea tatălui său, că soţia 
lui John Dashwood sosi împreună cu băiatul şi 
servitorimea lor fără măcar s-o fi înştiinţat în vreun fel 
oarecare pe soacra ei. Nimeni nu-i putea contesta dreptul 
de a o face; casa devenise proprietatea soţului ei din clipa 
în care tătăl lui decedase; dar tocmai din această pricină, 
lipsa ei de delicateţe se dovedea a fi şi mai flagrantă, şi 
unei femei în situaţia doamnei Dashwood, animată de 
sentimentele fireşti într-o astfel de împrejurare, trebuie să 
i se fi părut extrem de dezagreabilă; dar doamna 
Dashwood avea un simţ al onoarei atât de profund, o 
mărinimie atât de romantică, încât orice astfel de jignire 
din partea absolut oricui, era doar o sursă de profund 
dezgust. Soţia lui John Dashwood nu fusese niciodată pe 
placul celor din familia lui; dar până atunci nu avusese 
ocazia să le arate cât de puţină consideraţie putea să 
aibă faţă de alţii, când aşa o cerea situaţia. 

Bătrâna doamnă Dashwood se simţi atât de jignită de 
această comportare grosolană şi-şi dispreţui nora atât de 
mult pentru lipsa ei de bună-cuviinţă, încât ar fi părăsit 
casa pentru totdeauna .la sosirea acesteia, dacă 
rugăminţile celei mai mari dintre fiicele ei n-ar fi făcut-o 
să se gândească dacă e cuviincios sau nu să plece, iar 
după aceea propria ei iubire duioasă faţă de cei trei copii 
ai ei o determinaseră să rămână şi să evite astfel, de 
dragul lor, o ruptură cu fratele fetelor ei. 

Elinor, fata ei cea mai mare, ale cărei sfaturi avuseseră 
atâta efect, avea o putere de înţelegere şi un calm în a 
judeca lucrurile, ce-i dădeau dreptul, deşi n-avea decât 
nouăsprezece ani, să fie consilierul mamei «i, 
permițându-i adeseori să contracareze, spre avantajul lor, 

al tuturora, acea pripeală a doamnei Dashwood, care, în 
general, ar fi făcut-o să acţioneze cu nesăbuinţă. Elinor 
avea o inimă de aur; era afectuoasă, iar sentimentele îi 
erau profunde: ştia însă cum să şi le stăpânească: un 
lucru pe care mama ei îl mai avea încă de învăţat şi 
despre care una dintre surorile ei nici nu vroia să audă. 

Însuşirile Mariannei erau, în bună măsură, cu totul 
asemănătoare cu cele ale lui Elinor. Era deşteaptă şi 
sensibilă; dar punea prea multă pasiune în tot ce făcea: 
nici durerile şi nici bucuriile ei nu cunoşteau moderație. 
Era mărinimoasă, bună la suflet, interesantă: avea toate 
calităţile în afară de prudenţă. Asemănarea dintre ea şi 
mama ei era într-adevăr izbitoare. 

Elinor era îngrijorată de această sensibilitate exagerată 
a surorii ei, care, pe de altă parte, era foarte mult pe 
placul doamnei Dashwood. In momentul acesta de mare 
tristeţe pentru ele, se stimulau una pe alta în a-şi da frâu 
liber durerii. Chinul suferit la început era cu bună ştiinţă 
realimentat,  împrospătat iarăşi şi iarăşi întreținut 
neîncetat. Se lăsară cu totul copleşite de durerea lor, 
străduindu-se să şi-o sporească cu orice gând ce-o putea 
redeştepta şi fiind hotărâte să nu accepte ca trecerea 
timpului să le aducă vreo mângâiere. 

Elinor era şi ea profund îndurerată; cu toate acestea 
era în stare să se lupte cu ea însăşi, avea destulă putere 
să nu se lase copleşită. Se consultă cu fratele ei, îşi primi 
cumnata. când aceasta sosi şi izbuti s-o trateze cu 
deferenţa cuvenită; se strădui să o facă şi pe mama ei să 
aibă o comportare asemănătoare, încurajând-o să se 
înarmeze cu răbdare şi îngăduinţă. 

Margaret, cea de-a treia soră, era o fată plăcută şi 
veselă; dar cum era în bună măsură pătrunsă de 
romantismul Mariannei, fără să posede în egală măsură 
bunul simţ al acesteia, la treisprezece ani nu prea dădea 
semne că va ajunge vreodată să fie pe potriva surorilor 

Elinor şi Marianne 
CAPITOLUL II 


Şi-aşa soţia domnului John Dashwood se instală la 
Norland ca stăpână a casei, în “timp ce soacra şi 
cumnatele ei rămaseră acolo ca simple musafire. In 
această calitate erau tratate de soţia domnului John 
Dashwood cu o rezervată politeţe, iar de soţul ei cu atâta 
bunătate. câtă era el în stare să simtă faţă de oricine în 
afară de el însuşi, de soţia lui şi de copilul lor. Insistă 
foarte mult, chiar cu oarecare zel, ca ele să considere 
conacul de la Norland drept propria lor casă, şi cum 
doamnei Dashwood nicio perspectivă nu-i părea mai 
ademenitoare decât aceea de a rămâne acolo până când 
avea să-şi găsească o casă prin apropiere, invitaţia îi fu 
acceptată. 

să rămână într-o casă în care totul îi aducea aminte de 
bucurii din vremuri trecute era exact ce-i convenea. În 
momente de veselie nimeni n-o putea întrece în voioşie. 
Dar şi în tristeţe se lăsa dusă de imaginaţie, şi aşa cum 
bucuria ei era fără prihană, se arăta la fel de neconsolată 
în mâhnirea ei. 

Doamna Dashwood cea tânără nu era de loc de acord 
cu ceea ce intenţiona soţul ei să facă pentru surorile lui. 
Trei mii de lire din averea scumpului lor băieţel ar fi 
însemnat să-l sărăcească îngrozitor. Il rugă fierbinte să se 
mai gândească. Cum îşi putea lua răspunderea de a-şi 
lipsi copilul, singurul lor copil, de o sumă atât de mare? Şi 
ce pretenţii puteau avea domnişoarele Dashwood la o 
asemenea sumă, la o asemenea generozitate din partea 
lui? Doar nu-i erau decât pe jumătate rude de sânge, 
ceea ce pentru ea nu însemna niciun fel de înrudire. Se 
ştie doar că n-a existat niciodată afecţiune între copiii din 
căsniciile unui bărbat; şi de ce trebuia oare să se ruineze 
şi să-l ruineze şi. pe micuțul lor Harry dându-şi toţi banii 

surorilor lui vitrege? 

— Asta a fost ultima dorinţă a tatii. S-o ajut pe văduvă 
şi pe fiicele sale, îi răspunse soţul ei. 

— Cred că nu ştia ce vorbeşte; pun pariu că nu era 
întreg la minte când ţi-a spus una ca asta. De-ar fi fost în 
toate minţile nu s-ar fi putut gândi să-ţi ceară să-l lipseşti 
pe fiul tău de jumătate din avere. 

— Nu mi-a cerut o sumă anume, dragă Fanny; m-a 
rugat numai, în termeni foarte generali, să le ajut şi să le 
asigur o viaţă mai confortabilă decât i-a stat lui în putinţă 
s-o facă; poate c-ar fi fost mai bine dacă lăsa chestiunea 
întru totul pe seama mea. Doar nu-şi putea închipui că n- 
am să am grijă de ele. Dar cum mi-a cerut să-i fac 
această făgăduială, nu puteam să nu-mi dau cuvântul. 
Cel puţin aşa m-am gândit atunci. l-am promis prin 
urmare. că am să le ajut şi trebuie să mă ţin de cuvânt. 
Trebuie făcut ceva pentru ele, când or fi să plece de la 
Norland şi să se stabilească într-altă casă. 

— Ei, atunci să facem ceva pentru ele, dar asta nu 
înseamnă că trebuie să le dai trei mii de lire. Nu uita că o 
dată daţi, banii nu se mai întorc înapoi, adăugă ea. 
Surorile tale au să se căsătorească şi adio bani. Dacă 
bietul nostru băieţel i-ar putea căpăta înapoi... 

— Ei da, atunci s-ar schimba lucrurile, răspunse soţul ei 
pe un ton grav. S-ar putea să vină o dată şi timpul când 
Harry va regreta c-a fost lipsit de o sumă aşa de mare. 
Dacă, de pildă, s-ar întâmpla să aibă o familie numeroasă, 
banii pe care-i dau surorilor mele i-ar fi bineveniţi. 

— Sigur că da. 

— Ei, atunci, poate ar fi mai bine pentru toată lumea să 
reducem suma la jumătate. Cinci sute de lire adăugate la 
averea lor înseamnă foarte mult. 

— O, ar fi grozav pentru ele! Care frate din lumea asta 
ar face pe jumătate din cât faci tu pentru surorile tale, 
chiar dacă i-ar fi surori adevărate? Numai că nu-ţi sunt 

decât surori vitrege! Dar tu ai o inimă atât de largă! 

— N-aş vrea să fiu meschin, replică el. În astfel de 
împrejurări, e bine să faci mai degrabă prea mult decât 
prea puţin. Aşa nimeni n-o să poată spune că n-am făcut 
destul pentru ele: nici chiar ele. Nu se pot aştepta la mai 
mult. 

— Nu se ştie la ce se pot aştepta ele, spuse doamna 
Dashwood, dar noi nu trebuie să ne gândim la ce se 
aşteaptă ele. Chestiunea este: ce-ţi dă ţie mâna să faci 
pentru ele. 

— Sigur că da. Şi cred că-mi pot permite să le dau 
fiecăreia câte cinci sute de lire. Aşa stând lucrurile, fără 
ca eu să le mai dau ceva în plus, fiecare dintre ele o să 
aibă peste trei mii de lire la moartea mamei lor - o avere 
frumuşică pentru orice tânără. 

— Păi sigur. Şi dacă stai şi te gândeşti bine nici nu cred 
c-ar trebui să le mai dai ceva în plus. Au să aibă zece mii 
de lire de împărţit între ele. Dacă au să se căsătorească, 
fără îndoială că au să se descurce foarte bine şi dacă n-au 
să se căsătorească, atunci pot trăi toate trei foarte 
confortabil din dobânda pe care au s-o primească la zece 
mii de lire. 

— Asta-i foarte adevărat şi deci nu ştiu dacă, ţinând 
seama de toate astea, n-ar fi mai nimerit să facem mai 
degrabă ceva pentru mama lor, cât mai este în viaţă, 
decât pentru ele, să-i oferim, de exemplu, o rentă anuală 
viageră. Aşa ar putea beneficia de rentă şi surorile mele. 
Cu o sută de lire pe an s-ar descurca toate foarte uşor. 

Soţia lui şovăi o clipă, înainte de a-şi da 
consimţământul. 

— Sigur că e mai bine decât să te -desparţi de 1.500 de 
lire dintr-o dată. Dar dacă s-ar întâmpla ca doamna 
Dashwood să trăiască cincisprezece ani de acum înainte 
ne-am păcăli prea din cale-afară. 

— Cincisprezece ani! Dar, dragă Fanny, din păcate n- 

are să trăiască nici pe jumătate... 

— Sigur că nu, dar nu ştiu dacă ai observat că oamenii 
trăiesc până la adânci bătrâneţe când li se plăteşte o 
rentă viageră; şi pe urmă ea e foarte sănătoasă şi robustă 
şi abia dac-a împlinit patruzeci de ani. O rentă viageră eo 
treabă foarte serioasă; trebuie s-o plăteşti an de an, nu 
poţi scăpa de ea. Nu-ţi dai seama ce anume vrei să faci. 
Am văzut câte necazuri se pot ivi dintr-o rentă viageră, 
căci potrivit testamentului tatii, mama a trebuit să 
plătească trei astfel de rente, unor servitori bătrâni şi nici 
nu-ţi poţi închipui ce greu i-a venit. Aceste rente trebuiau 
plătite de două ori pe an; şi mai trebuia să aibă grijă să 
ajungă în mâna lor şi la un moment dat s-a spus că unul 
dintre ei a murit şi mai târziu s-a dovedit că nu fusese 
adevărat. Mama se săturase până peste cap de ele. 
Spunea că veniturile nu mai sunt ale ei din pricina acelor 
permanente pretenţii băneşti; n-a fost de loc frumos din 
partea tatii, pentru că altfel, mama ar fi putut dispune de 
bani cum ar fi vrut, fără absolut nicio restricţie. De aceea 
am ajuns să-mi fie groază de rentele viagere, aşa că nu 
m-aş obliga să plătesc o astfel de rentă pentru nimic în 
lume. 

— Sigur că e neplăcut să ai an de'an astfel de pierderi 
ce-ţi seacă venitul picătură cu picătură, răspunse 
Dashwood. Aşa cum pe bună dreptate spunea şi mama 
ta, averea nu mai este a ta. Fără îndoială nu e de loc 
plăcut să fii obligat să plăteşti astfel-de sume la zile fixe: 
îţi dă într-un fel sentimentul că eşti lipsit de 
independenţă. 

— Aşa şi este şi până la urmă nu te alegi nici măcar cu 
mulţumiri. Dac-aş fi în locul tău, aş face numai ce cred eu 
de cuviinţă. Nu m-aş obliga să le dau vreo rentă anuală. 
Uneori s-ar putea să ne vină greu să ne dispensăm de o 
sută de lire sau chiar şi de cincizeci de lire pe an din 
cheltuielile noastre. 

— Cred că ai dreptate, draga mea; are să fie mai bine 
să nu ne încurcăm cu nicio rentă viageră în cazul de faţă; 
ce le-aş da ocazional va fi de mai mare ajutor decât o 
rentă anuală, pentru că dacă ar fi sigure de un venit mai 
amplu, ar duce o viaţă pe picior mare şi n-ar fi nici cu un 
gologan mai bogate la sfârşitul anului. Cu siguranţă că 
aşa o să fie cel mai bine. Un cadou de cincizeci de lire din 
când în când ca să nu le las să ducă lipsă de bani. Asta o 
să mă ajute să-mi ţin pe de-a-ntregul făgăduiala faţă de 
tata. 

— Aşa cred şi eu. Ba, drept să-ţi spun, sunt convinsă că 
tatăl tău nici nu s-a gândit să le dai bani. Cred că ajutorul 
la care s-a gândit el trebuia să fie ceea ce pe bună 
dreptate se putea cineva aştepta de la tine; de exemplu 
să ai grijă să le găseşti o căsuţă confortabilă, să le ajuţi să 
se mute în ea şi să le trimiţi peşte şi vânat şi alte 
asemenea cadouri. Pot să jur că nu s-a gândit la nimic 
altceva, n-ar fi logic şi raţional să se fi aşteptat la altceva. 
la gândeşte-te numai, dragă domnule Dashwood, cât de 
confortabil poate trăi mama ta vitregă şi fetele ei din 
dobânda celor şapte mii de lire, în afară de mia de lire a 
fiecăreia dintre cele trei fete, care le aduce în parte un 
venit de cincizeci de lire pe an şi nu se poate să nu-i 
plătească ele şi mamei lor întreţinerea din aceste 
câştiguri. Impreună au să aibă cam 500 de lire pe an şi 
cum naiba să aibă patru femei nevoie de mai mult de 
atâta? Au să cheltuiască atât de puţin! N-o să aibă de fapt 
mai nicio cheltuială! Intreţinerea casei n-o să le coste 
aproape nimic. N-au să aibă trăsură, n-au să aibă cai şi 
nici prea mulţi servitori; n-au să primească oaspeţi, aşa 
că n-au să aibă niciun fel de cheltuieli. la gândeşte-te ce 
viaţă tihnită au să ducă! Cinci sute de lire pe an! Zău 
dacă-mi pot închipui cum au să poată ele cheltui măcar 
jumătate din banii ăştia; aşa că e cu totul absurd să te 
gândeşti să le mai dai bani de la tine. Mai degrabă au să 
fie ele în stare să-ţi dea ţie câte ceva: 


14 


Jane Austen 


— Pe legea mea, cred că ai perfectă dreptate, spuse 
domnul Dashwood. E cât se poate de limpede că atunci 
când m-a rugat să le ajut, tata s-a gândit numai la ce 
spuneai tu. Da, e cât se poate de limpede şi-o să-mi 
respect cu stricteţe promisiunea, oferindu-le ajutorul şi 
amabilităţile de care vorbeai. Când mama are să se mute 
în altă casă o s-o ajut cu dragă inimă la mutat pe cât îmi 
va sta în putinţă. Şi poate cu această ocazie am să-i fac 
cadou şi nişte mobilă. 

— Sigur că da, încuviinţă doamna Dashwood. Dar 
oricum să nu uiţi un lucru. Când tatăl şi mama ta s-au 
mutat la Norland, cu toate că şi-au vândut mobila de la 
Stanhill, au reuşit să păstreze toate porţelanurile, 
argintăria şi rufăria, care acum i-au rămas mamei tale. 
Aşa încât are să aibă aproape tot ce-i trebuie când o să se 
mute la ea. 

— Bine chibzuit, ai dreptate. O moştenire prețioasă, ce- 
i drept! Şi totuşi, o parte din argintărie ne-ar fi prins şi 
nouă foarte bine ca s-o completeze pe cea pe care-o 
avem. 

— Aşa-i; iar serviciul lor pentru micul dejun e de două 
ori mai frumos decât cel pe care-l avem. După părerea 
mea, mult prea frumos pentru orice casă în care le-ar da 
lor mâna să locuiască vreodată. Dar mă rog, ce să-i faci. 
Tatăl tău nu s-a gândit decât la ele. Şi nu-i datorezi nicio 
recunoştinţă, ascultă-mă pe mine, şi nici nu-i cazul să-ţi 
dai prea multă osteneală să-i îndeplineşti dorinţele; căci 
ştiu prea bine că dac-ar fi putut, lor le-ar fi lăsat aproape 
tot ce avea pe lumea asta. 

Acest argument se dovedi irezistibil. Conferi intenţiilor 
sale hotărârea fermă ce-i lipsise până atunci de a le pune 
în practică; şi în cele din urmă ajunse la concluzia că ar fi 
fost absolut de prisos, ba chiar de prost gust, să facă mai 
mult pentru văduva şi fetele tatălui său decât asemenea 
acte de ajutorare a aproapelui cum îi sugerase soţia lui. 

CAPITOLUL III 


Doamna Dashwood râmase la Norland câteva luni; nu 
pentru că n-ar fi vrut să se mute acuma, când fiecare 
colţişor atât de bine cunoscut nu-i mai deştepta puternica 
emoție. ce i-o pricinuise o vreme; dar când începu să nu 
mai fie chiar atât de abătută şi când în loc să-şi 
amintească numai de lucruri triste începu să. se mai 
gândească şi la altele, o cuprinse nerăbdarea de a pleca 
şi-şi dădu toată osteneala să-şi găsească o locuinţă 
potrivită prin împrejurimi. Căci i-ar fi fost imposibil să se 
mute prea departe de mult îndrăgitul conac de la 
Norland. Dar nu găsi nicio casă care să fie destul de 
liniştită şi de confortabilă şi care să-i convină şi fetei ei 
mai mari, fată foarte înţeleaptă, căci, cu judecata ei 
solidă, Elinor respinsese mai multe locuinţe cu care şi 
mama ei fusese de acord că sunt prea mari pentru venitul 
lor. 

Doamna Dashwood ştia de la soţul ei, de promisiunea 
solemnă pe care i-o făcuse fiul lui în favoarea lor, 
promisiune ce adusese mângâiere ultimilor sale gânduri 
pământeşti. Nu se îndoia de sinceritatea acestei 
promisiuni după cum nici soţul ei nu se îndoise şi se 
gândea la ea cu mulţumire, socotind acest lucru în 
favoarea fetelor ei, deşi ea era convinsă că, în ceea ce-o 
privea, o sumă mai mică de şapte mii de lire i-ar fi ajuns 
şi chiar i-ar fi prisosit. Se bucură şi pentru fratele lor, 
pentru inima lui largă; îşi reproşă că nu-i recunoscuse 
până atunci meritele, necrezându-l în stare de mărinimie. 
Dar purtarea lui grijulie faţă de ea şi de surorile lui o 
convinse că bunăstarea lor nu-i este indiferentă şi multă 
vreme se bizui cu încredere pe generozitatea intenţiilor 
sale. 

Dispreţul pe care-l simţise faţă de nora ei, încă de când 

dăduse prima dată ochii cu: ea, crescu şi mai mult pe 
măsură ce ajunse s-o cunoască mai bine, în jumătatea de 
an în care convieţuiră sub acelaşi acoperământ; şi poate 
că în ciuda sentimentelor materne şi a politeţii doamnei 
Dashwood, cele două femei n-ar fi putut trăi împreună 
atât de mult, de nu s-ar fi ivit o anume împrejurare care 
să le determine, după părerea doamnei Dashwood, pe 
fetele ei să rămână mai departe la Norland. 

Această împrejurare consta în afecțiunea crescândă 
dintre fata ei cea mai mare şi fratele soţiei lui John 
Dashwood, un tânăr manierat şi plăcut, care le fu 
prezentat la scurtă vreme după ce sora lui se stabili la 
Norland şi care de atunci îşi petrecuse cea mai mare 
parte a timpului acolo. 

Unele mame ar fi încurajat din interes intimitatea lor, 
căci Edward Ferrars era fiul cel mai mare al unui om care 
murise lăsând o avere enormă; altele ar fi încercat 
eventual s-o înăbuşe, din prudenţă, căci în afară de o 
sumă derizorie, întreaga lui avere depindea de 
testamentul mamei lui. Dar doamna Dashwood nu se lăsă 
influenţată de niciunul din aceste două considerente. 
Pentru ea era destul că el părea a fi un tânăr simpatic, că 
o iubea pe fata ei şi că Elinor îi împărtăşea sentimentele. 
Că deosebirea de avere poate ţine departe doi tineri ce se 
simt atraşi prin asemănările firii lor era o idee contrară 
oricăror concepţii ale doamnei Dashwood şi n-ar fi putut 
înţelege că meritele lui Elinor nu sunt recunoscute de toţi 
cei ce o cunosc. Nu-şi făcuseră o bună părere despre 
Edward Ferrars ca urmare a unor calităţi deosebite ale 
înfăţişării sau purtării sale. Nu era frumos, iar manierele 
sale nu-ţi deveneau agreabile decât cu timpul. Era prea 
lipsit de îndrăzneală pentru a face impresie în societate, 
dar timiditatea lui firească o dată înfrântă, felul său de a fi 
îi dădea la iveală o inimă sinceră şi prietenoasă. Era 
înzestrat cu o inteligenţă pe care educaţia i-o rafinase în 
mare măsură. Dar n-avea nici însuşirile şi nici firea care 

să-i permită să ducă la îndeplinire -dorinţa mamei şi a 
surorii lui: ele ţineau foarte mult să-l vadă distingându-se 
într-un fel oarecare - dar cum anume nici ele nu ştiau 
prea bine. Ar fi vrut ca el, într-un fel sau altul, să facă 
impresie bună în societate. Mama lui ar fi dorit să-l vadă 
manifestând interes pentru viaţa politică, să-l facă să 
ajungă în Parlament, să-l vadă că are trecere la unii dintre 
oamenii mari ai zilei, şi la fel ar fi vrut şi soţia lui John 
Dashwood; până ce s-ar fi putut ajunge la această stare 
binecuvântată, şi-ar fi putut potoli ambiția văzându-l 
conducând o caleaşcă. Dar Edward n-avea nicio înclinaţie 
pentru oamenii mari sau pentru caleşti. Toate dorinţele 
lui erau legate de tihna casei şi de bucuriile liniştite ale 
vieţii de familie. Din fericire avea un frate mai tânăr care 
promitea mai mult. 

Edward locuise mai multe săptămâni la Norland înainte 
ca doamna Dashwood să-l bage în seamă, căci pe atunci 
era atât de mâhnită încât nu dădea importanţă la cele ce 
se petreceau în jurul ei. Observă doar că e liniştit şi nu e 
de loc înfigăreţ şi asta-i plăcu. Edward nu-i tulbură 
mâhnirea prin conversații inoportune. Avu prima dată 
prilejul să-l observe şi să-l aprobe încă şi mai mult când, 
într-o zi, Elinor -se întâmplă să facă o remarcă despre 
deosebirea dintre el şi sora lui. Contrastul o cuceri întru 
totul pe mama ei. 

— E destul, spuse ea, să spui că nu seamănă cu Fanny; 
e destul. Asta implică tot ceea ce este agreabil. Pot spune 
că l-am şi îndrăgit. 

— Cred că are să-ţi placă când ai să-l cunoşti mai bine, 
spuse Elinor. 

— Să-mi placă! îi răspunse zâmbind mama ei. Pentru 
mine nu există alt sentiment de aprobare în afară de 
dragoste. 

— S-ar putea să-l stimezi. 

— Niciodată până acum n-am despărţit stima de 

dragoste. 

Aşa că doamna Dashwood începu să-şi dea osteneala 
să-l cunoască mai bine. Felul ei de a fi era cuceritor şi 
curând izgoni timiditatea băiatului. Curând ajunse să-i 
aprecieze meritele; poate că puterea ei de pătrundere fu 
ajutată şi de simpatia pe care el o manifesta faţă de 
Elinor; era însă convinsă de autentica lui valoare şi până 
şi felul acela rezervat de a fi, care-l caracteriza, şi care 
era cu totul deosebit de ideea ce şi-o făcuse despre 
modul în care trebuie să se poarte un tânăr, nu i se mai 
părea lipsit de interes, de vreme ce ştia că are o inimă 
caldă şi un temperament afectuos. 

Abia dacă şi-a dat seama de vreo dovadă de dragoste 
în purtarea lui faţă de Elinor, că a şi început să considere 
legătura dintre ei ca ceva foarte serios şi să se gândească 
la o foarte apropiată căsătorie între ei. 

— E foarte probabil, dragă Marianne, ca în câteva luni 
Elinor să se aşeze la casa ei. O să ne.lipsească, dar ea va 
fi fericită. 

— Vai, mămico, şi ce-o să ne facem fără ea? 

— Draga mea, nici nu poate fi vorba de o despărţire. O 
să locuim la o depărtare doar de câteva mile şi-o să ne 
întâlnim în fiecare zi lăsată de la bunul Dumnezeu. Şi-ai 
să dobândeşti un frate, un frate adevărat, care-o să te 
iubească. Am cea mai bună părere despre caracterul lui 
Edward. Dar eşti cam tristă, Marianne; dezaprobi cumva 
alegerea făcută de sora ta? 

— Poate că mă cam surprinde, spuse Marianne. Edward 
e foarte drăguţ, şi-l iubesc din tot sufletul. Dar cu toate 
astea - nu este genul de tânăr care place - parcă-i 
lipseşte ceva - n-are o înfăţişare care să te impresioneze, 
n-are nimic din farmecul pe care m-aş fi aşteptat să-l aibă 
bărbatul de care s-ar putea îndrăgosti sora mea. Nu are în 
priviri acel spirit, acel foc care să te impresioneze imediat 
prin inteligenţă şi omenie. Şi pe urmă, tare mi-e teamă, 

mamă, că nu prea are gusturi alese. Se pare că muzica 
nu-l prea atrage, şi deşi admiră mult desenele lui Elinor, 
admiraţia lui nu este a cuiva care să-şi dea seama de 
valoarea lor. Şi deşi se interesează adesea de ce 
desenează ea, este evident că, de fapt nu se pricepe 
deloc la desen. Admiră ca un îndrăgostit, nu ca un 
cunoscător. Pe mine nu m-ar putea mulţumi decât cel ce- 
ar îmbina aceste două calităţi. N-aş putea fi fericită alături 
de-un bărbat ale cărui gusturi nu coincid întru totul cu ale 
mele. Ar trebui să aibă aceleaşi simţăminte ca şi mine: ar 
trebui să ne farmece aceleaşi cărţi, aceeaşi muzică. Oh, 
mămico, cât de monotonă şi de molcomă a fost lectura pe 
care ne-a făcut-o Edward aseară! Ce rău mi-a părut 
pentru sora mea! Şi cu toate astea a suportat-o foarte 
liniştită, cred că nici măcar n-a observat. Eu una abia mai 
puteam sta pe scaun. Să asculţi versurile acelea 
minunate, care m-au înnebunit de-atâtea ori, rostite cu un 
calm atât de imperturbabil, cu o indiferenţă atât de 
îngrozitoare! 

— Sunt sigură că s-ar fi descurcat mult mai bine dac-ar 
fi avut de citit o proză simplă şi elegantă. La asta m-am şi 
gândit aseară, dar tu ai vrut neapărat să-i dai să citească 
versuri de Cowper. 

— Vai, mămico, dacă nu-l inspiră Cowper, atunci cine 
să-l mai inspire! Dar trebuie să recunoaştem că nu toate 
gusturile sunt la fel. Elinor nu simte la fel cu mine şi poate 
deci să i-o treacă cu vederea şi să fie fericită cu el. Dar 
mie, mie, dacă l-aş fi iubit, mi-ar fi frânt inima să-l aud 
citind cu atât de puţină sensibilitate. Cu cât cunosc mai 
bine lumea asta, mămico, cu atât sunt mai convinsă că n- 
am să întâlnesc niciodată vreun bărbat pe care să-l pot 
iubi cu adevărat. Sunt atât de pretențioasă! Ar trebui să 
aibă toate calităţile lui Edward, iar înfăţişarea şi felul său 
de-a fi ar trebui să-i întregească bunătatea cu toate 
farmecele posibile. 

— Nu uita, draga mea, că n-ai încă nici şaptesprezece 
ani. E prea devreme să-ţi pierzi speranţa că vei avea şi tu 
parte de o astfel de fericire. De ce-ai fi tu mai puţin 
norocoasă decât mama ta? Dea Domnul, draga mea 
Marianne, ca destinul tău să se deosebească de al meu 
doar într-o singură privinţă! 


CAPITOLUL IV 


— Ce păcat, Elinor, spuse Marianne, că lui Edward nu-i 
place de loc desenul. 

— Nu-i place desenul! replică Elinor, dar de ce crezi 
asta? E adevărat că el nu desenează, dar îi place mult să 
admire realizările altora; şi te asigur că nu-i lipseşte 
înclinația înnăscută, deşi n-a avut prilejul să şi-o 
valorifice. Cred că dacă ar fi avut ocazia să înveţe, ar fi 
desenat foarte bine. Are atât de puţină încredere în 
propria lui judecată în această privinţă, încât nu e 
niciodată dispus să-şi dea cu părerea despre vreun 
tablou; dar are un gust sigur şi o simplitate înnăscută în a 
face aprecieri în acest domeniu care, în general, îl 
călăuzesc foarte corect. 

Marianne nu vru s-o jignească şi nu mai adăugă nimic 
în legătură cu acest subiect, dar aprobarea pe care 
spunea Elinor că o deşteaptă desenele altora în Edward 
era foarte departe de acea încântare entuziastă, care, 
după părerea Mariannei, era singura ce putea fi 
considerată drept înclinaţie pentru desen. Totuşi, deşi 
zâmbea în sinea ei de greşeala pe care o făcea sora sa, o 
respecta pentru acea oarbă părtinire faţă de Edward, ce o 
determina să facă o astfel de eroare. 

— Sper, Marianne, că-n general nu-l consideri lipsit de 
gust, continuă Elinor. De fapt, sunt aproape sigură că nu 
crezi aşa ceva, căci purtarea ta faţă de el este foarte 
cordială şi dacă ai gândi că n-are gust, sunt sigură că n-ai 

fi atât de politicoasă cu el. 

Marianne nu prea ştia ce să-i răspundă. Nu vroia cu 
niciun chip să jignească sentimentele surorii ei, şi totuşi îi 
era imposibil să-i spună ceva ce nu credea. In cele din 
urmă răspunse: 

— Să nu te simţi jignită, Elinor, dacă n-am să-l laud în 
toate privinţele cum crezi tu că o merită. N-am avut prea 
multe ocazii să-i apreciez toate calităţile minţii, toate 
gusturile şi înclinațiile, aşa cum ai avut tu ocazia s-o faci; 
dar am cea mai bună părere din lume despre bunătatea 
şi înţelepciunea lui. Cred că este într-adevăr demn de 
dragoste şi de respect. 

— Sunt sigură, îi răspunse Elinor zâmbind, că nici cei 
mai buni prieteni ai lui n-ar fi nemulţumiţi să audă că este 
astfel lăudat. Nu-mi pot închipui cum ai fi putut să te 
exprimi cu mai multă căldură. 

Marianne se bucură să constate că o poate încânta cu 
atâta uşurinţă pe sora ei. 

— Cred că niciunul dintre aceia ce l-au întâlnit destul 
de des ca să-l poată antrena într-o discuţie fără rezerve 
nu se poate îndoi de înţelepciunea şi bunătatea lui, 
continuă Elinor. Extraordinara sa inteligenţă şi principiile 
lui nu sunt ascunse decât de acea timiditate pe care-o are 
şi care prea adesea îl face să nu scoată o vorbă. Îl cunoşti 
doar destul de bine ca să-ţi dai seama de reala lui 
valoare. Din anumite motive nu-i cunoşti atât de bine ca 
mine acele înclinații mai puţin importante, cum le spui tu. 
Dar s-a întâmplat ca el şi cu mine să fim mai mult 
împreună, în timp ce tu erai cu totul absorbită de 
afecțiunea faţă de mama. L-am văzut mai mult, i-am 
analizat sentimentele şi i-am ascultat părerile în materie 
de literatură şi alte domenii; şi, în general, îndrăznesc să 
spun că e bine informat, că-i place mult să citească, are o 
imaginaţie vie, o capacitate de observaţie justă şi 
corectă, gusturi pure şi delicate. Pe măsură ce-l cunoşti, 

calităţile sale capătă mai multă strălucire, la fel ca şi 
înfăţişarea şi felul lui de a fi. Purtarea lui e, fără îndoială, 
impresionantă la prima vedere şi nu se poate deloc spune 
că-i frumos până ce nu-ţi dai seama de expresia ochilor, 
de-o bunătate cu totul deosebită şi în general de 
blândeţea figurii lui. In momentul de faţă îl cunosc atât de 
bine, încât consider că e chiar frumos sau cel puţin 
aproape frumos. Tu ce zici, Marianne? 

— În curând am să-l găsesc şi eu frumos, Elinor, chiar 
dacă acum nu mi se pare. Când ai să-mi spui să-l iubesc 
ca pe un frate, faţa lui o să mi se pară la fel de perfectă 
cum îmi pare acum a fi sufletul lui. 

Elinor tresări când o auzi ce spune şi-i păru rău că se 
dăduse de gol vorbind cu atâta căldură despre el.. Îşi 
dădea seama că are o părere foarte bună despre Edward, 
credea cu tărie că sentimentul e reciproc; dar ar fi trebuit 
să fie mult mai sigură de aceasta, pentru a-i fi agreabilă 
convingerea Mariannei cu privire la ataşamentul dintre ei. 
Ştia că ceea ce Marianne şi mama lor îşi închipuiseră la 
un moment dat, credeau cu tărie în clipa următoare - că 
la ele a dori însemna a spera şi a spera însemna a 
aştepta să se întâmple. Incercă să-i explice surorii ei 
adevărata stare de lucruri. 

— Nu încerc să neg faptul că am o foarte bună părere 
despre el, că-l stimez foarte mult, că-mi place... 

La care, Marianne izbucni indignată: 

— ÎI stimezi! Îţi place! Ce inimă de gheaţă poţi avea, 
Elinor! Zău, mai rău decât atât! Ţi-e ruşine să fii altfel. 
Mai rosteşte o dată cuvintele pe care le-ai rostit, şi 
părăsesc odaia chiar în clipa asta. 

Elinor nu-şi putu stăpâni râsul. 

— lartă-mă, spuse ea, şi fii sigură că n-am vrut să te 
jignesc, vorbindu-ţi atât de liniştită, despre sentimentele 
mele. Consideră-le mai puternice decât ţi le-am 
mărturisit; pe scurt, consideră-le a fi potrivite meritelor lui 

şi bănuiala, speranţa afecțiunii ce mi-o poartă pot fi o 
garanţie, fără a fi o nesăbuinţă sau o dovadă de lipsă de 
înţelepciune. Dar nu trebuie să crezi nimic mai mult decât 
atât. Nu sunt de loc sigură de simpatia lui pentru mine. 
Sunt momente când mă îndoiesc foarte mult de 
intensitatea ei şi până ce nu voi fi pe deplin sigură de 
sentimentele lui nu trebuie să te mire dorinţa mea de a 
evita orice încurajare a vreunei atitudini subiective din 
partea mea, care m-ar face să cred sau să spun mai mult 
decât este în realitate. In inima mea hu prea mă îndoiesc, 
sunt aproape sigură de sentimentele lui. Dar pe lângă 
atracţia pe care o simte pentru mine, sunt şi alte lucruri 
care trebuie luate în consideraţie. E departe de a fi 
independent. Nu putem şti cum este în realitate mama 
lui; din felul în care s-a referit Fanny la comportarea şi la 
părerile ei nu ne prea putem gândi la ea ca la o persoană 
prea agreabilă; şi cred că greşesc foarte mult dacă îmi 
închipui că Edward nu este el însuşi conştient că va avea 
de întâmpinat multe greutăţi dacă ar fi să dorească să se 
însoare cu o femeie care n-are nici avere prea mare şi 
niciun rang înalt. 

Marianne fu foarte mirată să afle cât de departe de 
adevăr mersese imaginaţia mamei sale şi a ei. 

— Cum, chiar nu eşti logodită cu el? spuse ea. Daro să 
vă logodiţi cât de curând, sunt sigură. Oricum această 
amânare va avea două avantaje. N-am să te pierd atât de 
curând şi Edward va avea prilejul să-şi valorifice acea 
înclinaţie firească pentru preocuparea ta preferată, lucru 
indispensabil fericirii tale viitoare. Oh, ce straşnic ar mai fi 
să fie până într-atâta stimulat de talentul tău încât să 
înveţe şi el să deseneze! 

Elinor îi spusese surorii ei părerea sa sinceră. Nu putea 
considera că ataşamentul ei pentru Edward are 
perspective atât de favorabile, cum crezuse Marianne. 
Uneori Edward manifesta o lipsă de entuziasm care, dacă 

nu dovedea indiferenţă, sugera în orice caz ceva la fel de 
puţin promiţător. Indoiala lui cu privire la sentimentele ei, 
presupunând că ar fi simţit aşa ceva, putea cel mult să-l 
facă să se simtă neliniştit. Era puţin probabil ca ea să 
deştepte în el acea deprimare ce se putea adesea 
observa la el. O cauză mai firească ar fi putut fi situaţia sa 
dependentă ce nu-i îngăduia libertatea unei astfel de 
afecţiuni. Ştia că mama lui nu se poartă cu el în aşa fel 
încât să-l facă să se simtă bine la el acasă. Şi nici nu-i 
dăduse vreo asigurare că ar putea să-şi făurească un 
cămin al lui, fără să ţină cu stricteţe seama de părerile ei 
cu privire la propăşirea lui. Ştiind toate acestea, lui Elinor 
îi era imposibil să se simtă la largul ei în această privinţă. 
Nu depindea decât prea puţin de acel rezultat al 
preferinţei lui pentru ea, pe care mama şi sora sa îl luau 
drept absolut sigur. Mai mult chiar, cu cât erau mai mult 
împreună, cu atât sentimentele lui faţă de ea păreau mai 
îndoielnice; ba uneori, în unele clipe penibile avea 
impresia că ele nu înseamnă decât prietenie. 

Dar oricare-ar fi fost adevăratele limite ale acestui 
ataşament, când el a fost remarcat de sora lui, acest 
lucru a fost suficient să o facă să nu se mai simtă în apele 
ei şi-n acelaşi timp (ceea ce era încă şi mai cumplit) să o 
facă să fie nepoliticoasă. Profită de prima ocazie ca să-şi 
înfrunte soacra, vorbindu-i atât de limpede despre 
frumoasele perspective ale fratelui ei, despre hotărârea 
doamnei. Ferrars care dorea ca amândoi fiii ei să se 
căsătorească foarte bine şi de primejdia la care se 
expunea orice tânăr dac-ar încerca să-l prindă-n laţ, încât 
doamna Dashwood nu putea nici să pretindă că nu-şi dă 
seama de nimic şi nici să se străduiască să fie calmă. Îi 
dădu un răspuns prin care-şi arăta disprețul şi părăsi 
imediat încăperea luând hotărârea de a nu o mai expune 
pe scumpa ei Elinor la o altă săptămână de astfel de 
insinuări, oricât de mult ar fi costat şi oricât de incomodă 
ar fi fost o mutare atât de neaşteptată. 

Pe când se afla în această stare de spirit, poştaşul îi 
aduse o scrisoare ce cuprindea o propunere cum nu se 
poate mai oportună. O rudă de-a ei, un domn cu o 
frumoasă poziţie şi proprietăţi în Devonshire, îi oferea în 
condiţii foarte avantajoase o căsuţă ce-i aparţinea. 
Scrisoarea venea chiar de la acel domn şi era scrisă cu 
multă prietenie şi bunăvoință. El înţelesese că ea are 
nevoie de o locuinţă şi deşi locuinţa pe care i-o oferea nu 
era decât o vilişoară, o asigură că îi va face toate 
amenajările ce le va considera eà necesare, dacă îi 
convenea casa. Insistă mult, după ce-i dădu amănunte în 
legătură cu vila şi grădina, să vină cu fetele ei la Barton 
Park, conacul lui, de unde va putea ea însăşi aprecia dacă 
locuinţa, vila Barton - căci casele se aflau în aceeaşi 
parohie - ar putea, dacă i s-ar aduce vreo modificare, să 
devină un cămin confortabil pentru ea. Părea că doreşte 
cu adevărat să le ofere o locuinţă; şi scrisoarea avea un 
stil atât de prietenos încât nu putea să nu-i facă plăcere 
verişoarei lui, mai ales într-un moment când suferea din 
pricina comportării reci şi nesimţitoare a rudelor ei mai 
apropiate. Nu-i trebui timp să delibereze sau să se 
intereseze. Luă hotărârea chiar în timp ce citea 
scrisoarea. Aşezarea casei de la Barton, într-un comitat 
atât de îndepărtat de Sussex, cum este Devonshire care, 
cu câteva ore în urmă, ar fi fost o obiecţiune suficientă să 
înlăture orice avantaj posibil al acelei reşedinţe, constituia 
în momentul acela cea mai bună recomandare. Acum nu i 
se mai părea o nenorocire să părăsească împrejurimile 
Norlandului, iar noua locuinţă, obiectul unei dorinţe, era o 
binecuvântare în comparaţie cu starea nefericită de a mai 
rămâne oaspete în casa nurorii ei; şi faptul că trebuia să 
se mute pentru totdeauna din acea casă care-i era dragă 
era mai puţin dureros decât acela de a locui în ea sau de 
a fi oaspete acolo, atâta timp cât conacul de la Norland 
va avea o astfel de femeie drept stăpână. li scrise de 
îndată lui sir John Middleton spre -a-i mulţumi pentru 


26 


Jane Austen 


amabilitatea sa şi spre a-i spune că-i acceptă propunerea; 
apoi se grăbi să arate amândouă scrisorile fetelor ei, ca 
să fie sigură că sunt şi ele de acord, înainte de a trimite 
răspunsul. 

Elinor fusese întotdeauna de părere că ar fi mai înţelept 
pentru ele să se stabilească la o oarecare depărtare de 
Norland decât să fie în imediata apropiere a cunoştinţelor 
lor. În această privinţă, prin urmare, n-avea de ce se 
opune intenţiei mamei ei de a se muta în Devonshire. 

Cât despre casa în care urmau să locuiască, ea era - 
aşa cum o descrisese sir John - atât de simplă, iar chiria 
atât de modestă, încât nu-i dădeau dreptul să facă niciun 
fel de obiecţie; aşadar, deşi perspectiva nu-i surâdea de 
loc şi deşi aveau să plece de la Norland la o depărtare 
mult prea mare faţă de dorinţele ei, nu făcu nicio 
încercare să o împiedice pe mama ei să trimită o 
scrisoare prin care să accepte oferta. 


CAPITOLUL V 


Nici nu expediase bine doamna Dashwood scrisoarea 
că îşi acordă numaidecât plăcerea. de a-şi anunţa fiul 
vitreg şi pe soţia lui că i s-a oferit o casă şi că nu-i va mai 
incomoda decât până când se va putea muta acolo. Cei 
doi rămaseră foarte surprinşi. Soţia domnului John 
Dashwood nu spuse nimic; dar soţul ei îşi exprimă 
politicos speranţa că nu se vor muta prea departe de 
Norland. Mama lui vitregă avu marea satisfacţie să le 
poată răspunde că urmau să se mute în Devonshire. 
Edward se întoarse repede spre ea, când o auzi ce spune, 
şi cu o voce mirată şi îngrijorată, care n-o surprinse de 
loc, repetă: 

— Devonshire! E chiar adevărat că vă mutaţi acolo? 
Atât de departe de-aici? Şi-n ce parte anume a 
comitatului? 

Le explică cum stau lucrurile. Casa se găsea la nord de 
Exeter, la o depărtare de aproximativ patru mile. 

— Nu e decât o vilă mică, continuă ea, dar sper să-i pot 
primi acolo pe mulţi dintre prietenii mei. | se mai pot uşor 
adăuga una sau două odăi; şi dacă prietenilor mei n-o să 
le vină greu să călătorească atât de departe să mă vadă, 
sunt sigură că mie o să-mi vină uşor să-i găzduiesc. 

încheie invitându-i cu căldură pe doamna şi pe domnul 
John Dashwood s-o viziteze la Barton; iar pe Edward îl 
invită încă şi mai călduros. Deşi recenta conversaţie pe 
care o avusese cu nora ei o făcuse să devină ferm 
hotărâtă să plece de la Norland cât putea de repede, nu 
avusese niciun efect în ceea ce priveşte scopul principal 
al discuţiei dintre ele. Nici prin gând nu-i trecea s-o 
despartă pe Elinor de Edward; şi vroia să-i arate soţiei 
domnului John Dashwood, prin invitaţia directă pe care i-o 
făcuse fratelui ei, cât de puţin o interesează faptul că ea 
nu aprobă căsătoria lor. 

Domnul John Dashwood îşi arătă de mai multe ori 
părerea de rău faţă de mama lui vitregă, spunându-i că 
regretă că se mută atât de departe de Norland şi că nu-i 
dă astfel posibilitatea de a o ajuta să-şi transporte mobila. 
Fu sincer supărat de această situaţie; căci în felul acestă 
efortul la care-şi limitase îndeplinirea făgăduielii faţă de 
tatăl său devenea practic imposibil. Lucrurile ce le 
aparţineau fură expediate pe apă. De fapt ele constau 
mai ales: din lenjerie,. Tacâmuri, servicii de porțelan şi 
cărţi, la care se adăuga frumosul pian al Mariannei. Soţia 
domnului John Dashwood oftă când văzu bagajele 
părăsind conacul Norland: nu se putea să nu-i pară rău 
gândindu-se că doamna Dashwood va avea lucruri atât de 
frumoase, când veniturile ei vor fi atât de mici în 
comparaţie cu ale lor. 

Doamna Dashwood închirie casa pentru un an; era 
mobilată, aşa că putea intra numaidecât în stăpânirea ei. 

Nu se iviră dificultăţi nici dintr-o parte, nici din cealaltă, în 
privinţa învoielii; şi nu aşteptă decât să-şi mai vândă din 
lucrurile pe care le avea la Norland şi să-şi aleagă 
personalul de serviciu de care urma să aibă nevoie în 
viitoarea locuinţă, înainte de a porni înspre vest. Şi cum 
era foarte grăbită în a-şi aranja treburile ce-o interesau, 
toate fură gata în cel mai scurt timp. Caii ce-i rămăseseră 
când murise soţul ei fuseseră vânduți la puţină vreme 
după moartea lui şi cum tocmai i se oferi un prilej de a-şi 
vinde trăsura, fu de acord să scape şi de ea, fiind 
insistent sfătuită în acest sens de fata ei cea mai mare. 
De-ar fi ţinut seama numai de dorinţele ei, ar fi păstrat 
trăsura spre a le oferi fetelor o viaţă mai confortabilă; dar 
Elinor îşi impuse punctul de vedere înţelept. Şi tot Elinor, 
chibzuită cum era, hotărî că trei servitori le sunt de ajuns; 
două slujnice şi un valet, pe care-i aleseră grabnic din 
servitorimea pe care-o avuseseră la Norland. 

Valetul şi una dintre slujnice fură numaidecât trimişi în 
Devonshire, să pregătească locuinţa pentru sosirea 
stăpânelor lor; căci cum n-o cunoştea de loc pe lady 
Middleton, doamna Dashwood preferă să se stabilească 
de la început în vilişoara ei, decât să fie mai întâi găzduită 
la Barton Park; şi se bizui până-ntr-atâta pe descrierea pe 
care i-o făcuse sir John despre casă, încât nu fu de loc 
curioasă s-o vadă înainte de a se stabili în ea. Când îşi 
dădu seama cât de satisfăcută este nora ei de 
perspectiva plecării lor, o bucurie .pe care abia dacă 
încerca să şi-o ascundă printr-o invitaţie făcută cu multă 
răceală, de a-şi mai amâna plecarea, nu mai simţi nicio 
părere de rău să părăsească conacul de la Norland, ba 
chiar dimpotrivă. Acum era momentul când ginerele ei ar 
fi putut să-şi ţină făgăduiala pe care i-o făcuse tatălui lui. 
Cum neglijase s-o facă când venise să se stabilească la 
conac, momentul în care ele urmau să-l părăsească ar fi 
fost cel mai potrivit pentru ca el să-şi ţină făgăduiala. Dar 
foarte curând doamna Dashwood începu să-şi piardă orice 

speranţă. în această privinţă şi să se convingă tot mai 
mult, din sensul general al discuţiei lui, că ajutorul pe 
care trebuia să i-l dea urma să se mărginească la cele 
şase luni pe care ele le petrecuseră la Norland. Pomeni de 
atâtea ori de cheltuielile tot mai mari pe care le făcea 
pentru gospodăria sa şi de faptul că toată lumea venea 
să-i ceară bani - lucru la care era expus mai presus de 
orice aşteptări un om cu stăre - încât el părea să fie acela 
care are nevoie să primească bani şi nicidecum să dea. 

La numai câteva săptămâni după ce primiseră prima 
scrisoare de la sir John Middleton, totul era atât de bine 
pus la punct în viitoarea lor locuinţă încât doamna 
Dashwood şi fetele ei îşi începură călătoria. 

Vărsară multe. lacrimi luându-şi rămas bun de la un loc 
pe care-l îndrăgiseră atât de mult. „Iubitul nostru Norland, 
iubitul nostru” , spunea Marianne în timp ce hoinărea 
singură prin faţa casei în ultima seară dinaintea plecării 
lor. „Oare n-are să-mi pară rău după tine, când am să 
încep să mă simt ca acasă în altă parte? Oh, casă 
preafericită, de-ai şti cât sufăr să te privesc acum de aici, 
de unde poate că n-am să te mai văd niciodată! Şi voi, 
copaci pe care vă cunosc atât de bine! Dar voi n-o să vă 
schimbaţi. N-o să vă cadă nicio frunză pentru că plecăm 
noi de aici şi ramurile voastre vor fremăta mai departe, 
chiar dacă noi n-o să mai fim aici să ne uităm la voi! Da, 
n-o să vă schimbaţi; nu vă daţi seama de bucuria sau 
regretul pe care le prilejuiţi şi rămâneţi nesimţitori la 
schimbările celor ce se plimbă pe sub umbra voastră! Și 
cine-o să rămână să se bucure de voi!” 

CAPITOLUL VI 


În prima parte a călătoriei fură prea triste şi de aceea 
ea li se păru neplăcută şi plictisitoare. Dar pe măsură ce 
se apropiau de sfârşitul ei interesul lor pentru înfăţişarea 
unui ţinut unde urmau să locuiască le învinse tristeţea, iar 
priveliştea văii Barton, când intrară în ea, le înveseli. Era 
o regiune roditoare, împădurită, bogată în păşuni. Şi după 
ce drumul şerpui în lungul ei mai bine de o milă, ajunseră 
la casa lor. In faţă n-avea decât o curticică verde; intrară 
înăuntru printr-o portiţă foarte cochetă. 

Ca locuinţă, căsuţa Barton, deşi mică, era confortabilă 
şi solidă, ca vilă însă avea lipsuri, căci era prea simplă, 
avea acoperiş de ţiglă, obloanele de la ferestre nu erau 
vopsite în verde şi nici pereţii nu erau acoperiţi cu 
caprifoi. Un coridor îngust ducea, prin casă, direct în 
grădina din spate. De o parte şi de alta a uşii din faţă se 
afla câte o micuță cameră de zi, şi dincolo de ele, oficiile 
şi scările. Patru dormitoare şi două camere mansardate 
alcătuiau restul casei. Nu fusese construită de prea multă 
vreme şi era în stare bună. In comparaţie cu conacul de la 
Norland era într-adevăr mică şi sărăcăcioasă! Dar 
lacrimile pe care le vărsară când intrară în casă, 
aducându-şi aminte de fosta lor reşedinţă se uscară 
curând. Se-nveseliră văzând bucuria pe care le-o arătară 
servitorii când le văzură şi fiecare dintre ele se hotărî să 
pară fericită ca să nu le mâhnească pe celelalte. Era pe la 
începutul lui septembrie; toamna era frumoasă; şi pentru 
că văzură casa pentru prima dată avantajată fiind de 
vreme, curând îşi făcură o impresie favorabilă foarte 
importantă pentru părerea bună şi statornică ce aveau să 
şi-o formeze despre ea. 

Casa avea o poziţie minunată. Chiar în spatele ei se 
ridicau nişte dealuri înalte şi tot la fel.de o parte şi de alta 

a casei; unele dintre ele erau coline golaşe, altele erau 
împădurite sau acoperite de culturi. Satul Barton se afla 
aproape în întregime aşezat pe unul dintre aceste dealuri 
şi-ţi oferea o privelişte plăcută de la ferestrele vilei. In 
faţa casei perspectiva era vastă; domina întreaga vale şi 
ajungea până în ţinuturile de dincolo de ea. Dealurile ce 
înconjurau  vilişoara mărgineau toată valea; ea se 
desfăcea din nou făcându-şi loc de-a lungul a două dintre 
cele mai prăpăstioase înălţimi de prin împrejurimi. 

Doamna Dashwood era în general mulţumită de 
dimensiunile şi de mobilierul casei; căci deşi felul de viaţă 
pe care îl dusese până atunci presupunea nenumărate 
transformări indispensabile actualei lor locuinţe, pentru 
ea era o adevărată plăcere să-i aducă îmbunătăţiri; în 
momentul acela avea destui bani lichizi care să-i permită 
toate schimbările ce erau necesare pentru a da casei o 
înfăţişare mai elegantă. 

— Cât despre casa în sine, spunea ea, fireşte că e prea 
mică pentru familia noastră, dar deocamdată o s-o 
aranjăm în aşa fel încât să ne simţim cât se poate de bine 
în ea; căci anul e pe sfârşite, aşa încât nu mai avem când 
să-i mai aducem îmbunătăţiri. Poate că la primăvară, dac- 
am să am destui bani, şi sper că îi voi avea, o să ne 
putem gândi să mai clădim. Aceste salonaşe sunt 
amândouă prea mici pentru prietenii noştri pe.care sper 
să-i vedem adesea adunaţi aici; şi mă gândesc că poate 
n-ar fi rău să unesc coridorul cu unul din ele şi poate chiar 
şi cu o parte din celălalt, lăsând astfel restul acestuia 
drept antreu; această schimbare şi încă un salon ce se 
poate adăuga cu uşurinţă vor face din vilişoara noastră o 
căsuţă foarte confortabilă. Mi-ar fi plăcut ca scara să fie 
mai frumoasă. Dar nu ne putem aştepta la prea multe; cu 
toate că îmi închipui că n-ar fi o treabă prea complicată 
să o lărgim puţin. Am să văd eu cum au să-mi meargă 
treburile la primăvară şi atunci o să ne mai gândim şi la 
alte îmbunătăţiri ce i le-am putea aduce. 

Între timp, până ar fi putut efectua toate aceste 
schimbări dintr-un venit de cinci sute de lire pe an, al unei 
femei care nu fusese niciodată obişnuită să facă 
economii, fură destul de înțelepte să se mulţumească cu 
casa aşa cum se afla; aşa că fiecare dintre ele îşi făcu de 
lucru, aranjându-şi cărţile şi celelalte acareturi ce le 
aveau. Pianul Mariannei fu despachetat şi pus la loc 
potrivit, iar desenele lui Elinor fură expuse pe pereţii 
salonaşului lor. 

A două zi, pe când erau astfel ocupate, se pomeniră, 
curând după micul dejun, cu proprietarul lor, care trecu 
să le ureze bun venit la Barton şi să le pună la dispoziţie 
tot ce mai aveau nevoie din casa şi grădina lui. 

Sir John Middleton era un bărbat chipeş de vreo 
patruzeci de ani. Le vizitase la Stanhill, dar de atunci 
trecuse prea multă vreme ca tinerele lui verişoare să-şi 
mai aducă aminte de el. Faţa lui era deosebit de 
agreabilă şi voioasă; felul său de a se purta era tot atât 
de prietenos ca şi stilul scrisorii ce le-o trimisese. Părea 
cu adevărat mulţumit să le vadă acolo şi se interesă cu 
multă solicitudine dacă au tot ce le trebuie. Işi manifestă 
dorinţa sinceră de a avea legături cât mai prietenoase cu 
familia lui şi insistă atât de mult ca ele să ia zilnic masa la 
Barton Park până ce-şi vor fi pus toate la punct, încât, 
deşi rugăminţile lui aproape că depăşiră limita politeţii, 
ele nu puteau în niciun caz să supere pe nimeni. Nu-şi 
manifestă bunăvoința numai prin vorbe; căci cam după 
un ceas de la plecarea lui primiră de la conac un coş 
mare cu legume şi fructe, ce fu urmat, spre seară, de 
nişte vânat. Insistă, pe deasupra, să le ducă şi să le aducă 
scrisorile de la poştă şi nu renunţă la plăcerea de a le 
trimite zilnic ziarele. 

Lady Middleton trimisese prin soţul ei o scrisoare foarte 
politicoasă, arătându-şi intenţia de a-i face doamnei 
Dashwood o vizită, de îndată ce va fi sigură că nu le-ar 

incomoda şi cum: la această scrisoare se răspunse printr-o 
invitaţie la fel de politicoasă, lady Middleton le fu 
prezentată chiar a doua zi. 

Erau, fireşte, foarte nerăbdătoare să cunoască pe 
aceea de care depindea ca şederea lor la Barton să fie 
plăcută sau nu; înfăţişarea ei elegantă le făcu o bună 
impresie. Lady Middleton n-avea mai mult de douăzeci şi 
şase sau douăzeci şi şapte de ani; avea un cap frumos, o 
statură înaltă ce-ţi atrăgea imediat privirea şi o ţinută 
plină de graţie. Manierele ei aveau toată eleganța care îi 
lipsea soţului, dar dacă ele ar fi împrumutat ceva din 
sinceritatea şi căldura acestuia, n-ar fi avut decât de 
câştigat. Şi cum vizita ei nu fu prea scurtă, admiraţia ce 
le-o deşteptase.la început mai scăzu când îşi dădură 
seama că, deşi este perfect de binecrescută, e rezervată, 
rece şi nu prea are ce spune în afară de cele mai banale 
întrebări şi observaţii. 

Cu toate acestea, nu duseră lipsă de conversaţie, căci 
sir John era foarte vorbăreţ şi lady Middleton îşi luase 
înţeleapta precauţie de a-l aduce şi pe copilul lor cel mai 
mare, un băieţel simpatic de vreo şase ani; prezenţa lui 
prilejui un subiect de discuţie la care doamnele recurseră 
adesea, căci se tot interesară cum îl cheamă şi câţi ani 
are, îi admirară frumuseţea, îi puseră întrebări la care 
primiră. răspuns de la mama lui, în timp ce-el se tot 
ascundea după fustele ei ţinându-şi capul în jos, spre 
marea mirare a. lady-ei Middleton, care se minuna cât 
poate fi de timid în societate, când acasă face atâta 
gălăgie. Copiii ar trebui să participe la orice vizită oficială 
pentru a oferi un subiect de conversaţie la nevoie, în 
cazul de faţă, doamnelor le trebuiră zece minute să se 
hotărască dacă se arunca mai mult în partea mamei sau 
a tatălui, şi prin ce trăsătură anume semăna cu vreunul 
dintre ei, căci fireşte, părerile erau împărţite şi fură cu 
toţii uimiţi de constatările celorlalţi. 

Doamnei Dashwood şi fetelor ei li se oferi în curând 
prilejul de a-şi spune părerea şi despre ceilalţi copii ai 
familiei Middleton, căci sir John nu vru să plece înainte de 
a i se promite că vor veni să ia masa la Barton Park a 
doua zi. 

CAPITOLUL VII 


Barton Park se afla cam la o jumătate de milă de 
vilişoară. Doamnele trecuseră pe lângă el în drumul lor 
de-a lungul văii, dar conacul nu se putea vedea de acasă 
de la ele din cauză că era ascuns în spatele unui deal. 
Conacul era mare şi frumos; la fel şi ospitalitatea şi 
comportarea familiei Middleton. Prima spre lauda lui sir 
John, a doua spre cea a soţiei sale. Rareori se întâmpla să 
nu aibă oaspeţi pe care să-i găzduiască în casa lor şi 
aveau mai mulţi musafiri decât orice altă familie din 
împrejurimi. Aveau amândoi nevoie de societate ca să fie 
fericiţi, căci oricât s-ar fi deosebit ca fire şi fel de a se- 
purta, semănau foarte mult printr-o desăvârşită lipsă de 
aptitudini şi înclinații pentru frumos, ce le limitau 
ocupațiile, în afara celor oferite de societate, la o gamă 
foarte restrânsă. Sir John era sportiv, iar lady Middleton 
mamă. El mergea la vânătoare călare şi trăgea cu puşca, 
ea îşi răsfăţa copiii; acestea le erau singurele resurse. 
Lady Middleton avea avantajul de a face gusturile copiilor 
în tot timpul anului, pe când îndeletnicirile lui sir John nu 
se desfăşurau decât în jumătate din acest timp. Cu toate 
acestea, permanentele obligaţii pe care le avea sir John 
acasă şi în lume îi mențineau buna dispoziţie, iar soţiei 
sale îi ofereau prilej de a-şi exercita bunele maniere. 

Lady Middleton se mândrea cu eleganța ospeţelor ei şi 
cu toate celelalte aranjamente gospodăreşti, acest gen de 
vanitate oferindu-i cea mai mare plăcere ce i-o puteau 
prilejui petrecerile ce le dădea. Dar bucuriile ce le avea sir 
John când dădea vreo petrecere erau mult mai sincere; îi 
plăcea să adune în jurul lui un număr de tineri.mai mare 
decât încăpea în casă şi cu cât erau mai gălăgioşi, cu atât 
mai încântat era. Pentru tineretul de. prin împrejurimi era 

o adevărată binecuvântare; căci vara organiza mereu 
petreceri în aer liber la care se mânca şuncă şi pui fripţi, 
iar iarna dădea baluri suficient de numeroase pentru orice 
domnişoară care depăşise vârsta de cincisprezece ani. 

Stabilirea unei noi familii în ţinut era întotdeauna prilej 
de bucurie pentru el; iar în ce priveşte locatarii pe care 
reuşise să-i aducă în vila Barton era peste măsură de 
încântat. Domnişoarele Dashwood erau tinere, drăguţe şi 
lipsite de afectare. Asta era de ajuns să-şi formeze o bună 
părere despre ele; căci a fi naturală era pentru o fată 
drăguță calitatea prin care spiritul ei devenea tot atât de 
atrăgător ca şi fiinţa ei. Firea lui prietenoasă îl făcea să se 
simtă fericit când avea posibilitatea de a-i găzdui pe cei a 
căror situaţie materială putea fi considerată mai precară 
în comparaţie cu cea din trecut. Ajutându-şi verişoarele, 
împărtăşea prin urmare bucuria celor cu suflet larg; şi 
dând găzduire în vilişoara sa unei familii alcătuită numai 
din femei, împărtăşea bucuria sportivului; căci un sportiv, 
deşi îi cinsteşte pe cei de sexul lui, este rareori dornic să 
le încurajeze predispoziția pentru sport, îngăduindu-le să 
locuiască în preajma conacului lui. 

Doamna Dashwood şi fetele ei fură întâmpinate în uşa 
casei de sir John, care le ură bun venit la Barton Park cu 
firească sinceritate; şi în timp ce le conducea în salon le 
spuse de mai multe ori domnişoarelor Dashwood cât 
fusese de necăjit cu o zi înainte fiindcă nu reuşise să 
găsească niciun -tânăr simpatic care-să le primească. N- 
aveau să întâlnească, le spuse el, decât un singur domn, 
în afară de el; un bun prieten de-al lui, care locuia la 
Barton Park, dar care nu era nici foarte tânăr şi nici foarte 
vesel. Spera că ele îl vor scuza că nu are prea mulţi 
invitaţi în ziua aceea şi le asigură că aşa ceva nu se va 
mai întâmpla niciodată. Trecuse pe la mai multe familii în 
dimineaţa aceea, în speranţa că va mai putea face rost 
de nişte oaspeţi, dar erau nopţi cu lună şi toată lumea era 
de acum invitată în altă parte. Din fericire cu vreun ceas 

în urmă tocmai sosise la Barton mama ladyei Middleton şi 
cum era o femeie veselă şi plăcută spera că tinerele 
domnişoare nu se vor plictisi chiar atât de mult cum şi-ar 
fi putut închipui. Domnişoarele, cât şi mama lor, fură 
foarte mulţumite să ştie că sunt numai două persoane 
străine şi nici n-ar fi vrut să mai fie şi altele. 

Doamna Jennings, mama ladyei Middleton, era o 
femeie mai în vârstă, grasă, veselă şi bine dispusă, care 
vorbea foarte mult, părea foarte fericită şi era cam 
vulgară. Ştia o mulţime de glume, îi plăcea să râdă şi nici 
nu se sfârşise bine masa că le şi spusese o mulţime de 
vorbe pline de duh despre amanti şi soţi; nădăjduia că nu- 
şi lăsaseră inimile în Sussex şi pretinse că le văzuse 
roşind, chiar dacă nu era aşa. Marianne se simţi iritată la 
auzul unor astfel de vorbe, gândindu-se la sora ei, şi-şi 
îndreptă privirile spre Elinor să vadă cum suporta ea 
acele atacuri, cu o preocupare care-o tulbură pe Elinor 
mult mai mult decât ar fi putut-o irita tachinăriile banale 
ale doamnei Jennings. 

Colonelul Brandon, prietenul lui sir John, nu părea 
potrivit prin felul-lui de a fi să fie prieten cu sir John, după 
cum lady Middleton nu părea potrivită să-i fie soţie sau 
doamna Jennings să fie mama ladyei Middleton. Era tăcut 
şi grav. Avea, totuşi, o înfăţişare plăcută, în ciuda faptului 
că era, după părerea Mariannei şi a Margaretei, un 
celibatar convins, căci era bine trecut de treizeci şi cinci 
de ani; dar deşi nu era frumos, părea-a fi un om sensibil şi 
se comporta ca un adevărat domn. 

Niciunul dintre cei de faţă nu erau demni să devină 
prieteni ai doamnei sau domnişoarelor Dashwood; dar 
lipsa de haz şi căldură a ladyei Middleton erau atât de 
respingătoare, încât gravitatea colonelului Brandon şi 
chiar şi veselia zgomotoasă a lui sir John şi a soacrei sale, 
deveneau interesante prin contrast. Lady Middleton păru 
a se înveseli doar când, după masă, îşi făcură apariţia cei 

patru copii gălăgioşi ai ei, care-o traseră încoace şi încolo; 
îi rupseră hainele şi puseră capăt oricărei alte discuţii, în 
afară de cele în legătură cu ei înşişi. 

Spre seară, întrucât se află că Marianne are înclinații 
muzicale, fu rugată să cânte. Pianul fu descuiat, toată 
lumea se pregăti să se desfete ascultând-o, şi Marianne, 
care avea un glas plăcut, interpretă, la rugămintea lor, 
toate cântecele pe care le adusese lady Middleton când 
se căsătorise, şi care zăcuseră probabil de atunci în 
aceeaşi poziţie pe pian; căci lady Middleton sărbătorise 
evenimentul renunțând la muzică, deşi, după cum spunea 
mama ei, cântase foarte bine la pian şi ceea ce de altfel, 
cum spunea singură, îi făcea şi foarte mare plăcere. 

Marianne fu -foarte aplaudată. La sfârşitul fiecărui 
cântec sir John îşi manifesta cu glas tare admiraţia, 
converşând tot cu glas tare cu ceilalţi în timp ce Marianne 
îşi interpreta repertoriul. Lady Middleton îl punea adesea 
la punct, minunându-se cum poate fi distrasă atenţia 
cuiva de la muzică fie şi pentru un moment şi o rugă pe 
Marianne să-i cânte o anumită melodie, pe care aceasta 
tocmai o terminase. Doar colonelul Brandon, dintre toţi 
cei de faţă, o ascultă fără să se extazieze. Nu-i făcu alt 
compliment decât acela de a fi atent, şi ea simţi respect 
pentru el cu această ocazie, ceea ce nu putea simţi 
pentru ceilalţi, care dovediseră o ruşinoasă lipsă de gust. 
Plăcerea ce i-o deşteptase acestuia muzica, deşi nu se 
putea compara cu desfătarea plină -de extaz pe care o 
simţea ea însăşi, era demnă de respect în comparaţie cu 
îngrozitoarea lipsă de sensibilitate a celorlalţi; şi fu destul 
de înţeleaptă să înţeleagă că s-ar putea prea bine ca un 
bărbat de treizeci şi cinci de ani să fi pierdut acuitatea 
simţirii, acea putere minunată de a se lăsa desfătat. Era 
cu totul dispusă să fie îngăduitoare - ca orice om de 
omenie - cu vârsta înaintată a colonelului. 

CAPITOLUL VIII 


Doamna Jennings era văduvă şi rămăsese cu o mare 
moştenire de la soţul ei. Avea numai două fete, trăise să 
le vadă măritate onorabil: şi acum nu mai avea prin 
urmare altceva mai bun de făcut decât să mărite tot 
restul lumii. Era deosebit de activă în-a-şi duce acest scop 
la îndeplinire, pe cât se pricepea; şi nu pierdea nicio 
ocazie să pună la cale căsătorii între tinerii pe care-i 
cunoştea. Era foarte iute în a-şi da seama de legăturile 
sentimentale şi se bucurase de avantajul de a le face pe 
multe tinere fete să roşească insinuând că au fermecat, 
pur şi simplu, pe cutare sau cutare tânăr; şi această 
putere ' de discernământ îi dădu posibilitatea să se 
pronunţe categoric, la scurtă vreme de la sosirea ei la 
Barton, că Brandon, colonelul, ar fi foarte îndrăgostit de 
Marianne Dashwood. Bănuise ea că aşa stau lucrurile, din 
prima seară când fuseseră împreună şi el îi ascultase cu 
atâta atenţie cântecele; şi când familia Middleton 
răspunse la această vizită, luând masa la vilă, faptul fu 
dovedit o dată pentru totdeauna prin aceea că el o 
ascultă din nou cu tot atâta atenţie. Asta era tot. Şi era 
perfect convinsă că are dreptate. Ar fi fost o partidă 
excelentă, pentru că e/ era bogat, iar ea frumoasă. 
Doamna Jennings dorea să-l vadă pe colonelul Brandon 
căsătorit încă de când, prin legătura ei de rudenie cu sir 
John, ajunsese să-l cunoască, iar, pe de altă parte, dorea 
întotdeauna să-i facă rost de un soţ bun oricărei fete 
drăguţe. 

Avantajul imediat pe care i-l aduse această descoperire 
fu într-adevăr imens pentru ea, întrucât. îi dădu 
posibilitatea să facă nenumărate glume pe seama lor. La 
conac, râdea de. colonel, iar la vilă .râdea de Marianne. 

Pentru cel dintâi tachinăriile ei erau probabil cu totul 
indiferente, în măsura în care îl priveau numai pe el; dar 
pentru Marianne la început fură de neînțeles; şi când în 
cele din urmă le prinse sensul, nici nu ştiu bine ce să 
facă: să râdă de absurditatea lor sau să le dezaprobe 
impertinenţa; căci, după părerea ei, exprimau o lipsă de 
delicateţe, dacă ţinea seama de vârsta înaintată a 
colonelului şi de starea lui nefericită de burlac înrăit. 

Doamna Dashwood, care nu se putea gândi la un 
bărbat cu cinci ani mai tânăr decât ea ca fiind atât de 
bătrân cum i se părea fiicei sale, îndrăzni să o apere pe 
doamna Jennings de acuzaţia că ar dori eventual să-şi 
râdă de vârsta lui. 

— Dar mamă, cel puţin nu poţi nega absurditatea 
acuzaţiei, deşi poate că ţie nu ţi se pare că o face cu 
intenţionată rea-voinţă. Colonelul Brandon este fără 
îndoială mai tânăr decât doamna Jennings, dar este 
destul de bătrân să-mi fie tată; şi dacă vreodată ar fi fost 
atât de simţitor încât să se îndrăgostească, cred că acum 
nu mai este de mult în stare de un asemenea sentiment. 
E din cale-afară de ridicol! Când poate fi cineva în afara 
pericolului unor astfel de glume, dacă nici vârsta, nici 
infirmitatea nu-l mai pot apăra? 

— Vorbeşti de infirmitate! spuse Elinor. Vrei să spui că 
domnul Brandon e infirm? Presupun că ţi se poate părea 
mai în vârstă decât mama; dar nu cred că poţi pretinde 
că e schilod, că nu se poate folosi de mâini ori de 
picioare! 

— Nu l-ai auzit plângându-se de reumatism? Şi nu e 
reumatismul cea mai obişnuită infirmitate a celor ce 
îmbătrânesc? 

— Scumpa mea copilă, îi spuse râzând mama ei, în 
cazul ăsta trebuie să-ţi fie permanent teamă că şi eu am 
să decad şi probabil că ţi se pare un miracol că am ajuns 
fabuloasa vârstă de patruzeci de ani. 

— Mămico, mă nedreptăţeşti! Ştiu prea bine că acest 
colonel Brandon nu este chiar aşa bătrân încât să-şi 
sperie prietenii că se va prăpădi prea curând. Mai poate 
trăi încă douăzeci de ani. Dar vârsta de treizeci şi cinci de 
ani nu mai este potrivită cu căsătoria. 

— Poate că treizeci şi cinci de ani nu se potrivesc, într-o 
căsătorie, cu şaptesprezece. Dar dacă s-ar întâmpla 
cumva ca o femeie de douăzeci şi şapte de ani să nu fie 
căsătorită, n-aş avea nimic împotrivă ca domnul Brandon 
să se căsătorească cu ea. 

— O femeie de douăzeci şi şapte de ani, spuse 
Marianne după ce se gândi o clipă, nu mai poate spera 
vreodată să simtă sau să inspire afecţiune şi dacă s-ar 
întâmpla să aibă o casă lipsită de confort sau să n-aibă 
avere, cred că ar putea accepta să facă oficiul de 
infirmieră de dragul unei vieţi îndestulate şi lipsite de 
griji, ca nevastă. N-ar fi deci nimic nepotrivit ca el să se 
căsătorească cu .o astfel de femeie. Ar fi o căsătorie de 
convenienţă şi lumea n-ar avea nimic împotrivă. În ochii 
mei asta nu e nici măcar căsătorie, e o nimica toată. Mie 
mi se pare a fi doar un schimb comercial, în care fiecare 
vrea să profite de pe urma celuilalt. 

— Ştiu că ar fi imposibil, replică Elinor, să te conving cu 
o femeie de douăzeci şi şapte de ani ar putea simţi 
pentru un bărbat de treizeci şi cinci ceva foarte apropiat 
de dragoste, să-l facă să-i fie un tovarăş plăcut de viaţă. 
Dar trebuie să -protestez atunci când îi osândeşti pe 
colonelul Brandon şi pe soţia lui să stea tot timpul închişi 
într-o cameră de om bolnav, numai pentru că s-a 
întâmplat ieri (şi ieri a fost o zi rece şi umedă) să se 
plângă de o uşoară durere reumatică la umăr. 

— Dar vorbea de o vestă de flanelă, spuse Marianne, şi 
în mintea mea o vestă de flanelă este întotdeauna legată 
de dureri, crampe, reumatism şi tot felul de alte afecţiuni 
de care suferă de obicei cei bătrâni şi slăbănogi. 

— De-ar fi avut doar un acces de friguri, nu l-ai fi 
disprețuit nici pe departe atât de mult. Hai, Marianne, 
mărturiseşte, că ţi se par interesanţi obrajii îmbujoraţi, 
ochii duşi în fundul capului şi pulsul mărit la cineva care 
are febră... 

Nu mult după aceasta, când Elinor ieşi din odaie, 
Marianne spuse: 

— Mămico, trebuie să-ţi mărturisesc că pe mine boala 
mă sperie. Sunt sigură că Edward Ferrars nu se simte 
bine. Suntem aici de aproape două săptămâni şi totuşi 
încă n-a venit. O întârziere atât de mare nu poate fi 
explicată decât de o boală serioasă. Ce altceva l-ar putea 
reţine la Norland? 

— Dar îţi închipuiai cumva că are să vină atât de 
repede? Eu nu, spuse doamna Dashwood. Dimpotrivă. 
Dacă m-am simţit atât de îngrijorată în această privinţă 
asta s-a datorat amintirii că uneori a manifestat prea 
puţin entuziasm. şi o anumită rezervă în a-mi accepta 
invitaţia, când îl pofteam să vină la Barton. Elinor îl şi 
aşteaptă? 

— N-am vorbit niciodată cu ea despre asta, dar 
presupun că da. 

— Nu cred că ai dreptate, pentru că ieri când m-am 
sfătuit cu ea despre grătarul necesar pentru căminul din 
camera de oaspeţi, a remarcat că n-avem urgentă nevoie 
de el, deoarece e puţin probabil să vină cineva pe la noi 
chiar aşa de curând. 

— Asta-i de-a dreptul curios! Ce poate să însemne 
oare? Dar de fapt purtarea lor unul faţă de celălalt a fost 
cu totul neaşteptată! Cu cât calm şi cu câtă răceală şi-au 
luat rămas bun unul de altul! Cum a.mai lâncezit discuţia 
dintre ei în ultima seară cât au fost împreună! Edward n-a 
făcut nicio deosebire între ea şi între mine când şi-a luat 
rămas bun de la noi: şi-a exprimat faţă de amândouă 
urările de bine ale unui frate iubitor. De două ori i-am 

lăsat singuri, cu bună intenţie, în cursul ultimei dimineţi a 
şederii noastre acolo şi de fiecare dată Elinor a ieşit după 
mine din cameră în mod cu totul inexplicabil. Şi când a 
părăsit conacul de la Norland şi pe Edward, Elinor n-a 
plâns cum am plâns eu. Chiar şi acum dovedeşte aceeaşi 
stăpânire de sine. O vezi cumva tristă sau deprimată? 
încearcă să evite societatea sau e neliniştită ori 
nemulțumită în prezenţa altora? 


CAPITOLUL IX 


Doamna Dashwood şi fetele ei erau acum destul de 
confortabil instalate la Barton. Casa grădina, cu tot ce le 
înconjura, le deveniseră familiare şi se dedicaseră din nou 
îndeletnicirilor lor obişnuite ce dăduseră atâta farmec 
şederii 'lor la Norland şi care acum le ofereau bucurii şi 
mai mari decât cele pe care le avuseseră acolo după 
pierderea tatălui: lor. Sir John Middleton, care le vizită în 
fiecare zi, în primele două săptămâni ale şederii lor la 
Barton, şi care nu prea era obişnuit să-i vadă pe cei de 
acasă prea ocupați, nu-şi putea ascunde uimirea găsindu- 
le întotdeauna făcând câte ceva. 

În afară de prietenii lor de la Barton Park nu prea erau 
vizitate de multă lume; căci, în ciuda rugăminţilor lui sir 
John ca ele să-şi facă mai multe relaţii în împrejurimi şi 
care le spusese în nenumărate rânduri că le ţine trăsura 
la dispoziţie ori de câte ori doresc, spiritul independent al 
doamnei Dashwood învinse dorinţa pe care o avea ca 
fetele ei să se bucure de societate; şi fu foarte hotărâtă în 
refuzul ei de a vizita acele familii la care nu puteau 
ajunge mergând pe jos. lar acestea.-erau puţine şi nu la 
toate se putea ajunge cu uşurinţă. Cam la o milă şi 
jumătate de casa lor, de-a lungul văii Allenham, înguste şi 
şerpuitoare, ce se desfăcea din valea Barton, după cum s- 
a mai spus, fetele descoperiseră, într-una dintre primele 

lor plimbări, un conac străvechi, impozant care; 
aducându-le puţin aminte de Norland, le stârni imaginaţia 
şi le inspiră dorinţa să-l cunoască mai bine. Dar 
interesându-se mai îndeaproape, aflară că stăpâna casei, 
o doamnă mai în vârstă, respectată de toată lumea, era 
prea bolnavă, din nefericire, ca să mai întreţină legături 
cu cei din jur şi că nu ieşea niciodată din casă. 

În întreaga regiune din jurul casei lor se puteau face 
plimbări minunate. Dealurile înalte ce le ademeneau 
aproape de la toate ferestrele casei lor, îndemnându-le să 
iasă şi să se bucure de aerul înălțimilor, le ofereau o 
alternativă fericită când noroiul din văi nu le permitea să 
se bucure de frumuseţea lor şi mai încântătoare. Spre 
unul dintre aceste dealuri şi-au îndreptat Marianne şi 
Margaret paşii într-o dimineaţă memorabilă, atrase de 
soarele ce apărea când şi când pe un cer acoperit de nori, 
nemaifiind în stare să stea în casă, după cele două zile în 
care ploaia nu mai contenise. Vremea nu era destul de 
ispititoare să le facă pe celelalte două femei din casă să 
renunţe la creion şi la carte, cu toate că Marianne declara 
sus şi tare că vremea se va menţine frumoasă şi că toţi 
acei nori ameninţători vor fi alungaţi de pe dealurile din 
împrejurimi, aşa că cele două fete o porniră împreună. 

Urcară vesele dealurile, bucurându-se de fiecare petic 
de cer albastru, pe măsură ce înaintau, şi când rafalele 
puternice ale unui vânt ce bătea dinspre sud-vest le izbiră 
în faţă, înviorându-le, le păru rău- de temerile ce le 
împiedicaseră pe mama lor şi pe Elinor să împărtăşească 
acele senzaţii atât de încântătoare. 

— Oare există pe lume fericire mai mare ca asta, 
Margaret? întrebă Marianne. O să ne plimbăm pe-aici cel 
puţin două ore. 

Margaret fu de acord şi-şi continuară drumul împotriva 
vântului, înfruntându-l râzând, cu multă încântare, timp 
de aproape douăzeci de minute, când dintr-o dată norii se 

uniră deasupra capetelor lor şi o ploaie puternică începu 
să le izbească drept în faţă. Uimite şi necăjite fură 
nevoite, deşi împotriva voinţei lor, să se întoarcă înapoi, 
căci n-aveau alt adăpost mai apropiat decât propria lor 
casă. Nu se mângâiară decât cu gândul foarte potrivit 
pentru momentele neplăcute în care se găseau, de a 
cobori cu toată iuţeala panta abruptă a dealului ce ducea 
chiar până în poarta grădinii lor. 

O luară la fugă. Marianne fu avantajată la început, dar 
făcând un pas greşit căzu numaidecât şi Margaret 
neputând să se oprească s-o ajute, alergă fără să vrea 
mai departe, până ce ajunse nevătămată la poalele 
dealului. 

Un domn, cu puşca-n mână, pe lângă care zburdau doi 
câini de vânătoare, tocmai trecea dealul nu departe de 
locul în care se afla Marianne, când se produse 
accidentul. Işi lăsă jos puşca şi alergă să-i dea o mână de 
ajutor. Fata se ridică de jos, dar îşi scrântise în cădere 
piciorul şi abia mai putea sta. Domnul se oferi să o ajute, 
şi dându-şi seama că din sfială nu vroia să accepte 
ajutorul cerut de situaţia în care se afla, o ridică în braţe 
şi fără să mai zăbovească o porni în josul dealului. Apoi, 
trecând prin grădină, a cărei poartă fusese lăsată 
deschisă de Margaret, o duse drept în casă, unde tocmai 
ajunsese şi Margaret şi nu-i dădu drumul din braţe până 
ce nu o aşeză pe un scaun în salon. 

Elinor şi mama ei se ridicară uluite când intrară, şi-n 
timp ce amândouă îl priveau cu o vădită uimire şi cu o 
tainică admiraţie ce le-o inspira înfăţişarea lui, îşi ceru 
scuze că le deranjase, explicându-le ce s-a întâmplat atât 
de sincer şi cu atâta dezinvoltură încât persoana sa, 
deosebit de atrăgătoare şi aşa, căpătă încă şi mai mult 
farmec prin voce şi expresie. Chiar de-ar fi fost bătrân, 
urât şi vulgar, şi-ar fi putut atrage recunoştinţa şi 
bunăvoința doamnei Dashwood, prin atenţia şi ajutorul pe 

care le acordase copilei ei. Dar tinereţea, frumuseţea şi 
buna sa creştere făcură ca fapta lui să-i meargă drept la 
inimă. 

Îi mulţumi de o mie de ori şi cu blândeţea cu care se 
adresa întotdeauna celor din jurul ei, îl pofti să ia loc. Dar 
el o refuză, pentru că era murdar şi ud. Atunci doamna 
Dashwood îl întrebă cui îi rămâne îndatorată. El îi 
răspunse că se numeşte Willoughby şi că în prezent 
locuieşte la Allenham, de unde spera că-i va permite Să, 
aibă cinstea de a veni să le facă o vizită a doua zi spre a 
se interesa cum se mai simte domnişoara Dashwood. 
Cinstea aceasta îi fu încuviinţată, după care plecă pe o 
ploaie mare, făcându-le astfel să li se pară încă şi mai 
interesant. 

Frumuseţea lui bărbătească şi eleganța cu totul 
deosebită a comportării sale deveniră numaidecât o temă 
de generală admiraţie; şi râsetele la adresa Mariannei 
provocate de cavalerismul său deveniră şi mai înșufleţite, 
ţinându-se seama şi de înfăţişarea lui atât de atrăgătoare. 
Singură Marianne nu-l putuse vedea atât de bine ca 
celelalte, căci din pricina emoţiei ce-i îmbujorase faţa 
când o luase în braţe nu mai avusese puterea să se uite 
la el după ce intraseră în casă. Dar îl văzuse îndeajuns ca 
să-şi manifeste, împreună cu celelalte, admiraţia faţă de 
el şi încă cu însufleţirea ce o punea întotdeauna în laudele 
ei. Făptura şi întreaga lui înfăţişare erau pe măsura a 
ceea ce îşi imaginase întotdeauna că trebuie să 
întruchipeze eroul unei povestiri îndrăgite şi faptul că o 
dusese în casă de parcă acesta ar fi fost lucrul cel mai 
firesc din lume trăda o minte ageră ce o făcea să-i placă 
în mod cu totul deosebit felul lui de a acţiona. Toate 
amănuntele în legătură cu el erau interesante. Avea un 
nume care-i plăcea, locuia în satul lor preferat şi foarte 
curând ajunse la concluzia că dintre toate veşmintele, cel 
mai bine îi şade unui bărbat haina de vânătoare. 
Imaginaţia îi lucra cu febrilitate, reflecţiile îi erau plăcute 

şi durerea provocată de o gleznă scrântită era trecută cu 
vederea. 

De îndată ce următorul răstimp de vreme bună din 
acea dimineaţă îi permise să iasă din casă, sir John trecu 
pe la ele; şi după ce i se povesti ce i se întâmplase 
Mariannei, fu întrebat cu multă curiozitate, dacă cunoaşte 
la Allenham vreun domn cu numele de Willoughby. 

— Willoughby! exclamă sir John, dar cum, e aici? 
înseamnă că-mi daţi veşti bune; am să mă duc călare 
chiar mâine pe la el şi am să-l poftesc să vie joi să ia 
masa cu noi. 

— Va să zică îl cunoşti, spuse doamna Dashwood. 

— Dacă-l cunosc! Bineînţeles. Vine pe aici în fiecare an. 

— Şi ce fel de tânăr este? 

— Nici nu cunosc vreunul mai bun, vă asigur. Cel mai 
straşnic băiat din lume. Un ţintaş foarte bun şi cred că nu 
există călăreț mai îndrăzneţ în toată Anglia! 

— Asta-i tot ce poţi spune despre el? exclamă indignată 
Marianne. Dar cum se comportă când îl cunoşti mai bine? 
Care-i sunt îndeletnicirile, înclinațiile, aptitudinile? 

Sir John rămase cam încurcat. 

— Să mă bată Dumnezeu, spuse el, dacă ştiu prea 
multe despre el în aceste privinţe. Dar e un tânăr plăcut, 
amabil. şi are cea mai drăguță căţeluşă neagră de 
vânătoare ce mi-a fost dat să văd. Era cu ea azi 
dimineaţă? 

Dar Marianne nu putu să-l lămurească în ceea ce 
priveşte culoarea căţeluşei domnului Willoughby, după 
cum nici el nu-i putu spune prea multe despre însuşirile 
intelectuale ale tânărului. 

— Dar cine este domnul Willoughby? întrebă Elinor. De 
unde vine? Are o casă la Allenham? 

În această privinţă sir John le putu furniza informaţii 
mai precise; le spuse că Willoughby nu are proprietăţi în 

ţinut; că locuieşte acolo numai când vine să o viziteze pe 
bătrâna doamnă de la Allenham Court, cu care e rudă şi a 
cărei avere are să o moştenească, după care adăugă: 

— Da, da, merită să fie prins în mreje, domnişoară 
Dashwood, te asigur; mai are în plus şi o moşioară a lui în 
Somersetshire; şi să fiu în locul dumitale, nu i l-aş ceda 
surioarei mai mici, chiar dacă ea a fost aceea care a făcut 
tumba la vale. Domnişoara Marianne nu trebuie să se 
aştepte să-i acapareze pe toţi bărbaţii. Dacă nu bagă bine 
de seamă, Brandon are să fie gelos. 

— Nu cred, spuse doamna Dashwood zâmbind bine 
dispusă, că Willoughby va fi incomodat de încercările 
vreuneia dintre fetele mele de a-l prinde în mreje. N-au 
fost învăţate să se ocupe cu aşa ceva. Bărbaţii, oricât ar fi 
de bogaţi, n-au de ce să se teamă din pricina noastră, îmi 
pare bine, totuşi, să aflu, din cele ce-mi spui, că e un 
tânăr onorabil, a cărui cunoştinţă merită să fie luată în 
seamă. 

— Cred că nici nu este pe lumea asta un tânăr mai bun 
decât el, repetă sir John. Îmi amintesc că anul trecut, de 
Crăciun, la o mică petrecere pe care am dat-o la Barton 
Park, a dansat de la opt până la patru fără să se aşeze 
măcar o dată. 

— Nu zău, chiar aşa? întrebă Marianne, cu o strălucire 
în priviri. Şi a dansat cu eleganţă şi însufleţire? 

— Da, şi la opt era în picioare, gata să plece călare la 
vânătoare. 

— Aşa-mi place să fie un bărbat; aşa trebuie să fie un 
bărbat. Oricare i-ar fi îndeletnicirile, felul de a le aduce la 
îndeplinire trebuie să fie impetuos şi să nu-l obosească 
niciodată. 

— Da, da. Văd eu cum vor sta lucrurile, zise sir John. 
Văd eu ce-o să se întâmple, Ai să pui ochii pe el şi nici n- 
ai să te mai gândeşti la bietul Brandon. 

— Sir John, spuse Marianne cu căldură, asta-i o 

expresie: care nu-mi place de loc. Mi-e silă de orice 
întorsătură de frază banală care vrea să fie spirituală cu 
orice preţ; şi „a pune ochii pe-un bărbat” sau „a face o 
cucerire” sunt cele mai groaznice dintre toate. Au 
implicaţii meschine şi grosolane; şi dacă vreodată au 
putut fi considerate isteţe şi-au pierdut de mult 
ingeniozitatea. 

Sir John nu prea văzu în ce constă reproşul, dar râse cu 
poftă de parcă l-ar fi înţeles, apoi răspunse: 

— Ei, îmi închipui că într-un fel sau altul ai să faci multe 
cuceriri. Bietul Brandon! L-ai şi făcut praf! Şi crede-mă pe 
mine, merită din plin să fie prins în laţ, cu toate tumbele 
şi gleznele scrântite. 

CAPITOLUL X 


Salvatorul Mariannei, aşa cum îl denumise Margaret, pe 
Willoughby, exprimându-se mai degrabă elegant, decât 
exact, trecu pe la vilă a doua zi de dimineaţă, să se 
intereseze personal cum se mai simţea Marianne. Fu 
primit de doamna Dashwood cu o politeţe desăvârşită; cu 
o amabilitate izvorâtă din cele ce-i spusese sir John 
despre el, dar şi din recunoştinţa ce-o simţea faţă de el; şi 
felul în care se desfăşură vizita avu clarul să-l asigure de 
înţelepciunea, eleganța, afecțiunea reciprocă şi de 
mulţumirea ce dăinuia în familia Dashwood pe care 
datorită accidentului ajungea acuma s-o cunoască. Cât 
priveşte farmecele lor personale, în această privinţă nu 
mai era nevoie de o a doua întrevedere pentru a-şi da 
seama de ele. 

Domnişoara Dashwood cea mare avea trăsături 
regulate, un ten delicat şi un trup deosebit de bine făcut. 
Marianne era încă şi mai frumoasă. Silueta ei, deşi de o 
frumuseţe mai puţin clasică decât a surorii ei, beneficiind 
de avantajul înălţimii, era mult mai impresionantă; avea o 
faţă atât de fermecătoare, încât atunci când se spunea 
despre ea că e frumoasă, folosindu-se limbajul specific 
laudelor, adevărul era mult mai puţin încălcat decât se 
întâmplă de obicei. Pielea îi era foarte brună, dar din 
pricina transparenţei ei tenul îi era deosebit de 
strălucitor; avea trăsături frumoase; zâmbetul îi era dulce 
şi atrăgător; ochii ei foarte negri erau vii, inteligenţi, 
pătrunzători, încât nu puteau să -nu te farmece. La 
început nu-i aruncă nicio privire lui Willoughby, simţindu- 
se stânjenită de amintirea ajutorului ce-l primise de la el. 
Dar când nu mai încercă acest sentiment, când îşi reveni 
din emoție, când îşi dădu seama. că pe lângă buna 

creştere a unui bărbat politicos el mai are şi sinceritate şi 
vioiciune şi mai ales când îl auzi declarând că are o 
adevărată pasiune pentru muzică şi dans, îi aruncă o 
privire atât de aprobatoare, încât reuşi să-i acapareze 
conversaţia în mai tot restul timpului cât rămase el în 
vizită. 

Fu suficient să se pomenească de vreo distracţie 
favorită de-a ei, pentru a o face să vorbească. Nu putea 
tăcea când se abordau asemenea subiecte şi nu 
manifestă nici timiditate şi nici rezervă, în legătură cu ele. 
Işi dădură curând seama că muzica şi dansul constituiau 
pentru ei o pasiune comună şi că ea provenea dintr-o 
asemănare de gândire în general în tot ce se referea la 
vreuna dintre ele. Această constatare îi dădu Mariannei 
curajul să cerceteze şi alte păreri ale lui aşa că începu să- 
i pună tot felul de întrebări despre cărţi: îi vorbi despre 
autorii ei favoriţi, asupra cărora insistă entuziasmându-se 
atât de tare, încât orice tânăr de douăzeci şi cinci de ani 
ar fi trebuit să fie într-adevăr nesimţitor să nu recunoască 
numaidecât calităţile deosebite ale unor astfel de opere, 
oricât le-ar fi nesocotit până atunci. Aveau gusturi izbitor 
de asemănătoare. Venerau amândoi aceleaşi cărţi, 
aceleaşi pasaje;- sau, dacă cumva se întâmpla să apară 
vreo deosebire de păreri între ei, vreo obiecţie, nu dura 
decât până când Marianne îşi expunea convingătoarele 
argumente, făcând uz de strălucirea privirilor ei. El căzu 
de acord. cu tot ce stabili ea, fu molipsit de entuziasmul 
ei, şi cu mult înainte ca vizita lui să ia sfârşit, discutau cu 
familiaritatea unor vechi cunoştinţe. 

— Ei bine, Marianne, îi spuse Elinor de îndată ce plecă, 
pentru o singură dimineaţă cred că ai realizat destul de 
mult. Ţi-ai făcut o idee despre părerile domnului 
Willoughby în aproape toate lucrurile mai importante. Ştii 
ce gândeşte despre Cowper şi Scott; te-ai asigurat că le 
apreciază după cum se cuvine frumuseţile şi ai primit 
toate încredinţările necesare că nu-l admiră pe Pope mai 

mult decât se cade. Dar cum ai să întreţii mai departe 
această cunoştinţă, dac-ai să  expediezi atât de 
extraordinar de repede toate subiectele de discuţie? 
Curând ai să epuizezi toate temele preferate. O nouă 
întâlnire va fi suficientă pentru a-i lămuri simţămintele 
faţă de frumosul pitoresc şi faţă de cei ce se căsătoresc a 
doua oară şi pe urmă n-ai să mai ai ce să-l mai întrebi. 

— Elinor, exclamă Marianne, e oare frumos din partea 
ta? E oare drept să-mi vorbeşti astfel? Sunt chiar aşa 
săracă cu duhul? Dar înţeleg ce vrei să spui. M-am simţit 
prea în largul meu, am fost prea fericită, prea sinceră. Am 
greşit împotriva tuturor cerinţelor unei banale decente, 
am fost deschisă şi sinceră, când ar fi trebuit să fiu 
rezervată, neinteresantă, proastă şi mincinoasă: dac-aş fi 
vorbit numai despre vreme şi despre starea drumurilor şi 
dac-aş fi deschis gura numai o dată la zece minute aş fi 
fost cruţată de acest reproş. 

— Draga mea. fetiţă, spuse doamna Dashwood, nu 
trebuie să te simţi jignită de cele ce ţi-a spus Elinor; n-a 
făcut decât să glumească. Aş certa-o chiar eu, dac-ar fi 
cumva capabilă de dorinţa de a te priva de bucuria 
conversaţiei cu noul nostru prieten. 

Marianne se îmblânzi numaidecât. 

Willoughby, la rândul lui, dădu nenumărate dovezi că e 
încântat de conversaţia lor, arătându-şi în mod vădit 
dorinţa de a le cunoaşte şi mai bine. Veni să le vadă în 
fiecare zi. La început pretexta că vrea să se intereseze de 
sănătatea Mariannei; dar simțindu-se încurajat de felul în 
care era primit, fiind înconjurat de tot mai multă simpatie, 
cu fiecare zi ce trecea, scuza aceasta nu mai fu necesară 
înainte de a deveni de-a dreptul absurdă deoarece 
Marianne se însănătoşise de mult şi pe deplin. Câteva zile 
mai fu silită să stea în casă, dar un asemenea prizonierat 
nu i se păruse niciodată mai puţin supărător. Willoughby 
era un tânăr iscusit, plin de imaginaţie, vioi şi sincer, plin 

de afecţiune în felul lui de a se purta. Era exact omul 
destinat să cucerească inima Mariannei, căci pe lângă tot 
ce s-a spus despre el, avea şi un fizic atrăgător, ca să nu 
mai vorbim de ascuţimea lui spirituală stârnită şi sporită 
de exemplul pe care i-l dădea ea şi care-l făcea cum nu 
se poate mai simpatic fetei. 

Încetul cu încetul prezenţa lui deveni cea mai mare 
bucurie pentru ea. Citeau, vorbeau, cântau împreună; 
Willoughby avea un remarcabil talent muzical şi citea cu 
toată sensibilitatea şi  însufleţirea ce-i lipseau din 
nefericire lui Edward. 

După părerea doamnei Dashwood, ca şi după cea a 
Mariannei, n-aveai ce să-i reproşezi; şi nici Elinor nu-l 
dezaproba cu nimic decât pentru înclinația pe care o 
avea, care o încânta pe sora ei şi-n care privinţă-i semăna 
foarte mult, de a spune tot ce gândeşte cu orice prilej, 
fără să ţină seama de persoane sau împrejurări. Făcându- 
şi în grabă o părere despre alţii, sacrificând politeţea 
obişnuită pentru plăcerea de a-şi concentra toată atenţia 
asupra unei preocupări în care-şi punea tot sufletul şi 
desconsiderând cu prea multă uşurinţă formele 
convenienţelor sociale, dădea dovadă de o lipsă de 
prudenţă pe care Elinor n-o putea aproba, în ciuda a ceea 
ce ar fi putut el şi Marianne să spună în sprijinul ei. 

Acum Marianne începu să-şi dea seama că disperarea 
de care fusese cuprinsă pe la şaisprezece ani şi jumătate, 
de a întâlni vreodată un bărbat care să-i poată satisface 
ideile de perfecţiune, fusese pripită şi nejustificată. 
Willoughby întruchipa bărbatul pe care şi-l imaginase ea 
în acel ceas nefericit şi în alte perioade mai puţin 
pesimiste, ca fiind capabil de a-i deştepta afecțiunea; şi 
purtarea lui arăta că dorinţele sale în această privinţă 
sunt atât de serioase pe cât de profunde îi erau însuşirile 
spirituale. 

Mama ei, în mintea căreia nu încolţise niciun gând cu 

privire la-căsătoria lor - stârnit de perspectiva bogăției lui 
viitoare - ajunse în mai puţin de o săptămână să spere 
într-un asemenea eveniment şi să se aştepte la el; şi să 
se felicite, în sinea ei, c-a reuşit să-şi câştige doi gineri ca 
Edward şi Willoughby. 

Simpatia colonelului Brandon pentru Marianne, ce 
fusese atât de repede descoperită de prietenii lui, începu 
să fie observată pentru prima dată de Elinor, acum când 
ceilalţi încetaseră de a o mai remarca. Atenţia şi glumele 
lor se îndreptară de astă dată spre fericitul său rival; şi 
ironiile îndreptate împotriva colonelului Brandon, înainte 
ca el să-şi fi arătat afecțiunea, încetară când sentimentele 
sale începură într-adevăr să rişte batjocura pe care o 
provoacă de obicei sensibilitatea - şi pe bună dreptate. 
Elinor se văzu obligată, deşi în ciuda voinţei ei, să creadă 
că sentimentele ce i le atribuise colonelului Brandon 
doamna Jennings pentru propria ei delectare erau într- 
adevăr deşteptate de sora ei; şi că oricât de mult ar fi 
contribuit o asemănare în firea celor doi, o deosebire la 
fel de izbitoare de temperamente nu constituia o piedică 
în calea sentimentelor colonelului Brandon. Elinor 
urmărea situaţia cu îngrijorare; căci ce putea spera un 
bărbat tăcut, de treizeci şi cinci de ani în comparaţie cu 
unul vioi de douăzeci şi cinci? Şi cum ea nici măcar nu-i 
putea dori câştig de cauză, ţinea din toată inima să-l vadă 
indiferent. li plăcea de el şi în ciuda seriozităţii şi rezervei 
lui îl privea cu interes. Deşi grav, era totuşi un om blând; 
iar rezerva sa părea mai degrabă a proveni dintr-o 
depresiune sufletească decât dintr-o fire posacă. Sir John 
făcuse aluzii la dezamăgiri şi suferinţe trecute, care 
justificau părerea pe care o avea despre el ca fiind un om 
nefericit aşa că Elinor îl privea cu respect şi compasiune. 

Poate că-l compătimea şi-l stima mai mult pentru că 
era desconsiderat de Willoughby şi de Marianne, care 
aveau o prejudecată împotriva lui pentru că nu era nici 
tânăr şi nici plin de entuziasm, şi de aceea păreau 

hotărâți să-i subaprecieze meritele. 

— Brandon este tocmai genul de om, spuse într-o zi 
Willoughby, pe când discutau împreună despre el, pe care 
fiecare îl vorbeşte de bine, şi pe care nimeni nu-l bagă în 
seamă; pe care toţi sunt încântați să-l vadă, dar toată 
lumea uită să discute cu el. 

— Exact asta gândesc şi eu despre el! exclamă 
Marianne. 

— Nu vă mai făliţi cu părerea asta, le spuse Elinor, căci 
amândoi îl nedreptăţiţi. E stimat de toţi cei de la Barton 
Park şi nu se întâmplă niciodată să-l întâlnesc fără să nu 
stau de vorbă cu el. 

— Fără îndoială, faptul că este protejat de dumneata 
constituie un punct în favoarea lui, replică Willoughby; 
dar cât priveşte stima ce i-o poartă ceilalţi e un reproş 
prin ea. însăşi. Cine s-ar expune ruşinii de a fi apreciat de 
femei de felul ladyei Middleton şi al doamnei Jennings, 
faţă de care toţi ceilalţi nu pot fi decât indiferenți? 

— Dar poate că insultele unora ca voi, dumneata şi 
Marianne, vor compensa consideraţia pe care i-o arată 
lady Middleton şi mama ei. Dacă laudele lor sunt un vot 
de blam, atunci poate că votul vostru de blam poate 
însemna o laudă, căci ele nu sunt mai lipsite de 
discernământ, decât sunteţi voi de nedrepţi şi de 
părtinitori. 

— Devii chiar obraznică apărându-ţi protejatul. 

— Protejatul meu, cum îl numeşti, e un om înţelept; şi 
înţelepciunea o să mă atragă întotdeauna. Da, Marianne, 
chiar şi la un bărbat între treizeci şi patruzeci de ani. A 
umblat mult prin lume; a fost în străinătate, e un om citit, 
şi e înclinat spre meditaţie. Am constatat că este în stare 
să-mi dea multe informaţii în probleme variate; şi mi-a 
răspunș întotdeauna la _ tot ce l-am întrebat cu 
promptitudinea ce ţi-o dă buna creştere şi o inimă aleasă. 

— Te-a informat, cu alte cuvinte, îi răspunse Marianne 

cu dispreţ, că în Indiile de est este foarte cald şi că suferi 
din pricina ţânţarilor. 

— Sunt sigură că mi-ar fi spus-o şi pe asta dacă l-aş fi 
întrebat aşa ceva, dar întâmplător eram informată în 
această privinţă. 

— Se prea poate, observă Willoughby, ca el să-ţi fi 
vorbit chiar şi de existenţa nababilor, gazelelor aurii şi 
palanchinelor. 

— Presupun că lucrurile despre care mi-a vorbit 
depăşesc cu mult candoarea de care daţi dovadă. Dar 
pentru ce vă displace? 

— Dar n-am spus că-mi displace. Dimpotrivă, consider 
că este un om foarte onorabil, care se bucură de 
aprecierea tuturor şi nu este băgat în seamă de nimeni; 
care n-are ce face cu atâţia bani, care nu ştie să 
folosească timpul de care dispune şi care îşi îmbogăţeşte 
garderoba cu două haine noi pe an. 

— Şi unde mai pui, exclamă Marianne, că n-are nici 
distincţie, nici gust şi nici vigoare spirituală. Că 
înţelegerea lui n-are strălucire, sentimentele lui nu sunt 
înflăcărate, iar glasul lui e lipsit de expresie. 

— Prea iei cu toptanul defectele lui, răspunse Elinor, şi 
te bizui atât de mult pe propria ta imaginaţie, încât 
laudele ce i le pot aduce sunt, în comparaţie cu asta, reci 
şi insipide. Nu pot spune despre el decât că e un bărbat 
înţelept, binecrescut, bine informat, blând şi, după cât 
cred, cu ò inimă de aur. 

— Domnişoară Dashwood, exclamă Willoughby, nu fi 
haină cu mine. Te străduieşti să mă dezarmezi prin 
argumente logice, şi să mă convingi împotriva voinţei 
mele. Dar n-are.să-ţi meargă. Ai să. constaţi că sunt tot 
atât de încăpățânat pe cât eşti dumneata de vicleană. Am 
trei motive iraționale care mă fac să nu-mi placă colonelul 
Brandon: m-a ameninţat că va ploua când vroiam să fie 
vreme frumoasă; s-a legat de podoabele de la trăsurica 

mea, şi nu l-am putut convinge să-mi cumpere iapa roibă: 
Dacă totuşi te-ai simţi mulţumită să afli că eu îl consider 
ireproşabil din toate celelalte puncte de vedere, sunt gata 
s-o mărturisesc. Şi-n schimb pentru această 
recunoaştere, care mă cam supără, nu poţi să nu-mi 
acorzi privilegiul de a-l antipatiza mai mult ca oricând. 

CAPITOLUL XI 


Nici nu le trecuse prin cap doamnei Dashwood şi fetelor 
ei, când veniseră să se stabilească în Devonshire, că vor 
fi ademenite de atâtea atracţii care să le ocupe tot timpul 
cât se iviră într-o perioadă atât de scurtă sau că vor avea 
atâţia musafiri încât nu vor avea prea mult răgaz pentru 
îndeletniciri serioase. Şi totuşi aşa se întâmplă. După ce 
Marianne se făcu bine, distracţiile plănuite acasă şi-n 
vecini de către sir John fură organizate. Incepură balurile 
în cerc restrâns de la Barton Park şi se organizară 
petreceri pe râu atât de des pe cât le îngăduia ploioasa 
lună octombrie. Willoughby lua şi el parte la toate aceste 
distracţii; şi atmosfera de destindere şi intimitate firească 
a acestor petreceri era pe de-a întregul menită să 
sporească familiaritatea lui faţă de familia Dashwood, să-i 
ofere prilejul de a-şi da seama de minunatele calităţi ale 
Mariannei, să scoată în evidenţă puternica lui admiraţie 
pentru ea şi să capete, prin purtarea ei faţă de el, cea mai 
evidentă asigurare a afecțiunii ei. 

Ataşamentul dintre ei nu putea s-o mire pe Elinor. Ar fi 
dorit doar ca el să fie arătat mai puţin făţiş; şi o dată sau 
de două ori îndrăzni să-i sugereze Mariannei decenţa 
stăpânirii de sine. Dar Marianne avea oroare de orice 
tăinuire când nu trebuia să ascundă o ruşine adevărată; 
să încerce să tăinuiască sentimente ce nu erau ruşinoase 
prin ele însele, nu i se părea numai un efort fără rost, ci o 
umilitoare supunere a raţiunii în faţa unor formule banale 
şi greşite. La fel-gândea şi Willoughby; şi comportarea lor 
era tot timpul o ilustrare a părerilor pe care le aveau. 

Când el era de faţă pe Marianne n-o mai interesa 
nimeni altcineva. El avea dreptate în tot ce făcea. Nu 
spunea decât lucruri inteligente. Dacă serile la Barton 

Park se terminau cu un joc de cărţi el se fura pe sine, îi 
trişa pe toţi ceilalţi numai ca s-o ajute să câştige. Dacă 
amuzamentul serii era dansul, dansau împreună mai bine 
de jumătate din timp; şi când erau nevoiţi să se despartă 
pentru câteva dansuri, aveau grijă să stea împreună şi nu 
adresau mai nicio vorbă altor persoane. Fireşte că erau 
luaţi în râs pentru purtarea lor; dar ridicolul nu-i făcea să 
se ruşineze şi nici nu părea să-i enerveze. 

Doamna Dashwood aprobă aceste sentimente ale lor 
cu o căldură ce n-o făcea câtuşi de puţin să împiedice 
această etalare excesivă a afecțiunii lor. Ei i se părea 
doar consecinţa firească a unei puternice atracţii a unor 
inimi tinere şi înflăcărate. 

Aceasta a fost perioada de mare fericire a Mariannei. Îşi 
dăduse inima lui Willoughby; şi ataşamentul ce-l simţea 
pentru conacul de la Norland şi pe care-l păstrase în 
inima ei de când venise din Sussex avea să scadă în 
intensitate mai repede decât s-ar fi putut ea aştepta, 
datorită prezenţei lui Willoughby în casa lor. 

Doar Elinor nu era chiar atât de fericită. Îi era inima 
grea şi nici nu se putea bucura din tot sufletul de 
distracţiile la care lua parte împreună cu ceilalţi. Nu-i 
ofereau o tovărăşie care să poată înlocui ce lăsase în 
urmă şi nici nu-i dădeau prilejul să regrete mai puţin 
conacul de la Norland. Nici lady Middleton şi nici doamna 
Jennings nu-i puteau oferi conversaţia căreia îi ducea 
dorul; cu toate că doamna Jennings nu tăcea o clipă şi 
cum o privise pe Elinor chiar de la început cu simpatie îi 
umplea acum ore întregi cu nesfârşita ei conversaţie. Îi 
istorisise lui Elinor de vreo trei ori povestea vieţii ei; şi 
dacă Elinor ar fi reţinut toate detaliile, ar fi cunoscut la 
scurtă vreme după ce făcuseră cunoştinţă, toate 
amănuntele în legătură cu boala ce-l răpusese pe domnul 
Jennings şi ceea ce-i spusese el soţiei sale cu câteva 
minute înainte de a-şi da sufletul. Lady Middleton era mai 

puţin supărătoare decât mama ei prin faptul că era mai 
tăcută. Lui Elinor nu-i trebui prea multă vreme s-o 
observe spre a-şi da seama că rezerva ţinea de firea ei 
liniştită şi n-avea nimic de-a face cu o stăpânire dictată 
de bun simţ. Faţă de mama şi de soţul ei se comporta la 
fel ca şi faţă de ceilalţi, aşa că nici nu le căuta şi nici nu le 
dorea intimitatea. N-avea nimic de spus astăzi ce nu 
spusese şi ieri. Era anostă tot timpul, căci până şi starea 
ei de spirit era întotdeauna aceeaşi; şi deşi nu era 
împotriva petrecerilor organizate de soţul ei, cu condiţiă 
ca ele să fie organizate în stil mare şi ca cei doi copii mai 
mari ai ei să ia şi ei parte la ele, nu părea să se distreze 
mai bine cu ocazia lor, decât s-ar fi distrat dacă ar fi 
rămas acasă; prezenţa ei adăuga atât de puţin la bucuria 
celorlalţi, indiferent cât de mult participa la conversaţia 
lor, încât rareori îşi aduceau aminte că este şi ea de faţă 
altfel decât prin solicitudinea sa faţă de cei doi băieţi 
neastâmpăraţi pe care-i avea. | 

Dintre toate noile ei cunoştinţe, Elinor nu putu găsi 
decât în persoana colonelului Brandon omul care în 
anumită măsură să merite să fie respectat pentru 
însuşirile sale, care să-i deştepte interes pentru prietenia 
lui sau să-i ofere plăcerea tovărăşiei:sale. Willoughby nici 
nu intra în discuţie. Avea admiraţie şi respect pentru el, 
chiar respectul unei surori;. dar el era îndrăgostit; n-avea 
ochi decât pentru Marianne şi un bărbat chiar mult mai 
puţin atrăgător ar fi putut fi totuşi mai agreabil în general. 
Din nefericire pentru el, Marianne nu-i dădea atenţie, aşa 
că Brandon nu se putea gândi numai la ea şi stând de 
vorbă cu Elinor îşi mai alina mâhnirea ce i-o provoca 
totala indiferenţă ce o manifesta sora ei faţă de el. 

înţelegerea lui Elinor faţă de colonelul Brandon deveni 
şi mai mare deoarece ajunse la bănuiala că el mai 
suferise din pricina unei iubiri neîmpărtăşite. Ajunse să 
bănuiască acest lucru din câteva cuvinte ce-i scăpară din 
întâmplare; într-o seară, la Barton Park, şedeau împreună 

printr-o tacită înţelegere, în timp -ce ceilalţi dansau: 
Colonelul îşi aţintise privirile asupra Mariannei şi după 
câteva minute de tăcere spuse, cu un zâmbet vag: 

— După câte am înţeles, sora dumitale crede că omul 
nu poate iubi decât o singură dată în viaţă. 

— Da, are păreri din cale-afară de romantice, răspunse 
Elinor. 

— Sau cred, mai degrabă, că ea îşi închipuie că a iubi a 
doua oară în viaţă este ceva cu totul imposibil. 

— Da, mă tem că aşa e. Dar nu ştiu cum de poate 
gândi una ca asta fără să-şi amintească de tata, care şi el 
s-a însurat a doua oară. Dar peste câţiva ani, experienţa 
şi bunul simţ cu siguranţă că o vor face să-şi mai schimbe 
părerile şi atunci vor putea fi mai uşor înţelese şi 
explicate şi de ceilalţi, nu numai de ea însăşi, cum se 
întâmplă în momentul de faţă. 

— Aşa se va întâmpla, probabil, răspunse el; şi totuşi 
prejudecățile celor tineri au atâta farmec, încât parcă-ţi 
pare rău să vezi că trebuie să se supună unor păreri mult 
mai generale. 

— Nu pot fi de acord cu dumneata asupra acestui 
punct, spuse Elinor. Sentimente ca cele ale Mariannei 
aduc cu sine şi necazuri ce nu pot fi compensate nici de 
farmecul  entuziasmului şi nici de  desconsiderarea 
convenienţelor sociale. Comportarea ei vădeşte tendinţa 
nefericită de a desconsidera cu desăvârşire buna-credinţă 
şi abia aştept să cunoască lumea mai bine, ştiind că acest 
lucru va fi numai în avantajul ei. 

După o scurtă pauză, colonelul Brandon reluă 
conversaţia, spunând: 

— Crede oare: soră dumitale că nu poate iubi decât o 
dată în viaţă? Sau a iubi pentru a doua oară înseamnă, 
după părerea ei, o adevărată crimă pentru cineva? 
Trebuie ca cei ce n-au avut noroc în prima dragoste, fie 
din pricina nestatorniciei persoanei iubite, fie a unor 

împrejurări potrivnice, să rămână indiferenți pentru tot 
restul vieţii? 

— Drept să vă spun, nu-i cunosc principiile în toate 
amănuntele lor. Ştiu doar că n-am auzit-o niciodată să fie 
de acord cu vreun caz, să se arate înţelegătoare cu 
cineva care iubeşte a doua oară. 

— Aceste păreri nu pot, fireşte, dura, spuse el; dar o 
schimbare, o totală schimbare a sentimentelor... dar nu, 
nu, să nu doriţi aşa ceva; căci atunci când tinerii trebuie 
să renunţe la sentimentele lor romantice, adesea acestea 
sunt urmate de păreri prea vulgare şi prea periculoase! 
Vorbesc din propria mea experienţă. Am cunoscut o dată 
o femeie de bună condiţie ce semăna foarte mult cu sora 
dumitale ca inteligenţă şi temperament, care gândea şi 
judeca la fel ca ea, dar care, din cauza unei schimbări 
provocate de un lanţ de împrejurări nefericite... 

Aici se opri dintr-o dată; ai fi zis că a dezvăluit prea 
multe lucruri şi înfăţişarea lui îi permise lui Elinor să facă 
tot felul de presupuneri care altfel nici prin cap nu i-ar fi 
trecut. Persoana în chestiune n-ar fi stârnit probabil nicio 
bănuială, dacă n-ar fi convins-o pe domnişoara Dashwood 
că el n-ar fi vrut să fi pomenit nimic în legătură cu ea. Aşa 
cum stăteau lucrurile însă, nu-i trebui prea multă 
imaginaţie lui Elinor pentru a pune în legătură emoția cu 
duioasa amintire a afecțiunii lui din trecut. -Elinor nu 
împinse lucrurile mai departe. Marianne, în locul ei, nu s- 
ar fi mulţumit -cu atât. Imaginaţia ei bogată ar fi 
reconstituit în grabă întreaga poveste şi-ar fi aranjat totul 
potrivit jalnicelor rânduieli ale unei pasiuni distrugătoare. 


CAPITOLUL XII 


În timp ce Elinor şi Marianne se plimbau împreună a 
doua zi dimineaţă, Marianne îi aduse la cunoştinţă surorii 
ei o veste care o sperie pe Elinor prin uimitoarea 

confirmare a nesăbuinţei şi imprudenţei surorii sale, cu 
toate că aceste defecte îi erau prea bine cunoscute. 
Marianne îi mărturisi, cât se poate de încântată, că 
Willoughby i-a dăruit un cal, crescut chiar de el pe moşia 
lui din Somersetshire şi care era tocmai potrivit să fie 
călărit de o femeie. Fără să-i treacă prin minte că mama 
ei plănuise să nu ţină cai, că dacă ar fi trebuit să-şi 
schimbe hotărârea din pricina acestui dar, ar fi fost 
nevoită să cumpere un cal şi pentru servitor şi până la 
urmă să construiască şi un grajd în care să ţină calul, ea 
acceptase darul fără să şovăie şi-i povestea toate acestea 
cu entuziasm surorii ei. 

— Are intenţia să-şi trimită numaidecât grăjdarul după 
cal în Somersetshire, adăugă ea, şi când are să sosească 
o să călărim în fiecare zi. O să ţi-l dau şi ţie. la 
închipuieşte-ţi, draga mea Elinor, deosebita plăcere a 
unui galop pe dealurile astea. 

Îi veni greu să se trezească dintr-un vis atât de frumos 
şi să înţeleagă adevărul trist al situaţiei în care se găseau; 
un timp chiar refuză să-şi închipuie că nu s-ar putea 
realiza; cheltuiala pentru un servitor în plus ar fi fost un 
fleac şi era sigură că mamă-sa n-ar fi avut nimic 
împotrivă; pentru servitor orice cal ar fi fost bun; oricând 
ar fi putut face rost de unul de la Barton Park; cât 
priveşte grajdul, orice şopron ar fi fost suficient. Atunci 
Elinor îndrăzni să-şi manifeste îndoiala că s-ar cuveni să 
primească un astfel de dar de la un bărbat pe care-l 
cunoştea atât de puţin sau de prea puţină vreme. Asta 
era prea de tot. 

— Greşeşti, Elinor, spuse ea cu înflăcărare, dacă-ţi 
închipui că-l cunosc foarte puţin pe Willoughby. E drept că 
nu-l ştiu de multă vreme; dar îl cunosc mult mai bine 
decât vreo altă fiinţă de pe lumea asta; în afară de mama 
şi de tine. Nu timpul sau ocaziile sunt acelea care 
favorizează intimitatea, ci numai şi numai 


64 


Jane Austen 


temperamentul. Pentru unii oameni nici şapte ani n-ajung 
ca să se cunoască; altora nu le trebuie nici şapte zile. Aş 
găsi că e mult mai nepotrivit dacă aş accepta un cal de la 
fratele meu decât de la Willoughby. Pe John îl cunosc 
foarte puţin, deşi am locuit în aceeaşi casă ani de zile; cât 
despre Willoughby, mi-am făcut de mult o părere. 

Elinor consideră că e mai înţelept să nu mai reia 
subiectul.  Cunoştea firea surorii ei. Discuţia în 
contradictoriu în legătură cu un subiect atât de delicat n- 
ar fi făcut decât s-o încăpăţâneze şi mai mult în a-şi 
susţine părerea. Dar apelând la dragostea pentru mama 
lor, descriindu-i greutăţile pe care îngăduitoarea lor 
mamă le-ar avea de întâmpinat dacă ar consimţi şi 
probabil că aşa.s-ar fi întâmplat ca ele să-şi mărească 
gospodăria, Marianne se potoli numaidecât; şi promise că 
nu va pomeni de calul pe care vroia să i-l dea Willoughby 
în dar, ca nu cumva s-o ispitească pe mama lor să 
săvârşească un act de imprudentă bunătate şi că-i va 
spune lui Willoughby, de îndată ce-l va vedea, că n-are 
încotro şi trebuie să-i refuze cadoul. 

Se ţinu de cuvânt şi când Willoughby trecu, în aceeaşi 
zi, să le vadă, Elinor o auzi exprimându-şi cu glas scăzut 
părerea de rău că este silită să nu-i mai primească darul, 
îi explică totodată şi motivul ce-o determinase să-şi 
schimbe gândurile făcând imposibilă orice insistenţă din 
partea lui. Era limpede că lui Willoughby îi pare rău şi 
după ce-şi exprimă cu sinceritate regretul, adăugă cu 
acelaşi glas: 

— Dar, Marianne, calul rămâne al tău, chiar dacă nu-l 
poţi călări acum. Am să-l păstrez până când ai să poţi să 
mi-l ceri. Când ai să pleci de la Barton, ca să te stabileşti 
într-un cămin mai durabil te va primi însăşi Regina Mab. 

Toate acestea fură auzite de domnişoara Dashwood; şi 
după vorbele lui, după felul în care le rosti şi i se adresă 
surorii ei, spunându-i pe numele de botez, îşi dădu seama 

că între ei se stabilise o intimitate atât de evidentă, o 
înţelegere atât de perfectă, care nu putea fi decât 
rezultatul unei depline învoieli între ei. Din clipa aceea nu 
se mai îndoi că se logodiseră; şi această convingere o 
surprinse doar prin aceea că două firi atât de sincere ca 
ale lor o lasă pe ea sau pe alţi prieteni de-ai lor să afle 
vestea din întâmplare. 

A doua zi Margaret îi relată ceva care aruncă şi mai 
multă lumină asupra întregii situaţii. Cu o seară înainte, 
Willoughby trecuse pe la ele şi cum Margaret rămăsese 
singură, cu el şi cu Marianne în salonaş, avusese ocazia 
să-i observe. A doua zi, dimineaţă, cu un aer grav îi 
comunică sorei ei mai mari ce observase cât timp fusese 
în preajma lor.. 

— Ştii, Elinor, exclamă ea, am să-ţi spun un secret 
extraordinar în legătură cu Marianne. Sunt sigură c-o să 
se căsătorească foarte curând cu domnul Willoughby. 

— Aşa spui, replică Elinor, aproape în fiecare zi de când 
s-au întâlnit prima dată pe dealul Highehurch; şi nici nu 
se cunoscuseră, cred de o săptămână, că tu şi erai 
convinsă că Marianne poartă la gât medalionul lui, dar 
până la urmă s-a dovedit a fi doar miniatura unchiului 
nostru. 

— Zău că de data asta e altceva. Sunt sigură că au să 
se căsătorească foarte curând, pentru că a luat o buclă 
din părul ei. 

— Bagă de seamă, Margaret. S-ar putea să nu fie decât 
o şuviţă din părul unchiului lui. 

— Nu, zău, Elinor, că era al Mariannei. Sunt aproape 
sigură că al ei era, pentru că am văzut când i l-a tăiat. 
Aseară, după ce-am luat ceaiul, când tu şi cu mama aţi 
ieşit din odaie, şuşoteau şi vorbeau împreună repede de 
tot şi mi s-a părut că el o roagă ceva şi deodată a luat 
foarfecele şi i-a tăiat o şuviţă lungă, pentru că avea tot 
părul dat pe spate; şi pe urmă Willoughby a luat şuviţa, a 

sărutat-o, a împachetat-o într-o bucată de hârtie albă şi a 
băgat-o în port-vizit. 

Elinor nu putu decât să-i dea crezare când i se relatară, 
cu atâta siguranţă, astfel de amănunte: şi nici nu putu 
face altfel căci relatarea era în perfectă concordanţă cu 
ceea ce auzise şi văzuse ea însăşi. 

Margaret nu i se dovedise surorii ei a fi întotdeauna 
atât de perspicace. Când într-o seară, la Barton Park, 
doamna Jennings o somase să-i spună care este numele 
tânărului pe care-l simpatiza Elinor, lucru care de multă 
vreme îi stârnea curiozitatea, Margaret răspunsese, 
uitându-se la sora ei: 

— Aşa-i că n-am voie să spun, Elinor? 

Fireşte că toată lumea izbucni în râs şi Elinor încercă să 
râdă şi ea. Dar efortul ei fu penibil. Era convinsă că 
Margaret se gândise la cineva, al cărui nume. nu putea 
suferi, să-l audă tot timpul luat în râs de doamna Jannings 
fără să-şi piardă cumpătul. 

Marianne fu sincer mâhnită pentru sora ei; dar îi făcu 
mai mult rău decât bine, roşind şi spunându-i supărată 
Margaretei: 

— Adu-ţi aminte că, orice presupuneri ai face, n-ai 
dreptul să le repeţi cu glas tare. 

— Dar n-am făcut nicio presupunere, replică Margaret, 
tu ai fost aceea care mi-ai mărturisit-o. 

La care cei de faţă se-nveseliră şi mai mult şi insistară 
ca Margaret să le mai spună câte ceva. 

— Hai, te rugăm, domnişoară Margaret, spune-ne tot ce 
ştii în privinţa asta. Cum îl cheamă pe tânărul domn? 

— N-am voie să vă spun, doamnă. Dar ştiu bine cum ÎI 
cheamă şi ştiu şi unde se află. 

— Ei, dar putem ghici unde se află; la el acasă, la 
Norland, fără doar şi poate. Cred că e diaconul din 
parohia de acolo. 

— Nu, nu e diacon. N-are nicio profesie. 

— Margaret, îi spuse Marianne cu multă căldură, ştii 
doar că toate astea nu-s decât invenţii de-ale tale şi că nu 
există o astfel de persoană. 

— Atunci trebuie să fi murit de curând, Marianne, căci 
sunt sigură c-a existat un astfel de bărbat şi numele lui 
începea cu litera F. 

Elinor îi rămase recunoscătoare ladyei Middleton 
pentru că observă chiar în clipa aceea că „plouă foarte 
tare” , deşi îşi închipui că întreruperea se datora mai 
puţin consideraţiei de care se bucura din partea ladyei 
Middleton, cât faptului că ei nu-i plăceau de loc ironiile 
lipsite de eleganţă, ce constituiau un prilej de desfătare 
pentru soţul şi pentru mama ei. Sugestia ei fu imediat 
urmată de colonelul Brandon, care se gândea întotdeauna 
la ceea ce simt ceilalţi; şi amândoi vorbiră pe larg despre 
ploaie. Willoughby deschise pianul şi o rugă pe Marianne 
să le cânte ceva; şi aşa subiectul fu schimbat datorită 
strădaniilor câtorva dintre cei de faţă. Dar Elinor nu-şi 
reveni chiar atât de uşor din spaima pe care o trăsese. 

În seara aceea hotărâră ca a doua zi să viziteze nişte 
locuri foarte frumoase, cam la douăsprezece mile 
depărtare de Barton, ce-i aparţineau unui cumnat de-al 
colonelului Brandon, fără protecţia căruia nu puteau fi 
vizitate deoarece proprietarul, care era în străinătate, 
lăsase ordine stricte în această privinţă. Se spunea că 
domeniile erau de o rară frumuseţe, şi sir John, care le 
lăudă cu deosebită căldură, putea să le aprecieze destul 
de bine, căci în ultimii zece ani organizase cel puţin de 
câte două ori pe vară grupuri care să le viziteze. 
Domeniile acelea aveau un lac de o deosebită frumuseţe, 
pe care urmau să se plimbe cu barca, distrându-se astfel 
o bună parte a dimineţii; urmau să ia cu ei hrană rece şi 
să meargă până acolo în trăsuri deschise şi totul trebuia 
să fie organizat ca o călătorie de plăcere. 

Unora dintre cei de faţă - puţini la-număr, e adevărat = 
ideea li se păru cam îndrăzneață, ţinând seama de 
anotimpul în care se găseau şi de faptul că în ultimele 
două săptămâni plouase în fiecare zi; Elinor o convinse pe 
doamna Dashwood, care era răcită, să rămână acasă. 

CAPITOLUL XIII 


Excursia pe care intenţionaseră să o facă la Whitwell se 
dovedi a fi foarte deosebită de ceea ce se aşteptase 
Elinor. Se pregătise să se ude până la piele, să fie foarte 
obosită şi foarte speriată; dar se petrecu ceva şi mai 
neplăcut, căci până la urmă nu mai plecară de loc. 

Cam pe la zece se adunaseră cu toţii la Barton Park, 
unde urmau să ia micul dejun. Era o dimineaţă destul de 
frumoasă, deşi plouase toată noaptea, căci norii tocmai 
se împrăştiau pe cer şi soarele îşi făcea adesea apariţia. 
Erau toţi veseli şi bine dispuşi, nerăbdători să se distreze 
şi hotărâți să se supună celor mai mari greutăţi şi 
neajunsuri mai degrabă decât să nu se poată bucura de 
excursia proiectată. 

Pe când mâncau se aduseră scrisorile. Printre altele era 
şi una pentru colonelul Brandon; o luă, se uită la adresă, 
se schimbă la faţă şi ieşi imediat din odaie. 

— Ce s-a întâmplat cu Brandon? întrebă sir John. 

Dar nimeni nu ştia nimic. 

— Sper că n-a primit veşti rele, spuse lady Middleton. 
Trebuie să fie ceva deosebit care să-l fi făcut pe colonelul 
Brandon să se ridice atât de brusc de la masa mea. 

Colonelul se întoarse peste vreo cinci minute. 

— Sper că n-ai primit veşti rele, domnule colonel? 
întrebă doamna Jennings, pe când intra în cameră. 

— Câtuşi de puţin, doamnă. Mulţumesc de întrebare. 

— O scrisoare.de la Avignon? Sper că sora dumitale nu 
se simte mai rău. 

— Nu, doamnă. E de la Londra; o simplă scrisoare de 
afaceri. 

— Dar. cum de scrisul de pe ea te-a tulburat atât de 

mult, dacă n-a fost decât o scrisoare de afaceri? Haide, 
haide, nu merge să ne duci cu astfel de vorbe, domnule 
colonel. Spune-ne mai de grabă adevărul. 

— Bagă de seamă cum vorbeşti, draga mea, spuse lady 
Middleton. 

— Te anunţă poate că verişoara dumitale Fanny s-a 
căsătorit? continuă doamna Jennings, fără să ţină seama 
de reproşul fiicei ei. 

— Nu, nu-i vorba de asta. | 

— Ei bine, atunci ştiu de unde este, domnule colonel. Şi 
sper că doamna respectivă se simte bine. 

— La cine vă referiţi, doamnă? spuse el, roşind uşor. 

— Ştii dumneata la cine mă gândesc... 

— Îmi pare deosebit de rău, doamnă, spuse el 
adresându-i-se ladyei Middleton, că am primit această 
scrisoare tocmai astăzi, căci e vorba de nişte treburi care- 
mi reclamă imediat prezenţa la Londra. 

— La Londra! exclamă doamna Jennings. Ce treburi poţi 
avea la Londra în această perioadă a anului? 

— Regret foarte mult, continuă el, că sunt silit să 
părăsesc o societate atât de plăcută; dar şi mai rău îmi 
pare gândindu-mă că fără mine nu veţi fi primiţi la 
Whitwell. 

Ce mai lovitură pentru toţi cei de faţă! 

— Nu-i suficient să-i scrii câteva rânduri menajerei, 
domnule Brandon? întrebă nerăbdătoare Marianne. 

Colonelul Brandon clătină din cap. 

— Dar trebuie să mergem, spuse sir John. Doar n-o să 
amânăm excursia când pregătirile sunt aproape gata. Poţi 
să te duci la Londra mâine, Brandon, asta-i... 

— Ce n-aş da ca lucrurile să se poată aranja atât de 
uşor! Dar îmi este imposibil să-mi amân plecarea fie 
măcar şi cu o zi! 

— Cel puţin dacă ne-ai spune şi nouă despre ce treburi 

e vorba, zise doamna Jennings; ne-am putea da şi noi 
scama dacă drumul ăsta poate fi amânat sau nu. 

— N-ar trebui să-ntârzii decât cu şase ore, spuse 
Willoughby, dacă ţi-ai amâna plecarea până ce ne vom 
întoarce. 

— Nu-mi pot permite să pierd nici măcar un ceas. 

Atunci Elinor îl auzi pe Willoughby şoptindu-i Mariannei: 

— Sunt unii oameni cărora nu le plac petrecerile. 
Brandon e unul dintre ei. Îmi închipui că i-a fost frică să 
nu răcească şi a inventat acest şiretlic ca să scape de 
excursie. Pot pune pariu pe cincizeci de lire că scrisoarea 
a fost scrisă chiar de el. 

— Sunt sigură c-aşa-i, îi răspunse Marianne. 

— Ştiu eu de multă vreme că nu poţi fi convins să te 
răzgândeşti, spuse sir John, o dată ce te-ai hotărât să faci 
un lucru. Sper, totuşi, să mai chibzuieşti puţin. Gândeşte- 
te numai: le-am adunat aici pe cele două domnişoare 
Carey, care-au venit tocmai de la Newton, pe cele trei 
domnişoare Dashwood, care-au venit pe jos de la vilă, iar 
domnul Willoughby s-a sculat cu două ceasuri înainte de 
ora lui obişnuită, special ca să meargă la Whitwell. 

Colonelul Brandon îşi manifestă din nou părerea de rău 
că trebuie să-i dezamăgească pe toţi, declarând însă, în 
acelaşi timp, că nu-şi poate amâna plecarea. 

— Ei, şi-atunci când ai să te întorci? 

Lady Middleton adăugă: 

— Sperăm că vă veţi întoarce la Barton de îndată ce 
veţi putea scăpa de la Londra şi-o să amânăm excursia 
noastră la Whitwell până ce vă veţi întoarce. 

— Sunteţi foarte amabilă. Dar nu prea cred că am să 
mă pot întoarce, aşa că n-aş vrea să mă angajez câtuşi de 
puţin. 

— Aa, dar trebuie neapărat să se întoarcă, şi are să se 
întoarcă, exclamă sir John. Dacă nu se întoarce până la 

sfârşitul săptămânii, mă duc după el.: 

— Păi chiar aşa să faci, sir John, spuse doamna 
Jennings, şi cu ocazia asta poate c-ai să afli şi despre ce-i 
vorba. 

— Nu vreau să-mi vâr nasul în treburile altora. Îmi 
închipui că e vorba de ceva de care se ruşinează. 

Colonelul Brandon fu anunţat că i s-au pregătit caii. 

— Doar nu te duci călare până la Londra? îl întrebă Sir 
John. 

— Nu. Mă duc călare până la Honiton şi de acolo iau 
diligenţa. 

— Mă rog, dacă eşti hotărât, îţi urez drum bun. Dar 
cred că n-ar fi rău să te răzgândeşti. 

— Vă asigur că nu mi-e cu putinţă. 

Apoi îşi luă rămas bun de la toţi cei de faţă. 

— Nu există nicio şansă să vă întâlnesc la Londra pe 
dumneata şi pe surorile dumitale, domnişoară Dashwood? 

— Mi-e teamă că nu; niciuna. 

— Atunci trebuie să-mi iar rămas bun pentru mai multă 
vreme decât mi-ar place s-o fac. 

Mariannei nu-i adresă niciun cuvânt. Se mulţumi doar 
să se încline politicos în faţa ei. 

— Ei haide, domnule colonel, îi zise doamna Jennings, 
înainte de a pleca, spune-ne şi nouă de ce ne părăseşti... 

El îşi luă rămas-bun de la ea şi ieşi din încăpere, însoţit 
de sir John. 

Nici nu plecă bine colonelul că protestele şi părerile de 
rău reprimate până atunci, din politeţe, izbucniră dintr-o 
dată; şi cu toţii fură de acord, manifestându-şi în 
nenumărate rânduri necazul, că e cât se poate de 
supărător să fii supus unei astfel de dezamăgiri. 

— Bănuiesc eu cam ce treburi are, spuse doamna 
Jennings, exultând. 

— Chiar bănuiţi doamnă? exclamară aproape toţi. 

— Da. Trebuie să fie ceva în legătură cu domnişoara 
Williams, sunt sigură. 

— Dar cine-i domnişoara Williams? întrebă Marianne. 

— Cum, nu ştii cine-i domnişoara Williams? Trebuie să 
fi auzit de ea până acum. E o rudă de-a colonelului, draga 
mea, o rudă foarte apropiată. N-o să spunem cât de 
apropiată, de teamă să nu jignim domnişoarele. 

Apoi, vorbind pe un ton puţin mai scăzut, îi spuse lui 
Elinor: 

— E fiica lui nelegitimă. 

— Adevărat? 

— Aa, da; şi seamănă leit cu el. Colonelul, cred eu, o 
să-i lase toată averea. 

Când sir John se întoarse, se alătură şi el regretului 

general în legătură cu întâmplarea aceea cât se poate de 
neplăcută, observând totuşi în încheiere că, deoarece 
sunt cu toţii împreună, trebuie să facă ceva să se simtă 
bine şi după ce se consultară un timp, fură de acord că nu 
s-ar fi putut simţi bine decât la Whitwell; şi-ar mai putea 
cumva alina părerile de rău făcând o plimbare prin 
împrejurimi. Porunciră aşadar să li se pregătească 
trăsurile; a lui Willoughby era prima şi Marianne nu 
păruse nicicând mai fericită decât atunci când se urcă în 
ea. 
Willoughby mână caii foarte repede prin parc şi dispărură 
curând din ochii celorlalţi; nu se mai ştiu nimic despre ei 
până când se întoarseră, lucru care se petrecu abia după 
ce sosiseră toţi ceilalţi. Amândoi păreau încântați de 
plimbarea pe care o făcuseră; dar nu pomeniră decât 
foarte în trecere că rămăseseră mai mult pe drumul din 
vale, în timp ce ceilalţi urcaseră sus, pe dealuri. 

Stabiliră ca în seara aceea să organizeze o petrecere 
dansantă şi ca toată lumea să fie foarte veselă. Mai 
veniră şi alţi membri ai familiei Carey să ia masa cu ai lor 
şi avură deosebita plăcere de a spori numărul musafirilor 


74 


Jane Austen 


la aproape douăzeci, fapt pe care sir John îl sublime cu 
multă bucurie. Willoughby se aşeză, ca de obicei, între 
cele două surori Dashwood. In dreapta lui Elinor şedea 
doamna Jennings şi nici nu se aşezaseră bine că se aplecă 
şi-i spuse Mariannei, destul de tare să fie auzită şi de 
Willoughby: 

— Ştiu unde v-aţi petrecut dimineaţa. Cu toate 
şiretlicurile voastre, tot v-am descoperit. 

Marianne roşi şi întrebă foarte repede: 

— Unde, mă rog? 

— Nu ştiaţi, spuse Willoughby, că ne-am plimbat cu 
trăsurica mea? 

— Ştiu eu, ştiu, domnule obrăznicătură, ştiu foarte 
bine, de aceea m-am şi hotărât să aflu unde-aţi fost. Sper 
că-ţi place viitoarea dumitale casă, domnişoară Marianne. 
Ştiu că-i foarte mare; şi când am să te vizitez, sper să 
constat că i-ai schimbat mobila pentru că, acum şase ani, 
când am fost eu pe-acolo, avea mare-nevoie de aşa ceva. 

Marianne se întoarse foarte ruşinată. Doamna Jennings 
râse din toată inima; Elinor află că, hotărâtă fiind să ştie 
unde fuseseră cei doi, mersese până acolo încât îşi 
pusese camerista să se intereseze la grăjdarul domnului 
Willoughby; şi că în felul acesta auzise că se duseseră la 
Allenham şi-şi petrecuseră cea mai mare parte a timpului 
plimbându-se prin grădină şi vizitând casa. 

Elinorei nu-i venea să creadă că e adevărat, căci se 
părea foarte puţin probabil ca Willoughby să-i fi propus, 
iar Marianne să fi consimţit, să intre în casă în prezenţa 
doamnei Smith, pe care sora ei n-o cunoştea câtuşi de 
puţin. 

De îndată ce ieşiră din sufragerie, -Elinor o întrebă dacă 
tot ce auzise era adevărat; şi nu mică îi fu uimirea când 
află că. toate amănuntele relatate de doamna Jennings 
erau cu totul adevărate. Marianne se supără pe ea 
văzând că nu prea crede ce-i spune. 

— Şi de ce-ţi închipui, Elinor, că n-am fost acolo sau că 
n-am văzut casa? Nu asta ai vrut să faci şi tu de atâtea 
ori? 

— Ba da, Marianne, dar eu nu m-aş fi dus dacă doamna 
Smith ar fi fost acolo şi fără sa fiu însoţită şi de altcineva 
decât de domnul Willoughby. 

— Bine, clar domnul Willoughby este singura persoană 
care poate avea dreptul să-mi arate casa; ne-am plimbat 
doar într-o trăsurică deschisă; cum aş mai fi putut avea 
vreun alt însoțitor? Şi în viaţa mea n-am petrecut o 
dimineaţă mai plăcută. 

— Tare mi-e teamă, replică Elinor, că plăcerea ce ţi-o 
oferă o anume îndeletnicire nu dovedeşte întotdeauna 
buna cuviinţă. 

— Dimpotrivă, nimic nu poate fi o mai bună dovadă în 
această privinţă, Elinor; căci dac-ar fi existat cea mai 
mică urmă de lipsă de bună-cuviinţă în ceea ce am făcut, 
mi-aş fi dat chiar atunci seama de acest lucru, căci ştim 
întotdeauna când facem ceva greşit, şi o asemenea 
convingere mi-ar fi tăiat orice bucurie. 

— Dar, draga mea Marianne, întrucât ai şi fost expusă 
la nişte observaţii impertinente, n-ai început să te 
îndoieşti de înţelepciunea purtării tale? 

— Dacă observaţiile impertinente ale doamnei Jennings 
sunt o dovadă de lipsă de bună-cwviinţă, apoi atunci 
înseamnă că păcătuim cu toţii în fiecare clipă a vieţii 
noastre. Am ajuns acum să nu-i mai apreciez critica, după 
cum nu i-aş mai aprecia nici laudele. Nu-mi dau seama să 
fi făcut ceva rău plimbându-mă prin grădina doamnei 
Smith sau vizitându-i casa. Intr-o bună zi vor fi ale 
domnului Willoughby şi... 

— Chiar dacă într-o zi vor fi ale tale, Marianne, şi încă şi 
atunci atitudinea ta tot n-ar avea nicio justificare. 

Marianne roşi la auzul acestei aluzii; dar era cât se 
poate de limpede că îi făcea plăcere; şi după un răstimp 

de zece minute de gândire serioasă, veni iarăşi la sora ei 
şi-i zise bine dispusă: 

— Poate, Elinor, că n-am făcut bine că m-am dus la 
Allenham; dar domnul Willoughby a vrut cu tot dinadinsul 
să-mi arate locurile şi casa şi pot să te asigur că e 
încântătoare. La etaj are un salonaş cum nu se poate mai 
drăguţ, nici prea mare şi nici prea mic ca să poată fi 
folosit tot timpul şi dac-ar avea mobilier modern ar fi 
foarte cochet. Camera e aşezată pe colţ şi are ferestre pe 
două laturi. Intr-o parte, dincolo de gazonul din spatele 
casei pe care se joacă popice, vezi o pădure frumoasă, 
pe-o coastă de deal, iar din cealaltă, biserica şi satul, iar 
dincolo de ele se deschide o privelişte către dealurile 
acelea frumoase, semeţe, pe care le-am admirat de 
atâtea ori. Camera era foarte dezavantajată când am 
văzut-o, căci mobilierul din ea e grozav de ponosit, dar 
dacă ar fi remobilată - chestie de câteva sute de lire, 
după cum spunea Willoughby - ar deveni una dintre cele 
mai plăcute din Anglia. 

Dacă n-ar fi fost întrerupte de alţii, Elinor ar fi putut-o 
asculta descriind cu aceeaşi încântare fiecare cameră din 
casă. 


CAPITOLUL XIV 


Felul neprevăzut în care colonelul Brandon îşi încheiase 
vizita la Barton Park, cât şi încăpăţânarea cu care 
ascundea pricina, îi stârniră curiozitatea doamnei 
Jennings, preocupând-o două sau trei zile la şir; era 
curioasă din fire, aşa cum şi trebuie să fie toţi aceia care 
se interesează: îndeaproape de venirile şi plecările 
cunoştinţelor lor. Se tot întreba cu rare întreruperi, ce-l 
determinase să plece; era sigură că trebuie să fi primit 
vreo veste proastă şi se gândi la toate genurile de 
supărări care s-ar fi putut abate asupra lui, fiind stăpânită 

de ideea fixă că n-are să poată scăpa: de toate. 

— Sunt sigură că trebuie să i se fi întâmplat ceva foarte 
trist, spuse ea. Asta i se citea pe faţă! Bietul om! Tare mă 
tem că trece prin grele încercări. Moşia de la Delaford n-a 
fost niciodată evaluată la mai mult de două mii pe an, şi 
fratele lui a lăsat lucrurile foarte încurcate. Cred că 
trebuie să fi fost chemat pentru rezolvarea unor probleme 
băneşti; căci ce alta ar putea fi? Mă întreb: asta o fi oare 
realitatea? Aş da orice să aflu adevărul. Poate că e ceva 
în legătură cu domnişoara Williams şi, de fapt, cred că 
asta şi este, pentru că s-a fâstăcit de-a binelea când i-am 
vorbit despre ea. Poate că e la Londra şi e bolnavă; nimic 
nu e mai probabil, căci am impresia că e cam bicisnică de 
felul ei. Pot face prinsoare că e ceva în legătură cu 
domnişoara Williams. 
E puţin probabil să mai aibă şi acum încurcături 
financiare, căci e un om extrem de prudent şi fără doar şi 
poate că între timp şi-o fi aranjat treburile moşiei. Ah, mă 
întreb ce i s-o fi întâmplat! Poate că sora lui de la 
Avignon se simte mai prost şi o fi trimis după el. Plecarea 
lui atât de grăbită pare să justifice această presupunere. 
Oricum, îi doresc din toată inima să scape de necazuri şi 
pe deasupra să se aleagă şi cu o nevastă cumsecade. 

Cam aşa vorbea şi se tot întreba doamna Jennings. 
Părerile i se schimbau o dată cu fiecare nouă presupunere 
şi pe măsură ce-i treceau prin cap, toate păreau la fel de 
probabile. lar Elinor, deşi era sincer interesată de soarta 
colonelului Brandon, nu putea să-şi pună la fel de multe 
întrebări în legătură cu plecarea lui atât de pripită, cum ar 
fi vrut doamna Jennings; căci pe lângă faptul că, după 
părerea ei, nu merita să dai atâta importanţă şi să te 
preocupi atâta vreme de o astfel de întâmplare, ea era 
frământată de cu totul altceva. O îngrijora neaşteptata 
rezervă a Mariannei şi a lui Willoughby în legătură cu 
ceea ce ştiau prea bine că îi interesează pe toţi în mod 
deosebit. Intrucât această tăcere a lor continua, fiecare zi 

care trecea o făcea să pară şi mai ciudată, şi mai 
nepotrivită cu felul lor de a fi. Elinor nu-şi putea închipui 
de ce nu recunosc faţă de ea şi de mama lor hotărârea pe 
care o luaseră şi care era vădită prin felul cum se purtau 
unul faţă de celălalt. 

Putea înţelege foarte bine că nu se pot căsători 
numaidecât; căci deşi pe Willoughby n-aveai niciun motiv 
să-l crezi un om bogat, sir John apreciase că moşia îi 
aducea un venit de aproximativ şase sau şapte sute de 
lire pe an; dar acestea abia de-i puteau acoperi 
cheltuielile şi el însuşi se plângea uneori că-i sărac. Dar 
Elinor nu-şi putea explica taina aceasta de neînțeles 
păstrată de ei în legătură cu logodna lor şi care nu 
ascundea, de . fapt, absolut nimic; venea într-o 
contradicţie atât de flagrantă cu părerile lor şi 
comportarea lor obişnuită, că uneori se gândea că poate 
nici nu sunt de fapt logodiţi şi această îndoială era destul 
să o facă să n-o mai întrebe nimic pe Marianne. 

Nimic nu putea exprima mai mult ataşamentul lui 
Willoughby faţă de ele, decât propria lui comportare. 
Faţă de Marianne se manifesta cu toată tandreţea pe 
care-o putea dovedi inima unui îndrăgostit, iar faţă de 
restul familiei cu atenţia afectuoasă a unui fiu şi a unui 
frate. lţi dădea impresia că ţine la casa lor de parcă ar fi 
fost propriul lui cămin; îşi petrecea acolo mult mai mult 
timp decât la Allenham şi dacă nu se întâlneau cu toţii la 
Barton Park, plimbarea pe care o făcea în. fiecare 
dimineaţă se termina de cele mai multe ori la ele acasă 
şi-şi petrecea tot restul zilei. Lângă Marianne, cu copoiul 
lui favorit la picioare. 

Mai ales într-o seară, cam la o săptămână de la 
plecarea colonelului Brandon, le dădu impresia că inima îi 
e mai mult ca oricând gata să-şi arate dragostea pentru 
toate cele din jur; şi când se întâmplă ca doamna 
Dashwood să pomenească despre intenţiile ce le are de 

a-şi mai mări şi de a-şi înfrumuseţa casa la primăvară, se 
opuse cu înflăcărare la orice schimbare ce i s-ar fi putut 
aduce acelui colţişor de lume pe care dragostea lui îl 
considera perfect. 

— Cum! exclamă el. Să schimbaţi această scumpă 
căsuţă! Nu, cu asta n-am să fiu niciodată de acord. Dacă 
s-ar ţine seama de ceea ce simt eu pentru ea, pereţilor 
astora n-ar trebui să li se adauge măcar o pietricică, iar 
casa n-ar trebui lărgită nici măcar cu o palmă. 

— Nu te speria, îi spuse domnişoara Dashwood, n-o să 
se întâmple niciodată una ca asta, căci mama n-are să 
aibă niciodată atâţia bani pentru aşa ceva. 

— Mă bucur din inimă să te aud, vorbind astfel exclamă 
el. Deie Domnul ca mama ta să fie întotdeauna săracă 
dacă nu găseşte cu cale să-şi folosească mai bine averea. 

— Îţi. mulţumesc, Willoughby. Poţi fi sigur că n-am să 
sacrific ataşamentul pe care-l ai faţă de casa noastră, sau 
pe care l-ar avea oricine la care ţin, pentru tot ce-aş 
putea vreodată face să-mi văd casa mai mare şi mai 
frumoasă. Crede-mă, te rog, că orice sumă mi-ar rămâne 
de prisos, când am să-mi fac socotelile la primăvară, aş 
lăsa-o mai degrabă nefolosită, decât s-o cheltuiesc în aşa 
fel încât să te fac să suferi. Dar eşti oare chiar atât de 
ataşat de casa asta, încât să nu-i găseşti niciun cusur? 

— Da, sunt, răspunse el. Mie mi se pare că n-are 
niciunul. Mai mult chiar, consider că e singurul gen de 
casă în care poţi fi fericit şi dacă aş fi destul de bogat, aş 
dărâma numaidecât casa de la Combe şi aş clădi-o din 
nou ţinând neabătut seama de planul acestei căsuțe. 

— O casă care să aibă, presupun, scări înguste şi 
întunecoase şi-o bucătărie în care soba să scoată fum, 
spuse Elinor. 

— Da, da, exclamă el cu înflăcărare, cu tot, absolut tot 
ce-i aparţine şi acestei căsuțe; n-aş putea simţi niciunul 
dintre avantajele sau dezavantajele ce le-ar avea o astfel 

de casă. Numai sub un astfel de acoperământ aş putea fi 
poate la fel de fericit la Combe, cum am fost la 
Barton. 

— Sper, îi răspunse Elinor, că vei ajunge să-ţi consideri 
propria casă tot atât de fără cusururi, cum o găseşti pe 
cea de aici, chiar dacă ar avea avantajul unor camere mai 
bune şi a unei scări mai largi. 

— Există, fireşte, condiţii, spuse Willoughby, care m-ar 
face s-o îndrăgesc foarte mult; dar această casă va avea 
întotdeauna un locşor în inima mea, pe care nicio alta nu-l 
va ocupa vreodată. 

Doamna Dashwood se uită încântată la Marianne, ale 
cărei priviri erau atât de expresiv aţintite asupra lui 
Willoughby, arătând cât se poate de limpede ce bine 
înţelege ceea ce simte el. 

— De câte ori n-am vrut, cu vreo douăsprezece luni în 
urmă, când eram la Allenham, ca vila Barton să fie 
locuită! N-am trecut niciodată pe lângă ea fără să-i admir 
poziţia şi fără să regret că nu e nimeni care să stea în ea. 
Cât de puţin mă gândeam pe atunci că prima veste pe 
care urma s-o aud de la doamna Smith, când aveam să 
mai vin pe aici, va fi că vila Barton a fost închiriată; am 
simţit imediat o mulţumire şi un interes faţă de acest 
eveniment probabil din pricină că ele n-au fost decât un 
presentiment al fericirii pe care aveam s-o trăiesc aici. 
Oare nu asta trebuie să fi fost, Marianne? spuse el 
adresându-i-se cu glas scăzut. Apoi vorbind ca şi mai 
înainte, spuse: Şi casa asta vreţi dumneavoastră s-o 
stricaţi, doamnă Dashwood? Vreţi s-o lipsiţi de simplitatea 
ce o are prin tot felul de îmbunătăţiri închipuite, şi acest 
salonaş îndrăgit, unde ne-am cunoscut prima dată şi unde 
am petrecut de atunci împreună atâtea ceasuri fericite 
vreţi oare să-l reduceţi la starea de simplu antreu şi vreţi 
ca toată lumea să se grăbească să treacă prin odăiţa ce-a 
păstrat în ea toate avantajele şi întreg confortul ce nu l-ar 

putea avea vreo-altă odaie de pe lumea asta cu cel mai 
frumos confort? 

Doamna Dashwood îl asigură din nou că nu va mai 
încerca să facă nicio schimbare. 

— Sunteţi o femeie de treabă, replică el cu căldură. 
Promisiunea dumneavoastră mă mai linişteşte puţin. Dar 
promiteţi-mi încă ceva ca să pot fi fericit. Spuneţi-mi că 
nu numai casa dumneavoastră o să rămână aceeaşi, dar 
că şi dumneavoastră, şi toţi ai dumneavoastră, veţi 
rămâne neschimbaţi ca şi casa în care locuiţi şi că mă veţi 
trata întotdeauna cu aceeaşi bunătate care a făcut ca tot 
ce vă aparţine să-mi devină atât de drag. 

| se promise şi acest lucru cu dragă inimă şi întreaga 
purtare a lui Willoughby din seara aceea le dovedi cât de 
mult ţine la ele şi cât este de fericit. 

— Să te aşteptăm mâine la cină? îl întrebă doamna 
Dashwood, la plecare. Nu te poftesc de dimineaţă, pentru 
că trebuie să ne ducem până la Barton Park, să-i facem o 
vizită doamnei Middleton. 

Le promise să vină a doua zi pe la patru. 


CAPITOLUL XV 


A doua zi doamna Dashwood îi făcu o vizită doamnei 
Middleton şi fu însoţită de două dintre fetele ei; Marianne 
se scuză că nu poate merge cu ele, dând drept pretext un 
fleac - cum că ar fi fost ocupată - iar mama ei, care trase 
concluzia că Willoughby îi promisese Mariannei cu o seară 
înainte să treacă pe la ea în timp ce restul familiei avea 
să fie plecată, fu cât se poate de mulţumită ca ea să 
rămână acasă. 

Când se întoarseră de la Barton Park văzură trăsurica 
lui Willoughby şi pe servitorul acestuia aşteptând în faţa 
casei şi doamna Dashwood fu convinsă că presupunerea 

ei fusese corectă. Până acum toate se petreceau după 
cum proorocise; dar intrând în casă observă un lucru la 
care nu s-ar fi putut aştepta pentru nimic în lume. 
Nici nu intraseră bine în coridor că Marianne ieşi în grabă 
din salonaş, într-o stare de tulburare vădită, cu batista la 
ochi, şi, fără să le observe, urcă scările în fugă. Uimite şi 
alarmate, intrară direct în camera pe care tocmai o 
părăsise ea, unde-l găsiră numai pe Willoughby. Se 
sprijinea de poliţa căminului, cu spatele la ele. Se întoarse 
când intrată şi expresia lui arăta limpede că împărtăşea 
din plin emoția de care era copleșită Marianne. 

— | s-a întâmplat ceva? exclamă doamna Dashwood pe 
când intra. E cumva bolnavă? 

— Sper că nu, replică el, încercând să pară vesel; 
şi cu un zâmbet silit adăugă numaidecât: Mai degrabă eu 
sunt acela care ar trebui să mă simt rău, căci în 
momentul de faţă sufăr de pe urma unei profunde 
dezamăgiri! 

— Dezamăgiri! 

— Da, căci nu mă pot ţine de cuvânt în legătură cu 
masa de diseară. Azi-dimineaţă, doamna Smith şi-a 
exercitat privilegiul averii asupra unui biet văr ce depinde 
de ea, trimiţându-mă după treburi la Londra. Tocmai mi s- 
au încredinţat mesajele; mi-am luat rămas bun de la 
Allenham şi spre a mă mai înveseli puţin am trecut pe la 
dumneavoastră să vă spun la revedere. 

— Pleci la Londra! Şi chiar în dimineaţa asta? 

— Dintr-o clipă într-alta... 

— E foarte regretabil. Dar bineînţeles că trebuie să-i 
faci pe plac doamnei Smith; pe de altă parte sper că 
treburile cu care te duci la Londra n-au să te reţină prea 
mult departe de noi. 

Willoughby se înroşi, în timp ce răspunse: 

— Sunteţi foarte drăguță, dar nu prea cred că am să 
mă întorc prea- curând în. Devonshire. O vizitez pe 

doamna 
Smith doar o dată pe an. 

— Şi doamna Smith e singura dumitale prietenă? 
E oare Allenham singura casă din apropiere unde ai să fii 
binevenit? Vai, Willoughby, dar ar putea să-ţi fie ruşine! 
Aştepţi oare o invitaţie specială ca să tragi la noi? 

Roşi mai tare şi privind în pământ, spuse doar: 

— Sunteţi prea bună... 

Doamna Dashwood o privi mirată. pe Elinor. Elinor se 
simţea la fel de uluită. Câteva clipe tăcură cu toţii. 
Doamna Dashwood vorbi cea dintâi: 

— Nu vreau decât să mai adaug, dragă Willoughby, că 
ai să fii întotdeauna binevenit la vila Barton; căci n-am să 
insist să te întorci imediat, pentru că numai dumneata 
eşti în măsură să apreciezi cât de mult ar putea fi aşa 
ceva pe placul doamnei Smith. Şi în această privinţă nu 
sunt dispusă nici să-ţi pun la îndoială judecata şi nici să te 
bănuiesc:că n-ai fi dispus să vii. 

— Obligaţiile mele în momentul de faţă, răspunse 
Willoughby încurcat, sunt de aşa natură încât nu 
îndrăznesc să mă amăgesc cu gândul că... 

Se opri. Doamna Dashwood fu prea uimită ca să poată 
scoate o vorbă, aşa că urmă o altă pauză. Fu întreruptă 
de Willoughby, care spuse, cu un zâmbet vag: 

— E o nebunie să mai zăbovesc pe aici. Nu vreau să mă 
mai chinui, rămânând printre prieteni, de a căror 
prezenţă îmi este imposibil să mă bucur în momentul de 
faţă. 

Apoi îşi luă în grabă rămas-bun de la ele şi părăsi 
încăperea. Îl văzură urcându-se în trăsură şi într-o clipă fu 
departe. 

Doamna Dashwood era prea emoţionată să mai poată 
vorbi şi ieşi numaidecât din salonaş pentru a se lăsa în 
singurătate, pradă neliniştii şi îngrijorării pe care i le 
pricinuiseră această plecare neaşteptată. 


84 


Jane Austen 


Cât despre Elinor, îngrijorarea ei era cel puţin egală cu 
aceea a maică-si. Se gândeau cu nelinişte şi neîncredere 
la ceea ce tocmai se întâmplase. Felul în care se purtase 
Willoughby când îşi luase rămas bun de la ele, jena pe 
care o manifestase, pretinsa lui veselie şi mai ales 
rezerva lui de a accepta invitaţia mamei ei, felul în care 
dăduse bir cu fugiţii - o atitudine atât de neaşteptată din 
partea unui îndrăgostit, şi cu atât mai puţin din partea lui, 
toate acestea o necăjeau foarte mult. Uneori îi era teamă 
că Willoughby n-avusese niciodată vreo intenţie serioasă, 
iar în clipa următoare că între el şi sora ei intervenise 
vreo ceartă dezastruoasă; profunda mâhnire ce o 
observase la Marianne când aceasta părăsise camera nu 
putea fi justificată decât de o ceartă serioasă, deşi, dac-ar 
fi fost să ţină seama de cât îi iubea pe ea Willoughby, o 
ceartă între ei ar fi părut cu neputinţă. 

Dar oricare ar fi fost amănuntele în legătură cu 
despărţirea lor, mâhnirea manifestată de sora ei era 
neîndoielnică şi Elinor se gândea, cu o duioasă 
compătimire, la mâhnirea cumplită căreia desigur 
Marianne i se lăsa pradă, ba chiar o sporea şi o exagera 
dintr-un sentiment de datorie. 

Mama ei se întoarse cam peste vreo jumătate de oră şi, 
deşi avea ochii roşii, nu părea prea deprimată. 

— Ştii, Elinor, scumpul nostru Willoughby e acum la o 
depărtare de câteva mile de Barton, spuse ea, în timp ce 
se aşeza ca să se apuce de lucru, şi cât de grea trebuie 
să-i fie inima în această călătorie. 

— Ce curios... Să plece aşa, pe neaşteptate! Mie-mi 
pare a fi rezultatul unei hotărâri luate dintr-o dată, ţie nu? 
Şi când te gândeşti că aseară a fost la noi, şi a fost atât 
de fericit, de vesel şi de afectuos... Şi-acu, după ce ne-a 
anunţat doar cu zece minute înainte de a ne părăsi de ce 
anume are de gând să facă - iată-l plecat, fără intenţia de 
a se mai întoarce. Trebuie să i se fi întâmplat ceva mai 

grav decât ce ne-a mărturisit nouă. N-a vorbit şi nici nu s- 
a comportat cum îi stă în fire. Trebuie să-ţi fi dat şi tu 
seama de asta, după cum mi-am dat şi eu. Ce-ar putea fi? 
Oare să se fi certat cu Marianne? Altfel de ce s-ar fi arătat 
atât de puţin doritor să-ţi accepte invitaţia de a se 
reîntoarce la noi? 

— Nu că n-ar fi vrut s-o accepte, Elinor; de asta mi-am 
dat perfect de bine seama. Nu putea s-o accepte. 
M-am gândit la toate, crede-mă, şi-mi pot foarte bine 
explica orice mi s-a părut curios la început şi ce ţi s-a 
părut, de altfel, şi ţie. 

— Chiar poţi să ţi le explici pe toate? 

— Sigur că da. Mi le-am lămurit cum nu se poate mai 
bine; dar pe tine, Elinor, căreia-ţi place să pui totul la 
îndoială, ştiu că justificările mele n-au să te mulţumească; 
oricum .n-ai să reuşeşti să mă convingi că n-am dreptate. 
Sunt încredinţată că doamna Smith  bănuieşte 
sentimentele ce i le poartă Mariannei, că nu este de acord 
cu ele (poate pentru că are alte planuri pentru el) şi din 
cauza asta s-a dovedit nerăbdătoare să-l îndepărteze şi 
că treburile pentru care l-a trimis de aici şi pe care 
urmează să le aranjeze, sunt doar un pretext pentru a-l 
face să plece de la Barton. Asta-i ce cred eu că s-a 
întâmplat. Pe deasupra el îşi dă seama că ea nu este de 
acord cu sentimentele pe care le are faţă de Marianne; 
aşadar, în momentul de faţă nu îndrăzneşte să-i 
mărturisească adevărul despre logodna lui cu fata mea şi 
se simte obligat, ţinând seama de situaţia lui de 
dependenţă faţă de ea, să fie de acord cu planurile ei şi 
să plece pentru un timp din Devonshire. Ştiu c-ai să-mi 
spui că s-ar putea ca lucrurile să fie într-adevăr aşa, dar 
s-ar putea să fie şi altfel; însă n-am să-mi plec urechea la 
nicio obiecţie de-a ta, în afară de cazul în care ai să-mi 
sugerezi vreo altă posibilitate la fel de bună de a înţelege 
toată această poveste. Ei, Elinor, ce ai de spus? 

— Nimic, pentru că mi-ai anticipat răspunsul. 

— Atunci mi-ai fi spus că lucrurile s-ar fi putut petrece 
aşa cum m-am gândit eu, dar că s-ar fi putut petrece şi 
altfel. Ah, Elinor, cât de neînţelese îţi sunt sentimentele! 
Pui mai degrabă răul înainte. Te gândeşti că Marianne va 
avea de suferit şi-i cauţi pricină lui Willoughby mai 
degrabă decât să-i găseşti băiatului vreo scuză. Eşti 
hotărâtă să-l consideri vinovat, pentru că şi-a luat rămas 
bun de la noi cu mai puţină afecţiune decât manifesta în 
purtarea lui de până atunci. Nu putem oare scuza în 
niciun chip greşeala lui sau mâhnirea pricinuită de o 
recentă dezamăgire? Nu putem accepta nicio 
probabilitate pur şi simplu din cauză că nu există o 
certitudine? Nu-i datorăm oare nimic omului pe care 
avem toate motivele să-l iubim şi să nu-l privim cu ochi 
răi? Oare nu avem datoria să ţinem seama de anumite 
dificultăţi peste care n-a putut trece, dar pe care, 
deocamdată, trebuie, în mod inevitabil, să le ţină secrete? 
Şi la urma urmei de ce anume îl bănuieşti? 

— Nici eu nu prea ştiu. Dar schimbarea pe care am 
observat-o amândouă la el atrage în mod inevitabil după 
sine suspiciunea unui lucru neplăcut. Există, totuşi, mult 
adevăr în ceea ce mi-ai spus adineauri şi anume că 
trebuie să fim îngăduitoare în ceea ce-l priveşte şi nu 
vreau decât să fiu nepărtinitoare în aprecierile .mele faţă 
de toată lumea. Fără îndoială că Willoughby poate avea 
suficiente motive care să-i explice comportarea şi vreau 
să sper că le are. Dar i-ar fi stat mult mai mult în fire să le 
recunoască dintr-o dată. Discreţia exagerată se prea 
poate să fie recomandabilă, dar oricum nu pot să nu fiu 
surprinsă când o observ tocmai la el. 

— Dar nu trebuie să dai vina pe el pentru că s-a abătut 
de la felul său obişnuit de a fi, când lucrul era o 
necesitate absolută. Spune-mi însă, recunoşti că am avut 
dreptate să-l apăr cum l-am apărat? Sunt fericită că este 

absolvit de orice vină. 

— Nu pe de-a-ntregul. Se prea poate să fie nimerit să 
nu-i pomenească doamnei Smith de logodna lor (dacă 
sunt într-adevăr logodiţi) şi dacă aşa stau lucrurile ar fi 
cât se poate de avantajos pentru Willoughby să nu mai 
prea zăbovească prin Devonshire în momentul de faţă. 
Dar nu-i nicio scuză pentru ei să se ascundă de noi... 

— Să se ascundă de noi! Cum, draga mea copilă, eşti în 
stare să-i acuzi pe Willoughby şi pe Marianne că sunt 
secretoşi? Asta-i într-adevăr curios când zilnic le reproşai 
că sunt mult prea imprudenţi în manifestările lor... 

— N-am nevoie de vreo dovadă a dragostei dintre ei, 
spuse Elinor, ci doar a logodnei lor... 

— Eu una sunt convinsă de amândouă. 

— Şi totuşi, niciunul dintre ei n-a suflat măcar o 
vorbuliţă în această privinţă. 

— N-am avut nevoie de vorbe, când faptele au fost atât 
de grăitoare. Purtarea sa faţă de Marianne şi faţă de noi 
toate, în ultimele două săptămâni, nu era oare cea mai 
bună dovadă că o iubeşte, că o consideră ca pe viitoarea 
lui soţie şi că are pentru noi ataşamentul pe care-l 
simţi îndeobşte faţă de rudele cele mai apropiate? 
Nu ne-am înţeles perfect între noi? Nu mi-a cerut zilnic 
consimţământul, prin privirile lui, prin felul său de a se 
purta, prin respectul său plin de atenţie şi afecţiune? 
E posibil, oare, Elinor, să te îndoieşti că sunt logodiţi? 
(cum de ţi-a putut trece prin minte una ca asta? Cum ai 
putea presupune că Willoughby - convins cum trebuie să 
fie de dragostea surorii tale - ar putea s-o părăsească şi 
încă pentru luni de zile fără să-i mărturisească dragostea 
ce i-o poartă, sau că s-ar putea despărţi fără să-şi fi făcut 
unul altuia confidenţe? 

— Mărturisesc, replică Elinor, că toate împrejurările, cu 
excepţia uneia, singure, mă fac să cred că sunt logodiţi; 
dar această unică împrejurare constă în tăcerea absolută 

a amândurora asupra acestui subiect; şi în cazul: meu ea 
aproape că le întrece în greutate pe toate celelalte. 

— Vai, ce curios! Cred că ai într-adevăr o părere foarte 
proastă despre Willoughby dacă, după tot ce s-a petrecut 
atât de făţiş între ei poţi pune la îndoială natura legăturii 
ce-i uneşte. Crezi c-a jucat tot timpul teatru în 
manifestările lui faţă de sora ta? Crezi într-adevăr că nu 
ţine de loc la ea? 

— Nu, nu cred aşa ceva. Probabil c-o iubeşte şi încă 
foarte mult, de asta nu mă îndoiesc. 

— Dar trebuie să ţină la ea într-un fel foarte ciudat, 
dacă o poate părăsi cu atâta indiferenţă, fără să se 
gândească de loc la viitor, aşa cum pretinzi c-o face. 

— Să nu uiţi, mamă dragă, că n-am considerat 
niciodată treaba asta drept sigură. Mărturisesc că am 
avut îndoielile mele; dar acuma ele au mai pălit şi poate 
că în curând n-am să le mai am de loc. Dac-o să vedem 
că poartă corespondenţă unul cu altul voi scăpa de toate 
temerile. 

— Grozavă concesie le mai faci! Probabil că numai dacă 
i-ai vedea în faţa altarului, abia atunci ai presupune că 
sunt pe cale să se căsătorească. Vai ce fire ai! Dar eu n- 
am nevoie de astfel de dovezi. După părerea mea, nu s-a 
petrecut niciodată nimic care să justifice îndoiala; 
s-au comportat fără ascunzişuri, manifestările 'le-au fost 
sincere şi lipsite de rezerve. Presupun că nu te îndoieşti 
de dorinţele sorei tale. Atunci, probabil, că pe Willoughby 
îl suspectezi. Dar de ce? Nu e oare un om de onoare şi de 
suflet? Ai observat cumva la el vreo inconsecvenţă care 
să te poată îngrijora? Crezi c-ar fi capabil de înşelăciune? 

— Sper că nu, sunt convinsă că.nu, exclamă Elinor. 
Ţin la Willoughby, ţin sincer la el şi orice umbră aruncată 
asupra integrităţii caracterului lui e la fel de dureroasă 
pentru mine ca şi pentru tine. A fost o pornire involuntară 
şi n-am s-o încurajez. Mărturisesc că m-a speriat 

schimbarea observată azi dimineaţă în felul său de a se 
purta: vorbea de parcă n-ar fi fost el însuşi şi nu ţi-a 
răspuns cu căldură la amabilitate. Dar toate acestea se 
pot explica, aşa cum presupuneai, prin situaţia nefericită 
în care se află. Tocmai se despărţise de sora mea, o 
văzuse părăsindu-l îndurerată; şi chiar de s-ar fi simţit 
obligat de teamă să n-o jignească pe doamna Smith, să 
reziste 'ispitei de a se reîntoarce prea curând aici fiind 
totuşi conştient că refuzându-ţi invitaţia, spunând că 
pleacă pentru un timp, ar da impresiă că se poartă dubios 
şi nerecunoscător faţă de familia noastră - s-ar fi putut 
prea bine să se simtă jenat şi tulburat. Intr-un asemenea 
caz o recunoaştere sinceră şi deschisă a greutăților prin 
care trece, ar fi fost spre onoarea. sa, cred, şi mai în 
concordanţă cu caracterul său; - dar n-am să ridic obiecţii 
atât de intolerante, ca de exemplu punctele noastre 
deosebite de vedere al meu şi al lui sau o abatere de la 
ceea ce consider eu că este o atitudine corectă şi 
consecventă. 

— Aşa trebuie să judeci lucrurile. Sunt sigură că 
Willoughby nu merită să fie suspectat. Deşi noi nu-l 
cunoaştem de prea multă vreme, el nu este un străin prin 
partea locului; : ai auzit oare pe cineva vorbindu-l 
de rău? Probabil că dacă ar fi fost în situaţia de a acţiona 
independent şi de a se căsători numaidecât ar fi părut 
într-adevăr. curios să ne părăsească fără să-mi 
mărturisească şi.mie totul fără întârziere; dar lucrurile nu 
stau astfel. Logodna lor n-a început sub cele mai 
favorabile auspicii, căci nu se pot căsători prea curând şi 
în cazul de faţă discreţia, în măsura în care se poate 
păstra, s-ar putea dovedi a fi foarte recomandabilă. 

Fură întrerupte de Margaret, care intră în odaie, aşa că 
Elinor avu timp să mediteze la presupunerile mamei ei, să 
înţeleagă că multe dintre ele sunt foarte probabile şi să 
spere că toate se vor adeveri. 

Pe Marianne n-o văzură de loc până la ora mesei, când 
intră în sufragerie şi se aşeză pe scaun fără să spună un 
cuvânt. Avea ochii umflaţi şi roşii şi chiar şi atunci aveai 
impresia că-şi reţine cu greu lacrimile. Evită privirile 
tuturor; nu putu nici să mănânce şi nici să vorbească şi, 
după un timp, când mama ei o mângâie pe mână cuo 
tandră compătimire, puţinul curaj pe care-l mai avea o 
părăsi cu desăvârşire şi ieşi din încăpere izbucnind în 
lacrimi. 

Fu profund mâhnită toată seara. Era cu totul 
neputincioasă, pentru că nu putea să se stăpânească. 
Simpla amintire a vreunui fleac în legătură cu Willoughby 
o copleşea într-o clipă, şi deşi întreaga ei familie îşi dădea 
silinţa să-i aducă mângâiere, era imposibil, dacă scoteau 
vreo vorbă, să nu atingă vreun subiect care să nu-i 
răscolească durerea. 


CAPITOLUL XVI 


Mariannei i s-ar fi părut că atitudinea ei n-are absolut 
nicio scuză, dacă ar fi putut închide ochii în prima noapte 
după ce se despărţise de Willoughby. l-ar fi fost ruşine să- 
şi privească şi surorile în faţă a doua zi dimineaţă dacă nu 
s-ar fi sculat mai obosită de cum se culcase cu o seară 
înainte. Dar sentimentele care ar fi făcut-o să se ruşineze 
de liniştea ei, nu-i dădură prilejul să se facă de râs. Nu 
închise ochii toată noaptea şi plânse mai tot timpul. Se 
sculă cu o groaznică durere de cap, nu fu în stare să 
vorbească şi nici să mănânce ceva; făcu pe mama şi pe 
surorile ei să sufere clipă de clipă, neîngăduind nici uneia 
dintre ele s-o mângâie. Nu se putea spune că e lipsită de 
sensibilitate. 

Când micul dejun luă sfârşit ieşi singură la plimbare şi 
hoinări prin satul Allenham, lăsându-se pradă amintirii 
unor bucurii din.trecut şi plângând mai toată dimineaţa 

din pricina necazului ce-l avea de suferit. 

Îşi petrecu seara în aceeaşi stare de spirit. Cântă toate 
melodiile preferate ale lui Willoughby, cum obişnuia să 
facă în trecut, toate ariile pe care le interpretaseră 
împreună şi şezu în faţa pianului privind cu ochi mari la 
fiecare notă pe care el o scrisese pentru ea, până ce 
ajunse să aibă o inimă atât de grea, încât nici n-ar mai fi 
putut încăpea în ea mai multă tristeţe. Şi aşa îşi hrăni ea 
mâhnirea zi de zi. Petrecea ore întregi la pian, acum 
cântând, acum plângând, şi-adesea vocea i se stingea din 
pricina lacrimilor. lar cărţile, întocmai ca şi muzica, erau şi 
ele un prilej de a-i spori tristeţea, căci o ajutau să vadă 
contrastul dintre prezent şi trecut. Nu citea nimic altceva 
decât ceea ce citiseră pe vremuri împreună. 

Dar durerea aceasta violentă nu putea fi îndurată un 
timp prea îndelungat; în decurs de câteva zile se 
transformă într-o melancolie mai calmă. Pe de altă parte 
însă îndeletnicirile ei zilnice, plimbările ei solitare şi 
meditaţiile îi provocau totuşi, din când în când, momente 
de durere, ce izbucneau cu tot atâta violenţă ca şi până 
atunci. 

Nu primiră nicio scrisoare de la Willoughby, şi se părea 
că Marianne nici nu aşteaptă vreuna de la el. Mama ei fu 
surprinsă, iar Elinor fu din nou cuprinsă de nelinişte. 
Dar doamna Dashwood putea găsi explicaţii ori de câte 
ori vroia, ceea ce o mulțumea cel puţin pe ea. 

— Adu-ţi aminte, Elinor, spuse ea, chiar sir John ne 
aduce scrisorile de la poştă - şi tot el ni le şi duce. 
Am convenit că ar fi nimerit să fim cât mai discrete şi 
trebuie să recunoaştem că acest lucru ar fi imposibil dacă 
corespondenţa Mariannei ar urma să treacă prin mâinile 
lui sir John. 

Elinor nu putu să nege acest adevăr şi încercă să 
găsească în el un motiv care să explice în suficientă 
măsură tăcerea lor. Exista, totuşi, o metodă atât de 

directă, de simplă şi la care puteau, după părerea ei; 
recurge atât de lesne pentru a afla cum stau lucrurile cu 
adevărat şi a înlătura fără întârziere misterul, încât nu 
putu să nu i-o sugereze mamei ei. 

— Dar de ce să n-o întrebi chiar acum pe Marianne, 
spuse ea, dacă este sau nu logodită cu Willoughby? 
întrebarea n-ar putea s-o jignească, dacă ar veni de la 
tine, mama ei, o mamă atât de bună şi de înţelegătoare. 
N-ar fi decât rezultatul firesc al dragostei ce i-o porţi. Pe 
vremuri nu manifesta niciun fel de rezervă şi mai ales 
faţă de tine. 

«— Pentru nimic în lume nu i-aş pune o astfel de 
întrebare. Presupunând că nu sunt logodiţi, câtă suferinţă 
i-aş căşuna astfel! În orice caz n-ar fi de loc generos din 
partea mea. Nu i-aş mai merita niciodată încrederea, 
după ce aş sili-o să-mi facă o mărturisire într-o chestiune 
destinată, pentru moment, să fie tăinuită tuturor. O 
cunosc pe Marianne; ştiu că mă iubeşte din toată inima şi 
că n-aş fi ultima căreia să-i aducă la cunoştinţă cum stau 
lucrurile, în cazul în care împrejurările i-ar îngădui să o 
facă. N-aş încerca să silesc pe nimeni să-mi 
mărturisească ceva, cu atât mai mult pe copila mea, 
pentru că simțul datoriei ar împiedica-o să mă mintă, aşa 
cum s-ar simţi poate înclinată s-o facă. 

Elinor consideră mărinimia mamei ei exagerată, ţinând 
seama de tinereţea Mariannei, şi insistă în continuare, dar 
în zadar; o înţelepciune firească, o grijă şi o prudenţă la 
fel de firească mergeau mână în mână cu romantica 
delicateţa a doamnei Dashwood. 

Trecură câteva zile înainte ca numele lui Willoughby să 
fie pomenit în prezenţa Mariannei de vreun membru al 
familiei; sir John şi doamna Jennings nu erau, fireşte, atât 
de delicaţi; glumele lor nu făceau decât să toarne gaz 
peste focul acestei dureri; dar într-o seară, dând 
întâmplător peste un volum de Shakespeare, doamna 

Dashwood exclamă: 

— Nu l-am mai terminat pe Hamlet, Marianne. Dragul 
nostru Willoughby a plecat înainte de a reuşi să-l citim în 
întregime. O să-l punem de o parte, ca atunci când se va 
întoarce... dar s-ar putea întâmpla să treacă şi luni de zile 
până atunci... 

— Luni de zile! exclamă Marianne extrem de surprinsă. 
Nu, nici măcar săptămâni. 

Doamna Dashwood regretă că-i scăpaseră acele vorbe; 
dar lui Elinor îi făcură plăcere, deoarece o determinară pe 
Marianne să-i dea un răspuns, care să exprime clar 
încrederea ei în Willoughby şi care să arate că-i cunoaşte 
intenţiile. 

Într-o dimineaţă, cam la o săptămână după plecarea 
lui, Marianne fu convinsă să li se alăture surorilor ei în 
obişnuita lor plimbare, în loc să mai rătăcească de una 
singură. Până atunci evitase cu grijă să fie însoţită în 
hoinărelile ei. Când surorile ei îşi manifestau intenţia de a 
apuca în sus, pe dealuri, ea se strecura direct pe potecile 
ce duceau în josul văii; când era vorba ca ele s-o ia la 
vale, ea se grăbea să se caţere pe dealuri şi n-o mai 
puteau găsi când porneau la plimbare. Dar în cele din 
urmă fu convinsă de Elinor să le însoţească, fiindcă Elinor 
era împotriva izolării ei. Merseră pe drumul din vale, mai 
tot timpul într-o tăcere deplină, căci starea de spirit a 
Mariannei nu putea fi încă influenţată şi Elinor, mulţumită 
că reuşise să câştige bătălia într-o privinţă, nu încerca să 
împingă lucrurile prea departe. Dincolo de intrarea în 
vale, unde vegetaţia deşi încă bogată, era mai puţin 
sălbatică, iar priveliştea mai largă, în faţa ochilor li se 
deschise perspectiva unei lungi porţiuni a drumului pe 
care-l parcurseseră când veniseră întâi la Barton; şi 
ajungând acolo se opriră să privească de jur împrejur şi 
să cerceteze un peisaj ce alcătuia fundalul perspectivei 
pe care-o aveau de la vila lor dintr-un loc, în care nu se 

întâmplase să ajungă niciodată până atunci, în plimbările 
lor. 

Printre elementele acestui decor observară şi unul 
însufleţit.; era un bărbat ce venea călare spre ele. Câteva 
minute mai târziu îşi putură da seama că e un gentilom 
şi-o clipă mai târziu Marianne exclamă extaziată: 

— El este, zău că el este, ştiu precis că e el! şi se grăbi 
să-i iasă în întâmpinare, când Elinor îi strigă: 

— Marianne, mă tem că n-ai dreptate. Nu e Willoughby. 
Persoana nu e destul de înaltă ca să poată fi el şi nici n- 
are aerul lui. 

— Ba da, ba da, strigă Marianne. Sunt sigură că el este. 
Are aerul lui, haina lui, calul lui... Ştiam eu că are să se 
întoarcă curând... 

Şi înaintă grăbită; Elinor, spre a o împiedica pe 
Marianne să aibă o comportare bizară, pentru că era 
aproape sigură că bărbatul acela călare nu era 
Willoughby, grăbi pasul, potrivindu-l-cu cel al Mariannei: 
Curând nu le mai despărţeau nici treizeci de yarzi de 
călăreț şi privindu-l 
din nou, inima Mariannei suferi o profundă dezamăgire; 
întorcându-se dintr-o dată, fata o luă la fugă înapoi, spre 
casă, când amândouă surorile ei ridicară glasul, încercând 
s-o împiedice să plece şi o a treia voce, pe care-o 
cunoşteau aproape tot atât de bine ca şi pe cea alui 
Willoughby, începu s-o roage să se oprească; întorcându- 
se mirată, Marianne îl văzu pe Edward Ferrars şi porni şi 
ea în întâmpinarea lui. 

Era singurul om din lume care ar fi putut fi, în clipa 
aceea, iertat pentru faptul că nu e Willoughby; singurul 
care ar fi putut smulge un zâmbet din partea ei; şi ea îşi 
şterse lacrimile ca să-i poată zâmbi şi uită pentru o clipă 
propria-i dezamăgire, când îşi dădu seama cât este de 
fericită sora ei. 

Ferrars descălecă şi dându-şi calul pe mâna servitorului 

său, se întoarse pe jos cu ele la Barton, unde venise 
anume ca să le facă o vizită. 

Întreaga familie îl primi cu mult entuziasm, dar mai 
ales Marianne, care manifestă chiar mai multă căldură 
decât Elinor. Într-adevăr, pentru Marianne, întâlnirea 
dintre Edward şi sora ei nu însemna decât o continuare a 
acelei inexplicabile rezerve pe care o remarcase adesea 
la Norlând în purtarea unuia faţă de celălalt. Lui Edward, 
mai ales, îi lipsea înfăţişarea ce se cuvenea să o aibă un 
îndrăgostit şi vorbele ce trebuia să le rostească în 
împrejurări ca cea de faţă. Se simţea încurcat, cu greu 
puteai spune dacă se bucură să le vadă, nu era nici 
extaziat şi nici vesel, scoase puţine cuvinte în afară de 
cele pe care trebuia să le rostească atunci când le 
răspundea la întrebări şi nu-i arătă Elinorei niciun semn 
de afecţiune. Marianne privea şi asculta cu uimire sporită, 
începu chiar să încerce un sentiment de antipatie faţă de 
Edward, sentiment care luă sfârşit aşa cum luau sfârşit 
toate trăirile ei, prin aceea că gândurile o purtară din nou 
către Willoughby, al cărui fel de a fi alcătuia un contrast 
suficient de izbitor faţă de acela al presupusului său viitor 
cumnat. 

După un scurt răstimp, ce urmă surprizei acestei prime 
întâlniri, Marianne îl întrebă pe Edward dacă vine direct 
de la Londra. Nu, se afla. de vreo două săptămâni în 
Devonshire. 

— De două săptămâni! repetă ea, uimită de faptul că 
stătuse atâta vreme în acelaşi comitat cu Elinor, fără să 
se fi grăbit să vină să o vadă. 

El păru a fi destul de deprimat când adăugă că stătuse 
la nişte prieteni lângă Plymouth. 

— Ai fost de curând în Sussex? întrebă Elinor. 

— Am fost la Norland cam cu o lună în urmă. 

— Şi cum mai arată dragul, scumpul conac de la 
Norland? exclamă Marianne. 

— Probabil că- dragul, scumpul conac de la -Norland 
arată aşa cum arată de obicei în acest anotimp. Pădurile 
şi potecile îi sunt, probabil, acoperite cu un strat gros de 
frunze moarte. 

— Oh, strigă Marianne, cu câtă admiraţie le mai 
priveam căzând! Cât de încântată mai eram, când mă 
plimbam, să văd mii şi mii de frunze mânate de vânt 
către mine! Ce senzaţii mă făceau să încerc acest 
anotimp, întreaga atmosferă! Acum nu mai e nimeni 
acolo să le bage-n seamă. Nimeni nu se mai uită la ele, 
decât ca la o pacoste; sunt măturate în grabă şi 
îndepărtate din faţa privirilor. 

— Nu toată lumea, răspunse Elinor, are pasiunea ta 
pentru frunzele moarte. 

— Într-adevăr, adesea sentimentele mele nu sunt 
împărtăşite, adesea ele nu sunt înţelese. Dar. uneori se 
întâmplă să fie. Şi pe când rostea aceste cuvinte căzu, 
câteva clipe, într-o reverie; dar trezindu-se din ea, spuse:. 

— Şi acum, Edward, zise ea atrăgându-i atenţia asupra 
peisajului, iată aceasta este valea Barton. Priveşte în 
susul ei şi rămâi nesimţitor dacă poţi. la uită-te la 
dealurile de colo. Ai mai văzut vreodată altele la fel de 
frumoase? La stânga, printre pădurile şi plantațiile acelea 
se află Barton Park. Se şi vede un colţ din casă. Şi dincolo 
de dealul cel mai îndepărtat, ce se ridică atât de 
majestuos, se află căsuţa noastră. 

— E o regiune frumoasă, replică el, dar văile astea 
trebuie să fie pline de noroi iarna. 

— Cum te poţi gândi la noroi, când ai în faţă astfel de 
privelişti? 

— Pentru că, printre lucruri frumoase, văd în faţa mea 
şi o potecă murdară, replică el, zâmbind. 

„Ce curios” , îşi spuse Marianne, păşind mai departe. 

— Aveţi vecini  agreabili? Familia Middleton e 
simpatică? 

— Nu, -câtuşi de puţin, răspunse Marianne; în această 
privinţă suntem cât se poate de dezavantajate. 

— Marianne, strigă sora ei, cum poţi spune una ca 
asta? Cum de poţi fi atât de nedreaptă? E o familie foarte 
respectabilă, domnule Ferrars; şi faţă de noi s-a purtat 
cum nu se poate mai prietenos. Ai uitat, Marianne, câte 
zile plăcute le datorăm noi lor? 

— Nu, spuse Marianne, cu glas scăzut, şi nici 
momentele penibile ce le-am încercat din pricina lor. 

Elinor nu băgă în seamă ce spune; şi îndreptându-şi 
atenţia spre vizitatorul lor, se strădui să întreţină o 
conversaţie cu el, vorbindu-i despre actuala lor reşedinţă, 
despre anumite avantaje ce le prezintă etc., smulgându-şi 
din când în când: întrebări şi observaţii. Răceala şi rezerva 
pe care o manifesta o jigneau foarte tare; era necăjită şi 
pe jumătate supărată; dar hotărând să se manifeste faţă 
de el ţinând mai degrabă seama de trecut decât de 
prezent, . evită . orice aparenţă de neplăcere sau 
resentiment şi-l trată aşa cum credea ea că se cade să te 
porţi cu o cunoştinţă de familie. 


CAPITOLUL XVII 


Doamna Dashwood fu doar o clipă mirată când îl văzu; 
căci sosirea lui la Barton era, după părerea ei, cât se 
poate de firească. Mirarea ei fu cu mult depăşită de 
bucuria şi expresiile sale de simpatie. Il primi cu toată 
dragostea; şi timiditatea, răceala, rezerva lui nu putură 
rezista unei astfel de primiri. Începură să-l părăsească 
înainte de a intra în casă şi fu cu desăvârşire cucerit de 
purtarea încântătoare a doamnei Dashwood. Într-adevăr, 
un bărbat nu putea fi îndrăgostit de vreuna dintre fetele 
ei, fără să facă o pasiune şi pentru ea; şi curând Elinor 

avu bucuria de a-l vedea devenind tot mai mult el însuşi: 
Afecţiunea ce le-o purta păru că renaşte. lar sentimentul 
lui faţă de bunăstarea lor deveni din nou perceptibil. Nu 
se putea totuşi spune că e bine dispus; le lăudă casa, îi 
admiră aşezarea, fu atent şi drăguţ, dar nu era, totuşi, 
binedispus. Acest lucru fu observat de întreaga familie; şi 
punând această stare de proastă dispoziţie pe seama 
îngustimii de vederi a mamei lui, doamna Dashwood se 
aşeză la masă, indignată pe toţi părinţii egoişti. 

— Care sunt planurile doamnei Ferrars în legătură cu 
dumneata, în momentul de faţă? întrebă ea, după ce 
luaseră masa şi se strânseseră cu toţii în jurul focului; tot 
mai vrea să devii un mare orator în ciuda propriilor 
dumitale dorinţe? 

— Nu. Sper că acuma mama e convinsă că nu mai am 
nici talent şi nici vreo înclinaţie pentru viaţa politică. 

— Dar cum ai să devii celebru? Căci trebuie să devii 
celebru ca să-ţi mulţumeşti familia. Şi cred că n-are să-ţi 
vină prea uşor, având în vedere că nu ştii cum să-ţi 
cheltuieşti banii, că nu-ţi prea plac străinii, că n-ai nicio 
profesie şi nici prea multă îndrăzneală. 

— Dar nici n-am să încerc să devin celebru. N-am nicio 
dorinţă să mă disting în vreun fel oarecare şi am toate 
motivele să sper că n-o voi face niciodată. Mulţumesc lui 
Dumnezeu că nu mi se poate impune să fiu un geniu şi un 
mare orator. 

— Ştiu foarte bine că nu eşti ambițios. Ai dorinţe foarte 
modeste. 

— La fel de modeste ca şi ale celorlalţi muritori, cred. 
Doresc, aşa cum o doreşte toată lumea, să fiu întru totul 
fericit; dar aşa cum doreşte toată lumea, această fericire 
trebuie să fie aşa cum îmi convine mie. Mărirea n-are să 
mă facă fericit. 

— Ar fi de fapt imposibil! exclamă Marianne. Ce 
legătură există oare între avere şi grandoare pe de o 

parte şi fericire pe de alta?. 

— Grandoarea n-are nimic de-a face cu fericirea, dar 
averea are, spuse Elinor. 

— Ruşine să-ţi fie, Elinor, exclamă Marianne; banii pot 
aduce fericire numai acolo unde n-o poate aduce nimic 
altceva. În afară de înlesnire, banii nu pot oferi bucurii 
adevărate, în ce ne priveşte pe noi înşine. 

— Poate că suntem, de fapt, de aceeaşi părere, spuse 
surâzând Elinor. Inlesnirea despre care vorbeai tu şi 
averea de care vorbeam eu sunt cam acelaşi lucru, cred; 
şi vom cădea desigur, de acord că fără ele, aşa cum e 
alcătuită astăzi lumea, am fi cu totul lipsite de confort. 
Atâta doar că ideile tale sunt mai nobile decât ale mele. 
Hai, spune-mi, te rog, ce înţelegi tu prin a fi înlesnit? 

— Să ai cam o mie opt sute sau două mii de lire pe an; 
nu mai.mult de atât... 

Elinor râse. 

— Două mii de lire pe an! După mine, averea înseamnă 
o singură mie! Imi închipuiam eu că aşa stau probabil 
lucrurile. 

— Şi totuşi două mii pe an nu-i un venit prea mare. 
spuse Marianne. Nu se poate întreţine aşa cum trebuie o 
familie cu mai puţin de atât. Sunt convinsă că cerinţele 
mele sunt foarte modeste. O gospodărie ca lumea, 
servitori, o trăsură, poate chiar două şi hăitaşi, nu se 
poate întreţine cu mai puţini bani. l 

Elinor zâmbi din nou, auzind-o pe sora ei descriind cu 
atâtea amănunte viitoarele lor cheltuieli de la Combe 
Magna. 

— Hăitaşi! repetă Edward. Dar la ce-ţi trebuie hăitaşi? 
Doar nu toată lumea vânează. 

Marianne roşi pe când îi răspundea: 

— Dar majoritatea vânează. 

— Aş vrea, spuse Margaret schimbând subiectul 

discuţiei, ca cineva să ne înzestreze pe fiecare dintre noi 
cu o mare avere, 

— Ce grozav ar mai fi! exclamă Marianne, cu ochii 
strălucind de entuziasm şi cu obrajii îmbujoraţi la gândul 
acestei fericiri imaginare. 

— Cred că toată lumea ar vrea aşa ceva, spuse Elinor, 
în ciuda faptului că averea nu poate fi nesfârşită. 

— Doamne! exclamă Margaret, ce fericită aş mai fi. Mă 
întreb ce-aş face cu ea! 

Marianne îţi lăsa impresia că n-are niciun fel de îndoieli 
în această privinţă. 

— Eu una n-aş şti cum să cheltuiesc o avere atât de 
mare, dacă toţi copiii mei ar fi bogaţi fără ajutorul meu, 
spuse doamna Dashwood. 

— Dac-ai începe să-ţi pui casa la punct, zise Elinor, ai 
şti cum s-o cheltuieşti. 

— Dac-ar fi să fie aşa, ce comenzi extraordinare aţi mai 
trimite de aici la Londra, spuse Edward. Ce zile fericite 
pentru librari, pentru negustorii de note muzicale şi de 
reproduceri de artă! Dumneata, domnişoară Dashwood, ai 
da comanda să ţi se trimită toate gravurile de valoare iar 
cât despre Marianne, ştiu ce suflet mare are, pentru ea n- 
ar exista destulă muzică în Londra care s-o mulţumească. 
Ce de cărţi! Thomson, Cowper, Scott - le-ar cumpăra şi 
iar le-ar cumpăra: cred c-ar cumpăra toate exemplarele, 
ca nu cumva să cadă vreunul în mâini nedemne de el; şi- 
ar face rost de toate cărţile ce-ar putea-o învăţa cum să 
admire un pom bătrân şi noduros. N-am dreptate, 
Marianne? lartă-mă dacă sunt foarte obraznic. Dar voiam 
să-ţi arăt că n-am uitat de vechile noastre dispute. 

— Îmi place să mi se aducă aminte de trecut, Edward, 
fie el trist sau vesel; mi-e drag să-mi amintesc de el şi n- 
ai să mă superi niciodată dac-ai să-mi vorbeşti de 
vremurile de demult. Ai mare dreptate în presupunerile 
pe care le faci despre felul în care mi-aş cheltui banii - cel 

puţin o parte din-ei - banii ce:mi-ar prisosi fără îndoială că 
i-aş folosi îmbogăţindu-mi colecţia de note muzicale şi de 
cărţi. 

— Şi grosul averii l-ai investi în alocaţii pentru autori şi 
moştenitorii lor. 

— Nu, Edward, aş avea eu altceva de făcut cu ei. 

— Atunci poate că i-ai oferi drept răsplată persoanei 
care va scrie cea mai izbutită pledoarie în favoarea 
maximei tale preferate, că nimeni nu poate iubi mai mult 
decât o dată în viaţă, căci presupun că nu ţi-ai schimbat 
părerea în această privinţă? 

— Sigur că nu. La vârsta mea părerile devin oarecum 
stabile. E puţin probabil să mai aud sau să mai văd ceva 
care să mă facă să mi le schimb. 

— După cum vezi, Marianne e la fel de neclintită în 
părerile ei ca întotdeauna. Nu s-a schimbat de loc, spuse 
Elinor. 

— Numai c-a devenit ceva mai gravă de cum era. 

— Nu, Edward, spuse Marianne. Nu-i cazul să mi-o 
reproşezi. Nici tu nu eşti din cale-afară de vesel. 

— De ce crezi că nu sunt? replică el, cu un oftat. Dar eu 
n-am fost niciodată vesel din fire. 

— Cred că nici firea Mariannei nu e veselă, spuse 
Elinor; mi-ar veni greu să spun despre ea că este o fată 
veselă - e foarte serioasă, foarte zeloasă în tot ce face, 
uneori vorbeşte mult şi întotdeauna cu însufleţire - dar nu 
se arată prea adesea veselă cu adevărat. 

— Cred că ai dreptate, replică el, şi cu toate astea am 
considerat-o întotdeauna ca pe o fată vioaie. 

— Şi mie mi s-a întâmplat de multe ori să constat că 
fac astfel de greşeli, spuse Elinor, să apreciez greşit firea 
cuiva într-o privinţă sau alta închipuindu-mi că oamenii 
sunt mult mai veseli sau mai gravi, sau mai deştepţi sau 
mai proşti decât sunt în realitate şi nici nu ştiu să spun de 
ce, de unde anume a provenit această impresie greşită: 

Uneori te conduci după ceea ce îţi spun ei înşişi despre ei 
de multe ori după ceea ce îţi spun alţii de ei, fără să stai 
să te gândeşti şi să apreciezi singur. 

— Dar credeam că e bine să ne conducem numai după 
părerea altora, Elinor, spuse Marianne. Credeam că am 
fost înzestrate cu judecată, numai ca să ne-o aservim 
judecății celor din jurul nostru. Astea sunt concepţiile tale, 
după câte ştiu. 

— Nu, Marianne, niciodată. Concepţiile mele n-au tins 
spre aservirea înţelegerii. Ceea ce am încercat să 
influenţez n-a fost decât comportarea. Nu trebuie să mă 
înţelegi greşit. Mărturisesc că sunt vinovată de a fi dorit 
adeseori ca tu să dai cunoştinţelor noastre, în general, 
mai multă atenţie; dar te-am sfătuit eu vreodată să le 
adopţi sentimentele şi să te conformezi judecății lor în 
problemele serioase? 

— Asta înseamnă că n-ai reuşit s-o faci pe sora ta să-ţi 
adopte ideile de politeţe generală, îi spuse Edward lui 
Elinor. Nu câştigi de loc teren? 

— Dimpotrivă, răspunse Elinor uitându-se cu mult 
subînţeles la Marianne. 

— Părerea mea, spuse el, este exact aceeaşi, dar mi-e 
teamă că în ceea ce priveşte punerea ei în practică 
seamăn mai mult cu sora ta. Nu vreau niciodată să 
jignesc pe cineva, dar sunt de o timiditate prostească, 
aşa încât adesea dau impresia că nu sunt destul de atent, 
când de fapt nu sunt reţinut decât de stinghereala meă 
firească. M-am gândit de multe ori că natura trebuie să 
mă fi destinat societăţii unor oameni simpli; nu mă simt 
de loc la îndemână printre oamenii de bună condiţie pe 
care nu-i cunosc îndeaproape. 

— Dar Marianne e nepoliticoasă nu din pricină că ar fi 
timidă, spuse Elinor. 

— Îşi dă prea bine seama de valoarea ei ca să-i fie 
ruşine când n-are rost, replică Edward. Timiditatea nu e 

decât efectul unui sentiment de inferioritate de un fel sau 
altul. Dacă m-aş putea convinge că felul meu de a fi este 
firesc şi elegant, n-aş mai fi timid. 

— Dar ai fi oricum rezervat, spuse Marianne, şi asta-i şi 
mai rău. 

Edward tresări: 

— Rezervat! Sunt oare rezervat, Marianne? 

— Sigur, eşti foarte rezervat. 

— Nu înţeleg ce vrei să spui, răspunse el, roşindu-se. 
Rezervat! Dar cum, în ce fel? Dar ce-ar trebui să-ţi spun? 
Ce-ţi trece prin gând? 

Elinor fu foarte surprinsă să-l vadă atât de emoţionat, 
dar încercând să schimbe subiectul cu o glumă îi spuse: 

— N-o cunoşti destul de bine pe sora mea ca să ştii ce 
vrea să spună? Nu ştii că ea-i consideră rezervaţi pe toţi 
cei ce nu vorbesc la fel de repede ca ea şi care nu se 
extaziază de aceleaşi lucruri ca şi ea? 

Edward nu-i răspunse. Deveni iar grav şi gânditor, cum 
nu se poate mai grav şi mai gânditor şi rămase un timp 
tăcut şi mohorât. 


CAPITOLUL XVIII 


Elinor fu foarte necăjită să-şi dea seama de starea de 
deprimare în care se afla prietenul ei. Vizita lui n-o putea 
bucura pe deplin când îşi dădea seama că această vizită 
nu e chiar un prilej de încântare pentru el. Era evident că 
e nefericit; Elinor ar fi vrut să fie la fel de evident că ea se 
bucură din partea lui de aceeaşi afecţiune de care era 
sigură că se bucurase altădată; dar sentimentele ce-i 
purta păreau foarte nesigure în acele momente şi felul 
rezervat ce-l manifestă la un moment dat faţă de ea era 
în contradicţie cu privirea înflăcărată ce i-o aruncase cu o 

clipă înainte. 

A doua zi de dimineaţă, înainte ca ceilalţi să fi coborât, 
se întâlni cu Elinor şi cu Marianne în camera în care luau 
micul dejun; Marianne, care întotdeauna dorea pe cât 
putea să-i ajute să fie fericiţi, îi lăsă în curând singuri. Dar 
nu urcase nici jumătate din trepte că auzi uşa salonaşului 
deschizându-se şi, întorcându-se, fu foarte surprinsă să-l 
vadă pe Edward ieşind. 

— Mă duc până-n sat să văd ce-mi mai fac caii, spuse 
el, tot nu sunteţi voi gata să luaţi micul dejun; am să mă 
întorc numaidecât. 

Edward se întoarse exprimându-şi din nou admiraţia 
pentru frumuseţea priveliştilor de prin împrejurimi: în 
drumul său spre sat văzuse multe părţi ale văii în toată 
splendoarea lor; şi satul însuşi, situat la o mai mare 
altitudine decât vilişoara lor, oferea o vedere generală a 
întregii regiuni, care-l încântase foarte mult. Acest subiect 
acapară atenţia Mariannei; tocmai începuse să-şi exprime 
propria ei admiraţie pentru aceste privelişti şi să-l 
chestioneze cu de-amănuntul în legătură cu tot ce îl 
impresionase în mod deosebit, când Edward o întrerupse 
spunând: 

— Marianne, să nu-mi pui prea multe întrebări: ştii doar 
că nu mă prea pricep la ce e pitoresc, şi am să te supăr 
prin ignoranţa şi lipsa mea de gust dac-o să'intrăm în 
detalii. In loc să spun despre dealuri că sunt semeţe am 
să zic că sunt abrupte; în loc să descriu suprafeţele ca 
fiind colţuroase şi neregulate, am să spun că sunt 
neobişnuit de sălbatice; şi-am să declar că obiectele din 
zare, pe care nu le pot distinge prea bine, sunt neclare 
din pricina unui abur uşor, care pluteşte în atmosferă. 
Trebuie să te mulţumeşti cu admiraţia despre care-ţi pot 
vorbi cu toată sinceritatea. Consider că împrejurimile sunt 
foarte frumoase, dealurile sunt prăpăstioase, pădurile par 
a fi bogate în lemn de bună calitate, valea e tihnită şi bine 

adăpostită, cu pajişti bogate, iar ici: şi colo, cu cochete 
căsuțe ţărăneşti. Este exact ceea ce consider eu a fi o 
regiune plăcută, pentru că îmbină utilul cu frumosul - şi 
aş îndrăzni chiar să spun că e şi o regiune plină de 
pitoresc pentru că o admiri tu; mi-o pot cu uşurinţă 
închipui ca fiind plină de stânci şi promontorii, de muşchi 
cenuşiu şi de cătină, dar toate astea pe mine mă lasă 
destul de rece. Nu mă pricep de loc la pitoresc. 

— Mi-e teamă că ai foarte multă dreptate, replică 
Marianne, dar nu înţeleg de ce te făleşti cu asta. 

— Presupun, spuse Elinor, că pentru a evita o anumită 
afectare, Edward cade într-alta. Pentru că el îşi închipuie 
că mulţi pretind că admiră natura mult mai mult decât se 
întâmplă în realitate, şi i-e silă de-asemenea pretenţii, 
afectând o indiferență mai pronunţată şi mai puţin 
discernământ în apreciere decât are de fapt. Este 
pretenţios şi vrea să aibă şi el o afectare a lui. 

— E foarte adevărat, spuse Marianne, că admiraţia 
pentru frumuseţile naturii a devenit de o banalitate 
îngrozitoare. Toată lumea are pretenţia că simte şi 
încearcă să descrie cu gustul şi eleganța aceluia care a 
definit pentru prima oară frumosul pitoresc. Detest orice 
limbaj banal; şi uneori nu mi-am exprimat cu glas tare 
simţămintele, tocmai pentru că n-am putut găsi cuvintele 
potrivite să le descrie, în afara acelora prea uzate şi cu 
totul golite de conţinut din pricina banalităţii lor. 

— Sunt convins, spuse Edward, că tu simţi într-adevăr 
întreaga desfătare pe care spui că ţi-o oferă un peisaj 
frumos. Dar în schimb sora ta trebuie să-mi permită să nu 
simt mai mult decât mărturisesc. Îmi place o privelişte 
frumoasă, dar nu din cauză c-aş găsi în ea elemente 
pitoreşti. Nu-mi plac copacii strâmbi, răsuciţi şi diformi, îi 
admir mult mai mult când sunt înalţi, drepţi şi sănătoşi. 
Nu-mi plac căsuţele decăzute, ruinate. Nu mă dau în vânt 
după urzici, ciulini sau florile de pe bărăgan. Imi face mai 

multă plăcere să privesc o căsuţă ţărănească tihnită, 
decât un turn de strajă, şi-o ceată de ţărani curaţi şi 
fericiţi îmi sunt cu mult mai mult pe plac decât cei mai 
grozavi bandiți din lume. 

Marianne îl privea uluită pe Edward, fiindu-i milă pentru 
sora ei. Dar Elinor nu făcu decât să râdă. 

Nu mai insistară asupra subiectului; şi Marianne tăcu o 
vreme, gânditoare, până când atenţia îi fu deodată atrasă 
de ceva. Şedea lângă Edward şi atunci când acesta 
întinse mâna să ia ceaiul pe care i-l oferea doamna 
Dashwood, observă foarte clar pe unul dintre degetele lui 
un inel cu o şuviţă de păr în mijloc. 

— Nu te-am mai văzut până acum purtând vreun inel, 
Edward!, exclamă ea. E părul lui Fanny? îmi aduc aminte 
că ţi-a făgăduit să-ţi dea o şuviţă. Dar îmi închipuiam că 
părul ei e mai închis la culoare. 

Marianne spuse ceea ce îi trecuse prin minte, fără să se 
gândească prea.-mult; dar când îşi dădu seama cât de 
mult îl supărase pe Edward cu vorbele ei enervarea ce-o 
simţi vorbind fără să se gândească, o întrecu cu mult pe a 
lui. Edward roşi până-n vârful urechilor şi aruncându-i în 
grabă o privire lui Elinor, spuse: 

— Da, e părul surorii mele. Ştii, când este montat în 
inel îşi schimbă nuanţa. 

Elinor îi întâlni privirea şi păru şi ea intimidată. 
Pricepu şi ea tot atât de repede ca şi Marianne că şuviţa 
de păr e chiar a ei; singura deosebire în concluziile la care 
ajunseră fu aceea că Marianne considera că bucla îi 
fusese dată în dar de Elinor, pe când Elinor era convinsă 
că el trebuie să şi-o fi procurat furând-o sau folosind 
vreun alt şiretlic.de care ea n-avea cunoştinţă; oricum nu 
era dispusă să considere fapta lui drept un afront; 
şi făcându-se că n-a băgat în seamă ce se întâmplase, 
începu  numaidecât să vorbească despre altceva, 
hotărându-se în sinea ei să nu piardă niciun prilej de a-şi 

arunca din nou ochii asupra buclei spre a fi cu totul sigură 
că este exact de nuanţa părului ei. 

Edward nu se simţi la largul lui o bună bucată de 
vreme, devenind, încetul cu încetul tot mai distrat. Fu 
foarte grav toată dimineaţa. Marianne îşi făcu reproşuri 
amare pentru ceea ce spusese; dar poate şi-ar fi iertat-o 
mai uşor, de-ar fi ştiut cât de puţin se necăjise sora ei. 

Înainte de amiază fură vizitaţi de sir John şi de doamna 
Jennings, care, auzind că la vilă sosise un domn, veniră să 
facă şi ei cunoştinţă cu musafirul. Ajutat de soacra lui, sir 
John descoperi foarte curând că numele: de 
Ferrars începe cu litera F. Şi această constatare avea să 
devină un izvor suculent de noi tachinării la adresa 
credincioasei Elinor, tachinării de care nu se folosiră chiar 
în ziua aceea, numai datorită faptului că abia făcuseră 
cunoştinţă cu Edward. Dar, aşa cum stăteau lucrurile, 
Elinor îşi dădu seama, din câteva priviri pline de înţeles, 
cât de departe ajunseseră cu presupunerile bazându-se 
pe cele ce aflaseră de la Margaret. 

Nu se întâmpla niciodată ca sir John să facă o vizită 
familiei Dashwood şi să o invite la masă, la conac, a doua 
zi, sau să nu le poftească pe cele patru doamne să ia 
ceaiul cu ei în seara respectivă. De data aceasta, pentru 
a-şi arăta toată politeţea faţă de vizitatorul lor, la a cărui 
distracţie se simţea obligat:să contribuie şi el, îi pofti atât 
la masă cât şi la ceai. 

— Trebuie să luaţi ceaiul cu noi astă-seară, spuse el; 
căci nu suntem decât între noi; iar mâine trebuie 
neapărat să luaţi masa cu noi pentru că o să avemo 
mulţime de oaspeţi. 

Doamna Jennings sublinie şi ea această necesitate: 

— Şi nu se ştie dacă n-o să aranjaţi şi vreo serată 
dansantă, spuse ea. Şi asta o să te ispitească pe 
dumneata, domnişoară Marianne. 

— O serată dansată! exclamă Marianne. Imposibil! 

Şi cine o să danseze? 

— Păi cum cine! Dumneavoastră, familia Carey, familia 
Whitaker... Păi sigur... Dar ce-ţi închipui dumneata că 
nimeni nu mai poate dansa dac-a plecat o anumită 
persoană, căreia n-am să-i spun numele? 

— Ce n-aş da ca Willoughby să fie şi el cu noi, exclamă 
sir John. 

Aceste cuvinte, cât şi îmbujorarea din obrajii Mariannei, 
îl făcură pe Edward să devină din nou bănuitor. 

— Dar cine mai e şi Willoughby ăsta? o întrebă el, cu 
glas scăzut, pe Elinor, alături de care şedea. 

Aceasta îi spuse repede cine era Willoughby. Figura 
Mariannei spunea încă şi mai multe. îi fu de ajuns lui 
Edward să înţeleagă nu numai cele lå care se refereau cei 
de faţă, ci şi anumite expresii ale Mariannei care-l 
nedumeriseră; şi când musafirii plecară, se duse drept la 
ca şi-i spuse în şoaptă: 

— Am ghicit... Să-ţi spun ce-am ghicit? 

— Ce vrei să zici? 

— Să-ţi spun? 

— Sigur că da. 

— Ei bine, află atunci că am ghicit că domnul 
Willoughby vânează. 

Marianne se simţi uimită şi încurcată, dar nu putu să nu 
zâmbească, dându-şi seama de şiretenia potolită a felului 
său de a fi şi după ce tăcu o clipă, spuse: 

— O, Edward! Cum poţi să vorbeşti în felul acesta? 
Dar va veni timpul sper, ba chiar sunt sigură, când are să- 
ţi placă... 

— Nici nu mă îndoiesc, răspunse Edward, oarecum 
uimit de seriozitatea şi căldura cu care vorbea; căci dacă 
nu şi-ar fi închipuit că totul nu este decât o glumă care 
să-i amuze în general cunoştinţele, bizuindu-se pe un 
fleac sau pe o nimica toată între ea şi domnul Willoughby, 

nici n-ar fi îndrăznit să aducă vorba despre asta. 


CAPITOLUL XIX 


Edward rămase o săptămână la vilă şi fu insistent rugat 
de doamna Dashwood să stea mai mult; dar, ca şi cum ar 
fi vrut să se autopedepsească, îşi manifestă hotărârea de 
a-şi părăsi prietenele tocmai când se simţea mai bine în 
societatea lor. Deveni mult mai vesel-în ultimele două-trei 
zile, deşi starea lui de spirit mai era încă foarte inegală - 
îşi manifesta tot mai mult preferința pentru casa lor şi 
pentru împrejurimi - nu vorbea niciodată despre plecarea 
lui fără să ofteze - le declară că nici nu ştie cum are să-şi 
petreacă timpul liber după ce va pleca - nici nu ştie bine 
unde se va duce când le va părăsi - şi totuşi, de plecat 
trebuia'să plece. Nicicând nu i se păruse că un răstimp de 
o săptămână poate trece atât de repede - nici nu-i venea 
să creadă că şi trecuse. Asta o declară de mai multe ori; 
mai spuse şi alte lucruri, care subliniau dispoziţia lui 
sufletească, contrazicându-i acţiunile. Şederea lui la 
Norland îi displăcea; detesta să stea la Londra; şi cu toate 
acestea trebuia să se ducă fie la Norland, fie la Londra. Le 
preţuia amabilitatea mai mult ca orice şi era cel mai 
fericit om când se afla cu ele. Şi totuşi trebuia să le 
părăsească la sfârşitul săptămânii, în ciuda dorinţei lor şi 
a lui şi fără să fie constrâns de timp. 

Elinor puse felul său ciudat de a se comporta pe seama 
mamei lui; şi poate că era o împrejurare fericită pentru 
ea, ca Edward să aibă o mamă al cărei caracter îl 
cunoştea atât de puţin, căci astfel ea îşi explica toate 
manifestările lui ciudate. Dezamăgită, totuşi, şi iritată 
cum era şi uneori nemulțumită de comportarea lui 
schimbătoare faţă de ea, era, în general foarte dispusă 
să-i considere acţiunile cu aceeaşi îngăduinţă firească şi 
mărinimoasă care-i fusese smulsă cu destulă greutate de 

către mama ei, în favoarea lui Willoughby. Deprimarea lui 
Edward, lipsa lui de sinceritate şi de consecvență erau 
atribuite de cele mai multe ori lipsei sale de independenţă 
şi faptului că el cunoştea mai bine toanele şi intenţiile 
doamnei Ferrars. Vizita lui atât de scurtă, insistența sa 
fermă de a le părăsi, se justificau prin aceeaşi stare de 
dependenţă, prin aceeaşi necesitate inevitabilă de a nu 
avea o atitudine mai fermă faţă de mama lui. Cauza 
întregii lui comportări nu era alta decât vechea, bine 
stabilita “revendicare a datoriei împotriva voinţei, ă 
părintelui împotriva copilului. Ar fi fost bucuroasă să afle 
când avea să scape de aceste greutăţi, când avea să 
cedeze această opoziţie, când se va fi schimbat în bine 
doamna Ferrars şi când va fi, în sfârşit, liber fiul ei să se 
bucure de viaţă. Dar aceste dorinţe vane ale ei o făceau 
să-şi caute mângâiere,  împrospătându-şi mereu 
încrederea în ataşamentul ce i-l dovedea Edward, 
amintindu-şi de toate acele semne ale afecțiunii lui faţă 
de ea, ce şi-o manifestase prin priviri sau vorbe ce-i 
scăpaseră fără să vrea în timpul şederii lui la Barton şi 
mai ales prin acea dovadă atât de măgulitoare, pe care o 
purta mereu în deget. 

— Cred, Edward, îi spuse doamna Dashwood, pe când 
îşi luau micul dejun, în ultima zi a şederii lui acolo, că ai fi 
un om mai fericit dac-ai avea o profesie care să-ţi ocupe 
timpul şi care să te facă să capeţi interes pentru planurile 
şi acţiunile tale. Asta ar aduce, pe de altă parte, o 
oarecare nemulţumire prietenilor tăi, prin aceea că nu le- 
ai mai putea acorda atât de mult din timpul tău. Dar (şi 
aici zâmbi), ai putea profita din punct de vedere material 
cel puţin într-o privinţă şi anume ai şti unde să te duci 
când îi părăseşti. 

— Vă asigur, replică el, că m-am gândit multă vreme la 
problema pe care aţi pomenit-o dumneavoastră acum. 
Faptul că n-am fost obligat să mă preocup de afaceri, că 
n-am avut o profesiune cu care să mă îndeletnicesc sau 

să-mi ofere cât de cât independenţă a fost, este şi va fi 
probabil întotdeauna pentru mine, o mare nenorocire. 
Dar din nefericire oroarea mea de tot ce e ordinar, 
împărtăşită şi de prietenii mei, m-a făcut ceea ce sunt, o 
fiinţă trândavă şi neajutorată. Nu ne-am putut niciodată 
înţelege în ceea ce priveşte alegerea unei profesii. Eu 
unul am preferat întotdeauna veşmintele preoţeşti. Dar 
pentru familia mea nu era o profesiune destul de distinsă. 
Mi-au recomandat armata, dar aceasta era mult prea 
distinsă pentru mine. Roba - precum s-a convenit - eră 
îndeajuns de elegantă: mulţi tineri, care au studiat 
dreptul la Londra, au făcut o figură foarte frumoasă în 
cercurile cele mai alese, plimbându-se prin oraş în 
trăsurele foarte. cochete. Dar n-aveam nicio înclinaţie 
pentru studierea dreptului, nici măcar în aspectele lui mai 
tainice, cu care familia mea ar fi fost de acord. Cât 
priveşte marina, ea avea moda de partea ei, dar eram 
prea vârstnic când s-a luat pentru prima dată în discuţie 
posibilitatea de a mă dedica ei; şi, în cele din urmă, cum 
nu era neapărat nevoie să am o profesie şi cum puteam fi 
la fel de sclivisit şi de luxos şi fără să port cu tot 
dinadinsul o tunică de ofiţer, s-a ajuns la concluzia că 
lipsa de ocupaţie este cât se poate de avantajoasă şi 
onorabilă şi un tânăr de optsprezece ani nu are în general 
o înclinaţie foarte serioasă de a se ocupa neapărat cu 
ceva, ca să poată rezista solicitărilor celor apropiaţi lui de 
a nu face nimic. Am fost aşadar trimis la Oxford şi de 
atunci n-am mai făcut nimic aşa cum se şi cade. 

— Şi cum lipsa de activitate nu te-a făcut să fii fericit, 
presupun că urmarea acestui fapt va fi că băieţii tăi vor fi 
educați să aibă tot atâtea ocupaţii, îndeletniciri, profesii şi 
meserii cât şi ai lui Calumella, spuse doamna Dashwood. 

— Ei vor fi educați în aşa fel, replică Edward cu 
seriozitate, încât să-mi semene cât mai puţin cu putinţă; 
ca sentimente, ca acţiuni, ca rang, ca tot. 

— Haide, haide, Edward; asta nu-i decât o izbucnire a 
proastei dispoziţii în care te afli. Acum eşti cam trist şi-ţi 
închipui că toţi cei ce nu sunt ca tine sunt neapărat 
fericiţi. Dar adu-ţi aminte că mâhnirea ce ţi-o produce 
despărţirea de prieteni dragi este uneori resimţită de 
oricine, indiferent de educaţie sau cin. Incearcă, să-ţi 
cunoşti propria fericire. Pentru asta n-ai nevoie decât de 
răbdare - sau spune-i speranţă, ca să-i asigure aceea 
independenţă pe care o doreşti cu atâta nerăbdare; este 
de datoria ei, şi va fi, va deveni cu siguranţă, în scurtă 
vreme, un prilej de fericire pentru ea ca tu să nu-ţi 
iroseşti tinereţea în nemulţumire. Câte nu se pot schimba 
în câteva luni? 

— Cred, replică Edward, că pentru mine ar trebui să 
treacă multe luni ca să-mi aducă vreun bine. 

Această stare deznădăjduită de spirit - deşi nu-i putu fi 
transmisă doamnei Dashwood - îi făcu pe toţi să sufere 
mai mult când se despărţiră de Edward, ceea ce se 
întâmplă foarte curând după aceea şi-o făcu pe Elinor mai 
ales să încerce un sentimente de amărăciune, pe care se 
trudi, încetul cu încetul să şi-l înăbuşe. Dar cum era 
hotărâtă să nu se lase în voia lui şi să facă tot ce-i sta în 
putinţă pentru a nu le da mamei şi surorilor ei impresia că 
suferă mai mult decât ele, ea nu adoptă metoda atât de 
judicioasă folosită de. Marianne într-o ocazie 
asemănătoare, şi anume să-şi sporească şi să-şi 
întărească mâhnirea prin tăcere, singurătate şi lipsă de 
activitate. Mijloacele ce le folosiră cele două surori fură la 
fel de deosebite ca şi obiectivele lor, fiind în egală măsură 
potrivite pentru propăşirea acestora. 

De îndată ce el plecă, Elinor se aşeză la masa de 
desen, făcându-şi de lucru toată ziua şi neîncercând nici 
să-i pomenească numele şi nici să-l evite, păru a da tot 
atâta importanţă preocupărilor fireşti ale familiei ei ca de 
obicei; şi dacă, prin această comportare nu-şi potoli 

amărăciunea, reuşi cel puţin să nu şi-o sporească în mod 
inutil, cruţându-şi astfel mama şi surorile de o grijă în 
plus. 

Această comportare total opusă felului de a fi al 
Mariannei nu i se păru de loc meritorie acesteia, după 
cum propria ei comportare nu i se păruse de loc nelalocul 
ei. Expedia cu multă uşurinţă problema stăpânirii de sine: 
era imposibilă în cazul afecţiunilor profunde şi nu era de 
loc lăudabilă în cazul acelora potolite. Nu îndrăznea să nu 
recunoască faptul că sentimentul surorii ei era într-adevăr 
potolit, deşi îi era ruşine să admită acest lucru; în ceea ce 
priveşte profunzimea afecțiunii pe care ea o simţea faţă 
de sora ei, apoi cea mai concludentă dovadă în această 
privinţă era aceea că încă o mai iubea şi o mai respecta. 
In ciuda acelei convingeri umilitoare. 

Fără să se izoleze de familia ei sau fără să plece de 
acasă, hotărâtă să o evite căutând singurătatea, sau 
stând trează toată noaptea lăsându-se în voia gândurilor, 
Elinor constată că fiecare zi îi dă suficient răgaz să se 
gândească la Edward şi la comportarea lui cu tandreţe, cu 
compasiune, cu aprobare, cu dezaprobare şi cu îndoială, 
potrivit unei game variate ce i-o oferea starea ei de spirit 
în diferite momente. Nenumărate erau ocaziile când, nu 
că mama şi surorile ei n-ar fi fost de faţă, ci din pricina 
îndeletnicirilor lor, nu puteau sta de vorbă între ele, aşa 
că era ca şi când ar fi fost singură. Era inevitabil să-şi lase 
gândurile în voie; şi ele nu puteau fi încătuşate altfel; şi 
cum subiectul o interesa foarte mult, trecutul şi viitorul 
răsăreau mereu proaspete în minte, îi ocupau atenţia, îi 
absorbeau memoria, judecata şi fantezia. 

Dintr-o astfel de reverie fu trezită de nişte musafiri, 
într-o dimineaţă, la scurtă vreme după plecarea lui 
Edward, pe când stătea la masa de desen. Intâmplarea 
făcea să fie singură în casă. Zgomotul ce se produse când 
se închise portiţa ce permitea accesul pe pajiştea verde 

din faţa casei, îi atrase privirea înspre fereastră şi zări un 
grup destul de numeros de persoane apropiindu-se de 
uşă. Printre ele se găseau sir John, lady Middleton şi 
doamna Jennings, dar mai erau încă două persoane, un 
domn şi o doamnă, care îi erau cu desăvârşite 
necunoscuţi. Şedea lângă fereastră; şi de îndată ce sir 
John dădu cu ochii de ea, îi lăsă pe ceilalţi să 
îndeplinească ceremonia de a bate la uşă şi călcând de-a 
dreptul pe iarbă, o sili să deschidă fereastra ca să 
vorbească cu el, deşi distanţa dintre fereastră şi uşă eră 
atât de mică încât era aproape imposibil să vorbeşti la 
geam fără să fii auzit de cei de la uşă. 

— După cum vezi, zise el, ţi-am adus nişte musafiri. 
Cum îţi place de ei? 

— Sst! Au să te-audă. 

— Nu-i nimic dacă m-aud. Nu-i decât familia Palmer. 
Charlotte e foarte drăguță, pe cinstea mea. Poţi s-o vezi 
dacă te uiţi într-acolo. 

Dar cum Elinor era sigură că oricum avea să o vadă 
peste câteva clipe, îl rugă s-o scuze. 

— Dar unde-i Marianne? A fugit când ne-a văzut 
venind? După câte văd, pianu-i deschis. 

— Cred că e la plimbare. 

Între timp sosi şi doamna Jennings, care nu avu destulă 
răbdare să aştepte să i se deschidă uşa, pentru a-şi putea 
debita povestea ei. Veni până la fereastră strigând: 

— Bună, drăguţo. Ce mai face doamna Dashwood? 
Şi unde sunt surorile tale? Cum! Eşti singurică? Atunci, 
cred că eşti bucuroasă de oaspeţi. Am venit cu ginerele şi 
cu cealaltă fiică a mea să vi-i prezint. Ce repede au mai 
venit! Aseară, pe când ne luam ceaiul, am avut impresia 
c-aud o trăsură, dar nici prin cap nu mi-a trecut c-ar putea 
fi ei. Nu m-am gândit la altceva decât că putea să se fi 
întors colonelul Brandon, aşa că i-am spus lui sir 
John că am impresia că aud o trăsură şi că presupun că 

trebuie să fie colonelul Braudon, care:se înapoiază... 

În timp ce doamna Jennings îi istorisea toate acestea, 
Elinor fu silită s-o părăsească spre a-i primi pe ceilalţi 
musafiri: lady Meddleton îi prezentă cele două persoane 
pe care nu le cunoştea; în acelaşi timp, doamna 
Dashwood şi Margaret coborâră şi ele şi se aşezară cu 
toţii să se uite unii la alţii, doamna Jennings continuându- 
şi istorisirea pe când străbătea coridorul spre a intra în 
salon, însoţită de sir John. 

Doamna Palmer era cu câţiva ani mai tânără decât lady 
Middleton şi complet deosebită de sora ei, în toate 
privinţele. Era scundă şi durdulie şi avea o faţă drăgălaşă, 
ce trăda o profundă bună-dispoziţie. Comportarea ei nu 
era nici pe departe la fel de elegantă-ca aceea a surorii ei, 
dar era cu mult mai atrăgătoare. Intră zâmbind şi surâse 
tot timpul cât dură vizita, în afară de câteva momente în 
care râse şi apoi zâmbi din nou, la plecare. Soţul ei era un 
tânăr grav, de vreo douăzeci şi cinci, douăzeci şi şase de 
ani, cu un aer mai monden şi mai înţelept decât al soţiei 
lui, dar mai puţin dornic de a i se face pe plac sau de a fi 
agreabil. Intră în odaie cu un aer important, se înclină 
uşor în faţa doamnelor, fără să scoată un cuvânt şi, după 
ce cercetă în grabă înfăţişarea lor şi a casei luă un ziar de 
pe masă şi-l citi tot timpul cât rămase acolo. 

Doamna Palmer, care, dimpotrivă, era foarte înzestrată 
de la natură cu o predispoziţie de a fi politicoasă şi 
fericită în aceeaşi măsură, nici nu se aşezase bine că şi 
începu să-şi exprime admiraţia faţă de salonaşul în care 
erau adunaţi şi faţă de tot ce se mai afla în el. 

— la uite ce odaie încântătoare! N-am văzut niciodată 
ceva mai fermecător! lţi dai seama, mămico, cât de mult 
s-a schimbat în bine de când n-am mai fost pe aici! Am 
considerat-o întotdeauna, doamnă (întorcându-se spre 
doamna Dashwood), ca fiind un colţişor plăcut, dar 
dumneavoastră aţi reuşit să-l faceţi să devină de-a 

dreptul încântător. Uită-te, numai, surioară, ce agreabile 
sunt toate! Cum mi-aş mai dori şi eu o asemenea casă! 
Dumneata nu, domnule Palmer? 

Domnul Palmer nu-i răspunse şi nici măcar nu-şi ridică 
ochii de pe ziar. 

— Domnul Palmer nu ne-aude, spuse ea râzând, uneori 
nu m-aude de loc. E ridicol, zău aşa! 

Ideea i se păru doamnei Dashwood cu totul inedită. 
Nu era obişnuită să găsească ceva de haz în lipsa de 
atenţie a celorlalţi, şi nu putu să nu-i privească cu 
surprindere pe amândoi. 

Între timp, doamna Jennings continua să vorbească 
aproape strigând, povestind mai departe cât fusese de 
mirată să-şi vadă rudele cu o seară în urmă, şi nu se opri 
până ce nu le istorisi totul. Doamna Palmer râse din toată 
inima când îşi aduse aminte de uimirea lor şi toată lumea 
conveni, de vreo două, trei ori că fusese o surpriză cât se 
poate de plăcută; 

— Vă puteţi, cred, închipui, cât de mult ne-am bucurat 
cu toţii când i-am văzut, adăugă doamna Jennings, 
aplecându-se spre Elinor şi vorbindu-i cu glas scăzut, de 
parcă ar fi avut intenţia să nu mai fie auzită de altcineva, 
deşi Elinor se afla tocmai în partea opusă a încăperii; 
dar, oricum nu pot să nu doresc ca ei să fi călătorit mai 
încet şi nici să nu fi făcut un drum atât de lung, căci 
trebuie să vă spun că au venit prin Londra, unde-au avut 
nişte treburi, fiindcă ştiţi (şi aici dădu din cap cu mult 
înţeles, arătând spre fiica ei) că n-ar fi trebuit să facă aşa 
ceva, în situaţia ei. Azi dimineaţă am vrut s-o las acasă să 
se odihnească, dar ea a insistat să vină cu noi; ţinea atât 
de mult să vă cunoască pe toate! 

Doamna Palmer râse şi spuse că n-o să păţească nimic. 

— Aşteaptă să nască în februarie, continuă doamna 
Jennings. 

Lady Middleton nu mai putu suporta o asemenea 

conversaţie şi de aceea îşi dădu osteneala să-l întrebe pe 
domnul Palmer dacă e ceva interesant în ziar. 

— Nu, absolut nimic, replică el, continuându-şi lectura. 

— Uite că vine şi Marianne, exclamă sir John. Ei, 
Palmer, acum .are să-ţi fie dat să vezi o fată 
nemaipomenit de drăguță. 

Se duse imediat în antreu, deschise uşa şi-o introduse 
chiar el. De îndată ce intră în odaie, doamna Jennings o 
întrebă dacă nu cumva a fost la Allenham; şi doamna 
Palmer râse cu atâta poftă când auzi întrebarea, încât 
toată lumea îşi dădu seama că-i cunoaşte dedesubturile. 
Când Marianne intră în salonaş, domnul Palmer îşi ridică 
ochii de pe ziar, o privi fix câteva clipe după care se 
întoarse la ziarul lui. Doamna Palmer descoperi desenele 
ce atârnau pe pereţi, de jur împrejurul camerei. Se ridică 
să le cerceteze mai îndeaproape. 

— Doamne, cât mai sunt de frumoase! Zău, o 
adevărată încântare! Uită-te numai la ele, mămicuţo, cât 
sunt de drăguţe! După părerea mea sunt de-a dreptul 
delicioase; 
aş putea să mă tot uit la ele... 

Apoi se aşeză la loc şi curând uită complet de existenţa 
lor în odaie. 

— Când lady Middleton se ridică să plece, domnul 
Palmer se ridică şi el, puse ziarul pe masă, se întinse şi se 
uită, pe rând, la toţi. 

— Ai dormit, iubitule? îl întrebă soţia lui râzând. 

El nu-i răspunse; după ce mai examină o dată 
salonaşul, făcu doar observaţia că e cam scund şi că are 
tavanul strâmb. Apoi făcu plecăciunea de rigoare şi plecă 
împreună cu ceilalţi. 

Sir John insistă foarte mult să vină cu toatele ca să 
petreacă la Barton Park a.doua zi. Doamna Dashwood, 
care nu vroia să ia masa cu ei mai des decât luau ei masa 
la vilă, îl refuză hotărâtă, în ceea ce o privea; fetele ei n- 

aveau decât să facă cum le place. Dar ele nu erau de loc 
curioase să vadă cum mănâncă doamna şi domnul 
Palmer şi nici nu se puteau aştepta ca ei să le poată oferi 
vreo altă plăcere. Incercară, aşadar, să se scuze şi ele, 
vremea era nesigură şi era puţin probabil să fie frumos a 
doua zi. Dar sir John nu se dădu bătut - o să trimită 
trăsura să le ia şi ele trebuie neapărat să vină. 
Lady Middleton le îndemnă şi ea cu insistenţă să accepte, 
invitaţia, deşi nu stărui să vină şi mama lor. Doamna 
Jennings şi doamna Palmer îşi alăturâră şi ele rugăminţile 
lor - cu toţii păreau la fel de dornici în a evita să ia masa 
în familie; şi domnişoarele Dashwood n-avură încotro şi 
fură nevoite să accepte. 

— Dar de ce. ne tot poftesc? întrebă Marianne, de 
îndată ce plecară. Se spune că chiria pe care le-o plătim e 
destul de mică; dar dac-o să trebuiască să luăm masa la 
Barton Park, ori de câte ori ne vine sau le vine câte un 
musafir, apoi înseamnă că e totuşi foarte scump plătită. 

— Invitându-ne atât de des acum, spuse Elinor, nu fac 
altceva decât să fie la fel de politicoşi şi de amabili cu noi 
cum erau şi acum câteva săptămâni. Dacă petrecerile lor 
au ajuns să fie monotone şi plictisitoare, schimbarea nu 
vine de la ei. Trebuie să-i căutăm pricina în altceva. 

CAPITOLUL XX 


A doua zi, pe când domnişoarele Dashwood intrară pe o 
uşă în salonul de la Barton Park, doamna Palmer intră în 
fugă pe cealaltă, arătând la fel de bine dispusă şi de 
veselă ca şi pân-atunci. Le luă afectuoasă de mână şi-şi 
exprimă profunda încântare de a le revedea: 

— Îmi pare atât de bine să vă văd! spuse ea, aşezându: 
se între Elinor şi Marianne; căci vremea e aşa de urâtă, 
încât mi-era teamă că n-o să puteţi veni, ceea ce ar fi fost 
îngrozitor, pentru că noi plecăm mâine. Ştiţi, trebuie să 
plecăm, pentru că familia Weston vine la noi săptămâna 
viitoare. Vizita noastră aici a fost cu totul întâmplătoare; 
n-am ştiut nimic de ea până când caleaşca noastră n-a 
tras la poartă şi atunci domnul Palmer m-a întrebat dacă 
vreau să merg cu el la Barton. E atât de caraghios! Nu-mi 
spune niciodată nimic! Îmi pare tare rău că nu mai putem 
rămâne; dar, o să ne-întâlnim noi la Londra, foarte 
curând, sper. 

Fură nevoite să o lămurească asupra zădărniciei unor 
asemenea speranţe. 

— Să nu veniţi la Londra! exclamă râzând doamna 
Palmer; dar o să mă dezamăgiţi foarte tare. Aş putea să 
vă fac rost de cea mai cochetă casă din lume, chiar lângă 
casa noastră, în Hanover Square. Zău că trebuie să veniţi: 
Am să fiu într-adevăr fericită să vă însoțesc şi să vă 
prezint în lume oricând, până ce-o să-mi vină sorocul, în 
caz că doamnei Dashwood n-o să-i facă plăcere să iasă în 
public. 

Îi mulţumiră, dar fură obligate să reziste tuturor 
rugăminţilor. 

— Vai, scumpule, îi spuse doamna Palmer soţului ei, 
care tocmai intrase în salon, trebuie să mă ajuţi să le 

conving pe domnişoarele Dashwood-să vină la Londra în 
iarna asta. 

Scumpul nu-i răspunse; după ce se înclină uşor în faţa 
doamnelor, începu să se plângă de vreme. 

— Vai ce îngrozitoare mai e! spuse el. O vreme ca asta 
te face să-ţi fie silă de toţi şi de toate. Ploaia aduce o 
atmosferă mohorâtă şi afară, şi în casă. Te face să-ți 
deteşti toate cunoştinţele. Cum de-şi permite sir John să 
n-aibă o sală de biliard în casa lui? Cât sunt de puţini 
oamenii care ştiu ce înseamnă confortul! Sir John e la fel 
de prost ca şi vremea. 

Curând se adunară şi ceilalţi. 

— Mi-e teamă, domnişoară Marianne, zise sir John, că 
astăzi n-ai putut să-ţi faci obişnuita plimbare până la 
Allenham. 

Marianne adoptă un aer foarte grav şi nu spuse nimic. 

— Hai, nu te mai preface, spuse doamna Palmer, căci 
cunoaştem toată povestea, crede-mă; şi-ţi admir foarte 
mult gustul, căci după părerea mea e un bărbat extrem 
de chipeş. Casa noastră de la ţară nu e prea departe de a 
lui, cel mult zece mile, cred. 

— Mai precis, treizeci, spuse soţul ei. 

— Bine, bine, diferenţa asta nu contează prea mult. 
N-am fost niciodată pe la el, dar se spune că are o casă 
foarte drăguță 

— Ei, pe naiba; în viaţa mea n-am văzut ceva mai hâd, 
spuse domnul Palmer. 

Marianne nu scoase o vorbă, dar faţa îi trăda interesul 
ce-l manifesta faţă de acest schimb de cuvinte. 

— E foarte urâtă? continuă doamna Palmer. Atunci 
probabil că se refereau la altă casă. 

Când se aşezară în jurul mesei din sufragerie, sir 
John observă cu regret că nu sunt decât opt cu toţii: 

— Draga mea, îi spuse el soţiei lui, e de-a dreptul 

supărător să fim-atât de puţini. De ce n-ai poftit la masă 
şi familia Gilbert? 

— Nu ţi-am mai spus, sir John, când am vorbit despre 
asta ultima oară, că nu se face să-i invităm? Ei au luat 
masa la noi ultima dată. 

— Dumneata şi cu mine, sir John, spuse doamna 
Jennings, n-am mai ţine seama de atâtea reguli de 
politeţe. 

— Atunci aţi fi foarte prost crescuţi, exclamă domnul 
Palmer. 

— lubitule, îi spuse soţia lui râzând, ca de obicei. Tu îi 
contrazici pe toţi. Ştii că eşti foarte nepoliticos? 

— Nu ştiam că dacă îi spun mamei tale că e prost 
crescută, contrazic pe cineva. 

— Ah, n-ai decât să mă insulţi cât pofteşti, spuse plină 
de îngăduinţă bătrâna doamnă; mi-ai luat-o pe Charlotte 
de pe umeri, şi-acum nu mi-o mai poţi da înapoi. Aşa că 
tot eu sunt cea avantajată. 

Charlotte râse cu poftă, gândindu-se că bărbatul ei nu 
mai poate scăpa de ea; şi îi spuse triumfătoare că nu-i 
pasă cât de dezagreabil se poartă cu ea, din moment ce 
n-are încotro şi trebuie să trăiască alături de ea. Ar fi fost 
imposibil să existe cineva mai îngăduitor sau mai ferm 
hotărât de a fi fericit decât doamna Palmer. Studiata 
indiferenţă, insolenţă şi nemulţumire a soţului ei n-o 
supărau câtuşi de puţin, şi când el o certa sau o insulta, 
ea se distra copios. 

— Domnul Palmer e-atât de caraghios! îi şopti ea lui 
Elinor. E întotdeauna prost dispus. 

După ce-l observă câtva timp, Elinor nu se simţi 
înclinată să-l creadă a fi cu adevărat prost dispus sau 
prost crescut cum vroia el să pară. Poate că devenise 
puţin urâcios când îşi dăduse seama, aşa cum li se 
întâmplă multor bărbaţi, că fiind în mod inexplicabil prea 
mult influenţat de frumuseţea feminină, devenise soţul 

unei gâsculiţe - dar ea ştia că prea mulţi bărbaţi înţelepţi 
fac astfel de gafe pentru ca acest lucru să-i supere pentru 
prea multă vreme. După câte îşi închipuia ea, 
comportarea lui dispreţuitoare faţă de toată lumea, cât şi 
felul în care-şi bătea joc de toate, nu erau de fapt decât 
consecinţa dorinţei lui de a fi un om distins. Era o 
încercare de a părea superior altora. Scopul era prea 
banal ca să mai poată mira pe cineva; dar mijloacele, 
chiar dacă reuşeau să-i stabilească superioritatea în 
domeniul proastei creşteri, aveau prea puţine şanse de a- 
i atrage simpatia altcuiva decât a soţiei lui.. 

— O, dragă domnişoară Dashwood. Spuse doamna 
Palmer, curând după aceea, vreau să vă rog, pe 
dumneata şi pe sora dumitale, să-mi faceţi o mare 
favoare. Vreţi să-mi faceţi plăcerea să veniţi şi să 
petreceţi câtva timp la 
Cleveland în preajma Crăciunului? Haide, veniţi, zău aşa - 
şi veniţi cât mai este şi familia Weston la noi. 
Nici nu vă puteţi închipui cât de fericiţi am fi! O să fie 
grozav! - lubitule, i se adresă ea soţului ei, nu-i aşa că ţii 
şi tu foarte mult ca domnişoarele Dashwood să vină la 
Cleveland? 

— Dar bineînţeles, replică el, cu'un rânjet ironic; cu 
intenţia asta am şi venit în Devonshire. 

— Ei, vedeţi, spuse soţia lui, acuma vă daţi seama că 
domnul Palmer vă aşteaptă; aşa că nu puteţi refuza 
invitaţia. 

Amândouă se grăbiră să respingă cu hotărâre 
propunerea. 

— Dar zău că trebuie neapărat să veniţi. Sunt sigură că 
are să vă facă mare plăcere. O să fie şi familia Weston la 
noi şi-o să petrecem de minune. Nici nu vă puteţi închipui 
ce locşor încântător e Cleveland; şi-n prezent suntem 
foarte veseli, fiindcă domnul Palmer e mai tot timpul 
plecat prin ţinut, făcând propagandă împotriva alegerilor; 

şi la noi vine acum la masă atâta lume pe care n-am mai 
văzut-o niciodată, încât e de-a dreptul o încântare! Dar 
bietul om! E din cale-afară de obositor pentru el să fie 
obligat să se facă-agreabil tuturor. 

Elinor abia putu să nu-şi trădeze amuzamentul în timp 
ce-şi arăta aprobarea faţă de dificultatea unei asemenea 
obligaţii. 

— Ce plăcere o să mai fie, când are să intre-n 
Parlament, nu-i aşa? spuse Charlotte. Ce-am să mai râd! 
O să fie atât de caraghios să vezi cum toate scrisorile o 
să-i fie adresate: „domnului deputat” . Dar ştiţi, spune că 
n-are să-mi dea niciodată şi mie dreptul de a folosi un 
titlu oficial. Declară că n-are s-o facă. Nu-i aşa, domnule 
Palmer? 

DI. Palmer nici n-o băgă în seamă. 

— Ştiţi, nu poate suferi să scrie, continuă ea; spune că 
e un lucru scârbos. 

— Ba nu, spuse el, niciodată n-am spus ceva atât de 
ilogic. Nu trece pe seama mea cuvinte atât de vulgare. 

— Ei, cred că acu vă puteţi da seama cât e de 
caraghios. Uite aşa se poartă-ntotdeauna. Câteodată nu- 
mi adresează niciun cuvânt jumătate de zi şi pe urmă te 
pomeneşti că spune ceva grozav de nostim - despre câte- 
n lună şi-n stele. 

Când se întoarseră în salon, o făcu pe Elinor să se mire 
foarte mult întrebând-o dacă domnul Palmer nu i se pare 
a fi un om extraordinar de plăcut. 

— Da, răspunse Elinor, pare un om foarte agreabil. 

— Îmi pare atât de bine că-ţi place... Mă gândeam eu 
că are să-ţi fie pe plac, e atât de simpatic; şi trebuie să-ţi 
spun că şi dumneavoastră, dumneata şi surorile dumitale, 
îi plăceţi foarte mult; şi nici nu-ţi poţi închipui ce 
dezamăgit are să fie dacă n-o să veniţi la Cleveland. Nu 
pot înţelege de ce nu vreţi să ne acceptaţi invitaţia. 

Elinor fu din nou nevoită să-i respingă propunerea; 

şi, schimbând subiectul, puse capăt rugăminţilor ei. Se 
gândea că e foarte probabil, că de vreme ce trăiau în 
aceeaşi regiune cu Willoughby, doamna Palmer le-ar 
putea da amănunte în plus despre caracterul acestuia, 
faţă de cele ce le aflaseră de la familia Middleton, care 
nu-l 

cunoştea decât prea puţin; era dornică să capete din 
partea oricui o confirmare a meritelor lui, care să-i poată 
risipi orice umbră de teamă pentru Marianne. Începu prin 
a se interesa dacă-l văd des pe Willoughby lä 
Cleveland şi dacă sunt cunoştinţe intime. 

— Sigur că da, draga mea, îl cunosc foarte bine, replică 
doamna Palmer; nu că aş fi stat vreodată de vorbă cu el; 
asta nu, dar l-am văzut mereu la Londra. Întâmplarea a 
făcut ca într-un fel sau altul să fiu la Barton, când el era la 
Allenham. Mămica l-a mai văzut o dată, dar atunci eram 
la unchiul meu la Weymouth. Cred însă că ne-am fi putut 
întâlni des în Somersetshire, dacă din nefericire nu s-ar fi 
întâmplat să nu fim niciodată la ţară în acelaşi timp. Îmi 
închipui că stă foarte puţin la Combe; dar dacă ar fi stat 
mai mult la ţară şi tot nu cred că domnul Palmer l-ar fi 
vizitat, pentru că, ştii, face parte din opoziţie şi-n afară de 
asta casa lui e atât de departe de a noastră! Ştiu foarte 
bine de ce te interesezi de el; sora dumitale urmează să 
se căsătorească cu Willoughby. Îmi pare grozav de bine, 
pentru că, ştii, în cazul ăsta o să fim vecine. 

— Pe cuvântul: meu, spuse Elinor, dumneata ştii mult 
mai multe decât mine în privinţa asta, dacă ai vreun 
motiv să te aştepţi la această căsătorie. 

— Haide, nu te mai face că nu ştii nimica, pentru că ştii 
doar că toată lumea vorbeşte despre asta. Te rog să mă 
crezi că eu am auzit de lucrul acesta când am trecut prin 
Londra. 

— Dar cum aşa, dragă doamnă Palmer?! 

— Pe cuvântul meu că-ţi spun drept. Luni de dimineaţă 

l-am întâlnit pe colonelul Brandon în Bond Street, chiar 
înainte de a părăsi noi Londra şi mi-a spus-o fără-nconjur. 

— Asta mă miră foarte mult. Să fi spus colonelul 
Brandon una ca asta! Sunt sigură că trebuie să te fi 
înşelat. Nu-i stă în fire colonelului Brandon să dea 
informaţii unei persoane despre care ştie că n-o pot 
interesa lucrurile acestea, chiar dacă ele ar fi adevărate. 

— Te asigur, totuşi, că aşa este şi am să-ţi spun cum s- 
au petrecut lucrurile. Când l-am întâlnit, s-a întors din 
drum şi ne-a condus puţin; şi aşa am început să vorbim 
despre cumnatul şi despre sora mea, despre una şi 
despre alta. 

„Şi-aşa, colonele, i-am spus, după câte am aflat, la vila 
Barton locuieşte o familie şi mama: mi-a trimis vorbă şi 
mi-a spus că sunt nişte fete foarte drăguţe şi că una 
dintre ele urmează să se căsătorească cu domnul 
Willoughby de la Combe Magna. la spune-mi, te rog, e 
adevărat? 

Căci îmi închipui că dumneata trebuie să ştii, deoarece ai 
fost în Devonshire nu de mult...” 

— Şi ce-a răspuns colonelul? 

— Ei, n-a spus el prea mult; dar a dat impresia că ştie 
că e adevărat, aşa că din momentul acela am tras 
concluzia c-aşa trebuie să fie. O să fie o căsătorie 
nemaipomenit de reuşită, ţi-o spun eu. Când urmează să 
aibă loc? 

— Domnul Brandon se simţea bine, sper? 

— Da, foarte bine; şi nu mai contenea lăudându-te, n-a 
făcut nimic altceva decât să spună lucruri frumoase 
despre dumneata. 

— Sunt încântată de aprecierile dumnealui. Pare a fi un 
om extraordinar; şi găsesc că este deosebit de simpatic. 

— Şi eu la fel. E un om atât de încântător, încât e mare 
păcat că e atât de grav şi de ursuz. Mama spune că şi el 
era îndrăgostit de sora dumitale. Te asigur că dacă-a fost 

îndrăgostit, aceasta este un compliment pentru sora 
dumitale, pentru că lui rar i se întâmplă să se 
îndrăgostească de cineva. 

— Oare domnul Willoughby e cunoscut bine în partea 
din Somersetshire unde staţi dumneavoastră? 

— Da, foarte bine: vreau să spun că nu cred că-l cunosc 
prea mulţi oameni, pentru că Combe Magna e cam 
departe; dar cu toţii îl consideră a fi extrem de agreabil, 
te asigur. Nimeni nu e mai simpatizat decât domnul 
Willoughby, oriunde s-ar duce el, şi asta i-o poţi spune şi 
surorii dumitale. E o fată grozav de norocoasă că a pus 
mâna pe el, pe cinstea mea; nu că el n-ar avea noroc c-a 
pus mâna pe ea, pentru că e atât de frumoasă şi de 
plăcută, încât nimic nu poate fi prea bun pentru ea. Dar, 
crede-mă, eu n-o consider de loc a fi mai frumoasă decât 
dumneata; căci, după părerea mea, sunteţi amândouă 
extraordinar de drăguţe, şi asta-i şi părerea domnului 
Palmer, sunt sigură, deşi nu l-am putut face s-o 
recunoască aseară. 

Informaţiile doamnei Palmer privitoare la Willoughby nu 
fură prea importante; dar orice mărturie în favoarea lui, 
oricât de mică ar fi fost ea, îi făcea totuşi plăcere lui 
Elinor. 

— Îmi pare atât de bine c-am făcut, în sfârşit, 
cunoştinţă, continuă Charlotte. Şi sper că de acum înainte 
o să fim întotdeauna foarte bune prietene. Nici nu-ţi poţi 
închipui cât de mult am dorit să vă văd. Cât de plăcut 
trebuie să fie să locuiţi la vilă... Presupun că nimic nu 
poate fi mai încântător. Şi mă bucur mult să ştiu că sora 
dumitale are să se mărite atât de bine. Sper c-ai să vii şi 
dumneata destul de des pe la Combe Magna. E un loc 
încântător, în orice caz. 

— ÎI cunoaşteţi de multă vreme pe colonelul Brandon, 
nu? 

— Da, de foarte multă vreme; de când s-a căsătorit 

sora mea. Este bun prieten cu sir John. Cred, adăugă ea; 
cu glas scăzut, că ar fi fost foarte bucuros să mă ia de 
nevastă, dac-ar fi putut. Sir John şi lady Middleton au ţinut 
grozav să se întâmple aşa. Dar mamei mele nu i s-a părut 
o partidă îndeajuns de reuşită pentru mine, altfel sir John 
i-ar fi propus-o colonelului şi ne-am fi cununat 
numaidecât. 

— Dar colonelul Brandon nu ştia de propunerea lui sir 
John adresată dinainte mamei dumitale? Nu şi-a 
mărturisit niciodată afecțiunea ce ţi-o purta? 

— A, nu; dar dacă mămica n-ar fi obiectat, cred că ar fi 
fost foarte încântat. Pe atunci nu mă văzuse mai mult de 
două ori, căci asta s-a întâmplat când eram încă în şcoală. 
Oricum, sunt :. mult mai fericită acum. Domnul 
Palmer este exact genul de bărbat ce-mi convine. 


CAPITOLUL XXI 


Familia Palmer se întoarse la Cleveland a doua zi şi 
celelalte două, de la Barton, rămaseră din nou să-şi ţină 
tovărăşie. Dar acest lucru nu dură multă vreme; lui Elinor 
nici nu-i ieşiseră încă bine din minte foştii vizitatori, nu 
încetase încă să se mire de Charlotte, care era atât de 
fericită, fără să aibă de ce, de domnul Palmer, care 
acţiona atât de simplu, înzestrat fiind cu însuşiri alese şi 
de curioasa lipsă. de potrivire ce exista între soţ şi soţie - 
că zelul neostenit al lui sir John şi al doamnei Jennings de 
a-şi face rost de societate, îi furniză alte cunoştinţe. 

Într-o dimineaţă, cu prilejul unei călătorii pe care o 
făcuseră la Exeter, întâlniseră două domnişoare, pe care 
doamna Jennings avu satisfacția de a descoperi că îi sunt 
rude şi acest lucru fu suficient pentru sir John ca să le şi 
invite la Barton Park, de îndată ce-şi vor fi terminat 
obligaţiile mondene la Exeter. Acestea cedară foarte uşor 
în faţa invitaţiei lui sir John; lady “Middleton fu foarte 

alarmată. când, o dată cu întoarcerea soţului ei, află că 
avea să primească curând vizita a două fete, pe care nu 
le văzuse niciodată şi despre a căror eleganţă - şi chiar 
despre al căror considerabil rafinament - nu putea avea 
nicio dovadă; căci asigurările pe care le primi în această 
privinţă din partea soţului şi a mamei ei n-aveau nicio 
valoare. Dar ceea ce era încă şi mai prost, era faptul că îi 
mai erâu şi rude; aşa că încercările doamnei Jennings de 
a o consola se vădiră cu totul neizbutite când îşi sfătui 
fiica să nu-i pese că sunt elegante; căci erau doar 
verişoare şi trebuiau să fie îngăduitoare unele faţă de 
celelalte. Şi cum era imposibil ca să le mai împiedice 
sosirea, lady Middleton se resemnă cu această idee, cu 
filosofia unei femei bine crescute, mulţumindu-se doar să- 
şi dojenească, de cinci sau de şase ori pe zi, soţul pentru 
ceea ce făcuse. 

Domnişoarele sosiră: înfăţişarea nu le era de loc lipsită 
de eleganţă sau de rafinament. Rochiile le erau foarte la 
modă. Felul de a fi foarte politicos: fură încântate de casă 
şi de-a dreptul entuziasmate de mobilier; şi întâmplarea 
făcu să fie atât de înnebunite după copii, încât lady 
Middleton îşi făcu o bună părere despre ele încă înainte 
ca acestea să fi-stat măcar o oră la Barton Park. Declară 
că sunt, într-adevăr, fete foarte plăcute, ceea ce, pentru 
domnia-sa, era de fapt o dovadă de admiraţie entuziastă. 
Aceste laude însufleţite îl făcură pe sir John să aibă o şi 
mai bună părere despre propria sa putere de 
discernământ şi o porni drept spre vilă, să le vestească 
domnişoarelor Dashwood sosirea domnişoarelor Steele şi 
să le asigure că sunt cele mai dulci fete de pe lume. 
Aceste laude însă nu le făcură să afle prea multe lucruri: 
Elinor ştia prea bine că te poţi întâlni cu cele mai dulci 
fete din lume în fiece colţişor al Angliei, îmbrăcând cele 
mai variate chipuri, trupuri; temperamente şi inteligenţe. 
Sir john vroia ca întreaga familie să facă pe dată o 
plimbare până la Barton Park spre a-i vedea musafirele: 

Ce om filotim şi binevoitor! Nu putea păstra nici măcar o 
verişoară, oricât de îndepărtată, numai pentru el şi ai săi! 

— Veniţi acum, spuse el - vă rog să veniţi - trebuie să 
veniţi - susţin sus şi tare că trebuie să veniţi. Nici nu vă 
închipuiţi cât are să vă placă. Lucy e nemaipomenit de 
drăguță şi atât de veselă şi de plăcută! Copiii se şi ţin scai 
de ea, de parc-ar fi o veche cunoştinţă. Şi amândouă vor 
atât de mult să vă cunoască; căci au auzit la Exeter că 
sunteţi cele mai frumoase fiinţe de pe lume. Şi eu le-am 
spus că e adevărat şi încă asta-i prea puţin spus. Sunt 
sigur c-o să fiţi încântate de ele. Au venit cu trăsura plină 
de jucării pentru copii. Cum puteţi fi atât de rele să nu 
veniţi? Ştiţi, într-un fel vă sunt verişoare. Voi sunteţi 
verişoare cu mine şi ele sunt verişoarele nevestei mele; 
aşa că sunteţi rude. 

Dar şir John nu le putu convinge: nu putu obţine decât 
promisiunea din partea lor, de a trece pe la Barton 
Park într-o zi-două şi le părăsi uimit de indiferența lor, 
întorcându-se acasă şi lăudându-le din nou farmecele faţă 
de  domnişoarele Steele, aşa cum le lăudase pe 
domnişoarele Steele faţă de ele. 

Când, aşa după cum promiseseră, veniră la Barton 
Park şi când le fură prezentate domnişoarelor Steele, ele 
nu găsiră nimic deosebit în înfăţişarea celei mai mari, 
care avea aproape treizeci de ani şi un chip care nu trăda 
nici frumuseţe şi nici inteligenţă, într-un cuvânt n-avea 
nimic demn de admirat; cât despre cealaltă, care n-avea 
mai mult de douăzeci şi doi sau douăzeci şi trei de ani, 
recunoscură că e deosebit de frumoasă: avea trăsături 
minunate, ochi iuți şi ageri şi un aer monden care, deşi 
nu-i conferea o veritabilă eleganţă sau graţie, o făceau să 
aibă o înfăţişare distinsă. Se purtau cu deosebită politeţe 
şi în curând Elinor îşi dădu scama că sunt oarecum 
înțelepte, când remarcă prin ce atenţii necontenite şi 
judicioase încearcă să-i fie pe plac ladyei Middleton. Erau 

tot timpul entuziasmate de copiii ei, lăudându-le 
frumuseţea, solicitându-le linguşitor atenţia şi făcându-le 
toate capriciile; timpul ce-l mai aveau la dispoziţie, după 
ce-şi iroseau politeţea răspunzând la nişte cerinţe atât de 
neplăcute, şi-l petreceau admirând tot ceea ce făcea lady 
Middleton, dacă se întâmpla să facă ceva, sau să copieze 
modelul vreunei rochii elegante, pe care o purtase cu o zi 
înainte şi care pur şi simplu le încântase. Din fericire 
pentru cei care caută să intre în grațiile cuiva, folosindu- 
se de astfel de slăbiciuni, o mamă iubitoare, care abia 
aşteaptă ca odraslele ei să fie lăudate, este în acelaşi 
timp şi cât se poate de credulă: pretenţiile ei sunt 
exorbitante, dar ea e gata să înghită orice; aşa că 
excesiva afecţiune şi răbdare pe. care domnişoarele 
Steele le manifestau faţă de vlăstarele ei erau prin 
urmare primite de lady Middleton fără pic de uimire sau 
de neîncredere. Cu ochiul ei de mamă binevoitoare şi 
îngăduitoare observa toate poznele impertinente şi 
şiretlicurile dubioase la care se supuneau verişoarele ei. 
Văzu cum le sunt dezlegate eşarfele, cum li se trage părul 
peste urechi, văzu cum li se scotoceşte prin coşuleţele de 
lucru şi li se şterpelesc cuţitaşele şi foarfecii, şi nu se 
îndoi o clipă că toate acestea nu provoacă decât 
încântare reciprocă. Nu fu surprinsă de nimic alta decât 
de indiferența manifestată de Elinor şi de Marianne, care 
şedeau de o parte, fără să încerce să participe la cele ce 
se petreceau. 

— John e atât de bine dispus astăzi! spuse ea, când 
acesta luă batista domnişoarei Steele şi-o aruncă pe 
fereastră - face tot felul de năzbătii. 

Şi curând după aceea, când cel de-al doilea băiat al ei o 
muşcă tare de tot pe aceeaşi domnişoară de deget, 
observă cu tandreţe: 

— Vai, cât de jucăuş mai e şi William! Şi uite-o şi pe 
mititica,  drăgălaşa mea Anna-Maria, adăugă ea, 

mângâind drăgăstos o fetiţă de vreo trei ani, care nu 
făcuse de loc gălăgie în ultimele două minute; e 
întotdeauna atât de blândă şi de liniştită. E cea mai 
cuminte fetiţă care-a existat vreodată! 

Dar din nefericire, pe când o îmbrăţişa, spunând acele 
cuvinte, un ac din coafura ladyei Middleton zgârie uşor 
gâtul fetiţei şi astfel acel model de blândeţe începu să 
scoată nişte ţipete atât de sălbatice, încât nici chiar cea 
mai gălăgioasă dintre creaturile de pe lume n-ar fi putut-o 
întrece.  Consternarea manifestată de mama ei fu 
exagerată, dar nu putu întrece spaima prin care trecură 
domnişoarele Steele şi toate trei făcură tot ce era de 
făcut într-o împrejurare atât de critică, tot ceea ce le 
sugeră dragostea lor ca fiind în -stare să mai aline 
chinurile micuţei în suferinţă. O aşezară în poala mamei 
lor, o copleşiră cu sărutări, rana fiindu-i spălată cu apă de 
lavandă de către una dintre domnişoarele Steele, care 
îngenunchease ca să o poată doftorici, pe când cealaltă o 
îndopa cu bomboane. 
Fiind astfel răsplătită pentru lacrimile ce le vărsa, fetiţa fu 
prea înţeleaptă ca să înceteze de a mai plânge. Continua 
să ţipe şi să suspine cu voluptate, să-i lovească cu 
picioarele pe cei doi fraţi ai ei pentru că vroiau să o 
atingă; 
şi toate mângă.ierile lor puse laolaltă se dovediră a fi fără 
efect, până când lady Middleton îşi aduse aminte că într-o 
situaţie la fel de nefericită, cu o săptămână în urmă, nişte 
dulceaţă de caise fusese aplicată cu mult succes la o 
tâmplă învineţită; acelaşi tratament fu repede sugerat 
pentru această zgârietură neaşteptată şi o scurtă 
întrerupere a ţipetelor din partea micuţei domnişoare la 
auzul acestor vorbe, le făcu să spere că leacul nu va fi 
respins. Aşadar fu scoasă din cameră, în braţele mamei 
ei, ce porni în căutarea medicamentului; şi cum cei doi 
băieţi preferară s-o urmeze, cu toate că mama lor îi rugă 
de mai multe ori:să rămână acolo, cele patru domnişoare 

fură lăsate într-o linişte ce nu mai domnise de multe ore 
în odaia aceea. 

— Vai, mititica! spuse domnişoara Steele cea mare, de 
îndată ce ieşiră din cameră, ar fi putut să se întâmple un 
accident foarte neplăcut. 

— Nu prea văd cum, spuse Marianne, în afară de cazul 
în care ar fi avut loc în cu totul alte împrejurări. 
Dar aşa se întâmplă de obicei, lumea se sperie prea tare, 
când de fapt n-ar prea avea motive s-o facă. 

— Ce femeie blândă e lady Middleton, spuse Lucy 
Steele. 

Marianne tăcu; nu putea exprima ceea ce nu simţea, 
oricât de banală ar fi fost împrejurarea; aşa încât sarcina 
de a spune minciuni, când politeţea o cerea, cădea 
întotdeauna în seama lui Elinor. Fiind astfel solicitată, îşi 
dădu toată osteneala să vorbească despre lady Middleton 
cu mai multă căldură decât se simţea în stare, deşi cu 
mult mai.puţină decât o făcuse domnişoara Lucy. 

— Şi sir John, exclamă sora ei mai mare, ce bărbat 
fermecător e şi el! 

Şi de astă dată, laudele domnişoarei Dashwood, fiind 
simple şi corecte, interveniră fără prea multă strălucire. 
Remarcă doar că este foarte vesel şi prietenos. 

— Şi ce familie încântătoare au! N-am văzut în viaţa 
mea copii atât de drăguţi. Trebuie să recunosc că sunt 
nebună după ei; de fapt ţin întotdeauna enorm la copii. 

— Îmi închipui c-aşa trebuie să fie, spuse Elinor 
zâmbind, după câte am observat în cursul acestei 
dimineţi. 

— Am impresia, spuse Lucy, că dumneata consideri 
copiii familiei Middleton a fi puţin: cam prea răsfăţaţi; 
poate că lucrurile sunt împinse cam până la limită; dar e 
atât de firesc din partea doamnei Middleton; cât despre 
mine, mie îmi plac copiii isteţi şi plini de viaţă. Nu-i pot 
suferi când sunt cuminţi şi potoliţi. 

— Mărturisesc, replică Elinor, că atunci când sunt la 
Barton Park nu mă gândesc niciodată cu groază la copiii 
cuminţi şi potoliţi. 

Cuvintele ei fură urmate de o scurtă pauză, întreruptă 
de domnişoara Steele cea mai în vârstă, care părea foarte 
dispusă să facă conversaţie şi care acum întrebă, cam 
brusc: 

— Şi cum vă place în Devonshire, domnişoară 
Dashwood? îmi închipui că trebuie să vă fi părut foarte 
rău să părăsiţi Sussexul. 

Surprinsă oarecum de familiaritatea acestei întrebări, 
sau cel puţin de felul în care fusese rostită, Elinor 
răspunse că într-adevăr îi pare rău. 

— Domeniul Norland este minunat de frumos, nu? 
adăugă domnişoara Steele. 

— L-am auzit pe sir John admirându-l foarte mult, spuse 
Lucy, care părea a considera că libertatea ce şi-o luase 
sora ei necesită o scuză. 

— Presupun că toată lumea care l-a văzut vreodată 
trebuie să-l admire, replică Elinor; cu toate că nu oricine îi 
poate aprecia frumuseţile aşa cum o facem noi. 

— Şi erau mulţi domnişori distinşi pe-acolo? Cred că nu 
sunt prea numeroşi prin părţile acestea. În ceea ce mă 
priveşte, socot că prezenţa lor este întotdeauna 
binevenită şi importantă. 

— Dar ce te face să crezi, spuse Lucy, părând a fi 
ruşinată de atitudinea surorii ei, că în Devonshire sunt 
mai puţini tineri rafinaţi decât în Sussex? 

— Draga mea, nu cred c-am spus că nu sunt. Am 
convingerea că există o mulţime de tineri gentilomi 
eleganţi la Exeter; dar, vezi, de unde să ştiu eu câţi 
anume ar putea fi prin împrejurimile Norlandului; îmi era 
doar teamă că domnişoarelor Dashwood Bartonul li s-ar 
putea părea plictisitor, dacă aici nu mai au atâţia 
curtezani ca pe vremuri. Dar poate că pe dumneavoastră 

nu vă interesează acest capitol şi vă-simţiţi la fel de bine 
Şi fără adoratori. 
Cât despre mine, mie îmi plac grozav de mult, cu condiţia 
să fie elegant îmbrăcaţi şi să se poarte politicos. Dar nu 
pot să-i sufăr când sunt murdari şi scârboşi. Uite de pildă 
domnul Rose, de la Exeter, un tânăr grozav de bine 
îmbrăcat, un adevărat filfizon, funcţionar la domnul 
Simpson, ei, şi cu toate astea, de s-ar întâmpla să dai 
ochii cu el dimineaţa, nici nu merită să-i arunci o privire. 
Presupun că fratele dumitale, care era foarte bogat, 
trebuie să fi fost un adevărat dandy înainte de a se însura 
nu-i aşa, domnişoară Dashwood? 

— Zău dacă ştiu cum să vă răspund la întrebare, 
replică Elinor, pentru că nu pricep prea bine adevăratul 
înţeles al cuvântului. Dar în orice caz, pot să vă spun, că 
dacă a fost un dandy înainte de a se căsători, tot aşa a şi 
rămas, pentru că nu s-a schimbat absolut de loc. 

— Vai de mine, dar nimeni nu se mai gândeşte la 
bărbaţii însuraţi ca la nişte tineri demni de luat în seamă - 
au ei altele de făcut... 

— Doamne, Anne, exclamă sora ei, dar nu mai eşti în 
stare să vorbeşti de nimic altceva? Ai să le faci pe 
domnişoarele Dashwood să creadă că nu te gândeşti 
decât la asta. 

Şi apoi, pentru a schimba subiectul, începu să admire 
casa şi mobila din ea. 

Această mostră era suficientă pentru ca domnişoarele 
Dashwood să-şi poată forma o părere despre 
domnişoarele 
Steele. Vulgaritatea, prostia şi libertatea manifestărilor 
celei mai mari nu-i puteau fi spre laudă; şi cum Elinor nu 
se lăsa orbită de frumuseţea sau isteţimea celei mai mici, 
dându-şi seama că e departe de a avea o candoare şi o 
eleganţă înnăscute, părăsi casa fără a dori să le cunoască 
mai bine. 

Nu la fel se întâmplă însă şi cu domnişoarele Steele: 
Veniseră de la Exeter având multă admiraţie disponibilă 
pentru sir John Middleton, pentru familia lui şi pentru 
absolut toate neamurile lui; şi nu fură de loc zgâărcite în a 
şi-o arăta faţă de graţioasele lui verişoare, pe care le 
declarară a fi cele mai frumoase, elegante, plăcute şi 
reuşite fete ce le fuseseră dat să cunoască şi pe care erau 
foarte dornice să le vadă cât mai des. Aşa că foarte 
curând Elinor îşi dădu seama că asta le era soarta 
inevitabilă; căci, cum sir John era cu totul de partea 
domnişoarelor Steele, domnişoarele Dashwood nu li se 
mai putură opune şi fură silite să se supună unei intimităţi 
ce le obliga să rămână câte o oră sau două împreună în 
aceeaşi cameră, aproape în fiecare zi. Mai mult decât 
atât, sir John nu putea face; nici nu-şi închipuia însă că ar 
fi nevoie de mai mult: a fi împreună însemna, după 
părerea lui, a fi în intimitate; şi cum reuşea, prin 
permanentele lui maşinaţii, să le strângă laolaltă, n-avea 
nici cea mai mică îndoială că deveniseră prietene la 
toartă. 

Trebuie să recunoaştem că făcu tot ce-i stătea în 
putinţă să risipească rezerva ce-o manifestau 
domnişoarele Dashwood, dându-le domnişoarelor Steele 
informaţii despre tot ce ştia sau presupunea că ştie 
despre verişoarele lui, până în cele mai intime amănunte; 
şi Elinor nu le văzuse mai mult de două ori că cea mai 
mare dintre ele îi şi ură succes în legătură cu sora ei care 
avusese norocul să cucerească un dandy foarte bine, de 
când venise la 
Barton. 

— Nu încape vorbă că are să fie grozav de bine s-o 
măritaţi atât de tânără, spuse ea, şi, după câte am auzit, 
cu un adevărat gentilom, un bărbat extraordinar de 
chipeş. 

Şi sper că, şi dumneata să fii, cât de curând, la fel de 
norocoasă, dar te pomeneşti că şi ai vreun prieten pus 

de-o parte. 

Elinor nu-şi putea închipui că sir John va fi mai discret 
în a-şi dezvălui bănuielile în legătură cu ataşamentul ei 
faţă de Edward, decât fusese cu lucrurile care o priveau 
pe Marianne; de fapt, când era să aleagă între ele două, 
prefera să-şi râdă de sentimentele lui Elinor, deoarece le 
descoperise mai de curând şi nici nu era chiar atât de 
sigur de ele; şi, de la vizita lui Edward nu se întâmplase 
niciodată să ia masa împreună fără ca el să bea în 
sănătatea celor mai afectuoase sentimente ale ei, fără ca 
el să clipească şi să dea din cap cu mult subînţeles, încât 
era imposibil să nu atragă atenţia tuturor celor de faţă. La 
fel, litera F fusese necontenit scoasă în evidenţă şi 
devenise prilejul.atâtor glume, încât faptul că era cea mai 
spirituală literă din alfabet devenise de multă vreme, 
pentru 
Elinor, un lucru pe deplin stabilit. 

După cum se şi aştepta, domnişoarele Steele profitau 
acum din plin de aceste glume; cea mai mare dintre ele 
era foarte curioasă să afle numele domnului la care se 
făcea aluzie, ceea ce, deşi o făcea adesea cu 
impertinenţă, era în perfectă concordanţă cu indiscreţia 
ce-i stătea în fire şi care o făcea: să-şi vâre nasul în 
treburile familiei lor. Dar sir John nu se jucă prea mult cu 
acea curiozitate ce-i plăcea să o deştepte, căci fu cel 
puţin la fel de încântat să pomenească numele pe cât fu 
domnişoara Steele să-l audă. 

— Se numeşte Ferrars, spuse el, vorbind în şoaptă, dar 
îndeajuns de tare spre a fi auzit; dar, te rog, nu-l 
spune mai departe căci e un mare secret. 

— Ferrars! repetă domnişoara Steele; domnul Ferrars 
este fericitul muritor? Cum adică? Fratele cumnatei 
dumitale, domnişoară Dashwood? Un tânăr într-adevăr 
foarte agreabil; îl cunosc foarte bine. 

— Anne, cum poţi spune una ca asta? exclamă Lucy, 

care venea cu câte un amendament la toate afirmaţiile 
surorii ei. E prea de tot să pretinzi că-l cunoşti foarte bine, 
deşi nu l-ai văzut decât o dată sau de două ori la unchiul 
nostru. 

Elinor auzi toate acestea cu atenţie şi uimire. „Cine 
putea fi acel unchi? Unde locuia el? Cum de au ajuns să 
se cunoască?” Ar fi vrut foarte mult ca ele să continue 
subiectul, deşi preferă să nu intervină personal; dar nu se 
mai adăugă nimic în legătură cu cele ce-o interesau şi, 
pentru prima oară în viaţa ei, găsi că doamna Jennings nu 
este îndeajuns de curioasă să afle tot felul de mărunţişuri 
şi că nici nu este dispusă să le comunice. Felul în care 
domnişoara Steele vorbise despre Edward îi spori 
curiozitatea; căci îi dădu impresia că este oarecum 
răutăcioasă şi îi sugeră bănuiala că respectiva 
domnişoară ştia ceva, sau îşi închipuia că ştie ceva în 
dezavantajul lui. 
Dar curiozitatea nu-i fu de niciun folos; căci numele 
domnului Ferrars nu mai fu băgat în seamă de 
domnişoara 
Steele când se făcu aluzie la el şi nici chiar când sir John îl 
rosti fără reticenţe. 


CAPITOLUL XXII 


Marianne, care nu tolera niciodată nimic vecin cu 
impertinenţa,  vulgaritatea, inferioritatea, nici măcar 
gusturile care nu se potriveau cu ale ei, ajunsese între 
timp foarte puţin dispusă, prin însăşi starea ei de spirit, să 
se arate încântată de domnişoarele Steele sau să le 
încurajeze avansurile; constantei rezerve pe care o 
manifesta sora ei în comportarea sa faţă de ele, şi care 
împiedica orice încercare de apropiere din partea lor, îi 
atribuia Elinor preferința ce.i-o arătau ei domnişoarele 

Steele; această preferinţă deveni în curând evidentă din 
partea amândurora, dar mai ales din partea lui Lucy, care 
nu pierdea niciun prilej de a o atrage în conversaţie sau 
de a se strădui să se apropie de ea împărtăşindu-i sincer 
şi deschis sentimentele. 

Lucy era isteaţă din fire; de multe ori observaţiile ei 
erau juste şi amuzante; şi Elinor găsea adesea că eo 
tovărăşie plăcută pentru o jumătate de oră; dar însuşirile 
ei naturale nu fuseseră desăvârşite prin educaţie; era 
ignorantă şi incultă; nu-şi putu ascunde faţă de 
domnişoara Dashwood incapacitatea de a-şi dezvolta 
isteţimea, lipsa ei de cunoştinţe în cele mai banale 
probleme, în ciuda permanentei strădanii de a se pune 
într-o lumină avantajoasă. Elinor văzu cu compătimire 
neglijarea aptitudinilor pe care educaţia ar fi putut să le 
facă să devină atât de onorabile; curând îşi dădu seama, 
cu mai puţină înţelegere, şi de lipsa ei totală de 
delicateţe, de cinste şi integritate morală, dovedită de 
atenţiile, asiduitatea şi linguşelile faţă de cei de la Barton 
Park; şi nu putea să aibă satisfacţii trainice în tovărăşia 
unei persoane care adăuga la ignoranță lipsa de 
sinceritate; a cărei lipsă de educaţie nu le dădea 
posibilitatea să stea de vorbă de la egal la egal şi a cărei 
purtare faţă de alţii făcea să devină cu totul lipsită de 
valoare orice dovadă de atenţie şi deferenţă manifestate 
faţă de ea însăşi. 

— Poate că ai să-mi socoţi întrebarea ciudată, spuse 
Lucy într-o zi pe când mergeau împreună de la Barton 
Park către vilă, dar spune-mi, te rog, o cunoşti cumva 
personal pe doamna Ferrars, mama cumnatei dumitale? 

Lui Elinor întrebarea i se păru într-adevăr ciudată şi 
faţa îi trădă acest sentiment, în timp ce-i răspundea că n- 
o văzuse niciodată pe doamna Ferrars. 

— Adevărat? replică Lucy; mă mir foarte mult, căci îmi 
închipuiam că trebuie s-o fi întâlnit la Norland din când în 

când. Atunci n-ai să-mi poţi, probabil, spune ce fel de 
femeie este? 

— Nu, îi răspunse Elinor, foarte prudentă în a-şi 
exprima adevărata părere despre mama lui Edward şi de 
loc doritoare să satisfacă ceea ce ei i se părea o 
curiozitate impertinentă; nu ştiu nimic despre ea. 

— Cred că-ţi închipui despre mine că mă comport 
foarte ciudat, interesându-mă în felul acesta despre ea, 
spuse Lucy, privind-o foarte atent pe Elinor, în timp ce-i 
vorbea; dar s-ar putea să am motive - ce n-aş da să pot 
merge mai departe; sper totuşi că n-ai să mă 
nedreptăţeşti crezând că o fac din obrăznicie. 

Elinor îi dădu un răspuns politicos şi câteva clipe 
merseră mai departe fără să scoată o vorbă. Tăcerea fu 
întreruptă de Lucy, care reveni la subiect spunând, cu 
oarecare şovăială: 

— Nu pot suporta ideea să-ţi închipui despre mine că 
sunt obraznică prin curiozitatea mea. Cred că aş prefera 
să fac orice pe lumea asta decât să fiu astfel considerată 
de o persoană a cărei bună părere o preţuiesc aşa cum o 
preţuiesc pe-a dumitale. Şi sunt convinsă că n-ar trebui să 
am nici cea mai mică teamă să mă încred în dumneata; 
într-adevăr, m-aş bucura tare mult dac-ai vrea să mă 
sfătuieşti cum să mă descurc într-o situaţie atât de 
neplăcută ca cea în care mă găsesc; dar, nu-i cazul să te 
necăjesc, îmi pare rău că nu s-a întâmplat s-o cunoşti pe 
doamna Ferrars. 

— Îmi pare şi mie rău că n-o cunosc, mai ales dacă 
părerea mea despre ea ţi-ar fi de vreun folos, răspunse 
Elinor foarte uimită. Dar, zău, crede-mă, n-am ştiut că eşti 
cât de cât în legătură cu familia Ferrars şi de aceea, drept 
să-ţi spun, sunt puţin surprinsă să te aud punându-mi 
atâtea întrebări privitoare la persoana ei. 

— Îmi închipui că eşti şi nici nu mă mir. Dar n-ai mai fii 
atât de surprinsă dacă aş putea îndrăzni să-ţi spun totul. 

Fără îndoială că doamna Ferrars nu înseamnă nimic 
pentru mine în prezent, dar s-ar putea să vină şi vremea - 
şi cât de curând o să vină, nu depinde decât de ea - când 
am putea intra în legături foarte strânse. 

Îşi lăsă ochii în jos, în timp ce spunea aceste cuvinte, 
cu drăgălaşă sfioşenie şi aruncându-i însoţitoarei sale 
doar o privire piezişă, pentru a-şi putea da seama de 
efectul produs. 

— Doamne sfinte! strigă Elinor, ce vrei să spui? îl 
cunoşti pe domnul Robert Ferrars? II cunoşti într-adevăr? 
Şi nu se simţi prea încântată la ideea că va avea o astfel 
de cumnată, 

— Nu, nu pe domnul Robert Ferrars îl cunosc - pe el nu 
l-am văzut niciodată în viaţa mea; ci pe fratele lui, spuse 
ea, aţintindu-şi privirile asupra lui Elinor. 

Ce simţi Elinor în clipa aceea? Uimire, care-ar fi fost 
atât de dureroasă pe cât de puternică, dacă n-ar fi fost 
imediat însoţită - de neîncrederea în cele afirmate. Se 
întoarse spre Lucy, uimită, dar fără să scoată o vorbă, 
neputând ghici motivul sau obiectul unei asemenea 
declaraţii; 
şi deşi se schimbă la faţă, nu crezu de loc în adevărul 
celor auzite şi nu fu de loc în pericol de a face o criză de 
isterie sau de a leşina. 

— E firesc să fii atât de mirată, continuă Lucy; căci fără 
îndoială că n-aveai de unde să ştii până acum; 
pentru că sunt sigură că n-a făcut nici cea mai mică 
aluzie la acest lucru nici dumitale şi nici nimănui altcuiva 
din familia dumitale; pentru că acest lucru trebuia să 
rămână un mare secret şi până în clipa de faţă a fost cu 
sfinţenie păstrat de mine. Nimeni, dar absolut nimeni 
dintre ai mei nu ştiu despre el, în afară de Anne şi nici n- 
aş fi pomenit despre el faţă de dumneata, dacă n-aş fi 
fost pe deplin încredinţată că n-ai să-l trădezi; mă 
gândeam că într-adevăr întrebările pe care ţi le-am pus în 

legătură cu doamna Ferrars trebuie să ţi se pară atât de 
ciudate, încât era de datoria mea să le justific. Şi nu cred 
că domnului Ferrars i-ar displace să afle că m-am încrezut 
în dumneata, pentru că ştiu că are cele mai bune păreri 
din lume despre întreaga familie a dumitale, şi că se 
gândeşte la dumneata şi la celelalte domnişoare 
Dashwood ca la nişte adevărate surori... 

Se opri. 

Elinor rămase tăcută câteva clipe. Uimirea ei faţă de 
cele auzite fu prea mare, la început, spre a putea fi 
exprimată în cuvinte; în cele din urmă însă, străduindu-se 
să vorbească, spuse cu precauţie, cu un calm ce-i 
ascundea destul de bine mirarea şi îngrijorarea: 

— Şi eşti de multă vreme logodită cu el? 

— Suntem logodiţi de patru ani. 

— De patru ani! 

— Da. 

Deşi foarte zguduită, Elinor încă nu vroia să creadă cei 
se spunea. 

— Până mai zilele trecute nici nu ştiam măcar că vă 
cunoaşteţi, spuse ea. 

— Şi totuşi, ne cunoaştem de multă vreme. Ştii, a fost 
un timp îndelungat în grija unchiului meu. 

— A unchiului dumitale! 

— Da, domnul Pratt. Nu l-ai auzit niciodată vorbind de 
domnul Pratt? 

— Cred că da, răspunse Elinor, făcând eforturi tot mai 
mari ca să se stăpânească, pe măsură ce emoția ei 
devenea mai puternică. 

— A stat patru ani la unchiul meu, care locuieşte la 
Longstaple, lângă Plymouth. Acolo ne-am întâlnit pentru 
prima oară, căci sora mea şi cu mine ne duceam adesea 
la unchiul meu şi acolo ne-am logodit, dar abia la un an 
după ce-a ieşit de sub tutela domnului Pratt; dar după 

aceea a fost mai tot timpul cu noi. Cred că-ţi închipui că 
n-am prea vrut să mă logodesc, fără ştirea şi aprobarea 
mamei lui; dar eram prea tânără şi-l iubeam prea mult ca 
să fiu atât de prudentă cum s-ar fi cuvenit. Deşi nu-l 
cunoşti atât de bine ca mine, domnişoară Dashwood, 
trebuie să-l fi văzut îndeajuns ca să-ţi dai seama că e 
foarte capabil să facă o femeie să se ataşeze sincer de el. 

— Fireşte, răspunse Elinor, fără să ştie ce spune; dar, 
după ce se gândi o clipă, adăugă, din nou sigură de 
cinstea şi de dragostea lui Edward faţă de ea şi de 
ipocrizia tovarăşei ei: Logodită cu domnul Edward Ferrars! 
Mărturisesc că sunt atât de uimită de cele ce-mi spui, 
încât zău, iartă-mă te rog, dar presupun că trebuie să fie 
vreo greşeală de persoană sau de nume. E imposibil să 
ne referim la unul şi acelaşi domn Ferrars. 

— Ba da, fără îndoială, exclamă Lucy, zâmbind. 
Persoana în cauză este domnul Edward Ferrars, fiul cel 
mai mare al doamnei Ferrars din Park Street şi frate cu 
cumnata dumitale, soţia domnului John Dashwood; cred 
că-ţi închipui că e puţin probabil să mă înşel în ceea ce 
priveşte numele bărbatului de care depinde fericirea vieţii 
mele. 

— E ciudat, replică Elinor care se afla într-o penibilă 
stare de confuzie, să nu-l fi auzit cel puţin o dată 
pomenind numele dumitale: 

— Nu, nu e de loc ciudat, ţinând seama de situaţia 
noastră. Prima noastră grijă a fost să păstrăm taina 
logodnei. Dumneata nu ştiai nimic despre mine, sau 
despre familia mea şi prin urmare nu putea exista prilejul 
să-ţi pomenească vreodată numele meu; şi cum îi era 
întotdeauna foarte teamă ca nu cumva sora lui să 
bănuiască ceva, asta era destul ca el să nu pomenească 
de nimic. 

Tăcu, iar Elinor îşi pierdu sentimentul de siguranţă pe 
care-l avusese până atunci, dar nu şi stăpânirea de sine. 

— Va să zică sunteţi logodiţi de patru ani, spuse ea, cu 
glasul ferm. 

— Da, şi Dumnezeu ştie cât o să trebuiască să mai 
aşteptăm! Bietul Edward! Asta îl chinuie îngrozitor. 

Apoi, scoțând din buzunar un mic medalion, Lucy 
adăugă: 

— la uită-te la chipul ăsta, ca să înlăturăm orice umbră 
de îndoială. E drept că nu e prea meşteşugit zugrăvit; 
oricum, cred că nu te poţi îndoi pe cine înfăţişează. ll 
păstrez de vreo trei ani... 

Îi întinse lui Elinor medalionul în timp ce-i vorbea şi 
când aceasta văzu pictura, orice îndoială cu privire la 
vreo hotărâre prea pripită sau la dorinţa ei de a da de gol 
făţărnicia se spulberă recunoscând: faţa lui Edward. l-l 
dădu înapoi aproape  numaidecât,  încuviinţând 
asemănarea. 

— N-am putut să-i dau şi eu portretul meu, ceea ce mă 
supără foarte tare, cu atât mai mult cu cât a dorit mereu; 
atât de mult, să-l aibă! Dar sunt hotărâtă să-mi fac 
portretul cu prima ocazie. 

— Aşa şi trebuie, replică Elinor, calmă. 

Apoi făcură câţiva paşi în tăcere. Lucy vorbi cea dintâi. 

— Sunt sigură, spuse ea, am toată încrederea, că ai să- 
mi păstrezi taina, pentru că îţi închipui ce important este 
pentru noi să nu afle mama lui; căci n-are să fie niciodată 
de acord, cred. Eu n-am să am nicio avere şi îmi închipui 
că ea e o femeie extrem de mândră. 

— Nu eu sunt cea care a vrut să afle toate aceste 
lucruri de la dumneata, spuse Elinor; dar cred că mă 
apreciezi aşa cum trebuie atunci când îţi închipui că te 
poţi încrede în mine. În ceea ce mă priveşte, secretul 
dumitale se află în siguranţă; dar iartă-mă dacă-mi 
exprim. mirarea faţă de o mărturisire pe care nu era de 
loc necesar să mi-o faci. Puteai cel puţin să-ţi închipui că 
împărtăşindu-mi - această taină nu-prea ţi-o aperi, ci 

dimpotrivă. 

În timp ce spunea acestea o privi pe Lucy cu toată 
atenţia, sperând să descopere ceva în fizionomia ei; 
poate că cea mai mare parte din ceea ce spusese nu era 
decât minciună; dar faţa lui Lucy nu suferi nicio 
schimbare. 

— Mi-era teamă că ai să-ţi închipui că-mi permit să fiu 
obraznică cu dumneata, spunându-ţi toate acestea, zise 
ea. Nu te cunosc, fireşte, de multă vreme, personal, dar 
după descriere te cunosc pe dumneata şi întreaga 
dumitale familie de multă vreme; de îndată ce te-am 
văzut, am avut impresia că-mi eşti o veche cunoştinţă. 
Şi-n afară de asta, mă gândeam că în cazul de faţă 
trebuie neapărat să-ţi dau anumite explicaţii, după ce ți- 
am pus întrebările acelea despre mama lui Edward; şi 
apoi sunt atât de nefericită că n-am pe nimeni căruia să-i 
pot cere un sfat... Anne e singura care ştie despre asta, 
dar ea n-are pic de judecată; ba, dimpotrivă, îmi face mai 
mult rău decât bine, căci mi-e tot timpul teamă că are să 
mă trădeze. Nu ştie să-şi ţină gura, după cum probabil că 
ţi-ai dat seama; şi zău, crede-mă, mai zilele trecute când 
sir 
John a pomenit numele lui Edward, eram moartă de 
teamă ca nu cumva să-şi dea drumul la gură. Nici nu poţi 
bănui cât de mult sufăr în sinea mea din pricina asta. 
Singură stau şi mă mir cum de mai sunt în viaţă după 
câte am suferit din pricina lui Edward în ultimii patru ani: 
Am trăit tot timpul în atâta nesiguranţă şi încordare; pe 
urmă l-am şi văzut tare rar - abia dacă ne putem întâlni 
de două ori pe an. Zău dacă nu mă mir cum de nu mi s-a 
frânt încă inima... 

Şi spunând aceste cuvinte îşi scoase batista; dar lui 
Elinor nu-i fu prea milă de ea. 

— Uneori, continuă Lucy, după ce-şi şterse ochii, mă 
gândesc dacă n-ar fi mai bine pentru amândoi să rupem 

logodna o dată pentru totdeauna. 

Pe când spunea aceste cuvinte se uită drept în ochii lui 
Elinor. 

— Dar pe urmă, alteori, n-am destul curaj. Nu pot 
suporta gândul să-l fac atât de nefericit, cum ştiu c-ar fi, 
dacă i-aş pomeni măcar de-aşa ceva. Şi cred că nici eu n- 
aş putea face faţă unei astfel de hotărâri - fiindcă ţin atât 
de mult la el... Ce m-ai sfătui să fac într-o astfel de 
situaţie, domnişoară Dashwood? Ce-ai face dumneata, 
dacă ai fi în locul meu? 

— lartă-mă, replică Elinor, uimită de o astfel de 
întrebare, dar în cazul de faţă nu-ţi pot da niciun sfat. 
Trebuie să te laşi condusă numai şi numai de propria 
dumitale judecată. 

— Sigur că mama lui o să aibă grijă de el un oarecare 
timp, continuă Lucy, după o tăcere de câteva minute din 
partea amândurora; dar bietul Edward e atât de abătut 
din pricina asta! Nu ţi s-a părut că era groaznic de mâhnit 
când a fost la Barton? Era atât de nenorocit când ne-a 
părăsit la Longstaple, ca să se ducă să vă viziteze, încât 
mi-era teamă că o să vi se pară că-i bolnav. 

— Va să zică de la unchiul dumitale venea, când ne-a 
vizitat, nu? 

— Da, stătuse cu noi două săptămâni. Credeai c-a venit 
direct de la Londra? 

— Nu, răspunse Elinor, dându-şi cu fiecare amănunt tot 
mai bine seama de adevărul spuselor lui Lucy. Îmi aduc 
aminte că ne spunea că a stat două săptămâni la nişte 
prieteni de lângă Plymouth. 

Îşi mai aduse aminte şi de mirarea ce-o simţise când 
nu-i pomenise nimic altceva despre acei prieteni, că le 
trecuse până şi numele sub tăcere. 

— Nu vi s-a părut îngrozitor de abătut? repetă Lucy. 

— Ba da, aşa ni s-a părut, mai ales când a sosit. 

— L-am rugat din suflet să se abţină cât poate, ca nu 

cumva să vă închipuiţi cum stau lucrurile; dar l-a întristat 
foarte mult faptul că n-a putut sta cu noi mai mult de 
două săptămâni şi că m-a văzut în starea de nervi în care 
mă aflam. Bietul băiat! Mă tem că nici acum nu se simte 
mai fericit, căci după cum scrie e foarte amărât. Am 
primit veşti de la el chiar înainte de a pleca din Exeter, 
spuse ea scoțând o scrisoare din buzunar şi arătându-i 
indiferentă lui Elinor adresa. Imi închipui că-i cunoşti 
scrisul - scrie atât de frumos! Dar scrisoarea asta nu-i 
scrisă atât de bine ca de obicei. Era obosit, cred, căci 
literele sunt foarte înghesuite. 

Elinor văzu că e într-adevăr scrisul lui şi nu se mai 
îndoi. Se mângâiase cu ideea că medalionul ar fi putut 
ajunge în mâna ei din întâmplare; se putea foarte bine să 
nu i-l fi dăruit Edward; dar un schimb de scrisori între ei 
nu putea fi decât o urmare a unei logodne formale, nimic 
altceva nu l-ar fi putut justifica: câteva clipe aproape că-şi 
pierdu cumpătul - simţi că i se opreşte inima şi cu greu se 
putu ţine pe picioare; dar era neapărat necesar să se 
stăpânească şi se luptă cu atâta hotărâre împotriva 
amărăciunii ce-o copleşise, încât izbuti să se redreseze 
foarte repede şi întru totul, cel puţin deocamdată. 

— Singura mângâiere ce ne-a mai rămas, când suntem 
despărțiți vreme atât de îndelungată, este să ne scriem, 
spuse Lucy, vârându-şi scrisoarea în buzunar. Ba eu mai 
am o mângâiere pentru că-i am portretul; dar bietul 
Edward n-o are nici măcar pe asta. Spune că i-ar fi mai 
uşor dacă mi-ar avea portretul. Când a fost ultima dată la 
Longstaple i-am dat o şuviţă de păr montată într-un inel şi 
asta i-a mai adus puţină mângâiere, dar nu la fel de mare 
ca un portret. Ai observat poate inelul când l-ai văzut, nu? 

— Da, l-am observat, spuse Elinor, cu un glas foarte 
liniştit, sub care se ascundeau o emoție şi o mâhnire cum 
nu mai simţise până atunci. 

Era umilită, buimăcită, uluită. 

Din fericire pentru ea tocmai ajunseseră la vilă, aşa că 
nu mai putură continua conversaţia. După ce rămaseră cu 
ele vreo câteva minute, domnişoarele Steele se 
întoarseră la Barton Park, permițându-i astfel lui Elinor să 
reflecteze în linişte şi să fie nefericită. 


CAPITOLUL XXIII 


Oricât de puţin s-ar fi bizuit Elinor în general, pe 
adevărul spuselor lui Lucy, îi fu imposibil, când începu să 

se gândească serios, să o bănuiască de minciună, în cazul 
de faţă, în care nicio ispită nu putea explica nebunia de a 
născoci un astfel de neadevăr. Aşadar Elinor nu mai 
putea, nu mai îndrăznea să se mai îndoiască de 
afirmaţiile lui Lucy ce se bazau pe asemenea probabilităţi 
şi dovezi şi care nu erau contrazise decât de dorinţele lui 
Elinor. Că avuseseră prilejul să se cunoască în casa 
domnului Pratt era o mărturie indiscutabilă şi în acelaşi 
timp alarmantă, o adevărată bază pentru tot ce-i mai 
spusese Lucy; şi vizita pe care Edward o făcuse lângă 
Plymouth, tristeţea ce-o manifestase, nemulţumirea lui 
faţă de propriile sale perspective, atitudinea lui foarte 
nehotărâtă faţă de ea, faptul că domnişoarele Steele 
cunoşteau toate intimităţile celor de la Norland şi a 
legăturilor lor de familie, care adesea o surprinseseră, 
portretul, scrisoarea, inelul alcătuiau un număr atât de 
considerabil de probe, încât învinseră orice teamă de-a ei 
de a-l condamna pe nedrept, stabilind fără putinţă de 
tăgadă ingratitudinea pe care o manifestase faţă de ea şi 
pe care niciun fel de simpatie nu te putea face s-o scuzi. 
Resentimentul ce-l încercă faţă de o asemenea 
comportare, indignarea ei că se lăsase prinsă în cursă, o 
făcură să se compătimească o vreme; dar curând alte 
idei, alte consideraţii îi încolţiră în minte. Oare Edward îi 
înşelase cu bună-ştiinţă încrederea? Oare afecțiunea pe 
care i-o arătase era o simplă prefăcătorie? Era oare 
logodit cu Lucy pentru că aşa-i spunea inima? Nu; Elinor 
nu putea crede că ceea ce va fi simţit el poate vreodată 
faţă de Lucy mai simte şi acum. Elinor se bucura de 
întreaga lui afecţiune. In asta nu se putea înşela. La 
Norland, mama, surorile ei, Fanny, îşi dăduseră cu toatele 
seama de sentimentele lui pentru ea; nu era numai o 
iluzie a propriei ei vanităţi. Fără îndoială că o iubea. Cât 
de mult îi încălzea inima această convingere. Şi o 
îndemna să-i ierte atâtea! 
Se făcuse vinovat, foarte vinovat că rămăsese la Norland; 

după ce-şi dăduse seama că ea “avea asupra lui o 
influenţă mai mare decât s-ar fi cuvenit. In această 
privinţă n-avea nicio scuză; dar dacă-i făcuse un rău ei, 
apoi atunci lui îşi făcuse un rău şi mai mare; dacă situaţia 
ei era de plâns, a lui era disperată. Imprudenţa lui o 
făcuse să se simtă nenorocită un timp; dar se părea că-l 
lipsise de orice şansă de a fi fericit. Cu timpul era posibil 
ca ea să-şi regăsească liniştea; dar el, la ce se putea 
aştepta el? Putea fi oare vreodată îndeajuns de fericit cu 
Lucy Steele? Chiar dacă n-o iubea pe Elinor, putea el 
oare, cu integritatea şi delicateţea ce-l caracterizau, cu 
mintea lui atât de ascuţită, să fie mulţumit cu o nevastă 
ca ea - incultă, prefăcută şi egoistă? 

Era firesc ca -pasiunea juvenilă pe care o făcuse la 
nouăsprezece ani să-i fi răpit puterea de a mai vedea 
altceva decât frumuseţea ei şi firea ei supusă, dar 
următorii patru ani - ani care, dacă sunt folosiţi în mod 
raţional, dezvoltă atât de mult puterea de înţelegere - 
trebuie să-i fi deschis ochii asupra lipsurilor din educaţia 
ei, deşi aceeaşi perioadă de timp petrecută alături de ea, 
într-o societate de duzină şi cu îndeletniciri frivole, o 
privaseră pe Lucy de acea simplitate care ar fi putut 
cândva să dea o-notă interesantă frumuseţii ei. 

Dacă presupunând că voia să se însoare cu ea, cum cu 
Elinor întâmpinase din partea mamei lui greutăţi ce lui i 
se păruseră foarte mari, cu atât mai mari trebuiau să fie 
ele acum când avea o logodnică inferioară şi ca poziţie 
socială şi probabil şi ca avere. De fapt poate că aceste 
greutăţi nu-i puneau prea mult la încercare răbdarea, din 
moment ce inima lui se înstrăinase atât de mult de 
Lucy; dar ce tristă e soarta cuiva căruia, eventuala lipsă 
de înţelegere şi opoziţie din partea familiei, nu-i aduc 
decât uşurare! 

Şi pe când aceste gânduri i se perindau dureros prin 
minte, îl deplângea pe el mai mult decât pe ea însăşi. 

Îmbărbătată de convingerea că nu făptuise nimic care să 
o facă să merite suferinţa prin care trecea şi mângâindu- 
se cu credinţa că nici Edward nu făcuse nimic care să-l 
coboare în ochii ei, considera că ar putea chiar şi acum, 
după prima durere ce-o simţise de pe urma unei grele 
lovituri, să se stăpânească îndeajuns spre a le putea face 
pe mama şi pe surorile ei să nu bănuiască adevărul. Şi 
izbuti atât de bine să facă faţă situaţiei, încât, atunci când 
le întâlni la masă, la numai două ore după ce-şi pierduse 
cele mai dragi speranţe, nimeni nu şi-ar fi putut închipui, 
după felul în care se comportau cele două surori, că 
Elinor jelea în secret, gândindu-se la piedicile ce aveau s- 
o despartă pentru totdeauna de cel pe care îl iubea şi că 
în sinea ei Marianne se gândea numai la desăvârşitele 
calităţi ale unui bărbat despre care era sigură că o 
iubeşte din toată inima şi pe care se aştepta să-l vadă 
apărând în fiecare trăsură ce se apropia de casa lor. 

Faptul că trebuia să ascundă de mama ei şi de 
Marianne ceea ce i se spusese în mod confidenţial, deşi 
aceasta însemna un efort în plus pentru Elinor, nu-i 
sporea de loc mâhnirea. Dimpotrivă, se simţea uşurată că 
nu e nevoită să le împărtăşească ceva ce le-ar supăra 
atât de tare şi să fie în acelaşi timp constrânsă de a le 
auzi condamnându-l 
pe Edward, ceea ce ar fi.fost doar rezultatul firesc al 
iubirii lor profunde faţă de ea; asta n-ar mai fi putut 
suporta. 

Ştia că n-o pot ajuta cu vorba sau cu sfatul; înduioşarea 
şi durerea lor i-ar fi sporit mâhnirea şi stăpânirea ei de 
sine n-ar fi fost încurajată nici de exemplul şi nici de 
prețuirea lor. Singură, era mai puternică; şi bunul ei simţ 
era un sprijin atât de serios pentru ea, încât fermitatea îi 
rămase la fel de necilintită, aparenţa veseliei la fel de 
neabătută pe cât putea să fie, după ce trecuse cu atât de 
puţină vreme în urmă prin încercări cumplite. 

Oricât de mult ar fi îndurerat-o prima ei conversaţie cu 
Lucy asupra subiectului respectiv, foarte curând simţi 
dorinţa de a o reînnoi; şi aceasta din mai multe motive. 
Vroia să mai audă o dată multe dintre amănuntele în 
legătură cu logodna lor; vroia mai cu seamă să înţeleagă 
mai bine adevăratele sentimente ale lui Lucy faţă de 
Edward, să-şi dea seama dacă fusese sinceră când îşi 
exprimase dragostea profundă faţă de el; şi vroia mai 
ales să o convingă pe Lucy, prin dorinţa ei de a 
redeschide discuţia şi prin calmul pe care urma să-l 
dovedească cu acest prilej, că nu avea decât un interes 
prietenesc, pentru că îi era tare teamă că agitația ce-o 
manifestase fără să vrea, în cursul conversaţiei din acea 
dimineaţă, să nu i se fi părut celeilalte cam dubioasă. Nu 
era de loc imposibil ca Lucy să fie geloasă pe ea: era 
evident că Edward o lăudase întotdeauna foarte mult şi 
aceasta reieşea nu numai din afirmaţiile lui Lucy, ci şi din 
faptul că aceasta îndrăznise să-i încredinţeze, deşi o 
cunoştea atât de puţin, un secret de o importanţă 
evidentă, mărturisită şi de ea însăşi. 
Şi chiar şi informaţiile pe care sir John i le dăduse în 
glumă trebuie să fi avut o oarecare greutate. Dar, dacă 
Elinor era atât de încredinţată că Edward o iubeşte cu 
adevărat, nu mai era nevoie, pe de altă parte, de prea 
multă gândire, ca să-ţi dai seama că Lucy este geloasă; şi 
însăşi încrederea pe care i-o arătase constituia o dovadă 
că aşa şi este. Ce alte motive ar fi avut să-i dezvăluie 
asemenea lucruri, dacă nu să o informeze pe Elinor de 
drepturile pe care ea, Lucy, le avea faţă de Edward şi să o 
îndemne să-l evite pe viitor? Nu întâmpină, prin urmare, 
prea mari greutăţi în a înţelege aceste intenţii ale rivalei 
ei; şi cu toate că era ferm hotărâtă 'să acţioneze faţă de 
ea aşa cum o îndemnau principiile ei de onoare şi de 
cinste, -să lupte împotriva afecțiunii ce-o simţea faţă de 
Edward şi să-l 
vadă cât mai puţin posibil, nu-şi putu refuza mângâierea 

de a se strădui să o convingă pe Lucy că inima ei nu-i 
câtuşi de puţin rănită. Şi întrucât acum nu mai putea afla 
nimic care s-o doară mai mult decât ceea ce i se spusese 
până atunci, nu se îndoi cât de cât de capacitatea ei de a 
asculta din nou, cu tot calmul, toate amănuntele. 

Dar se întâmplă să nu aibă prea curând ocazia de a mai 
sta de vorbă cu Lucy, aşa cum ar fi vrut, deşi aceasta era 
tot atât de dispusă, pe cât era şi Elinor, să profite de 
primul prilej ce s-ar fi ivit; într-adevăr, vremea nu mai fu 
destul de frumoasă ca să le permită să facă împreună o 
plimbare, în cursul căreia le-ar fi venit foarte uşor să se 
separe de ceilalţi; şi deşi se vedeau cel puţin o dată la 
două zile, fie la Barton Park, fie la vilă, dar mai ales la 
conac, nu puteau niciodată să stea de vorbă. O astfel de 
idee n-ar fi putut intra vreodată nici în capului lui sir John 
şi nici în acela al ladyei Middleton; aşa încât foarte rar se 
mai ivea prilejul ca ei să stea cu toţii de vorbă, iar cât 
despre o discuţie între patru ochi, nici nu se putea pune 
problema. Se întâlneau să mănânce, să bea şi să râdă 
împreună, să joace cărţi sau alte jocuri de salon suficient 
de zgomotoase. 

Avuseseră astfel loc mai multe întâlniri de acest fel, 
fără să i se ofere lui Elinor vreo şansă de a sta de vorbă în 
taină cu Lucy când, într-o dimineaţă, sir John trecu pe la 
vilă să le roage să ia cu toatele masa în ziua. aceea cu 
lady Middleton, deoarece el era obligat să se ducă la 
clubul din Exeter şi, dacă ele nu acceptau invitaţia, soţia 
lui ar fi rămas absolut singură, numai cu mama ei şi cu 
cele două domnişoare Steele. Elinor, care presimţea că 
avea să poată aborda mai cu uşurinţă problema ce-o 
interesa, într-un grup ca cel ce urma să se întrunească, şi 
că aveau să se simtă mai în largul lor sub oblăduirea 
liniştită şi manierată a ladyei Middleton, decât a soţului ei 
care în genere organiza petreceri gălăgioase, acceptă 
imediat invitaţia. 
Margaret fu şi ea de acord să se ducă, după ce primi 

încuviințarea mamei ei, iar Marianne, care nu era 
niciodată dispusă să ia parte la aceste petreceri, fu şi ea 
convinsă de mama ei care nu putea suporta să o vadă că 
renunţă la distracţii. 

Prin urmare domnişoarele Dashwood se duseră la 
Barton Park şi lady Middleton fu din fericire scutită de 
îngrozitoarea singurătate de care fusese ameninţată. 
Întâlnirea nu fu mai puţin searbădă decât se aşteptase 
Elinor; nu scoase la iveală nicio noutate de gândire sau de 
exprimare; şi nimic nu fu mai puţin interesant decât ceea 
ce discutară atât în sufragerie, cât şi în salon, unde li se 
alăturară şi copiii; şi atâta timp cât ei rămaseră acolo fu 
cu desăvârşire convinsă că nu-i va putea distrage atenţia 
lui Lucy, pentru a-şi putea pune planul în aplicare. Copiii 
se retraseră abia după ce-şi băură ceaiul. După care se 
aranjă masa de joc şi Elinor începu să se întrebe cum de- 
şi putuse măcar închipui că va găsi timp să stea de vorbă 
cu Lucy la Barton Park. Se ridicară toate, pregătindu-se să 
ia parte la jocul de cărţi. 

Lady Middleton îi spuse lui Lucy: 

— Mă bucur că n-ai să-i termini coşuleţul micuţei mele 
Anna-Maria în astă-seară, căci sunt sigură că au să te 
doară ochii să lucrezi filigran là lumina lumânării. 
Mâine dimineaţă o să vedem noi cum o să-i alinăm 
dezamăgirea şi sper că o să izbutim să o facem să nu-i 
mai pară rău. 

Aluzia fu suficientă pentru ca Lucy să se trezească la 
realitate numaidecât şi să răspundă: 

— Greşiţi foarte tare, lady Middleton; aşteptam doar să 
văd dacă vă puteţi aranja partida de cărţi fără mine, altfel 
de mult aş fi lucrat la filigranul meu; pentru nimic în lume 
n-aş vrea să-l dezamăgim pe  îngeraşul nostru; 
şi dacă aveţi nevoie de mine la masa de joc, sunt foarte 
hotărâtă să termin coşuleţul după cină. 

— Eşti foarte drăguță - sper că n-au să te doară ochii. 

Nu vrei să fii amabilă să suni clopoţelul să ţi se mai aducă 
nişte lumânări ca să poţi lucra mai bine? Ştiu că biata 
mea fetiţă ar fi îngrozitor de dezamăgită dacă coşuleţul n- 
ar fi gata mâine dimineaţă; căci deşi i-am spus că sunt 
sigură că n-are să fie, sunt convinsă că se aşteaptă să-l 
aibă. 

Lucy îşi trase numaidecât măsuţa de lucru lângă ea şi 
se aşeză din nou cu o vioiciune şi o voioşie care păreau a 
sugera că pentru ea nu putea exista o mai mare 
desfătare decât a face coşuleţ din filigran pentru un copil 
răsfăţat. 

Lady Middleton le propuse celorlalte să joace cazino. 
Nimeni nu ridică vreo obiecţie, în afară de Marianne, care, 
cu obişnuita ei indiferenţă faţă de normele obişnuite de 
politeţe, exclamă: 

— Sper, lady Middleton, că pe mine veţi avea 
bunătatea să mă scuzati, ştiţi că detest jocul de cărţi. Am 
să mă duc la pian; n-am mai pus mâna pe el de cânda 
fost acordat. 

Şi fără alte ceremonii se întoarse şi se îndreptă spre 
pian. 

Lady Middleton părea a mulţumi Domnului că ea una 
nu se exprimase niciodată cu atâta lipsă de politeţe. 

— Ştiţi, doamnă, spuse Elinor, străduindu-se să mai 
atenueze purtarea jignitoare a surorii ei, Mariannei îi vine 
foarte greu să se ţină departe de acest instrument şi 
drept să vă spun nici nu prea e de mirare, căci e pianul 
cel mai bine acordat pe care l-am auzit vreodată. 

Acum cele cinci femei care mai rămăseseră urmau să 
tragă cărţile. 

Elinor continuă: 

— Poate că, dacă s-ar întâmpla să rămân pe dinafară, i- 
aş putea fi de vreun ajutor domnişoarei Steele, eventual 
să-i răsucesc hârtiile; mai sunt atâtea de făcut la coşuleţ, 
încât cred că, lucrând singură, i-ar fi imposibil să-l termine 

în seara asta. Mi-ar face o deosebită plăcere să lucrez şi 
eu la el, dacă m-ar lăsa s-o ajut. 

— Dar ţi-aş rămâne îndatorată, exclamă Lucy, căci 
constat că am mai multe de făcut la el decât îmi 
închipuisem; şi zău c-ar fi îngrozitor ca până la urmă s-o 
dezamăgim pe scumpa noastră Anna-Maria. 

—Ar fi într-adevăr îngrozitor, spuse cealaltă 
domnişoară Steele. Mititica de ea, cât o mai iubesc! 

— Eşti foarte drăguță, îi spuse lady Middleton lui 
Elinor; şi dacă zici că ți-ar place într-adevăr să lucrezi la 
coşuleţ, poate că nu te-ar supăra dacă n-ai intra în joc 
decât la turul următor sau vrei poate să-ţi încerci norocul 
chiar acum? 

Elinor acceptă bucuroasă prima: dintre propuneri şi 
astfel, cu puţină iscusinţă, pe care Marianne n-ar fi 
condescins niciodată să o pună în aplicare, îşi atinse 
scopul, mulţumind-o totodată şi pe lady Middleton. Lucy îi 
făcu loc plină de.-solicitudine şi astfel cele două frumoase 
rivale se aşezară, una lângă alta, la aceeaşi masă şi, în 
cea mai deplină armonie, se apucară de aceeaşi lucrare. 
Pianul la care se aşezase Marianne, care cufundată în 
muzică şi în propriile ei gânduri şi uitase că în odaie se 
mai află şi altcineva în afară de ea, era din fericire atât de 
aproape de ele, încât Elinor consideră că poate acum, la 
adăpostul zgomotului pe care îl făcea, să abordeze în 
siguranţă subiectul ce-o interesa, fără să rişte să fie 
auzită de la masa de joc. 


CAPITOLUL XXIV 


Pe un, ton ferm, deşi plin de prudenţă, Elinor începu în 
felul următor: 

— N-aş merita încrederea cu care m-ai onorat, dacă nu 
mi-aş manifesta dorinţa sau curiozitatea de a relua 

subiectul. Aşadar, am să-l redeschid, fără să-mi cer scuze: 

— Îţi mulţumesc că ai spart gheaţa, exclamă Lucy cu 
căldură, m-am mai liniştit acum; căci în ziua aceea de luni 
mi-a fost teamă să nu te fi jignit într-un fel sau altul, prin 
cele ce ţi-am spus. 

— Să mă fi jignit! Cum poţi să-ţi închipui una ca asta? 
Dar crede-mă, te rog, îi spuse Elinor cu toată sinceritatea, 
n-am nici cea mai mică intenţie să te fac să crezi aşa 
ceva. Ai avut vreun motiv de a-mi acorda încrederea, care 
să fie prea puţin măgulitor sau ruşinos cumva pentru 
mine? 

— Te asigur, totuşi, îi răspunse Lucy şi ochii ei mici şi 
iuți scăpărară plini de înţeles, mi s-a părut că felul 
dumitale de a fi trădează o răceală şi o nemulţumire, care 
m-au făcut să mă simt stânjenită. Am avut impresia certă 
că eşti supărată pe mine, şi de atunci îmi tot reproşez că 
te-am necăjit, îndrăznind să-ţi dezvălui propriile mele 
necazuri. Dar sunt foarte bucuroasă să constat că n-a fost 
decât o închipuire din partea mea şi că de fapt nu-mi 
aduci nicio vină. Dac-ai şti ce mângâiere a fost pentru 
mine să-mi uşurez sufletul spunându-ţi dumitale ceea ce 
mă preocupă în fiecare clipă a vieţii mele, sunt sigură că 
din milă ai trece cu vederea orice altceva. 

— Da, îmi închipui că trebuie să fi fost o mare uşurare 
pentru dumneata să-ţi descarci sufletul şi fii încredinţată 
că n-ai să ai niciodată vreun motiv să-ţi pară rău. Cazul 
dumitale: este foarte nefericit, am impresia că eşti 
copleşită de greutăţi; dar dragostea ce v-o purtaţi unul 
altuia o să vă fie un sprijin. Cred că domnul Ferrars 
depinde pe de-a-ntregul de mama lui. 

— N-are decât două mii de lire care să fie ale lui: 
ar însemna o nebunie să ne căsătorim în astfel de 
condiţii; 
deşi, de-ar fi după mine, aş putea renunţa, fără ca măcar 
să oftez, la orice şansă mai bună. Am fost întotdeauna 

obişnuită să mă- descurc cu un venit foarte mic şi m-aş 
putea lupta cu sărăcia de dragul lui; dar îl iubesc prea 
mult pentru ca egoismul meu să-l lipsească, poate, de 
ceea ce i-ar da mama lui, dacă s-ar căsători după dorinţa 
inimii ei. S-ar putea să trebuiască să aşteptăm mulţi ani. 
Asta ar fi o perspectivă alarmantă aproape cu orice alt 
bărbat din lume; dar ştiu că nimic nu m-ar putea lipsi de 
fidelitatea şi dragostea lui Edward. 

— Cred că această convingere înseamnă totul pentru 
dumneata; şi nu mă îndoiesc că şi el e susţinut de aceeaşi 
încredere în dragostea şi. fidelitatea dumitale. 
Dacă vigoarea acestui ataşament reciproc ar scădea, aşa 
cum se întâmplă la mulţi oameni, şi în multe împrejurări, 
în decursul unei.logodne de patru ani, situaţia voastră ar 
fi fost într-adevăr de plâns. 

La aceste cuvinte Lucy îşi ridică privirile, dar Elinor avu 
grijă ca faţa ei să nu trădeze nicio expresie care să 
împrumute cuvintelor ei vreo umbră de bănuială. 

— Dragostea lui Edward pentru mine, spuse Lucy, a şi 
fost prea bine pusă la încercare de despărţirea noastră 
lungă, nespus de lungă; încă de când ne-am logodit si-a 
dovedit trăinicia atât de bine, încât ar fi ceva de neiertat 
dacă m-aş îndoi acuma de ea. Pot spune fără să greşesc 
că în privinţa asta nu m-a făcut să mă alarmez nici măcar 
un moment începând din clipa în care ne-am cunoscut. 

Elinor nici nu ştiu dacă e cazul să zâmbească sau să 
suspine auzind această afirmaţie. 

Lucy continuă: 

— Sunt cam geloasă din fire şi, datorită poziţiilor 
noastre sociale deosebite, datorită faptului că el iese în 
lume mult mai des decât mine, datorită faptului că am 
fost mai tot timpul despărțiți, sunt îndeajuns de 
bănuitoare ca să pot descoperi într-o clipă adevărul, dacă 
aş fi observat cea mai mică schimbare în comportarea lui 
faţă de mine, sau vreo stare de spirit pe care să nu mi-o 

pot explica sau să fi vorbit de vreo femeie mai mult decât 
despre alta sau să fi părut, cât timp a stat la Longstaple, 
să fie în vreun fel oarecare mai puţin fericit decât de 
obicei. Nu vreau să spun că am în general un spirit de 
observaţie foarte dezvoltat sau că le văd pe toate foarte 
repede, dar sunt sigură că dacă aşa ar sta lucrurile n-aş 
putea să fiu păcălită. 

„Toate astea, gândi Elinor, sunt foarte frumoase; dar 
niciuna dintre noi nu se poate înşela în această privinţă.” 

După o scurtă tăcere, întrebă: 

— Ce aveţi de gând să faceţi? Sau n-aveţi nicio intenţie 
în afară de aceea de a aştepta moartea doamnei 
Ferrars, ceea ce ar fi o soluţie extremă, tristă şi 
zguduitoare. E hotărât oare fiul ei: să se supună unei 
astfel de aşteptări şi situaţiei chinuitoare a atâtor ani de 
încordare, în care să te amestece şi pe dumneata, decât 
să rişte mai degrabă s-o supere o vreme mărturisindu-i 
adevărul? 

— De-am fi siguri că n-ar fi vorba decât de o vreme! 
Dar doamna Ferrars e o femeie mândră şi încăpăţânată şi 
e foarte probabil că, o dată cu primul acces de mânie pe 
care l-ar avea când ar afla adevărul, i-ar trece toată 
averea pe numele lui Robert; acest gând mă face să mă 
tem să iau nişte măsuri pripite, mai ales de dragul lui 
Edward. 

— Şi de dragul dumitale, sau mergi cu dezinteresul 
până dincolo de orice rațiune? 

Lucy o privi din nou pe Elinor şi tăcu. 

— Îi cunoşti pe domnul Robert Ferrars? o întrebă 
Elinor. 

— De loc, nu l-am văzut niciodată, dar îmi închipui că 
trebuie să fie foarte deosebit de fratele lui - un prost şi un 
mare fandosit. 

— Un mare fandosit! repetă cealaltă domnişoară 
Steele, a cărei ureche prinsese cuvintele, când Marianne 

se oprise dintr-o dată din cântat. Presupun că vorbesc 
despre curtezanii lor favoriţi. 

— Nu, surioară, greşeşti în privinţa asta, exclama 
Lucy - curtezanii noştri favoriţi nu sunt mari fandosiţi. 

— Cât despre cel al domnişoarei Dashwood vă dau eu 
cuvântul că nu este, spuse doamna Jennings, râzând cu 
poftă; este cel mai modest şi mai bine crescut tânăr, ce 
mi-a fost dat vreodată să cunosc; dar în ceea ce o 
priveşte pe Lucy, e o fată atât de şmecheră, încât nu ştii 
niciodată de cine-i place. 

— Oh, exclamă domnişoara Steele cea mare, privind în 
jur cu mult subiînţeles, curtezanul lui Lucy, credeţi-mă, 
este tot atât de modest şi de bine crescut ca şi cel al 
domnişoarei Dashwood. 

Elinor roşi fără să vrea. Lucy îşi muşcă buzele şi se uită 
supărată la sora ei. Un timp între ele se aşternu tăcerea. 
Lucy fu cea care o întrerupse, vorbind cu glas şi mai 
scăzut, deşi Marianne tocmai le oferea o bună ocrotire 
cântându-le un concert maiestuos. 

— Am să-ţi vorbesc deschis despre un plan al meu, la 
care mă tot gândesc de câtva timp şi care sper că va mai 
aranja lucrurile într-o oarecare măsură; de altfel trebuie 
să-ţi împărtăşesc secretul, căci urmează să-mi dai o mână 
de ajutor. Cred că-l cunoşti pe Edward îndeajuns de bine 
încât să ştii că ar prefera biserica oricărei alte profesii. 
Potrivit planului meu ar trebui să îmbrace haina 
preoțească, şi încă repede, apoi, cu intervenţia dumitale, 
pe care sunt sigură că vei fi atât de bună s-o faci din 
prietenie pentru el şi sper că şi din simpatie pentru mine, 
fratele dumitale ar putea fi convins să-i acorde parohia de 
la Norland, care. e foarte bună, după câte am auzit şi se 
pare că actualul paroh nu mai are mult de trăit. Ar fi 
destul să ne lase să ne căsătorim, iar în ceea ce priveşte 
restul, ne vom încredința timpului şi norocului. 

— Am să fiu întotdeauna bucuroasă, replică Elinor, să- 

mi dovedesc într-un fel stima şi prietenia ce-o am pentru 
domnul Ferrars; dar nu-ţi dai seama oare că intervenţia 
mea n-ar fi necesară într-o astfel de ocazie? 
El e fratele soţiei lui John Dashwood - şi aceasta e cea 
mai bună recomandare pentru soţul ei. 

— Dar soţia lui Dashwood n-ar prea vrea ca Edward să 
intre în rândul clerului. 

— Atunci, bănuiesc că nici influenţa mea n-ar putea să 
vă fie de prea mare ajutor. 

Tăcură din nou un răstimp. În cele din urmă Lucy 
exclamă, cu un oftat adânc: 

— Cred că cel mai înţelept lucru pe care l-aş putea face 
ar fi să termin toată povestea asta, rupând chiar acum 
logodna. Se pare că suntem atât de copleșiți de greutăţi 
din toate părţile, încât, deşi o vreme o să fim nenorociti, 
poate c-o să fim mai fericiţi. până la urmă. N-ai vrea să-mi 
dai un sfat, domnişoară Dashwood? 

— Nu, răspunse Elinor cu un zâmbet care ascundea o 
mare tulburare; n-am să-ţi dau niciun fel de sfat în 
legătură cu un asemenea subiect. Ştii prea bine că 
părerea mea n-o să aibă prea mare trecere la dumneata, 
în afară de cazul în care ar fi la fel cu a dumitale. 

— Zău că mă nedreptăţeşti, replică Lucy pe un ton 
foarte solemn; nu cunosc pe nimeni a cărui părere s-o 
preţuiesc mai mult decât pe a dumitale şi sunt sigură că 
dac-ar fi să-mi spui: „Te sfătuiesc să rupi neapărat 
logodna cu Edward Ferrars, căci ar fi spre fericirea 
voastră a amândurora” , m-aş hotărî să fac precum spui 
fără zăbavă. 

Elinor se ruşină ea însăşi de ipocrizia viitoarei soţii a lui 
Edward şi replică: 

— Acest compliment m-ar speria suficient ca să nu-mi 
mai dau cu părerea asupra problemei în discuţie, în cazul 
în care mi-aş fi format vreuna. Îmi exagerează prea mult 
influenţa; puterea de a despărţi doi oameni pe care-i 

leagă o dragoste atât de solidă înseamnă prea mult 
pentru o persoană indiferentă în această privinţă. 

— Tocmai pentru că dumneata eşti indiferentă, spuse 
Lucy, cu o oarecare pică şi subliniind cuvintele în mod 
deosebit, părerea dumitale are atâta importanţă pentru 
mine. Dacă s-ar presupune că eşti influenţată în orice fel 
de propriile dumitale sentimente, atunci părerea dumitale 
n-ar măi merita să fie luată în seamă. 

Elinor consideră că e mai înţelept să nu-i mai răspundă 
la aceste cuvinte, ca să nu ajungă în mod cu totul 
neconvenabil la o şi mai mare intimitate şi lipsă de 
rezervă; era chiar oarecum hotărâtă să nu mai atingă 
acest subiect. Aşa că această discuţie dintre ele fu 
urmată de altă pauză de minute întregi şi din nou Lucy fu 
aceea care rupse tăcerea: 

— O. să vii la Londra. în iarna asta, domnişoară 
Dashwood? întrebă ea, cu acea mulţumire de sine care-i 
era atât de firească. 

— Nu, nu, n-am să vin... 

— Îmi pare rău, răspunse cealaltă, dar ochii i se 
înseninară când auzi vestea, mi-ar fi făcut plăcere să te 
întâlnesc acolo! Dar îmi închipui că până la urmă tot o să 
vii dumneata. Sunt sigură că fratele şi cumnata dumitale 
or să te invite la ei. 

— N-am să le accept invitaţia, chiar dacă mi-ar face-o. 

— Vai ce rău îmi pare! Eram sigură c-am să te întâlnesc 
acolo. In a doua jumătate a lunii ianuarie Anne şi cu mine 
urmează să ne ducem să stăm la nişte rude care de 
câţiva ani ne tot poftesc să venim la ele. Dar eu mă duc 
numai ca să-l pot întâlni pe Edward. O să fie şi el acolo în 
februarie, altfel Londra n-ar prezenta nicio atracţie pentru 
mine; nu prea mă simt bine acolo. 

Curând Elinor fu chemată la masa de joc,. deoarece 
primul tur se terminase, aşa încât conversaţia 
confidențială dintre cele două domnişoare luă sfârşit; ele 

se supuseră situaţiei fără părere de-rău, căci niciuna nu 
spusese ceva care să le facă să se antipatizeze mai puţin 
decât până atunci; Elinor se aşeză la masa de joc cu trista 
convingere că Edward nu numai că n-o iubeşte pe aceea 
care urma să-i fie nevastă, dar că nici măcar nu are vreo 
şansă să fie cât de cât mulţumit în căsnicia lui, lucru pe 
care i l-ar fi asigurat fără doar şi poate afecțiunea sinceră 
a lui Elinor faţă de el; căci numai egoismul putea îndemna 
o femeie să silească un bărbat să menţină o logodnă, 
despre care ea îşi dădea atât de perfect de bine seama că 
e o povară. 

De atunci Elinor nu mai luă subiectul în discuţie; 
când era abordat de Lucy, care rareori scăpa prilejul de a 
începe să vorbească despre el şi care avea o deosebită 
grijă să-şi informeze confidenta despre fericirea ei ori de 
câte ori primea vreo scrisoare de la Edward, Elinor se 
comporta cu calm şi precauţie, căutând să schimbe 
vorba, fără a fi nepoliticoasă; căci avea impresia că 
aceste discuţii ar fi însemnat să-i ofere lui Lucy o plăcere 
pe care nu o merita şi care ar fi fost periculoasă pentru ea 
însuşi. 

Vizita domnişoarelor Steele la Barton Park se prelungi 
cu mult peste termenul invitaţiei iniţiale ce li se făcuse. 
Erau tot mai apreciate; prezenţa lor părea indispensabilă. 
Sir John nici nu vroia să audă de plecarea lor; şi în ciuda 
numeroaselor angajamente pe care le aveau de multă 
vreme la Exeter,-în ciuda absolutei necesităţi ca ele să se 
întoarcă imediat acolo pentru a le îndeplini, ceea ce nu 
uitau să sublinieze la sfârşitul fiecărei săptămâni, fură 
convinse prin insistenţe să rămână la Barton Park 
aproape două luni şi să ajute la desfăşurarea acelei 
sărbători care necesită un număr mult mai mare de baluri 
intime şi de mese numeroase decât cele obişnuite, pentru 
a-şi dovedi importanţa. 

Deşi doamna Jennings avea obiceiul să-şi petreacă o 
bună parte a anului prin casele copiilor, rudelor şi 
prietenilor ei, ea avea totuşi şi o reşedinţă proprie şi 
stabilă. De la moartea soţului ei, care făcuse comerţ 
prosper într-un cartier mai puţin elegant al Londrei, ea 
locuise în fiecare iarnă într-o casă de pe una din străzile 
de lângă Portman Square.: Şi către această locuinţă 
începu ea să-şi îndrepte gândurile când se apropie luna 
ianuarie, şi într-o bună zi, cu totul pe neaşteptate, le rugă 
pe cele două domnişoare Dashwood să o însoţească într- 
acolo. Elinor, care nu observase cum se îmbujorează sora 
ei şi nici înfăţişarea plină de interes a acesteia, ceea ce 
dovedea că ideea nu-i este indiferentă, refuză imediat şi 
categoric propunerea în numele amândurora, nu fără să- 
şi arate însă recunoştinţa. Credea că exprimă atât dorinţa 
ei, cât şi pe aceea a surorii ei. Pretinse că sunt ferm 
hotărâte să n-o părăsească pe mama lor în acea perioadă 
a anului. Doamna Jennings fu oarecum surprinsă că i se 
respinge invitaţia şi o repetă numaidecât. 

— Doamne, Dumnezeule! Dar sunt convinsă că mama 
voastră se poate prea bine lipsi de voi şi vă rog foarte 
mult să-mi acordaţi favoarea prezenţei voastre, căci ţin 
foarte, foarte mult să veniţi cu mine. Să nu vă închipuiţi 
că o să mă incomodaţi în vreun fel oarecare, căci n-am să 
mă deranjez câtuşi de puţin pentru voi. Va trebui doar s-o 
trimit pe Betty cu diligenţa şi sper că atâta lucru îmi pot 
permite. Noi trei o să putem călători foarte bine în trăsura 
mea; şi când om fi la Londra, dacă n-are să vă placă să vă 
duceţi unde merg eu, foarte bine, n-aveţi decât să 
mergeţi oricând cu vreuna dintre fetele mele. Sunt sigură 
că mama voastră n-are să aibă nimic împotrivă; căci eu 
am avut atâta noroc să-mi urnesc pietrele din casă, încât 
cred că are să mă considere foarte potrivită în a avea 

grijă de voi; şi dacă n-am să vă mărit cel puţin pe una 
dintre voi foarte bine, înainte de a mă părăsi, apoi atunci 
să ştiţi că asta n-o să fie din vina mea. Să n-aveţi nicio 
grijă: am să ştiu eu cum să vă laud tuturor tinerilor de pe 
acolo. 

— Am impresia, spuse sir John, că domnişoara 
Marianne n-ar avea nimic împotriva acestui plan, dacă 
sora ei mai mare ar fi şi ea de acord. Zău că n-ar fi de loc 
drept să nu se distreze puţin, numai pentru că 
domnişoara 
Elinor este împotrivă. Aşa că v-aş sfătui pe 
dumneavoastră două s-o porniţi spre Londra, când vă 
plictisiţi de Barton Park, fără să-i mai spuneţi un cuvânt 
despre asta domnişoarei Elinor. 

— Ei, exclamă doamna Jennings, sunt convinsă c-am să 
mă simt grozav de bine în tovărăşia domnişoarei 
Marianne, indiferent dacă domnişoara Elinor ne va însoţi 
sau nu, numai că eu zic, ştii vorba aceea, cu cât suntem 
mai mulţi, cu atât ne distrăm mai bine şi am crezut că şi 
pentru ele are să fie mai agreabil să se afle împreună; 
pentru că dacă s-ar plictisi de mine, ar putea sta de vorbă 
între ele şi ar putea râde pe la spate de ciudăţeniile mele. 
Dar dacă nu amândouă, atunci măcar una din ele trebuie 
să vină cu mine. Doamne sfinte! Cum vă închipuiţi că aş 
putea trăi de una singură, eu, care am fost întotdeauna 
obişnuită, până în iarna asta, s-o am pe Charlotte cu 
mine! Haide, domnişoară Marianne,-să dăm mâna c-am 
făcut târgul şi dacă până la urmă domnişoara Elinor are 
să se răzgândească, cu atât mai bine. 

— Vă mulţumesc, doamnă, vă mulţumesc din inimă, 
spuse Marianne cu căldură, invitaţia ce mi-aţi făcut-o mă 
face să vă rămân de-a pururi recunoscătoare, şi aş fi 
foarte fericită, da, mai mult decât fericită, să o pot 
accepta. Dar mama, draga, buna mea mamă - îmi dau 
seama câtă dreptate a avut Elinor când v-a refuzat - dacă 

în lipsa noastră s-ar simţi mai puţin fericită, mai puţin la 
largul ei, o, nu, nimic nu m-ar putea ispiti s-o părăsesc. N- 
ar trebui în niciun caz să forţăm nota. 

Doamna Jennings îşi repetă convingerea că doamna 
Dashwood se poate lipsi foarte bine de ele; şi Elinor, care 
acum o înţelegea pe sora ei şi-şi dădea seama cât de 
indiferente îi sunt toate celelalte în dorinţa ei de a fi din 
nou lângă Willoughby, nu se mai opuse făţiş propunerii, 
lăsând-o pur şi simplu pe seama hotărârii ce avea s-o ia 
mama lor, de la care, totuşi, nu prea spera să primească 
vreun sprijin în a împiedica o vizită pe care nu putea să n- 
o aprobe pentru Marianne şi pe care, în ceea ce o privea, 
Elinor avea motive speciale s-o evite. Mama lor avea să 
susţină orice dorinţă a Mariannei: nu.se putea aştepta s-o 
facă să se manifeste cu prudenţă într-o chestiune în care 
nu reuşise să o determine să fie mai puţin încrezătoare; şi 
nu îndrăznea să-i explice motivul pentru care ea n-ar fi 
vrut să se ducă la Londra. 

Că Marianne, pretențioasă cum era, cunoscând foarte 
bine felul de a fi al doamnei Jennings şi fiindu-i silă de el, 
nu ţinuse socoteală de niciun inconvenient de acest fel, 
nesocotise cu totul faptul că irascibilitatea ei va fi mereu 
pusă la încercare şi n-avusese în vedere decât un singur 
obiectiv, toate acestea erau dovada cea mai puternică a 
importanţei deosebite pe care o prezenta acest obiectiv 
pentru ea; aşa că Elinor nu se aşteptase la una ca asta 
pentru nimic în lume, în ciuda a tot ce se întâmplase. 

Când doamnei Dashwood i se aduse la cunoştinţă 
invitaţia primită, nici nu vru să audă că fetele sale ar 
putea-o refuza din pricina ei, fiind convinsă că o călătorie 
de acest fel ar fi foarte distractivă pentru amândouă şi 
dându-şi seama - în ciuda comportării pline de atenţie şi 
de dragoste a Mariannei faţă de ea - cât de mult ţine 
aceasta să o accepte; insistă deci ca amândouă fiicele ei 
să primească imediat invitaţia şi apoi, cu obişnuitul ei 

optimism, începu să prevadă tot felul de avantaje pe care 
le-ar avea, cu toatele, de pe urma acestei despărţiri. 

— Sunt încântată de această propunere, exclamă ea, 
este exact ce mi-aş fi dorit. Margaret şi cu mine o să 
profităm de pe urma ei la fel de mult ca şi voi. Când voi şi 
familia Middleton veţi fi plecat, noi ne vom continua viaţa 
cum nu se poate mai liniştite şi fericite, cu cărţile şi 
muzica noastră. Când o să vă întoarceţi înapoi, nici n-o s- 
o mai recunoaşteţi pe Margaret, atât de mari progrese va 
fi făcut! Şi am şi un mic plan de transformare a 
dormitoarelor voastre, pe care l-am putea pune acum în 
aplicare fără a deranja pe nimeni. E foarte bine să vă 
duceţi la Londra; orice tânără de condiţia voastră trebuie 
să cunoască obiceiurile şi distracţiile din Londra. O să fiţi 
în grija unei femei care o să vă fie ca o mamă şi dea 
cărei bunătate faţă de voi nici nu mă pot îndoi. Şi fără 
doar şi poate că o să vă vedeţi şi fratele şi orice cusururi 
ar avea el sau nevasta lui, nu mă pot obişnui cu ideea, 
când mă gândesc al cui fiu este, să vă ştiu cu totul 
înstrăinate de el. 

— Cu toate că te-ai gândit, aşa cum faci de obicei, 
numai şi numai la fericirea noastră, şi-ai şters cu buretele 
toate impedimentele pe care le ridică plecarea noastră, 
există totuşi, după părerea mea, o obiecţie ce nu poate fi 
atât de uşor înlăturată. 

Faţa Mariannei se posomori. 

— Şi ce vrea să sugereze scumpa, prudenta mea 
Elinor? întrebă doamna Dashwood. Cu ce obstacol 
formidabil are de gând să ne sperie? Să n-aud nicio vorbă 
despre cheltuielile ce s-ar putea ivi. 

— Obiecţiunea mea este următoarea: deşi am părerile 
cele mai bune despre inima doamnei Jennings, ea nu este 
totuşi o femeie a cărei prezenţă să ne ofere plăcere sau a 
cărei protecţie să ne înalțe în ochii lumii. 

— Asta-i foarte adevărat, replică mama ei, dar nu prea 

o să rămâneţi voi numai în tovărăşia' ei, iar în public o să 
apăreţi întotdeauna împreună cu lady Middleton. 

— Dacă Elinor are unele reţineri din pricină că n-o prea 
agreează pe doamna Jennings, spuse Marianne, asta nu 
trebuie să mă împiedice pe mine să accept invitaţia. 
Eu n-am astfel de scrupule şi sunt sigură c-am să suport 
uşor toate neplăcerile legate de acest lucru. 

Elinor nu putu să nu zâmbească la această manifestare 
de indiferenţă faţă de felul de a fi al unei persoane, faţă 
de care Marianne se purtase în aşa fel încât cu multă 
greutate putuse ea uneori s-o convingă pe Marianne să 
fie cât de cât politicoasă; se hotărî aşadar în sinea ei să 
se ducă şi ea, dacă sora ei va persista în dorinţa de-a 
pleca, căci nu -găsea că este potrivit să o lase pe 
Marianne călăuzită numai de propria ei judecată sau ca 
doamna Jennings să fie lăsată la mila Mariannei, drept 
unică tovărăşie în ceasurile petrecute de ea acasă. Se 
împăcă mai uşor.cu această idee, aducându-şi aminte că, 
după câte îi spusese Lucy, Edward Ferrars n-avea să fie la 
Londra înainte de luna februarie, şi că vizita lor putea lua 
sfârşit până atunci, fără a fi scurtată fără motiv. 

— Vreau să mergeţi amândouă, spuse doamna 
Dashwood; aceste obiecţiuni n-au niciun rost. O să-ţi facă 
plăcere să te afli la Londra şi mai ales să fii împreună cu 
sora ta; şi dacă Elinor ar. condescinde vreodată să se 
aştepte la distracţii le-ar şi întrezări dintr-o mie de surse; 
poate că i-ar face totuşi plăcere să strângă mai mult 
legăturile cu familia cumnatei ei. 

Elinor ţinuse întotdeauna foarte mult să aibă prilejul de 
a o face pe mama ei să nu mai conteze atât de mult pe 
ataşamentul lui Edward faţă de ea, pentru ca şocul să fie 
mai puţin dureros când urma să afle întreg adevărul; şi 
acum, când se văzu astfel atacată, deşi nu prea avea 
speranţa de a izbuti, se sili să încerce a-şi pune planul în 
aplicare, spunând, cu tot calmul de care se simţea 

— Ţin foarte mult la Edward Ferrars, şi-o să-mi facă 
întotdeauna plăcere să-l văd, dar în ceea ce priveşte 
restul familiei, îmi este cu totul indiferent dacă am să-i 
cunosc vreodată sau nu. 

Doamna Dashwood zâmbi şi nu mai spuse nimic. 
Marianne îşi ridică privirile uimită şi Elinor avu impresia că 
ar fi fost poate mai bine să-şi fi ţinut gura. 

După ce mai chibzuiră puţin, stabiliră, în cele din urmă, 

să accepte amândouă invitaţia. Doamna Jennings fu 
foarte bucuroasă când află acest lucru şi le asigură că o 
să aibă grijă de ele şi că o să se poarte aşa cum se 
cuvine. 
Dar ea nu fu singura care se bucură când află vestea. 
Sir John fu încântat, căci pentru un bărbat, a cărui 
permanentă sursă de nelinişte era groaza de a rămâne 
singur,  racolarea a încă două persoane, care să 
rotunjească numărul familiei sale din Londra, însemna 
mare lucru. 
Chiar şi lady Middleton îşi dădu osteneala de a se arăta 
încântată, ceea ce necesita un efort neobişnuit din partea 
ei; iar cât despre domnişoarele Steele, şi mai ales Lucy, 
ele nu fură în viaţa lor mai fericite ca atunci când aflară 
această veste. 

Elinor se supuse planului care contravenea dorințelor ei 
cu mai puţină aversiune decât se aşteptase. In ceea ce o 
privea, o interesa acum prea puţin dacă se ducea sau nu 
la Londra; şi când îşi dădu seama cât de mult se bucura 
mama lor la ideea plecării şi câtă voioşie exprimau ochii, 
vocea şi comportarea surorii ei, care-şi revenise acum la 
vioiciunea ei obişnuită şi era încă şi mai veselă decât de 
obicei, nu se mai putu simţi nemulțumită de motivul 
acestor manifestări şi nici nu mai vru să se mai 
gândească la eventualele rezultate neplăcute ale 
călătoriei lor. 

Bucuria Mariannei aproape că întrecea fericirea însăşi; 
atât era de tulburată şi de nerăbdătoare la gândul 
plecării. Faptul că trebuia să-şi părăsească mama era 
singurul lucru care o mai potolea puţin; şi când se 
despărţiră fu cât se poate de îndurerată. Nici tristeţea 
mamei lor nu fu mai mică; şi dintre ele trei se părea că 
doar Elinor nu considera eternă despărţirea. 

Plecară în prima săptămână a lunii ianuarie. Familia 
Middleton urma să plece după câteva zile. Domnişoarele 
Steele îşi continuară şederea la Barton Park, urmând să 
pornească abia împreună cu restul familiei. 


CAPITOLUL XXVI 


Nici nu se urcase bine în trăsură alături de doamna 
Jennings şi nici nu-şi începuse bine călătoria spre Londra, 
sub protecţia ei şi ca invitată a doamnei Jennings, că 
Elinor şi începu să se minuneze de situaţia în care se afla, 
ţinând seama cât de puţin o cunoşteau ele pe această 
doamnă, cât de puţin potrivite erau în ceea ce priveşte 
vârsta şi felul lor de a fi şi cât de multe obiecţii făcuse 
împotriva plecării lor cu numai câteva zile în urmă! Dar 
toate aceste obiecţii fuseseră înlăturate şi trecute cu 
vederea din pricina entuziasmului fericit al tinereţii 
împărtăşit în aceeaşi măsură de Marianne şi de mama lor; 
şi Elinor, în ciuda îndoielilor pe care. le avea din când în 
când, privitoare la trăinicia sentimentelor lui Willoughby, 
nu putea să nu observe extazul aşteptării fericite care 
umplea întru totul sufletul Mariannei şi strălucea în ochii 
ei, fără să nu simtă cât de serbede erau în comparaţie cu 
propriile ei perspective, cât de tristă era starea ei de spirit 
şi câtă solicitudine ar fi manifestat faţă de situaţia surorii 
ei, dacă ar fi avut şi ea în vedere acelaşi obiectiv care s-o 
învioreze, aceeaşi posibilitate de a nutri speranţe. 
Acum nu. mai trebuia decât puţină, foarte puţină vreme; 

pentru a; se vedea care sunt adevăratele intenţii ale lui 
Willoughby; după toate probabilitățile, acesta se şi afla la 
Londra. Nerăbdarea Mariannei de a pleca dovedea că e 
sigură că are să-l întâlnească acolo; şi Elinor era hotărâtă 
să afle tot ce se poate despre caracterul lui, din propriile 
ei observaţii sau din ce va mai auzi de la alţii; 
şi nu numai în felul acesta, ci urmărind cu deosebită 
atenţie felul în care se va comporta faţă de sora ei, spre a 
se asigura cine este el cu adevărat şi ce gânduri are, încă 
de la primele lor întâlniri. Dacă s-ar fi întâmplat că 
rezultatul observaţiilor ei să nu fie favorabil, era hotărâtă 
să-i deschidă cu orice preţ ochii surorii «i; 
şi dacă va fi altfel, strădaniile ei urmau să fie de altă 
natură - în acest caz va trebui să încerce să evite orice 
comparaţie egoistă, să înlăture orice regret care ar putea- 
o face să nu se bucure pe deplin de fericirea Mariannei. 
Călătoria dură trei zile şi comportarea Mariannei în tot 
acest timp fu un fericit exemplu al amabilităţii şi spiritului 
de tovărăşie la care s-ar fi putut aştepta pe viitor doamna 
Jennings din partea ei. Nu scoase nicio vorbă mai tot 
drumul, cufundată în propriile ei gânduri, în afară de cazul 
când apărea vreun obiectiv pitoresc, care o făcea să 
scoată vreo exclamaţie de încântare, adresată exclusiv 
surorii ei. Spre a mai compensa această atitudine, Elinor 
îşi luă aşadar numaidecât în primire funcţia de 
reprezentantă a politeţii pe care singură şi-o atribuise, se 
purtă cu cea mai mare atenţie faţă de doamna Jennings, 
stătu cu ea de vorbă, râse împreună cu ea şi o ascultă pe 
cât îi stătu în putinţă; iar doamna Jennings, pe de altă 
parte, le trată pe amândouă cu o deosebită amabilitate, 
avu în permanenţă grijă ca ele să se simtă bine şi să nu 
se plictisească şi nu se necăji decât âtunci când nu vroiau 
să aleagă singure ce să mănânce pe la hanuri, sau când 
nu reuşea să afle de la ele-dacă preferă somon în loc de 
cod sau rasol de pasăre în loc de cotlete de vițel. In cea 
de a treia zi, în jurul orei trei, ajunseră la Londra, fericite 

după o astfel de călătorie, că nu mai stau închise într-o 
trăsură şi gata să se bucure de plăcerea unui foc bun. 

Casa era frumoasă şi bine mobilată; şi cele două 
domnişoare intrară numaidecât în stăpânirea unei odăi 
foarte confortabile. Fusese camera Charlottei; deasupra 
politei căminului mai atârna încă un peisaj lucrat chiar de 
ea din mătase colorată, ca dovadă că-şi petrecuse cu 
folos şapte ani într-o şcoală bună din Londra. 

Cum masa avea să fie gata abia la vreo două ore după 
sosirea lor, Elinor se hotări să-şi petreacă acest răgaz 
scriindu-i mamei ei şi se aşeză în acest scop la o măsuţă. 
Câteva minute mai târziu, Marianne făcu şi ea la fel. 

— Eu scriu acasă, îi spuse Elinor, nu crezi c-ar fi bine 
să-ţi amâni scrisoarea cu două-trei zile? 

— Dar nu mamei îi scriu, răspunse Marianne în grabă, 
ca şi cum ar fi vrut să evite să i se mai pună vreo 
întrebare. 

Elinor nu spuse nimic: îi-trecu imediat prin minte însă 
că îi scrie probabil lui Willoughby; şi concluzia pe care o 
trase numaidecât fu că trebuie să fie totuşi logodiţi, oricât 
de mult ar fi vrut ei să tăinuiască totul. Această 
convingere, deşi nu pe de-a-ntregul satisfăcătoare, îi făcu 
plăcere, şi-şi continuă scrisoarea cu şi mai mult zel. 
Marianne o termină pe a ei în câteva minute; nu părea să 
fie decât un bileţel; apoi îl împături, îl pecetlui şi scrise 
foarte repede adresa pe el. Elinor avu impresia că 
distinge un W mare şi Marianne nici nu terminase bine de 
scris că sună clopoţelul şi când valetul îşi făcu apariţia îl 
rugă să-i expedisze misiva printr-un curier. In felul acestă 
chestiunea fu imediat aranjată. 

După care continuă să fie foarte bine dispusă; dar era 
în acelaşi timp şi foarte agitată, ceea ce nu prea îi făcu 
plăcere surorii ei, iar această nelinişte spori pe măsură ce 
se însera. Abia dacă mai putu mânca ceva la masă, iar 
apoi, când se întoarseră în salon, părea că ascultă 
nerăbdătoare orice zgomot de trăsură. 

Elinor fu cât se poate de mulţumită că doamna 

Jennings fiind foarte ocupată la ea-în cameră nu putu 
observa cele ce se petreceau. Se aduse ceaiul şi după ce 
Marianne fu dezamăgită de mai multe ori de unele bătăi 
în uşa vecinilor, se auzi una puternică, ce nu mai putea fi 
confundată: cineva bătuse la uşa casei lor. Elinor era 
încredinţată că valetul va anunţa sosirea lui Willoughby, 
iar Marianne, ridicându-se în picioare, se îndreptă spre 
uşă. Domnea o tăcere deplină; nu mai putea fi suportată 
prea multe secunde; Marianne deschise uşa, făcu câţiva 
paşi spre scară şi după ce ascultă o vreme se reîntoarse 
în odaie, stăpânită de emoția ce i-ar fi produs-o, în mod 
firesc, convingerea că l-a auzit. 

Prea emoţionată să se mai poată stăpâni în clipa 
aceea, nu putu să nu exclame: 

— O, Elinor, e Willoughby, e Willoughby, zău aşa! şi 
lăsă impresia că e gata să se arunce în braţele acestuia 
când iată că-şi făcu apariţia colonelul Brandon. 

Lovitura fu prea puternică să o poată suporta calmă, 
aşa că părăsi imediat încăperea. Elinor fu şi ea 
dezamăgită; în acelaşi timp însă consideraţia pe care o 
avea faţă de colonelul Brandon o făcu să-l primească cu 
căldură; şi-i păru rău ca un bărbat care ţinea atât de mult 
la sora ei să-şi dea seama că eà nu încearcă decât 
mâhnire şi dezamăgire, văzându-l. Înţelese numaidecât 
că lui nu-i scăpase atitudinea Mariannei; o urmări cu atâta 
uimire şi preocupare, când părăsi odaia, încât cu greu 
reuşi să se reculeagă şi să se poarte cu politeţea de 
rigoare. 

— Sora dumitale nu se simte bine? întrebă el. 

Elinor îi răspunse că într-adevăr aşa e, şi apoi vorbi de 
dureri de cap, de surmenaj, de deprimare şi de tot ce-i 
mai trecu prin minte c-ar putea - în limitele decenţei - să 
explice atitudinea surorii ei. 

Brandon ascultă cu toată atenţia, păru că-şi revine şi 
nu mai redeschise subiectul, ci începu să-i spună cât de 

mult se: bucură să le vadă la- Londra, punându-i 
obişnuitele întrebări despre cum călătoriseră şi despre cei 
pe care-i lăsaseră în urmă. 

Continuară să vorbească astfel, cu calm, niciunul din ei 
neavând prea mult interes pentru ceea ce discutau, 
amândoi abătuţi, amândoi cu gândurile în altă parte. 
Elinor ar fi vrut foarte mult să-l întrebe dacă Willoughby e 
la Londra, dar nu vru să-l necăjească, interesându-se de 
rivalul lui; şi în cele din urmă, în lipsă de subiecte de 
discuţie, îl întrebă dacă în vremea din urmă fusese tot 
timpul la Londra. 

— Da, replică el, uşor încurcat, mai tot timpul; am fost 
o dată sau de două ori la Delaford pentru câteva zile, dar 
n-am mai putut trece pe la Barton. 

Aceste cuvinte şi felul în care le spuse îi aduseră 
imediat în minte lui Elinor toate amănuntele în legătură 
cu plecarea lui de acolo, toată neplăcerea pricinuită şi 
bănuielile ce i le -provocase doamnei Jennings; şi se temu 
ca nu cumva întrebarea ei să fi trădat mai multă 
curiozitate faţă de acest subiect decât simţise de fapt. 

Curând veni şi doamna Jennings. 

— Vai, domnule colonel, spuse ea cu obişnuita ei 
veselie gălăgioasă, mă bucur grozav să te văd - îmi pare 
rău că n-am putut veni mai repede - scuză-mă, te rog - 
dar a trebuit să mai arunc şi eu o privire pe ici, pe colo şi 
să mai aranjez câte ceva, căci n-am mai fost de multă 
vreme acasă şi cred că ştii că sunt întotdeauna o groază 
de mărunţişuri de pus la punct după ce ai fost plecată un 
timp; şi-a trebuit să aranjez lucrurile cu Cartwright. 
Doamne, de la masă şi pân-acum am fost mai harnică 
decât o albină! Dar, ia spune-mi, domnule colonel, cum ai 
făcut de ai aflat că voi sosi astăzi la Londra? 

— Am avut plăcerea să aud acest lucru la domnul 
Palmer, unde am luat masa. 

— Aa, aşa ai aflat; şi ce mai fac toţi de-acolo? Ce mai 

face Charlotte? Garantez că trebuie să fi luat proporţii 
serioase. 

— Doamna Palmer arăta foarte bine şi am fost rugat să 
vă spun că o veţi vedea cu siguranţă mâine. 

— Sigur că da; aşa mă gândeam şi. eu. Ei bine, domnule 
colonel, după cum vezi. Am adus cu mine două 
domnişoare - de fapt acum n-o vezi decât pe una dintre 
ele, dar mai este una pe undeva, pe aici. Şi pe deasupra e 
vorba de prietena dumitale, domnişoara Marianne. Cred 
că n-are să-ţi pară rău să auzi una ca asta. Nu prea ştiu 
cum o să te înţelegi cu domnul Willoughby... Ei, e grozav 
să fii tânăr şi frumos. Ştii, am fost şi eu tânără odată, dar 
n-am fost frumoasă - ghinionul meu. Cu toate astea, am 
avut un bărbat foarte bun, aşa că nu ştiu ce mai poate 
face în plus frumuseţea. Vai, bietul de el! E mort de opt 
ani şi mai bine. Dar, ia spune, domnule colonel, pe unde 
mi-ai umblat de când ne-am despărţit? Şi cum îţi mai 
merg treburile? Haide, haide, fără secrete între prieteni... 

Colonelul răspunse la toate întrebările ei cu obişnuita 
lui blândeţe, fără să-i dea însă vreun răspuns care să-i 
satisfacă curiozitatea. Elinor începu să pregătească ceaiul 
şi Marianne fu obligată să-şi facă apariţia. 

După sosirea ei, colonelul Brandon fu mai tăcut şi mai 
gânditor decât până atunci şi doamna Jennings nu-l putu 
convinge să rămână mai mult. În seara aceea nu mai 
avură niciun musafir şi doamnele fură toate de acord să 
se culce devreme. 

A doua zi, Marianne îşi revenise cu totul; părea fericită. 
Părea să fi uitat dezamăgirea ce-o încercase cu o seară în 
urmă în aşteptarea a ceea ce avea să se întâmple în ziua 
aceea. Nu-şi luaşeră bine micul dejun că trăsura doamnei 
Palmer se şi opri la uşa casei lor şi-n câteva minute ea 
apăru râzând, în odaie: era atât de încântată să le vadă 
pe toate, încât era greu de spus dacă se bucură mai mult 
să-şi revadă mama sau pe domnişoarele Dashwood. Era 

foarte mirată că veniseră la Londra, cu toate că se 
aşteptase tot timpul la asta, era foarte supărată că 
acceptaseră invitaţia maică-si după ce-o refuzaseră pe a 
ei, cu toate că, pe de altă parte, nu le-ar fi iertat niciodată 
dacă n-ar fi venit. 

— Domnul Palmer are să fie mai mult decât fericit să vă 
vadă, spuse ea. Ce credeţi c-a zis când a aflat că veniţi cu 
mama? Acum am uitat ce-a spus, dar era ceva foarte 
nostim! 

După ce petrecură un ceas sau două la un taifas tihnit, 
după cum spunea mama ei sau, cu alte cuvinte, asistând 
la un fel de interogatoriu din partea doamnei Jennings în 
legătură cu toate cunoştinţele lor, şi la tot felul de râsete 
fără rost din partea doamnei Palmer, aceasta din urmă 
propuse ca toate să o însoţească la nişte cumpărături pe 
care trebuia să le facă în dimineaţa aceea, propunere ce 
fu repede acceptată de doamna Jennings şi de Elinor, 
care şi ele aveau de cumpărat câte ceva; Marianne, care 
refuză să meargă la început, fu până la urmă convinsă să 
le însoţească. 

Oriunde se duseră fu, evident, cu ochii în patru. În 
Bond Street, mai ales, unde aveau multe de târguit, era 
mereu cu privirile la pândă; în orice magazin intrară, 
mintea îi era în cu totul altă parte decât la ceea ce avea 
în faţa ochilor, decât la ceea ce le interesa şi le preocupa 
pe celelalte. Marianne fiind pretutindeni neliniştită şi 
nemulțumită, Elinor nu putu obţine nicio părere din 
partea surorii ei cu privire la vreun articol pe care vroia 
să-l cumpere; nimic nu-i făcea plăcere; era doar 
nerăbdătoare să se întoarcă acasă şi cu greu îşi putea 
stăpâni enervarea ce-o resimțea faţă de plictisitoarea 
doamnă Palmer, care se simţea atrasă de tot ce era 
frumos, scump sau nou, care vroia să cumpere totul şi nu 
se putea hotărî să ia nimic şi-şi irosea vremea, extaziată 
şi în imposibilitatea de a se hotări. 

Dimineaţa se apropia de. sfârşit- când se întoarseră 
acasă; şi nici nu intrară bine pe uşă că Marianne o zbughi 
nerăbdătoare în sus, pe scări; când Elinor o ajunse din 
urmă, tocmai se întorcea de la masă cu o faţă îndurerată, 
ce dovedea că Willoughby nu trecuse pe acolo. 

— Nu mi s-a lăsat nicio scrisoare în timp ce eram în 
oraş? îl întrebă ea pe valetul care tocmai intra, aducând 
pachetele. 

| se răspunse că nu, nu lăsase nimeni nicio scrisoare. 

— Eşti foarte sigur că n-am primit nicio scrisoare? 
Eşti sigur că niciun servitor, niciun curier n-a adus vreo 
scrisoare sau vreun bileţel? 

Omul răspunse că nimeni nu adusese nimic. 

— Cât mi se pare de curios! spuse ea, cu glas scăzut şi 
dezamăgit, pe când se întorcea spre fereastră. 

„Într-adevăr, foarte curios” , îşi spuse Elinor în sinea ei, 
privindu-şi  neliniştită sora. „Dacă n-ar fi ştiut că 
Willoughby e la Londra, nu i-ar fi scris, cum a făcut-o, i-ar 
fi scris la Combe Magna; şi dacă e la Londra, ce curios mi 
se pare că nici nu vine, nici nu scrie! Oh, scumpa mea 
mamă, nu faci de loc bine încuviinţând o logodnă între 
fata ta care e atât de tânără şi un bărbat pe care-l cunoşti 
atât de puţin, o logodnă ce se desfăşoară într-un mod 
atât de îndoielnic, atât de misterios! Tare aş mai vrea să-i 
pun câteva întrebări, dar cum are să-mi suporte 
amestecul? 

După o oarecare chibzuială, hotărî că, dacă aparențele 
continuau să rămână la fel de neplăcute cum păreau a fi, 
îi va prezenta mamei ei, în termeni cât se poate de duri, 
necesitatea de a face o serioasă investigaţie în această 
privinţă. 

Doamna Palmer şi două doamne mai în vârstă, prietene 
intime ale doamnei Jennings, pe care le întâlnise şi le 
invitase în cursul dimineţii, luară masa cu ele. 
Una dintre ele le părăsi curând după ce luară ceaiul, 

pentru că avea nişte obligaţii în seara aceea şi Elinor fu 
silită să le ajute să organizeze o partidă de wist. Marianne 
nu era de niciun folos în astfel de ocazii, pentru că nu 
vroia să înveţe jocul; dar deşi era aşadar liberă să facă ce 
vroia, nu petrecu o seară mai plăcută decât Elinor, căci 
suferi tot timpul din pricina dezamăgirii şi a neliniştii ce i- 
o producea aşteptarea. Din când în când se străduia 
câteva minute să citească, dar repede arunca de o parte 
cartea şi revenea la mai plăcuta îndeletnicire de a se 
plimba prin odaie încoace şi încolo, oprindu-se pentru 6 
clipă când ajungea în dreptul ferestrei, sperând să poată 
desluşi mult aşteptata bătaie în uşă. 


CAPITOLUL XXVII 


— Dacă vremea asta senină o să mai dureze, spuse 
doamna Jennings când se întâlniră a doua zi dimineaţa la 
micul dejun, lui sir John n-are să-i convină să plece de la 
Barton săptămâna viitoare; e lucru trist pentr-un vânător 
să piardă bucuriile unei zile de vânătoare. Bieţii oameni! 
îmi pare întotdeauna rău de ei, când totuşi se întâmplă s- 
o piardă. Ei o pun atâta la inimă! 

— Asta aşa-i, exclamă Marianne veselă, îndreptându- 
se, în timp ce vorbea, spre fereastră, ca să poată observa 
starea vremii. La asta nu m-am gândit. O vreme ca asta 
are să-i facă pe mulţi vânători să mai zăbovească la ţară. 

Acest prilej de aducere aminte avu efecte miraculoase; 
îi readuse întreaga bună dispoziţie. 

— Pentru ei, vremea e într-adevăr foarte bună, 
continuă ea, pe când se aşeza din nou la masă, cu o mină 
fericită. Cât de mult trebuie să se bucure de ea! Dar 
(şi aici neliniştea puse din nou stăpânire pe ea) nu ne 
putem aştepta să dureze prea mult. In această perioadă a 
anului, şi după un asemenea şir de zile ploioase, fără 
îndoială că n-o să ne mai bucurăm prea mult de cer senin: 

În curând o să vină gerul şi: o să avem probabil un ger 
aprig. Poate că într-o zi, două; este imposibil ca vremea 
asta blândă să mai dureze mult timp - se poate întâmpla 
să îngheţe chiar şi la noapte, nu? 

— În orice caz, spuse Elinor, încercând să o împiedice 
pe doamna Jennings să citească gândurile surorii ei la fel 
de bine ca şi ea, cred că pe la sfârşitul săptămânii sir John 
şi lady Middleton au să sosească la Londra. 

— Sigur, draga mea, asta ţi-o garantez. Mary ştie 
întotdeauna să-şi impună punctul de vedere. 

„Are să scrie la Combe chiar astăzi” , presupuse Elinor 
în sinea ei. 

Dar dacă scrisese într-adevăr, scrisoarea fu concepută 
şi expediată pe furiş, căci deşi fusese foarte atentă nu 
putuse observa nimic. Oricare ar fi fost adevărul, cu toate 
că Elinor nu era nici pe departe mulţumită de felul cum se 
desfăşurau lucrurile, nu se simţea totuşi prost, atâta timp 
cât Marianne era bine dispusă. Şi- Marianne era bine 
dispusă; era fericită că vremea e frumoasă şi mai fericită 
încă în aşteptarea gerului. 

Îşi petrecură mai toată dimineaţa lăsând cărţi de vizită 
pe la locuinţele cunoştinţelor doamnei Jennings, spre a le 
informa că se află la Londra; şi Marianne îşi petrecea mai 
tot timpul observând dincotro bate vântul şi toate 
transformările cerului  închipuindu-şi că se simte o 
schimbare în aer. 

— Nu găseşti că e mai frig decât era azi-dimineaţă, 
Elinor? Mie mi se pare că deosebirea e foarte evidentă. 
Abia dacă mai pot încălzi mâinile, chiar şi în manşon. 
Am impresia că ieri n-a fost aşa. Parcă şi norii se 
împrăştie; curând are să apară şi soarele şi o să avem o 
după-amiază senină. 

Elinor era când amuzată, când îndurerată; dar 
Marianne persevera şi nu vedea decât geruri care se 
pregăteau să vină, deducând acest lucru în fiecare seară, 

din strălucirea focului, şi în fiecare dimineaţă, din starea 
atmosferei. 

Domnişoarele Dashwood nu aveau motive să fie 
nemulţumite de stilul de viaţă al doamnei Jennings şi de 
cunoştinţele ei, şi nici de comportarea ei faţă de ele, 
întotdeauna plină de amabilitate. Işi conducea întreaga 
gospodărie conform unui plan foarte îngăduitor şi, în 
afară de câteva dintre vechile ei cunoştinţe din City la 
care, spre regretul ladyei Middleton, nu renunţase, nu era 
în vizită cu nimeni care să fi putut tulbura sentimentele 
tinerelor ei prietene. Mulțumită să constate că lucrurile 
stau mai bine decât se aşteptase în această privinţă, 
Elinor era dispusă să fie mai înţelegătoare faţă de 
plictiseala petrecerilor la care luau parte în fiecare seară, 
fie acasă la ea, fie în altă parte şi care, constând numai 
din jocuri de cărţi, nu puteau de loc să o amuze. 

Colonelul Brandon, care fusese poftit să treacă pe acolo 
oricând dorea, . venea să le vadă aproape zilnic: 
dorea să o privească pe Marianne şi să stea de vorbă cu 
Elinor, care adesea găsea mai multă plăcere în a 
conversa cu el, decât în celelalte amuzamente de peste 
zi, dar care, pe de altă parte, era foarte îngrijorată de 
interesul pe care el îl manifesta în continuare faţă de sora 
ei. Îi era teamă să nu se transforme într-un ataşament 
foarte puternic. Îi părea rău pentru el să-l vadă cu câtă 
seriozitate se uita la Marianne şi era evident că era încă şi 
mai abătut decât la Barton. 

Cam la o săptămână după sosirea lor, aflară cu 
certitudine că Willoughby fusese şi el pe acolo. Intr-o 
dimineaţă când se întoarseră acasă după plimbarea cu 
trăsura, îi găsiră cartea de vizită pe masă. 

— Doamne, Dumnezeule! exclamă Marianne, a fost aici 
în timp ce noi eram plecate! 

Elinor, care se bucura să ştie că e la Londra, îndrăzni 
să-i spună: 

— Fii sigură că mâine are să treacă din nou. 

Dar Marianne păru că nici nu aude ce-i spune şi, când 
doamna Jennings intră în odaie, dispăru cu preţioasa 
carte de vizită. 

Acest eveniment, care îi ridică moralul lui Elinor, o făcu 
pe sora ei să devină tot atât de agitată ca şi mai înainte, 
dacă nu chiar şi mai mult. Din acea clipă nu mai avu 
linişte; nerăbdarea cu care-l aştepta să sosească la orice 
oră din zi, o făcu să nu mai fie bună de nimic. A doua zi 
de dimineaţă, când toţi ceilalţi plecară, insistă să fie 
lăsată acasă. 

Elinor era tulburată gândindu-se la ce s-ar putea 
întâmpla în Berkeley Street, în absenta lor; dar când se 
întoarse, nu fu nevoie s-o privească pe sora ei de două ori 
ca să-şi dea seama că Willoughby nu le mai făcuse a doua 
vizită. Chiar atunci li se aduse un bileţel ce fu pus pe 
masă. 

— Pentru mine! exclamă Marianne, grăbindu-se să-Lia. 

— Nu, domnişoară, pentru stăpâna mea. 

Dar Marianne, care nu era de loc convinsă, îl luă 
numaidecât. 

— E într-adevăr pentru doamna Jennings; ce enervant! 

— Aştepţi o scrisoare? întrebă Elinor, nereuşind să se 
mai abţină. 

— Da, oarecum, într-o oarecare măsură... 

Apoi, după o scurtă pauză, Elinor spuse: 

— N-ai încredere în mine, Marianne. 

— Vai, Elinor, să primesc acest reproş tocmai de la tine 
- tu care n-ai încredere în nimeni? 

— Eu! îi răspunse Elinor, oarecum încurcată. Dar zău, 
Marianne, eu n-am nimica de spus. 

— Nici eu, răspunse Marianne cu energie; aşa că 
situaţiile noastre sunt asemănătoare. Niciuna dintre noi n- 
are nimic de spus; tu, pentru că eşti comunicativă, iar eu 

pentru că nu ascund niciodată nimic. 

Mâhnită de acuzaţia că este prea rezervată, de care nu 
se putea dezvinovăţi, Elinor nu ştia cum s-o facă pe 
Marianne să-şi deschidă sufletul în mai mare măsură. 

Curând doamna Jennings îşi făcu apariţia şi după ce i se 
dădu biletul îl citi cu glas tare. Era de la lady 
Middleton: o anunţa că sosiseră în Conduit Street şi că o 
roagă pe mama şi pe verişoarele ei să treacă pe acolo în 
seara aceea. Din pricină că sir John era ocupat, iar ea 
suferea de o răceală serioasă, nu putuseră să treacă prin 
Berkeley Street. Invitaţia fu acceptată; dar când se 
apropie ora la care trebuiau să plece, necesar fiind ca din 
politeţe faţă de doamna Jennings să o însoţească 
amândouă în această vizită, Elinor întâmpină oarecari 
dificultăţi în a o convinge pe sora ei să meargă cu ele, 
pentru că ea încă nu-l văzuse pe Willoughby; aşa că nu 
numai că nu vroia să se mai plictisească în vizită, dar mai 
ales nu era dispusă să rişte ca el să treacă din nou pe 
acolo în absenţa lor. 

În seara aceea Elinor descoperi că firea omului nu se 
modifică în mod esenţial o dată cu schimbarea locuinţei; 
căci sir John abia se stabilise la Londra, că şi izbutise să 
adune în casa lui vreo douăzeci de tineri şi să-i distreze 
cu un bal. Acest lucru nu-i convenea, totuşi, ladyei 
Middleton. La ţară, o serată organizată pe nepregătite era 
foarte la locul ei; dar la Londra, unde reputaţia de 
eleganţă era mult mai importantă şi mai greu de obţinut; 
era un risc mult prea mare ca, pentru a face plăcere 
câtorva fete, să se afle că lady Middleton organizase un 
dans de numai opt sau nouă perechi, doar cu doi 
muzicanți şi cu un simplu bufet rece. 

Doamna şi domnul Palmer erau şi ei prezenţi. Domnul 
Palmer, pe care nu-l văzuseră de când veniseră la Londra, 
deoarece se dovedea foarte grijuliu în a nu da de loc 
impresia că-i acordă vreo atenţie soacrei lui, din care 

pricină nici nu se apropie de ea, nu dădu niciun semn de 
recunoaştere la apariţia lor. Le privi în treacăt, fără să 
pară că ştie cine sunt şi nu făcu decât s-o salute pe 
doamna Jennings dând din cap, din celălalt capăt al 
încăperii. Când intră, Marianne aruncă o privire de jur 
împrejur; era suficient, e/ nu era acolo - şi se aşeză la fel 
de puţin dispusă să se amuze ori să-i amuze pe ceilalţi. 
După ce stătuseră împreună cam vreun ceas, domnul 
Palmer se îndreptă agale către domnişoarele Dashwood, 
pentru a-şi exprima uimirea că le vede la Londra, deşi 
colonelul Brandon fusese pentru prima dată informat de 
sosirea lor în casa lui şi deşi el însuşi spusese ceva foarte 
nostim, atunci când aflase că urmează să vină. 

— Credeam că sunteţi amândouă în Devonshire, spuse 
el. 

— Da? replică Elinor. - Şi când vă întoarceţi acolo? 

— Nu ştiu. 

Şi cu asta conversaţia dintre ei luă sfârşit. 

Niciodată în viaţa ei nu fusese Marianne atât de puţin 
dispusă să danseze ca în seara aceea şi niciodată efortul 
n-o obosise atât de mult. Se plânse de acest lucru pe 
când se înapoiau în Berkeley Street. 

— Ei, ei, cunoaştem prea bine motivul, spuse doamna 
Jennings; dacă o anumită persoană, pe care n-am s-o 
numesc, s-ar fi aflat acolo, n-ai fi fost de loc obosită; 
şi, ca să spunem adevărul, n-a fost de loc frumos din 
partea lui să evite să te întâlnească, din moment ce a fost 
invitat. 

— Invitat! exclamă Marianne. 

— Aşa mi-a spus fiica mea, lady Middleton, căci se pare 
că sir John l-a întâlnit pe undeva pe stradă azi dimineaţă. 

Marianne nu mai scoase o vorbă, dar păru a fi primit o 
lovitură cumplită. În această situaţie, nerăbdătoare să 
facă ceva care ar fi putut să-i aducă vreo mângâiere 
surorii ei, Elinor se hotări să-i scrie mamei lor a. doua zi 


184 


Jane Austen 


dimineaţă, sperând că, făcând-o să se teamă pentru 
sănătatea Mariannei, o va face să-i pună acele întrebări 
ce fuseseră amânate atâta; şi fu încă şi mai înclinată să-şi 
pună planul în aplicare când a doua zi, după micul dejun, 
observă că Marianne trimite din nou un bilet lui 
Willoughby, căci nu-şi putea închipui că scrie altei 
persoane. 

Cam pe la prânz, doamna Jennings ieşi singură în oraş 
cu nişte treburi şi Elinor începu numaidecât să-şi 
compună scrisoarea, în timp ce Marianne, prea neliniştită 
ca să facă ceva, prea tulburată ca să întreţină vreo 
conversaţie, se tot plimba de la o fereastră la alta sau se 
aşeza lângă foc, pradă unei triste meditații. Elinor se 
strădui foarte serios să-şi convingă mama, relatându-i tot 
ce se întâmplase; bănuiala ce-o avea despre nestatornicia 
lui Willoughby, îndemnând-o să-i ceară Mariannei, 
folosindu-se de orice rugăminţi în care să invoce datoria 
sau dragostea, pentru ca Marianne să-i dezvăluie situaţia 
adevărată asupra relaţiilor dintre ei. 

Nici nu-şi terminase bine scrisoarea, când o bătaie la 
uşă vesti un vizitator şi fu anunţat colonelul Brandon. 
Marianne, care-l văzuse de la fereastră şi căreia îi 
displăcea societatea de orice fel, plecă din odaie înainte 
ca acesta să intre. Brandon părea mai grav ca de obicei; 
şi deşi. îşi exprimă satisfacția că o găseşte singură pe 
Elinor, de parcă ar fi avut să-i spună ceva între patru ochi, 
stătu un timp fără să scoată o vorbă.-Convinsă că are să-i 
facă vreo comunicare care-o privea pe sora ei, Elinor 
aşteptă cu nerăbdare să înceapă a vorbi. Nu era prima 
oară că avea această convingere; de mai multe ori până 
atunci, începând cu remarca „Sora dumitale nu prea 
arată bine astăzi” , sau „Sora dumitale pare cam abătută” 
, păruse a fi pe punctul fie de a-i dezvălui, fie de a o 
întreba: ceva anume în legătură cu ea. După o pauză de 
câteva minute, el rupse tăcerea, întrebând-o, cu oarecare 
emoție, când avea s-o poată felicita pentru că are un 

cumnat. Elinor nu se aşteptase la o astfel de întrebare şi, 
neavând pregătit niciun răspuns, fu obligată să recurgă la 
expedientul simplu şi foarte obişnuit de a întreba ce vrea 
să spună. El încercă să zâmbească, în timp ce-i 
răspundea: 

— Toată lumea e la curent cu logodna surorii dumitale 
cu domnul Willoughby. 

— Lumea nu poate fi la curent, replică Elinor, când nici 
familia ei nu ştie nimic despre o asemenea logodnă. 

Brandon păru uimit şi spuse: 

— Am să te rog să mă ierţi, mi-e teamă că întrebarea 
mea a fost impertinentă; dar nu credeam că e vorba de 
un secret, când îşi scriu pe faţă şi când toată lumea 
vorbeşte de căsătoria lor. 

— Dar cum se poate? Pe cine ai putut auzi spunându-ţi 
de una ca asta? 

— Pe mulţi; pe unii pe care dumneata nici nu-i cunoşti, 
pe alţii pe care-i cunoşti foarte bine, doamna Jennings; 
doamna Palmer şi familia Middleton. Şi încă n-aş fi crezut- 
o, căci atunci când mintea nu prea este dispusă să se lase 
convinsă găseşte întotdeauna ceva care să-i sprijine 
îndoielile, dacă n-aş fi văzut cu totul din întâmplare în 
mâna valetului care m-a poftit azi înăuntru un bilet scris 
de sora dumitale şi adresat domnului Willoughby. Am 
venit să mă interesez, dar eram convins încă înainte de a 
pune întrebarea. E totul stabilit definitiv? Este imposibil 
să...? Dar n-am niciun drept şi n-aş putea avea nicio 
şansă de a izbuti. Scuză-mă, domnişoară Dashwood. Cred 
că am greşit, vorbind atât de mult, dar nici nu mai ştiu ce 
să mai fac şi am avut întotdeauna cea mai mare 
încredere în înţelepciunea dumitale. Spune-mi că totul 
este hotărât, că orice încercare... pe scurt, că nu-mi 
rămâne altceva de făcut decât să-mi ascund 
sentimentele, dacă acest lucru îmi este cât de cât cu 
putinţă. 

Aceste cuvinte - mărturisire directă a dragostei lui 
pentru sora sa - o mişcară foarte mult. Nu putu spune 
nimic pentru moment; şi chiar când îşi mai reveni puţin, 
se gândi un timp la răspunsul cel mai potrivit pe carei 
l-ar fi putut da. Adevărata stare de lucruri dintre 
Willoughby şi sora ei îi era atât de puţin cunoscută, încât, 
străduindu-se să o explice, ar fi putut spune la fel de bine 
prea mult sau prea puţin. Totuşi, cum era convinsă că 
dragostea Mariannei pentru Willoughby nu-i poate lăsa 
nicio şansă de izbândă colonelului Brandon, oricare ar fi 
fost deznodământul acelui sentiment, şi dorind în acelaşi 
timp să nu-şi expună comportarea la vreo critică, se 
gândi - după o oarecare chibzuinţă - că e mai prudent şi 
mai puţin dureros să spună mai mult decât ştie sau crede 
cu adevărat. Recunoscu, prin urmare, că deşi n-a primit 
niciodată vreo încunoștinţare chiar din partea lor despre 
situaţia dintre ei, n-avea nicio îndoială în ceea ce priveşte 
dragostea lor reciprocă şi că nu este mirată să afle despre 
corespondenţa lor. 

Colonelul ascultă cu atenţie, fără să scoată o vorbă; 
şi când ea încetă de a mai vorbi se ridică numaidecât de 
pe scaun şi după ce-i spuse foarte emoţionat: „surorii 
dumitale îi doresc numai fericire; iar lui Willoughby să se 
străduiască să o merite” , îşi luă rămas bun şi plecă. 

Elinor încercă un sentiment foarte neplăcut, în urma 
acestei conversații şi el nu-i diminuă de loc neliniştea ce-o 
simţea în alte privinţe; dimpotrivă,- rămase cu.o tristă 
impresie despre nefericirea colonelului Brandon şi nici 
măcar nu vru s-o ştie alinată, fiind foarte nerăbdătoare să 
afle despre evenimentul ce trebuia să o confirme. 


CAPITOLUL XXVIII 


În următoarele trei sau patru zile nu se întâmplă nimic 
care să o determine pe Elinor să: regrete ce făcuse; 


187 


Elinor şi Marianne 
adresându-i-se mamei ei; căci Willoughby nu veni şi nici 
nu scrise. Cam pe atunci trebuiau să o însoţească pe lady 
Middleton la o petrecere la care doamna Jennings nu putu 
participa, din pricină că fata ei cea mai mică nu se simţea 
prea bine şi Marianne, care era foarte prost dispusă, 
căreia nu-i păsa de felul în care arată, fiindu-i la fel de 
indiferent dacă se duce sau nu se duce la petrecere, se 
pregăti să meargă într-acolo, fără să trădeze vreo 
speranţă sau vreo bucurie. Stătu lângă focul din salon, 
până ce sosi lady Middleton, fără să se mişte măcar o 
dată de pe scaun, sau să-şi schimbe poziţia, cufundată în 
propriile-i gânduri şi nebăgând în seamă prezenţa surorii 
ei; şi când în cele din urmă li se spuse că lady Middleton e 
cu trăsura la uşă, tresări, de parc-ar fi uitat că aşteaptă 
pe cineva. 

Sosiră la timp la destinaţie; şi de îndată ce şirul de 
trăsuri din faţa lor le permise, coborâră, urcară scările, îşi 
auziră numele anunţate de la un palier la celălalt cu glas 
foarte limpede şi intrară într-o încăpere splendid 
luminată, plină de lume şi în care era insuportabil de cald. 
După ce spuseră toate cele cuvenite, făcându-i o 
plecăciune stăpânei casei, se amestecară în mulţime 
împărtăşind şi ele căldura şi dezagreabila situaţie în mod 
necesar sporite de sosirea lor. După un timp pe care-l 
petrecură spunând puţin şi făcând şi mai puţin, lady 
Middleton se aşeză la masa de cărţi, şi cum Marianne nu 
se simţea ispitită să se mişte prin salon, reuşind să 
găsească nişte scaune libere se aşezară, şi ea şi Elinor, 
nu departe de masa de joc. 

De abia se cuibăriseră, când Elinor îl observă, la câţiva 
metri de ele, pe Willoughby, conversând foarte serios cu 
o tânără extrem de elegantă. Curând, Willoughby o văzu 
că se uită la el, o salută numaidecât, cu o plecăciune, dar 
fără să încerce să stea de vorbă cu ea, sau să se apropie 
de Marianne, deşi era imposibil să n-o fi văzut; apoi îşi 
continuă. conversaţia cu aceeaşi doamnă. Elinor se 

întoarse fără să vrea spre Marianne, să vadă dacă situaţia 
poate rămâne neobservată de ea. Atunci îl zări şi 
Marianne; 

şi faţa îmbujorându-i-se de o neaşteptată bucurie, s-ar fi 
îndreptat numaidecât spre el, dacă sora ei n-ar fi oprit-o 
cu un gest. 

— Sfinte Dumnezeule! exclamă ea, e acolo, e acolo! 
Oh, de ce nu se uită la mine? De ce nu-i pot vorbi? 

— Te rog, linişteşte-te; te rog frumos, îi spuse Elinor, şi 
nu-ţi da în vileag sentimentele faţă de toţi cei de faţă. 
Poate că încă nu te-a observat. 

Dar asta n-o putea crede nici măcar ea; să fie liniştită 
în astfel de momente nu numai că era ceva ce depăşea 
puterile Mariannei, ci şi dorinţele ei. Şedea acolo, chinuită 
de nerăbdare, fapt care o schimbă foarte tare la faţă. 

În cele din urmă se întoarse din nou spre ele şi le privi 
pe amândouă; Marianne se ridică dintr-o dată şi, 
pronunţându-i numele cu un glas afectuos, îi întinse 
mâna. El se apropie şi adresându-i-se mai degrabă lui 
Elinor decât Mariannei, de parcă ar fi vrut să-i evite 
privirile şi, hotărât să nu ţină seama de atitudinea ei, se 
interesă, în grabă, de doamna Dashwood şi le întrebă de 
când sunt la Londra. Elinor îşi pierdu prezenţa de spirit 
când îl auzi cum li se adresează şi nu fu în stare să spună 
un singur cuvânt. Dar sora ei îşi exprimă sentimentele 
fără întârziere. Faţa i se făcu roşie ca para focului şi 
exclamă, cu o voce extrem de emoţionată: 

— Doamne sfinte, Willoughby! Dar ce înseamnă toate 
astea? N-ai primit scrisorile mele? Nu vrei să dai mâna cu 
mine? 

Astfel interpelat nu putu să n-o.facă; dar atingerea 
mâinii ei păru că i-e penibilă şi nu i-o ţinu decât o clipă, în 
tot acest timp era evident că încearcă să-şi recapete 
stăpânirea de sine. Elinor îi privea cu atenţie faţa şi 
observă că expresia ei se mai linişteşte. După o pauză de 

o clipă, Willoughby vorbi cât se poate de calm: 

— Am avut onoarea de a trece pe la casa din Berkeley 
Street marţea trecută şi am regretat foarte mult că n-am 
avut norocul de a vă găsi acasă nici pe dumneavoastră 
două şi nici pe doamna Jennings. Sper că aţi găsit cartea 
mea de vizită? 

— Dar n-ai primit bileţelele mele? exclamă Marianne, în 
culmea  neliniştii. Sunt sigură că trebuie să fie vreo 
greşeală la mijloc, o greşeală îngrozitoare. Ce pot să 
însemne toate astea? Spune-mi, Willoughby, pentru 
numele lui Dumnezeu, spune-mi, ce s-a întâmplat? 

El nu-i dădu niciun răspuns: se înroşi puţin şi se simţi 
uşor  stânjenit, dar, când întâlni privirea tinerei 
domnişoare cu care stătuse de vorbă mai înainte, simţi 
parcă nevoia unui efort imediat, îşi reveni din nou şi, după 
ce spuse: „Da, am avut plăcerea să fiu informat că aţi 
sosit la Londra, printr-un bilet pe care aţi fost atât de 
bună să mi-l trimiteţi” , se întoarse în grabă, cu o mică 
plecăciune şi reveni lângă prietena lui. 

Marianne, care acum se făcuse palidă ca moartea şi 
care nu se mai putea ţine pe picioare, se prăbuşi pe 
scaun şi Elinor, care se aştepta s-o vadă leşinând din clipă 
în clipă, încercă s-o ferească de privirile celorlalţi, în timp 
ce căuta s-o readucă în simţiri cu apă de lavandă. 

— Du-te la el, Elinor, exclamă ea, de îndată ce putu 
vorbi, şi sileşte-l să vină aici. Spune-i că trebuie să-l mai 
văd o dată, că trebuie să-i vorbesc numaidecât. Nu mă 
pot linişti, n-am să am o clipă de tihnă până când nu se 
vor lămuri toate acestea... Trebuie să fie vreo 
neînțelegere la mijloc. Oh, du-te imediat la el... 

— Cum am să pot face una ca asta? Nu, draga mea 
Marianne, trebuie să ai răbdare. Acesta nu e locul potrivit 
pentru explicaţii. Aşteaptă până mâine. 

Nu reuşi totuşi decât cu greu s-o împiedice să-l caute 
chiar ea şi îi fu imposibil s-o convingă să-şi stăpânească 

emoția, să aştepte, cel puţin, încercând să pară liniştită; 
până ce va reuşi să-i vorbească între patru ochi, cu mai 
mult efect, căci Marianne nu înceta o clipă să-şi exprime, 
cu glas scăzut, chinul sentimentelor ei, prin exclamaţii ce 
dovedeau cât este de nefericită. In scurtă vreme Elinor îi 
văzu pe Willoughby părăsind încăperea pe uşa ce dădea 
spre scară şi, spunându-i Mariannei că a plecat, încercă s- 
o convingă că e cu totul imposibil să mai stea de vorbă cu 
el în seara aceea. Marianne o rugă numaidecât pe sora ei 
să o implore. pe lady Middleton să le ducă acasă, 
deoarece era prea nenorociră ca să mai rămână acolo 
măcar o clipă. 

informată că Marianne nu se simte bine, lady 
Middleton, deşi era tocmai în toiul. unui rober, fu prea 
politicoasă pentru a face cea mai mică obiecţie la dorinţa 
ei de a pleca numaidecât, şi trecându-şi cărţile unui 
prieten părăsiră petrecerea de îndată ce-şi găsiră trăsura. 
Nimeni nu scoase un cuvânt, în timp ce se întorceau în 
Berkeley Street. Marianne se chinuia în tăcere, prea 
nefericită ca să poată măcar să plângă; şi cum din fericire 
doamna Jennings nu se întorsese încă acasă, se duseră 
direct în camera lor şi sărurile de amoniu o mai readuseră 
puţin în simţiri. Curând era dezbrăcată şi culcată şi cum 
părea dornică să fie singură, sora ei o părăsi aşa că, în 
timp ce-o aştepta pe doamna Jennings să se întoarcă 
acasă, Elinor avu destul răgaz să se gândească la cele ce 
se petrecuseră. 

Nu se putea îndoi de faptul că între Marianne şi 
Willoughby existase vreun fel de logodnă şi era la fel de 
limpede că acum Willoughby se plictisise de această 
legătură; căci orice speranţă ar mai fi nutrit Marianne, ea, 
Elinor, nu putea atribui o asemenea purtare nici unui fel 
de greşeală sau neînțelegere. Nimic n-o putea explica 
decât o totală schimbare de sentimente. Şi indignarea i-ar 
fi fost încă şi mai mare, dacă n-ar fi observat cu ochii ei, 
la Willoughby,“ acea  stânjeneală care părea o 

recunoaştere a faptului că ştie că nu se poartă cum se 
cuvine şi care o oprea să-l creadă. Atât de lipsit de 
scrupule încât să se fi jucat chiar de la început cu 
sentimentele surorii ei, fără vreun plan care să poată fi 
dezvăluit prin cercetări corespunzătoare. Probabil că 
absenţa îi slăbise afecțiunea, iar convenienţele sociale îl 
făcuseră poate să şi-o înfrângă; dar nu se putea hotări să 
creadă că la început el n-o iubise. 

În privinţa Mariannei, Elinor nu era în stare să se 
gândească altfel decât cu cea mai mare îngrijorare la 
durerea ce trebuie să i-o fi provocat o întâlnire atât de 
nefericită şi la chinurile încă şi mai mari pe care aveau să 
i le pricinuiască ceea ce urma să se întâmple. Situaţia 
nefericită în care se găsea ea, Elinor, nu însemna nimic în 
comparaţie cu cea a Mariannei; căci în timp ce ea îl putea 
stima pe Edward ca şi până atunci, chiar dacă trebuiau să 
rămână despărțiți în viitor, putea găsi întotdeauna o 
alinare. Dar toate împrejurările care ar fi putut face răul 
să devină şi mai cumplit păreau a se fi adunat laolaltă 
spre a spori nefericirea Mariannei, împingând-o până la o 
despărţire definitivă de Willoughby - o ruptură imediată şi 
ireconciliabilă. 

CAPITOLUL XXIX 


În dimineaţa următoare, înainte ca femeia de serviciu 
să le fi aprins focul sau ca soarele să fi câştigat vreo 
putere asupra unei zile reci şi posomorâte de iarnă, 
Marianne, numai pe jumătate îmbrăcată, stătea 
îngenuncheată, sprijinindu-se de pervazul uneia dintre 
ferestre, pentru a avea mai multă lumină şi scria cât de 
repede îi permiteau lacrimile ce-i curgeau fără încetare 
pe obraji. In această poziţie o zări Elinor când fu trezită 
din somn de agitația şi suspinele Mariannei; şi după ce-o 
observă câteva clipe, cu îngrijorare, dar fără să scoată 
vreo vorbă, o întrebă, cu toată blândeţea: 

— Marianne, pot să te întreb... 

— Nu, Elinor, îi răspunse ea, nu mă întreba nimic; 
în curând vei afla totul. 

Calmul disperat cu care rosti aceste cuvinte nu dură 
decât atât cât le spuse, fiind imediat urmat de aceeaşi 
excesivă durere ce-o manifestase până atunci. li trebuiră 
câteva minute pentru a-şi putea continua scrisoarea; şi 
nenumăratele ei izbucniri de durere, care o sileau, la 
anumite intervale, să se întrerupă din scris, erau dovezi 
suficiente ale sentimentului ce-l încerca întrucât, mai 
mult ca sigur, îi scria pentru ultima dată lui Willoughby, 

Elinor se manifestă cu toată atenţia liniştită, lipsită de 
ostentaţie de care era în stare; ar fi încercat s-o mângâie 
şi s-o liniştească şi mai mult încă, dacă Marianne n-ar fi 
implorat-o, cu toată impetuozitatea unei irascibilităţi 
extreme, să nu-i mai vorbească pentru nimic în lume. În 
asemenea împrejurări era mai bine pentru amândouă să 
nu rămână împreună prea multă vreme; agitația 
sufletească a Mariannei nu humai că o făcu să părăsească 
odaia de îndată ce se îmbrăcă, ci, deoarece simţea pe de 

o parte nevoia singurătăţii şi 'pe de altă parte aceea de a 
schimba mereu locul, colindă prin casă până la ora când 
trebuiau să ia micul dejun, evitând să fie văzută de 
cineva. 

La masă nici nu mâncă şi nici nu încercă măcar să o 
facă; şi Elinor îşi dădu toată silinţa, nu să o îndemne să 
mănânce, şi nu să o compătimească sau să pară că-i dă 
vreo importanţă, ci doar să se străduiască s-o facă pe 
doamna Jennings să se preocupe numai de ea. 

Cum micul dejun era una dintre mesele la care doamna 
Jennings ţinea cel mai mult, dură un timp considerabil; 
tocmai mâncaseră şi se aşezau la masa de lucru, când 
Marianne primi o scrisoare, pe care o luă nerăbdătoare 
din mâinile servitorului şi, pălind cumplit, ieşi imediat din 
odaie. Elinor, care după felul în care se manifestase 
Marianne îşi dădu seama tot atât de bine ca şi când ar fi 
văzut cine o scrisese că trebuie să fie de la Willoughby, 
simţi dintr-o dată o slăbiciune care cu greu îi permise să- 
şi ţină capul sus şi începu să tremure toată, încât îi fu 
foarte teamă că va fi imposibil ca doamna Jennings să nu 
observe ceva. Bătrâna doamnă nu remarcă totuşi decât 
că Marianne a primit o scrisoare de la Willoughby, ceea 
ce ei i se păru a fi o glumă foarte bună şi pe care o trată 
ca atare, şi râzând îşi exprimă speranţa că va fi pe placul 
Mariannei. Era prea ocupată tot măsurând . lungimea 
firelor pentru carpeta de lână la care lucra, ca să mai 
poată observa suferinţa lui Elinor; şi după ce Marianne 
dispăru, continuă să vorbească foarte liniştită, spunând: 

— Pe cuvântul meu de onoare că n-am mai văzut în 
viaţa mea o fată care să fie îndrăgostită cu atâta 
disperare ca Marianne! Fetele mele nu erau nici pe 
departe atât de amorezate cum e ea, deşi se prostiseră şi 
ele destul; dar domnişoara Marianne s-a schimbat cu 
totul. 

Sper din toată inima că el n-are s-o facă să mai aştepte 

mult, căci ţi se face rău s-o vezi cum arată şi cât e de 
pierită. Spune-mi, te rog, când au de gând să se 
căsătorească? 

Deşi nicicând Elinor nu fusese mai puţin dispusă să 
vorbească, se strădui să răspundă acelui atac şi, 
încercând aşadar să zâmbească, replică: 

— Dar spuneţi, doamnă, tot vorbind, aţi ajuns să vă 
convingeţi că sora mea e logodită cu domnul Willoughby? 
Aveam impresia că nu faceţi decât să glumiţi, dar o 
întrebare atât de serioasă pare să se bazeze pe ceva mult 
mai profund; vă rog, prin urmare, să nu vă mai amăgiţi. 
Vă asigur că nimic nu m-ar surprinde mai mult decât să 
aflu că urmează să se căsătorească. 

— Ruşine, ruşine să-ţi fie, domnişoară Dashwood! 
Cum poţi vorbi în felul ăsta? Nu ştim cu toţii că trebuie să 
se căsătorească, fiindcă s-au îndrăgostit nebuneşte unul 
de altul din clipa în care s-au cunoscut? Nu i-am văzut în 
Devonshire împreună zi de zi, de dimineaţă până seara? 
Şi crezi că nu ştiu că sora dumitale a venit cu mine, la 
Londra, anume ca să-şi cumpere toaleta de mireasă? 
Haide, haide, n-ai să mă poţi face să cred altceva. Socoţi 
că dacă dumneata eşti atât de isteaţă, ceilalţi nu mai pot 
observa nimic? Dar crede-mă, n-ai nici a şansă, pentru că 
tot oraşul vorbeşte de căsătoria asta. Eu le povestesc 
tuturor.despre ea şi Charlotte face la fel. 

— Credeţi-mă, doamnă, îi spuse Elinor cu toată 
gravitatea, că vă înşelaţi foarte tare. Şi zău că faceţi 
foarte rău răspândind o astfel de veste; şi-o să vă daţi 
seama că aşa este, deşi acum nu vreţi să mă credeţi. 

Doamna Jennings râse din nou, dar Elinor nu se mai 
simţi în stare să spună mai mult. Şi fiind nerăbdătoare să 
afle şi ea ce scrisese Willoughby, se grăbi să se întoarcă 
în camera lor. Când deschise uşa. O văzu pe Marianne 
întinsă în pat, aproape sufocându-se de durere, cu o 
scrisoare în mână şi altele două-trei împrăştiate lângă ea. 

Elinor se: apropie, fără să scoată o vorbă, şi aşezându-se 
pe pat, îi luă mâna, i-o sărută de mai multe ori cu duioşie 
şi apoi izbucni într-un hohot de plâns, care, la început, fu 
aproape tot atât de violent ca şi acela al Mariannei. 
Deşi nu era în stare să vorbească, Marianne păru că simte 
toată duioşia acestei comportări; şi după ce suferiră 
împreună un timp, îi înmână lui Elinor toate scrisorile, 
apoi, îngropându-şi faţa în batistă, aproape că urlă de 
durere. Elinor, care ştia că o astfel de suferinţă, oricât de 
greu i-ar fi venit altcuiva să o vadă, trebuia să fie lăsată 
să se desfăşoare, rămase lângă ea, până când durerea 
Mariannei se mai linişti puţin, apoi, nerăbdătoare, luă 
scrisoarea lui Willoughby şi citi cele ce urmează: 
„Bond Street, ianuarie 

Stimată domnişoară, 

Am avut tocmai onoarea de a vă primi scrisoarea, 
pentru care vă asigur de sincera mea recunoştinţă. Imi 
pare foarte rău că ceva din comportarea mea de aseară 
nu v-a fost pe plac; şi deşi nu reuşesc de loc să-mi dau 
seama prin ce anume am putut, spre nefericirea mea, să 
vă jignesc, vă rog să mă iertati pentru un lucru pe care, 
vă asigur, l-am făcut absolut fără nicio intenţie. N-o să mă 
gândesc niciodată decât cu cea mai mare plăcere şi 
gratitudine la fostele mele legături de prietenie cu familia 
dumneavoastră, în Devonshire, şi vreau să cred că ele nu 
vor avea de suferit din pricina vreunei greşeli sau 
neînțelegeri a acțiunilor mele. Am o sinceră stimă pentru 
întreaga dumneavoastră familie; dar dacă cumva s-a 
întâmplat să am nefericirea de a da impresia că am simţit 
mai mult decât în realitate sau mai mult decât am vrut să 
spun, am să-mi reproşez că nu mi-am ascuns mai bine 
considerația ce-o aveam fată de dumneavoastră. Veţi fi 
de acord că este imposibil să fi avut alte intentii, când 
veti afla că afecțiunea mea se îndreaptă de multă vreme 
spre altcineva şi sper că peste câteva săptămâni doar, 

logodna mea va: deveni un fapt împlinit. Cu mare regret 
mă supun dorinţei dumneavoastră de a vă înapoia 
scrisorile pe care am avut cinstea să le primesc de la 
dumneavoastră şi şuvița de păr, pe care ati fost atât de 
mărinimoasă să mi-o oferiţi. 


Rămân, stimată domnişoară, 
al dumneavoastră supus şi umil servitor, 
John Willoughby” 

Oricine îşi poate închipui indignarea cu care Elinor citi 
această scrisoare. Deşi ştia, încă dinainte de a-şi arunca 
ochii pe ea, că trebuie să fie o dovadă a nestatorniciei lui 
şi că ea confirma probabil definitiva lor despărţire, nu-şi 
putea închipui un asemenea limbaj prin care să fie aduse 
la cunoştinţă asemenea lucruri; şi nici nu şi-l imagina pe 
Willoughby în stare să se abată atât de mult de la 
aparenţa unor maniere delicate şi onorabile - potrivite cu 
decenţa firească a unui gentleman - încât să trimită o 
scrisoare. atât de neruşinată şi lipsită de omenie, o 
scrisoare care, în loc să exprime dorinţa lui de a-şi 
redobândi libertatea, manifestând în acelaşi timp şi 
regretele lui, nu recunoştea niciun abuz de încredere, 
nega orice urmă de afecţiune; o scrisoare în care fiecare 
rând era o insultă şi care dovedea că autorul ei este un 
ticălos înrăit. 

Se uită un timp la această scrisoare cu uimire şi 
indignare; apoi o mai citi o dată şi încă o dată; dar sila ei 
faţă de omul câre o scrisese creştea cu fiecare nouă 
lectură; sentimentele ce le încerca faţă de el erau atât de 
înverşunate, încât nu îndrăzni să i le împărtăşească 
Mariannei, ca nu cumva s-o facă să sufere şi mai mult 
încă, vorbindu-i despre ruperea logodnei lor nu ca despre 
o pierdere regretabilă pentru ea, ci ca de o scăpare de cel 
mai nefericit şi iremediabil dintre toate relele din lume - o 
legătură pe viaţă cu un om lipsit de scrupule. 

Tot reflectând la conţinutul scrisorii, la concepţia 

sufletului care o putuse dicta şi probabil la mintea cu totul 
de nepătruns a unei persoane de neînțeles, care nu 
participase în vreun alt fel la legătura lor decât prin ceea 
ce îi dăruise lui inima Mariannei, Elinor uită de suferinţa 
prin care tocmai trecea sora ei, uită că mai avea în poală 
alte trei scrisori pe care nu le citise încă, uită cu 
desăvârşire de când se află în odaie, aşa încât, atunci 
când auzi o trăsură oprindu-se la uşă, sări la fereastră să 
vadă cine poate veni atât de devreme; fu uimită să 
descopere trăsura doamnei Jennings, despre care ştia că 
fusese comandată abia pentru ora unu. Hotărâtă să n-o 
părăsească pe Marianne, deşi ştia că, în acele clipe, nu-i 
putea aduce prea multă mângâiere, se grăbi să se ducă şi 
să o roage pe doamna Jennings să o scuze că nu poate 
merge cu ea, deoarece sora ei nu se simte bine. Doamna 
Jennings o iertă numaidecât, arătându-şi sincera şi 
binevoitoarea îngrijorare pentru starea proastă a 
Mariannei. După ce o văzu plecând, Elinor se întoarse la 
Marianne, care tocmai încerca să se ridice din pat; ajunse 
la timp ca s-o împiedice să cadă jos, slăbită şi ameţită 
cum era din pricina unei îndelungate lipse de hrană şi de 
odihnă; căci de zile întregi nu mai avusese poftă de 
mâncare şi de multe nopţi nu mai dormise ca lumea; şi 
acum, când nu mai era susţinută de febra aşteptării, 
rezultatele se făceau simţite prin dureri de cap, printr-o 
slăbiciune de la stomac şi o epuizare nervoasă generală. 
Un pahar cu vin, pe care Elinor i-l aduse imediat, o făcu 
să se simtă ceva mai bine şi-n cele din urmă fu în stare 
să-şi exprime recunoştinţa faţă de bunătatea surorii ei, 
spunându-i: 

— Biata mea Elinor! Cât de mult te fac să suferi! 

Sora ei replică: 

— Ce n-aş da să pot totuşi face ceva ca să te simţi mai 
bine... 

Aceste cuvinte, ca de fapt orice altceva ar fi spus sau 

ar fi făcut sora ei în acele clipe, fură prea mult pentru 
Marianne care, chinuită cum era, nu-i putu spune decât 
„O, Elinor, într-adevăr, sunt tare nefericită” , după care 
glasul i se pierdu în suspine. 

Elinor nu mai putu suporta să asiste în tăcere la acest 
torent de durere nestăvilită. 

— Stăpâneşte-te, dragă Marianne, exclamă ea, dacă nu 
vrei să te omori şi să-i omori pe toţi cei ce te iubesc. 
Gândeşte-te la mama ta; gândeşte-te cât este de 
nefericită în timp ce suferi tu; trebuie să te stăpâneşti de 
dragul ei. 

— Nu pot, nu pot, strigă Marianne. Lasă-mă, lasă-mă, 
dacă te necăjesc; lasă-mă, detestă-mă, uită de mine! 
Dar nu mă mai chinui astfel. Oh, cât le vine de uşor să 
vorbească de stăpânire de sine acelora care n-au nicio 
supărare! Cât eşti de fericită, Elinor, cât eşti de fericită; 
tu nu-ţi poţi închipui prin ce suferinţe trec eu. 

— Despre mine spui că sunt fericită, Marianne? Ah, 
dac-ai şti! Şi chiar îţi închipui că pot fi fericită, când te văd 
pe tine atât de nenorocită? 

—lartă-mă,  iartă-mă te rog, spuse Marianne, 
înlănţuindu-i gâtul cu braţele; ştiu că suferi din pricina 
mea, ştiu ce inimă ai; dar, oricum, tu eşti - trebuie să fii 
fericită; Edward te iubeşte - ce, ce anume poate înlătura 
o asemenea fericire? 

— Multe, multe lucruri, răspunse solemn Elinor. 

— Nu, nu, exclamă Marianne cu pasiune, nu, el te 
iubeşte pe tine şi numai pe tine. E imposibil ca tu să ai 
vreo pricină de mâhnire. 

— Nu pot simţi nicio bucurie când te văd în starea în 
care te afli. 

— Nici n-ai să mă vezi altfel. Nimic nu mă poate scăpa 
de această nefericire. 

— Nu trebuie să vorbeşti în felul acesta, Marianne. 
Nu ai nicio mângâiere? Nu ai oameni-apropiaţi, care ţin la 

tine? Este oare pierderea pe care-ai suferit-o atât de mare 
încât să nu poţi fi consolată în niciun fel? Suferi mult 
acum, dar ia gândeşte-te cât ai fi suferit, dacă i-ai fi 
descoperit adevăratul caracter mai târziu, dacă logodna 
ta ar mai fi durat încă luni şi luni în şir, cum s-ar fi putut 
întâmpla, până ce s-ar fi hotărât s-o rupă. Lovitura ar fi 
devenit încă şi mai îngrozitoare cu fiecare zi ce-ar fi trecut 
şi-n care tu ai fi continuat să crezi, din păcate, în 
statornicia lui. 

— Vorbeşti de logodnă! exclamă Marianne. Dar n-am 
fost logodiţi. 

— N-aţi fost logodiţi? 

— Nu, nu este atât de nedemn pe cât îl crezi. N-a rupt 
niciun jurământ de credinţă faţă de mine. 

— Dar ţi-a spus că te iubeşte. 

— Da, nu, nu mi-a spus-o niciodată categoric. Aşa mă 
lăsa să cred în fiecare zi, dar nu mi-a declarat-o direct 
niciodată. Uneori am crezut că mi-a spus că mă iubeşte; 
dar de fapt nu mi-a spus-o niciodată. 

— Şi totuşi i-ai scris. 

— Da. Putea fi ceva rău în asta, după toate cele ce se 
întâmplaseră? Dar nu mai sunt în stare să vorbesc. 

Elinor nu mai spuse nimic şi revenind la cele trei 
scrisori, care îi deşteptau acum o curiozitate şi mai mare 
decât până atunci, le citi imediat. Prima, pe care sora ei i- 
o trimisese când sosiseră la Londra, suna în felul următor: 

„Berkeley Street, ianuarie 

Cât de uimit vei fi, Willoughby, când vei primi acest 
bilet; şi cred că vei simţi mai mult decât uimire, când vei 
afla că sunt la Lonara. Prilejul de a veni încoace, deşi în 
compania doamnei Jennings, a fost o ispită căreia nu ne- 
am putut împotrivi. Aş vrea să primeşti acest bilet la timp 
ca să mai poţi trece pe aici În astă seară, dar nu te aştept 
neapărat. În orice caz, sper să te văd mâine. Acum a 
spun la revedere: 

MD.” 

Al doilea bilet, ce fusese scris în dimineaţa de dinaintea 
seratei date de familia Middleton, cuprindea următoarele: 

„Nu-ţi pot spune cât am fost de dezamăgită că nu m-ai 
găsit acasă alaltăieri şi nici cât am fost de uimită să nu 
primesc niciun răspuns la un bilet pe care ţi l-am trimis 
acum mai bine de o săptămână. Aşteptam veşti de la tine 
şi încă şi mai mult, să te văd apărând la orice oră din zi. 
Treci, te rog, cât mai repede şi explică-mi motivul pentru 
care m-ai lăsat să aştept în zadar. Când vii, ai face bine 
să soseşti mai devreme, pentru că în general plecăm în 
jurul orei unu. Aseară am fost la lady Middleton unde s-a 
şi dansat. Mi s-a spus că erai poftit şi tu. Asta să fie 
adevărul? Îmi închipui că trebuie să te fi schimbat mult, 
de când ne-am despărțit, dacă aşa stau lucrurile şi n-ai 
venit acolo. Dar nu cred că aşa ceva poate fi adevărat şi 
sper ca, foarte curând, să mă poţi asigura personal că 
presupunerea aceea a mea nu e adevărată. 
M.D.” 

Ultima ei scrisoare către el spunea următoarele: 

„Ce trebuie să-mi închipui, Willoughby, în urma purtării 
tale de aseară? Îți cer iarăşi explicaţie. Eram pregătită să 
te întâlnesc cu plăcerea pe care despărțirea noastră ar fi 
fost firesc să o producă, cu familiaritatea care mi se părea 
foarte justificată, ținând seama de intimitatea ce-a existat 
între noi la Barton. Dar cum am fost respinsă! Am 
petrecut' o noapte nefericită, străduindu-mă să găsesc 
scuze unei comportări despre care cu greu aş putea 
spune că n-a fost jignitoare; dar deşi n-am reuşit Încă să- 
ți găsesc circumstanţe atenuante pentru felul în care te-ai 
manifestat, sunt totuşi gala să-ți ascult justificările. Poate 
că ai fost prost informat sau înşelat cu bună intenţie, în 
ceva ce mă priveşte, care le-ar fi putut face să-ți formezi 
9) proastă impresie despre mine. 
Spune-mi despre ce este vorba; explică-mi motivele ce 

te-au determinat să te porți aşa cum ai făcut-o şi voi fi 
mulțumită să-ţi explic totul. M-ar mâhni foarte mult să fiu 
obligată să-mi stric bunele păreri ce le am despre tine; 
dar dacă aşa va trebui să se întâmple, dacă trebuie să 
aflu că nu eşti ceea ce te-am crezut noi până acum, că 
sentimentele tale față de noi toate n-au fost sincere, că 
comportarea ta față de mine a fost doar minciună, spune- 
mi-o mai repede. In momentul de față mă aflu într-o stare 
de îngrozitoare nehotărâre; aş vrea să te ştiu nevinovat, 
dar mai bine să cunoaştem amândoi adevărul, decât să 
sufăr ca acum. Dacă sentimentele ce le ai fată de mine 
nu mai sunt cele care au fost, trimite-mi, te rog, înapoi 
scrisorile şi şuvița de păr pe care ţi-am dat-o. 

M.D.” 

Gândindu-se la Willoughby, Elinor n-ar fi putut crede că 
asemenea scrisori, că nişte scrisori atât de pline de 
afecțiune şi de încredere, pot primi un astfel de răspuns. 
Dar condamnându-l, nu era, pe de. altă parte, atât de 
orbită încât să nu-şi dea seama că de fapt s-ar fi cuvenit 
să nu fi fost scrise de loc; suferea în tăcere, gândindu-se 
la imprudenţa care o împinsese pe Marianne să rişte să 
dea nişte dovezi de dragoste nesolicitate, nemotivate de 
vreo mărturie certă din partea lui Willoughby şi foarte 
sever condamnate de cele ce se întâmplaseră; Marianne, 
observând că terminase de citit scrisorile, îi spuse că nu 
conţineau nimic altceva decât ceea ce ar fi scris oricine 
într-o situaţie asemănătoare. 

Şi adăugă: 

— M-am simţit la fel de solemn logodită cu el, de parcă 
am fi fost legaţi prin cel mai serios act oficial. 

— Te cred, îi răspunse Elinor, numai că, din nefericire, 
el n-a încercat acelaşi sentiment. 

— Ba da, Elinor, şi el a simţit acelaşi lucru săptămâni la 
rând. Asta o ştiu foarte bine. Orice l-o fi făcut să se 
schimbe acum, i-am fost pe vremuri atât de dragă, cum 

şi-o putea dori inima mea. Şuviţa asta de păr, la care 
renunţă acum cu atâta uşurinţă, i-am dat-o ca urmare a 
unor rugăminţi ce-i izvorau din inimă. De i-ai fi văzut 
privirea, felul în care s-a purtat, de i-ai fi auzit glasul în 
clipa aceea! Ai uitat ultima seară pe care am petrecut-o 
împreună la Barton? Şi dimineaţa în care ne-am 
despărţit? Când mi-a spus că s-ar putea întâmpla să 
treacă 'săptămâni, multe săptămâni până ce ne vom 
întâlni din nou - mâhnirea lui de atunci - cum i-aş putea 
uita vreodată mâhnirea? 

Câteva clipe nu mai putu spune nimic; dar când se mai 
linişti puţin, adăugă, cu glas mai ferm: 

— Elinor, am fost tratată fără milă, dar nu de 
Willoughby. 

— Dar de cine altcineva, dragă Marianne? De cine-ar fi 
putut fi. instigat? 

— De lumea întreagă, mai degrabă decât de propria lui 
inimă. Cred mai-curând că toate cunoştinţele mele s-au 
aliat să-l facă să-şi formeze o proastă impresie despre 
mine, decât să-l cred capabil de atâta cruzime. Se prea 
poate ca femeia asta despre care-mi scrie - oricine o fi ea 
- sau toată lumea la urma urmei, în afară de scumpa mea 
mamă, de tine şi de Edward, să fie atât de lipsită de inimă 
ca să mă vorbească, de rău. In afară de voi trei, există 
oare vreo altă fiinţă pe lumea asta pe care să n-o 
bănuiesc de răutate, mai degrabă decât pe Willoughby a 
cărui inimă o cunosc atât de bine? 

Elinor nu vru să se certe, aşa încât îi răspunse: 

— Indiferent cine sunt oamenii care te vor fi duşmănit 
atât de tare, fă-i, surioară, să nu-şi poată dobândi izbânda 
lor ticăloasă, văzând cu câtă nobleţe îţi ţii capul sus 
convinsă fiind de propria ta nevinovăție şi de bunele tale 
intenţii. Mânaria ce rezistă la o astfel de rea-voinţă este 
înţeleaptă şi lăudabilă. 

— Nu, nu, strigă Marianne. O nenorocire ca a mea este 

lipsită de mândrie. Nu-mi pasă dacă ştie cineva că sunt 
nenorocită. N-au decât să se bucure cu toţii văzându-mă 
chinuită. Elinor, Elinor, celor ce n-au de suferit le dă mâna 
să fie mândri şi independenţi, ei pot rezista jignirii, şi pot 
răspunde umilinţei, dar eu nu pot. Eu trebuie să simt, să 
fiu chinuită - şi cei ce se pot bucura de asta n-au decât. 

— Dar de dragul mamei şi al meu... 

— De dragul vostru aş face mai mult decât pentru mine 
însămi. Dar să par fericită, când sunt atât de nenorocită - 
oh, Doamne, cine-mi poate pretinde aşa ceva? 

Un timp nu mai scoase niciuna din ele vreo vorbă. 
Elinor se plimba gânditoare de la cămin la fereastră, de la 
fereastră la cămin, fără să-şi dea seama dacă se 
încălzeşte la foc-sau dacă distinge ceva prin fereastră; iar 
Marianne, aşezată la picioarele patului,  sprijinindu-şi 
capul de una din coloanele lui, începu să citească din nou 
scrisoarea lui Willoughby şi, cutremurându-se la fiecare 
propoziţie, exclamă în cele din urmă: 

— E prea de tot! Oh, Willoughby, Willoughby, pot oare 
rândurile astea să fie ale tale? Eşti hain, hain, asta eşti - 
nimic nu-ţi poate spăla vina. Nimic nu-l poate dezvinovâăţi, 
Elinor. Ar fi trebuit oare să creadă numaidecât orice-ar fi 
auzit despre mine? N-ar fi trebuit să-mi spună şi mie, să- 
mi dea posibilitatea să-i arăt că sunt nevinovată? „Șuvița 
de păr (spuse, citind din scrisoare) pe care ai fost atât de 
amabilă să mi-o oferi” - oh, asta e de neiertat. 
Willoughby, unde-ţi era inima când ai scris aceste 
cuvinte? Oh, câtă cruzime şi obrăznicie! Poate avea oare 
vreo justificare, Elinor? 

— Nu, Marianne, absolut niciuna. 

— Şi totuşi femeia aia cine ştie ce.şiretlicuri o fi folosit! 
De când se tot gândeşte cum să procedeze, cum să pună 
totul la cale! Cine să fie oare? Cine poate fi? Despre care 
dintre cunoştinţele lui feminine l-am auzit vorbind ca fiind 
tânără şi atrăgătoare?... Oh, de niciuna, de niciuna... Mi-a 

vorbit numai şi numai despre:mine. 

Se făcu din nou tăcere; Marianne era foarte agitată şi în 
cele din urmă spuse: 

— Elinor, trebuie să mă duc acasă. Trebuie să mă duc 
să o liniştesc pe mama. N-am putea pleca chiar mâine? 

— Mâine, Marianne? 

— Da. De ce să mai stau aici? N-am venit decât pentru 
Willoughby, şi acum cui îi mai pasă de mine? Cine se mai 
uită la mine? 

— Ar fi imposibil să plecăm mâine. Doamnei Jennings îi 
datorăm mult mai mult decât o comportare politicoasă; şi 
până şi cea mai banală politeţe tot nu ne permite să 
plecăm atât de repede. 

— Ei bine, atunci poate că peste două-trei zile; dar nu 
mai pot rămâne multă vreme aici; nu mai pot rămâne să 
îndur întrebările şi comentariile acestor oameni. Familia 
Middleton şi familia Palmer... cum am să le pot suporta 
compătimirea? Compătimirea unei femei de felul ladyei 
Middleton! Oh, ce-ar spune e/ de una ca asta? 

Elinor o sfătui să se întindă din nou şi Marianne o 
ascultă; dar nu-şi putea găsi nicicum locul; şi foarte 
agitată trupeşte şi sufleteşte se mişca într-una, căutându- 
şi altă poziţie, până când, devenind tot mai nervoasă, 
Elinor abia o mai putu face să nu se scoale din pat şi un 
timp se temu că va trebui să strige după ajutor. Până la 
urmă însă o convinse să se stropească cu două-trei 
picături de apă de lavandă, care se dovediră a fi de folos 
şi, după aceea, până la sosirea doamnei Jennings, rămase 
în pat liniştită, fără să se mişte. 


CAPITOLUL XXX 


Când se întoarse, doamna Jennings intră numaidecât în 
camera lor cu un aer de sinceră îngrijorare. 

— Cum te mai:simţi, draga mea? o întrebă ea, plină de 
compătimire pe Marianne care întoarse capul, fără să 
încerce măcar să-i răspundă. 

— Cum se simte, Elinor? Biata mititică! Arată foarte 
rău. Şi nici nu-i de mirare. Da, e adevărat. Urmează să se 
însoare curând.. Un om de nimic! Nu-l mai pot suferi. 
Am aflat despre asta acum o jumătate de oră, de la 
doamna Taylor, iar ei i-a spus-o o bună prietenă chiar de- 
a domnişoarei Grey, altfel, poţi fi sigură, că nici n-aş fi 
putut crede una ca asta; şi când am aflat, era cât pe-aci 
să leşin. Ei bine, am zis, dacă-i adevărat, tot ce pot să 
spun este că s-a purtat detestabil cu o domnişoară pe 
care o cunosc, şi doresc din toată inima ca viitoarea lui 
nevastă să-i scoată sufletul. Şi asta am s-o spun la toată 
lumea, fii sigură, draga mea. Nu-mi puteam imagina că 
există bărbaţi care să se poarte astfel; şi dacă-l mai 
întâlnesc vreodată, am să-i trag o săpuneală cum n-a mai 
primit de mult. Dar, draga mea domnişoară Marianne, ai 
cu ce să te mângâi... nu e el singurul bărbat din lume cu 
care să merite să te; măriţi; şi drăguță cum eşti, n-ai să fii 
lipsită de admiratori. Biata mititică! Acum n-am s-o mai 
deranjez; ar face bine să-şi verse durerea plângând şi să 
scape de ea, Din fericire, familiile Parry şi Sanderson vin 
la noi astă-seară şi asta o s-o mai amuze puţin. 

Apoi plecă, ieşind din cameră în vârful picioarelor, de 
parcă şi-ar fi închipuit că zgomotul poate spori nefericirea 
tinerei ei. prietene. 

Spre mirarea surorii ei, Marianne se hotărî să ia masa 
cu ele. Elinor o sfătui să rămână în camera lor. Dar nu, 
vroia să coboare, avea să suporte totul foarte bine şi 
lumea n-avea să mai facă atâta caz de ea. Incântată că o 
vede o clipă călăuzită de o astfel de rațiune, deşi nu prea- 
i venea să creadă că Marianne va putea face faţă întregii 
ceremonii de la masă, Elinor nu-i mai spuse nimic; şi după 
ce-i aranjă pe cât putu rochia, în timp ce sora ei stătea 

întinsă în pat, când li se spuse că masa e gata, o ajută să 
coboare în sufragerie. 

Odată ajunsă acolo, deşi părea foarte nefericită, mâncă 
mai mult şi fu mai calmă decât se aşteptase Elinor. De-ar 
fi încercat să vorbească sau dacă şi-ar fi dat seama pe 
jumătate măcar de atenţiile bine intenţionate, dar prost 
înţelese ale doamnei Jennings, nu şi-ar fi putut păstra 
calmul; dar buzele ei nu rostiră nici măcar o silabă şi 
faptul că era atât de cufundată în gânduri nu-i dădu 
posibilitatea să înţeleagă tot ce se petrece în jurul ei. 

Elinor, care încercă să fie la înălţimea bunătăţii 
doamnei Jennings, deşi efuziunile ei erau adesea 
supărătoare şi uneori aproape ridicole, îşi manifestă 
recunoştinţa răspunzând la amabilităţile la care sora ei nu 
era în stare să răspundă. Buna lor prietenă văzu că 
Marianne e nefericită şi simţi că trebuie să facă tot ce-i 
stă în putinţă ca ea să se simtă mai bine. Aşadar, se purtă 
faţă de Marianne cu toată tandreţea, plină de îngăduinţa 
pe care o are un părinte faţă de copilul preferat în 
ultimele zile de vacanţă. Marianne trebuia să ocupe cel 
mai bun loc lângă foc, să fie îndemnată să mănânce cele 
mai bune lucruri din casă şi distrată relatându-i-se toate 
noutăţile zilei. Dacă faţa Mariannei n-ar fi fost pentru 
Elinor o stavilă în calea oricărei veselii, ar fi amuzat-o 
strădaniile doamnei Jennings de a vindeca o dezamăgire 
amoroasă prin dulciuri de tot felul, măsline şi un foc bun. 
De îndată însă ce Marianne îşi dădu seama de intenţiile 
doamnei Jennings, care exagerase, îndemnând-o să se 
înfrupte din toate de prea multe ori, nu mai putu suporta. 
Exprimându-şi printr-o exclamaţie pripită nefericirea şi 
făcându-i semn lui Elinor să n-o urmeze, se ridică şi părăsi 
repede încăperea. 

— Biata fetiţă! exclamă doamna Jennings, de îndată ce 
plecase, cât de rău îmi face s-o văd atât de mâhnită! 
Şi ia uită-te, a plecat fără să-şi fi băut vinul. Şi n-a mâncat 

nici cireşile uscate! Vai, Doamne! Se pare că nimic n-o 
poate ajuta. Dacă aş şti că are vreo preferinţă pentru 
ceva, aş porunci să se cutreiere tot oraşul pentru a-i 
îndeplini dorinţa. Vai, mi se pare cel mai ciudat lucru de 
pe lume, ca un bărbat să se poarte aşa de urât cu o fată 
atât de drăguță! Dar, când de o parte sunt atâţia bani, iar 
de alta de loc, atunci - Doamne, ai grijă de noi - bărbaţii 
nici nu mai ţin seama de asemenea lucruri!. 

— Înseamnă deci că domnişoara - Grey mi se pare că 
aţi spus că se numeşte - e foarte bogată? 

— Cincizeci de mii de lire, draga mea. Ai văzut-o 
vreodată? Se spune că e o fată elegantă, mondenă, dar 
nu frumoasă. Mi-o aduc foarte bine aminte pe mătuşa ei, 
Biddy Henshawe; s-a căsătorit cu un bărbat extrem de 
înstărit. Dar toţi din familia ei au avere. Cincizeci de mii 
de lire! Şi fără îndoială că vin tocmai la timp, căci se 
spune că Willoughby nu mai are un sfanţ. Şi nici nu-i de 
mirare! Când tot timpul se plimbă în trăsurică şi merge la 
vânătoare! Ei, nici nu merită să mai vorbim; dar când un 
tânăr, orice-o fi el, vine şi o face pe îndrăgostitul faţă de o 
fată drăguță şi promite s-o ia în căsătorie, n-are voie să 
nu se ţină de cuvânt, numai pentru că a sărăcit şi pentru 
că o fată mai înstărită e gata să-l ia de bărbat, în cazul 
ăsta, de ce nu-şi vinde caii, nu-şi închiriază casa, nu-şi 
concediază servitorii şi nu ia numaidecât nişte măsuri 
serioase? Garantez că domnişoara Marianne ar fi fost 
gata să-l aştepte până ce se mai îndreptau lucrurile. Dar 
în zilele noastre aşa ceva nu mai merge; tinerii de-acum 
nu mai renunţă la absolut niciun fel de plăcere. 

— Ştiţi cumva ce fel de fată e domnişoara Grey? 
Se spune că e simpatică... 

— N-am auzit vorbindu-se rău despre ea; ba, drept să-ţi 
spun, nici n-am auzit pomenindu-se de ea; doar azi- 
dimineaţă doamna Taylor mi-a spus că, într-o zi, 
domnişoara Walker i-ar fi făcut o aluzie cum că, după câte 

are ea impresia, doamnei şi domnului Ellison nu le-ar 
părea prea rău s-o mărite pe domnişoara Grey, căci ea şi 
doamna Ellison nu s-au împăcat niciodată. 

— Dar-cine sunt Ellisonii? 

— Tutorii ei, draga mea. Dar acum e majoră şi poate 
alege singură; însă ce mai alegere a făcut!... Dar uite, 
spuse ea, după o pauză de câteva clipe, biata dumitale 
surioară, îmi închipui, s-a dus în cameră la ea să jelească 
de una singură. N-am putea face oare chiar nimic s-o mai 
consolăm? Drăguţa de ea, mi se pare o răutate să o 
lăsăm singură. Ei, o să avem noi curând grijă să poftim 
nişte prieteni şi asta o s-o mai distreze puţin. Ce să 
jucăm? Nu-i place wistul, după câte ştiu; dar nu există 
oare vreun joc de societate care să-i placă? 

— Dragă doamnă Jennings, toate eforturile 
dumneavoastră amabile sunt de prisos. Cred că Marianne 
o să rămână la ea în cameră în seara asta. Dac-am să 
pot, am s-o conving să se culce devreme, căci sunt sigură 
că are nevoie de odihnă. 

— Da, cred că aşa o să fie cel mai bine pentru ea. Să 
spună ce vrea să mănânce şi să se culce. Doamne! Nici 
nu-i de mirare că arată atât de rău de vreo două 
săptămâni încoace, căci presupun că povestea asta i-a 
stat pe suflet cam în tot timpul ăsta. Şi-aşa va să zică, 
scrisoarea pe care a primit-o astăzi i-a pus capăt! Biata 
fetiţă! 

Dac-aş fi avut vreo idee despre cum stau lucrurile, fii 
sigură că pentru nimic în lume n-aş fi făcut glume pe 
socoteala ei. Dar pe de altă parte, vezi, de unde era să 
ghicesc eu una ca asta? Eram convinsă că nu e decâto 
banală scrisoare de dragoste şi, ştii ce mult le place 
tinerilor să-i tachinezi cu de-alde astea. Oh, Doamne! Ce 
rău o să le mai pară fetelor mele şi lui sir John când au să 
afle şi ei povestea! Dacă nu mi-aş fi pierdut capul de tot, 
ar fi trebuit să trec prin Conduit Street, în drum spre casă, 

şi să-i anunţ şi pe ei. Dar am să-i vădeu mâine. 

— Presupun că nu-i necesar să-i atrageţi atenţia 
doamnei Palmer şi lui sir John să nu pomenească de 
numele lui Willoughby sau să facă vreo cât de mică aluzie 
faţă de sora mea la cele ce s-au petrecut. Cred că buni la 
suflet, cum sunt, o să-şi dea singuri seama că n-ar fi 
potrivit din partea lor să dea impresia, în prezenţa ei, că 
ştiu totul; şi cu cât au să-mi vorbească şi mie mai puţin 
despre acest subiect, cu atât au să-mi cruţe sentimentele, 
după cum cred că vă daţi prea bine seama, scumpă 
doamnă. 

— Doamne sfinte, sigur că da. Îmi dau seama. Cred că 
trebuie să-ţi vină foarte greu să auzi vorbindu-se despre 
asta; cât despre:sora dumitale, pentru nimic în lume nu i- 
aş mai pomeni vreun cuvânt despre toată povestea. Ai 
văzut doar că n-am spus un singur cuvânt în legătură cu 
asta în tot timpul mesei. Şi nici sir John sau fetele mele n- 
au s-o facă, căci sunt cu toţii foarte atenţi şi grijulii; 
mai ales dac-am să le mai şi atrag atenţia, cum şi 
intenţionez s-o fac. În ceea ce mă priveşte, cu cât o să 
vorbim mai puţin despre toată povestea asta, cred eu, cu 
atât are să fie mai bine, cu atât are să treacă şi are să se 
uite mai repede. Şi, pe urmă, la ce bun atâta vorbărie? 

— În cazul de faţă nu poate face decât rău; poate şi 
mai mult decât în alte cazuri asemănătoare, căci s-a 
petrecut în împrejurări, care, de dragul celor implicaţi în 
el, îl face nepotrivit să devină subiect de conversaţie 
publică. 

Trebuie să recunosc un lucru despre domnul Willoughby 
- el n-a rupt de fapt o logodnă care să fi existat între el şi 
sora mea. 

— Draga mea, nu încerca să-l aperi. N-a existat o 
logodnă între ei! După ce i-a arătat casa de la Allenham şi 
după ce-au hotărât şi odăile în care aveau să locuiască 
mai târziu! 

De dragul surorii ei, Elinor nu-mai insistă asupra 
subiectului; căci, deşi Marianne ar fi putut pierde mult 
prin dezvăluirea adevărului, Willoughby n-ar fi avut decât 
foarte puţin de câştigat. Şi, după ce amândouă tăcură un 
timp, doamna Jennings izbucni din nou, cu toată veselia ei 
firească: 

— Ei, draga mea, să mai spui că nu-i adevărată zicala 
care ne învaţă că „Tot rău-i spre bine” , căci o să fie în 
avantajul colonelului Brandon. În sfârşit, o să pună mâna 
pe ea; da, are să reuşească. Ascultă-mă pe mine ce-ţi 
spun: zău dacă n-au să se căsătorească până la Sânziene. 
Doamne! Ce-o să mai râdă colonelul pe-nfundate, când o 
afla vestea! Sper că are să vină-n seara asta. Şi are să fie, 
fără doar şi poate, o partidă mult mai bună pentru sora 
dumitale. Două mii de lire pe an, fără vreo datorie sau 
alte angarale - în afară de fetiţa aceea din flori; oh, 
uitasem de ea; dar poate n-ar costa prea mult s-o dea la 
o meserie şi atunci ce importanţă mai are? Delaford este 
un locşor frumos, ascultă-mă ce-ţi spun; exact ce numesc 
eu o aşezare drăguță, de modă veche, cu tot confortul şi 
dichisul; are o grădină întinsă, înconjurată de ziduri peste 
care se apleacă cei mai roditori pomi de prin ţinut; şi într- 
un colţ este un: dud grozav! Doamne, cum ne-am mai 
îndopat, Charlotte şi cu mine, când am fost ultima dată 
acolo! Şi pe urmă mai există şi o hulubărie şi câteva iazuri 
minunate cu peşti şi un canal foarte pitoresc, pe scurt, tot 
ce ţi-ai putea dori; şi pe deasupra mai e şi aproape de 
biserică şi la o depărtare de numai un sfert de milă de 
drumul mare; aşa că nu te plictiseşti niciodată, căci nu e 
nevoie decât să te duci şi să te aşezi într-un boschet de 
tisă din spatele casei şi poţi vedea toate trăsurile care 
trec pe drum. Oh, e un loc foarte frumos! Măcelăria e 
foarte aproape, în sat, iar casa parohială la o aruncătură 
de băț.. După părerea mea,e de o mie de ori mai frumos 
decât Barton Park, unde trebuie să trimită după carne la o 
distanţă de vreo trei mile şi unde- n-au alt vecin mai 

apropiat decât mama dumitale. Ei bine, am să-l încurajez 
pe colonel de îndată ce voi avea prilejul. Ştii, vorba 
aceea: 
cui pe cui se scoate. Numai de-am izbuti să i-l scoatem pe 
Willoughby din cap! 

— De-am putea face asta, doamnă, spuse Elinor, o să 
ne descurcăm foarte bine, cu sau fără colonelul Brandon. 

Şi apoi, ridicându-se, se duse să vadă ce mai face 
Marianne. Pe care o găsi, după cum se aştepta, în camera 
ei, aplecându-se, tăcută şi tristă, spre rămăşiţele focului 
din cămin, care-i luminaseră camera până la sosirea lui 
Elinor. 

— Ai face mai bine să mă laşi singură, fu tot ce-o auzi 
spunând pe sora-ei. 

— Am să te las, dac-ai să te culci, îi spuse Elinor, 

Dar -refuză s-o asculte la început, din pricina 
încăpăţânării de moment a unei suferinţe ce nu-şi găsea 
alinare. Elinor reuşi totuşi să se facă ascultată, vorbindu-i 
cu seriozitate şi blândeţe în acelaşi timp; şi înainte de a 
pleca o văzu punându-şi pe pernă capul înfierbântat de 
durere şi-o lăsă, aşa cum spera, învăluită într-o paşnică 
odihnă. 

Când se întoarse în salon, doamna Jennings i se 
alătură, intrând cu un pahar plin în mână. 

— Draga mea, îi spuse ea, tocmai mi-am adus aminte 
că am în casă cel mai bun vin de Constantia ce s-a băut 
vreodată, aşa că i-am adus un pahar surorii dumitale. 
Bietul meu bărbat! Cât de mult îi plăcea! Ori de câte ori 
avea o criză dureroasă de gută, spunea că-i face mai bine 
decât orice alt lucru de pe lume. Du-i-l, te rog, surorii 
dumitale. 

— Scumpă doamnă Jennings, replică Elinor, zâmbind la 
gândul. deosebirii dintre afecțiunile pentru care fusese 
recomandat, cât sunteţi de bună! Dar pe Marianne am 
lăsat-o în pat aproape adormită, sper, şi cum cred că 

nimic nu i-ar face mai bine decât să se odihnească, cu 
permisiunea dumneavoastră, am să beau eu vinul. 

Deşi doamna Jennings regretă că nu adusese băutura 
cu cinci minute mai devreme, fu mulţumită de 
compromis; 
şi în timp ce Elinor îl dădea pe gât, se gândi că deşi 
efectele lui în ceea ce priveşte criza de gută o interesau 
prea puţin în acele clipe, putea să-i încerce puterea de a 
vindeca o inimă dezamăgită tot atât de bine asupra ei, 
cât şi asupra surorii ei. 

Pe când luau ceaiul, veni şi colonelul Brandon; şi după 
felul în care se uită în jur, să vadă dacă nu cumva 
Marianne este acolo, Elinor îşi dădu numaidecât seama că 
el nici nu se aştepta şi nici nu dorea să o vadă acolo şi că, 
pe scurt, aflase motivul absenței ei. Doamnei Jennings nu- 
i trecură aceleaşi gânduri prin minte; căci, curând după 
ce el sosi, se apropie de masa unde Elinor pregătea ceaiul 
şi-i şopti: 

— Colonelul pare la fel de grav ca-ntotdeauna, după 
cum vezi; nu ştie nimic despre cele întâmplate; te rog, 
spune-i tu, draga mea, 

Curând după aceea el îşi trase un scaun lângă cel al lui 
Elinor şi, cu un aer care-i confirma lui Elinor convingerea 
că e la curent cu totul, se interesă de sora ei. 

— Marianne nu se simte bine, spuse Elinor. A avut o 
indispoziţie toată ziua şi am convins-o să se ducă la 
culcare. 

— Atunci poate că, replică el şovăitor poate că ce-am 
auzit azi dimineaţă poate fi... o fi mai mult adevăr în cele 
ce-am auzit, decât credeam la început. 

— Dar ce anume ai auzit? 

— Că un domn, despre care aveam motive să cred... 
mă rog, că un bărbat, despre care știam că este logodit 
- dar ce să-ţi mai spun? Dacă dumneata ştii totul, ceea ce 
e mai mult ca sigur, sper să mă cruţi... 

— Te referi, spuse Elinor cu un calm silit, la căsătoria 
domnului Willoughby cu domnişoara Grey. Da, ştim totul 
în această privinţă. Se pare că a fost o zi revelatoare 
pentru toată lumea întrucât şi nouă ni s-a dezvăluit 
adevărul abia azi. Misterele domnului Willoughby sunt de 
nepătruns! Dar dumneata unde ai auzit noutatea? 

— Într-un magazin din Pall Mall, unde aveam ceva 
treabă. Două doamne îşi aşteptau trăsura şi una dintre 
ele îi făcea celeilalte o relatare a căsătoriei proiectate, cu 
glas atât de răsunător şi fără niciun fel de fereală, încât 
mi-a fost imposibil să nu aud totul. Ceea ce mi-a atras 
mai întâi atenţia a fost numele de Willoughby, de John 
Willoughby care-a fost repetat de mai multe ori; şi din 
cele ce-au urmat am aflat că acum totul este definitiv 
stabilit cu privire la căsătoria lui cu domnişoara Grey - nu 
mai este vorba de niciun secret - că această căsătorie o 
să aibă loc în următoarele câteva săptămâni şi s-au mai 
dat şi-o mulţime de amănunte în legătură cu pregătirile şi 
cu alte chestiuni. Imi mai aduc aminte în mod special de 
un lucru, pentru că m-a ajutat să identific încă şi mai bine 
persoana: 
de îndată ce se va termina, ceremonia, urmează să plece 
la 
Combe Magna, reşedinţa lui din Somersetshire. Cât de 
mare mi-a fost mirarea! Dar e imposibil să vă descriu ce- 
am simţit. Interesându-mă cine este doamna cea 
comunicativă - pentru că am rămas în magazin până 
după plecarea lor - am aflat că este o oarecare doamnă 
Ellison şi după informaţiile primite ulterior, domnişoara 
Grey e pupila ei. 

— Într-adevăr! Dar ai mai aflat şi că domnişoara 
Grey are cincizeci de mii de lire? Explicaţia, dacă trebuie 
să-i dezlegăm misterul, nu poate fi găsită decât în acest 
amănunt. 

— S-ar putea să fie aşa, dar Willoughby e în stare - cel 

puţin eu cred că... 

Se opri o clipă, apoi adăugă cu un glas ce părea plin de 
şovăială: 

— Şi sora dumitale... ea cum... 

— A trecut prin clipe foarte grele. Dar nădăjduiesc ca 
suferinţa ei să fie pe cât de puternică, pe atât de scurtă. 
A fost şi mai este încă o lovitură cumplită. Cred că până 
ieri nici nu s-a îndoit măcar de dragostea lui; şi poate că 
nici acum... dar eu sunt aproape convinsă că el n-a ţinut 
niciodată cu adevărat la ea. A minţit-o tot timpul şi în 
anumite privinţe pare chiar a fi un om fără inimă. 

— Ah, aşa şi este! spuse colonelul Brandon. Dar sora 
dumitale - dac-am înţeles bine din cele ce mi-ai spus - nu 
are chiar aceeaşi impresie despre el. 

— Îi cunoşti doar firea şi-ţi poţi da seama ce repede l-ar 
mai scuza, dac-ar putea-o face. 

Colonelul nu răspunse şi ceva mai târziu strângându-se 
ceştile de ceai şi făcându-se pregătiri pentru jocul de 
cărţi, subiectul, bineînţeles, nu mai putu fi abordat. 
Doamna Jennings, care-i urmărise cu plăcere în timp ce 
stăteau de vorbă şi care se aştepta să vadă efectul celor 
împărtăşite de domnişoara Dashwood printr-o 
manifestare imediată de veselie din partea colonelului 
Brandon, care ar fi fost firească la un bărbat în floarea 
tinereţii, a speranţei şi a fericirii, observă cu uimire că 
rămâne tot restul serii încă şi mai grav, şi mai gânditor 
decât de obicei. 

A doua zi, după o noapte în care dormi mai mult decât 
se aşteptase, Marianne se deşteptă la fel de conştientă 
de suferinţa ei ca şi atunci când se culcase. 

Elinor o încurajă pe cât putu să-şi descarce sufletul şi 
înainte de a fi chemate la micul dejun analizaseră situaţia 
pe toate feţele, Elinor dovedind aceeaşi convingere fermă 
şi dându-i. aceleaşi sfaturi  afectuoase, Marianne 
manifestând aceleaşi sentimente impetuoase şi aceleaşi 
păreri contradictorii, ca şi până atunci. Uneori îl considera 
pe Willoughby la fel de nefericit şi de nevinovat precum 
era şi ea, iar alteori, pierzând orice nădejde, deoarece îşi 
dădea seama că este imposibil să-l găsească nevinovat. 
Acum era absolut indiferentă la ce spune lumea, în clipa 
următoare vroia să se izoleze pentru totdeauna, ca apoi 
să se hotărască să reziste cu energie. Intr-o singură 
privinţă era, totuşi, egală în a se manifesta şi anume, 
atunci când era cazul, să evite, pe cât posibil, prezenţa 
doamnei Jennings şi  îndurând-o printr-o tăcere 
încăpăţânată atunci când n-avea încotro şi trebuia s-o 
suporte. Işi oţelise, în această privinţă, inima nevrând să 
creadă că doamna Jennings i-ar putea privi suferinţele 
măcar cu un pic de compătimire. 

— Nu, nu, este imposibil, spunea ea; doamna Jennings 
nu poate fi simţitoare. Amabilitatea ei nu vădeşte 
înţelegere, bunătatea ei nu înseamnă duioşie. Nu doreşte 
altceva decât să aibă un subiect de bârfă; acum 
manifestă simpatie faţă de mine doar pentru că i-l ofer. 

Elinor n-avusese nevoie de această dovadă pentru a-şi 
da seama cât de nedreaptă este adesea sora ei în 
părerile ce şi le face despre oameni, datorită irascibilităţii, 
importanţei prea mari ce o dădea unei sensibilităţi 
profunde şi farmecelor unei comportări alese. Ca şi 

jumătate din oameni, dacă sunt jumătate din ei deştepţi 
şi buni, Marianne, care avea însuşiri deosebite şi un 
caracter deosebit, nu era nici rezonabilă şi nici sinceră. Ea 
se aştepta ca şi ceilalţi să aibă aceleaşi păreri şi 
simţăminte ca şi ale ei şi le judeca comportarea prin 
efectul imediat al acţiunilor lor asupra ei. Aşa se face că 
după micul dejun, pe când cele două surori se aflau în 
camera lor, avu loc un incident care o făcu pe Marianne 
să aprecieze şi mai puţin încă bunătatea doamnei 
Jennings; datorită propriei ei slăbiciuni, întâmplarea se 
dovedi a fi o nouă sursă de durere pentru Marianne, deşi 
doamna Jennings nu acţionă decât mânată de o 
extraordinară bunăvoință. 

Cu o scrisoare în mâna întinsă şi cu o faţă veselă şi 
zâmbitoare, convinsă fiind că are să aducă mângâiere, ea 
intră în odaie, spunând: 

— Ei, draga mea, ţi-am adus ceva de care sunt sigură 
că-ţi va face mult bine. 

Marianne auzise îndeajuns. Într-o clipă, imaginaţia ei îi 
şi punea în faţă o scrisoare de la Willoughby, plină de 
duioşie şi de căinţă, o scrisoare care explica tot ce se 
întâmplase, o scrisoare foarte convingătoare şi care-i 
dădea satisfacţie deplină; avea să fie numaidecât urmată 
de Willoughby personal, care se va repezi nerăbdător în 
odaie pentru ca, aruncându-se la picioarele ei, prin 
privirile lui elocvente să întărească asigurările din 
scrisoarea sa. Visul unei clipe fu distrus de cea 
următoare. Avea acum sub ochi scrisul mamei sale, care 
până atunci fusese întotdeauna pentru ea numai şi numai 
prilej de bucurie; după dezamăgirea pe care o simţi, avu 
impresia că abia în clipa aceea începuse să sufere cu 
adevărat. 

Niciun limbaj ce i-ar fi stat la îndemână în momentele 
ei de maximă elocinţă n-ar fi putut exprima lipsa de 
omenie a doamnei Jennings; nu i-o putea reproşa decât 

prin lacrimile ce-i şiroiau din ochi cu o îndârjire pătimaşă; 
reproşul însă nu fu înţeles ca atare de doamna Jennings, 
care după ce-şi exprimă în toate felurile mila ce-o 
resimțea pentru biata fetiţă, se retrase, nu fără a se referi 
din nou la scrisoare ca la un motiv de mângâiere. Dar, 
când fu destul de calmă pentru a o putea citi, scrisoarea 
nu prea-i aduse consolare. Numele lui Willoughby 
revenea prea des. Mama ei, care mai credea încă în 
logodna lor, şi se bizuia mai mult ca oricând pe statornicia 
sentimentelor lui, fusese stârnită de rugămintea lui Elinor, 
de a o face pe Marianne să-şi deschidă mai mult inima 
faţă de ele două; şi întreaga scrisoare manifesta, atâta 
duioşie faţă de Marianne, atâta afecţiune faţă de 
Willoughby, şi o.convingere atât de profundă în fericirea 
ce-i aştepta împreună, încât plânse chinuită tot timpul cât 
o citi. 

Simţi din nou nerăbdarea de a se vedea acasă; mama 
ei îi era mai dragă ca oricând; mai dragă tocmai datorită 
excesului de încredere pe care greşit şi-l manifesta faţă 
de 
Willoughby şi Marianne dorea imperios să plece acasă. 
Elinor, care nu era nici ea în stare să-şi dea seama dacă e 
mai bine pentru Marianne să rămână la Londra sau să se 
înapoieze la Barton, nu-i dădu niciun sfat, rugând-o doar 
să aibă răbdare până ce vor cunoaşte dorinţele mamei 
lor, şi în cele din urmă sora ei îşi dădu consimţământul să 
aştepte până când le vor fi aflat. 

Doamna Jennings le părăsi mai devreme decât de 
obicei; căci nu se simţea la îndemână să ştie că familiile 
Middleton şi Palmer nu sunt la fel de mâhnite ca şi ea şi 
refuzând-o categoric pe Elinor, care se oferise s-o 
însoţească, plecă, lăsându-le singure tot restul dimineţii. 
Elinor, cu inima grea, dându-şi seama de necazul pe care 
avea să-l 
pricinuiască şi înțelegând, după scrisoarea ce-o primise 
Marianne, cât de puţin izbutise s-o pregătească pe mama 

lor, se apucă să-i scrie, pentru a-i relata cele întâmplate 
rugând-o să-i comunice ce urmează să facă ele; 
Marianne, care venise şi ea în salon după plecarea 
doamnei Jennings, rămase neclintită la masa unde scria 
Elinor, urmărind mişcările peniţei, foarte necăjită că sora 
ei trebuie să ducă la îndeplinire o sarcină atât de grea. Şi 
încă şi mai sincer necăjită gândindu-se la efectul ce-l va 
avea această veste asupra mamei ei. 

Astfel se scurse cam un sfert de oră, când Marianne, ai 
cărei nervi nu mai puteau suporta un zgomot brusc, 
tresări speriată, auzind o bătaie în uşă. 

— Cine poate fi? se întrebă Elinor. Şi încă atât de 
devreme. Credeam că nu avem să ne mai temem de 
nimeni. 

Marianne se duse la fereastră. 

— E -colonelul Brandon, spuse ea enervată. De el 
trebuie să ne temem întotdeauna. 

— N-are să intre când o să afle că doamna Jennings nu 
este acasă. 

— Nu mă bazez eu pe una ca asta, spuse ea grăbindu- 
se să se retragă în camera lor. Un om care n-are ce face 
cu timpul lui. Nu-şi dă seama că-i deranjează pe ceilalţi. 

Presupunerea ei se dovedi a fi adevărată, deşi se baza 
pe o eroare şi-o nedreptate; căci colonelul Brandon intră 
în casă; şi Elinor, care era sigură că venise îngrijorat fiind 
pentru Marianne şi care îi citi această îngrijorare în 
expresia lui tulburată şi tristă şi în întrebarea scurtă, dar 
profund emoţionată pe care i-o puse în legătură cu 
sănătatea surorii ei, o condamnă în gând pe Marianne 
pentru că îi acordă atât de puţină stimă. 

După ce o salută îi spuse: 

— Am întâlnit-o pe doamna Jennings în Bond Street: 
ea m-a îndemnat să vin încoace şi m-am consolat cu 
gândul că am să te găsesc numai pe dumneata, fiindcă 
tineam foarte mult să te întâlnesc singură. Scopul meu..; 

dorinţa mea... singura mea dorinţă e de a sta de vorbă cu 
dumneata... Sper, cred că voi aduce mângâiere; nu, nu 
trebuie să folosesc cuvântul mângâiere... sau nu 
imediat... ci mai curând convingere, o convingere care să 
rămână în mintea surorii dumitale. Imi vei permite să-mi 
arăt consideraţia ce-o am pentru ea, pentru dumneata, 
pentru mama dumitale, relatându-ţi nişte împrejurări, 
mânat fiind de o foarte sinceră afecţiune... de o dorinţă 
adevărată de a vă fi de folos... sper că nu greşesc - deşi 
însuşi faptul că mi-au trebuit atâtea ore ca să mă conving 
că am dreptate în ceea ce intenţionez să fac - înseamnă 
că am motive să cred că nu mă înşel... 

Se opri. 

— Te înţeleg, îi spuse Elinor. Ai ceva să-mi spui despre 
domnul Willoughby, ceva care ne va ajuta să-i cunoaştem 
şi mai bine caracterul. Vei face un act de adevărată 
prietenie faţă de Marianne, spunându-ne tot ce ştii. Îţi voi 
rămâne foarte îndatorată pentru orice informaţie ce mi-ai 
putea-o da în această privinţă, iar recunoştinţa ei o vei 
dobândi cu timpul. Te rog, spune-mi tot ce ştii. Te rog... 

— Îţi voi spune; ca să fiu scurt, în octombrie, când am 

plecat de la Barton... dar nu vei înţelege dacă îmi încep 
povestirea doar de atunci... trebuie să o încep mai 
dinainte. Ai să constati, domnişoară Dashwood, că sunt 
un foarte prost povestitor; -nici nu ştiu bine de unde s-o 
iau. 
Va trebui, cred, să-ţi spun câteva cuvinte despre mine 
însumi şi am s-o fac pe scurt. Nu prea sunt ispitit să spun 
multe despre un asemenea subiect, zise el, oftând din 
adâncul inimii. 

Se opri o clipă să-şi adune gândurile şi apoi, suspinând 
din nou, continuă: 

— Probabil că nu-ţi mai aduci de loc aminte de o 
discuţie (nu cred să-ţi fi făcut vreo impresie)... de o 
conversaţie pe care am avut-o într-o seară la Barton 

Park... o seară în care se dansa... şi-n care ţi-am pomenit 
de o tânără pe care o cunoscusem eu odată şi care 
semăna, într-o oarecare măsură, cu sora dumitale 
Marianne. 

— Ba da, îi răspunse Elinor, îmi aduc aminte. 

Colonelul păru încântat la auzul acestei confirmări şi 
adăugă: 

— Dacă nu cumva mă înşală nesiguranța şi părtinirea 
unei amintiri pline de duioşie, între ele două există o 
puternică asemănare, fizică şi spirituală. Avea aceeaşi 
inimă caldă, aceeaşi nerăbdare a imaginaţiei şi a minţii. 
Această tânără era una dintre rudele mele cele mai 
apropiate, orfană din copilărie, fiind în grija tatălui meu. 
Eram cam de aceeaşi vârstă şi-am fost încă din primii ani 
de viaţă prieteni şi camarazi de joacă. Nu pot să-mi 
amintesc să n-o fi iubit vreodată pe Eliza; şi dragostea 
mea pentru ea, pe măsură ce creşteam, s-a dovedit a fi 
aşa cum, poate că, judecându-mă după gravitatea mea 
tristă şi sumbră de acum, nu ţi-ai putea închipui că aş fi 
fost în stare s-o simt vreodată. A ei, pentru mine, cred că 
era tot atât de fierbinte ca dragostea surorii dumitale 
pentru Willoughby şi a fost la fel de nefericită, deşi din cu 
totul alte motive. La şaptesprezece ani am pierdut-o 
pentru totdeauna. S-a căsătorit, împotriva dorinţei ei, cu 
fratele meu. Avea o avere mare şi moşia familiei noastre 
era împovărată de datorii. Mă tem că asta e tot ce pot 
spune despre comportarea aceluia care i-a fost în acelaşi 
timp unchi şi tutore. Fratele meu n-o merita; nici măcar n- 
o iubea. Am sperat că dragostea ei pentru mine o va 
ajuta să treacă prin toate situaţiile grele, şi un timp aşa a 
şi fost; dar până la urmă situaţia nenorocită în care se 
afla, căci se lovea de multă răutate, îi înfrânse curajul şi 
deşi îmi promisese că nimic... dar cât de prost îţi mai 
istorisesc lucrurile! Nici nu ţi-am pomenit cum s-a ajuns la 
toate acestea. Nu mai aveam decât câteva ore ca să 

fugim împreună în Scoţia. Dar trădarea sau prostia fetei 
de serviciu a verişoarei mele ne-a dat de gol. Am fost 
surghiunit în casa unei rude ce locuia foarte departe, iar 
ei nu i s-a îngăduit nicio libertate, nu i s-a dat voie să 
apară în societate, să se amuze în vreun fel oarecare, 
până ce tata nu şi-a impus punctul de vedere. Mă 
încrezusem prea mult în curajul ei şi lovitura pe care-am 
primit-o a fost foarte grea; dar dacă măcar căsătoria ei ar 
fi fost fericită, aşa tânăr cum eram, m-aş fi împăcat cu 
situaţia în câteva luni sau cel puţin n-ar trebui să mă 
jeluiesc acum. Dar nu s-a întâmplat aşa. Fratele meu nu 
ţinea de loc la ea; plăcerile lui erau altfel decât s-ar fi 
cuvenit să fie şi s-a purtat prost cu ea chiar de la început. 
Rezultatul acestei comportări, faţă .de o minte atât de 
tânără, de vioaie şi de lipsită de experienţă ca aceea a 
doamnei Brandon, a fost cât se poate de firesc. La 
început s-a resemnat faţă de situaţia ei nenorocită, şi-ar fi 
fost foarte bine dacă n-ar fi trebuit să-şi înfrângă 
regretele pe care le avea când îşi aducea aminte de mine. 
Dar este oare de mirare că, alături de un bărbat care o 
provoca să fie necredincioasă şi fără vreun prieten care s- 
o sfătuiască să fie cuminte (căci tatăl meu n-a mai trăit 
decât vreo câteva luni după căsătoria lor, iar eu eram cu 
regimentul în Indiile Orientale), este oare de mirare că a 
decăzut? Poate că dac-aş fi rămas în Anglia... dar gândul 
meu a fost să contribui la fericirea lor plecând pentru 
câţiva ani de lângă ea, în care scop mi-am şi obţinut 
mutarea. Lovitura pe care mi-a dat-o căsătoria ei, 
continuă el cu un glas foarte agitat, a fost o nimica toată, 
a fost un fleac faţă de ce-am simţit când am auzit despre 
divorţul ei, cam la vreo doi ani după aceea. Această 
lovitură m-a făcut să devin atât de mohorât... şi chiar şi- 
acum amintirea a ceea ce am suferit... 

Nu mai putu scoate un singur cuvânt şi, ridicându-se în 
grabă, se plimbă câteva minute prin odaie. Impresionată 
de cele ce auzise de la el şi încă şi mai mult de suferinţa 

lui, Elinor nu era: în stare să vorbească. Brandon observă 
cât îi pare ei de rău şi apropiindu-se, îi luă mâna, i-o 
strânse şi i-o sărută cu un respect plin de recunoştinţă. 
După încă vreo câteva minute de tăcere, reuşi să 
continue calm: 

— Trecuseră trei ani de la acel nefericit eveniment, 
când m-am întors în Anglia. Prima mea grijă, după ce-am 
sosit, a fost, fireşte, să o caut; dar încercările mele de ao 
găsi fură tot atât de neizbutite pe cât erau de triste. N-am 
putut decât să dau de urma primului bărbat care o 
sedusese şi aveam toate motivele să mă tem că îl 
părăsise doar spre a se cufunda şi mai mult într-o viaţă 
de desfrâu. Pensia pe care o primea prin lege nu era pe 
potriva averii ei .şi nici nu era suficientă să o întreţină în 
mod confortabil; de la fratele meu am aflat că, în urmă cu 
câteva luni, transmisese unei alte persoane dreptul de a 
folosi această pensie. Fratele meu îşi închipuia, şi cu cât 
calm, că risipa ei, mizeria de care fusese urmată, o 
obligaseră să dispună astfel de pensie, pentru a ieşi din 
vreun impas. Până la urmă, însă, doar la şase luni de la 
întoarcerea mea în Anglia, am reuşit totuşi s-o găsesc. 
Afecţiunea faţă de un fost servitor de-al meu, care 
avusese după aceea o soartă nefericită, m-a făcut să-l 
vizitez într-o casă mizeră unde era ţinut închis pentru că 
era datornic; şi-acolo, în aceeaşi casă, închisă din aceleaşi 
motive, am găsit-o pe nefericita mea cumnată. Era atât 
de schimbată, atât de ofilită, de istovită din pricina a tot 
felul de suferinţe cumplite! Greu mi-a venit să cred că 
fiinţa nefericită şi firavă din faţa mea era ce mai 
rămăsese din fata sănătoasă, înfloritoare, fermecătoare 
pe care o iubisem odată la nebunie! Ce-am suferit când 
am văzut-o în hâlul în care se afla... dar n-am dreptul să 
te mai necăjesc descriindu-ţi toate acestea... şi-aşa te-am 
mâhnit: prea mult... Că după toate aparentele era într-un 
stadiu foarte avansat de tuberculoză, a fost pentru mine, 
da, în situaţia în-care se afla, a fost pentru mine cea mai 

mare mângâiere: Viaţa nu-i mai putea oferi nimic, decât 
răgazul să se pregătească mai bine de moarte. Am mutat- 
o într-o locuinţă foarte confortabilă, unde se bucura de o 
bună îngrijire; am vizitat-o zilnic cât a mai trăit; am fost 
alături de ea în ultimele clipe ale vieţii. 

Se opri din nou spre a-şi mai reveni puţin; printr-o 
exclamaţie plină de duioşie, Elinor îşi manifestă mâhnirea 
ce-o simţea faţă de soarta nefericitei lui prietene. 

— Sper, spuse el, că sora dumitale n-o să fie jignită de 
asemănarea pe care o găsesc între ea şi biata mea rudă 
dezonorată. Soarta lor, norocul lor nu pot fi la fel. Dacă 
firea blândă a verişoarei mele ar fi fost apărată de o 
minte hotărâtă sau de o căsătorie fericită, ar fi putut 
deveni aşa cum veţi ajunge să o vedeţi pe Marianne. Dar 
de ce ţi-am spus toate acestea? S-ar părea că te-am 
necăjit degeaba. 
Oh, domnişoară Dashwood... o poveste ca asta... 
neistorisită de paisprezece, ani... e foarte greu de 
reprodus, crede-mă! Dar promit să fiu mai adunat, mai 
concis. Mi-a lăsat în grijă unicul ei copil, o fetiţă, vlăstarul 
primei ei legături vinovate, care avea pe atunci vreo trei 
ani. Işi iubea copila şi a ţinut-o întotdeauna alăturea de 
ea. Imi încredința ceva valoros, ceva preţios şi cu dragă 
inimă mi-aş fi îndeplinit îndatorirea faţă de fetiţă, 
ocupându-mă chiar eu de educaţia ei, dacă situaţia mea 
şi a ei mi-ar fi putut-o permite; dar eu n-aveam familie, n- 
aveam cămin, aşa că micuța Eliza fu dată la un internat: 
Mă duceam s-o văd ori de câte ori îmi era cu putinţă; şi 
după moartea fratelui meu (care a survenit acum cinci ani 
lăsându-mă  mogştenitorul averii familiei) m-a vizitat 
adesea la Delaford. Spuneam despre ea că este o rudă 
îndepărtată, dar îmi dau foarte bine seama că în general 
am fost bănuit că între noi există o legătură mult mai 
strânsă. Cu trei ani în urmă (tocmai împlinise paisprezece 
ani) am scos-o de la şcoală şi-am dat-o în grija unei femei 
foarte respectabile, ce locuia în Dorsetshire, care se mai 

îngrijea de alte: patru sau cinci fete cam de aceeaşi 
vârstă, şi timp de doi ani am avut toate motivele să fiu 
mulţumit de felul în care se aranjaseră lucrurile. Dar în 
februarie, anul trecut, sunt aproape douăsprezece luni de 
atunci, a dispărut dintr-o dată. La rugămintea ei 
insistentă îi dădusem voie (în mod cu totul imprudent, 
cum s-a dovedit mai târziu) să se ducă la Bath, împreună 
cu una dintre tinerele ei prietene, care-l însoțea acolo pe 
tatăl ei obligat să-şi vadă de sănătate. Ştiam că este un 
om foarte cumsecade şi aveam o părere bună şi despre 
fata lui - o părere mai bună decât merita; căci, deşi 
cunoştea desigur întreaga situaţie, n-a vrut să-mi spună 
absolut nimic, păstrând secretul cu încăpățânare şi în 
mod cu totul nechibzuit. Tatăl ei era un om bine 
intenţionat, dar nu prea isteţ, aşa că n-a putut să-mi dea 
nicio informaţie, fiindcă fusese obligat să stea mai mult în 
casă, în timp ce fetele hoinăreau prin tot oraşul. Intrând 
în legătură cu cine le poftea inima; bătrânul încercă să 
mă convingă, fiind şi el încredinţat de ce îmi spune, că 
fiica lui n-are absolut niciun amestec în toată afacerea. Pe 
scurt, n-am putut afla nimic altceva decât că plecase, iar 
ce s-a mai întâmplat în următoarele opt luni a rămas doar 
de domeniul presupunerilor. Cred că oricine îşi poate 
închipui la ce m-am gândit, de ce m-am temut, şi pe 
deasupra cât am suferit. 

— Doamne, Dumnezeule, strigă Elinor, să fi fost oare... 
să fi fost oare Willoughby? 

— Primele ştiri pe care le-am avut de la Eliza le-am 
primit printr-o scrisoare pe care mi-a trimis-o chiar ea în 
octombrie, anul trecut. Mi-a fost adusă de la Delaford şi 
mi-a fost înmânată chiar în dimineaţa când intenţionam 
să mergem în excursie la Whitwell; de aceea am plecat 
atât de brusc şi sunt sigur că plecarea mea trebuie să fi 
părut atunci curioasă la toată lumea, ba cred că unii au 
fost 
chiar şi jigniţi. Presupun că domnul Willoughby, când mă 

critica din priviri pentru lipsa de politeţe de care mă 
făceam vinovat, împiedicându-le excursia, nici nu visa că 
eram chemat ca să aduc alinare unei fete pe care o 
nenorocise; dar la ce-ar fi folosit, chiar dac-ar fi ştiut-o? Ar 
fi fost mai puţin vesel sau mai puţin fericit, când i-ar fi 
zâmbit sora dumitale? Nu. Căci el săvârşise ceva ce 
niciun bărbat cu simţire n-ar fi putut-o face. O 
abandonase pe fata de a cărei tinereţe şi nevinovăție 
profitase, lăsând-o nespus de nefericită, fără să-i asigure 
o casă onorabilă, fără ajutor, fără prieteni, fără să-i spună 
unde plecase! O părăsise, promiţându-i că se va întoarce; 
nici nu s-a întors, nici nu i-a scris, şi nici nu i-a adus vreo 
mângâiere sau vreun ajutor. 

— Dar asta le întrece pe toate! exclamă Elinor. 

— Acum îţi poţi da seama ce fel de om este: un 
cheltuitor şi-un desfrânat, mai rău chiar decât amândouă 
laolaltă. 

Ştiind toate acestea, şi ştiindu-le de-atâtea săptămâni, îţi 
închipui ce trebuie să fi încercat, când mi-am dat seama 
că sora dumitale ţine la el mai mult decât oricând şi fiind 
încredinţat că urmează să se mărite cu el: imaginează-ţi 
ce trebuie să fi simţit, gândindu-mă cu îngrijorare la 
întreaga dumitale familie. Când am trecut pe aici 
săptămâna trecută şi te-am găsit singură, am venit 
hotărât să aflu care-i adevărul, deşi nu eram prea hotărât 
ce voi face când îl voi şti. Cred că atunci atitudinea mea 
trebuie să ţi se fi părut curioasă, dar-acum ai s-o înţelegi: 
Să vă las pe toate să fiţi înşelate, să o văd pe sora 
dumitale... dar ce puteam face? Nu puteam spera că 
amestecul meu ar fi putut avea vreo şansă de succes; şi 
uneori mă gândeam că Willoughby s-ar mai putea 
îndrepta sub influenţa surorii dumitale. Dar acum, după 
ce s-a comportat în felul acesta ruşinos, cine mai ştie ce 
intenţii: o fi avut faţă de ea? Oricare i-ar fi fost însă 
gândurile, poate că acum domnişoara Marianne o să fie, 
şi fără îndoială “că va fi de aci înainte, mulţumită de 

întorsătura pe care au luat-o lucrurile, când are să se 
gândească la cele ce i s-au întâmplat bietei mele Eliza, 
când are să chibzuiască la situaţia nenorocită şi fără de 
speranţă a acestei biete copile, când are să şi-o închipuie 
iubindu-l atât de mult, cum îl iubeşte şi ea, făcându-şi 
mereu  reproşuri, care au s-o chinuie toată viaţa. 
Cred că dacă are să se compare cu Eliza, asta are să-i fie 
de ajutor. Are să-şi dea seama că suferinţele ei nu 
înseamnă mare lucru; nu sunt rezultatul unei purtări 
nepotrivite din partea ei şi n-o pot face de ruşine. 
Dimpotrivă, cei ce-i sunt prieteni o vor aprecia şi mai mult 
încă. Ingrijorarea pricinuită de suferinţele ei şi respectul 
pentru curajul ei în faţa acestora vor spori ataşamentul 
prietenilor ei. Dar în orice caz fac apel la discernământul 
dumitale, domnişoară Elinor, când va fi vorba să-i 
transmiţi toate cele ce ţi le-am spus. Sigur că dumneata 
ştii cel mai bine ce efect vor avea; dacă n-aş fi crezut cu 
convingere şi din toată inima că i-ar putea fi de vreun 
folos, că ar putea-o face să regrete mai puţin, n-aş fi 
îndrăznit să te supăr vorbindu-ţi despre necazurile familiei 
mele, şi făcându-te poate să crezi că am ţinut în felul 
acesta să cresc în ochii voştri, în detrimentul altora. 

Elinor îi mulţumi pentru tot ce: aflase de la el cu 
profundă recunoştinţă, fiind asigurată că Marianne va 
avea într-adevăr de profitat când va afla cele ce-i 
istorisise colonelul Brandon. 

— Ceea ce m-a îndurerat mai mult-ca orice, spuse ea, a 
fost felul în care s-a străduit să-l găsească nevinovat, căci 
asta o face să sufere mai mult decât dacă ar fi 
încredinţată de nemernicia lui. Acum, chiar dacă va suferi 
cumplit la început, sunt sigură că în curând are să se 
simtă mai bine. 

Apoi, după o scurtă pauză, continuă: 

— L-ai mai văzut vreodată pe domnul Willoughby, de 
când ai plecat de la Barton? 

— Da, răspunse el grav. L-am mai văzut o dată. N-am 
putut evita o anumită întâlnire cu el. 

Surprinsă de maniera lui, Elinor îl privi speriată, 
întrebând: 

— Cum?! L-ai întâlnit ca să... 

— Nu l-aş fi putut întâlni în niciun alt chip. Eliza îmi 
mărturisise, deşi aproape împotriva voinţei ei, numele 
iubitului; şi când Willoughby veni la Londra, cam la două 
săptămâni după sosirea mea, ne-am dat întâlnire; el 
pentru a-şi apăra comportarea, eu pentru a i-o pedepsi. 
Niciunul dintre noi n-a fost rănit şi de aceea vestea 
înfruntării noastre nu s-a mai răspândit. 

Elinor oftă, gândindu-se că n-ar fi fost nevoie ca duelul 
să aibă loc; dar presupuse că nu este de condamnat când 
un bărbat şi un soldat îl consideră necesar. 

— Asta a fost nefericita asemănare dintre soarta 
mamei şi a fiicei, spuse colonelul Brandon, după o pauză. 
Prea puţin am reuşit să-mi îndeplinesc misiunea. 

— Şi Eliza mai e la Londra? 

— Nu, de îndată ce şi-a revenit din lehuzie, căci atunci 
când am dat de urma ei tocmai trebuia să nască, am dus- 
o la ţară împreună cu copilul ei şi de atunci stă acolo. 

Apoi, aducându-şi aminte că o desparte probabil pe 
domnişoara Elinor de sora ei, îşi încheie vizita, primind din 
nou aceleaşi asigurări de recunoştinţă din partea ei şi, 
părăsind-o, o lăsă pe Elinor cu inima plină de compasiune 
şi respect faţă de el. 


CAPITOLUL XXXII 


Când, foarte curând după aceea, domnişoara 
Dashwood îi relată toate amănuntele acestei conversații 
surorii ei, efectul pe care-l avu asupra acesteia nu fu pe 
de-a-ntregul acela pe care Elinor sperase să-l vadă. Nu că 


228 


Jane Austen 


Marianne n-ar fi dat crezare la tot ce i se povestise, căci 
ascultă întreaga relatare cu o atenţie răbdătoare şi 
supusă; nu făcu nicio obiecţie şi nicio remarcă, nu încercă 
să-i ia apărarea lui Willoughby şi, prin lacrimile pe care le 
vărsă, dovedi că-şi dă seama de vinovăția lui. Dar, deşi 
această comportare o asigură pe Elinor că sora ei a fost, 
în sfârşit, convinsă de vinovăția lui Willoughby, deşi 
observă cu satisfacţie efectul vorbelor ei, prin aceea că 
ea nu-l mai evita pe colonelul Brandon, când trecea pe 
acolo, prin aceea că stătea de vorbă cu el, şi chiar de 
bunăvoie, arătându-i un fel de respect plin de înţelegere, 
deşi observă că este mai puţin irascibilă decât până 
atunci, nu o văzu însă mai puţin nefericită. Starea ei de 
spirit ajunse să capete un oarecare echilibru, dar acest 
echilibru se manifesta printr-o tristețe  mohorâtă. 
Pierderea pe care o simţi când îşi dădu seama de 
adevăratul caracter al lui Willoughby însemnă pentru ea o 
lovitură şi mai puternică încă decât aceea ce-o primise 
atunci când văzuse că a pierdut dragostea lui. Felul în 
care el profitase de domnişoara Williams şi cum o 
părăsise după aceea, nefericirea acelei biete fete şi 
îndoielile ce le avea cu privire la intenţiile pe care el ar fi 
putut să le aibă faţă de ea, Marianne, însemnau o povară 
atât de grea pentru mintea ei, încât nu îndrăznea să-i 
spună nici măcar lui Elinor tot ce simţea, şi faptul că 
mocnea în tăcere meditând la supărările ei o îndurera pe 
sora ei mult mai mult decât dacă Marianne i-ar fi vorbit 
deschis despre ele, dacă ea i le-ar fi mărturisit ori de câte 
ori simţea nevoia. 

Dacă ar fi să relatăm cele spuse şi simţite de doamna 
Dashwood atunci când a primit scrisoarea lui Elinor şi a 
răspuns la ea, ar însemna doar să repetăm cele spuse şi 
simţite de fiicele ei; o dezamăgire aproape la fel de 
chinuitoare ca şi aceea a Mariannei şi o indignare încă şi 
mai mare ca a lui Elinor. Primiră scrisori lungi, una după 
alta, prin care ea le arăta tot ce suferea şi gândea, prin 

care-şi exprima îngrijorarea plină de solicitudine faţă de 
Marianne şi o implora să-şi înfrunte cu curaj nenorocirea. 
Profundă, într-adevăr, trebuie să fi fost durerea 
Mariannei, dacă mama ei o putea astfel îmbărbăta! 
Umilitoare şi înjositoare trebuie să fi fost sursa acelor 
regrete, pe care dorea să nu le mai simtă Marianne! 

Împotriva a tot ceea ce i-ar fi putut aduce mângâiere, 
doamna Dashwood hotărâse că ar fi fost mai bine pentru 
Marianne să fie, în acele momente, oriunde altundeva 
decât la Barton, unde tot ce i-ar fi căzut sub ochi i-ar fi 
adus aminte de trecut şi ar fi mâhnit-o peste măsură, 
făcându-l pe Willoughby să-i apară mereu în gând, aşa 
cum îl văzuse acolo întotdeauna. Aşa că, ea le recomandă 
fetelor ei să nu-şi scurteze nici într-un caz vizita la Londra, 
a cărei durată, deşi nimeni n-o stabilise cu precizie, urma, 
după impresia tuturor, să fie de cel puţin cinci-şase 
săptămâni. Acolo aveau să se bucure fără doar şi poate 
de tot felul de îndeletniciri, de preocupări, de o societate 
pe care nu o puteau avea sau întâlni la Barton şi care ar fi 
reuşit, după cum spera, să o mai potolească din când în 
când pe 
Marianne, în aşa fel încât să se mai intereseze şi de alte 
lucruri şi să se amuze cât de cât, chiar dacă ea respingea 
în momentul acela asemenea idee. 

Doamna Dashwood îşi închipuia că primejdia de a-l 
reîntâlni pe Willoughby era tot atât de mică la Londra ca 
şi la ţară, căci Willoughby n-avea ce- mai căuta în casele 
celor ce se considerau prietenii Mariannei. Aşa că dacă nu 
se puteau întâlni intenţionat, nu trebuiau să se lase 
expuşi neglijenţei de a se întâlni din întâmplare, dar 
şansa aceasta era mult mai mică în îmbulzeala din 
Londra, decât în sihăstria de la Barton, unde ar fi fost 
poate obligat să facă o vizită la Allenham, cu ocazia 
căsătoriei lui, pe care doamna Dashwood o ‘considera 
acum foarte sigură, deşi la început se gândise la ea doar 
ca la o simplă eventualitate. 

Şi mai avea încă un motiv de a dori ca fetele ei să 
rămână acolo; aflase, printr-o scrisoare pe care o primise 
de la fiul ei vitreg, că el şi soţia lui aveau să sosească la 
Londra cam pe la mijlocul lunii februarie şi socotea că e 
bine ca ele să-şi vadă din când în când fratele. 

Marianne promisese să se lase călăuzită de părerile 
mamei ei, aşa că li se supuse, fără împotrivire, deşi ar fi 
vrut şi s-ar fi aşteptat la cu totul altceva, deşi considera 
hotărârea mamei ei ca fiind cu totul greşită, bizuindu-se 
pe motive eronate; şi deşi, cerându-i să rămână în 
continuare la Londra, o lipsea de singurul lucru ce-i putea 
alina cu adevărat nefericirea, de duioşia mamei ei de care 
s-ar fi putut bucura direct şi o condamna să vadă o 
societate şi nişte scene ce n-aveau să-i mai lase nici 
măcar o clipă de linişte. 

O mângâia însă mult gândul că ceea ce trebuia să 
însemne un rău pentru ea avea să fie un bine pentru sora 
ei; iar Elinor, pe de altă parte, bânuind că n-are să-l 
poată evita cu totul pe Edward, se consola cu ideea că, 
deşi prelungirea vizitei lor nu putea fi decât un prilej de 
nefericire pentru ea, îi va face Mariannei mai mult bine 
decât o întoarcere imediată în Devonshire. 

Grija ei, de a o face pe sora sa să nu audă niciodată 
menţionându-se numele lui Willoughby se dovedi într- 
adevăr a fi utilă. Deşi fără să-şi dea seama de acest lucru, 
Marianne profită de pe urma ei, căci nici doamna 
Jennings, nici sir John, şi nici măcar doamna Palmer nu 
mai vorbiră despre el în prezenţa ei. Elinor ar fi vrut ca şi 
ea să fie scutită de comentariile lor, dar acest lucru fu 
imposibil şi fu obligată să asculte, zi de zi, indignarea 
tuturora. 

Sir John nu putea crede posibil un asemenea lucru. 
Un om despre care întotdeauna avusese motive să aibă o 
părere atât de bună! Un tânăr atât de simpatic! Nu 
credea să existe un călăreț mai îndrăzneţ în întreaga 

Anglie! Era ceva cu totul inexplicabil! Din partea lui n- 
avea decât să se ducă la naiba! Pentru nimic în lume n- 
avea să-i mai adreseze vreo vorbă, oriunde s-ar fi 
întâmplat să-l întâlnească! Nu, nici măcar de-ar fi fost să 
fie împreună în hăţişurile de pe lângă Barton şi să 
trebuiască amândoi să aştepte două ore în şir. Ce individ 
ticălos! Ce câine mincinos! Şi când te gândeşti că ultima 
dată când se întâlniseră se oferise să-i dăruiască unul 
dintre căţeluşii lui, Folly! Dar cu asta s-a sfârşit totul! 

În felul ei, doamna Palmer era la fel de supărată. 
Era hotărâtă să înceteze numaidecât orice legături cu el şi 
era foarte mulţumită că de fapt nici nu făcuse cunoştinţă 
cu el. Ce n-ar fi dat să fie Combe Magna mai departe de 
Cleveland; dar asta n-avea nicio importanţă, căci oricum 
era mult prea departe ca să-i viziteze moşia; îl ura atât de 
mult, încât era hotărâtă să nu-i mai pomenească 
niciodată numele şi avea să le spună tuturor cunoştinţelor 
ei ce om de nimica este. 

Doamna Palmer îşi arătă bunăvoința, încercând să afle 
cât mai multe amănunte în legătură cu apropiata 
căsătorie şi să i le comunice lui Elinor. Curând fu în 
măsură să le spună cine avea să le construiască noua 
caleaşcă, de ce pictor era făcut portretul domnului 
Willoughby şi la ce magazin puteau fi văzute rochiile 
domnişoarei Grey. 

Nepăsarea calmă şi politicoasă a ladyei Middleton în 
această privinţă: fu un fericit prilej de uşurare pentru 
starea de spirit în care se găsea Elinor, care era adesea 
foarte deprimată din pricina amabilităţii zgomotoase a 
celorlalţi. Era un motiv de consolare pentru ea să ştie că 
cel puţin una dintre persoanele din cercul lor de prieteni 
nu manifestă interes în această privinţă; era o mare 
mângâiere pentru ea să ştie că există cel puţin cineva 
care, atunci când o întâlneşte, nu manifestă vreun 
sentiment de curiozitate, căutând să afle amănunte, şi 

nici îngrijorare pentru sănătatea surorii ei. 

Orice însuşire este uneori apreciată, ţinând seama de 
condiţiile de moment, mai mult decât merită cu adevărat; 
şi Elinor era uneori atât de obosită de condoleanţele prea 
amabile, încât ajunsese să considere buna creştere a fi 
mai de folos decât bunătatea. 

Lady Middleton îşi exprima ceea ce simţea pentru tot 
ce se întâmplase exclamând, o dată sau de două ori pe zi, 
dacă subiectul era luat în discuţie: „Este de-a dreptul 
scandalos!” , fără a manifesta nici cea mai mică emoție şi 
fără să-şi mai aducă aminte un cuvânt despre întreaga 
chestiune; şi după ce-şi sprijinise în felul acesta 
demnitatea propriului ei sex şi după ce criticase cu 
hotărâre defectele celuilalt, se consideră liberă să se 
îngrijească de propriile ei reuniuni şi se hotărî, aşadar 
(deşi oarecum împotriva părerii lui sir John), că, deoarece 
doamna Willoughby va fi o femeie mondenă şi în acelaşi 
timp bogată, ea, lady Middleton, îi va lăsa cartea ei de 
vizită, de îndată ce se va mărita. 

Felul delicat, neostentativ în care se interesa colonelul 
Brandon n-o supăra niciodată pe Elinor. El îşi câştigase cu 
prisosinţă dreptul de a discuta cu intimitate despre 
dezamăgirea surorii ei, prin zelul prietenos cu care se 
străduise să i-o mai aline şi stăteau întotdeauna de vorbă, 
încrezându-se unul în celălalt. Cea mai de seamă răsplată 
pentru penibilul efort ce-l făcuse în a-şi dezvălui durerile 
trecute şi umilinţele prezente o primea când privirile pline 
de înţelegere ale Mariannei se opreau uneori asupra lui şi 
când îi auzea glasul blând, ori de câte ori era obligată sau 
se simţea obligată să-i vorbească (deşi acest lucru nu se 
întâmpla prea adesea). Aceste manifestări îl asigurau că 
eforturile lui o făcuseră să-l privească mai binevoitor şi tot 
ele o făceau pe Elinor să spere că această bunăvoință va 
spori cu timpul; dar doamna Jennings, care nu cunoştea 
adevărata stare de lucruri, care ştia numai că Brandon 

este la fel de grav ca de obicei, şi că ea nu-l poate 
convinge nici să facă cererea în căsătorie şi nici să-i 
încredinţeze ei această misiune, începu, cam după vreo 
două zile, să creadă că nu se vor mai cununa pe la 
Sânziene. Ci tocmai la toamnă, iar după vreo săptămână 
să fie încredinţată că nunta nici nu va mai avea loc. Buna 
înţelegere dintre colonel şi Elinor părea mai degrabă să 
arate că onoarea de a deveni stăpâna dudului, à canalului 
şi a boschetului de tisă îi va reveni ei; şi câtăva vreme 
doamna Jennings încetă cu desăvârşire să se mai 
gândească la domnul Ferrars. 

Cam pe la începutul lunii februarie, la vreo două 
săptămâni după ce Marianne primise scrisoarea lui 
Willoughby, Elinor avu penibila misiune de a-i aduce la 
cunoştinţă că s-a însurat. Avusese grijă să i se transmită 
vestea mai întâi ei, de îndată ce se află că s-a oficiat 
ceremonia, deoarece voia ca Marianne să nu afle de acest 
lucru de prin ziare, pe care le cerceta cu înfrigurare în 
fiecare dimineaţă. 

Marianne primi vestea hotărâtă fiind să nu se tulbure; 
nu făcu niciun comentariu în legătură cu ea şi, la început, 
nu vărsă lacrimi; dar nu mult după aceea izbucni în plâns, 
fără să vrea, şi tot restul zilei fu într-o stare jalnică, 
asemănătoare cu aceea în care fusese atunci când aflase 
că evenimentul urma să aibă loc. 

Tânăra pereche părăsi Londra curând după nuntă; şi 
Elinor speră că acum va reuşi s-o convingă pe sora ei - 
care nu mai ieşise din casă de când primise lovitura - să 
iasă câte puţin în oraş, aşa cum făcuse de atâtea ori, 
deoarece acum nu mai exista nicio primejdie să-i 
întâlnească pe vreunul din cei doi. 

Cam pe atunci, cele două domnişoare Steele, care 
sosiseră de curând în casa verişoarei lor, în Bartlett's 
Buildings, Holborn, se prezentară din nou în faţa rudelor 
lor mai nobile din Conduit şi Berkeley Street şi fură 

primite de toată lumea cu multă cordialitate. 

Doar Elinor nu se bucură să le vadă. Prezenţa lor o 
făcea întotdeauna să sufere, şi abia dacă putu să 
răspundă cu amabilitate la nemaipomenita bucurie 
manifestată de 
Lucy, când află că mai este încă la Londra. 

— Aş fi fost foarte dezamăgită să nu te mai fi întâlnit 
aici, spuse ea de mai multe ori, subliniind cât putu mai 
mult cuvântul mai. Dar ştiam eu că am să te întâlnesc. 
Eram aproape sigură că n-o să pleci atât de repede din 
capitală, deşi ştii, cred, că la Barton mi-ai; spus că nu 
intenţionezi să rămâi mai mult de-o lună. Dar am socotit 
încă de pe atunci că ai să te răzgândeşti până la urmă. 
Ar fi fost mare păcat să pleci înainte de a fi sosit fratele şi 
sora dumitale. Şi sunt încredinţată că acum n-ai niciun 
motiv să te grăbeşti. Sunt grozav de bucuroasă că nu te- 
ai ținut de cuvânt. 

Elinor o înţelese perfect şi fu silită să facă apel la toată 
stăpânirea ei de sine pentru a-i da impresia că nu o 
înţelege. 

— Ei, dragele mele, spuse doamna Jennings, cum aţi 
călătorit? 

— Nu cu diligenţa, vă asigur, replică domnişoara Steele 
cea mare, entuziasmându-se dintr-o dată; am venit cu 
trăsura tot drumul şi pot să vă asigur că am fost însoţite 
de un domnişor foarte elegant. Preotul Davies tocmai 
venea la Londra şi ne-am gândit că n-ar fi rău să venim şi 
noi cu trăsura; şi s-a purtat ca un domn şi-a plătit cu 
zece-doisprezece şilingi mai mult decât noi. 

— O, o, exclamă doamna jennings; foarte drăguţ, şi 
sunt sigură, garantez chiar, că preotul nu e însurat. 

— Asta-i acum, răspunse domnişoara Steele cea mare, 
râzând afectată şi făcând-o pe mironosiţa. Toată lumea 
râde de mine în legătură cu preotul şi nu ştiu de ce. 
Verişoarele mele spun că sunt sigure c-am făcut o 

cucerire; dar în ce mă priveşte, credeţi-mă, vă rog, că 
ceasuri întregi nici nu mă gândesc la el. Doamne! „la uite- 
| venind pe curtezanul tău, Nancy” , îmi spuse verişoara 
mea mai zilele trecute, când îl văzu apropiindu-se de 
casă. „Curtezanul meu! i-am răspuns. Nu ştiu la cine te 
referi. Preotul nu e curtezanul meu.” 

— Ei, ei, astea-s vorbe, dar n-ai să ne duci tu cu ele. 
Văd eu că preotul ţi-e ursitul. 

— Nu, zău că nu! replică domnişoara Steele afectând 
seriozitate. Şi chiar te rog din suflet să-i contrazici pe 
aceia pe care ai să-i auzi vorbind despre aşa ceva. 

Doamna Jennings o asigură numaidecât că nici nu se 
gândeşte să facă una ca asta, obligând-o pe domnişoara 
Steele să se simtă pe de-a-ntregul fericită. 

— Presupun, domnişoară Dashwood, c-o să staţi cu 
fratele şi cu sora dumneavoastră, când vor sosi la Londra, 
spuse Lucy, reîncepându-şi atacul, după ce-şi încetase o 
vreme aluziile ostile. 

— Nu, nu cred că vom sta la ei. 

— Ba da, cred că aşa veţi face. 

Elinor nu vru să-i facă pe plac, răspunzându-i din nou în 
contradictoriu. 

— Ce bine că doamna Dashwood nu vă simte lipsa de 
atâta vreme! 

— De-atâta vreme! interveni doamna Jennings. Dar 
vizita lor abia a început! 

Lucy fu redusă la tăcere. 

— Îmi pare rău că n-o putem vedea pe sora dumitale, 
domnişoară Dashwood, spuse domnişoara Steele cea 
mare. 

Îmi pare rău că nu se simte bine. 

Într-adevăr, Marianne ieşise din odaie la sosirea lor. 

— Eşti foarte drăguță. Surorii mele îi va părea tot atât 
de rău că n-a putut să vă vadă; dar în ultima vreme a 

suferit cumplit din pricina unor migrene, din cauza cărora 
nu se simte destul de bine pentru a vedea lume sau a 
face conversaţie. 

— Vai, ce păcat! Bine, dar nişte vechi prietene ca 
Lucy şi ca mine... Pe noi cred că ne-ar putea primi şi n-am 
scoate un singur cuvânt. 

Foarte politicoasă, Elinor îi refuză propunerea. S-ar 
putea ca sora ei să se fi culcat sau să fie în capot şi deci 
n-ar putea cobori. | 

— Dacă-i vorba numai de asta, exclamă domnişoara 
Steele, apoi ne putem duce noi s-o vedem. 

Elinor simţi că impertinenţa ei începe s-o scoată din 
răbdări; dar nu mai avu nevoie să facă eforturi pentru a 
se stăpâni, întrucât interveni dojana aspră a lui Lucy, care 
acum, ca şi-n atâtea alte ocazii, deşi nu putea îndulci 
maniera uneia dintre surori, sluji măcar la îmblânzirea 
comportării celeilalte. 


CAPITOLUL XXXIII 


După oarecare împotrivire, Marianne cedă rugăminţilor 
surorii ei şi consimţi să iasă într-o dimineaţă cu ea şi cu 
doamna Jennings, pentru o jumătate de oră. Le puse însă 
o condiţie: să nu facă nicio vizită şi nu acceptă să le 
însoţească decât până la magazinul Gray, din Sackville 
Street, unde Elinor voia să schimbe nişte bijuterii 
demodate de-ale mamei ei. 

Când se opriră la uşa magazinului, doamna Jennings îşi 
aduse aminte că la celălalt capăt al străzii locuia o 
doamnă căreia s-ar fi cuvenit să-i facă o vizită, şi cum ea 
n-avea ce face în magazin, hotărâră ca în timp ce Elinor şi 
Marianne aveau să-şi rezolve treburile, ea va face vizita şi 
apoi se va întoarce să le ia. 

Când  domnişoarele Dashwood  urcară scările, 

constatară că în prăvălie era lume multă înaintea lor şi că 
nu era niciun cunoscut cu care ar fi putut sta de vorbă, 
aşa că fură obligate să aştepte. Tot ce puteau face era să 
se aşeze la capătul mai puţin aglomerat al tejghelei; 
acolo era doar un singur domn şi probabil că Elinor 
nădăjduia că acesta va fi destul de politicos să nu le facă 
să-l aştepte prea mult. Dar politeţea lui se dovedi a fi 
întrecută de agerimea ochilor şi de rafinamentul 
gusturilor. Tocmai îşi comanda o cutie în care urma să-şi 
păstreze  scobitoarea; şi până când se hotărî asupră 
mărimii, formei şi ornamentelor de pe ea - după ce 
examină şi analiză timp de un sfert de oră fiecare dintre 
cutiile de scobitori din magazin, n-avu răgaz să le acorde 
celor două domnişoare prea multă atenţie; nu făcu decât 
să le arunce vreo trei, patru priviri foarte îndrăzneţe, 
făcând-o pe Elinor să-şi întipărească în minte o figură cu 
totul ştearsă, o persoană cu desăvârşire neinteresantă, în 
ciuda faptului că era îmbrăcată după ultimul strigăt al 
modei. 

Marianne fu cruţată de sentimentele supărătoare de 
dispreţ şi de silă stârnite de această cercetare 
impertinentă a trăsăturilor lor, de dovezile de îngâmfare 
şi de proastă creştere, pur şi simplu pentru motivul că nu 
fu de loc conştientă de prezenţa lui; căci ea se putea 
concentra asupra gândurilor ei şi putea să nu-şi dea 
seama de ce se petrece în jur, tot atât de bine în 
magazinul domnului Gray, ca şi în propria ei odaie. 

În cele din urmă domnul se hotărî. Cutia urma să fie 
montată în fildeş, aur şi perle; şi după ce gentilomul 
stabili ultima zi în care mai poate trăi fără să fi intrat în 
posesia cutiuţei pentru scobitoare, îşi trase mănuşile cu o 
grijă ce nu precupeţea trecerea timpului şi aruncându-le 
încă o privire domnişoarelor Dashwood, dar una ce părea 
mai degrabă a reclama admiraţia lor decât a şi-o exprima 
pe a sa, ieşi din magazin, cu aerul fericit al îngâmfării 
autentice şi al unei indiferente afectate. 

Elinor nu-şi pierdu timpul în a-şi arăta scopul pentru 
care venise şi tocmai era pe punctul de a aranja lucrurile, 
când un alt domn se apropie de ea. Când îşi ridică ochii 
spre el, constată, cu oarecare surpriză, că este chiar 
fratele ei. 

Afecţiunea şi plăcerea cu care se întâlniră produse o 
foarte bună impresie în prăvălia domnului Gray. Lui John 
Dashwood nu-i părea de loc rău să-şi revadă surorile; 
iar ele fură de-a dreptul bucuroase; se interesă 
respectuos şi atent de mama lor. 

Elinor află că el şi cu Fanny sunt de două zile la 
Londra. 

— Am ţinut foarte mult să trecem pe la voi ieri, spuse 
el, dar a fost imposibil, căci a trebuit să-l ducem pe Harry 
să vadă animalele sălbatice de la Exeter Exchange, iar 
restul zilei l-am petrecut în tovărăşia doamnei Ferrars. 
Lui Harry i-am făcut o plăcere grozavă. Azi dimineaţă aş fi 
trecut cu dragă inimă să vă. văd, dac-aş fi putut găsi o 
jumătate de oră liberă, dar sunt întotdeauna atâtea de 
făcut, când soseşti pentru prima dată la Londra! Am venit 
aici să-i comand lui Fanny o pecete. Dar cred că mâine o 
să putem negreşit să venim în Berkeley Street şi să-i fim 
prezentaţi prietenei voastre, doamnă Jennings. După câte 
am auzit e o femeie foarte bogată. Şi pe urmă trebuie să 
mă prezentaţi şi familiei Middleton. Fiind rudele mamei 
mele vitrege, voi fi fericit să-mi exprim consideraţia faţă 
de ei. După câte-am înţeles, când sunt la ţară, sunt nişte 
vecini admirabili. 

— Într-adevăr. Nici nu pot să-ţi descriu atenţia lor faţă 
de noi, amabilitatea lor care merge până la cele mai mici 
amănunte. 

— Sunt nespus de bucuros să aud aşa ceva, pe 
cuvântul meu. Nespus de bucuros. Dar aşa se şi cuvine să 
se poarte; 
sunt oameni foarte bogaţi şi vă sunt şi rude; şi este de 

aşteptat să se poarte în aşa fel încât să vă facă să vă 
simţiţi cât mai bine. V-aţi aranjat deci cum nu se poate 
mai confortabil în vilişoara voastră şi nu mai aveţi nevoie 
de nimic! Edward ne-a descris-o ca fiind într-adevăr 
fermecătoare: cea mai reuşită căsuţă, spunea, din câte i- 
a fost dat să vadă şi i-a făcut impresia că vă simţiţi, toate, 
foarte bine acolo. Ne-am bucurat din inimă să aflăm astfel 
de lucruri, crede-mă. 

Elinor se simţi puţin ruşinată pentru fratele ei; şi nu-i 
păru rău că sosirea servitorului doamnei Jennings, care 
veni să le spună că stăpâna lui le aşteaptă la uşă, îi dădu 
prilejul să nu-i mai dea un răspuns. 

Domnul Dashwood le însoţi până jos, îi fu prezentat 
doamnei Jennings la uşa trăsurii şi-şi luă rămas bun, 
arătându-şi din nou speranţa de a putea trece să le vadă 
a doua zi. 

Veni să le viziteze, aşa cum spusese. Sosi scuzând-o pe 
cumnata. lor că n-a putut veni şi ea, era însă atât de 
ocupată cu mama ei, încât într-adevăr n-avea niciun pic 
de răgaz să mai meargă undeva. Doamna Jennings, însă, 
îl asigură numaidecât că ea nu ţine la politeţuri de felul 
acesta, că sunt veri, sau cam aşa ceva şi că foarte curând 
împreună cu surorile lui o să treacă ea să-i facă o vizită 
soţiei lui. Comportarea lui faţă de ele fu foarte amabilă, 
deşi fără exagerare, iar faţă de doamna Jennings de o 
atentă politeţe; şi când, curând după sosirea lui, apăru şi 
colonelul. Brandon, îl privi cu o curiozitate care părea a 
spune că nu vrea decât să-l ştie bogat, pentru a se purta 
la fel de politicos şi faţă de el. 

După ce rămase cu ele vreo jumătate de oră, John 
Dashwood o rugă pe Elinor să facă o plimbare, să-l 
conducă până în Conduit Street şi să-l prezinte lui sir John 
şi ladyei Middleton. Vremea era foarte frumoasă, aşa 
încât ea consimţi bucuroasă. De îndată ce ieşiră din casă, 
îşi începu interogatoriul. 

— Cine e colonelul Brandon? E un om avut? 

— Da. Are proprietăţi întinse în Dorsetshire. 

— Îmi pare bine s-o aflu. Pare a fi un domn şi cred, 
Elinor, că te pot felicita pentru perspectiva unui 
aranjament de viitor foarte onorabil. 

— Pe mine, frate? Ce vrei să spui cu asta? 

— Te place. L-am observat cu atenţie şi sunt convins de 
acest lucru. Cam la ce sumă se ridică averea lui? 

— Cam la două mii de lire pe an, cred. 

— Două mii pe an! spuse el, apoi montându-se încetul 
cu încetul, adăugă, atingând o culme de entuziastă 
generozitate: 

— Elinor, de dragul tău aş vrea din toată inima să fie de 
două ori mai bogat. 

— Te cred, îi răspunse Elinor, dar sunt foarte sigură că 
domnul Brandon n-are nici cea mai mică dorinţă să se 
căsătorească cu mine. 

— Greşeşti, Elinor. Greşeşti foarte mult. Dacă ţi-ai da 
puţină osteneală, ai pune numaidecât mâna pe el. Poate 
că în momentul de faţă nu e foarte hotărât; faptul că nu 
prea ai avere l-ar putea reţine; toţi prietenii l-ar putea 
sfătui să nu facă pasul ăsta. Dar -puțină încurajare şi 
câteva mici atenţii, din acelea la care femeile se pricep 
atât de bine, au să-l hotărască chiar şi fără voia lui. N-ai 
avea niciun motiv să nu încerci. Nu se poate presupune c- 
ai putea fi împiedicată de vreo legătură anterioară în 
ceea ce te priveşte - cred că ştii că o asemenea legătură 
este cu totul exclusă, obiecțiile sunt de neînlăturat - eşti 
prea înţeleaptă să nu-ţi dai seama de aşa ceva. Trebuie 
să pui mâna pe colonelul Brandon; am să mă port faţă de 
el în aşa fel, încât să fie încântat de tine şi de familia ta. E 
o partidă care va aduce negreşit bucurie tuturor. Pe scurt, 
e un lucru care, şi aici începu să vorbească cu glas scăzut 
şi până la urmă în şoaptă, dând multă importanţă celor 
spuse, care va fi extrem de binevenit-pentru toţi. Dar apoi 

revenindu-şi, adăugă: 

— Adică, vreau să spun că toţi prietenii tăi vor să te 
vadă într-adevăr bine căsătorită; mai ales Fanny, căci ea 
ţine foarte mult la tine, crede-mă. Şi pe urmă şi mama ei, 
doamna Ferrars, o femeie foarte bună la suflet. Şi ea ar fi 
foarte încântată; chiar vorbea despre asta mai zilele 
trecute. 

Elinor nu catadicsi să-i răspundă. 

— Ei bine, zău c-ar fi nemaipomenit, continuă el, ar fi 
nostim de tot ca Fanny să aibă un frate şi eu o soră care 
să se căpătuiască în acelaşi timp. Şi totuşi nu e de loc 
imposibil. 

— Urmează ca domnul Edward Ferrars să se 
căsătorească? întrebă Elinor pe un ton decis. 

— Nu s-a stabilit nimic precis, dar se vorbeşte de aşa 
ceva. Are o mama excelentă. Dacă însurătoarea va avea 
loc, doamna Ferrars este gata, cu toată generozitatea, să- 
i asigure un venit de o mie de lire-pe an. Tânăra este 
onorabila domnişoară Morton, unica fiică a răposatului 
lord Morton, având o avere de treizeci de mii de lire. O 
partidă foarte recomandabilă, de ambele părţi, şi nu mă 
îndoiesc că nunta se va face la momentul potrivit. Pentru 
o mamă a renunţa pentru totdeauna la o mie de lire pe 
an înseamnă mare lucru; dar doamna Ferrars este o fire 
nobilă. ' Să-ţi mai dau un exemplu de cât este de 
mărinimoasă. Mai zilele trecute, de îndată ce-am sosit la 
Londra, dându-şi seama că nu prea âvem bani, i-a pus în 
mână lui Fanny două sute de lire. Şi ne-au prins foarte 
bine, pentru că cheltuim enorm cât timp stăm la Londra. 

Se opri o clipă, aşteptând aprobarea şi compătimirea 
ei; 
iar ea îi răspunse cu un efort: 

— Îmi închipui că atât la Londra cât şi la ţară faceţi 
cheltuieli serioase, dar pe de altă parte aveţi un venit 
mare. 

— Nu chiar atât de mare, aş zice, pe cât îşi închipuie 
unii. Asta nu înseamnă c-aş putea să mă plâng; fără 
îndoială că e un venit îndestulător şi cu timpul sper că va 
fi şi mai mare. Preluarea izlazului de la Norland, care 
tocmai e în curs, ne seacă de bani. Şi apoi, în ultima 
jumătate de an, am mai făcut o mică achiziţie; am 
cumpărat ferma East Kingham, de care nu se poate să 
nu-ţi aduci aminte, unde locuia bătrânul Gibson. Bucata 
aceea de pământ era atât de potrivită pentru mine din 
toate punctele de vedere, mai ales că era şi vecină, cu 
proprietatea mea, încât m-am simţit obligat să o cumpăr. 
N-aş fi putut avea conştiinţa liniştită dac-aş fi lăsat-o să 
cadă în mâini străine. Omul trebuie să plătească dacă 
vrea să aibă avantaje şi m-a costat o sumă frumuşică. 

— Mai mult decât presupui că valorează cu adevărat? 

— Nu, sper că nu. Aş fi putut-o revinde chiar a doua zi, 
cu mai mult decât am cumpărat-o; dar în ceea ce priveşte 
banii cu care am făcut investiţia, s-ar fi putut să am mare 
ghinion, căci acţiunile aveau tocmai atunci un curs atât 
de scăzut, încât dacă nu s-ar fi întâmplat să am suma 
necesară în mâna bancherului meu ar fi trebuit să-mi 
vând tot stocul în pierdere. 

Elinor nu se putu stăpâni să nu zâmbească. 

— Şi am mai avut şi alte cheltuieli mari şi inevitabile 
când ne-am mutat la Norland. După cum prea bine ştii, 
onoratul nostru tată i-a lăsat mamei tale toate lucrurile de 
la Stanhill (şi erau foarte valoroase, zău aşa). Departe de 
mine gândul să mă plâng de ce-a făcut el; avea fără 
îndoială dreptul să dispună de averea lui cum a crezut că- 
i mai bine. Dar, din această pricină, am fost siliţi să 
cumpărăm foarte multă rufărie, porţelanuri şi altele 
asemenea în locul celor ce ni se luaseră. Presupun că-ți 
închipui, după toate cheltuielile astea, cât de departe 
suntem de a fi bogaţi şi cât de binevenită este mărinimia 
doamnei Ferrars. 

— Ei, sigur, spuse Elinor, dar sper că ajutaţi de 
generozitatea ei puteţi duce totuşi un trai confortabil. 

— Da, cred că peste un an sau doi vom putea spune 
acest lucru, replică el grav; mai avem totuşi o groază de 
lucruri de făcut. Nu s-a pus încă nicio piatră măcar la sera 
lui Fanny şi grădina de flori e de abia schiţată. 

— Şi unde-o să puneţi sera? 

— Pe movila din spatele casei. Am doborât toţi nucii ăia 
bătrâni, ca să-i facem loc. Va alcătui o privelişte frumoasă 
din orice punct al parcului, iar grădina de flori va urca 
panta până la ea şi va fi grozav de frumoasă. Am scos toţi 
ciulinii care năpădiseră botul dealului. 

Elinor îşi păstră pentru sine îngrijorarea şi criticile şi fu 
foarte mulţumită că Marianne nu e acolo ca să 
împărtăşească şi ea indignarea ei. 

Şi acum, după ce-i arătase destul de clar cât de sărac 
este şi după ce scăpase de obligaţia de a cumpăra câte o 
pereche de cercei pentru fiecare dintre surorile lui, în 
următoarea vizită ce urma să o facă în magazinul 
domnului Gray, se înveseli dintr-o dată şi începu să o 
felicite pe 
Elinor pentru că avea o prietenă ca doamna Jennings. 

— Pare a fi o relaţie foarte prețioasă. Casa ei, stilul ei 
de viaţă, toate vădesc un venit foarte mare; şi cunoştinţa 
voastră cu ea nu numai că v-a fost de folos până acum, 
dar până la urmă se poate dovedi a fi foarte avantajoasă 
din punct de vedere material. Faptul că v-a invitat la 
Londra este un semn foarte bun pentru voi; arată într- 
adevăr atât de mult cât ţine la voi, încât, după toate 
probabilitățile, n-o să vă uite când are să moară. Cu 
siguranţă că de pe urma ei va rămâne o moştenire 
însemnată. 

— Ba eu mă tem că dimpotrivă, mai nimic; n-are decât 
uzufructul proprietăţii, care va reveni copiilor ei. 

— Dar. cine-şi. poate închipui că. îşi cheltuieşte tot 

venitul? Puţini oameni cât de cât înţelepţi ar face una ca 
asta; şi va putea lăsa moştenire tot ce economiseşte. 

— Şi nu crezi că e mai probabil să lase această 
moştenire fiicelor ei decât nouă? 

— Amândouă fetele ei sunt măritate extrem de bine, 
aşa că nu văd de ce-ar fi nevoie să le mai lase vreo 
moştenire. În schimb, după părerea mea, prin faptul că 
are atâta grijă de voi, şi că se poartă cu voi atât de 
amabil, aceasta vă dă dreptul să vă bucuraţi şi pe viitor 
de consideraţia ei, lucru de care o femeie conştiincioasă 
ar trebui să ţină seama. Nimic nu poate manifesta o mai 
mare bunăvoință decât felul în care se poartă ea şi nu 
cred să facă toate astea fără să-şi dea seama că această 
comportare a ei- vă poate face să vă aşteptaţi şi la alte 
atitudini binevoitoare din partea sa. 

— Dar noi, cele în cauză, nu ne aşteptăm. la nimic. 
Zău, frăţioare, grija pe care o ai pentru bunăstarea şi 
prosperitatea noastră te duce cu gândul prea departe. 

— Ei, da, spuse el, părând a se reculege, nu totul le 
stă în putinţă oamenilor, ba chiar foarte puţin. Dar, draga 
mea Elinor, ce i s-a întâmplat Mariannei? N-arată de loc 
bine, e palidă şi a slăbit foarte mult. E cumva bolnavă? 

— Nu se prea simte bine, a avut o depresiune nervoasă 
în ultimele câteva săptămâni. 

— Îmi pare rău pentru ea. La vârsta ei, orice fel de 
boală distruge pentru totdeauna prospeţimea! A ei a fost 
de scurtă durată. În septembrie, anul trecut, era cea mai 
frumoasă fată din câte-mi fusese dat să văd şi cu mari 
şanse să atragă bărbaţii. Avea un gen de frumuseţe 
extrem de ispititoare pentru reprezentanţii sexului tare. 
Îmi aduc aminte că Fanny spunea adeseori că are să se 
căsătorească mai repede şi mai bine decât tine; nu că n- 
ar ţine grozav de mult la tine, dar aşa i s-a părut ei. ŞI 
totuşi, se va dovedi că s-a înşelat. Mă îndoiesc că în 
momentul de faţă, Marianne s-ar putea căsători cu un 

bărbat care să aibă un venit mai mare de cinci-şase sute 
de lire pe an, şi înseamnă că am să mă păcălesc foarte 
tare dacă tu n-ai să te măriţi mai bine. Dorsetshire! Nu 
prea cunosc bine ţinutul, dar, dragă Elinor, zău că mi-ar 
face mare plăcere să-l cunosc mai în amănunt, şi cred că 
te pot asigura că Fanny şi cu mine vom fi printre primii şi 
cei mai încântați dintre oaspeţii tăi. 

Elinor încercă foarte serios să-l convingă că nu e de loc 
probabil ca ea să se mărite cu colonelul Brandon; 
dar lui John Dashwood ideea îi plăcea prea mult ca să 
renunţe la ea şi era foarte hotărât să încerce să 
stabilească o cunoştinţă mai apropiată cu acel domn şi să 
ajute la promovarea căsătoriei lor, prin tot felul de atenţii. 
Avea destule remuşcări că n-a făcut nimic pentru surorile 
lui, pentru a dori ca alţii să facă foarte multe; şi o 
propunere în căsătorie din partea colonelului Brandon sau 
o moştenire de la doamna Jennings, erau mijloace de 
compensare a propriei lui neglijenţe. 

Avură norocul de a o găsi pe lady Middleton acasă, iar 
sir John se întoarse, înainte ca vizita lor să fi luat sfârşit. 
Politeţea se revărsă din plin de ambele părţi. Sir 
John era dispus să simpatizeze pe oricine; şi deşi domnul 
Dashwood nu părea a se pricepe foarte mult la cai, 
curând îl categorisi ca pe un tânăr foarte amabil, în timp 
ce lady 
Middleton descoperi destulă eleganţă în înfăţişarea lui, 
pentru a. se gândi că merită să intre în relaţii cu el; şi 
domnul Dashwood plecă încântat de amândoi. 

— Am să-i pot relata o mulţime de lucruri plăcute lui 
Fanny, spuse el, în timp ce se întorceau. Lady Middleton e 
într-adevăr o femeie cât se poate de elegantă! O femeie 
pe care sunt sigur că Fanny ar vrea s-o cunoască. 
Doamna 
Jennings este şi ea o femeie extrem de binecrescută, dar 
nu tot atât de elegantă ca fiica ei. Cumnata ta nu trebuie 

să aibă vreun scrupul nici măcar în- privinţa vizitei; căci 
noi nu ştiam decât că doamna Jennings este văduva unui 
om ce şi-a agonisit averea în mod foarte dubios şi Fanny, 
cât şi doamna Ferrars, au avut o prejudecată categorică 
în sensul că nici ea şi nici fiicele ei nu sunt genul de femei 
pe care Fanny să fi vrut să le aibă în societatea ei. Dar 
acum pot să-i spun despre amândouă numai lucruri care 
sunt în avantajul lor. 


CAPITOLUL XXXIV 


Soţia domnului John Dashwood avu atâta încredere în 
puterea de discernământ a soţului ei, încât chiar a doua zi 
făcu câte o vizită atât doamnei Jennings, cât şi fiicei ei; şi 
încrederea îi fu răsplătită constatând că şi prima, cea la 
care stăteau cumnatele ei, nu era de loc de disprețuit; iar 
cât priveşte lady Middleton, pe ea o consideră una dintre 
cele mai fermecătoare femei de pe lume. 

Lady Middleton fu la fel de încântată de doamna 
Dashwood. Amândouă aveau un fel de egoism nesimţitor, 
care le atrăgea în mod reciproc şi se apreciau una pe 
cealaltă pentru că se asemănau prin conformarea rigidă 
la aceleaşi insipide reguli de comportare în societate şi 
printr-o lipsă generală de înţelegere. 

Dar aceleaşi maniere care-i câştigară soţiei lui John 
Dashwood părerea bună a ladyei Middleton, nu fură de 
loc pe placul doamnei Jennings, căreia nu-i făcu decât 
impresia unei femei puţin cam mândre, cu un fel de a fi 
lipsit de cordialitate, care nu le întâmpină cu niciun pic de 
afecţiune pe surorile soţului ei, şi aproape că nu avu ce să 
le spună, căci nu scoase o vorbă în cursul a cel puţin 
şapte minute şi jumătate din sfertul de oră pe care-l 
acordă pentru vizita în Berkeley Street. 

Deşi nu puse nicio întrebare în sensul acesta, Elinor ar 
fi vrut foarte mult să ştie dacă Edward se află şi el la 

Londra; dar nimic n-ar fi putut-o face pe Fanny să-i 
pomenească de bunăvoie numele în prezenţa ei, până ce 
nu ar fi avut posibilitatea să-i spună că se hotărâse 
căsătoria lui cu domnişoara Morton sau până ce nu şi-ar fi 
dat seama că cele pomenite de soţul ei în legătură cu 
intenţiile colonelului Brandon sunt adevărate; pentru că 
ea încă îi considera atât de ataşaţi unul de altul, încât 
oricât de mult te-ai fi străduit să-i desparţi prin vorbă sau 
prin faptă, n-o puteai face. Dar foarte curând vestea pe 
care Fanny nu voise s-o transmită pârveni din altă sursă. 
Nu mult după aceea Lucy veni să o facă pe Elinor să-şi 
arate compătimirea faţă de ea, din pricină că nu-l 
poate vedea pe Edward, deşi el sosise la Londra o dată cu 
doamna şi cu domnul Dashwood. El nu îndrăznea să vină 
la Bartlett's Buildings ca nu cumva să fie descoperit; şi 
deşi erau amândoi nespus de nerăbdători să se vadă, 
pentru un moment nu puteau face nimic altceva decât să- 
şi scrie. 

Edward le informă chiar el de sosirea lui la Londra, 
foarte curând după aceea venind de două ori în Berkeley 
Street. De două ori, când se întoarseră de la treburile ce 
le avuseseră în oraş, îi găsiră cartea de vizită pe masă. 
Lui 
Elinor îi făcu plăcere să ştie că trecuse să le vadă şi încă 
şi mai multă plăcere că se întâmplase ca ele. să nu fie 
acasă. 

Familia Dashwood era atât de nemaipomenit de 
încântată de familia Middleton, încât, deşi nu prea aveau 
obiceiul să dea nimic, se hotărâră să le ofere o masă; 
şi curând după ce făcură cunoştinţă îi invită pe Middletoni 
să mănânce cu ei în Harley Street, unde închiriaseră 
pentru trei luni o casă foarte frumoasă. Surorile lor şi 
doamna Jennings fură invitate şi ele şi John Dashwood 
avu grijă să-l poftească şi pe colonelul Brandon care, 
întotdeauna bucuros să fie în preajma domnişoarelor 
Dashwood, îi primi foarte politicoasa invitaţie cu oarecare 

surprindere, dar-cu şi mai mare plăcere. Urmau să facă 
cunoştinţă cu doamna Ferrars, dar Elinor nu putu afla 
dacă şi fiii ei vor lua masa acolo. În orice caz prilejul de a 
o cunoaşte o făcu să devină foarte interesată de această 
petrecere; căci deşi acum o putea întâlni pe mama lui 
Edward fără să resimtă acea puternică nelinişte pe care 
ar fi încercat-o în alte împrejurări, deşi acum o putea 
cunoaşte fără să-i pese absolut de loc de impresia ce 
avea să o producă asupră-i, dorinţa ei de a fi în preajma 
doamnei Ferrars, curiozitatea ei de a şti cum e, erau mai 
vii decât oricând. 

Şi interesul cu care aştepta nerăbdătoare întâlnirea 
spori curând după aceea mai degrabă ca intensitate, 
decât ca bucurie, când află că şi domnişoarele Steele 
aveau să ia parte la petrecere. 

Atât de mult îi intraseră pe sub piele ladyei Middleton, 
zelul cu care se comportau în prezenţa ei le făcuse să 
devină atât de agreabile, încât deşi fără îndoială că Lucy 
nu era elegantă, iar sora ei nici măcar prea politicoasă, ea 
fu la fel de promptă, ca şi sir John, în a le pofti să 
petreacă o săptămână sau două în Conduit Street, şi se 
întâmplă ca de îndată ce domnişoarele Steele să afle de 
această invitaţie, să le convină de minune să-şi înceapă 
vizita cu câteva zile înainte ca petrecerea din Harley 
Street să aibă loc. 

Soţia domnului John Dashwood n-ar fi dat nicio 
importanţă pretențiilor lor de a fi luate în seamă ca fiind 
nepoatele gentilomului care timp de mulţi ani avusese 
grija fratelui ei şi fără îndoială că nu le-ar fi poftit la masa 
ei, dacă n-ar fi fost musafirele ladyei Middleton; 
şi Lucy, care de multă vreme dorea să facă personal 
cunoştinţă cu familia, pentru a le putea aprecia mai bine 
caracterele şi dificultatea propriei ei situaţii şi pentru a 
avea un prilej de a se strădui să le fie pe plac, arareori 
fusese mai fericită decât atunci când primi invitaţia 

Efectul pe care aceasta îl avu asupra lui Elinor fu cu 
totul altul. incepu numaidecât să presupună că Edward, 
care locuia cu mama lui, trebuia să fie şi el invitat, 
deoarece mama lui era poftită la o petrecere dată de sora 
lui; şi să-l vadă pentru prima dată - după toate câte se 
întâmplaseră - în tovărăşia lui Lucy! Nici nu ştia dacă 
avea să poată suporta această situaţie! 

Aceste temeri nu se bizuiau, poate, numai pe rațiune şi 
fireşte, de loc pe adevăr. Ele fură înlăturate, totuşi, nu 
prin faptul că ea reuşi să se reculeagă, ci prin bunăvoința 
lui Lucy, care crezu că avea să-i producă o grozavă 
dezamăgire când îi spusese că Edward nu va veni marţi în 
Harley Street, ba spera chiar să o facă să sufere şi mai 
mult încă, încercând să o convingă că Edward se ţine 
deoparte tocmai din pricina imensei afecţiuni faţă de ea, 
Lucy, şi pe care nu şi-o putea ascunde când erau 
împreună. 

Veni şi importanta zi de marţi, când cele două 
domnişoare aveau să facă cunoştinţă cu formidabila lor 
soacră. 

— Fie-ţi milă de mine, domnişoară Dashwood! spuse 
Lucy, în timp ce urcau scările împreună, căci familia 
Middleton sosi imediat după doamna Jennings, aşa încât 
toţi îl urmară pe servitor în acelaşi timp, n-am pe nimeni 
aici care să mă poată compătimi. Iţi jur că abia mă mai 
pot ţine pe picioare! Doamne sfinte! Peste o clipă am să 
dau ochii cu persoana de care depinde întreaga mea 
fericire, persoana care urmează să-mi fie mamă! 

Elinor ar fi putut-o linişti imediat, sugerând posibilitatea 
că doamna pe care urmau să o vadă avea să devină mai 
degrabă mama domnişoarei Morton decât a ei; dar în loc 
de a face una ca asta, o asigură, şi pe deasupra cu mare 
sinceritate, că într-adevăr îi este milă de ea, spre totala 
uimire a lui Lucy, care, deşi nu se prea simţea nici ea la 

îndemână, spera să poată fi cel puţin obiectul unei 
nestăpânite invidii din partea lui Elinor. 

Doamna Ferrars era o femeie mică de statură, slabă, 
dreaptă ca lumânarea, băţoasă chiar când voia să se 
poarte cu politeţe şi atât de serioasă ca înfăţişare, încât 
îţi dădea impresia că-i acră. N-avea pic de sânge în obraji 
şi faţa ei mică era lipsită de frumuseţe şi de expresie; dar 
o fericită contracție a frunţii îi salva înfăţişarea de ruşinea 
de a fi insipidă, dându-i un puternic aer de mândrie şi de 
răutate. Nu era o femeie care să vorbească mult, căci, 
spre deosebire de majoritatea oamenilor, cuvintele nu-i 
erau mai numeroase decât ideile; şi dintre puţinele silabe 
ce-i scăpară de pe buze, niciuna nu-i fu adresată 
domnişoarei 
Dashwood, pe care o privi foarte hotărâtă s-o antipatizeze 
cu orice preţ. 

Acum, această comportare n-o mai putea face 
nefericită. Cu câteva luni în urmă, ar fi durut-o foarte 
mult; 
dar în momentul acela doamna Ferrars nu-i mai putea 
provoca vreo suferinţă şi faptul că se comporta mult mai 
amabil faţă de domnişoarele Steele, anume ca s-o 
umilească şi mai mult, nu făcu decât's-o amuze. Nu putea 
decât să zâmbească văzând politeţea pe care atât mama 
cât şi fiica i-o arătau însăşi persoanei - căci mai ales către 
Lucy se îndreptau atenţiile lor - pe care dintre toţi cei de 
faţă, dac-ar fi ştiut ele ce ştia Elinor, ar fi ţinut. cel mai 
mult să o înjosească; în timp ce ea care n-avea nicio 
putere să le atragă, era evident neglijată de amândouă. 
În timp ce zâmbea văzând amabilitatea lor atât de 
deplasată, nu putu să nu se gândească la meschinăria 
ridicolă din care provenea, şi nici să nu remarce atenţiile 
studiate cu care domnişoara Steele încerca să se facă 
plăcută, fără să nu le dispreţuiască din adâncul inimii pe 
toate patru. 

Lucy era peste măsură de încântată, dându-şi seama 
cât de mult caz se face de ea; iar domnişoara Steele cea 
mare n-avea nevoie decât să fie tachinată în legătură cu 
preotul Davis, pentru a fi întrutotul fericită. 

Masa fu grandioasă, servitorii numeroşi şi totul 
dovedea tendinţa stăpânei spre ostentaţie şi posibilităţile 
stăpânului de a o sprijini. In ciuda îmbunătăţirilor şi 
transformărilor ce le aduceau conacului şi moşiei de la 
Norland, şi în ciuda faptului că proprietarul ei fusese la un 
moment dat la un pas de a o vinde în pierdere, nimic nu 
dădea la iveală vreunul dintre simptomele acelei sărăcii 
pe care încercase să o sugereze prin relatările lui; sărăcia 
nu se manifestă decât în conversaţie, căci în această 
privinţă se putu -observa o carenţă considerabilă. In ceea 
ce-l 
privea, John Dashwood nu prea avea multe de spus, care 
să fi meritat a fi ascultate, iar soţia lui încă şi mai puţine. 
Dar acest fapt nu era prea ruşinos pentru ei, căci cam tot 
aşa stăteau lucrurile şi cu oaspeţii lor de vază, care mai 
toţi prezentau unul sau altul destule cusururi pentru a 
putea fi agreabili - lipsă de înţelepciune, firească sau 
dobândită, lipsă de eleganţă, lipsă de vioiciune sau de 
temperament. 

Când doamnele se retraseră în salon, după-masă, 
această sărăcie deveni şi mai evidentă, căci domnii mai 
aduseseră totuşi oarecare varietate în conversaţie - 
discutând despre politică, despre îngrădirea proprietăţilor 
şi despre dresarea cailor; dar pe urmă totul se sfârşi, aşa 
că până când li se aduseră cafelele doamnele nu 
discutară decât despre un singur lucru şi anume care 
dintre cei doi băieţi era mai înalt: Harry Dashwood sau 
William, al doilea fiu al ladyei Middleton - care erau cam 
de aceeaşi vârstă. 

Dacă băieţii ar fi fost amândoi de faţă, această dispută 
s-ar fi putut rezolva foarte repede măsurându-i; dar cum 

numai Harry era acolo, amândouă taberele nu făceau 
decât să-şi dea cu presupusul; şi fiecare era îndreptăţită 
să fie foarte sigură de părerea pe care-o avea şi s-o tot 
repete, de câte ori îi venea bine. 

Taberele erau alcătuite după cum urmează: 

Cele două mame, deşi fiecare dintre ele era convinsă 
că băiatul ei este mai înalt, îşi susțineau politicos ideea că 
fiul celeilalte este mai înalt. 

Fiecare din cele două bunici, nu mai puţin părtinitoare, 
dar mai sincere, îl susțineau cu tot atâta tărie pe propriul 
lor descendent. 

Lucy, care nu ştia cum să facă să se arate pe placul 
ambelor mame, socotea că amândoi băieţii sunt 
remarcabil de înalţi pentru vârsta lor şi nu-şi putea 
închipui că există nici cea mai mică diferenţă între ei; iar 
sora ei, cu şi mai multă abilitate dădu cât de repede putu 
câştig de cauză şi unuia şi celuilalt. 

După ce Elinor îşi manifestă impresia că William este 
mai înalt, afirmaţie prin care o jigni pe doamna Ferrars şi 
încă şi mai mult pe Fanny, nu crezu că este necesar să 
mai aducă alte argumente; iar Marianne, când i se ceru 
părerea, le jigni pe toate, declarându-le că nu-şi poate 
exprima vreo opinie, deoarece nu se gândise niciodată la 
un asemenea lucru. 

Înainte de a se muta de la Norland, Elinor pictase două 
panouri foarte drăguţe pentru cumnata ei, care, montate 
şi aduse acasă de curând, împodobeau salonul unde 
tocmai se aflau; ele fură observate de John Dashwood 
când domnii intrară în odaie. Le luă numaidecât şi i le 
dădu colonelului Brandon să le admire. 

— Sunt făcute de sora mea cea mai mare, spuse el, şi 
dumneata, ca om de gust ce eşti, cred că ai să le 
apreciezi. Nu ştiu dac-ai mai avut prilejul să mai vezi şi 
alte lucrări de-ale ei, dar în general se spune despre ea că 
desenează foarte bine. 

Colonelul, deşi pretinse că nu e de loc cunoscător în 
materie, admiră cu căldură panourile, aşa cum ar fi 
admirat orice lucru pictat de domnişoara Dashwood; şi 
curiozitatea celorlalţi fiind fireşte, deşteptată, fură trecute 
din mână în mână, spre a fi examinate de toată lumea. 
Doamna Ferrars, care nu ştia că sunt opera lui Elinor, dori 
în mod special să se uite la ele; şi după ce se bucurară de 
mărinimoasa apreciere a ladyei Middleton, îi fură 
înmânate de către Fanny mamei ei, având însă grijă să o 
informeze, în acelaşi timp, că sunt lucrate de domnişoară 
Dashwood. 

— Hm, spuse doamna Ferrars, foarte drăguţe şi fără să 
se uite o clipă la ele, i le dădu înapoi fetei ei. 

Poate, o clipă:Fanny se gândi că mama ei prea fusese 
nepoliticoasă, căci, roşind puţin, spuse imediat. 

— Sunt foarte drăguţe, mămico, nu? 

Dar probabil o cuprinse teama că fusese prea 
politicoasă şi - prea  încurajatoare, căci . adăugă 
numaidecât: 

— Nu crezi că au ceva din stilul în care pictează 
domnişoara Morton? Ea pictează într-adevăr încântător. 
Vai ce frumos este ultimul ei peisaj! 

— Frumos într-adevăr! Dar ea face totul admirabil! 

Asta Marianne n-o mai putu suporta; era tare 
nemulțumită de doamna Ferrars; şi o laudă, atât de 
inoportună în favoarea altcuiva şi în detrimentul lui Elinor, 
deşi n-avea nici cea mai mică idee care era scopul 
principal al acestor aluzii, o provocă să spună imediat, cu 
multă aprindere: 

— O admiraţie foarte ciudată! Care dintre noi are oare 
ceva de-a face cu domnişoara Morton? Cine dintre noi o 
cunoaşte şi cui îi pasă de ea? Noi la Elinor ne gândeam şi 
despre ea vorbeam. 

Şi spunând aceste cuvinte luă panourile din mâinile 
cumnatei ei să le admire aşa cum se cuvenea. 

Doamna Ferrars păru extrem: de mânioasă şi 
îmbăţoşându-se mai tare ca oricând rosti, drept răspuns, 
următoarea filipică: 

— Domnişoara Morton este fiica lordului Morton. 

Fanny păru şi. ea a fi foarte supărată, iar soţul ei era 
speriat la culme de îndrăzneala surorii lui. Lui Elinor îi 
făcu mai mult rău înflăcărarea Mariannei, decât cauza ce 
o produsese; dar privirile colonelului Brandon, aţintite 
asupra Mariannei, arătau că el nu remarcase decât ceea 
ce era în avantajul ei, inima ei afectuoasă, care nu putea 
suporta să-şi vadă sora cât de cât desconsiderată. 

Dar simţămintele tumultuoase ale Mariannei nu se 
mulţumiră doar cu atâta. Obrăznicia rece cu care se 
comportase doamna Ferrars faţă de sora ei, părea a 
prevesti greutăţi şi necazuri pentru Elinor, la care inima ei 
rănită nu se putea gândi decât cu groază; şi mânată de o 
puternică pornire tandră şi duioasă se îndreptă după o 
clipă spre scaunul surorii ei şi cuprinzând-o cu mâna pe 
după gât şi lipindu-şi obrazul de al lui Elinor, îi spuse 
încet, dar cu multă pasiune: 

— Dragă Elinor, draga mea, nu ţine seama de ei. Nu-i 
lăsa să te mâhnească. 

Nu-i putu spune mai multe: era surescitată la 
maximum; şi ascunzându-şi faţa după umărul lui Elinor, 
izbucni în lacrimi. Atrase astfel atenţia celor de faţă care 
se îngrijorară aproape cu toţii. Colonelul Brandon se ridică 
şi veni lângă ele, aproape fără să-şi dea seama de ce 
face. Doamna Jennings, cu o exclamaţie plină de înţeles: 
„Vai, biata mititică!” , îi dădu numaidecât sărurile ei; iar 
sir John fu atât de furios pe cel ce provocase această 
stare de nervi, încât se mută îndată lângă Lucy Steele şi-i 
relată în şoaptă întreaga poveste nefericită a Mariannei. 

Marianne reuşi totuşi să-şi revină în câteva minute, 
îndeajuns pentru a pune capăt agitaţiei produse şi se 
aşeză printre ceilalţi; nu uită însă toată seara cele 


255 


Elinor şi Marianne 
întâmplate. 

— Biata Marianne! îi spuse cu glas scăzut fratele ei 
colonelului Brandon, de îndată ce putu sta de vorbă cu el, 
n-are o sănătate la fel de robustă ca cea a surorii ei... 
e foarte nervoasă... n-are constituţia lui Elinor; şi nu 
trebuie să uităm că e foarte supărător pentru o 
domnişoară care a fost o frumuseţe să-şi dea seama că 
şi-a pierdut nurii. Poate că n-ai să mă crezi, dar Marianne 
era într-adevăr splendidă acum câteva luni; tot atât de 
frumoasă ca Elinor. Dar după cum vezi, frumuseţea ei s-a 
ofilit de tot. 


CAPITOLUL XXXV 


Elinor îşi satisfăcuse curiozitatea de a o vedea pe 
doamna Ferrars. Constatase la ea tot ce-ar fi putut face 
ca o legătură mai strânsă între cele două familii să nu fie 
de dorit. Îi observase îndeajuns mândria, meschinăria şi 
evidenta pornire pe care o avea împotriva ei, pentru a-şi 
da seama câte greutăţi ar fi întâmpinat o eventuală 
logodnă cu Edward şi cât de mult ar fi încercat să 
împiedice ea căsătoria lor, dacă el ar fi fost de fapt liber; 
şi văzuse cam destule pentru a mulţumi Domnului că un 
obstacol şi mai serios o împiedica să sufere din pricina 
acelora pe care le-ar fi putut ridica doamna Ferrars, că îi 
permitea să nu. mai depindă de capriciile ei sau de 
solicitudinea ei. Sau dacă cel puţin nu putea ajunge să se 
bucure întrutotul că Edward e legat cu lanţuri de Lucy, se 
gândi că, dacă Lucy ar fi fost puţin mai agreabilă, ea, 
Elinor, ar fi trebuit să se bucure. 

Fu foarte mirată când îşi dădu seama că Lucy este atât 
de încântată de felul politicos în care doamna Ferrars se 
purtase cu ea; că interesul şi vanitatea o orbeau într- 
atâta, încât o făceau să creadă că atenţia ce i se dăduse 
numai pentru că ea nu era Elinor, constituia de fapt un 

compliment pentru ea, Lucy, sau că o putea încuraja din 
pricina preferinţei ce i se acordase, datorită faptului că 
doamna Ferrars nu cunoştea adevărata ei situaţie. Dar 
faptul că aşa stăteau lucrurile fu proclamat nu numai de 
ochii lui Lucy în seara aceea, ci şi de vorbele acesteia încă 
şi mai categorice a doua zi dimineaţă; căci manifestându- 
şi dorinţa faţă de lady Middleton, aceasta o adusese în 
Berkeley Street, unde Lucy spera că va avea prilejul să 
stea singură de vorbă cu Elinor şi să-i spună cât este de 
fericită. 

Se dovedi a avea noroc, căci nu mult după sosirea ei, 
doamna Jennings fu chemată de doamna Palmer aşa că 
plecă numaidecât. 

— Draga mea prietenă, exclamă. Lucy, de îndată ce 
rămaseră între ele, am venit să-ţi vorbesc de fericirea 
mea. Să poată oare exista ceva mai măgulitor decât felul 
în care s-a purtat ieri doamna Ferrars cu mine? Cât de 
binevoitoare a fost! Ştii prea bine cât de teamă îmi era la 
gândul că trebuie s-o întâlnesc; dar chiar din clipa când i- 
am fost prezentată, s-a purtat cu atâta amabilitate, încât 
zău dacă nu mi-a făcut impresia că e topită după mine. 
Spune-mi, n-am dreptate? Ai fost de faţă doar; nu te-a 
izbit felul în care's-a comportat faţă de mine? 

— A fost, într-adevăr,. Foarte politicoasă cu dumneata. 

— Politicoasă?... N-ai remarcat nimic altceva decât 
politeţe? Eu am văzut mult mai mult decât atât. 
Bunăvoinţa ei nu s-a manifestat faţă de nimeni mai mult 
decât faţă de mine!... Nici urmă de mândrie, de aroganță, 
şi la fel şi atitudinea cumnatei dumitale: plină de 
drăgălăşenie şi amabilitate! 

Elinor ar fi vrut să vorbească despre altceva, dar 
Lucy insista mereu să recunoască pe loc că are toate 
motivele să fie fericită, aşa că domnişoara Dashwood 
trebui să-i cânte în strună. 

— Fără îndoială, îi spuse ea, că dacă ele ar fi ştiut că 

eşti logodită cu Edward, nimic n-ar fi fost mai măgulitor 
decât felul în care s-au purtat cu dumneata; dar cum nu 
acesta e cazul... 

— Îmi închipuiam eu c-aşa ai să-mi spui, replică Lucy 
repede, dar doamna Ferrars n-avea absolut niciun motiv 
să-şi arate simpatia faţă de mine, dacă nu m-ar fi plăcut 
cu adevărat, şi acest fapt înseamnă totul pentru mine. 
Vorbele dumitale n-o să-mi poată micşora mulţumirea. 
Sunt sigură că toate se vor termina cu bine, şi că nu voi 
avea de întâmpinat niciun fel de greutate aşa cum mă 
gândisem. Doamna Ferrars este încântătoare şi la fel şi 
cumnata dumitale. Sunt amândouă nişte femei 
admirabile, zău aşa!... Mă mir cum de nu mi-ai spus 
niciodată până .acum cât este de simpatică doamna 
Dashwood! 

Elinor nu-i putu da niciun răspuns şi nici nu încercă s-o 
facă. 

— Nu te simţi bine, domnişoară Dashwood?... Pari 
abătută... nu prea vorbeşti; sunt sigură că ai ceva. 

— Sunt mai sănătoasă ca oricând. 

— Mă bucur din toată inima; dar zău că nu prea arăţi 
bine. Mi-ar părea atât de rău să te ştiu bolnavă; pe 
dumneata, care ai fost cea mai mare mângâiere pentru 
mine!... Dumnezeu ştie ce m-aş fi făcut fără prietenia 
dumitale! 

Elinor încercă să-i răspundă cu politeţe, nefiind însă 
prea sigură că va izbuti. Dar Lucy păru mulţumită, căci 
răspunse numaidecât: 

— Sunt într-adevăr convinsă de sentimentele ce mi le 
porţi şi în afară de dragostea lui Edward, prietenia 
dumitale e cea mai mare mângâiere. pe care o am. Bietul 
Edward! Dar de acum o s-avem cel puţin un avantaj, o să 
ne putem întâlni, şi încă destul de des, căci lady 
Middleton este încântată de doamna Dashwood, aşa că o 
să facem multe vizite în Harley Street, îmi închipui; pe de 

altă parte, 
Edward îşi petrece jumătate din timp în casa surorii lui, şi- 
n afară de asta lady Middleton şi doamna Ferrars o să se 
viziteze şi ele; iar doamna Ferrars şi cumnata dumitale au 
fost amândouă atât de drăguţe încât să-mi spună, în 
repetate rânduri, că vor fi întotdeauna bucuroase să mă 
vadă. Sunt nişte femei fermecătoare!... Sunt întru totul 
convinsă că dac-ai să-i spui cumnatei dumitale ce părere 
am despre ea, n-ai să reuşeşti niciodată să exagerezi 
entuziasmul meu. 

Dar Elinor nu vru s-o lase să spere că îi va transmite 
această apreciere cumnatei ei. Lucy continuă: 

— Sunt convinsă că mi-aş fi dat imediat seama dacă nu 
i-aş fi plăcut doamnei Ferrars. De exemplu, dacă nu mi-ar 
fi făcut decât plecăciunea de rigoare, fără să-mi mai 
adreseze vreun cuvânt, fără să mă mai bage în seamă şi 
fără să-mi mai arunce vreo privire binevoitoare - ştii ce 
vreau să spun -. dacă aş fi fost tratată cu o asemenea 
răceală, aş fi renunţat disperată la toate. N-aş fi putut 
suporta o astfel de situaţie. Căci atunci când 
antipatizează pe cineva ştiu că e foarte violentă în 
manifestări. 

Dar Elinor nu putu da vreun răspuns la această 
atitudine triumfătoare, pentru că uşa se deschise, 
servitorul îl anunţă pe domnul Ferrars şi Edward intră 
numaidecât. 

Trecură printr-un moment de mare stânjeneală şi acest 
lucru se putu observa pe faţa fiecăruia dintre ei. Se 
fâstăciră cu toţii; şi Edward păru înclinat mai degrabă să 
plece din cameră decât să mai înainteze un singur pas. 
O împrejurare, pe care ei ar fi fost foarte doritori să o 
evite, se abătuse asupra lor şi încă sub forma cea mai 
neplăcută. Nu numai că se aflau toţi trei laolaltă, dar erau 
împreună fără să poată profita de prezenţa vreunei alte 
persoane. Domnişoarele îşi reveniră cele dintâi. Lucy nu 

trebuia să-şi arate încântarea: trebuia încă să păstreze 
aparenţa că logodna ei e secretă. Aşadar nu-şi putu 
manifesta afecțiunea decât prin priviri şi după ce îi adresă 
doar câteva cuvinte, nu mai spuse nimic. 

Elinor avea mai multe de făcut. 

Rolul pe care trebuia să-l joace ea era mult mai greu; 
şi ţinea atât de mult, de dragul lui şi al ei, să-l joace aşa 
cum trebuie, încât se sili să se stăpânească şi după 
câteva momente de reculegere îi ură bun venit, cu o 
privire şi cu o atitudine ce păreau aproape fireşti şi 
aproape sincere; 
şi după ce se mai luptă puţin cu ea însăşi, după ce mai 
făcu un efort, reuşi să-şi joace rolul încă şi mai bine. 
Nu voia ca prezenţa lui Lucy, şi nici conştiinţa vreunei 
nedreptăţi ce i s-ar fi făcut, s-o împiedice să-i spună cât 
este de fericită să-l vadă şi că regretase foarte mult că nu 
fusese acasă când trecuse prin Berkeley Street. Nu vru ca 
prezenţa lui Lucy să o facă să-i fie teamă să se poarte 
faţă de el cu acea atenţie ce se cuvenea să o manifeste 
faţă de cineva care-i era prieten şi aproape rudă, deşi 
foarte curând observă că Lucy o supraveghea 
îndeaproape. 

Comportarea ei îl mai linişti puţin pe Edward şi-i dădu 
destul curaj să se aşeze; cu toate acestea se simţea 
şi mai încurcat decât cele două domnişoare, aşa cum era 
şi de aşteptat, deşi cea mai mare parte dintre bărbaţi nu 
s-ar fi simţit atât de stânjeniţi, căci inima lui nu era 
indiferentă ca cea a lui Lucy, şi nici conştiinţa nu-i era la 
fel de curată ca cea a lui Elinor. 

Cu un aer rezervat, dar foarte sigur, Lucy părea 
hotărâtă să nu-i ajute în niciun fel pe alţii să se simtă la 
îndemână şi nu vru să scoată o vorbă; aşa că aproape 
toată conversaţia fu susţinută de Elinor, care fu nevoită 
să-i dea lui Edward toate informaţiile privitoare la 
sănătatea mamei lor, la împrejurările în care veniseră la 

Londra şi aşa mai departe, ca răspuns la întrebările pe 
care Edward ar fi trebuit să i le pună, dar nu le pusese. 

Dar strădaniile ei merseră încă şi mai departe; căci 
curând după aceea se comportă cu atâta eroism încât se 
hotărî să-i lase singuri, sub pretextul că se duce să o 
aducă pe Marianne; o şi făcu, cum nu se poate mai 
frumos, căci zăbovi pe palier vreo câteva minute, cu toată 
bărbăţia de care se simţea în stare, înainte de a se duce 
la sora ei. De îndată ce-i comunică Mariannei vestea, 
extazul lui Edward trebui să ia sfârşit, căci bucuria 
Mariannei o făcu pe aceasta să se întoarcă în grabă în 
salon. Plăcerea ce o simţi când îl văzu, fu pe potriva 
celorlalte sentimente ale ei, puternică în sine şi 
manifestată făţiş. Îl întâmpină cu o mână întinsă care se 
cerea a fi strânsă şi cu o voce ce exprima o dragoste de 
soră. 

— Dragă Edward! exclamă ea, iată o clipă cu adevărat 
fericită! Prezenţa ta aici pare o răsplată pentru toate! 

Edward încercă să răspundă aşa cum se cuvenea la 
aceste amabilităţi, dar faţă de martorii prezenţi nu 
îndrăzni să exprime nici jumătate din cele ce simţea. Se 
aşezară din nou cu toţii; şi vreo câteva clipe nimeni nu 
scoase un cuvânt; timp în care Marianne se uită cu cea 
mai vădită duioşie când la Edward şi când la Elinor, 
regretând doar faptul că plăcerea lor de a se revedea 
este oarecum împiedicată de prezenţa, de loc binevenită, 
a lui Lucy. Edward fu primul care vorbi şi se miră de 
schimbarea ce-o putu observa în înfăţişarea Mariannei, 
exprimându-şi teama că poate Londra nu-i prea prieşte. 

— Ei, nu te gândi la mine! răspunse ea serios şi 
energic, cu toate că ochii i se umplură de lacrimi, în timp 
ce vorbea. Nu te gândi la sănătatea mea. După cum vezi, 
Elinor se simte bine. Şi asta trebuie să fie de ajuns pentru 
amândoi. 

Această observaţie nu era destinată a-i face pe Edward 

şi pe Elinor să se simtă mai la îndemână, şi nici să-i fie pe 
placul lui Lucy, care-i aruncă Mariannei o căutătură cu 
totul lipsită de bunăvoință. 

— Îţi place Londra? întrebă Edward, care voia cu orice 
preţ să schimbe subiectul. 

— De loc. M-am aşteptat să aflu tot felul de distracţii 
aici, dar n-am găsit niciuna. Singura consolare ce mi s-a 
oferit este să te văd pe tine, Edward; şi slavă Domnului! 
Eşti acelaşi dintotdeauna! 

Se opri şi nimeni nu mai spuse nimic. 

— Cred, Elinor, adăugă ea curând după aceea, că ar 
trebui să-l rugăm pe Edward să ne însoţească la 
întoarcerea noastră la Barton. Probabil c-o să plecăm într- 
o săptămână, două. Şi cred că Edward n-ar avea nimic 
împotrivă să aibă grijă de noi pe drum. 

Bietul Edward mormăi ceva, dar nimeni nu ştiu ce 
anume, nici măcar el. În schimb Marianne, care-i observă 
neliniştea, şi care o atribui cu uşurinţă motivelor ce-i erau 
ei pe plac, fu pe deplin mulţumită şi începu numaidecât 
să vorbească despre altceva. 

— Vai, Edward, ce zi am mai petrecut ieri, în Harley 
Street! Ce plictiseală, ce groaznică plictiseală! Dar trebuie 
să-ţi spun eu multe în această privinţă pe care nu ţi le pot 
spune acum. 

Şi dând astfel dovadă de o admirabilă discreţie, amână 
pentru mai târziu. Când vor putea vorbi mai în taină, 
dezvăluirea faptului că rudele lor comune i se păreau mai 
dezagreabile ca oricând şi că pe mama lui mai ales o 
găsea cu totul respingătoare. 

— Dar de ce n-ai fost şi tu acolo, Edward? De ce n-ai 
venit? 

— Am fost reţinut în altă parte. 

— Reţinut! Dar cum se poate una ca asta, când trebuia 
să te întâlneşti cu persoane atât de apropiate? 

— Poate că dumneata, domnişoară Marianne, exclamă 

Lucy, care voia acum să se răzbune pe ea, crezi că tinerii 
nu se ţin niciodată de cuvânt, dacă n-au chef, oricât de 
mici sau de mari le-ar fi obligaţiile. 

Elinor se supără, dar Marianne nu păru să-i simtă de loc 
înţepătura, căci replică foarte calm: 

— Nu chiar aşa; căci, la drept vorbind ştiu eu că pe 
Edward conştiinţa nu l-a lăsat să vină în Harley Street. 
Şi el are, zău aşa, cea mai delicată conştiinţă de pe lume; 
cea mai scrupuloasă în a se ţine de toate promisiunile, 
oricât ar fi ele de neînsemnate, şi oricât de mult ar fi 
împotriva propriilor lui interese şi bucurii. Este cel mai 
temător om din lume când este să facă pe cineva să 
sufere, să dezamăgească vreo speranţă, cel mai puţin 
capabil de egoism, din oamenii ce mi-a fost dat să-i 
Cunosc. Cum! 
Nu vrei să accepţi niciodată să fii lăudat? Atunci 
înseamnă că nu-mi eşti prieten, căci toţi cei ce-mi 
acceptă dragostea şi stima, trebuie să se supună 
sincerelor mele aprecieri despre ei. 

Se pare însă că, în cazul de faţă, laudele ei nu fură de 
loc pe placul a doi dintre cei ce o ascultau şi atât de puţin 
plăcute lui Edward încât foarte curând el se ridică să 
plece. 

— Pleci atât de repede! spuse Marianne, dragă Edward, 
dar nu se poate! 

Şi trăgându-l puţin deoparte, îşi arătă în şoaptă 
convingerea că Lucy n-o să mai rămână multă vreme. Dar 
nici acest stimulent nu avu vreun efect, căci Edward 
insistă să plece; Lucy, care ar fi rămas acolo chiar dacă 
vizita lui ar fi durat două ore, plecă şi ea curând după 
aceea. 

— De ce tot vine ea pe-aici? întrebă Marianne, după ce 
Lucy le părăsi. Nu şi-a dat seama că noi abia aşteptam s- 
o vedem plecată? Ce enervant pentru Edward! 

— Dar de ce? Doar toate îi eram prietene şi pe Lucy o 

cunoaşte încă dinainte de a ne fi întâlnit pe noi. E firesc 
ca el să dorească s-o vadă şi pe ea, ca şi pe noi. 

Marianne o privi ţintă şi spuse: 

— Ştii, Elinor, că nu pot suporta felul acesta de a vorbi. 
Dacă nu vrei decât să ţi se contrazică afirmaţiile, cum şi 
cred că e cazul, ar trebui să-ţi aduci aminte că eu sunt 
ultima fiinţă de pe lume care să fac aşa ceva. Nu mă pot 
cobori până acolo încât să mi se smulgă prin viclenie 
asigurări de care nu este neapărată nevoie. 

După care părăsi încăperea; şi Elinor nu îndrăzni s-o 
urmeze şi să-i spună mai multe, căci, deoarece îi 
promisese lui Lucy să păstreze taina n-avea posibilitatea 
să-i dea Mariannei informaţii care s-o convingă; şi oricât 
de neplăcute ar fi putut fi urmările faptului că ea persistă 
într-o eroare, trebuia totuşi să le accepte. Tot ce avea de 
sperat era ca Edward să n-o expună prea adesea şi să nu 
se expună nici pe el la nefericita situaţie de a fi martorii 
cordialităţii prost plasate a Mariannei şi nici la repetarea 
dureroaselor incidente ce avuseseră loc cu prilejul 
recentei lui vizite - şi avea toate motivele să se aştepte la 
una ca asta. 


CAPITOLUL XXXVI 


La câteva zile după această întâlnire, ziarele anunţară 
că soţia domnului Thomas Palmer dăduse naştere unui fiu 
şi moştenitor; un paragraf foarte interesant şi pe deplin 
satisfăcător, cel puţin pentru toate cunoştinţele lor 
apropiate care ştiuseră de acest lucru dinainte. 

Acest eveniment, de mare importanţă pentru fericirea 
doamnei Jennings, produse un timp o schimbare în felul ei 
de a-şi petrece vremea şi influenţă, într-o măsură 
similară,  îndeletnicirile tinerelor ei prietene; căci, 
deoarece dorea să fie alăturea de Charlotte cât mai mult 

cu putinţă, se ducea acolo în fiecare dimineaţă, de îndată 
ce se îmbrăca şi nu se întorcea decât seara târziu; la 
insistenţele familiei Middleton, domnişoarele Dashwood 
îşi petreceau timpul, de dimineaţă până seara, în Conduit 
Street. Dac-ar fi fost ca ele să ţină seama de propriile lor 
plăceri, ar fi rămas mai degrabă, măcar dimineţile, în 
casa doamnei Jennings; dar nu puteau să-şi impună 
voinţa împotriva insistențelor tuturor. Aşa că începură să 
petreacă ceasuri întregi în tovărăşia ladyei Middleton şi a 
celor două domnişoare Steele, care de fapt nu le preţuiau 
de loc societatea, deşi se prefăceau foarte mult a o dori. 
Domnişoarele Dashwood erau prea înțelepte ca să 
constituie o companie agreabilă pentru lady Middleton, 
iar prezenţa lor în casa ei era privită cu gelozie de cele 
două domnişoare, care aveau impresia că Elinor şi 
Marianne se introduc în domeniile lor, împărtăşind 
amabilitatea pe care ele voiau s-o monopolizeze. Deşi 
nicio comportare n-ar fi putut fi mai politicoasă decât 
aceea a ladyei Middleton faţă de Elinor şi Marianne, ele 
nu-i erau de loc pe plac. Deoarece n-o linguşeau 
niciodată, nici pe ea şi nici pe copiii ei, considera că nu 
pot fi bune la suflet şi din cauză că le plăcea să citească, 
îşi închipuia că sunt ironice - neştiind probabil exact ce 
înseamnă acest cuvânt; dar asta n-avea nicio importanţă. 
In orice caz însemna o critică şi încă făcută cu uşurinţă. 
Prezenţa lor se dovedi a nu-i fi la îndemână nici ladyei 
Middleton şi nici-lui Lucy. Stânjenea- atât trândăvia celei 
dintâi cât şi firea activă a celeilalte. Ladyei 
Middleton îi era ruşine să nu facă nimic în prezenţa lor, iar 
Lucy se temea că ele o vor dispreţui pentru linguşelile pe 
care se mândrea să le rostească cu alte ocazii. Dintre ele 
trei, domnişoara Steele cea mare era cel mai puţin 
tulburată de prezenţa domnişoarelor Dashwood; şi ele ar 
fi putut să ajungă la o deplină înţelegere cu'ea. Dacă 
vreuna dintre ele i-ar fi făcut o amplă şi amănunţită 
prezentare a întregii poveşti dintre Marianne şi 

Willoughby, s-ar fi socotit din plin recompensată pentru 
sacrificiul pe care, datorită vizitei lor, îl făcea cedând, 
după masă, locul cel mai bun de lângă foc. Dar această 
posibilitate nu-i fu acordată; căci deşi adesea îşi 
manifesta, în prezenţa lui Elinor, compătimirea faţă de 
sora ei şi deşi făcu de mai multe ori aluzie la nestatornicia 
adoratorilor în prezenţa Mariannei, toate acestea n-avură 
niciun efect, în afară de o privire indiferentă din partea lui 
Elinor sau dezgustată din partea Mariannei. Chiar şi un 
efort mai puţin complicat le-ar fi făcut să-şi găsească o 
prietenă în ea: n-ar fi trebuit decât s-o tachineze în 
legătură cu preotul Davis. Dar ele ţineau atât de puţin, 
mult mai puţin decât toţi ceilalţi, să fie amabile faţă de 
ea, încât dacă sir John nu lua masa acasă, şi-ar fi putut 
petrece o zi întreagă fără să audă vreo altă aluzie 
amuzantă la acest subiect, decât cele pe care avea 
amabilitatea să şi le acorde singură. 

Dar toate aceste gelozii şi nemulțumiri erau atât de 
puţin bănuite de doamna Jennings, încât ea îşi închipuia 
că e pur şi simplu încântător pentru fete să fie împreună 
şi în fiecare seară îşi felicita tinerele prietene că 
scăpaseră atâta vreme de tovărăşia unei bătrâne proaste. 
Se ducea uneori cu ele la sir John şi rămânea câteodată 
acasă împreună cu ele; dar oriunde s-ar fi aflat, se 
întorcea întotdeauna foarte bine dispusă, încântată şi 
dându-şi importanţă, convinsă fiind că Charlotte se simte 
atât de bine pentru că este sub îngrijirea ei şi era gata să 
facă o prezentare atât de exactă, de minuțioasă a 
sănătăţii fiicei ei, încât numai domnişoara Steele cea 
mare putea fi atât de curioasă încât să dorească să afle 
totul. Un singur lucru o supăra cu adevărat şi de el se 
plângea în fiecare zi. Domnul Palmer susţinea părerea, 
obişnuită printre bărbaţi, dar care nu i se potrivea unui 
tată, că toţi bebeluşii sunt la fel; şi deşi doamna Jennings 
putea foarte precis observa, în diferite ocazii, cea mai 
izbitoare asemănare între nepoţel şi toate rudele lui de 

ambele părţi, nu-l putea convinge în niciun chip pe tată 
de acest lucru; nu-l putea face să creadă că nu este exact 
la fel cu ceilalţi copii de aceeaşi vârstă şi nici să 
recunoască faptul că este cel mai grozav copil din lume. 

Trebuie acum să facem o relatare a unei nenorociri ce 
se abătu, cam pe atunci, asupra lui Fanny Dashwood. 
Intâmplarea făcu ca prima oară când domnişoarele 
Dashwood şi doamna Jennings o vizitară în Harley Street, 
să mai treacă pe acolo şi o altă cunoştinţă, împrejurare 
care aparent nu urma să-i asume vreun rău. Dar cum 
imaginaţia unora îi face să-şi formeze păreri greşite 
despre modul nostru de comportare şi să tragă concluzii 
din cele mai neînsemnate aparenţe, fericirea omului 
rămâne întotdeauna, în oarecare măsură, la voia 
norocului. In cazul de faţă doamna care venise după cele 
două surori şi-a lăsat imaginaţia să meargă atât de 
departe, încât să întreacă adevărul şi probabilitatea şi, 
auzind doar numele domnişoarelor Dashwood, înțelegând 
că sunt cumnatele doamnei Dashwood, îşi închipui 
numaidecât că ele locuiesc în Harley Street; şi această 
înţelegere greşită a situaţiei făcu ca ele să fie, peste 
câteva zile, invitate, împreună cu fratele şi cumnata lor, 
la o mică serată muzicală, ce urma să aibă loc în casa ei. 

Rezultatul a fost că doamna Dashwood nu numai că s-a 
văzut obligată să se supună marelui inconvenient de a-şi 
trimite trăsura după domnişoarele Dashwood, dar, ceea 
ce era încă şi mai rău, silită să suporte neplăcerea de a 
face impresia că le acordă toată atenţia; şi cine ştie dacă 
n-aveau să se aştepte să le mai scoată în lume şi 
altădată? E adevărat, pe de altă parte, că avea puterea 
de a le dezamăgi. Dar asta nu era destul; căci atunci când 
oamenii sunt hotărâți să se poarte aşa cum ştiu că nu 
trebuie, ei se simt jigniţi când alţii se aşteaptă de la ei la 
ceva mai bun. 

Marianne ajunsese, treptat, să se obişnuiască atât de 

mult să iasă în: fiecare zi în lume, încât acum îi era 
indiferent dacă o face sau nu; se pregătea calm şi 
mecanic pentru ocaziile mondene din fiecare seară, deşi 
fără să se aştepte ca ele să-i aducă cea mai mică bucurie 
şi de cele mai multe ori fără să ştie, până în ultima clipă, 
unde urma să meargă. 

Devenise atât de indiferentă la îmbrăcămintea şi 
înfăţişarea ei, încât în timpul pe care-l consacra toaletei 
nu-i acorda nici pe departe atâta atenţie cât manifesta în 
această privinţă domnişoara Steele cea mare, în primele 
cinci minute ale şederii lor împreună, după ce era gata. 
Nimic nu scăpa minuţioasei observaţii şi curiozităţii 
domnişoarei Steele; ea le vedea pe toate şi întreba 
despre toate; nu-şi putea găsi liniştea până ce nu se 
interesa cât a costat fiecare dintre articolele de 
îmbrăcăminte ale Mariannei; ar fi putut ghici numărul 
rochiilor ei mai bine chiar decât Marianne; şi nu-şi 
pierduse nici măcar speranţa de a afla, înainte de a se 
despărţi, cât o costă spălatul rufelor pe săptămână şi cât 
cheltuieşte anual cu propria ei persoană. Şi, pe deasupra, 
neruşinarea tuturor acestor investigaţii se încheia în 
general cu câte un compliment, care menit să mai împace 
lucrurile, era considerat de Marianne ca cel mai mare 
afront dintre toate; căci după ce era supusă la o 
minuțioasă cercetare a valorii şi croielii rochiei ei, a culorii 
pantofilor şi a coafurii, era aproape sigură că o să i se 
spună că „pe cuvânt de onoare, eşti foarte elegantă şi, 
după părerea mea, ai să faci nenumărate cuceriri”. 

Cu asemenea încurajări fu şi de astă dată trimisă să se 
urce în trăsura fratelui ei, în care se instalară la cinci 
minute după ce se oprise în faţa casei, o punctualitate ce 
nu fu întrutotul pe placul cumnatei, pornită dinainte spre 
casa unde erau invitate sperând ca ele să întârzie 
producând astfel supărare fie ei, fie vizitiului. 

În seara aceea nu se petrecu nimic remarcabil. 

Petrecerea, ca şi alte serate muzicale, adunase un mare 
număr de persoane, cărora le plăcea cu adevărat muzica, 
şi încă şi mai multe, care nu aveau niciun pic de gust; iar 
muzicanţii erau, ca de obicei, după propria lor părere, cât 
şi după aceea a prietenilor lor intimi, cei mai buni 
interpreţi neprofesionişti din întreaga Anglie. 

Cum Elinor n-avea o deosebită înclinaţie spre muzică şi 
nici nu pretindea una ca asta, nu-şi făcu niciun scrupul 
din a-şi întoarce privirile de la pian, ori de câte ori avea 
chef şi fără să fie impresionată nici de prezenţa unei 
harpe nici de cea a unui violoncel, îşi aţintea ochii, după 
cum simţea nevoia, asupra altor obiecte din încăpere. Şi- 
aşa, pe când se tot uita în jurul ei, descoperi într-un grup 
de tineri, chiar pe acela care le dăduse la magazinul Grey 
o lecţie despre cutiile pentru scobitori. Curând după 
aceea constată că şi el se uită la ea, vorbind cu multă 
familiaritate cu fratele ei; şi tocmai se hotărâse să afle de 
la acesta cine este, când îi văzu pe amândoi îndreptându- 
se spre ea, şi domnul Dashwood i-l prezentă: 

— Domnul Robert Ferrars. 

Tânărul i se adresă cu o politeţe firească, răsucindu-şi 
capul într-o plecăciune, care o făcu să-şi dea seama, mai 
bine decât ar fi putut-o convinge cineva prin vorbe, că 
este exact filfizonul descris de Lucy. Ce fericire ar fi fost 
pentru.ea dacă sentimentele ei pentru Edward ar fi 
depins mai puţin de propriile lui merite, decât de cele ale 
rudelor lui apropiate! Căci, altfel plecăciunea fratelui lui 
ar fi dat o lovitură de graţie operaţiei începute de acreala 
mamei şi surorii lui. Dar în timp ce Elinor se minuna cât 
de deosebiți sunt cei doi fraţi, nu putu în niciun fel 
constata că goliciunea sufletească şi îngâmfarea unuia ar 
fi putut-o face să uite modestia şi adevărata valoare a 
celuilalt. Robert îi explică el însuşi de ce erau atât de 
deosebiți, în decursul unei conversații de un sfert de oră; 
căci, vorbindu-i despre fratele lui, şi jeluindu-se din 

pricina  extraordinarei lui stângăcii, care era, după 
părerea sa, adevărata cauză care îl făcea să nu 
frecventeze societatea potrivită rangului lui social, el o 
atribui cu multă candoare şi generozitate mult mai puţin 
unei deficienţe înnăscute, decât nenorocirii de a fi fost 
educat acasă; pe când el, care probabil că nu era cu 
adevărat şi-n chip special mai înzestrat de la natură, era 
la fel de capabil ca oricine să se învârtă în lume, numai 
datorită faptului că fusese educat la o şcoală 
aristocratică. 

— Pe cinstea mea, adăugă el, asta-i singura explicaţie, 
după părerea mea, şi-aşa îi spun şi eu adeseori mamei, 
când îşi tot face griji în privinţa asta. „Dragă doamnă, îi 
zic întotdeauna,.ar trebui să te mai. linişteşti. Acum răul 
nu mai poate fi remediat şi l-ai făcut cu propria dumitale 
mână. De ce te-ai lăsat convinsă, împotriva voinţei 
dumitale de sir Robert, unchiul meu, să-l educi pe Edward 
acasă în momentul cel mai critic al vieţii sale? Dacă l-ai fi 
trimis la Westminster, ca pe mine, în loc să-l dai în grija 
domnului Pratt, toate astea nu s-ar fi întâmplat.” 
în felul acesta consider eu întotdeauna problema şi mama 
este întrutotul convinsă de greşeala pe care a făcut-o. 

Elinor nu-l contrazise pentru că, 'oricare-ar fi fost, în 
general, aprecierile ei în legătură cu avantajele şcolilor 
aristocratice, nu se putea gândi cu prea multă satisfacţie 
la şederea lui în casa familiei Pratt. 

Apoi Robert spuse din nou: 

— Locuiţi în Devonshire, într-o vilă de lângă Dawlish, 
dacă nu mă înşel... 

Elinor îi explică unde se află de fapt casa lor şi lui i se 
păru cam surprinzător ca cineva să locuiască în 
Devonshire fără să fie aproape de Dawlish. Dar îşi arătă 
profunda apreciere pentru genul de casă în care locuiesc. 

— În ceea ce mă priveşte, spuse el, mie-mi plac grozav 
de mult vilele; sunt întotdeauna atât de elegante şi-atât 


270 


Jane Austen 


de confortabile..: Şi zău, dac-aş avea ceva bani în plus; 
mi-aş cumpăra o bucăţică de pământ, nu prea departe de 
Londra, şi mi-aş construi şi eu o vilişoară, unde aş putea 
veni singur cu trăsura, oricând mi-ar place şi mi-aş putea 
aduce şi nişte prieteni să ne simţim bine. li sfătuiesc pe 
toţi aceia care intenţionează să-şi facă o casă, să 
construiască vile. Mai zilele trecute prietenul meu, lordul 
Courtland, a trecut înadins pe la mine să-mi ceară sfatul 
şi mi-a pus în faţă trei planuri diferite, alcătuite de 
Bonomi. 
Trebuia să-mi dau cu părerea care e cel mai bun. „Dragul 
meu Courtland, i-am spus, aruncându-le numaidecât pe 
toate în foc, nu-l alege pe niciunul dintre ele şi clădeşte-ţi 
neapărat o vilişoară.” Şi-mi închipui c-aşa are să şi facă. 
Unii oameni îşi închipuie că vilele nu oferă confort şi nici 
spaţiu, dar n-au de loc dreptate. Luna trecută am fost la 
prietenul meu Elliott, lângă Dartford. Lady Elliott ar fi vrut 
să dea o petrecere dansantă. „Dar cum să facem? Dragul 
meu Ferrars, spune-mi te rog cum să ne descurcăm?” îmi 
zise ea. In vilişoara asta nu există nici măcar o singură 
cameră în care să încapă zece perechi; şi masa unde s-o 
mai aranjez?” Eu mi-am dat imediat seama că totul se 
poate rezolva foarte uşor, aşa că i-am spus: „Draga mea 
lady Elliott, nu te nelinişti. In sufragerie o să încapă uşor 
optsprezece perechi; în camera de zi se pot aranja 
mesele. de joc; în bibliotecă o să se poată servi ceaiul şi 
gustări şi dă dispoziţii ca supeul să se servească în salon. 
Lady Elliott a fost încântată de sugestie. Am măsurat 
împreună sufrageria şi am constatat că în ea vor putea să 
încapă exact optsprezece perechi şi întreaga petrecere a 
fost organizată întocmai după planul meu. Aşa că, după 
cum vezi, de fapt, dacă oamenii ştiu cum să aranjeze 
lucrurile, poţi beneficia de acelaşi confort într-o vilă ca şi 
în cea mai spațioasă reşedinţă 

Elinor fu de acord cu tot ce-i spunea, căci nu considera 
că Robert merita complimentul de a i se aduce obiecţii 

rezonabile. 

Cum nici lui John Dashwood nu-i plăcea muzica mai 
mult decât surorii lui mai mari, avu şi el prilejul să se 
gândească între timp la orice alt lucru; şi în cursul serii îi 
trecu prin minte o idee, pe care i-o comunică soţiei lui, 
spre aprobare, de îndată ce ajunseră acasă. Greşita 
presupunere a doamnei Dennison că surorile lui stau la el, 
îi sugerase că ar fi de fapt un act de bună-cuwviinţă din 
partea lor să le invite într-adevăr, atâta timp cât doamna 
Jennings era ocupată cu fiica ei şi pleca mai tot timpul de 
acasă. N-ar fi fost vorba de o cheltuială prea mare şi nici 
de cine ştie ce deranj; şi ar fi însemnat o atenţie pe care 
conştiinţa lui delicată i-o arăta ca fiind absolut necesară 
pentru a se putea elibera cu totul de promisiunea ce i-o 
făcuse tatălui lui. Fanny tresări speriată când îl auzi 
făcând această propunere. 

— Nu prea văd cum le-am putea invita, spuse ea, fără 
să-i aducem o jignire ladyei Middleton, căci îşi petrec 
acolo mai tot timpul; altfel mi-ar face o deosebită plăcere 
să le primesc. Ştii doar că sunt întotdeauna gata să-mi 
arăt atenţia faţă de ele, aşa cum am făcut-o şi în seara 
asta, luându-le cu noi la petrecere. Dar sunt musafirele 
ladyei Middleton: Cum aş putea să le'iau din casa ei? 

Cu multă umilinţă, soţul ei îi spuse că el nu vede 
raţiunea acestei obiecţii. 

— Au petrecut o săptămână în Conduit Street şi cred că 
lady Middleton nu s-ar supăra dacă ele ar veni să stea tot 
atâtea zile în casa unor rude atât de apropiate. 

Fanny făcu o scurtă pauză, apoi, cu o energie reînnoită, 
spuse: 

— lubitul meu, le-aş pofti cu dragă inimă, dacă mi-ar 
sta în putinţă. Dar tocmai hotărâsem în sinea mea să le 
poftesc pe domnişoarele Steele să vină să petreacă vreo 
câteva zile cu noi. Sunt fete foarte binecrescute şi 
cumsecade; şi, deoarece unchiul lor a făcut atâtea pentru 

Edward, se cuvine să le dăm şi noi puţină atenţie. Ştii, pe 
surorile tale le putem invita în alt an, dar s-ar putea ca 
domnişoarele Steele să nu mai fie la Londra. Sunt 
încredinţată că au să-ţi placă; de fapt, ştiu eu că îţi şi sunt 
pe plac şi la fel îi sunt şi mamei; şi Harry ţine atât de mult 
la ele! 

Domnul Dashwood fu convins. Îşi dădu numaidecât 
seama cât este de necesar ca ei să le invite neîntârziat pe 
domnişoarele Steele; şi îşi linişti conştiinţa prin hotărârea 
de a-şi invita surorile în alt an, sperând totuşi, cu multă 
şiretenie, că în anul următor nu va mai fi nevoie să le 
invite el, deoarece Elinor va veni la Londra ca soţie a 
colonelului Brandon, iar Marianne ca invitata lor. 

Bucurându-se. că izbutise să scape şi mândră de 
promptitudinea cu care reuşise să aranjeze totul, Fanny îi 
scrise a doua zi de dimineaţă lui Lucy, rugând-o să 
accepte să petreacă câteva zile în Harley Street, 
împreună cu sora ei, de îndată ce lady Middleton s-ar 
putea dispensa de prezenţa lor. Această invitaţie fu 
îndeajuns să e) facă pe 
Lucy să fie într-adevăr fericită şi pe bună dreptate. Se 
părea că însăşi doamna Dashwood lucrează în sprijinul 
intereselor ei întărindu-i speranţele şi promovându-i 
intenţiile! Un asemenea prilej de a fi alături de Edward şi 
de familia lui slujea mai mult ca orice altceva propriilor ei 
interese; o astfel de invitaţie era o adevărată încântare 
pentru inima ei! Era un avantaj, pe care nu ştia cum să-l 
accepte cu mai multă recunoştinţă sau mai grabnic; 
şi se constată foarte curând că vizita lor în casa ladyei 
Middleton, care până atunci nu avusese o durată bine 
stabilită, fusese oricum încă de la început menită să se 
încheie peste două zile. 

Când i se arătă lui Elinor scrisoarea, ceea ce se 
întâmplă la mai puţin de zece minute de la sosirea ei, 
Elinor avu pentru prima dată impresia că Lucy are 

oarecari temeiuri în speranţele ei; căci dovada aceasta de 
deosebită amabilitate, ce i se acorda la un timp atât de 
scurt după ce făcuse cunoştinţă cu familia lui Edward, 
părea să arate că bunăvoința faţă de ea nu provenea 
numai dintr-o atitudine răutăcioasă faţă de Elinor; şi că, 
ajutată de timp şi de propria ei iscusinţă, Lucy va reuşi 
să-şi vadă visul împlinit. Linguşelile ei reuşiseră să 
subjuge mândria ladyei Middleton şi izbutiseră să o facă 
să pătrundă în inima destul de rece a lui Fanny 
Dashwood; aceste rezultate îi deschideau o frumoasă 
perspectivă pentru altele şi mai mari. 

Domnişoarele Steele se mutară în Harley Street; şi tot 
ce mai află Elinor referitor la influenţa exercitată de ele 
acolo, îi întări convingerea că Lucy va izbuti în intenţiile 
ei. Sir John, care le vizită de mai multe ori, le făcu nişte 
relatări uluitoare, arătând cât de mult se bucurau cele 
două surori de favoarea gazdelor lor. Doamna Dashwood 
nu se arătase niciodată până atunci a fi atât de încântată 
de vreo domnişoară cum era de ele; le dăruise fiecăreia 
câte un manual de croşetat scris de nu ştiu ce emigrant, îi 
spunea lui Lucy pe numele ei mic şi nu ştia dacă va putea 
vreodată să se despartă de ele. 

CAPITOLUL XXXVII 


După vreo două săptămâni de la naştere, doamna 
Palmer se simţi atât de bine, încât mama ei consideră că 
nu mai este necesar să-i acorde tot timpul disponibil; şi, 
mulţumindu-se s-o viziteze:o dată sau de două ori pe zi, 
revenise acasă la ea, la propriile ei îndeletniciri. 

Într-o dimineaţă, cam la trei sau patru zile după ce-şi 
reluaseră viaţa obişnuită în Berkeley Street, când doamna 
Jennings se întoarse acasă după vizita obişnuită ce i-o 
făcea Charlottei, intră în salonul în care se afla doar 
Elinor, cu un asemenea aer de grabă şi de importanţă 
încât o făcu pe Elinor să creadă că-i va împărtăşi o veste 
nemaipomenită, şi nelăsându-i de loc timp să facă 
presupuneri în legătură cu ea, începu să-i spună fără 
întârziere: 

— Doamne, Dumnezeule, dragă domnişoară 
Dashwood! 

Ai auzit noutatea? 

— Nu, doamnă. Ce s-a întâmplat? 

— Ceva atât de ciudat! Dar am să-ţi povestesc totul. 
Când am ajuns acasă la Charlotte, am găsit-o foarte 
îngrijorată în legătură cu băieţelul. Era convinsă că e 
foarte bolnav: plângea, era agitat şi toată pielea îi era 
acoperită cu bubuliţe. Aşa că m-am dus numaidecât să 
mă uit la el după care i-am spus: „Doamne, draga mea, n- 
are decât o erupție din pricină că-i ies dinţii, n-ai de ce să 
te temi” , şi îngrijitoarea copilului i-a spus la fel. Dar 
Charlotte nu, nu voia să ne creadă, aşa că am trimis după 
domnul 
Donovan care din fericire era acasă, tocmai se întorsese 
din Harley Street, aşa că a venit numaidecât la noi şi nici 
nu l-a văzut bine pe băieţel că a spus şi el că nu-i vorba 

decât de acelaşi: lucru de care spusesem şi noi şi atunci 
Charlotte s-a mai liniştit. Şi-aşa, când era pe punctul să 
plece, mi-a trecut prin cap să-l întreb, drept să-ţi spun nici 
nu ştiu ce mi-a venit, dacă mai e ceva nou. Şi atunci a 
zâmbit cu un aer ipocrit de mironosiţă şi şi-a luat o 
înfăţişare gravă lăsând să se înţeleagă că ar şti el ceva şi 
până la urmă mi-a şoptit: „Cred că ar fi recomandabil 
pentru domnişoarele pe care le ai în grijă să nu le ajungă 
la urechi ceva neplăcut despre indispoziţia cumnatei lor, 
să le spui că, după părerea mea, nu există motiv de mare 
îngrijorare; sper că doamna Dashwood o să-şi revină. 

— Cum, Fanny e bolnavă? 

— Exact asta am întrebat şi eu, draga mea. „Doamne 
sfinte, i-am spus, cum, s-a îmbolnăvit cumva doamna 
Dashwood?” 

Şi-aşa a ieşit totul la iveală; ca să nu mai lungim vorba, 
am putut afla următoarele: domnul Edward Ferrars, 
tânărul în legătură cu care te luam. adesea peste picior 
(dar, după cum se dovedeşte acum, sunt grozav de 
încântată că n-aveam motive s-o fac), se pare că de mai 
bine de un an este logodit cu verişoara mea Lucy! Ei 
poftim, draga mea! Şi nimeni n-a ştiut absolut nimic de 
toată povestea în afară de Nancy! Ţi-ai fi putut închipui 
una ca asta? Nu e de mirare că se plac; dar ca între ei să 
existe o asemenea legătură şi nimeni să n-o bănuiască! 
Asta-i foarte curios. Nu mi s-a întâmplat niciodată să-i văd 
împreună, căci altfel mi-aş fi dat eu: seama numaidecât: 
Şi-aşa, totul s-a păstrat în mare taină, de frica doamnei 
Ferrars, şi nici ea şi nici fratele sau cumnata dumitale n- 
au bănuit absolut nimic despre legătura dintre ei; până 
azi dimineaţă, când biata Nancy, care, după câte ştii, e o 
fiinţă bine intenţionată, dar nu e cine ştie ce iscusită, i-a 
dat de gol. „Doamne, s-a gândit ea, toată lumea ţine atât 
de mult la Lucy, sunt sigură că n-au să-i facă greutăţi” , 
aşa că s-a dus numaidecât la cumnata dumitale, care era 

singură şi lucra la un covor, neavând habar de ce-avea să 
urmeze - căci tocmai îi spusese, cu vreo cinci minute în 
urmă, fratelui dumitale, că are de gând să pună la cale o 
căsătorie între Edward şi fiica nu ştiu cărui lord. Aşa că-ţi 
închipui cât a fost de lovită în mândria şi vanitatea ei. A 
făcut numaidecât o criză de isterie, ţipând atât de tare, 
încât a fost auzită de fratele dumitale, care era jos, în 
camera lui, gândindu-se ce să-i scrie administratorului 
său de la ţară. Acesta a urcat în fugă scările şi a avut loc 
o scenă îngrozitoare, căci între timp Lucy sosise şi ea, 
fără să-i treacă măcar prin gând ce se petrecea. Biata 
mititică! Tare mi-e milă de ea. Şi, după părerea mea, au 
tratat-o cum nu se poate mai rău; căci cumnata dumitale, 
care devenise întruchiparea furiei, a. certat-o cumplit şi a 
făcut-o pe biata Lucy să leşine. Nancy căzuse în genunchi 
şi plângea amarnic; şi fratele dumitale se tot plimba prin 
odaie şi spunea că nu ştie ce să facă. Doamna Dashwood 
le spuse să nu mai rămână o clipă în casa ei; şi fratele 
dumitale trebui să cadă şi el în genunchi pentru a o 
convinge să le mai lase pe cele două fete să stea până 
ce-şi vor fi făcut bagajele. Apoi Fanny făcu o nouă criză 
de isterie şi el se sperie atât de tare, încât trimise 
numaidecât după domnul Donovan. şi domnul Donovan 
găsi casa în această groaznică agitaţie. Trăsura era la 
uşă, aşteptând să le ia pe bietele mele verişoare şi ele 
tocmai urcau în ea, când el ieşi din casă; biata Lucy, mi-a 
spus el, era într-aşa un hal, că abia se mai putea ţine pe 
picioare, iar cât despre Nancy, nici ea nu era mult mai 
bine. Drept să-ţi spun, cumnata dumitale mă scoate din 
sărite; şi sper, din toată inima, că cei doi tineri se vor 
căsători, împotriva voinţei ei. Doamne, ce lovitură o să 
mai fie pentru domnul Edward, când o să audă de asta! 
Să-şi vadă iubita tratată cu atâta dispreț! 
Căci, după câte-am auzit, ţine foarte mult la. ea, după 
cum e şi firesc. Şi nici n-o să mă mir dacă o să facă un 
scandal monstru.- şi la fel crede şi domnul Donovan. Noi 

doi am stat multă vreme de vorbă despre toate astea; şi 
e foarte bine că s-a dus din nou în Harley Street, să fie 
acolo când o să afle şi doamna Ferrars întreaga poveste, 
căci au trimis după ea, de îndată ce verişoarele mele au 
plecat de-acolo, întrucât cumnata dumitale era sigură că 
şi mamă ei are să facă o criză de nervi; şi-n ceea ce mă 
priveşte, n-are decât. Nu mi-e milă de niciuna din ele. Nu 
trebuie să se facă atâta caz de avere şi nobleţe. Nu există 
niciun motiv pentru care domnul Edward şi Lucy n-ar 
trebui să se căsătorească; căci sunt sigură că doamnă 
Ferrars şi-ar putea permite să fie generoasă cu fiul ei şi 
deşi Lucy n-are aproape nimic, ea e unul dintre rarii 
oameni care ştiu să se descurce cu foarte puţin; şi cred 
că dacă doamna Ferrars i-ar da nu mai mult de cinci sute 
de lire pe an, ea ar face faţă la fel de onorabil ca alţii cu 
opt sute. Cât de confortabil ar mai putea trăi într-o 
vilişoară ca a voastră - sau poate ceva mai mare - cu 
două slujnice şi doi valeţi; sunt convinsă că eu le-aş putea 
găsi o fată-n casă, căci Betty a mea are o soră care nu e 
angajată şi care-ar fi exact ce le trebuie. 

După ce spuse toate acestea, doamna Jennings se opri; 
şi cum Elinor avusese destul timp să-şi adune gândurile, 
fu în stare să-i dea un răspuns şi să facă comentariile 
cerute în mod firesc de subiectul respectiv. Fericită să 
constate că nu este bănuită a avea vreun interes deosebit 
în această problemă, că doamna Jennings (aşa cum 
sperase adeseori în ultima vreme). încetase să-şi mai 
închipuie că ea ţine cât de cât la Edward, şi fericită mai 
ales că Marianne nu era de faţă, reuşi cu multă uşurinţă 
să vorbească despre tot ce se întâmplase fără să se simtă 
stânjenită şi să-şi exprime părerile despre comportarea 
tuturor celor în cauză - pe cât i se păru - fără părtinire. 

Nu-şi putea încă da seama ce avea să însemne cu 
adevărat pentru ea evenimentul; încercă, totuşi, în mod 
serios, să nu se mai gândească la altceva, decât la 
eventualitatea ca totul să se termine cu o căsătorie între 

Edward şi Lucy. Era nerăbdătoare să afle, ce urma să 
spună şi să facă doamna Ferrars, deşi nu prea avea 
îndoieli în această privinţă; şi era încă şi mai 
nerăbdătoare să afle cum o să se comporte Edward în 
această împrejurare. Simţea multă compătimire pentru 
el; pentru Lucy foarte puţină şi trebui chiar să se 
străduiască din răsputeri ca să-i fie cât de cât milă de ea; 
în legătură cu ceilalţi n-avea nici cea mai mică părere de 
rău. 

Deoarece doamna Jennings nu mai putea vorbi acum 
despre nimic altceva, Elinor îşi dădu curând seama că va 
fi neapărată nevoie să o pregătească pe Marianne să 
poată şi ea lua parte la discuţii. N-avea nicio clipă de 
pierdut pentru a-i spulbera iluziile deşarte, pentru a-i 
dezvălui adevărata situaţie şi pentru a o determina, prin 
eforturi, să-i asculte pe ceilalţi vorbind despre întreaga 
poveste fără să trădeze vreo mâhnire în legătură cu sora 
ei sau vreun resentiment faţă de Edward. 

Misiunea lui Elinor era penibilă. Trebuia să-i răpească 
surorii ei ceea ce Elinor socotea a fi principala consolare a 
Mariannei - trebuia să-i dea amănunte despre Edward 
care - se temea ea - aveau să o facă pe Marianne să-şi 
piardă definitiv părerea bună despre el şi să o facă pe 
sora ei - datorită asemănării ce exista între situaţiile lor - 
să încerce din nou toată dezamăgirea pe care o simţise 
înainte. Dar oricât de greu de dus la îndeplinire ar fi fost o 
asemenea sarcină, n-avea încotro, aşa că Elinor se grăbi 
să o îndeplinească. 

Relatarea ei fu simplă şi clară; şi deşi n-o putu face fără 
oarecare emoție, nu şi-o însoţi nici cu vreo agitaţie 
violentă şi nici cu vreo izbucnire de durere. Acestea 
veniră mai degrabă din partea interlocutoarei, căci 
Marianne fu îngrozită când află totul şi plânse amarnic. 
Elinor trebuia să-i consoleze pe ceilalţi şi când era vorba 
de propria ei suferinţă, nu numai de a lor. Fu gata să 
ofere toată alinarea pe care o puteau aduce asigurările că 
ea este foarte liniştită şi încercă de a-l dezvinovăţi pe 
Edward de orice altă acuzaţie, în afară de aceea de a fi 
fost imprudent. 

Dar un timp Marianne nu vru să accepte niciuna, nici 
cealaltă. Edward i se părea a fi un al doilea Willoughby; şi 
dacă recunoştea, aşa cum Elinor trebuia s-o facă, că-l 
iubise din toată inima, atunci nu putea să simtă mai puţin 
decât simţise ea pentru Willoughby. Cât despre Lucy 

Steele, o considera a fi total dezagreabilă şi cu 
desăvârşire incapabilă de a-l face pe un om cât de cât 
raţional să se ataşeze de ea, aşa că la început nu izbuti s- 
o determine să creadă că el putuse avea vreun sentiment 
de afecţiune faţă de Lucy şi încă şi mai greu, să-l ierte. Nu 
putea admite ca această afecţiune să fi fost firească şi 
Elinor o lăsă să se convingă de acest adevăr, prin singurul 
lucru care putea avea acest dar şi anume o bună 
cunoaştere a oamenilor. 

Nu apucase să-i vorbească decât despre logodna lui şi 
despre durata acesteia, că Marianne îşi dădu drumul 
simţămintelor ei şi Elinor nu-i mai putu da niciun 
amănunt: un timp, nu putu face altceva decât să-i 
potolească suferinţa, să-i alunge spaima şi să lupte 
împotriva resentimentelor ei. Prima întrebare pe care-o 
puse şi care îi permise lui Elinor să-i mai dea şi alte 
amănunte, fu următoarea: 

— Şi de când ştii tu toate acestea, Elinor? Ţi-a scris 
cumva Edward? 

— Ştiu adevărul de patru luni. Când Lucy a venit la 
Barton, anul trecut, în noiembrie, mi-a vorbit de logodna 
lor, rugându-mă să-i păstrez secretul. Auzind aceste 
cuvinte, ochii Mariannei exprimară o surprindere căreia 
buzele ei nu puteau să-i dea glas. După o tăcere 
pricinuită de marea ei uimire, exclamă: 

— Patru luni! Ştii de această logodnă de patru luni? 

Elinor încuviinţă. 

— Cum adică, aveai această povară pe suflet, în timp 
ce căutai să-mi alini mie mâhnirea? Şi eu care ţi-am 
reproşat că tu eşti fericită! 

— Nu era atunci momentul cel mai prielnic ca tu să afli 
cât de tristă eram. 

— Patru luni! exclamă din nou Marianne. Şi-ai fost atât 
de calmă, de voioasă! Cine ţi-a dat puteri? 

— Sentimentul că-mi fac datoria. Promisiunea pe care i- 

o făcusem lui Lucy nu-mi îngăduia să-i dezvălui secretul: 
Aveam deci obligaţia faţă de ea să evit să fac vreo aluzie 
la faptul că eu cunosc adevărul. Şi, pe de altă parte, 
aveam obligaţia faţă de familia mea şi de prieteni să nu-i 
fac să manifeste faţă de mine o grijă, la care mi-ar fi fost 
greu să răspund. 

Marianne păru din cale afară de impresionată. 

— Am vrut adeseori să nu te mai fac pe tine şi pe 
mama să mai nutriţi speranţe deşarte, adăugă Elinor, şi o 
dată sau de două ori am încercat chiar s-o fac; dar n-aş fi 
izbutit niciodată să vă conving fără să dezvălui taina ce 
mi se încredinţase. 

— Patru luni! ŞI-I iubeai totuşi! 

— Da. Dar nu-l iubeam numai pe el; gândindu-mă la cei 
ce-mi erau dragi, am fost bucuroasă să-i cruţ de 
neplăcerea de a afla prin ce trec eu. Acum pot gândi şi 
vorbi despre toate cu foarte puţină emoție. Nu voiam ca 
voi să suferiţi din pricina mea; căci te asigur că nici eu nu 
mai sunt atât de chinuită. Am multe lucruri care mă 
susţin. Sunt conştientă că dezamăgirea provocată nu este 
rezultatul propriei mele imprudenţe şi am suportat-o, pe 
cât am putut, fără să le-o mai împărtăşesc şi altora. 
Conduita lui Edward nu mi se pare cu totul vinovată. Aş 
vrea să-l ştiu fericit; şi sunt atât de sigură că el îşi va face 
întotdeauna datoria, încât, deşi poate că acum mai 
nutreşte vreun regret, în cele din urmă va reuşi totuşi să 
fie fericit. Lucy nu-i lipsită de înţelepciune şi aceasta este 
o temelie pe care se pot clădi tot felul de lucruri bune. Şi 
la urma urmelor, Marianne, dacă trecem cu vederea tot 
ce este fermecător în ideea unui ataşament unic şi 
constant şi tot ceea ce se poate spune despre faptul că 
fericirea cuiva depinde numai şi numai de o anumită 
persoană, această idee nu este menită, nu se cuvine, nu 
e posibil să fie adevărată. Edward se va căsători cu Lucy; 
el se vă căsători cu o femeie superioară multora de 

acelaşi sex cu ea ca înfăţişare şi inteligenţă; iar timpul şi 
obişnuinţa îl vor învăţa să uite că a considerat vreodată o 
femeie ca fiindu-i superioară ei. 

— Dacă acesta este felul tău de a gândi, spuse 
Marianne, dacă pierderea a ceea ce îţi este mai drago 
poţi compensa atât de uşor cu altceva, atunci curajul tău, 
stăpânirea ta sunt poate mai puţin surprinzătoare. Le pot 
pricepe mai uşor. 

— Te înţeleg. Tu, Marianne, îţi închipui că n-am suferit 
vreodată prea mult. Timp de patru luni, draga mea, toată 
această situaţie mi-a împovărat sufletul, fără să am vreo 
posibilitate să mă destăinui cuiva, ştiind că dacă v-aş fi 
dezvăluit adevărul, tu şi mama aţi fi fost cât se poate de 
nefericite, oricât aş fi încercat să vă explic situaţia. 
Adevărul mi-a fost împărtăşit - într-un fel mi-a fost băgat 
pe gât chiar de către persoana a cărei logodnă anterioară 
cu Edward îmi distrugea toate perspectivele - mi-a fost 
împărtăşit, după cum mi s-a părut, cu un aer triumfător. 
Am fost, prin urmare, silită să mă lupt cu suspiciunile 
acestei persoane străduindu-mă să par indiferentă tocmai 
când eram profund interesată; şi asta nu s-a întâmplat 
numai o dată; a trebuit să-i ascult în nenumărate rânduri 
vorbele pline de speranţă şi izbucnirile ei victorioase. 
Ştiam că sunt pentru totdeauna despărțită de Edward, 
fără să. aflu măcar de o singură împrejurare care să mă 
facă să doresc mai puţin dragostea lui. Nimic nu mi l-a 
arătat a fi nevrednic; şi nimic nu mi-a dovedit că ar fi 
indiferent faţă de mine. A trebuit să înfrunt purtarea 
răuvoitoare a surorii lui, atitudinea insolentă a mamei lui; 
şi dragostea mea mi-a adus numai suferinţe şi niciun fel 
de bucurie. Şi toate acestea s-au petrecut într-un timp 
când, după cum ştii bine, am mai avut de suferit şi de pe 
urma unei alte nenorociri. Cred că acum îţi dai seama, 
dacă îţi închipui că sunt şi eu capabilă de vreun 
sentiment, că am suferit cu adevărat. Calmul sufletesc pe 
care am reuşit să mi-l impun în analizarea acestei situaţii, 

consolarea dispusă s-o primesc, nu sunt decât rezultatul 
unei strădanii constante şi chinuitoare; n-au venit de la 
sine; la început n-au însemnat o mângâiere pentru mine. 
Nu, Marianne. Atunci, dacă n-aş fi fost obligată, printr-un 
legământ, să tac, poate că nimic nu m-ar fi putut reţine 
pe de-a-ntregul să arăt tuturor cât sunt de nefericită, nici 
măcar conştiinţa datoriei mele faţă de oamenii cei mai 
apropiaţi mie. 

Marianne se simţi tare ruşinată. 

— Oh, Elinor, exclamă ea, m-ai făcut să-mi fie de-a 
pururi silă de mine. Cât de crudă am fost cu tine! Cu tine, 
care-ai fost singura mea consolare, care-ai suportat, 
alături de mine, întreaga-mi nefericire, care păreai că nu 
suferi decât pentru mine! Asta mi-e recunoştinţa? Nu te 
pot oare răsplăti în niciun alt fel? Pentru că meritele tale 
îmi depăşeau puterea de înţelegere am încercat să le 
nesocotesc. 

Aceste destăinuiri fură urmate de cele mai duioase 
mângâieri. Starea de spirit în care se afla Marianne îi 
permise lui Elinor, cu multă uşurinţă, să o facă să-i 
promită cele ce voia; şi la rugămintea ei, Marianne îi 
promise să nu manifeste niciodată nici cea mai mică 
urmă de amărăciune când va discuta cele întâmplate cu 
ceilalţi; 
să o întâlnească pe Lucy fără să arate că-i displace şi mai 
mult încă, să-l vadă chiar şi pe Edward, de s-ar întâmpla 
să-l întâlnească vreodată, fără să se comporte faţă de el 
mai puţin cordial decât de obicei. Acestea însemnau 
concesii serioase din partea Mariannei; dar atunci când ea 
îşi dădea seama că jignise pe cineva, nicio compensație 
nu i se părea prea greu de acordat. 

Se ţinu admirabil de promisiunea pe care o făcuse de a 
fi discretă. Ascultă tot ceea ce avu doamna Jennings de 
spus în legătură cu subiectul, fără să se schimbe câtuşi 
de puţin la faţă, fu cu totul de acord cu ea, şi de trei ori 

spuse chiar: „Da, doamnă” . Ascultă cum o laudă pe Lucy; 
fără să facă altceva decât să se mişte de pe un scaun pe 
altul; şi când doamna Jennings vorbi despre afecțiunea lui 
Edward, nu făcu altceva decât să înghită nodul ce i se 
punea în gât. Aceste progrese către eroism, manifestate 
de sora ei, o făcu pe Elinor să poată suporta şi ea mai 
bine orice. 

Dimineaţa zilei următoare le făcu să treacă printr-o 
nouă încercare, căci fratele lor veni cu o înfăţişare foarte 
gravă să discute toată povestea aceea îngrozitoare şi să 
le dea veşti despre soţia lui. 

— Cred e-aţi auzit, spuse el, foarte solemn, de îndată 
ce se aşeză, de extraordinara descoperire ce s-a făcut 
ieri, sub acoperământul nostru. 

Toate dădură din cap. Arătând că ştiu cum stau 
lucrurile; momentul li se păru prea înfricoşător ca să mai 
poată vorbi. 

— Cumnata voastră, continuă el,-a suferit îngrozitor; 
şi doamna Ferrars la fel. Pe scurt, a fost o scenă mai mult 
decât neplăcută pentru toată lumea, dar vreau să sper că 
furtuna se va potoli fără să ne fi doborât pe vreunul. Biata 
Fanny! A făcut o criză de nervi, care a ţinut-o toată ziua. 
Dar nu vreau să vă alarmez din cale afară. Donovan 
spune că n-avem motive serioase de îngrijorare. Are o 
constituţie robustă şi o fire hotărâtă care poate înfrunta 
orice încercare. A suportat totul cu o tărie extraordinară! 
Spune că niciodată n-o să-şi mai facă o bună impresie 
despre cineva; şi nici nu-i de mirare, când te gândeşti 
cum a fost înşelată! Să ai de-a face cu atâta 
nerecunoştinţă, când ai manifestat o atare bunătate, 
când ai arătat atâta încredere! Numai inima ei 
mărinimoasă a făcut-o să le poftească pe cele două 
domnişoare în casa noastră; pur şi simplu pentru că 
Fanny considera că merită să li se acorde oarecare 
atenţie, că erau nişte fete de treabă şi binecrescute şi că-i 

vor fi nişte tovarăşe plăcute; căci, de-ar fi fost altfel; 
amândoi am fi dorit foarte mult să te fi invitat pe tine şi 
pe 
Marianne să staţi la noi, în timpul în care buna voastră 
prietenă era ocupată cu fiica ei. Şi uite care ne-a fost 
răsplata! „Ce n-aş da, spune biata Fanny, afectuoasă cum 
o ştiţi, să le fi poftit mai degrabă pe surorile tale decât pe 
ele.” 

Aici se opri, ca să primească mulţumiri; şi o dată ce 
acest lucru se făcu, continuă: 

— Nici nu se poate descrie ce-a suferit doamna Ferrars 
când Fanny i-a adus la cunoştinţă vestea. Era oare posibil 
ca tot timpul cât ea, cu dragoste profundă plănuise o 
căsătorie cum nu se poate mai potrivită pentru frate-său, 
acesta să fi fost logodit în secret cu altcineva? 
Ea n-ar fi putut niciodată bănui una ca asta! Dac-a avut 
cândva vreo suspiciune, apoi această suspiciune era 
îndreptată împotriva unei cu totul alte persoane. Din 
partea asta, spunea ea, eram convinsă că pot fi în 
siguranţă. Era tare chinuită. Ne-am consultat însă cu toţii 
asupra a ceea ce trebuie făcut şi, în cele din urmă, ea 
hotărî să-l cheme pe Edward. Băiatul veni. Dar îmi vine 
greu să vă povestesc ce-a urmat. Tot ceea ce doamna 
Ferrars a putut spune spre a-l face să rupă logodna, 
ajutată. de asemenea, după cum prea bine vă puteţi 
închipui, de argumentele mele, şi de rugăminţile lui 
Fanny, nu fu de.-niciun folos. Datoria, dragostea faţă de 
familia sa, toate acestea fură desconsiderate. Niciodată 
până atunci nu mi l-aş fi putut închipui pe Edward să fie 
atât de încăpățânat, atât de nesimţitor. Mama lui îşi arătă 
foarte mărinimoasele ei intenţii în caz că ar fi acceptat să 
se însoare cu domnişoara Morton, îi spuse că-i va dărui 
moşia din Norfolk, care, fiind scutită de impozite, aduce 
un venit bun de o mie de lire pe an; când văzu că situaţia 
devine disperată, se oferi chiar să-i asigure un venit de o 
mie două sute de lire; şi dacă avea să se opună, dacă 

urma să persiste: în acea josnică legătură a lui, îi descrise 
sărăcia inevitabilă la care se expune printr-o astfel de 
căsătorie. Declară că o să-i dea cele două mii de lire care 
erau ale lui şi că n-o să mai aibă de-a face cu el în viaţa 
ei; şi va merge atât de departe în a nu-l ajuta în niciun 
chip, încât, dac-ar fi vrut să încerce vreo profesiune 
oarecare, pentru a-şi mai rotunji veniturile, ea va face tot 
ce-i va sta în putinţă să-l împiedice să avanseze. 

La care, Marianne, indignată la culme, bătu din palme 
şi strigă: 

— Doamne sfinte! E oare cu putinţă? 

— Ai dreptate, Marianne, să te miri de o încăpățânare, 
care a putut rezista la astfel de argumente, replică fratele 
ei. Exclamaţia ta este cât se poate de firească. 

Marianne era cât pe-aci să-i răspundă, dar îşi aduse 
aminte.de promisiunea ce-o făcuse şi se abţinu. 

— Dar, continuă fratele lor, în zadar a fost rugat. 
Edward a vorbit foarte puţin, dar a fost foarte hotărât în 
ceea ce a spus. Nimic nu l-ar putea convinge să renunţe 
la logodnă. Avea să-şi ţină cuvântul, oricât de mult l-ar fi 
costat. 

— Atunci, spuse doamna Jennings, cu sinceritate, fără 
niciun ascunziş, şi nemaiputându-se abţine, s-a comportat 
ca un om cinstit! Să mă iertaţi, domnule Dashwood, dar 
dac-ar fi făcut altfel, l-aş fi considerat un ticălos. Sunt şi 
eu, oarecum, ca şi dumneata, interesată în această 
problemă, deoarece Lucy Steele îmi este verişoară; şi 
după părerea mea nu este altă fată mai bună pe lumea 
asta şi niciuna care să merite în mai mare măsură un soţ 
bun. 

John Dashwood fu foarte uimit; dar era calm din fire, şi 
nu era în stare să reacționeze la o astfel de provocare, şi 
nici nu, era dispus să jignească pe nimeni, mai ales o 
persoană avută. Aşa că răspunse fără cel mai mic 
resentiment: 

— N-aş vrea câtuşi de puţin să vorbesc nerespectuos 
de vreuna dintre rudele dumneavoastră, doamnă. 
Domnişoara Lucy Steele este, cred, o tânără plină de 
virtuţi, dar, ştiţi, în cazul de faţă, legătura este cu totul 
imposibilă. Şi să se fi logodit în secret cu un tânăr, care 
era dat în grija unchiului ei, mai cu seamă că era fiul unei 
femei atât de bogate cum este doamna Ferrars, este 
oarecum neobişnuit. Pe scurt, nu vreau să fac consideraţii 
în legătură cu comportarea unei persoane la care ţineţi, 
doamnă Jennings. Cu toţii îi dorim numai fericire; iar 
comportarea doamnei Ferrars a fost tot timpul aceea pe 
care ar fi adoptat-o într-o astfel de împrejurare orice 
mamă bună, conştiincioasă. A fost demnă şi generoasă. 
Edward şi-a ales.singur soarta şi tare. mi-e teamă că nu va 
fi prea bună. 

Marianne oftă, arătându-şi şi ea temerile, în felul 
acesta; inima lui Elinor se strânse gândindu-se la ce 
trebuia să fi simţit Edward în timp ce înfrunta 
amenințările mamei lui, pentru o femeie care nu-i putea 
răsplăti jertfa. 

— Ei bine, domnule, întrebă doamna Jennings, şi cum s- 
au terminat lucrurile? 

— Îmi pare rău că trebuie să vă spun, doamnă, printr-o 
ruptură cât se poate de nefericită; mama lui Edward nu 
mai vrea să mai aibă niciodată de-a face cu el. leri a 
plecat din casa ei, dar nu ştiu unde s-a dus sau dacă mai 
este încă în oraş; căci noi fireşte, nu ne putem interesa. 

— Bietul tânăr! Şi ce-o să se aleagă de el? 

— Chiar aşa, doamnă! Ce-o să se aleagă de el! Mai bine 
să nu ne mai gândim. Născut cu perspective atât de 
frumoase! Ce bogăţie îl aştepta! Nici nu pot concepe o 
situaţie mai jalnică. Cum are să poată trăi un om din 
dobânda ce i-o aduce suma de două mii de lire! Şi când îţi 
aduci aminte că, de nu s-ar fi comportat ca un nebun, în 
trei luni ar fi putut avea asigurat un venit de două mii 

cinci sute de lire pe an (căci domnişoara Morton este 
posesoarea a treizeci de mii de lire), apoi atunci nici nu- 
mi pot închipui o mai mare nenorocire. Tuturor ne pare 
rău de el; şi cu atât mai mult, cu cât ne este cu totul 
imposibil să-l ajutăm. 

— Bietul tânăr! exclamă doamna Jennings. L-aş primi 
cu dragă inimă în casa mea, să-i dau hrană şi adăpost şi i- 
aş şi spune-o dacă aş şti unde se află. Nu se cuvine să 
trăiască pe cheltuiala lui, prin camere mobilate şi prin 
cârciumi. 

Elinor îi mulţumi din suflet în sinea ei, pentru bunătatea 
pe care o dovedea faţă de Edward, deşi nu putu să nu 
zâmbească de felul în care şi-o manifestă. 

— De s-ar fi purtat faţă de el însuşi cum erau dispuşi să 
se poarte toţi prietenii lui faţă de el, spuse John 
Dashwood, acum ar fi fost în situaţia în care s-ar fi cuvenit 
să fie şi n-ar fi avut nevoie de nimic; dar aşa cum stau 
lucrurile, nimeni. nu-l poate ajuta. Şi mai e ceva, care 
tocmai i se pregăteşte, cel mai rău dintre toate - mama 
lui s-a hotărât, în mod firesc, să-i dăruiască numaidecât 
moşia care i s-ar fi cuvenit de drept lui Edward, fratelui 
său Robert. Azi dimineaţă, când am plecat, tocmai stătea 
de vorbă cu avocatul şi discuta această problemă. 

— Ei, spuse doamna Jennings, asta-i răzbunarea ei. 
Fiecare are felul lui de a fi. Eu una nu cred că m-aş fi 
purtat aşa - să-i fi acordat independenţă unuia dintre fiii 
mei, numai pentru că celălalt m-a necăjit. 

Marianne se ridică şi începu să se plimbe prin odaie. 

— Poate să existe oare ceva care să deştepte mai 
multă invidie într-un bărbat, continuă John, decât să-l 
vadă pe fratele lui mai mic devenind. posesorul unei moşii 
care-ar fi putut fi a lui? Bietul Edward! Îmi pare sincer rău 
pentru el! 

Peste alte câteva minute, timp în care mai dădu drumul 
la câteva izbucniri de acelaşi fel, vizita lui luă sfârşit şi 

după ce le asigură pe surorile lui de mai multe ori că 
indispoziţia lui Fanny nu este cu adevărat periculoasă, şi 
că, prin urmare, nu trebuie să se neliniştească prea mult 
din pricina ei, plecă, lăsându-le pe cele trei femei să aibă, 
de data aceasta, absolut aceleaşi păreri cel puţin în ceea 
ce priveşte comportarea doamnei Ferrars, a familiei 
Dashwood şi a lui Edward. 

Indignarea Mariannei izbucni de îndată ce el părăsi 
încăperea; şi cum vehemenţa ei nu-i permise nici lui 
Elinor să fie rezervată, iar doamna Jennings putea să se 
manifeste după bunul ei plac, ele începură să critice 
foarte violent cealaltă tabără. 

CAPITOLUL XXXVIII 


Doamna Jennings aprecie cu multă căldură 
comportarea lui Edward, dar adevăratul ei merit nu fu 
înţeles decât de Elinor şi Marianne. Numai ele îşi dădeau 
seama cât de măruntă era ispita pentru care el se 
dovedise a fi un fiu neascultător şi în afară de conştiinţa 
că îşi face datoria, cât de mică îi era mângâierea când 
ştia că trebuie să renunţe la rude şi la avere. Elinor fu 
mândră pentru integritatea de care dădea dovadă, iar 
Marianne îi iertă toate greşelile din compătimire faţă de 
felul cum fusese pedepsit. Dar deşi încrederea dintre ele 
fusese restabilită prin această dezvăluire publică, nici 
uneia nu-i făcea plăcere să abordeze subiectul când erau 
singure. Elinor îl evita din principiu, deoarece îi plăcea să i 
se împlânte şi mai adânc în inimă - prin asigurările prea 
ferme şi înflăcărate ale Mariannei - credinţa că Edward o 
mai iubeşte încă. lar Mariannei, pe de altă parte, îi cam 
pieri curajul, încercând să vorbească despre un subiect 
care o făcea întotdeauna să rămână mai nemulțumită ca 
oricând de ea însăşi, prin comparaţia. ce era astfel silită să 
o facă între comportarea lui Elinor şia ei. 

Simţea întreaga vigoare a acelei comparații; dar nu aşa 
cum ar fi sperat sora ei, obligând-o şi pe ea să se 
stăpânească; îi deştepta mereu durerea ce i-o aduceau 
reproşurile neîncetate ce şi le făcea, regreta amarnic că 
nu se stăpânise până atunci; dar nu-i aducea decât chinul 
pocăinţei, nu şi speranţa într-o îndreptare. Spiritul îi era 
încă atât de slăbit, încât mai credea şi acum că i-e 
imposibil să facă vreun efort în acest sens, aşa că mai rău 
se descuraja. 

Două sau trei zile după aceea nu mai aflară nicio 
noutate din Harley Street sau Bartlett's Buildings. Dar 
deşi cunoşteau atâtea despre această problemă, încât 

doamna Jennings ar fi fost şi aşa destul de ocupată în a 
răspândi mai departe ceea ce ştia, fără să încerce să mai 
afle şi altele, ea se hotărâse, încă de la început, să facă o 
vizită de consolare verişoarelor ei şi cu această ocazie să 
mai afle şi alte amănunte; nu putuse încă să treacă pe la 
ele, numai din pricină că se întâmplase să aibă mai mulţi 
oaspeţi decât de obicei. 

A treia zi după ce aflaseră toată povestea, vremea era 
atât de frumoasă, o duminică însorită, încât mulţi locuitori 
ai Londrei fură atraşi spre parcul Kensington, deşi se aflau 
abia în a doua săptămână a lunii martie. Doamna 
Jennings şi Elinor fură şi ele printre cei care se duseră la 
plimbare; dar Marianne, care aflase că doamna şi domnul 
Willoughby se întorseseră la Londra şi trăia tot timpul cu 
teama să nu-i întâlnească, preferă să rămână acasă, 
decât să se aventureze într-un loc atât de frecventat. 

O cunoştinţă intimă de-a doamnei Jennings li se alătură 
de îndată ce intrară în parc, şi lui Elinor nu-i păru de loc 
rău de această întâlnire, căci, în timp ce prietena se 
întreținea cu doamna Jennings, ea putea reflecta în 
linişte. Nu-i văzu nici pe soţii Willoughby şi nici pe Edward 
şi-un timp nu observă nimic vesel sau trist care să o 
poată interesa în vreun fel oarecare. Dar în cele din urmă 
se trezi cu oarecare uimire acostată de domnişoara 
Nancy . Steele, care, deşi părea oarecum. ruşinată, 
manifestă marea bucurie de a le fi întâlnit şi fiind 
încurajată de amabilitatea deosebită-a doamnei Jennings; 
îşi părăsi, pentru un timp, grupul cu care venise şi li se 
alătură. Doamna Jennings îi şopti numaidecât lui Elinor: 

— Draga mea, smulge cât mai multe amănunte de la 
ea. Are să-ţi spună tot, dac-o întrebi. După cum vezi, eu 
n-o pot lăsa singură pe doamna Clarke. 

Din fericire pentru curiozitatea doamnei Jennings şi 
aceea å lui Elinor, ea spuse totul fără să fie întrebată, căci 
altfel, Elinor n-ar fi aflat nimic. 

— Sunt cum nu se poate mai bucuroasă să te întâlnesc; 
spuse  domnişoara Steele, luând-o pe Elinor cu 
familiaritate de braţ, căci dintre toţi oamenii din lumea 
asta, pe dumneata ţineam cel mai mult să te văd. Şi apoi 
cu glas mai scăzut: presupun că doamna Jennings a aflat 
tot. E supărată? 

— Cred că pe voi nu-i supărată de loc. 

— Asta-i bine. Dar lady Middleton e supărată? 

— Nu văd de ce ar fi. 

— Sunt grozav de bucuroasă. Doamne, Dumnezeule! 
Prin ce-am trecut! Niciodată n-am mai văzut-o pe Lucy 
atât de furioasă. La început mi-a jurat că-n viaţa ei n-are 
să-mi mai aranjeze vreo pălărie nouă şi nici n-are să mai 
facă nimic altceva pentru mine, cât oi trăi; dar acum a 
început să mai vină de-acasă şi suntem la fel de bune 
prietene cum eram şi pân-acu. Uite, ea mi-a făcut aseară 
funda asta la pălărie şi mi-a pus pana în ea. Ei haide, şi 
dumneata ai de gând să-ţi râzi de mine... Dar de ce să nu 
port şi eu funde roz? Nu-mi pasă dacă rozul este culoarea 
favorită a preotului. Îţi spun drept, în ceea ce mă priveşte, 
n-aş fi ştiut niciodată că lui îi place mai mult decât oricare 
altă culoare, de nu s-ar fi întâmplat s-o spună. Verişoarele 
mele m-au necăjit atâta din cauza asta! Zău, îţi spun 
drept, câteodată nici nu mai ştiu cum să apar în faţa lor. 

Începuse să vorbească despre ceva ce n-o interesa de 
loc pe Elinor, aşa încât curând consideră că e mai bine să 
revină la primul subiect. 

— Ei bine, domnişoară Dashwood, spuse ea cu glas 
triumfător, oamenii pot spune ce poftesc despre faptul că 
domnul Ferrars a declarat că nu vrea s-o ia pe Lucy, 
fiindcă asta nu-i adevărat, s-o ştii de la mine; şi e ruşinos 
să răspândeşti ştiri atât de răuvoitoare. Ştii, orice-ar fi 
gândit Lucy în această privinţă, nu era treaba altor 
oameni să afirme categoric acest lucru. 

— Te asigur, îi spuse Elinor, că n-am auzit încă pe 

nimeni să fi făcut vreo astfel de aluzie. 

— Oh, chiar n-ai auzit? Ba s-a spus, şi încă de mai 
multe persoane, asta o ştiu eu prea bine; căci domnişoara 
Godby i-a spus domnişoarei Sparks, că niciun om cu 
mintea întreagă nu se poate aştepta ca domnul Ferrars să 
renunţe la o femeie ca domnişoara Morton, cu o avere de 
treizeci de mii de lire, pentru Lucy Steele, care n-are 
niciun franc. Asta o ştiu chiar de la domnişoara Sparks. 
Şi-n afară de asta, chiar vărul meu Richard ne-a zis că, 
atunci când o fi la o adică, tare i-e teamă că domnul 
Ferrars o s-o lase baltă; şi cum Edward n-a trecut pe la 
noi trei zile în şir, nici eu n-am mai ştiut ce să cred şi în 
sinea mea sunt convinsă că Lucy socotea şi ea că l-a 
pierdut; căci am plecat din casa fratelui dumitale 
miercuri, şi n-am mai văzut nici urmă de Edward joi, 
vineri, şi sâmbătă, aşa că nu mai ştiam ce s-a întâmplat 
cu el. O dată Lucy s-a gândit să-i scrie, dar pe-urmă n-a 
mai făcut-o din mândrie. Azi dimineaţă, însă, veni, tocmai 
când ne întorceam de la biserică; şi pe-urmă a spus tot ce 
se-ntâmplase, cum că a fost chemat miercuri în Harley 
Street şi că l-au luat la rost mama lui şi toţi ceilalţi, şi cum 
declarase în faţa tuturor că el n-o iubeşte decât pe Lucy şi 
că n-are să se-nsoare cu altcineva decât cu Lucy. Şi cum 
că fusese atât de necăjit de cele ce se petrecuseră, încât 
de îndată ce-a ieşit din casa mamei lui, s-a suit pe cal şi s- 
a dus undeva, la ţară; şi cum că a stat toată ziua de joi şi 
cea de vineri la un han, ca să-i mai treacă năduful. Şi cum 
că, după ce s-a tot gândit la întreaga situaţie, a spus căi 
se părea că acum, când nu mai are nicio avere, absolut 
nimic, n-ar fi de loc frumos din partea lui s-o ţină pe Lucy 
legată de el, căci ar fi spre paguba ei fiindcă el n-are 
nimic decât două mii de lire şi nicio speranţă să mai 
obţină altceva; şi dacă o să-mbrace haine preoţeşti, aşa 
cum îl bătea gândul s-o facă, nu putea să ajungă decât 
diacon şi cum ar fi putut ei trăi numai cu-atât? Nu putea 
îndura gândul ca Lucy s-o ducă atât de prost, aşa că o 

rugă fierbinte, dacă ea doreşte -s-o facă, să rupă 
numaidecât logodna şi să-l lase pe el să se descurce cum 
poate. L-am auzit spunând toate acestea foarte limpede. 
Şi vorbea că vrea să se retragă spre binele ei şi ţinând 
seama de interesele ei, şi nu de-ale lui. Jur pe ce am eu 
mai sfânt că n-a spus un singur cuvânt cum că s-ar fi 
săturat de ea sau că ar vrea să se însoare cu domnişoara 
Morton, sau altceva de felul ăsta. Dar, poţi fi convinsă că 
Lucy n-a ţinut seama de vorbele lui şi i-a spus numaidecât 
(folosind o mulţime de vorbe drăgăstoase ca iubitule şi 
scumpule, ei, ştii dumneata, tot felul de cuvinte d-astea - 
o, aşa ceva nu se prea poate repeta) - i-a spus pe dată că 
n-are nici cea mai mică intenţie, să rupă logodna, căci 
poate trăi alături de el cu o nimica toată şi că oricât de 
puţin ar avea, i-ar place să fie alături de el sau cam aşa 
ceva. Şi-atunci el a fost grozav de fericit şi-au mai vorbit 
un timp despre ce-ar trebui ei să facă, şi-au căzut la- 
nvoială ca el să se hirotonisească de îndată şi că or să 
mai trebuiască să aştepte cu căsătoria, până ce el o să 
capete o parohie. Şi tocmai în clipa aia n-am mai putut 
auzi nimic, fiindcă verişoara mea m-a strigat de jos să-mi 
spună că doamna Richardson venise cu trăsura să o ia pe 
una dintre noi la parcul Kensington;-aşa că am fost silită 
să intru în odaie şi să-i întrerup, s-o întreb pe Lucy dacă 
n-ar dori să meargă ea, dar nu voia să-l lase singur pe 
Edward, aşa că am dat o fugă până sus, să-mi pun o 
pereche de ciorapi de mătase şi-am ieşit în oraş cu 
familia Richardson. 

— Nu înţeleg cum spuneai că i-ai întrerupt, spuse 
Elinor, eraţi doar toţi în aceeaşi încăpere, nu? 

— A, nu. Nu eram. Ei! domnişoară Dashwood, ce-ţi 
închipui dumneata că oamenii se giugiulesc când mai 
este cineva de faţă? Vai, ce ruşine! Te credeam mai 
înţeleaptă. (Şi râse afectat.) Nu, nu; se-nchiseseră în 
salon şi tot ce-am auzit, am auzit ascultând la uşă. 

— Cum! exclamă Elinor. Mi-ai repetat tot ce-ai aflat 
dumneata ascultând la uşă? Imi pare rău că n-am ştiut de 
asta mai dinainte, căci fi sigură că nu te-aş fi lăsat să-mi 
reproduci amănuntele unei conversații despre care nu s- 
ar fi cuvenit să ştii nici dumneata. Cum de te-ai purtat aşa 
de incorect cu sora dumitale? 

— la uită-te! Dar cine se supără pentru aşa ceva? 
N-am făcut decât să stau lå uşă şi-am auzit ce-am putut. 
Şi sunt sigură că Lucy ar fi făcut la fel dacă ar fi fost vorba 
de mine; acu un an sau doi, când Martha Sharpe şi cu 
mine aveam atâtea secrete împreună n-a şovăit o clipă să 
se ascundă într-un dulap din perete sau în spatele 
paravanului de la cămin anume ca s-audă ce spunem. 

Elinor încercă să vorbească despre altceva; dar 
domnişoara Steele nu putea lăsa să treacă nici două 
minute fără să se descarce de ce avea pe suflet. 

— Edward se gândeşte să plece la Oxford, spuse ea, 
dar acum locuieşte în Pall Mall la nr.X. Ce mamă. rea mai 
are, nu? lar fratele şi cumnata dumitale n-au fost nici ei 
prea drăguţi! Dar n-am să-i vorbesc de rău în faţa 
dumitale; şi-n orice caz ne-au trimis acasă cu trăsura lor, 
un lucru la care nu m-am aşteptat. lar în ce mă priveşte, 
îmi era tare teamă că soţia fratelui dumitale are să ne 
ceară înapoi coşuleţele de lucru ce ni le dăduse cu câteva 
zile mai înainte; dar n-a mai spus nimic de ele şi-am avut 
eu grijă să fac să nu mai dea cu ochii de mine. Edward 
spune că are treburi la Oxford, aşa c-o să fie silit să se 
ducă un timp acolo; şi după aceea, de-ndată ce are să 
dea peste vreun episcop, are să fie şi el hirotonisit. Mă 
întreb unde are să-şi găsească un post! Doamne sfinte! 
(la care începu să chicotească). Pot să fac prinsoare că 
ştiu ce-or să spună verişoarele mele, când or să audă de 
asta. Or să-mi spună să-i scriu preotului, ca să obţină 
pentru Edward postul de diacon, în noua lui parohie. Sunt 
convinsă că asta au să-mi spună; 

dar n-aş face una ca asta pentru nimic în lume. „Haide; 
haide, am să le spun numaidecât, mă mir cum de v-aţi 
putut gândi la aşa ceva. Auzi vorbă, să-i scriu eu 
preotului!” 

— Mă rog, spuse Elinor, e oricum o consolare să fii 
pregătit pentru ce-i mai rău. Ai răspunsul gata. 

Domnişoara Steele avea să-i mai spună şi altele în 
legătură cu acelaşi subiect, dar fu nevoită să-l schimbe, 
deoarece tocmai se apropia grupul ei. 

— O, uite-i şi pe Richardsoni. Aveam o groază de lucruri 
să-ţi mai spun, dar trebuie să mă întorc la ei. Te asigur că 
sunt oameni foarte subţiri. El câştigă enorm de mulţi bani 
şi au şi trăsura lor. N-am avut timp să stau de vorbă cu 
doamna Jennings, dar spune-i, te rog, că sunt grozav de 
fericită că nu e supărată pe noi, şi nici lady 
Middleton şi dacă cumva s-o întâmpla ca dumneata şi 
sora dumitale să plecaţi şi dacă n-ar avea cine să-i ţină 
tovărăşie, are să-ne facă o deosebită. plăcere să venim să 
stăm cu ea, oricât o dori. Îmi închipui că lady Middleton n- 
o să ne mai poftească în sezonul ăsta. La revedere; 
îmi pare rău că n-am întâlnit-o şi pe domnişoara 
Marianne. Transmite-i, te rog, complimente. O, dar îmi 
pare că azi ai îmbrăcat rochia dumitale de muslin. cu 
picăţele. Mă mir cum de nu ţi-a fost frică să nu se rupă. 

Şi manifestându-şi această îngrijorare se despărţiră; 
căci nu mai avu vreme decât să-şi ia rămas bun de la 
doamna Jennings, înainte de a fi rechemată de doamna 
Richardson; iar Elinor avea acuma destule informaţii la 
care să poată chibzui un timp, deşi nu aflase mare lucru 
în plus faţă de ceea ce prevăzuse şi de ce-i trecuse prin 
minte. 

Căsătoria lui Edward cu Lucy fusese tot atât de ferm 
hotărâtă, iar momentul când avea să aibă loc tot atât de 
nesigur, aşa cum se gândise ea că se va întâmpla: totul 
depindea, precum se şi aşteptase, de reuşita lui în a-şi 

găsi un post, ceea ce părea, în momentul acela, a fi ceva 
aproape imposibil. 

De îndată ce se înapoiară la trăsură, doamna Jennings 
fu nerăbdătoare să afle noutăţile; dar cum Elinor dorea să 
răspândească cât mai puţine veşti, care fuseseră atât de 
necinstit obţinute, se mărgini să repete pe scurt câteva 
amănunte nesemnificative, despre care era sigură că 
Lucy, ar fi vrut şi ea să fie aflate spre avantajul ei. Nu-i 
vorbi decât de faptul că ei nu rupseseră logodna şi de 
ceea ce aveau de gând să întreprindă în vederea acestui 
scop; 
şi toate acestea o făcură pe doamna Jennings să facă 
următoarea observaţie cât se poate de firească: 

— Să aştepte-până ce şi-o găsi o parohie! Ei, atunci 
ştim cu toţii cum se vor termina toate acestea: au să 
aştepte un an, şi văzând că nu iese nimica bun din asta, 
au să accepte un post de diacon cu cincizeci de lire pe an, 
şi-au să se descurce cu ele şi cu dobânda de la cele două 
mii de lire şi puţinul pe care-o să i-l poată da lui Lucy 
domnul Steele şi domnul Pratt. Şi pe urmă o să aibă câte 
un copil în fiecare an şi Domnul să-i ţină în pază! Cât au 
să mai sufere din pricina sărăciei! Trebuie să mă gândesc 
cu ce-i pot ajuta să-şi mobileze casa. Şi eu care mă 
gândeam mai zilele trecute la două slujnice şi doi valeţi. 
Nu, nu, o să le trebuiască o fată voinică, care să le facă 
toată treaba. În situaţia actuală, sora lui Betty n-are să 
poată face faţă. 

A doua zi de dimineaţă, Elinor primi, prin curier, o 
scrisoare chiar de la Lucy. Suna astfel: 

„Bartlett's Buildings, martie. 

Sper, dragă domnişoară Dashwood, că-mi vei ierta 
îndrăzneala de a-ţi scrie; dar ştiu că prietenia ce-mi porti 
o să te facă să te bucuri când ai să afli veşti bune despre 
mine şi despre dragul meu Edward, după toate necazurile 
prin care-am trecut în ultima vreme, aşa că n-am să mă 

mai scuz, ci am să continui prin a-ţi spune că, slavă 
Domnului, deşi am suferit îngrozitor, suntem amânaoi 
foarte bine şi fericiți, aşa cum trebuie să fim, bucurându- 
ne unul de dragostea celuilalt. Am trecut prin grele 
încercări, am fost foarte persecutați, dar, pe de altă 
parte, ne-am dat, cu recunoştinţă, seama că avem şi 
mulţi prieteni, dumneata nefiind ultima dintre ei; de 
bunăvoința lor am să-mi amintesc întotdeauna cu 
recunoştinţă, cum o s-o facă şi Edward, căruia i-am spus 
despre asta. Sunt sigură că are să te bucure să afli, şi 
cred că la fel şi pe doamna Jennings, că ieri după-amiază 
am petrecut două ore fericite împreună cu el: n-a vrut de 
loc să se gândească la eventualitatea unei despărțiri, deşi 
eu am insistat, căci credeam că am datoria să o fac, l-am 
îndemnat să renunțe la mine, deoarece asta ar fi fost 
mult mai prudent pentru el şi m-aş fi despărțit de el chiar 
atunci, pentru totdeauna, dacă ar fi vrut să consimtă, dar 
mi-a spus că n-are s-o facă niciodată, că nu tine seama 
de mânia mamei lui, atâta timp cât are dragostea mea; 
perspectivele noastre nu sunt, fireşte, prea surâzătoare, 
dar n-avem alta de făcut decât de aşteptat, sperând că 
toate se vor aranja cu bine; foarte curând are să fie 
hirotonisit şi dacă cumva ai să ai ocazia să-l recomanzi 
cuiva care are o parohie liberă sunt sigură că n-ai să ne 
dai uitării, şi cred că şi scumpa doamnă Jennings are să 
puie o vorbă bună pentru noi pe lângă sir John sau 
domnul Palmer sau oricare altul dintre prietenii 
dumneaei, care ne-ar putea da o mână de ajutor. Biata 
Nancy a fost foarte vinovată pentru ce-a făcut, dar ea nu 
ne-a vrut decât binele, aşa că nu mai am nimic de spus; 
sper că doamnei Jennings nu-i va veni prea greu să treacă 
pe la noi, dacă are cumva, în vreuna dintre dimineți, 
drum pe aici; ar face o faptă bună şi verişoarele mele ar fi 
mândre s-o cunoască. Foaia de hârtie pe care o am în 
fată îmi aduce aminte că trebuie să închei şi rugându-te 
să-i transmiti - salutări  respectuoase şi pline de 

recunoştinţă, atât ei, cât şi lui sir John, ladyei Middleton şi 
dragilor lor copilaşi, când s-o întâmpla să-i întâlneşti, şi 
toată dragostea mea domnişoarei Marianne, rămân a 
dumitale etc., etc.” 


De îndată ce Elinor o citi, făcu ceea ce crezu ea că ar fi 
vrut de fapt Lucy să facă, şi anume o puse în mâinile 
doamnei Jennings, care o citi cu glas tare, exprimându-şi 
satisfacția şi laudele. 

— Bravo ei! Şi ce frumos scrie, zău aşa! A făcut exact 
ce s-ar fi cuvenit, să-l dezlege de obligaţia logodnei, dacă 
s-ar fi arătat dornic. La asta mă şi aşteptam de la 
Lucy. Biata fetiţă! Ce n-aş da să-i pot face rost lui 
Edward de o parohie. Uite, îmi spune scumpa doamnă 
Jennings. Este cea mai bună fată pe care am cunoscut-o 
vreodată. Bravo ei, pe cuvântul meu. Propoziția aceea e 
exprimată foarte frumos. Da, da, sigur c-am să mă duc 
să-i fac o vizită. Şi cu câtă atenţie se gândeşte la fiecare 
dintre noi!... Iti mulţumesc, draga mea, că mi-ai arătat-o 
şi mie. Este o scrisoare cum nu se poate mai izbutită şi-i 
face multă cinste minţii şi inimii acestei fete. 


CAPITOLUL XXXIX 


Cele două domnişoare Dashwood erau acum de vreo 
două luni la Londra şi nerăbdarea Mariannei de. a pleca 
sporea pe zi ce trecea. Suspina după aerul, după 
libertatea, după liniştea de la ţară, şi-şi închipuia că, dacă 
există vreun loc care să-i aducă mulţumire, atunci acela 
este numai Barton. Elinor nu era nici ea mai puţin 
nerăbdătoare să plece şi dacă nu se grăbea chiar atât de 
mult să pornească pe dată, asta era numai din cauză că 
era conştientă de greutăţile unei călătorii atât de lungi, 
pe care Marianne nu le putea înţelege. Incepu, totuşi, să 
se gândească în mod serios că vor trebui să o întreprindă 

şi îi şi vorbise de această dorinţă amabilei lor gazde, care 
li se împotrivi cu toată elocinţa bunăvoinţei sale, când le 
fu sugerat un plan care, deşi le mai întârzia cu câteva 
săptămâni plecarea acasă, i se păru lui Elinor mai 
convenabil decât oricare altul. Familia Palmer urma să 
plece la Cleveland, cam pe la sfârşitul lui martie, pentru 
sărbătoarea Paştelui, şi doamna Jennings şi cele două 
prietene ale ei, primiră o foarte călduroasă invitaţie din 
partea Charlottei să meargă cu ea. Invitaţia în sine nu ar 
fi fost suficientă pentru firea delicată şi rezervată a lui 
Elinor; dar însuşi domnul Palmer insistă cu atâta politeţe 
sinceră, ceea ce, ţinând seama şi de faptul că el îşi 
schimbase mult comportarea faţă de ele, de când se 
aflase de nefericirea Mariannei, o făcu pe Elinor să 
accepte cu plăcere invitaţia. 

Când o informă totuşi pe Marianne, de cele ce făcuse, 
răspunsul pe care-l primi din partea ei nu fu de loc de bun 
augur. 

— Cleveland! exclamă ea foarte agitată. Nu, nu mă pot 
duce la Cleveland. 

— Uiţi, îi răspunse Elinor cu blândeţe, că aşezarea 
conacului nu este în vecinătatea... 

— Dar e în Somersetshire. Nu mă pot duce în 
Somersetshire. Acolo, unde aşteptasem cu atâta 
nerăbdare să mă duc; nu, Elinor, nu mă poţi determina să 
merg acolo. 

Elinor nu vru să o convingă că este mai bine să-şi 
înfrângă astfel de sentimente; se strădui doar să le 
contracareze, acţionând asupra altora şi-i prezentă 
şederea lor la Cleveland ca pe o măsură care-ar putea să 
stabilească mai repede şi mai comod decât orice alt plan 
şi poate că şi fără o mai mare întârziere, momentul 
reîntoarcerii lor la scumpa lor mamă, pe care voiau atât 
de mult să o revadă. De la Cleveland, care se afla la 
câteva mile de Bristol, distanţa până la Barton putea fi 

parcursă în cel mult o zi, dar o zi bună de drum; şi era 
uşor ca servitorul mamei lor să le însoţească la 
întoarcere, şi cum la Cleveland nu era vorba să rămână 
mai mult de o săptămână, asta însemna că puteau ajunge 
acasă cam peste vreo trei săptămâni. Şi cum dragostea 
Mariannei pentru mama ei era sinceră, ea avea negreşit 
să triumfe, fără prea mari dificultăţi, asupra relelor pe 
care şi le imaginase fata la început. 

Doamna Jennings, care nu se săturase de loc de 
invitatele ei, insistă foarte mult ca ele să se întoarcă cu 
ea înapoi de la Cleveland. Elinor îi spuse că-i rămâne 
recunoscătoare pentru atenţie, dar că nu-şi puteau 
schimba planul; primind în curând şi aprobarea mamei 
lor, puseră la punct pe cât se putea, toate amănuntele 
privitoare la reîntoarcerea lor şi Marianne se simţi 
oarecum alinată numărând orele ce-o mai despărţeau de 
Barton. 

— Oh, colonele, nu ştiu ce-o să ne facem noi doi, 
dumneata şi cu mine, fără domnişoarele Dashwood, i se 
adresă doamna Jennings cu ocazia primei vizite a lui 
Brandon, după stabilirea plecării fetelor - căci sunt foarte 
decise ca de la familia Palmer să se ducă mai departe 
acasă la ele. Şi cât de părăsiţi o să ne simţim când am să 
mă întorc acasă! Doamne! O să stăm şi-o să ne uităm cu 
gura căscată unul la altul ca două pisici adormite. 

Poate că doamna Jennings spera ca, prezentându-i în 
felul acesta viguros viitorul lor plictis, să-l provoace să 
facă acea cerere în căsătorie care să-i permită să scape 
de această neplăcere; curând după aceea avu un motiv 
temeinic să-şi închipuie că reuşise; căci, atunci când 
Elinor se dusese la fereastră să măsoare dimensiunile 
unei schiţe pe care voia să i-o facă prietenei ei, el o urmă, 
cu un aer foarte semnificativ şi stătu de vorbă cu ea mai 
multe minute. Nu-i scăpă nici efectul pe care convorbirea 
o avu asupra lui Elinor; căci deşi doamna Jennings era o 

femeie prea respectabilă ca să tragă cu urechea şi ca să 
nu audă îşi schimbase chiar scaunul, mutându-se pe unul 
aproape de pianul la care cânta Marianne, nu putu să nu 
observe că Elinor se schimbase la faţă, era agitată şi prea 
preocupată de cele ce îi spunea el, ca să mai fie atentă la 
ce face. O altă confirmare a speranţelor ei o avu în 
intervalul în care Marianne trecea de la o lecţie la alta, 
când câteva cuvinte rostite de colonel îi ajunseră în mod 
inevitabil la ureche, cuvinte prin care părea că-şi cere 
scuze pentru starea proastă a casei. Asta făcea că 
întreaga chestiune să nu mai ridice îndoieli. Ea se miră 
doar că el considera necesar să facă o asemenea 
prezentare a casei, dar presupuse că trebuie să fie o 
chestiune de etichetă. Nu putu auzi ce răspunse Elinor, 
dar judecă, după mişcarea buzelor ei, că ea nu considera 
acest lucru ca reprezentând un impediment; şi în fundul 
inimii ei doamna Jennings o lăudă pentru că era atât de 
cinstită. Apoi mai vorbiră câteva minute fără ca ea să mai 
prindă vreo silabă, când o altă fericită pauză în execuţia 
Mariannei îi aduse la ureche aceste cuvinte, rostite de 
vocea calmă a colonelului: 

— Mi-e teamă că n-o să se poată foarte curând. 

Uimită şi prost impresionată de un fel de a vorbi care 
nu semăna de loc cu acela al unui îndrăgostit, era cât pe- 
aci să strige: „Doamne, dar ce-ar putea s-o împiedice?” , 
dar stăpânindu-şi dorinţa, se mărgini doar să exclame în 
sinea ei: „Asta-i: foarte curios! Sper că nu aşteaptă să 
îmbătrânească”. 

Dar această întârziere din partea colonelului nu păru s- 
o jignească sau s-o umilească de loc pe frumoasa lui 
interlocutoare; căci, curând după aceea, când ei îşi 
întrerupseră convorbirea şi fiecare se duse într-altă parte 
a încăperii, doamna Jennings o auzi foarte clar pe Elinor 
spunând, pe un glas ce dovedea că vorbeşte din adâncul 
inimii: 

— Îţi rămân veşnic îndatorată. 

Doamna Jennings fu încântată de recunoştinţa ce o 
manifesta, întrebându-se doar, cum putea colonelul, să-şi 
ia rămas bun de la ele, aşa cum o şi făcu numaidecât 
după aceea, cu cel mai deplin sânge rece şi să plece fără 
să-i dea vreun răspuns! Nu şi-ar fi închipuit că vechiul ei 
prieten poate fi un peţitor atât de indiferent. 

De fapt, între ei avusese loc doar următoarea 
convorbire: 

— Am auzit, îi spuse el, cu multă compătimire, de 
nedreptatea pe care prietenul dumitale, domnul Ferrars, 
a suferit-o din partea familiei lui; căci, dacă înţeleg bine 
cum stau lucrurile, a fost alungat definitiv de ei, din 
pricină că n-a vrut să rupă logodna cu o tânără plină de 
calităţi. Sunt oare bine informat? E adevărat? 

Elinor îi spuse că da. 

— Este îngrozitoare cruzimea, cruzimea cu _ totul 
greşită, replică el, cu multă aprindere, de a despărţi sau 
de a încerca să desparţi doi tineri ce ţin de multă vreme 
unul la altul. Doamna Ferrars nu-şi dă seama ce-ar putea 
face - până unde l-ar putea împinge pe fiul ei. L-am văzut 
pe domnul Ferrars de două sau de trei ori în Harley Street 
şi-mi place foarte mult. Nu este un tânăr cu care să te 
poţi împrieteni într-un timp scurt, dar l-am cunoscut 
îndeajuns ca să-i doresc binele, numai de dragul lui, iar ca 
prieten al dumitale, i-l doresc încă şi mai mult. După câte 
am înţeles, vrea să intre în rândul clerului. Nu vrei să fii 
atât de drăguță şi să-i spui că parohia de la Delaford, care 
tocmai este vacantă, după câte am fost informat printr-o 
scrisoare pe care-am primit-o astăzi prin poştă, este a lui, 
dacă crede că. merită s-o accepte? Dar cred că, în 
nefericitele împrejurări în care se află acum, ar fi o prostie 
să mă îndoiesc că ar putea-o refuza; îmi pare rău doar că 
nu este mai avantajoasă. Este o parohie, dar una foarte 
mică; cred că ultimul paroh nu avea un venit mai mare de 

două sute lire pe an; şi deşi probabil că situaţia s-ar mai 
putea ameliora, nu cred însă că în aşa măsură încât să-i 
aducă un venit mai frumugşel. In orice caz, îmi face mare 
plăcere să i-o ofer aşa cum se prezintă. Asigură-l te rog 
de acest lucru. 

Uimirea lui Elinor, când află de propunerea colonelului, 
cu greu ar fi întrecut-o pe cea pe care ar fi simţit-o dacă 
Brandon ar fi cerut-o în căsătorie. Postul, pe care îl 
considerase nesperat pentru Edward, cu două zile în 
urmă, îi stătea la dispoziţie, permițându-i astfel să se 
însoare; şi tocmai ea, din toţi muritorii trebuia să i-l 
acorde! Se simţi foarte emoţionată şi această emoție fu 
atribuită de doamna Jennings unei cauze cu totul diferite; 
dar orice sentimente minore, mai puţin pure, mai puţin 
plăcute, puteau contribui la emoția pe care o încerca, 
stima ei pentru bunăvoința generală şi recunoştinţa 
pentru prietenia deosebită ce-o avea faţă de ea - ambele 
constituind cauzele acestui gest al colonelului Brandon - 
fură puternic simţite şi exprimate cu multă căldură. Ea îi 
mulţumi pentru propunere din toată inima, îi vorbi despre 
firea lui Edward şi despre principiile lui, lăudându-le aşa 
cum ştia că merită; şi-i promise că-i va transmite cu 
plăcere oferta, dacă Brandon voia într-adevăr să lase pe 
altcineva să îndeplinească o misiune atât de plăcută. Dar 
în acelaşi timp nu putu să nu-i treacă prin. minte că 
nimeni n-ar fi putut-o face atât de bine ca el însuşi. Era o 
sarcină de care, pe scurt, ar fi fost foarte bucuroasă să fie 
cruţată, nevoind să-l facă pe Edward să sufere devenindu- 
i obligat ei; dar colonelul Brandon, din aceleaşi motive de 
delicateţe sufletească, refuzând să facă el însuşi acest 
lucru, părea atât de doritor ca propunerea să fie sugerată 
neapărat, de ea, încât Elinor nu vru, în niciun caz să se 
mai opună. După câte ştia Edward mai era încă la Londra 
şi-i aflase, din fericire, adresa de la domnişoara Steele. 
Putea aşadar să-şi ia însărcinarea de a-l informa în cursul 
zilei. După ce toate acestea fură stabilite, colonelul 

Brandon începu să vorbească despre propriul lui avantaj 
de a-şi asigura un vecin atât de respectabil şi de agreabil 
şi abia atunci menţionă, cu părere de rău, că locuinţa este 
mică şi nu prea grozavă; un rău pe care, după cum 
presupusese doamna Jennings ea nu-l considera prea 
mare. 

— Cred că ei nu pot face vreo obiecţie, spuse ea, oricât 
de mică ar fi casa, căci va fi pe măsura familiei şi a 
veniturilor lor. 

La aceste vorbe colonelul fu surprins să afle că ea se 
gândeşte că domnul Ferrars se va căsători, ca urmare a 
situaţiei pe care el i-o oferea; căci el presupunea că este 
imposibil ca parohia Delaford să-i ofere un venit care să-l 
poată face pe un om obişnuit cu un anumit stil de viaţă să 
îndrăznească să-şi întemeieze un cămin şi îi împărtăşi lui 
Elinor acest gând al său. 

— Micuța casă parohială îi poate asigura domnului 
Ferrars doar o viaţă confortabilă de holtei, dar nu şi 
condiţiile necesare pentru a se însura. Din păcate mă văd 
silit să spun că nu-l pot ajuta mai mult; protecţia ce i-o 
pot acorda se limitează aici. Dacă însă, prin vreo 
întâmplare neprevăzută îl voi mai putea ajuta cu ceva, 
însemnează că va trebui să-mi schimb impresia pe care o 
am despre el, dacă n-am să fiu tot atât de prompt în a-i fi 
util atunci, precum o doresc în momentul de faţă. E foarte 
adevărat că ceea ce fac pentru el acum nu înseamnă mai 
nimica, deoarece îl face să se apropie atât de puţin de 
ceea ce trebuie să fie pentru el obiectivul principal, 
singurul ţel al fericirii lui. Din păcate căsătoria lui nu 
poate avea loc decât în viitorul îndepărtat sau cel puţin 
mă tem că n-o să poată avea loc prea curând. 

Aceasta fu propoziţiunea care, prost înţeleasă da 
doamna Jennings, îi jigni, şi pe bună dreptate, 
sentimentele ei delicate; dar, după această relatare a 
celor ce s-au petrecut de fapt între colonelul Brandon şi 

Elinor, pe când stăteau la fereastră, recunoştinţa 
exprimată de fată când se despărţiră, ar fi putut în 
general părea a fi la fel de justificată în căldura ei şi la fel 
de frumos exprimată de parcă ar fi fost urmarea unei 
cereri în căsătorie. 


CAPITOLUL XL 


— Ei, domnişoară Dashwood, îi spuse doamna Jennings 
zâmbind cu mult subiînţeles de îndată ce Brandon 
plecase, n-am să te întreb ce ţi-a spus colonelul; căci, 
deşi pe onoarea mea c-am încercat sa nu ascult ce 
vorbiţi, n-am putut să nu aud destule ca să înţeleg ce 
voia, şi te asigur că în viaţa mea n-am fost mai bucuroasă 
şi-ţi doresc din toată inima să fii fericită. 

— Vă mulţumesc, doamnă, spuse Elinor. Sunt într- 
adevăr fericită şi-mi dau prea bine seama de bunătatea 
colonelului Brandon. Nu sunt mulţi aceia care ar acţiona 
aşa cum a făcut-o el. Puţini oameni au o inimă atât de 
simţitoare ca a lui! N-am fost mai mirată în viaţa mea. 

— Doamne, draga mea, dar eşti foarte modestă. Pe 
mine nu mă miră câtuşi de puţin; căci în ultima vreme m- 
am. gândit adeseori că e foarte probabil să se întâmple 
aşa ceva. 

— Aţi făcut această apreciere cunoscând foarte bine 
bunăvoința colonelului faţă de toată lumea, dar n-aţi 
putut prevedea, cred, că se va ivi prilejul atât de curând. 

— Prilejul! repetă doamna Jennings. Ei, în privinţa asta, 
atunci când un bărbat s-a hotărât la un asemenea pas, 
găseşte el cumva, mai devreme sau mai târziu un prilej. 
Ei bine, draga mea, îţi doresc din nou mult noroc; 
şi dacă a fost vreodată o pereche fericită în lumea asta, 
atunci cred că în curând o să ştiu unde să o caut. 

— Deci, presupun că vreţi să le faceţi o vizită la 

Delaford, spuse Elinor, cu o umbră de zâmbet. 

— Ei, draga mea, să fii sigură că aşa am să fac; iar cât 
priveşte cele ce ţi-a spus cum că locuinţa ar fi proastă, nu 
prea ştiu ce-a urmărit colonelul cu asta, căci rar mi-a fost 
dat să văd o casă mai bună. 

— Spunea că ar necesita reparaţii. 

— Ei, şi din a cui vină, mă rog? De ce n-o repară? 
Cine altul decât el ar trebui să se ocupe de asta? 

Fură întrerupte de servitorul care intră spre a le anunţa 
că trăsura aşteaptă la uşă; iar doamna Jennings se 
pregăti numaidecât de plecare şi-i spuse: 

— Ei bine, draga mea, trebuie să plec înainte de a fi 
spus măcar jumătate din ce-mi stătea pe suflet. Dar o să 
putem, de altfel, să mai vorbim despre chestiunea asta 
diseară, căci vom fi singure. Nu-ţi cer să vii cu mine, căci 
îmi închipui că mintea ţi-e prea preocupată de cele 
întâmplate ca să ai chef să vezi lume; şi pe deasupra, îmi 
închipui - c-abia - aştepţi să-i povesteşti totul surorii 
dumitale. 

Marianne ieşise din odaie înainte ca ele să fi început 
conversaţia. 

— Sigur, doamnă, am să-i spun Mariannei, dar pentru 
moment n-aş mai vrea să mai pomenesc despre acest 
lucru nimănui altcuiva. 

— Aa, bine, spuse doamna Jennings cam dezamăgită. 
Atunci probabil că nu doreşti s-o încunoştinţez nici măcar 
pe Lucy despre asta, căci astăzi aveam de gând să mă 
duc până în Holborn. 

— Nu, doamnă, nici măcar pe Lucy, vă rog. O amânare 
de o zi n-are nicio importanţă; şi până ce nu-i voi fi scris 
domnului Ferrars, cred că nu s-ar 'cuveni să pomenim 
vreo vorbă altcuiva. Şi-am să-i scriu numaidecât. 
Este important ca el să nu piardă timp de loc, căci fără 
îndoială că va avea o groază de lucruri de făcut în 
legătură cu hirotonisirea lui. 

La început aceste vorbe o uimiră- nespus pe doamna 
Jennings. Nu putu înţelege imediat de ce domnul Ferrars 
trebuia pus atât de repede la curent. După câteva minute 
de gândire, totuşi, îi veni în minte o idee grozavă şi 
exclamă: 

— Aha, înţeleg. Domnul Ferrars este omul cu pricina. 
Ei, cu atât mai bine pentru el. Ei, sigur, atunci trebuie 
hirotonisit cât se poate de repede; şi-mi pare bine să aflu 
că lucrurile au ajuns atât de departe între voi. Dar, draga 
mea, nu depăşeşte acest lucru obligaţiile tale? 
N-ar fi cazul să-i scrie de fapt colonelul? Nici nu încape 
îndoială că el s-ar cuveni s-o facă. 

Elinor nu prea înţelese ce vrea doamna Jennings să 
exprime în primele propoziţiuni şi nici nu crezu că merită 
să-i mai pună vreo întrebare în această privinţă, aşa că 
nu răspunse decât la ultimele ei cuvinte. 

— Colonelul Brandon este un om atât de delicat, încât a 
ţinut ca domnul Ferrars să fie anunţat de oricine altcineva 
în afară de el. 

— Aşa că eşti silită dumneata s-o faci. Ei bine, asta-i o 
delicateţe cam ciudată! Oricum, n-am să te deranjez 
(văzuse că Elinor tocmai se pregăteşte să scrie). îţi 
cunoşti mai bine interesele. Aşa că la revedere, draga 
mea. 

N-am mai auzit ceva care: să-mi facă atâta plăcere, de 
când a născut Charlotte a mea. 

Şi plecă, dar se întoarse din nou peste o clipă: 

— Tocmai mi-am adus aminte de sora lui Betty, draga 
mea. Mi-ar părea grozav de bine să-i fac rost de-o 
stăpână atât de cumsecade. Dar zău că nu ştiu dac-ar fi 
bună de cameristă. E foarte pricepută la treburile 
gospodăreşti şi lucrează foarte bine cu acul. Ei, dar o să 
te gândeşti la toate astea pe îndelete. 

— Sigur, doamnă, replică Elinor, neauzind prea bine ce- 
i spune şi fiind mai preocupată să rămână singură decât 

să înţeleagă despre ce e vorba. 

Cum să înceapă - cum să se exprime în biletul pe care 
avea să i-l trimită lui Edward - asta era ceea ce o interesa 
pentru un moment. Situaţia deosebită dintre ei făcea să-i 
vină foarte greu să facă un lucru care pentru oricine 
altcineva ar fi fost o nimica toată; dar ei îi era în egală 
măsură teamă să spună prea mult sau prea puţin şi 
pierdu multă vreme chibzuind, cu pana în mână, aplecată 
deasupra hârtiei, până când fu întreruptă de sosirea lui 
Edward personal. 

O întâlnise pe doamna Jennings la uşă, în drum spre 
trăsură pe când venea să-şi lase cartea de vizită de 
rămas bun; şi doamna Jennings, scuzându-se că nu se 
întoarce chiar ea, îl obligase să intre, spunându-i că Elinor 
este sus şi că doreşte să-i vorbească într-o problemă 
foarte importantă. 

Elinor tocmai se felicita - în ciuda faptului că nu prea 
ştia ce să pună pe hârtie - pentru că, oricât de greu i-ar fi 
fost să se exprime aşa cum se cuvine printr-o scrisoare, 
era în orice caz preferabil decât să-i anunţe vestea prin 
viu grai, când vizitatorul intră silind-o astfel să facă 
tocmai acest mare efort. Fu foarte uimită şi nedumerită 
să-l vadă apărând dintr-o dată. Nu-l mai întâlnise de când 
se răspândise vestea logodnei lui şi deci de când el aflase 
că ea e la curent. Ţinând seama de faptul că Elinor se 
gândise atât la ce trebuia să-i scrie şi ce trebuia să-i 
comunice, se simţi foarte prost câteva minute. Şi el părea 
foarte tulburat; se aşezară amândoi cât se poate de 
stânjeniţi. Edward nu-şi putea aduce aminte, dacă-şi 
ceruse scuze pentru că intrase în odaie fără să fie 
anunţat; dar, hotărând că e mai bine să fie în siguranţă, o 
rugă să-l ierte, cu multă ceremonie de îndată ce putu 
spune ceva, după care se aşeză pe scaun. 

— Mi-a spus doamna Jennings, zise el, că doreşti să-mi 
vorbeşti, sau cel puţin aşa am înţeles eu la ea - căci altfel 

nu te-aş fi deranjat în chipul acesta; deşi, pe de altă 
parte, mi-ar fi părut foarte foarte rău să plec din Londra 
fără să te văd pe tine şi pe sora ta; mai ales că probabil 
va mai trece o bună bucată de vreme - nu prea pot spera 
să am plăcerea de a vă revedea foarte curând. Plec 
mâine la Oxford. 

— N-ai fi plecat, totuşi, zise Elinor, revenindu-şi şi 
hotărâtă să scape cât mai repede de ceea ce o 
înspăimânta atât de tare - fără să primeşti din partea 
noastră toate urările de bine, chiar dacă n-am fi putut să 
ţi le transmitem personal. Doamna Jennings avea 
perfectă dreptate în ceea ce ţi-a spus. Am să-ţi comunic 
ceva foarte important; şi tocmai mă pregăteam să o fac 
printr-o scrisoare. Mi s-a încredinţat o misiune cât se 
poate de plăcută. (Pe când vorbea respira ceva mai 
repede decât de obicei.) Colonelul Brandon, care a plecat 
doar de vreo zece minute, m-a rugat să te informez că 
deoarece a aflat de dorinţa ta de a te hirotonisi, are 
marea plăcere de a-ţi oferi parohia de la Delaford, care 
tocmai este vacantă; singura lui părere de rău este că nu 
e mai rentabilă. Dă-mi voie să te felicit că ai un prieten 
atât de respectabil şi de înţelept şi să mă alătur şi eu 
regretelor lui că:-parohia nu aduce un venit mai mare de 
două sute de lire pe an, pentru că altfel ţi-ar oferi 
posibilităţi mai bune - nefiind doar un simplu aranjament 
temporar numai pentru dumneata - adică, în două vorbe, 
ti-ar putea permite să-ţi vezi. împlinite toate dorinţele de 
fericire. 

Întrucât Edward nu putu exprima singur ce simţea nu 
ne putem aştepta să aflăm de la nimeni altcineva, 
înfăţişarea lui trăda toată uimirea pe care nu se putea să 
n-o stârnească o veste atât de neaşteptată, care nici prin 
gând nu-i trecuse, dar de rostit nu rosti decât aceste două 
cuvinte: 

— Colonelul Brandon! 

— Da, continuă Elinor, prinzând mai mult curaj mai ales 
că trecuse ceea ce fusese mai greu; colonelul Brandon s-a 
gândit să-ţi dea parohia, drept mărturie a îngrijorării lui 
stârnite de cele ce s-au întâmplat în ultima vreme - de 
situaţia crudă în care te-a adus comportarea de neiertat a 
familiei tale. Sunt sigură că această îngrijorare o 
împărtăşesc toţi prietenii tăi, printre care Marianne şi cu 
mine. Colonelul vrea să-ţi dea astfel şi o dovadă a 
deosebitei stime ce ţi-o poartă pentru caracterul tău în 
general şi a deplinei sale aprobări pentru comportarea tă 
în împrejurarea de faţă. 

— Colonelul Brandon să-mi dea mie o slujbă! E oare cu 
putinţă? 

— Lipsa de înţelegere a propriilor tale rude te face să te 
miri când găseşti prietenie în altă parte. 

— Ba nu, replică Edward, devenind dintr-o dată lucid; 
nu sunt de loc surprins să o găsesc la tine; căci îmi dau 
prea bine seama că toate acestea ţi le datorez ţie, 
bunătăţii tale. O simt şi aş exprima-o, dac-aş putea - dar, 
după cum ştii, nu sunt un bun orator. 

— Te  înşeli cumplit. Te asigur că le datorezi în 
întregime, sau cel puţin aproape în întregime, propriilor 
tale merite şi înţelegerii colonelului Brandon pentru ele. 

Eu n-am a avut niciun amestec în treaba asta. Nici 
măcar n-am ştiut, până nu i-am aflat intenţiile, că parohia 
este vacantă; şi nici nu mi-ar fi putut trece prin minte că 
are posibilitatea să ofere cuiva o asemenea situaţie. Că 
prieten al meu, al familiei mele, s-ar putea probabil, o pot 
chiar şi afirma, că i-a făcut încă şi mai mare plăcere să ți- 
o acorde; dar, pe cuvântul meu, nu datorezi nimic 
intervențiilor mele. 

Adevărul o obligă să-şi recunoască un mic merit în 
această privinţă; dar, pe de altă parte, era atât de puţin 
doritoare să apară ca binefăcătoarea lui Edward, încât 
şovăi s-o recunoască; ceea ce contribui probabil să 

întărească acea- bănuială pe care Edward tocmai şi-o 
formase în mintea lui. Câteva clipe rămase cufundat în 
gânduri, după ce Elinor încetase de a mai vorbi, în cele 
din urmă, spuse, de parc-ar fi făcut un mare efort: 

— Colonelul Brandon pare a fi un om foarte respectabil 
şi cu multe merite. Întotdeauna am auzit vorbindu-se de 
el în felul acesta şi ştiu că fratele tău îl preţuieşte foarte 
mult. Este, fără îndoială, un om înţelept şi care se 
comportă ca un adevărat gentleman. 

— Într-adevăr, îi răspunse Elinor, cred că, dacă ai să-l 
cunoşti mai bine, ai să constaţi că este exact aşa cum ai 
auzit vorbindu-se de el şi întrucât veţi fi vecini foarte 
apropiaţi (căci după câte am înţeles casa parohială se află 
chiar lângă conac) este foarte important ca el să fie într- 
adevăr aşa cum a fost zugrăvit. 

Edward nu-i răspunse, dar când ea îşi întoarse capul, îi 
aruncă o privire atât de serioasă, atât de gravă, atât de 
tristă, de parc-ar fi vrut să spună c-ar fi dorit ca distanţa 
dintre casa parohială şi conac să fie mult mai mare. 

— După câte ştiu, colonelul Brandon locuieşte în strada 
St. James, spuse el curând după aceea, sculându-se de pe 
scaun. 

Elinor îi dădu numărul de la casă. 

— Atunci trebuie să mă grăbesc, să-i aduc acele 
mulţumiri pe care nu-mi permiţi să ţi le ofer ţie; să-l 
asigur că m-a făcut un om extrem de fericit. 

Elinor nu încercă să-l mai reţină şi se despărţiră: 
din partea ei cu o asigurare - dată cu toată seriozitatea - 
că-i urează să se bucure tot timpul de fericire, indiferent 
de soarta schimbătoare care s-ar putea abate asupra lui; 
iar din partea lui mai degrabă cu o încercare de a-i 
răspunde cu aceeaşi bunăvoință decât cu putinţa de a o 
exprima. 

„Când îl voi revedea, îşi spuse Elinor în timp ce uşa se 
închidea în urma lui, o să-l întâlnesc. în calitate de soţ al 

lui Lucy.” 

Şi făcând această plăcută anticipare se aşeză să se mai 
gândească la trecut, să-şi aducă aminte de vorbele lui 
Edward şi să se străduiască să-i înţeleagă toate 
simţămintele şi să reflecteze, fireşte, la propria ei 
nemulţumire. 

Când doamna Jennings sosi acasă, deşi se întorcea de 
la persoane pe care nu le mai văzuse până atunci şi 
despre care ar fi avut, aşadar, o mulţime de lucruri de 
povestit, mintea îi era până într-atâta preocupată de 
importantul secret pe care-l deţinea, şi care o interesa 
mai mult decât orice, încât reveni la el, de îndată ce 
Elinor îşi făcu apariţia. 

— Ei bine, draga mea, exclamă ea, ţi l-am trimis pe 
tânărul în cauză. N-am făcut bine? Şi presupun că n-ai 
întâmpinat greutăţi prea mari - a fost dispus să-ţi accepte 
propunerea, nu? 

— Nu, doamnă; era greu de presupus să refuze. 

— Ei, şi când va fi gata? Căci se pare că totul nu 
depinde decât de asta. 

— Drept să vă spun, răspunse Elinor, cunosc atât de 
puţine lucruri despre toate aceste forme, încât nu pot 
face nici măcar o presupunere în legătură cu perioada de 
timp şi pregătirile necesare, dar îmi închipui că va putea 
îmbrăca haina preoțească în vreo două, trei luni. 

— Două, trei luni! exclamă doamna Jennings. Doamne 
sfinte, draga mea, şi vorbeşti cu atâta calm! Poate oare 
colonelul să mai aştepte atâta amar de vreme? Doamne, 
Dumnezeule! Eu una, zău că n-aş putea avea atâta 
răbdare. Şi deşi oricui i-ar face plăcere să se poarte 
amabil cu bietul domn Ferrars, nu.cred că merită să-l 
aşteptaţi două sau trei luni. Cred că o să puteţi găsi pe 
altcineva care să vă facă treaba, cineva care este gata 
hirotonisit. 

— Dragă doamnă Jennings, spuse Elinor, dar cum vă 

puteţi gândi la: una ca asta? Păi, singurul scop al 
colonelului Brandon este să-i fie de folos domnului 
Ferrars. 

— Doamne sfinte, draga mea, doar nu vrei să mă 
convingi că Brandon te ia de nevastă numai ca să-i poată 
plăti zece lire domnului Ferrars! 

Aceste cuvinte puseră capăt neînţelegerii; avu loc 
numaidecât o explicaţie, care le amuză foarte mult pe 
amândouă pentru un moment, şi care nu le făcu pe 
niciuna din ele mai puţin fericite; căci doamna Jennings 
schimbă o satisfacţie de un fel cu alta nouă de altfel, 
fără însă a renunţa la perspectiva primei bucurii. 

— Ei, da, casa parohială este cam mică, spuse ea, după 
ce trecu prima izbucnire de uimire şi satisfacţie, şi tare 
mă tem că este într-adevăr într-o stare cam proastă; 
dar să-l aud pe un om scuzându-se, după cum mi s-a 
părut, pentru o casă care, pe câte ştiu, are cinci camere 
la parter. şi, pe lângă asta, pare-mi-se că menajera de 
acolo mi-a spus că poate găzdui peste noapte 
cincisprezece persoane, şi să se scuze tocmai faţă de 
dumneata care ai fost deprinsă cu vila Barton! Părea de-a 
dreptul ridicol. Insă, draga mea, trebuie să insistăm şi să-l 
convingem pe colonel să repare cumva casa parohială 
pentru a o face confortabilă înainte ca Lucy să se 
stabilească acolo. 

— Dar colonelul Brandon spunea că nu prea crede că 
venitul care-l va avea le va ajunge pentru a se căsători. 

— Colonelul e un găgăuţă, draga mea; pentru că 
venitul lui este de o mie de lire pe an îşi închipuie că 
nimeni nu se mai poate însura dacă dispune de o sumă 
mai mică. Ascultă-mă pe mine ce-ţi spun: dac-am să mai 
trăiesc pân-atunci, am să fac o vizită la casa parohială de 
la Delaford înainte de căderea frunzelor şi cred că-ţi 
închipui că n-am să mă duc dacă Lucy n-are să fie acolo. 

Elinor îi împărtăşi întru totul părerea că e puţin probabil 

ca ei să mai întârzie nunta. 

CAPITOLUL XLI 


După ce Edward îi mulţumise colonelului Brandon se 
duse să-i destăinuiască lui Lucy fericirea lui; şi până să 
sosească la Bartlett's Buildings ajunsese într-o asemenea 
stare de exaltare, încât, a doua zi când doamna Jennings 
trecu pe la Lucy să o felicite, aceasta o încredinţă că 
nicicând nu-l mai văzuse pe Edward atât de bine dispus. 

În orice caz ea cel puţin era extrem de fericită şi de 
veselă şi ca şi doamna Jennings îşi manifestă deplina 
bucurie şi speranţă că înainte de venirea toamnei vor 
putea petrece cu toţii zile agreabile în casa parohială din 
Delaford. Şi-n acelaşi timp îşi arătă şi ea deplina 
recunoştinţă pe care o avea Edward faţă de Elinor, şi 
vorbi despre prietenia pe care le-o arătase Elinor, cu o 
căldură plină de gratitudine. Lucy era gata să recunoască 
toate obligaţiile lor faţă de Elinor şi declară pe faţă că 
nicio  strădanie prezentă sau viitoare din partea 
domnişoarei 
Dashwood în favoarea lor n-o va mai uimi vreodată, căci 
Lucy o considera capabilă să facă orice îi stătea în putinţă 
pentru cei pe care îi preţuia cu adevărat. Cât despre 
colonelul Brandon, nu numai că era gata să-l 
venereze ca pe un sfânt, dar mai mult decât atât era pur 
şi simplu gata să-l trateze ca atare în toate treburile 
lumeşti; era doritoare ca dările plătite de el bisericii să 
crească la maximum; şi se hotărî în sinea ei să se 
folosească, atunci când avea să se instaleze la Delaford, 
cât mai mult de servitorii lui, de trăsura lui, de vacile şi de 
păsările lui. 

Se scursese un răstimp de o săptămână de când John 
Dashwood trecuse prin Berkeley Street, şi cum de atunci 
nu se mai interesaseră de starea sănătăţii soţiei lui decât 
o dată, prin cineva, Elinor începu să-şi dea seama c-ar fi 
necesar să-i facă o vizită. Pe de altă parte nu numai că n- 

avea niciun chef să îndeplinească această obligaţie, dar 
nici nu se bucura de vreun sprijin sau încurajare din 
partea celorlalte femei din casă. Marianne, nu numai că 
refuza cu desăvârşire să se ducă, dar şi insista să-şi 
împiedice sora să treacă pe la cumnata lor; deşi doamna 
Jennings îi ţinea întotdeauna trăsura la dispoziţia lui 
Elinor, o detesta atât de mult pe soţia lui John Dashwood, 
încât nici măcar curiozitatea ei de a o vedea cum arată 
după ultima descoperire ce-o făcuse, şi nici dorinţa ei 
puternică de a ò jigni, luându-i partea lui Edward, nu-i 
putură învinge aversiunea faţă de societatea ei. Ca 
urmare, Elinor porni de una singură să-i facă o vizită, pe 
care nimeni n-o putea detesta mai mult, riscând să fie 
obligată să rămână între patru ochi.cu o femeie pe care 
n-avea motive s-o simpatizeze. 

| se spuse că doamna Dashwood nu poate primi: 
dar înainte ca trăsura să întoarcă, se întâmplă ca soţul ei 
tocmai să iasă din casă. Se arătă foarte bucuros să o 
întâlnească pe Elinor, îi spuse că tocmai venea la ele, în 
Berkeley Street, şi asigurând-o că Fanny va fi foarte 
încântată să o vadă, o pofti să intre. 

Urcară până în salon. Dar acolo nu era nimeni. 

— Probabil că Fanny e în camera ei, spuse el, am să mă 
duc să o chem numaidecât, căci sunt sigur că nu va avea 
nici cea mai mică obiecţie să te vadă. Nici vorbă de aşa 
ceva, crede-mă. Acum, mai ales nu mai poate avea... 
Şi oricum, tu şi Marianne aţi fost întotdeauna favoritele ei: 
Dar Marianne de ce n-a vrut să vină? 

Elinor încercă să o scuze cum putu. 

— Nu-mi pare rău să te văd singură, replică el, căci am 
o mulţime de lucruri să-ţi spun. O fi oare adevărată 
povestea cu parohia colonelului Brandon? l-a dat-o într- 
adevăr lui Edward? Am aflat despre asta ieri, din 
întâmplare, şi veneam la voi tocmai să mă mai interesez 
în legătură cu acest lucru. 

— E foarte adevărat. Colonelul Brandon i-a: dat lui 
Edward parohia Delaford. 

— Nu zău? Ei bine, asta mă surprinde peste măsură! 
Între ei nu există doar nicio legătură de rudenie, nici 
măcar nu se cunosc prea bine! Şi nici nu ştii cât costă o 
parohie în ziua de azi!... Şi asta ce venit aduce? 

— Cam vreo două sute de lire pe an. 

— Foarte frumos. Pe o astfel de parohie - presupunând 
că fostul paroh era bătrân şi bicisnic şi în consecinţă e 
foarte probabil să o elibereze curând - ar fi putut căpăta, 
cred, cam o mie patru sute de lire. Şi cum se face că n-a 
aranjat această problemă înainte de moartea preotului de 
acolo? Acum, ar fi într-adevăr prea târziu s-o mai vândă, 
dar un om atât de chibzuit cum este colonelul 
Brandon! Mă mir că este aşa de nesocotit într-o chestiune 
de un interes atât de banal şi de firesc! Ei, sunt convins 
că mai în toate firile omeneşti există multă 
inconsecvenţă. Dacă stau bine şi mă gândesc totuşi, îmi 
închipui că situaţia trebuie să fie următoarea: Edward 
urmează să deţină parohia până când persoana căreia 
colonelul i-a vândut-o de fapt o să împlinească vârsta 
care să-i permită să o ia în primire. Da, da, aşa trebuie să 
stea lucrurile, poţi să fii sigură. 

Elinor îl contrazise însă categoric; şi spunându-i că ea 
însăşi îi transmisese lui Edward oferta colonelului 
Brandon şi că prin urmare cunoaşte prea bine termenii în 
care i-a fost făcută, îl determină să-i dea crezare. 

— Este de-a dreptul uluitor! exclamă el, după ce o 
ascultă. Care-ar putea fi oare scopul colonelului? 

— Unul cât se poate de simplu, acela de a-i fi de folos 
domnului Ferrars. 

— Mă rog, mă rog, oricum ar fi colonelul Brandon, 
Edward este un om foarte norocos. Te rog totuşi să nu-i 
pomeneşti lui Fanny despre toate acestea; căci deşi i-am 
adus la cunoştinţă noutatea şi o suportă foarte bine, nu i- 

ar plăcea să se vorbească prea mult de acest lucru. 

Lui Elinor îi veni destul de greu, când îl auzi, să nu facă 
observaţia că, după părerea ei, Fanny n-avea de ce să se 
necăjească auzind că fratele ei a dobândit un venit care 
nu i-ar putea sărăci nici pe ea şi nici pe fiul ei. 

— Doamna Ferrars, adăugă el, coborându-şi glasul la 
un ton care să se potrivească unui subiect de o atare 
importanţă, n-a aflat încă nimic în această privinţă; şi 
cred că cel mai bun lucru ar fi să-i ascundem realitatea 
cât mai mult timp cu putinţă. In orice caz va auzi cum 
stau lucrurile când va avea loc căsătoria. 

— Dar la ce toate aceste precauţii? Deşi nu se poate 
presupune ca doamna Ferrars să aibă o satisfacţie cât de 
mică ştiind că fiul ei câştigă destul pentru a se întreţine, 
căci asta nici nu intră în discuţie, de ce totuşi, ţinând 
seama de felul în care s-a comportat în ultima vreme, să 
ne închipuim că o mai poate afecta în vreun fel? A 
terminat-o cu fiul ei - l-a alungat pentru totdeauna şi i-a 
făcut şi pe aceia asupra cărora are vreo oarecare 
influenţă să-i alunge şi ei. Fără îndoială că, după ce a 
procedat în felul acesta, nimeni nu-şi poate imagina să fie 
în stare să se necăjească sau să se bucure din pricina lui: 
n-o mai poate interesa nimic din ceea ce i se întâmplă lui 
Edward. Bănuiesc că nu e atât de slabă încât să renunţe 
la mângâierea ce ţi-o aduce un copil şi să păstreze, totuşi, 
grijile unui părinte! 

— Eh. : Elinor, spuse John, judecata ta e foarte 
sănătoasă, dar nu cunoşti de loc firea omenească. Crede- 
mă pe mine, când va avea loc nefericita căsătorie a lui 
Edward, mama lui va fi la fel de afectată ca şi cum nu l-ar 
fi dezmoştenit niciodată; aşadar orice împrejurare care 
poate apropia acest îngrozitor eveniment, trebuie să-i fie 
tăinuită cât mai mult cu putinţă. Doamna Ferrars nu 
poate uita că Edward este fiul ei. 

— Mă uimeşti: cred că între timp acest amănunt i-a 

ieşit complet din minte. 

— O nedreptăţeşti la culme. Doamna Ferrars este una 
dintre cele mai afectuoase mame din lume. 

Elinor nu mai spuse nimic. 

— Acum ne gândim, spuse domnul Dashwood, după o 
scurtă pauză, să-l căsătorim pe Robert cu domnişoara 
Morton. 

Zâmbind la auzul tonului grav şi teribil de important al 
fratelui ei, Elinor îi replică liniştită: 

— Presupun că domnişoara n-are nicio preferinţă de 
manifestat în această afacere. 

— Preferinţă! Ce vrei să spui cu asta? 

— Vreau doar să spun că, după cele ce-mi relatai, s-ar 
părea că domnişoarei Morton trebuie să-i fie indiferent 
dacă se căsătoreşte cu Edward sau cu Robert. 

— Sigur, nu poate fi nicio deosebire; căci acum Robert 
este acela care va fi considerat, din toate punctele de 
vedere, băiatul cel mai mare; şi, oricum, amândoi sunt 
nişte tineri foarte plăcuţi: n-aş putea spune că unul îi este 
superior celuilalt. 

Elinor tăcu şi pentru un timp nici John nu mai scoase o 
vorbă. Reflecţiile lui se încheiară astfel: 

— De un lucru te pot asigura, draga mea surioară, 
spuse el luându-i afectuos. mâna şi vorbind pe un glas 
foarte scăzut; şi am s-o fac, pentru că o să te bucure cu 
siguranţă. Am motive serioase să cred, pentru că dacă n- 
aş cunoaşte lucrurile din sursa cea mai autorizată nici nu 
le-aş repeta - ba chiar ar fi o greşeală să spun vreo vorbă 
- dar le ştiu din sursa cea mai autorizată - nu c-aş fi auzit- 
o chiar pe doamna Ferrars spunând aceste cuvinte, dar 
fiica ei a auzit-o şi de la ea am aflat - că, pe scurt, orice 
obiecţiuni ar putea exista împotriva unei anumite legături 
- unei anumite legături, înţelegi tu ce vreau să zic - n-ar fi 
supărat-o nici pe jumătate, cât o supără cea în cauză. Mi- 
a făcut grozav -de multă plăcere să aflu că doamna 

Ferrars vede situaţia într-o asemenea lumină; ştii, ăsta e 
un lucru foarte plăcut. „Nici n-ar fi suferit vreo 
comparaţie, spunea ea, ar fi fost răul cel mai mic din 
două.” Şi acum ar fi bucuroasă să nu se pregătească 
pentru ce-i mai trist. Oricum însă, toate astea sunt 
excluse, nu mai merită să ne mai gândim la ele sau să le 
mai pomenim. lar în ceea ce priveşte vreun ataşament, 
după cum ştii, n-ar mai putea exista: totul a trecut. Dar 
m-am gândit să-ţi relatez totuşi aceste amănunte pentru 
că ştiam câtă plăcere îţi pot face. Nu că ai avea vreun 
motiv să regreţi, draga mea Elinor; nu încape îndoială că- 
ţi merge foarte bine - la fel de bine sau poate mai bine, 
dacă ţinem seama de toate. A mai fost pe la tine 
colonelul Brandon? 

Elinor auzise îndeajuns, dacă nu ca să-i mulţumească 
vanitatea şi să-i crească propria importanţă, cel puţin s-o 
calce pe nervi şi să-i umple gândurile; aşa că fu încântată 
să fie cruţată de necesitatea de a da un răspuns şi de 
primejdia de a mai auzi şi altceva de la fratele ei, datorită 
intrării în salon a domnului Robert Ferrars. După ce stătu 
câteva clipe la taifas cu ei, John Dashwood, aducându-şi 
aminte că Fanny, nu fusese încă informată de prezenţa 
surorii lui acolo, părăsi odaia, ducându-se s-o caute; şi 
Elinor avu prilejul să-l cunoască mai bine pe Robert. Care, 
prin veselia lui lipsită de griji, prin fericita mulţumire de 
sine ce-o manifesta, prin felul său de a se comporta, 
bucurându-se pe de altă parte şi de împărţirea atât de 
nedreaptă a dragostei şi generozităţii mamei lui ce-l 
prejudicia pe fratele său surghiunit - dragoste şi 
generozitate ce şi le câştigase printr-o viaţă desfrânată, 
în pofida integrităţii morale a fratelui său - prin toate 
acestea nu făcea decât să confirme părerea cât se poate 
de nefavorabilă pe care ajunsese să şi-o formeze în inima 
şi-n mintea ei. 

Nici nu erau încă singuri de două minute, când Robert 
începu să vorbească despre Edward; căci şi el auzise de 

acea parohie şi-îi puse o mulţime: de întrebări. Elinor 


repetă toate detaliile ce i le dăduse şi lui John, 
impresionându-l altfel decât pe cumnatul lui, dar tot atât 
de vizibil. 


Râse cu multă poftă. Ideea de a-l vedea pe Edward preot 
şi de a-l şti că trăieşte într-o căsuţă parohială, îl amuză 
peste măsură; şi când şi-l mai imagină şi îmbrăcat în 
veşminte albe, citind rugăciuni şi anunțând căsătoria 
dintre John Smith şi Mary Brown, nu putu concepe nimic 
mai caraghios. 

Pe când Elinor aştepta în tăcere şi cu o ţeapănă 
gravitate sfârşitul acestor aiureli, ea nu putu să nu-şi 
aţintească asupra lui o privire ce exprima întregul dispreţ 
deşteptat de ele. Dar această privire avu un efect foarte 
bun, căci Elinor se simţi mai uşurată cu toate că el nu 
reuşise să-i prindă tâlcul. Fu adus de la glumă la 
seriozitate nu din pricina vreunui reproş de-al ei, ci 
datorită propriei lui înţelepciuni. 

— O putem noi trata ca pe o glumă, spuse el, în cele 
din urmă, revenindu-şi din râsul afectat, care prelungise 
în mod considerabil momentul de veselie; dar, pe cinstea 
mea. E o chestiune cât se poate de gravă. Bietul Edward! 
E ruinat pentru totdeauna. Îmi pare foarte rău pentru el, 
căci ştiu că este o fiinţă cu o inimă de aur - la fel de bine 
intenţionat ca oricare alt om de pe lume. Să nu-l 
judeci, domnişoară Dashwood, după puţinele cunoştinţe 
pe care le ai despre el. Bietul Edward! Felul lui.de a se 
purta nu este, fără îndoială, prea fericit. Dar nu suntem 
născuţi toţi cu aceleaşi însuşiri, cu aceeaşi abilitate. Bietul 
băiat! Să-l ştii într-un cerc de străini! E destul de jalnic; 
dar, pe cinstea mea, cred că are o inimă la fel de bună ca 
oricare alta din acest regat; şi declar şi afirm că n-am fost 
nicicând în viaţa mea mai şocat decât atunci când a 
izbucnit toată povestea asta. Nu-mi venea să cred. 

Mama a fost prima care mi-a adus vestea; şi, simţindu- 

mă dator să acţionez cu hotărâre, i-am spus numaidecât: 
- „Dragă doamnă, nu ştiu ce ai de gând să faci în această 
împrejurare, dar, în ceea ce mă priveşte, trebuie să 
mărturisesc că dacă Edward se căsătoreşte cu această 
femeie, eu unul nu mai vreau să-l văd în ochi.” Asta-i ce 
i-am spus atunci. Am fost într-adevăr nemaipomenit de 
şocat. Bietul Edward! Şi-a făcut-o cu mâna lui şi fără 
posibilitate de a mai scăpa, s-a izgonit singur din orice 
societate onorabilă! Dar, după cum i-am spus mamei, nu 
sunt de loc surprins de cele ce-a făcut. Genul de educaţie 
pe care l-a căpătat nu putea duce decât la una ca asta. 
Biata mama, era pe jumătate înnebunită. 

— Aţi văzut-o vreodată pe domnişoara respectivă? 

— Da, o dată, pe când stătea în casa surorii mele, s-a 
întâmplat să trec pe aici vreo zece minute; dar am văzut- 
o destul să-mi formez o părere: o simplă provincială 
stângace, lipsită de stil sau de eleganţă şi nici măcar 
frumoasă. Mi-o aduc aminte perfect. Exact genul de fată 
pe care mi-l închipui capabil să sucească minţile bietului 
Edward. M-am oferit imediat, de îndată ce mama mi-a 
relatat situaţia, să stau personal de vorbă cu el şi să-l 
conving să renunţe la acea partidă; dar am constatat că 
era prea târziu să mai pot face ceva; căci, din nefericire, 
n-am prea fost pe acasă chiar în vremea aceea şi n-am 
ştiut nimic de toată povestea decât după ce s-a produs 
ruptura şi când, ştii, nu m-am mai putut amesteca. Dar, 
dac-aş fi. fost informat cu câteva ceasuri mai devreme; 
cred că aş fi reuşit să fac ceva. Fără îndoială că i-aş fi 
prezentat lui Edward situaţia într-o lumină foarte 
puternică. „Dragă băiete, i-aş fi spus, gândeşte-te la cele 
ce faci. Eşti pe cale să închei o legătură cât se poate de 
ruşinoasă, o legătură pe care familia ta o dezaprobă în 
mod unanim.” Ce să mai vorbim, nu-mi pot închipui că n- 
aş fi putut eu găsi vreun mijloc să-l conving; dar acum e 
prea târziu, mult prea târziu. Cred că e pe jumătate mort 
de foame, asta-i aproape sigur; e cu siguranţă mort de 


324 


Jane Austen 


foame. 

Tocmai stabilise acest lucru fără să-şi piardă cumpătul, 
când intrarea lui Fanny în salon puse capăt subiectului. 
Dar deşi ea nu vorbea niciodată despre acest lucru în 
afara familiei, Elinor îşi dădu seama de influenţa pe care 
întreaga situaţie o avusese asupra spiritului lui Fanny din 
expresia ei stânjenită şi încurcată când îşi făcu apariţia şi 
datorită faptului că încercă să se poarte cu cordialitate 
faţă de ea. Fanny merse chiar atât de departe încât să-şi 
arate părerea de rău când află că Elinor şi sora ei aveau 
să plece curând din Londra, deoarece dorise să le vadă 
mai des; o strădanie în care soţul ei, care-o însoţise în 
cameră şi care-i sorbea cu nesat fiecare vorbă, păru a 
distinge numai afecţiune şi graţie. 


CAPITOLUL XLII 


O altă scurtă vizită în Harley Street, în cursul căreia 
Elinor fu felicitată de fratele ei că aveau să călătorească 
atât de departe, spre Barton, fără să cheltuiască niciun 
ban, fiind apoi urmate, la Cleveland, după o zi, două de 
colonelul Brandon, strânse relaţiile pe care fratele şi cele 
două surori le întreţinură la Londra; şi o vagă invitaţie din 
partea lui Fanny ca ele să treacă pe la Norland, oricând s- 
o întâmpla să aibă drum pe acolo, ceea ce era cât se 
poate de puţin probabil, cât şi o asigurare mai 
călduroasă, deşi mai puţin publică din partea lui John faţă 
de Elinor, despre promptitudinea cu care avea el să vină 
să o vadă la Delaford - asta era cam tot la ce se limitau 
viitoarele lor distracţii în provincie. 

Fu un prilej de amuzament pentru ea să observe că toţi 
prietenii ei păreau hotărâți să o trimită la Delaford, un loc 
unde, dintre atâtea altele, ar fi vrut acum cel mai puţin să 
se ducă, sau să stea; căci nu numai că era considerat 
drept viitorul ei cămin de către fratele ei şi de către 

doamna Jennings, dar chiar şi Lucy, când se despărţiră; 
insistă foarte mult să o viziteze acolo. 

Cândva, pe la începutul lui aprilie, destul de devreme, 
în cursul dimineţii, cele două grupuri din Hanover Square 
şi din Berkeley Street îşi părăsiră casele şi porniră spre 
locul de întâlnire stabilit. Aveau să călătorească mai bine 
de două zile, pentru că trebuia să se ţină seama de 
confortul Charlottei şi al copilului; domnul Palmer, ce 
urma 
să călătorească mai rapid împreună cu colonelul Brandon, 
trebuia să vină şi el la Cleveland curând după sosirea lor. 

Oricât de puţine fuseseră orele tihnite pe care 
Marianne le petrecuse la Londra, şi oricât de dornică ar fi 
fost ea să părăsească oraşul, nu putu, când sosi 
momentul, să-şi ia rămas bun fără să simtă o profundă 
durere, de la casa în care trăise ultimele ei momente de 
speranţă şi încredere în Willoughby, ce se stinseseră cu 
totul între timp.. Şi nici nu putea părăsi, fără să verse 
multe lacrimi, oraşul unde rămânea Willoughby, ocupat 
cu alte angajamente şi alte proiecte, la care ea nu putea 
fi părtaşă. 

Satisfacţia lui Elinor, în momentul plecării, fu mult mai 
concretă. Ea nu avea un asemenea obiect asupra căruia 
să stăruie şi să-şi fixeze gândurile, nu lăsa în urma ei pe 
nimeni -de care să regrete o clipă măcar că se desparte; 
era bucuroasă să ştie că s-a eliberat de prietenia 
chinuitoare a lui Lucy; era recunoscătoare că-şi poate 
duce sora înapoi fără să-l fi zărit pe Willoughby, de la 
căsătoria lui; şi aştepta cu nerăbdare şi speranţă ceea ce 
ar putea face câteva luni de tihnă, la Barton, spre a-i reda 
Mariannei liniştea sufletească şi spre a i-o consolida pe a 
ei. 

Călătoria decurse fără greutăţi. A doua zi ajunseră în 
comitatul Somerset, îndrăgit, dar interzis Mariannei, iar în 
dimineaţa celei de a treia zile ajunseră la Cleveland. 

Conacul de la Cleveland era spaţios, modern, aşezat pe 
o pajişte în pantă. Nu avea un parc, dar terenurile ce-i 
aparţineau erau destul de întinse; şi, ca orice alt loc, de 
aceeaşi importanţă, îşi avea şi el aleile lui cu arbuşti şi 
boschete şi nu departe, poteca de plimbare prin pădure; 
un drum din pietriş neted, şerpuind în jurul unei plantaţii, 
te aducea până în faţa casei; pajiştea era împodobită de 
câţiva copaci; clădirea era străjuită de brazi, de frasini de 
munte şi de salcâmi, alcătuind laolaltă o perdea deasă din 
care, ici-colo, se înălţau plopi înalţi de Lombardia: 
dincolo de ea erau atenansele. 

Marianne intră în casă cu inima plină de emoția ce i-o 
dădea conştiinţa faptului că se afla la numai optzeci de 
mile depărtare de Barton şi la mai.puţin de treizeci de 
Combe Magna; şi nici nu stătuse zece minute între pereţii 
acestei case, în timp ce toată lumea era aferată, ajutând- 
o pe Charlotte să-şi arate copilul, menajerei, - că o părăsi 
din nou, şi strecurându-se printre tufişurile şerpuitoare, 
care tocmai începeau să fie în plină splendoare, ajunse pe 
o culme mai îndepărtată; din templul grecesc aflat acolo, 
privirile ei, străbătură o largă întindere deschisă spre sud- 
est, apoi se opriră pe şirul cel mai înalt de coline ce se 
vedeau în zare, închipuindu-şi că de pe culmile lor s-ar 
putea vedea Combe Magna. 

În astfel de momente de profundă, nemăsurată tristeţe, 
se bucura plângând amarnic că se află la Cleveland; şi pe 
când se întorcea-spre casă pe un alt-drum, simțind toate 
privilegiile fericite ale libertăţii din sânul naturii, unde 
puteai umbla de colo-colo, bucurându-te slobod şi pe 
deplin de singurătate, ea hotări să-şi petreacă aproape 
fiecare ceas al fiecărei zile, cât avea să rămână în 
tovărăşia 
Palmerilor, răsfăţându-se cu astfel de hoinăreli solitare. 

Se reîntoarse tocmai la timp să se alăture celorlalţi, 
care plecau de acasă să facă o excursie de recunoaştere 

a locurilor; restul zilei fu: petrecut în mod plăcut, 
plimbându-se cu toţii prin grădina de zarzavaturi, 
examinând. florile de pe ziduri şi ascultându-l pe 
grădinarul care se plângea de mălură şi alte stricăciuni, 
zăbovind prin seră, unde pierderea plantelor favorite ale 
Charlottei, expuse în mod cu totul neînţelept şi muşcate 
de gerul ce mai stăruia încă, o făcu pe doamna Palmer să 
râdă, vizitând curtea de păsări, unde, speranţele 
dezamăgite ale fetei ce le îngrijea, din pricina găinilor ce- 
şi părăseau cuibarele sau a celor furate de vulpe, sau ä 
morţii fulgerătoare a unor pui abia ieşiţi din găoace, în 
care-şi pusese mari. 
speranţe - îi prilejuiră Charlottei noi surse de veselie. 

Dimineaţa era.frumoasă şi senină şi Marianne, în planul 
ce şi-l făcuse de a sta mai mult pe afară nu pusese la 
socoteală niciun fel de schimbare a vremii, în timpul 
şederii lor la Cleveland. Nu mică-i fu surpriza, prin 
urmare, când fu împiedicată să mai iasă după masă, din 
pricina unei ploi ce începuse să cadă cu temei. Sperase 
ca pe la asfinţit să poată face o plimbare până la templul 
grecesc şi poate chiar să viziteze domeniul şi o simplă 
seară rece sau umedă n-ar fi reuşit să o facă să renunţe 
la intenţiile ei. Dar nici măcar ea nu:-mai putea considera 
o ploaie deasă şi aşezată drept vreme frumoasă sau 
potrivită pentru plimbare. 

Societatea lor era destul de restrânsă şi orele treceau 
liniştite unele după altele. Doamna Palmer era ocupată cu 
băieţelul ei, iar doamna Jennings lucra la un covor: 
stăteau de vorbă despre prietenii pe care-i lăsaseră în 
urma lor; făceau planuri pentru activitatea mondenă a 
ladyei Middleton şi se întrebau dacă domnul Palmer şi 
colonelul Brandon vor călători mai departe de Reading în 
seara aceea. Oricât de puţin interesată era Elinor de cele 
ce se discutau, intră şi ea în vorbă, iar Marianne, care ştia 
întotdeauna să-şi găsească drumul spre bibliotecă, în 
orice casă, oricât de mult ar fi fost aceasta evitată de 

membrii familiei, reuşi în curând să-şi facă rost de o carte: 

Doamna Palmer se strădui din răsputeri să le facă să se 
simtă cât mai bine prin tot ceea ce putea realiza o bună 
dispoziţie constantă şi prietenoasă. Felul ei sincer şi 
inimos de a fi, compensau lipsa de stăpânire de sine şi de 
eleganţă care o făceau adesea să nu se conformeze pe 
deplin normelor etichetei; bunătatea chipului ei, sporită şi 
mai mult de frumuseţea acestuia, era de-a dreptul 
cuceritoare; felul ei aiurit de a fi, deşi evident, nu era 
respingător pentru că nu dovedea nicio umbră de 
înfumurare; Elinor i-ar fi putut ierta totul, în afară de râs. 

Cei doi domni sosiră a doua zi la ora mesei ce fusese 
întârziată din pricina lor, îmbogăţind în mod agreabil 
societatea şi. -adăugind o variaţie binevenită la 
conversaţia lor, care fusese redusă considerabil din 
pricina. unei lungi dimineţi în care ploaia nu mai 
contenise. 

Elinor îl întâlnise atât de rar pe domnul Palmer, şi-n 
puţinul timp în care-l văzuse el se purtase atât de 
inconsecvent faţă de ea şi de sora ei, încât nu-şi putea 
închipui cum se va manifesta în mijlocul familiei lui. 
Constată totuşi că se comportă ca un adevărat gentleman 
faţă de toţi musafirii lui, fiind doar când şi când oarecum 
bădăran cu soţia şi cu soacra lui; îşi dădu seama că poate 
fi un om de lume plăcut şi-că ceea ce îl împiedica să fie 
întotdeauna astfel era doar faptul că se considera 
superior oamenilor în general, aşa cum se simţea faţă de 
doamna 
Jennings şi de Charlotte. În ceea ce priveşte restul felului 
său de a fi şi obiceiurile, nu se distingeau, după câte putu 
constata Elinor, prin nimic deosebit de cele ale celorlalţi 
bărbaţi de aceeaşi vârstă. Mânca frumos şi nu era prea 
punctual; ţinea la băieţelul lui deşi pretindea că nu-i dă 
nicio atenţie; îşi pierdea dimineţile jucând biliard, în loc să 
se ţină de treburi. În orice caz în general îi plăcu mult mai 

mult decât se aşteptase şi în fundul sufletului ei nu-i 
părea rău că nu-l poate simpatiza şi mai mult; nu regretă 
când, observându-i  epicurianismul, egoismul și 
îngâmfarea, îşi aduse cu mulţumire aminte de firea 
generoasă a lui Edward, de gusturile lui simple şi de felul 
său neîncrezător de a fi. 

Despre Edward, sau cel puţin despre o parte din 
preocupările lui, căpătă veşti de la colonelul Brandon, 
care fusese de curând în Dorsetshire şi care, tratând-o 
deopotrivă drept prietenă dezinteresată a domnului 
Ferrars şi amabila lui confidentă, îi vorbi pe larg despre 
casa parohială de la Delaford, îi descrise cusururile 
acesteia şi-i spuse ce intenţionează să facă spre a le 
înlătura. Comportarea lui faţă de ea în această privinţă, 
cât şi în toate celelalte privinţe, plăcerea lui vădită de a o 
întâlni, după o absenţă de numai zece zile, dorinţa lui de 
a sta de vorbă cu ea, şi respectul ce-l arăta faţă de 
părerile ei, puteau fi prea bine o dovadă a acelui 
ataşament de care era convinsă doamna Jennings şi 
poate că Elinor însăşi ar fi putut bănui una ca asta, dacă 
n-ar fi ştiut, încă de la început, că Marianne este de fapt 
favorita lui. Dar aşa cum stăteau lucrurile, o astfel de idee 
nici nu-i trecuse-prin cap, decât atunci când i-o sugerase 
doamna 
Jennings; şi Elinor era convinsă că este o. mai fină 
observatoare decât doamna Jennings: ea îi urmărea 
privirile, pe când doamna Jennings se gândea numai la 
comportarea lui; şi în timp ce îngrijorarea şi solicitudinea 
lui faţă de Marianne, care având dureri de gât şi de cap, 
simţea apropierea unei răceli grave, trecură cu totul 
neobservate de doamna Jennings, din pricină că nu erau 
exprimate şi prin cuvinte, ea, Elinor, putu descoperi în ele 
sentimentele vii şi spaima exagerată a unui îndrăgostit. 

În cea de-a treia şi cea de-a patra zi a şederii lor acolo, 
spre amurg, două plimbări încântătoare nu numai pe 
pietrişul uscat de pe aleile dintre boschete, dar pe întreg 

cuprinsul proprietăţii, chiar şi în cele mai îndepărtate 
colţuri ale ei, unde natura era mai sălbatică decât în rest, 
unde copacii erau mai bătrâni şi iarba mai lungă şi mai 
umedă, plimbări cu a căror ocazie Marianne făcuse marea 
imprudenţă de a rămâne cu ciorapii şi pantofii uzi, o 
făcuseră să se aleagă cu o răceală atât de zdravănă, încât 
deşi două-trei zile nu-i dădu importanţă, tratând-o cu 
indiferenţă, până la urmă, din pricina simptomelor tot mai 
evidente, fu observată de toată lumea şi Marianne însăşi 
trebui să o bage în seamă. Cu toţii o sfătuiră ce să facă şi 
ca de obicei refuză să ia în consideraţie recomandările 
lor. Deşi avea febră, se simţea toropită şi o dureau toate 
mădularele, deşi tuşea şi o ustura în gât, odihna 
sănătoasă de peste noapte avea s-o vindece pe de-a- 
ntregul; cu greu reuşi Elinor s-o convingă, când se duse la 
culcare, să încerce unul sau două dintre cele mai simple 
remedii. 

CAPITOLUL XLIII 


A doua zi dimineaţa, Marianne se sculă la ora obişnuită; 
răspunse la toate întrebările, spunând că se simte mai 
bine şi intenţionă chiar s-o dovedească, încercând să se 
ocupe de îndeletnicirile ei obişnuite. Dar o zi pe care şi-o 
petrecu stând şi tremurând lângă foc, în mână cu o carte 
pe care n-o putu citi, sau zăcând istovită pe sofa, nu te 
prea lăsa să-ţi închipui că se simte mai bine; şi când, în 
cele din urmă, tot mai indispusă se duse devreme la 
culcare, colonelul Brandon nu fu surprins decât de calmul 
surorii ei, care deşi nu se dezlipise de ea toată ziua, 
îngrijind-o, în ciuda împotrivirilor Mariannei şi care o 
obligă în seara aceea să ia medicamentele necesare, se 
încrezu, întocmai ca şi sora ei cea mai mică, în 
eficacitatea neîndoielnică a somnului, şi nu se arătă din 
cale afară de alarmată. 

Dar fură amândouă amăgite în această speranţă a lor, 
de o noapte foarte agitată, în care Marianne se dovedi a 
avea febră; iar a doua zi, când Marianne, deşi insistase să 
se scoale, mărturisi că nu este în stare să se ridice în 
capul oaselor şi rămase de bunăvoie în pat, Elinor se 
grăbi să ţină seama de sfatul pe care i-l dăduse doamna 
Jennings şi trimise după doctorul domnului Palmer. 

Acesta. veni, o. examină pe pacientă şi deşi o încurajă 
pe domnişoara Dashwood cea mare, asigurând-o că sora 
ei îşi va reveni în decurs de câteva zile, totuşi, referindu- 
se la boala ei ca la ceva molipsitor, lăsând să-i scape 
printre buze cuvântul „infecţie” , o sperie numaidecât pe 
doamna Palmer, din pricina copilaşului ei. Doamna 
Jennings, care încă de la început îşi dăduse părerea că 
boala 
Mariannei e mai serioasă decât îşi închipuise Elinor, 
arboră un aer foarte grav când află -şi părerea domnului 

Harris şi confirmând temerile şi precauţia Charlottei; 
insistă asupra necesităţii ca ea să plece imediat cu 
băieţelul; domnul Palmer, deşi pretindea că temerile lor 
n-au niciun temei, constată că nu se poate împotrivi 
îngrijorării şi pisălogelii soţiei lui. Se hotărî aşadar ca ea 
să plece; şi cam la o oră după sosirea domnului 
Harris, porni, împreună cu băieţelul şi îngrijitoarea 
acestuia, spre casa unei rude apropiate de-a domnului 
Palmer, care locuia la câteva mile, de cealaltă parte a 
orăşelului Bath, unde în urma rugăminţilor repetate ale 
soţiei lui promise că va veni şi el într-o zi-două; şi unde 
doamna Palmer ţinea aproape tot atât de mult să fie 
însoţită de mama ei. Dar doamna Jennings, cu o 
desăvârşită bunătate a inimii, care o făcu pe Elinor să o 
iubească cu adevărat, declară că e ferm hotărâtă să nu se 
mişte de la Cleveland, atâta timp cât Marianne va fi 
bolnavă, străduindu-se, printr-o îngrijire atentă, să ţină 
locul mamei de lângă care o luase; şi Elinor constată că 
doamna Jennings este, în toate împrejurările, un ajutor 
zelos şi foarte energic, doritoare să împartă cu ea toată 
oboseala şi adesea de real folos, datorită faptului că avea 
o mai mare experienţă în această privinţă. 

Biata Marianne, lâncezind istovită şi abătută din pricina 
bolii, şi simțindu-se prost, în general, nu mai putea spera 
că se va face bine până a doua zi; şi gândul la ce-ar fi 
putut aduce ziua de mâine de n-ar fi fost ghinionul să se 
îmbolnăvească, o făcu să se simtă încă şi mai rău; 
căci în acea zi ele urmau să-şi fi început călătoria spre 
casă şi, însoţite de un servitor de-al doamnei Jennings, 
trebuiau să-i facă mamei lor o surpriză în dimineaţa 
următoare. Puținele cuvinte pe care le rosti exprimau 
toate profunda ei părere de rău pentru această inevitabilă 
întârziere; deşi Elinor încercă să o mai îmbărbăteze şi să o 
facă să creadă - în momentul acela credea chiar şi ea - 
că amânarea nu va fi decât de scurtă durată. 

Ziua următoare nu aduse mai nicio schimbare în starea 

pacientei; era sigur că nu se simţea mai bine dar, în afară 
de faptul că nu se putea observa vreo ameliorare, nu 
părea să se simtă mai prost. Apoi grupul de la Cleveland 
se restrânse şi mai mult căci domnul Palmer, deşi nu prea 
era doritor să plece, pe de o parte din bunăvoință şi 
omenie, iar pe de alta din cauză că nu voia să pară că se 
lăsase speriat de soţia lui, fu în cele din urmă convins de 
colonelul Brandon să-şi ţină promisiunea de a ò urma; în 
timp ce domnul Palmer se pregătea să plece, colonelul, 
făcând un efort şi mai mare, începu să spună că ar trebui 
să plece şi el. Dar, de astă dată, amabilitatea doamnei 
Jennings interveni într-un chip cât se poate de nimerit; 
căci să-l lase pe colonel să plece, când iubita lui era atât 
de neliniştită din pricina bolii surorii. sale, ar fi însemnat, 
după părerea ei, să-i lipsească pe amândoi de orice 
mângâiere; şi spunându-i, prin urmare, neîntârziat că 
şederea lui la Cleveland îi este necesară, că are nevoie de 
el ca să joace pichet, în serile în care Elinor era sus 
împreună cu sora ei şi aşa mai departe, insistă atât de 
mult să rămână încât el, care prin acceptarea propunerii 
doamnei Jennings nu făcea decât să-şi împlinească cea 
mai mare dorinţă a inimii lui, nu mai putu nici măcar să 
pretindă că obiectează în vreun fel; mai ales că 
rugămintea bătrânei doamne fu călduros susţinută de 
domnul Palmer, care părea că se simte şi el mai liniştit 
lăsând în urma lui o persoană atât de capabilă la caz de 
nevoie. 

Fireşte că Mariannei nu i se spuse nimic despre toate 
aceste aranjamente. Ea nu ştia că, datorită ei, proprietarii 
domeniului Cleveland plecaseră, cam la şapte zile după 
ce sosiseră acolo. Nu fu câtuşi de puţin mirată să n-o 
vadă de loc pe doamna Palmer; şi cum nici n-o preocupa 
persoana acesteia nu-i pomeni niciodată numele. 

Trecură două zile de când plecase domnul Palmer; 
şi starea sănătăţii ei continuă, cu mici variaţii, să rămână 
aceeaşi. Domnul Harris, care venea să o vadă în fiecare 

zi, mai vorbea încă, cu destul curaj, de o însănătoşire 
rapidă; iar Elinor era şi ea la fel de optimistă; dar 
speranţele celorlalţi nu erau nici pe departe prea 
încurajatoare. Doamna Jennings ajunsese, încă de la 
început, la concluzia că Marianne nu se va mai însănătoşi; 
iar colonelul Brandon, care de obicei nu juca alt rol decât 
să asculte prevestirile doamnei Jennings, nu avea tăria să 
se împotrivească influenţei acestora. Incerca singur să se 
convingă că temerile lui n-au niciun temei, şi ele păreau 
într-adevăr absurde atunci când stătea de vorbă cu 
doctorul; dar zi de zi, în nenumăratele ore când rămânea 
absolut singur, era chinuit de gânduri sumbre; şi nu era în 
stare să scape de obsesia că n-o s-o mai vadă pe 
Marianne. 

În dimineaţa celei de-a treia zile, presimţirile negre ale 
celor doi fură izgonite aproape cu totul; căci când sosi 
domnul Harris, declară că starea pacientei lui este 
incomparabil mai bună. Pulsul îi era mai puternic şi toate 
simptomele erau mai favorabile decât cu ocazia vizitei 
anterioare. Elinor, ale cărei speranţe frumoase erau astfel 
confirmate, era foarte veselă şi se bucura pentru că în 
scrisorile ce le trimisese mamei ei ţinuse seama de 
propriile-i păreri: mai degrabă decât -de cele ale doamnei 
Jennings şi se referise la motivul ce le mai reţinuse la 
Cleveland ca la o uşoară indispoziţie; mersese .chiar atât 
de departe încât să precizeze şi ziua când Marianne va fi 
în stare să călătorească. 

Dar ziua nu se termină atât de bine pe cât începuse. 
Spre seară Mariannei i se făcu iarăşi rău. Se simţi mai 
moale, mai agitată şi mai chinuită decât până atunci. Incă 
optimistă, sora ei era dispusă să pună schimbarea pur şi 
simplu pe seama faptului că se obosise stând în capul 
oaselor, pe când i se făcea patul; şi după ce-i administră 
cu grijă tonicele prescrise, observă, cu satisfacţie, că în 
cele din urmă aţipeşte; nădăjdui că somnul îşi va aduce 
efectele binefăcătoare. Deşi nu petrecu o noapte atât de 

liniştită pe cât ar fi dorit Elinor, în schimb dormi mult; şi 
pentru că voia să observe chiar ea rezultatul, se hotărî să 
o vegheze tot timpul. Doamna Jennings, care nu ştia de 
schimbarea ce survenise în starea pacientei, se dusese la 
culcare neobişnuit de devreme; iar camerista ei, care era 
una dintre principalele îngrijitoare ale Mariannei, se 
odihnea şi ea în camera menajerei, aşa că Elinor rămase 
singură cu sora ei. 

Somnul acesteia deveni tot mai agitat; şi Elinor, care o 
urmărea tot timpul cu o atenţie neostenită, care o vedea 
cum se tot întorcea de pe o parte pe alta şi auzea cum îi 
scapă foarte des printre buze gemete de durere, aproape 
că se gândea că n-ar fi rău să o scoale din acea toropeală 
chinuitoare, când Marianne, deşteptată de vreun zgomot 
întâmplător din casă, tresări şi se ridică în grabă, ţipând 
într-un delir al febrei: 

— Mama nu vine? 

— Încă nu, îi răspunse Elinor, ascunzându-şi groaza şi 
ajutându-şi sora să se culce la loc; dar nădăjduiesc că are 
să ajungă curând. Ştii, de aici şi până la Barton, e drum 
lung... 

— Dar nu trebuia să vină prin Londra, strigă Marianne 
cu aceeaşi grabă. N-am s-o mai văd niciodată, dacă trece 
pe la Londra. 

Elinor îşi dădu speriată seama că soră-sa aiurează şi, 
încercând s-o liniştească, îi luă, îngrijorată, pulsul. Era mai 
slab şi mai iute ca oricând. Şi pentru că Marianne încă 
mai vorbea fără şir despre mama ei, se sperie atât de 
tare, încât se hotărî să trimită de îndată după domnul 
Harris şi să expedieze pe cineva la Barton, după mama ei. 
De îndată ce stabili ce are de făcut se gândi să se 
consulte cu colonelul Brandon, asupra celui mai nimerit 
mijloc de a-şi anunţa mama şi după ce o chemă pe 
femeia de serviciu, rugând-o să rămână în locul ei, lângă 
Marianne, se grăbi să coboare în salon, unde ştia că, în 

general, colonelul poate fi găsit chiar şi la o oră mult mai 
târzie. 

Nu mai era timp de şovăit. Îi spuse de îndată care-i 
sunt temerile şi ce greutăţi întâmpină. Colonelul n-avea 
nici curajul şi nici încrederea care să-l facă să încerce a i 
le îndepărta: o ascultă cu o deznădejde mută; cât despre 
greutăţile cărora trebuia să le facă faţă Elinor, le găsi 
repede rezolvarea; căci cu o promptitudine care părea că 
nu mai are nevoie de explicaţii şi plănuind cum să-i fie de 
folos, se oferi chiar el să se ducă să o aducă pe doamna 
Dashwood. Obiecţiile lui Elinor fură uşor date la o parte. li 
mulţumi în cuvinte puţine, dar pline de o fierbinte 
recunoştinţă; şi pe când colonelul se duse să-şi trimită 
repede servitorul după domnul Harris şi să poruncească 
să i se pregătească de îndată caii, Elinor îi scrise câteva 
rânduri mamei ei. 

Mângâierea de a avea în momentul acela un prieten de 
felul colonelului. Brandon, un asemenea om care s-o 
întovărăşească pe mama lor, era mare; o, cât de 
recunoscătoare îi era pentru toate acestea! Un prieten a 
cărui judecată ar putea-o călăuzi pe mama ei, a cărui 
prezenţă avea cu siguranţă să-i aducă uşurare, şi a cărui 
prietenie ar putea-o alina! Dacă şocul unei astfel de 
chemări urgente putea fi cât de cât micşorat de ceva, 
apoi acest lucru nu l-ar fi putut realiza decât prezenţa lui, 
comportarea lui şi ajutorul ce i-l putea da. 

Oricare i-ar fi fost simţămintele, el acţionă între timp cu 
toată fermitatea unei minţi ordonate, făcu toate 
aranjamentele necesare în cea mai mare grabă şi îşi 
calculă cu cea mai mare precizie momentul în care i-ar fi 
putut aştepta Elinor întoarcerea. Nu pierdu nicio clipă, nu 
zăbovi în niciun fel. Caii sosiră încă înainte ca ei să-i 
aştepte; şi strângându-i doar mâna cu un aer grav, după 
ce-i adresă câteva cuvinte pe un ton prea scăzut ca Elinor 
să-l poată auzi, se grăbi să se urce în trăsură. Era 

aproape miezul nopţii şi Elinor se întoarse în camera în 
care se afla sora ei ca să-l aştepte pe doctor şi s-o 
vegheze până dimineaţa. Fu o noapte la fel de chinuită 
pentru amândouă. Orele se scurgeau una după alta 
aducându-i Mariannei o suferinţă ce n-o lăsa să doarmă, 
făcând-o să delireze, iar lui Elinor o îngrijorare cumplită ce 
dură până la sosirea domnului Harris. Temerile ei, o dată 
stârnite, îi zdrobiră încrederea ce o susţinuse până atunci; 
iar servitoarea care stătea şi ea împreună cu Elinor, căci 
aceasta nu voise să o cheme pe doamna Jennings, nu 
făcu decât s-o chinuiască şi mai tare, făcând aluzie la cele 
ce-i trecuseră mereu prin minte stăpânei ei. 

Gândurile Mariannei se legau încă, din când în când, de 
mama ei; şi ori de câte ori îi pomenea numele, un fior o 
străbătea pe Elinor; nenorocită că nu poate aduce o 
alinare imediată, îşi închipuia că în curând orice uşurare 
ar putea deveni zadarnică şi că totul fusese amânat prea 
mult; şi-o imagină pe biata ei mamă sosind prea târziu ca 
să-şi mai vadă fiica iubită sau s-o mai poată găsi cu 
mintea întreagă. 

Era tocmai pe punctul de a trimite din nou după 
domnul Harris sau dacă el nu putea veni, după alt om 
competent, când acesta sosi, dar nu înainte de ora cinci. 
Părerea lui însă îi scuză într-o oarecare măsură 
întârzierea; 
căci deşi recunoscu o schimbare în rău la pacienta sa 
- întru totul neaşteptată şi foarte neplăcută - îşi exprimă 
credinţa că nu poate fi vorba de o primejdie adevărată şi 
sugeră un alt tratament ce ar fi putut aduce o ameliorare, 
manifestând o încredere care-i fu comunicată în mai mică 
măsură şi lui Elinor. Promise să treacă din nou pe acolo 
după vreo trei-patru ore şi când le părăsi, atât pacienta, 
cât şi atenta ei îngrijitoare erau mai liniştite ca până 
atunci. 

A doua zi dimineaţă doamna Jennings află de cele 

întâmplate cu multă îngrijorare şi le făcu multe reproşuri 
pentru faptul că nu fusese şi ea chemată în ajutor. 
Temerile ce le avusese până atunci, care-i fuseseră acum 
confirmate atât de categoric de cele întâmplate, o făcură 
să nu mai pună de loc la îndoială tristul deznodământ; 
şi deşi încercă să o consoleze pe Elinor, convingerea 
bătrânei doamne despre primejdia în care se găsea 
Marianne nu-i îngădui să-i ofere lui Elinor mângâierea 
speranţei. Era într-adevăr mâhnită până în adâncul 
sufletului. Declinul rapid, moartea timpurie a unei fete 
atât de tinere şi de încântătoare ca Marianne ar fi 
impresionat şi o persoană mai puţin preocupată de binele 
ei. Dar doamna Jennings avea cu totul alte motive să o 
compătimească.. Timp de trei luni. Marianne îi fusese 
tovarăşă, se mai afla încă în grija ei şi toată lumea ştia că 
tânăra fată fusese din greu lovită de soartă şi că era 
adânc nefericită. Mai era şi martora suferinţei surorii ei, 
pe care o simpatiza în mod cu totul deosebit, iar cât 
despre mama lor, durerea ce o simţea doamna Jennings 
faţă de ea, când se gândea că Marianne înseamnă 
probabil pentru doamna Dashwood ceea ce Charlotte 
însemna pentru ea, compătimirea ei pentru suferinţele 
mamei, izvorau de-a dreptul din inimă. 

Domnul Harris fu foarte punctual când reveni să-şi 
examineze pacienta; dar din păcate nu avu prilejul decât 
să-şi vadă înşelate speranţele ce şi le pusese în vizita lui 
anterioară. Doctoriile ce le prescrisese dăduseră greş; 
temperatura nu scăzuse de loc; iar Marianne, care era 
mai liniştită, dar foarte schimbată, părea extrem de 
toropită. Elinor, care sesiză într-o clipă temerea doctorului 
şi chiar mai mult decât ceea ce simţea el, propuse ca să 
se mai ceară şi sfaturile altcuiva. Domnul Harris nu 
consideră însă necesar acest lucru: mai avea ceva de 
încercat, un nou tratament, despre al cărui rezultat era la 
fel de încrezător cum se arătase a fi şi faţă de cel de până 
atunci; aşa că vizita lui: se încheie cu asigurări 

încurajatoare, pe care Elinor'le auzi, dar nu le mai putu 
crede. Era calmă, în afară de clipele când se gândea la 
mama ei; dar aproape că deznădăjduise; şi rămase aşa, 
pradă descurajării până la prânz, abia dezlipindu-se de 
patul unde zăcea sora ei, cu gândurile rătăcindu-i de la o 
imagine dureroasă, de la un prieten în suferinţă, la altul; o 
tortura cumplit conversaţia doamnei Jennings, care nu se 
dădea de loc îndărăt să atribuie gravitatea şi puterea 
acestei crize nenumăratelor săptămâni de indispoziţie 
anterioară, produse de deziluzia pe care o încercase 
Marianne. Elinor, îşi dădea şi ea seama că această 
presupunere este foarte adevărată şi acest lucru fu o 
nouă sursă de suferinţă pentru gândurile ei. 

Pe la prânz însă începu, dar cu.multă precauţie, cu 
groaza de a nu mai încerca o nouă dezamăgire - care un 
timp o făcu să nu se destăinuiască nici măcar prietenei ei 
- să-şi închipuie şi să spere că poate percepe o foarte 
uşoară ameliorare a pulsului surorii ei; aşteptă, îl luă încă 
o dată şi încă o dată; şi-n cele din urmă, stăpânită de o 
agitaţie pe care şi-o putu ascunde sub un calm aparent, 
mult mai greu decât îşi tăinuise suferinţa ei de până 
atunci, îndrăzni să-i împărtăşească şi doamnei Jennings 
speranţele ce le avea. Deşi uitându-se la Marianne fu 
silită să recunoască o ameliorare temporară, doamna 
Jennings încercă să n-o lase pe tânăra ei prietenă să se 
mângâie cu ideea că aceasta va fi de durată; iar Elinor 
căutând să nu se mai lase înşelată de speranţe, îşi spuse 
şi ea că nu mai trebuie să nădăjduiască. Era însă prea 
târziu. Speranţa pusese stăpânire pe ea; şi îmboldită de o 
nerăbdare care făcea să i se strângă inima, se aplecă 
asupra surorii ei ca să observe - nici ea nu ştia ce. Trecu 
o jumătate de oră şi cu toate acestea simptomul favorabil 
nu dispăruse încă. Dimpotrivă, mai apărură şi altele care 
să-l confirme. Respirația Mariannei, pielea şi buzele ei, 
toate îi dădeau lui Elinor impresia a fi semne de 
ameliorare; iar Marianne îşi aţinti asupra ei o privire 

lucidă, deşi toropită. Acum era în egală măsură copleşită 
când de îngrijorare, când de speranţă şi nu avu o clipă de 
linişte. Până ce nu sosi domnul Harris, la ora patru, când, 
asigurările şi felicitările lui cu privire la însănătoşirea 
surorii ei, care întrecuse până şi aşteptările sale, îi dădură 
încredere, îi aduseră consolare şi lacrimi de bucurie în 
ochi. 

Mariânne se simţea mai bine în toate privinţele; şi el 
declară că se află fără doar şi poate în afara oricărei 
primejdii. Doamna Jennings, mulţumită de  parţiala 
justificare a sumbrelor ei preziceri, dovedită de spaima 
simțită până nu de mult, îşi permise să se încreadă în 
aprecierea lui şi recunoscu, cu sinceră bucurie şi curând 
cu o veselie .lipsită de orice .urmă de îndoieli, 
probabilitatea unei însănătoşiri complete. 

Dar Elinor nu putea fi veselă. Bucuria ei era de cu totul 
altă natură şi ducea la ceva cu totul diferit de voioşie. 
Gândul că Marianne revenise la viaţă, la sănătate, la cei 
apropiaţi şi la mama ei care-o iubea nebuneşte, îi umplea 
inima de un sentiment de deplină uşurare şi de caldă 
recunoştinţă; dar nu-i prilejui manifestări exterioare de 
bucurie, nici prin vorbe şi nici prin zâmbete. În fundul 
sufletului ei Elinor simţea o mulţumire tăcută şi profundă. 

Cu mici întreruperi continuă să stea la căpătâiul surorii 
ei întreaga după-amiază; potolindu-i + temerile, 
satisfăcându-i toate dorinţele spiritului ei istovit, oferindu- 
i ajutorul ei în-toate privinţele şi: urmărindu-i fiecare 
răsuflare. Fireşte că, uneori, se mai gândea la 
posibilitatea vreunei reveniri a bolii, ceea ce o făcea din 
nou să-şi dea seama ce însemnează să fii îngrijorat; dar 
când observă, după ce o examină cu şi mai multă atenţie, 
că toate simptomele unei însănătoşiri se făceau în 
continuare simţite, când, pe la şase, o văzu pe Marianne 
căzând într-un somn profund şi liniştit, şi, după toate 
aparențele, odihnitor, toate îndoielile ei fură înlăturate. 

Se apropia acum momentul când s-ar fi putut înapoia 
colonelul Brandon. Elinor spera ca, pe la zece sau în orice 
caz nu mult mai târziu, mama ei să nu mai trăiască sub 
îngrozitoarea încordare pe care trebuia s-o încerce 
probabil în drumul ei spre Cleveland. Şi pe urmă şi 
colonelul! Nici el nu era probabil mai puţin de compătimit! 
Oh, cât de încet mai trecea timpul ce-i împiedica să afle 
vestea cea bună! 

Pe la şapte, lăsând-o pe Marianne într-un somn dulce, 
cobori în salon să ia ceaiul împreună cu doamna Jennings. 
La micul dejun nu putuse mânca cine ştie ce din pricina 
temerilor ei, iar la prânz de bucurie; aşa că gustarea pe 
care urma s-o ia în starea de mulţumire în care se afla, 
era foarte binevenită. După ce băură ceaiul, doamna 
Jennings ar fi vrut să o convingă să se odihnească puţin, 
înainte de sosirea mamei ei, lăsând-o pe ea să-i ia locul la 
căpătâiul Mariannei; dar Elinor nu simţea oboseala, nu 
era în stare să doarmă în clipele acelea şi nu putea fi 
ţinută departe de sora ei, dacă acest lucru nu era absolut 
necesar. Aşa că, după ce doamna Jennings o însoţi până 
sus, în camera bolnavei, să se convingă şi ea că totul 
merge bine, o lăsă acolo pe Elinor, cu îndeletnicirea şi 
gândurile ei, iar ea se retrase în propria-i cameră să scrie 
nişte scrisori şi apoi să se culce. 

Noaptea fu rece şi furtunoasă. Vântul sufla în jurul 
casei şi ploaia răpăia în ferestre; dar Elinor, fericită în 
sinea ei, nu ţinea seama de ce se petrece afară: Marianne 
continua să doarmă în ciuda rafalelor puternice; cât 
despre călători, ei aveau să fie din plin răsplătiți pentru 
neplăcerile prin care treceau acum. 

Orologiul bătu ora opt. De-ar fi fost zece, Elinor ar fi 
fost convinsă în clipa aceea că aude o trăsură apropiindu- 
se de casă; iar convingerea ei că auzise totuşi aşa ceva fu 
atât de puternică, încât, în ciuda faptului că ar fi fost 
aproape imposibil ca ei să fi şi sosit se duse până în 

cămăruţa de toaletă de lângă odaia în care se afla, şi 
deschise un oblon ca să se convingă care este adevărul. 
Işi dădu numaidecât seama că auzul n-o înşelase. 
Observă numaidecât felinarele pâlpâind ale unei trăsuri. 
La lumina lor neclară avu impresia că distinge că e trasă 
de patru cai şi această constatare, ce dovedea 
îngrijorarea extremă a bietei ei mame, explica într-o 
oarecare măsură faptul că sosiseră atât de repede. 

Nicicând până atunci nu-i venise lui Elinor mai greu 
decât în clipa aceea să fie calmă. Fiind încredinţată de 
sentimentele pe care trebuie să le încerce mama ei, pe 
când trăsura urma să oprească la uşă - îndoielile, groaza, 
disperarea ei poate - şi gândindu-se la ce avea ea să-i 
spună - era imposibil, să fie calmă fiind conştientă de 
toate acestea. N-avea altceva mai bun de făcut decât să 
se grăbească; aşa că, zăbovind în odaie doar până ce o 
putu lăsa în locu-i pe camerista doamnei Jennings, se 
grăbi să coboare. 

Agitaţia pe care o auzi în vestibul, pe când trecea 
printr-un culoar interior, o asigură că musafirii intraseră în 
casă. Se repezi spre salon, intră - şi-l văzu doar pe 
Willoughby. 


CAPITOLUL XLIV 


Tresărind îngrozita la vederea lui, Elinor nu făcu decât 
să se supună primei porniri a sufletului ei, dând să 
părăsească imediat încăperea; şi pusese mâna pe clanţă, 
dar se opri acolo pentru că el înaintă repede şi, pe un glas 
care îi poruncea mai degrabă decât o ruga, îi spuse: 

— Domnişoară Dashwood, te implor să rămâi o 
jumătate de oră... măcar zece minute... 

— Nu, domnule, îi răspunse ea hotărâtă. N-am să 
rămân. Dumneata nu poţi avea vreo treabă cu mine. 

Presupun că servitorii au uitat să te informeze că domnul 
Palmer nu este acasă, 

— Chiar dacă mi-ar fi spus, strigă el cu vehemenţă, că 
domnul Palmer şi toate rudele lui s-au dus la naiba, şi tot 
nu m-ar fi făcut să mă întorc de la uşă. Am treabă cu 
dumneata şi numai cu dumneata. 

— Cu mine! exclamă ea în culmea uimirii, ei bine, 
domnule, spune repede ce ai de spus, şi dacă se poate, 
fii, te rog, mai puţin violent. 

— Atunci ia loc şi vom face precum zici. 

Elinor ezită; nu ştia ce să facă. Se gândi că bravul 
colonel Brandon ar putea da peste el, acolo. Dar îi 
promisese să-l asculte. Şi voia să audă ce spune nu numai 
pentru că-şi dăduse cuvântul, dar şi pentru că îi stârnise 
curiozitatea. Aşadar, după o clipă în care îşi adună 
gândurile, ajungând la concluzia că prudenţa îi cerea să 
se grăbească şi că încuviințarea ei nu putea decât să 
ajute la asta, se îndreptă fără o vorbă către un scaun şi se 
aşeză. Willoughby se aşeză lângă ea şi un timp niciunul 
nu scoase o vorbă. 

— Spune repede ce ai de spus, domnule, te rog, zise 
Elinor nerăbdătoare. Nu am timp de pierdut. 

Willoughby şedea într-o atitudine de profundă 
meditaţie şi nu păru s-o audă. 

— Sora dumitale, spuse el dintr-o dată, e în afară de 
orice pericol. Am aflat acest lucru de la servitor. Domnul 
fie lăudat! Dar e adevărat? E sigur? 

Elinor nu vru să-i răspundă. El repetă întrebarea, cu şi 
mai multă insistenţă. 

— Pentru numele lui Dumnezeu, este sau nu este în 
afară de pericol? 

— Sperăm că este. 

Willoughby se ridică şi se plimbă prin odaie. 

— Dac-aş fi ştiut-o cu o jumătate de oră în urmă... 

dar acuma, de vreme ce tot sunt aici, spuse el vorbind cu 
o vioiciune silită, pe când se întorcea la scaunul de pe 
care se ridicase, ce importanţă mai are? Măcar o dată, 
domnişoară Dashwood... chiar de-o fi poate ultima dată... 
să am de ce mă bucura... Spune-mi sincer, îi zise el, pe 
când obrajii i se împurpurară şi mai tare, mă crezi un 
ticălos sau un zevzec? 

Elinor îl privi şi mai uimită. Începu să creadă că se află 
sub influenţa băuturii; ciudăţenia acestei vizite şi a 
comportării lui nu părea să aibă altă explicaţie; având 
aşadar această impresie se ridică numaidecât şi spuse: 

— Domnule Willoughby, te sfătuiesc să te întorci la 
Combe Magna. Nu am răgaz să mai stau cu dumneata. 
Orice ai avea să-mi spui, mâine vei-fi mai liniştit şi o să 
mă poţi lămuri mai bine. 

— Te înţeleg, replică el cu un zâmbet foarte expresiv şi 
pe un glas cât se poate de calm; da, sunt beat! Jumătatea 
de litru de porto, pe care l-am băut după friptura de vacă 
de la Marlborough, a fost suficientă ca să mă dea peste 
cap. 

— La Marlborough! strigă Elinor, înțelegând tot mai 
puţin cele ce-i spunea. 

— Da. Am plecat din Londra azi dimineaţă la opt şi de 
atunci singurele zece minute în care am coborât din 
trăsură' au fost cele pe care le-am petrecut la 
Marlborough, când am luat o gustare. 

Seriozitatea comportării sale şi privirea lui, de loc 
tulbure, aţintită asupra ei în timp ce-i vorbea, o 
convinseră pe Elinor că orice altă nebunie de neiertat l-ar 
fi putut aduce la Cleveland, nu pornise într-acolo într-un 
moment de beţie, aşa încât, după o clipă de gândire, îi 
spuse: 

— Domnule Willoughby, ș-ar cuveni să simţi, eu o simt 
în orice caz, că, după toate cele întâmplate, sosirea 
dumitale aici, în felul acesta, şi insistența cu care ai vrut 

să stai de vorbă cu mine, necesită scuze deosebite. Ce 
înseamnă de fapt întreaga dumitale comportare? 

— Înseamnă, spuse el, energic şi grav, că vreau să te 
fac, dacă pot, să mă urăşti ceva mai puţin decât în 
momentul de faţă. Vreau să-ţi dau un fel de explicaţie, să 
mă scuz oarecum pentru cele întâmplate; vreau să-mi 
descarc sufletul faţă de dumneata şi convingându-te că, 
deşi am fost întotdeauna un dobitoc, n-am fost 
întotdeauna şi un ticălos, doresc să fiu într-o oarecare 
măsură iertat de Ma... de sora dumitale. 

— Acesta este motivul adevărat pentru care ai venit? 

— Acesta este, pe cuvântul meu, răspunse el, cu o 
căldură care i-l reaminti dintr-o dată pe fostul Willoughby, 
şi care o făcu, în-pofida ei, să-l considere sincer. 

— Dacă ai venit numai pentru asta, poţi fi mulţumit de 
pe acuma; căci Marianne te. iartă, te-a iertat de mult. 

— M-a iertat? exclamă el cu aceeaşi intensitate. Atunci 
înseamnă că m-a iertat înainte de a se fi cuvenit s-o facă: 
Dar o să mă ierte din nou, având motive mai temeinice. 
Vrei să m-asculţi acum? 

Elinor încuviinţă, dând din cap. 

— Nu ştiu, spuse el, după ce se lăsă o clipă de tăcere 
între ei, în care timp ea îl aşteptă să vorbească, iar el 
rămase cufundat în gânduri, cum ţi-ai explicat dumneata 
comportarea mea faţă de sora dumitale, sau ce motiv 
diabolic i-ai putut atribui. Poate că n-ai să fii în stare să-ţi 
formezi o părere mai bună despre mine - merită totuşi să 
mă supun şi acestei grele încercări - dar o să afli totul. 
Când am început să mă împrietenesc cu familia dumitale, 
n-am avut altă intenţie şi nici alt scop decât să-mi petrec 
timpul în mod -plăcut, cât voi fi obligat să rămân în 
Devonshire, într-un mod mult mai plăcut decât până 
atunci. Persoana încântătoare a surorii dumitale, cât şi 
manierele ei interesante, nu puteau să nu-mi placă; 
şi comportarea ei faţă de mine aproape de la început a 


346 


Jane Austen 


fost de aşa natură... e uimitor când mă gândesc la felul ei 
de a fi şi la cum era ea, încât inima mea n-a rămas 
nesimţitoare! Dar, trebuie să mărturisesc că, la început, 
n-a făcut decât să-mi flateze orgoliul. Prea puţin 
preocupat de fericirea ei, gândindu-mă numai la propriul 
meu amuzament, lăsându-mă pradă unor simţăminte pe 
care mă obişnuisem să mi le permit, m-am străduit, pe 
cât îmi stătea în putinţă, să-i plac cât mai mult, fără să 
am însă intenţia de a răspunde afecțiunii ei. 

În clipa aceea, aruncându-i o privire mânioasă şi plină 
de dispreţ, Elinor îl opri, spunându-i: 

— Nu cred că mai merită, domnule Willoughby, ca 
dumneata să-ţi continui relatarea sau ca eu să te ascult. 
Un asemenea început nu mai poate fi urmat de nimic. 
Nu mă mai chinui, obligându-mă să aud restul poveștii. 

— Insist să-mi dai ascultare până la capăt, replică el. 
N-am avut niciodată o avere prea mare şi am fost 
întotdeauna foarte risipitor, obişnuit să mă învârt în 
cercul unor oameni mai înstăriți decât mine. Fiecare an ce 
s-a scurs după ce am devenit major sau chiar şi mai 
înainte, cred, n-a făcut decât să-mi sporească datoriile; şi 
deşi moartea bătrânei mele verişoare, doamna Smith, 
urma să mă scape de ele, evenimentul acela fiind nesigur 
şi poate foarte îndepărtat, aveam intenţia să-mi reabilitez 
situaţia, căsătorindu-mă cu o femeie bogată. Nu mă 
puteam aşadar gândi în mod serios la o legătură cu sora 
dumitale; şi dând dovadă de meschinărie, de un egoism şi 
de o cruzime pe care nici măcar privirea indignată şi 
dispreţuitoare a dumitale, domnişoară Dashwood, n-o pot 
vreodată dezaproba îndeajuns - acţionam în aşa fel încât 
să-i cuceresc dragostea, fără să mă gândesc însă să 
răspund acestui sentiment. Un singur lucru pot spune în 
apărarea mea: chiar şi atunci, în starea aceea 
îngrozitoare de orgoliu egoist, nu ştiam ce suferinţă 
aveam să provoc, pentru că atunci nu ştiam ce înseamnă 

să iubeşti. Dar am ştiut-o vreodată? Acest lucru se poate 
prea bine pune la îndoială, căci, dac-aş fi iubit cu 
adevărat, aş fi putut oare să-mi sacrific sentimentele 
îngâmfării şi setei de bani? Sau mai mult decât atât, le-aş 
fi putut oare sacrifica pe ale ei? 
Dar am făcut-o. Pentru a evita o oarecare sărăcie, pe care 
dragostea şi prezenţa ei alături de mine ar fi lipsit-o de 
orice neplăceri, am pierdut, ajungând la bogăţie, toate 
bucuriile pe care mi le-ar fi putut aduce banii. 

— Va să zică, spuse Elinor, oarecum îmblânzită, te-ai 
simţit la un moment dat ataşat de ea? 

— Să fi fost orb la astfel de farmece, să fi rezistat unei 
asemenea duioşii! Există oare vreun bărbat pe pământul 
ăsta care ar fi putut să o facă? Da, încetul cu încetul, mi- 
am dat seama că încep să ţin sincer la Marianne; şi cele 
mai fericite ceasuri din viaţa mea sunt acelea petrecute 
alături de ea, când simţeam că intenţiile mele sunt 
onorabile, iar sentimentele fără prihană. Dar chiar şi 
atunci, când eram pe deplin hotărât să-i cer mâna, mi-am 
permis, aşa cum nu s-ar fi cuvenit s-o fac, să amân de la 
o zi la alta momentul, nedorind să mă logodesc, atâta 
timp cât situaţia în care mă găseam era atât de încurcată. 
N-am să argumentez în această privinţă şi nici n-am să 
mă opresc pentru ca dumneata să-mi vorbeşti pe larg 
despre .absurditatea - ea să nu zicem mai rău.- de a-mi 
face scrupule pentru că nu mi-am legat credinţa acolo 
unde-mi angajasem onoarea. S-a dovedit că am fost un 
nătâng viclean, având mare grijă să găsesc un prilej 
favorabil de a deveni pentru totdeauna un om nenorocit 
şi vrednic de dispreţ. In cele din urmă m-am hotărât, 
totuşi; m-am decis, ca de îndată ce voi avea ocazia să fiu 
singur cu ea, să-i explic atenţia pe care i-o acordasem 
mereu şi s-o asigur deschis de afecțiunea de care mă 
străduisem atât de mult să dau dovadă. Dar între timp - 
în decursul câtorva ore ce aveau să mai treacă până când 
urma să am ocazia de a-i vorbi între patru ochi - s-a 

petrecut ceva... a avut loc o întâmplare nefericită care 
avea să-mi zdruncine hotărârea şi o dată cu ea şi 
fericirea. S-a făcut o descoperire - şi aici ezită plecând 
ochii în jos. Doamna Smith fusese într-un fel sau altul 
informată, de vreo rudă îndepărtată, îmi închipui, care 
avea tot interesul să mă facă să-mi pierd orice trecere pe 
lângă bătrâna mea verişoară, despre o intrigă amoroasă, 
o legătură... dar cred că nu mai este cazul să mă explic, 
adăugă el, privind-o cu ochii întrebători şi cu o faţă şi mai 
aprinsă încă, intimitatea dumitale cu... probabil că ai aflat 
de mult despre întreaga poveste. 

— Da, am aflat, replică Elinor, roşind şi ea la rândul ei 
şi împietrindu-şi inima din nou, aşa încât să nu mai simtă 
nicio milă faţă -de el, am auzit totul; şi trebuie să-ţi 
mărturisesc că nu ştiu ce explicaţie ai putea aduce pentru 
a te dezvinovăţi de această poveste îngrozitoare. 

— Nu uita, strigă Willoughby, cine a fost acela care ţi-a 
prezentat-o. Să fi fost oare imparţial? Recunosc că ar fi 
trebuit să respect situaţia şi reputaţia domnişoarei 
respective. Nu intenţionez să mă justific, dar, pe de altă 
parte, nu te pot lăsa să presupui că n-am nimica de 
spus... 
că din pricină că a avut de suferit nu i se mai poate 
reproşa nimic şi din pricină că eu am fost desfrânat, ea 
trebuie. să fie neapărat o sfântă. Dacă ardoarea ei 
pătimaşă, slăbiciunea minţii ei... dar nu vreau să mă apăr. 
Dragostea ce mi-a dovedit-o trebuia să mă facă să mă 
port mai frumos; şi adesea mă gândesc, făcându-mi 
reproşuri, la duioşia ei care, pentru scurtă vreme, ar fi 
putut să mă aducă pe calea cea bună. Ce n-aş da, ce n-aş 
da ca lucrurile astea să nu se fi întâmplat cu adevărat! 
Dar eu nu i-am făcut rău numai ei; am făcut rău şi cuiva, 
a cărei dragoste pentru mine (pot s-o spun oare?) n-a fost 
mai puţin profundă decât a Elizei; şi a cărei minte... este 
infinit superioară! 

— Şi cu toate acestea, indiferența dumitale faţă de fata 
aceea nenorocită - şi trebuie să-ţi spun acest lucru oricât 
de neplăcut mi-ar fi să discut un asemenea subiect 
- indiferența dumitale nu înseamnă o scuză pentru 
cruzimea cu care ai abandonat-o. Să nu te simţi scuzat - 
cruzimea dumitale iresponsabilă, atât de evidentă, nu 
poate fi scuzată de vreo slăbiciune oarecare, de vreo 
deficiență a minţii ei. Trebuie să fi ştiut că pe când 
dumneata te distrai în Devonshire, făcându-ţi alte planuri, 
întotdeauna vesel şi fericit, ea era redusă la cea mai 
cumplită sărăcie. 

— Dar pe cuvântul meu că n-am ştiut-o, replică cu 
înflăcărare Willoughby. Nu mi-am adus aminte că 
omisesem să-i las adresa; şi dac-ar fi avut puţin cap ar fi 
ştiut cum s-o afle. 

— Ei bine, domnule, şi ce-a spus doamna Smith? 

— M-a acuzat numaidecât pentru fapta mea şi îţi poţi 
da seama de încurcătura în care mă aflam. Puritatea vieţii 
ei, concepţiile ei rigide, faptul că nu cunoştea lumea - 
toate erau împotriva mea. Nu-mi puteam nega fapta şi în 
zadar am încercat să-i atenuez gravitatea. Presupun că se 
îndoia încă mai de demult de moralitatea comportării 
mele în general şi mai era, pe deasupra, nemulțumită de 
puţina atenţie şi de timpul prea scurt pe care i-l 
acordasem cu ocazia acelei vizite. 

Pe scurt, totul s-a terminat cu o ruptură definitivă. 
M-aş fi putut salva într-un singur fel: Mânată deo înaltă 
moralitate, biata femeie se arătă dispusă să uite trecutul 
cu condiţia să mă însor cu Eliza. Dar asta n-o puteam 
face, aşa că am fost literalmente izgonit din casa şi din 
inima ei. Noaptea ce a urmat acestei întâmplări - trebuia 
să plec a doua zi de dimineaţă - mi-am petrecut-o 
meditând la ceea ce aveam să fac în viitor. In sufletul 
meu s-a dat o luptă aprigă, dar de scurtă durată. 
Afecţiunea ce-o simţeam faţă de Marianne, convingerea 

mea fermă că şi ea mă iubeşte... toate acestea n-au fost 
suficiente pentru a înlătura groaza mea de sărăcie, n-au 
putut să învingă falsele idei despre necesitatea bogăției, 
spre care eram înclinat de la natură şi pe care le 
încurajase societatea de oameni avuţi în care mă 
învârtisem. Aveam motive să cred că actuala mea soţie 
se va căsători cu mine, dacă mă voi hotărî să-i cer mâna, 
şi am ajuns să mă conving că nu-mi rămâne nicio altă 
cale înţeleaptă de urmat. Trebuia însă să fac faţă unei 
situaţii extrem de dificile, înainte de a pleca din 
Devonshire: fusesem poftit să cinez cu dumneavoastră 
chiar în ziua aceea; era, aşadar, nevoie de o scuză care 
să-mi permită să nu mă ţin de cuvânt. Dar a trebuit să 
dezbat îndelung hotărârea dacă urma să-mi cer iertare în 
scris sau prin viu grai. Simţeam că ar fi îngrozitor să o mai 
văd pe Marianne; 
şi mă îndoiam chiar că dacă o voi revedea voi mai putea 
să mă ţin de hotărârea pe care o luasem. In această 
privinţă însă, aşa cum au dovedit-o şi cele ce s-au 
petrecut, mi-am subevaluat capacitatea mea spirituală; 
căci m-am dus, am văzut-o, mi-am dat seama cât este de 
nefericită şi-am părăsit-o aşa nenorocită cum era... am 
părăsit-o sperând să n-o mai văd niciodată. 

— Dar de ce-ai mai trecut pe la noi, domnule 
Willoughby? întrebă Elinor. cu reproş; un bileţel te-ar fi 
scos din încurcătură. De ce era necesar să ne mai 
vizitezi? 

— Era necesar pentru propria mea mândrie. Nu puteam 
suporta să plec din ţinut într-un fel care să vă facă pe 
dumneavoastră sau pe cei din împrejurimi să bănuiţi ceva 
din cele petrecute între doamna Smith şi mine, aşa că m- 
am hotărât să trec pe la vilă, în drum spre Honiton. 
Dar imaginea pe care mi-a oferit-o scumpa dumitale soră, 
a fost într-adevăr înspăimântătoare; şi ce e mai rău e că 
am găsit-o şi singură. Eraţi toate plecate nu ştiu unde. 
Abia cu o seară înainte o părăsisem atât de deplin, atât 


351 


Elinor şi Marianne 
de ferm hotărât în sinea mea să mă comport aşa cum se 
cuvine! Doar câteva ceasuri să mai fi trecut şi am fi fost 
definitiv logodiţi; îmi aduc aminte cât de vesel şi de fericit 
mai eram, pe când mă întorceam de la vilă la Allenham, 
mulţumit de mine însumi, încântat de toată lumea! Dar în 
ultima noastră întrevedere m-am apropiat de ea cu un 
sentiment de vinovăţie, care aproape că mi-a răpit 
puterea de a mă preface. N-am să uit niciodată mâhnirea 
ei, dezamăgirea ei, profundul ei regret când i-am spus că 
sunt constrâns să părăsesc aşa, dintr-o dată, comitatul 
Devonshire - şi pe deasupra nădejdea, încrederea ce şi-o 
punea în mine! Oh, Doamne, ce nemernic lipsit de inimă 
am mai fost! 

Tăcură amândoi câteva clipe. Elinor vorbi cea dintâi. 

— l-ai spus că ai să te întorci în curând? 

— Nu ştiu ce i-am spus, replică el enervat; fără îndoială 
că mai puţin decât ar fi trebuit să-i spun ţinând seama de 
trecut şi. probabil mai multe decât. cele confirmate de 
viitor. Nici nu mă mai pot gândi la scena aceea. E 
imposibil! Şi apoi a mai venit şi scumpa dumitale mamă 
să mă mai chinuiască în continuare, cu toată bunătatea şi 
încrederea ei faţă de mine. Doamne, Dumnezeule! A fost 
într-adevăr un chin! Mă simţeam îngrozitor. Nici nu-ţi 
închipui dumneata, domnişoară Dashwood, ce mângâiere 
înseamnă pentru mine să mă gândesc la nefericirea ce- 
am încercat-o. Îmi datorez mie însumi o astfel de 
răzbunare pentru nechibzuinţa prostească şi ticăloasă a 
propriei mele inimi, potrivit căreia toate suferinţele mele 
trecute nu înseamnă pentru mine acum decât triumf şi 
încântare. Ei bine, am plecat, am părăsit tot ceea ce îmi 
era drag şi m-am dus la cei cărora le eram, în cel mai bun 
caz, indiferent. În timpul călătoriei mele la Londra - am 
mers cu propriii mei cai, prin urmare a fost lungă, n-am 
avut pe nimeni cu cine să vorbesc; gândurile mi-erau atât 
de vesele, totul era atât de ademenitor când mă 

gândeam la ce mă aşteaptă! lar, pe de altă parte, când 
îmi întorceam privirile înapoi, spre Barton, aveam în faţa 


ochilor O imagine atât de mângâietoare! 
Oh, a fost o călătorie binecuvântată! 
Se opri. 


— Ei bine, domnule, spuse Elinor care, deşi îl 
compătimea, abia aştepta să-l vadă plecat, şi asta-i totul? 

— Totul? Nu, ai uitat ce s-a întâmplat la Londra? 
Scrisoarea aceea ticăloasă? Nu ţi-a arătat-o? 

— Da, am văzut întreaga corespondenţă. 

— Când am primit primul bilet de la ea (şi l-am primit 
numaidecât, căci am fost tot timpul la Londra) nici n-am 
cuvinte să spun prin ce-am trecut - ca să folosesc o 
expresie atât de curentă; sau ca să vorbesc mai simplu, 
poate prea simplu pentru a mai stârni vreo emoție, am 
încercat un sentiment foarte, foarte dureros. Fiecare 
rând, fiecare cuvânt a fost pentru mine - ca să folosesc o 
metaforă de mult banalizată şi pe care scumpa autoare a 
scrisorilor mi-ar interzice-o dacă ar fi aici - un pumnal 
înfipt în inima mea. Şi, uzând de un limbaj asemănător, aş 
spune că sosirea Mariannei la Londra a căzut asupra mea 
ca o lovitură de trăsnet! Trăsnete şi pumnale! Ce 
reproşuri mi-ar mai fi făcut! Gusturile ei, părerile ei, cred 
că i le cunosc mai bine decât pe ale mele şi sunt convins 
că îmi sunt mai dragi. 

Inima lui Elinor, care în decursul acestei extraordinare 
conversații trecuse adesea de la un sentiment la altul, se 
îmblânzi din nou; cu toate acestea consideră că este de 
datoria ei să-l facă pe Willoughby să renunţe la asemenea 
idei ca cele exprimate mai în urmă. 

— Asta nu-i drept, domnule Willoughby. Adu-ţi aminte 
că eşti căsătorit. Relatează, te rog, doar ceea ce potrivit 
conştiinţei dumitale socoteşti că este necesar să aud eu. 

— Asigurându-mă că îi sunt încă la fel de drag ca în 
trecut, că în .ciuda nenumăratelor săptămâni de 

despărţire sentimentele ei nu se schimbaseră şi că avea 
aceeaşi deplină încredere în statornicia mea, bileţelul 
Mariannei mi-a deşteptat remuşcări cumplite. Spun că mi- 
a deşteptat, pentru că timpul şi faptul că trăiam în 
Londra, ocupațiile şi desfrâul, mi le mai potoliseră într-o 
oarecare măsură; 
mă transformasem într-un ticălos înrăit, considerând că- 
mi este indiferentă şi preferând să-mi închipui că şi eu i- 
am devenit cu siguranţă indiferent; gândindu-mă la 
ataşamentul dintre noi ca la o poveste neserioasă, lipsită 
de importanţă, dând din umeri spre a-mi dovedi că aşa 
stau lucrurile, încercând să reduc la tăcere reproşurile ce 
mi le făceam, să-mi înfrâng scrupulele, spunându-mi 
uneori în sinea mea că voi fi tare bucuros să aflu că s-a 
măritat bine. Dar biletul primit de la ea m-a făcut să mă 
cunosc mai bine. Mi-am dat seama că îmi este mult mai 
dragă decât orice altă femeie de pe lume şi că mă port cu 
ea într-un chip scandalos. Dar tocmai atunci se stabilise 
totul între domnişoara Gray şi mine. Nu mai puteam da 
înapoi. Tot ceea ce puteam face era să vă evit pe 
amândouă. Nu i-am răspuns Mariannei, încercând astfel 
să o fac să nu-mi mai dea atenţie şi să nu mă mai caute; 
şi un timp am fost chiar foarte hotărât nici să nu trec 
măcar prin Berkeley Street; dar până la urmă, chibzuind 
că e mai înţelept să las impresia că sunt doar o 
cunoştinţă obişnuită, oarecare, într-o dimineaţă, după ce 
v-am văzut plecând, şi ştiindu-mă astfel în siguranţă, mi- 
am lăsat cartea de vizită. 

— Ai aşteptat să ne vezi plecând! 

— Exact precum spui. Ai fi uimită dacă ai afla de câte 
ori v-am supravegheat şi cât de des mi s-a întâmplat să 
fiu pe punctul de a vă întâlni. De multe ori a trebuit să 
intru în vreun magazin, spre a evita să fiu zărit de voi, în 
timp ce treceaţi cu trăsura. Deoarece locuiam în Bond 
Street, rar dacă trecea vreo zi în care să nu dau cu ochii 
de vreuna din voi. Şi numai o atenţie permanentă din 

partea mea, o dorinţă fermă şi neabătută de a nu mă lăsa 
văzut de voi ne-a făcut să nu ne întâlnim atâta vreme. l- 
am evitat cât am putut pe Middletoni şi nu numai pe ei, 
dar pe toţi aceia care se puteau dovedi a fi cunoştinţe 
comune. Neştiind însă că Middletonii sunt la Londra, cred 
că am dat din greşeală peste sir John chiar în ziua sosirii 
lui, adică a doua zi după ce trecusem eu pe la doamna 
Jennings. M-a poftit să vin în seara aceea la o petrecere, o 
serată dansantă acasă la el. De nu mi-ar fi spus, 
încercând în felul acesta să-i accept invitaţia, că veniţi, 
dumneata şi sora dumitale, nu mi-ar fi fost de loc teamă 
să mă aflu în preajma lui. A doua zi de dimineaţă am 
primit un alt bilet de la Marianne; se mai arăta încă 
afectuoasă, sinceră, candidă şi încrezătoare, tot ce mă 
putea face să-mi urăsc propria comportare. Nu i-am putut 
răspunde. Am încercat, dar n-am fost în stare să aştern 
pe hârtie măcar o singură propoziţie. Dar cred că n-a 
existat clipă în ziua aceea în care să nu mă gândesc la ea. 
Dacă mă poţi  compătimi, domnişoară Dashwood, 
compătimeşte-mă pentru situaţia în care mă aflam 
atunci. Gândindu-mă numai la sora dumitale, cu inima 
plină de dragoste pentru ea, eram silit să o fac pe fericitul 
îndrăgostit faţă. de o altă femeie! Acele trei-patru 
săptămâni au fost îngrozitoare. Ei bine, nu mai trebuie să- 
ţi spun. că, în cele din urmă, v-am întâlnit totuşi fără să 
vreau şi cât de frumos m-am mai comportat! Ce seară 
chinuitoare a fost! De o parte Marianne, frumoasă ca un 
înger şi spunându-mi Willoughby pe un asemenea ton! 
Vai, Doamne! Cum mi-a întins mâna, cerându-mi o 
explicaţie, cu ochii ei fermecători aţintiţi asupra feţei 
mele plini de o căldură atât de grăitoare! lar de cealaltă 
parte Sophie, geloasă ca dracul, privind la tot ceea ce... 
Dar, nu mai are nicio importanţă, a trecut acum. Ce mai 
seară! Am fugit de voi toţi cât de repede am putut, dar nu 
înainte de a zări faţa dulce a Mariannei palidă ca 
moartea. Aceea a fost ultima, ultima. dată când mi-a fost 

dat s-o mai văd; felul în care mi-a apărut pentru ultima 
oară? N-am să uit niciodată! Dar când m-am gândit la ea 
astăzi, crezând că e pe moarte, am fost oarecum consolat 
socotind că ştiam exact cum avea să le apară acelora ce 
aveau să fie ultimii care o mai văd în viaţă. Am avut-o 
mereu în faţă, am avut-o tot timpul în faţa ochilor mei, 
cât am călătorit; avea aceeaşi înfăţişare şi culoare. 

Urmă o scurtă pauză în care amândoi căzură pe 
gânduri. Willoughby fu primul ce reveni la realitate şi 
rupse tăcerea spunând: 

— Ei, atunci să mă grăbesc şi să plec. Eşti sigură că 
sora dumitale e mai bine, că e în afară de pericol? 

— Suntem încredinţaţi de asta. 

— Şi biata voastră mamă, care, o iubeşte la nebunie pe 
Marianne! 

— Dar despre scrisoare, domnule Willoughby, despre 
propria dumitale scrisoare nu ai nimica de spus? 

— Da, da, mai ales despre scrisoarea aceea. Ştii, a 
doua zi, sora dumitale mi-a scris din nou. Ai văzut ce mi-a 
spus. Luam micul dejun în casa familiei Ellison şi 
scrisoarea ei mi-a fost adusă împreună cu altele. Sophie 
s-a întâmplat să dea cu ochii de ea înainte de a o vedea 
eu; şi forma ei, eleganța hârtiei, scrisul de pe ea i-au 
trezit numaidecât bănuielile. Auzise foarte vag despre o 
legătură de a mea cu o domnişoară din Devonshire şi 
ceea ce se întâmplase chiar sub ochii ei cu o seară înainte 
îi dăduse posibilitatea să remarce cine este tânăra şi 
toate adunate la un loc o făcuseră să devină şi mai 
geloasă încă. Aşadar, arborând aerul jucăuş ce te încântă 
la femeia pe care o iubeşti, deschise neîntârziat 
scrisoarea şi-i. citi conţinutul. Fu -răsplătită aşa cum 
trebuie pentru neruşinarea ei. Citi ceea ce avea să o facă 
nefericită. l-aş fi putut suporta nefericirea, dar trebuia 
neapărat să-i potolesc mânia, răutatea. Ei, şi ce părere ai, 
pe scurt, despre stilul epistolar al soţiei mele? Un stil 

delicat, duios, cu adevărat feminin, nu-i aşa? 

— Stilul soţiei dumitale! Dar scrisoarea era scrisă chiar 
de mâna dumitale. 

— Da, dar n-am avut altceva de făcut decât să copiez 
în mod docil un şir de propoziţii sub care mi-a fost ruşine 
să mă iscălesc. Originalul a fost opera ei - fericite gânduri 
sugerate chiar de ea, într-un stil atât de dulce! 
Dar ce puteam face? Eram logodiţi, totul era pregătit, 
ziua nunţii fixată - dar vorbesc ca un prost. Totul era 
pregătit, ziua fixată! Vorbind cinstit, aveam nevoie de 
banii ei şi în situaţia în care mă aflam trebuia să fac orice 
să evit o ruptură. Şi la urma urmelor, ce importanţă mai 
avea pentru reputaţia mea în ochii Mariannei şi ai celor 
din jurul ei felul în care îmi era formulat răspunsul? Nu 
aveam decât un singur scop. Trebuia să mă dovedesc un 
ticălos şi dacă o făceam cu eleganţă sau cu mojicie asta 
nu mai conta. „Şi-au pierdut pentru totdeauna orice iluzie 
ar mai fi putut avea despre mine,. mi-am spus. Voi fi 
pentru totdeauna izgonit din societatea lor; mă consideră 
un om lipsit de scrupule; scrisoarea nu va face altceva 
decât să mă socotească şi un nemernic.” Astfel cugetam 
pe când, cu un fel de nepăsare disperată, copiam 
cuvintele soţiei mele, despărţindu-mă de tot ce-mi mai 
rămăsese de la Marianne. Am fost silit să-i dau cele trei 
bileţele ce mi le trimisese - din nefericire erau. toate trei 
în portvizitul meu, căci altfel aş fi negat că le mai am şi 
le-aş fi păstrat cu sfinţenie. A trebuit să le scot la iveală şi 
n-am putut nici măcar să le sărut. lar şuviţa ei de păr - pe 
aceea o purtasem întotdeauna asupra mea, în acelaşi 
portvizit care fu scotocit acum de doamna respectivă cu 
aceeaşi agresivitate zâmbitoare - acea scumpă şuviţă, 
totul, până şi ultima amintire îmi fu smulsă de ea. 

— Greşeşti foarte mult domnule Willoughby; eşti foarte 
vinovat, spuse Elinor pe când, fără să vrea, vocea îi trăda 
o emotie plină de compătimire; n-ar trebui să vorbeşti în 


357 


Elinor şi Marianne 
felul acesta nici: de doamna Willoughby şi nici de sora 
mea. Singur ţi-ai ales soarta. Nimeni nu te-a silit s-o faci. 
Îi datorezi soţiei dumitale cel puţin politeţe şi respect. 
Probabil că ţine la dumneata, căci altfel nu te-ar fi luat de 
bărbat. Dacă vorbeşti despre ea cu atât de puţină 
amabilitate şi cu dispreţ nu-i aduci nicio compensație 
Mariannei; şi nici nu cred că-ţi uşurezi în vreun fel 
conştiinţa. 

— Să nu-mi vorbeşti de soţia mea, spuse el oftând din 
greu; nu merită să-ţi fie milă de ea. Ştia că nu ţin la ea, 
atunci când m-am însurat. Ei bine, ne-am căsătorit şi ne- 
am dus la Combe Magna să fim fericiţi şi apoi ne-am 
întors la Londra să petrecem. Şi acum nu ţi-e milă de 
mine, domnişoară Dashwood? Sau ţi-am spus degeaba 
toate astea? Nu sunt oare - cât de cât - mai puţin vinovat 
în ochii dumitale decât până acum? N-am fost 
întotdeauna rău intenţionat. N-am reuşit să-mi spăl nici 
măcar o părticică de vină? 

— Te-ai dezvinovăţit, fireşte, într-o oarecare, într-o 
foarte mică măsură. Te-ai dovedit a fi, în general, ceva 
mai puţin vinovat de cum te credeam eu. Inima dumitale 
s-a dovedit a fi mai puţin înrăită, mai puţin haină. Dar nu 
ştiu, zău dacă ştiu, cum ai fi putut aduce mai multă 
suferinţă decât ai izbutit să pricinuieşti. 

— Ai-să vrei să-i împărtăşeşti şi surorii dumitale, când 
se va face bine, cele ce ţi-am spus? Permite-mi să apar 
mai puţin vinovat şi în ochii ei, ca şi în ai dumitale: 
Mi-ai spus că m-a şi iertat. Dă-mi voie să-mi închipui că 
dacă are să ştie mai bine ce-i în inima mea şi care-s 
sentimentele mele de acum are să mă ierte mai spontan, 
mai firesc şi cu mai multă înţelegere. Vorbeşte-i, te rog, 
despre nefericirea şi căinţa mea; asigur-o de statornicia 
sentimentelor mele şi, dacă vrei, spune-i te rog că în 
momentul de faţă îmi este mai dragă ca oricând. 

— Am să-i spun tot ceea ce este necesar să-ţi explice 

comportarea. Dar nu mi-ai pomenit încă de motivul 
anume care te-a făcut să vii acum şi nici de felul în care 
ai aflat despre boala ei. 

— Aseară, în foaierul teatrului Drury Lane, m-am 
întâlnit cu sir John Middleton; şi când m-a văzut, mi-a 
vorbit, pentru prima dată în ultimele două luni. 
Constatasem, fără uimire sau resentiment, că de când m- 
am însurat se face că nu mă mai cunoaşte. Dar în clipa 
aceea, bun la suflet, cinstit şi prostuţ cum este, plin de 
indignare împotriva mea şi de îngrijorare faţă de sora 
dumitale, n-a putut rezista ispitei de a-mi spune ceea ce 
ştia că ar fi trebuit să mă necăjească profund, deşi 
probabil se temea că totuşi vorbele lui n-au să aibă niciun 
efect asupra mea. Aşa că, mi-a spus foarte pe şleau că 
Marianne Dashwood este la Cleveland pe patul de moarte 
din cauza unei infecţii foarte grave; o scrisoare pe care o 
primise în dimineaţa aceea de la doamna Jennings arăta 
că este ameninţată de un pericol iminent, că Palmerii 
părăsiseră conacul înspăimântați; şi-aşa mai departe. Am 
fost prea izbit de această veste ca să mai pozez în 
nesimţitor, chiar şi în ochii unui om atât de puţin 
perspicace ca sir John. | s-a îmblânzit inima când m-a 
văzut suferind şi reaua-voinţă pe care o simţea faţă de 
mine a dispărut până într-atâta, încât, atunci când ne-am 
despărţit, mi-a strâns chiar şi mâna, amintindu-mi de o 
veche promisiune ce mi-o făcuse, de a-mi da un câine de 
vânătoare. Prin ce-am trecut când am auzit că sora 
dumitale este pe moarte şi mai ales că are să se 
prăpădească socotindu-mă cel mai mare ticălos de pe 
lume, dispreţuindu-mă şi urându-mă în ultimele clipe ale 
vieţii ei! Cum aş fi putut oare şti ce intenţii îngrozitoare 
mi se vor fi atribuit? Ştiam că există în orice caz ò 
anumită persoană care mă putea înfăţişa ca fiind în stare 
de orice. Au fost nişte clipe oribile pentru mine! M-am 
hotărât repede şi azi-dimineaţă la opt eram în trăsură. 
Acum ştii totul. 

Elinor : nu-i răspunse. Tăcută, se gândea la răul 
ireparabil, pe care o independenţă prea devreme 
câştigată, - ce avusese drept consecinţe fireşti o 
predispoziţie spre trândăvie, desfrâu şi lux - i-l adusese 
minţii, caracterului şi fericirii unui bărbat care, pe lângă 
faptul că era atrăgător şi înzestrat, mai era şi sincer şi 
cinstit din fire, sensibil şi afectuos. Lumea îl făcuse să 
devină risipitor şi înfumurat - risipa şi înfumurarea îl 
transformaseră într-un om  împietrit şi egoist. 
Înfumurarea, ce-şi căuta victorii vinovate în detrimentul 
altora, îl implicase într-o sinceră legătură de dragoste pe 
când risipa sau cel puţin vlăstarul ei, nevoia, ceruse 
sacrificarea acestei iubiri. Fiecare înclinaţie greşită, 
mânându-l spre. rău, îl mânase în acelaşi timp spre 
pedeapsă. Dragostea de care se rupsese, neţinând seama 
de onoare, de sentimente, de propriile lui interese de 
fericire, îi stăpânea acum - când nu şi-o mai putea 
permite - fiecare gând; şi legătura de dragul căreia şi, 
fără să aibă vreun scrupul, adusese nefericirea surorii ei, 
se dovedea a fi pentru el un izvor de suferinţă din care nu 
mai avea într-adevăr nicio scăpare. La capătul a câtorva 
minute Willoughby o făcu pe Elinor să-şi revină din 
reveria ei, trezindu-se el însuşi dintr-una cel puţin la fel 
de dureroasă; se sculă, tresărind şi gata de plecare îi 
spuse: 

— N-are rost să mai rămân; trebuie să mă duc. 

— Te întorci la-Londra? 

— Nu, la Combe Magna. Am treabă acolo; mă întorc în 
capitală într-o zi sau două. La revedere. 

Îi întinse mâna, iar Elinor nu se simţi în stare să nu i-o 
dea pe a ei. Willoughby i-o strânse cu multă afecţiune. 

— Sper că ai despre mine o părere ceva mai bună 
decât înainte, nu? spuse el, lăsându-i mâna şi sprijinindu- 
se de poliţa căminului, de parc-ar fi uitat că trebuie să 
plece. 

Elinor îl asigură că are dreptate, că-l iartă, că-i pare rău 
de el şi că nu-i doreşte decât binele, c-ar vrea chiar să-l 
ştie mulţumit - şi-i dădu câteva sfaturi blânde de cum ar 
trebui să se poarte pentru a deveni mai fericit. Dar 
răspunsul lui nu fu prea încurajator: 

— Cât despre asta, spuse el, trebuie să-mi duc crucea 
prin lume cum voi putea. Pentru mine fericirea conjugală 
este exclusă. Dacă totuşi mi se îngăduie să sper că 
dumneata şi ai dumitale vă interesaţi de soarta şi de 
faptele mele, acest lucru ar fi un mijloc - ar putea fi o 
pavăză - cel puţin aş avea un ţel în viaţă. Fără îndoială că 
pe Marianne am pierdut-o pentru totdeauna. Dacă vreo 
întâmplare fericită mi-ar reda libertatea... 

Elinor îl opri cu un reproş. 

— Bine, spuse el, atunci încă o dată la revedere. Acum 
plec să aştept cu groază să se producă un anumit 
eveniment. 

— La ce te referi? 

— La căsătoria surorii dumitale. 

— Te înşeli foarte tare. N-o poţi pierde în mai mare 
măsură decât ai pierdut-o. 

— Dar o va câştiga altcineva. Şi dacă acel altcineva va 
fi persoana pe care, dintre toate celelalte o preţuiesc cel 
mai puţin... dar n-am să mai rămân spre a nu pierde 
compătimirea dumitale îngăduitoare, dovedindu-mă mai 
puţin iertător tocmai cu cei pe care i-am rănit cel mai rău. 
Rămâi cu bine şi... Domnul să te aibă în pază! 

Şi cu aceste cuvinte ieşi din odaie aproape în fugă. 


CAPITOLUL XLV 


Câtva timp după ce Willoughby o părăsise şi chiar după 
ce zgomotul făcut de trăsura lui se pierdu în depărtare, 
Elinor rămase mult prea apăsată de o mulţime de gânduri 

- ce se băteau cap în cap, dar care aveau cu toatele drept 
rezultat doar o profundă tristeţe - ca să-şi mai poată 
măcar aduce aminte de sora ei. 

Willoughby, pe care cu o jumătate de oră în urmă îl 
urâse, considerându-l cel mai nemernic dintre oameni, 
Willoughby, în ciuda tuturor cusururilor lui, îi deştepta o 
puternică compătimire pentru suferinţa pe care i-o 
provocau chiar ele. Ajunsese astfel să privească 
despărţirea lui definitivă de familia ei cu un sentiment de 
duioşie, de regret, care - după cum recunoscu eà curând 
în sinea ei - era mai degrabă pe măsura dorințelor decât 
pe cea a meritelor lui. Era conştientă că influenţa pe care 
o exercita asupra minţii ei era mult sporită de împrejurări 
ce nu trebuiau să aibă, de fapt, vreo greutate, de marele 
lui farmec personal, de felul lui de a fi - deschis, afectuos 
şi înflăcărat - care nu însemnau merite în sine şi de 
dragostea lui încă fierbinte pentru Marianne, din păcate 
însă o iubire vinovată. Dar ea îşi dădu seama de cum stau 
cu adevărat lucrurile cu mult înainte de a se fi eliberat de 
influenţa lui. 

Când în cele din urmă se reîntoarse la Marianne care 
încă mai dormea, constată că tocmai este pe punctul de a 
se deştepta, refăcută, aşa cum sperase ea, de un somn 
atât de lung şi de binefăcător. Elinor avea inima plină. 
Trecutul, prezentul şi viitorul, vizita lui Willoughby, faptul 
că Marianne era în afara oricărei primejdii şi sosirea 
mamei ei ce trebuia să se producă atât de curând, toate 
acestea îi aduseră o agitaţie spirituală, care înlătură orice 
urmă de oboseală, făcând-o doar să se teamă că se va da 
de gol faţă de sora ei. Dar nu prea avu timp ca teama să 
pună stăpânire pe ea, căci la mai puţin de jumătate de 
oră de la plecarea lui Willoughby, zgomotul unei alte 
trăsuri o făcu să coboare iar scările. Dornică s-o cruţe pe 
mama ei chiar şi de o singură clipă inutilă de încordare 
chinuitoare, se repezi în vestibul şi ajunse la uşa din faţă 
pentru a o primi şi a o sprijini tocmai când aceasta intra în 

casă. 

Doamna Dashwood, a cărei spaimă, în timp ce se 
apropiau de casă, aproape că o convinsese că Marianne 
nu mai era în viaţă, nu mai putu nici măcar să întrebe de 
ea, şi nici să-i spună vreo vorbă lui Elinor; dar aceasta, 
fără să mai aştepte salutări sau întrebări îi dădu pe dată 
vestea cea bună; iar mama ei, prinzând-o din zbor cu 
obişnuitul ei optimism, fu într-o clipă tot atât de copleşită 
de fericire pe cât fusese mai înainte de înspăimântată. 
Intră în salon, sprijinită pe de o parte de fiica ei, iar pe de 
alta de prietenul lor; şi o dată acolo, vărsând lacrimi de 
bucurie, şi încă incapabilă de a rosti vreo vorbă, o 
îmbrăţişă pe 
Elinor de nenumărate ori, întorcându-se din când în când 
către colonelul Brandon, spre a-i strânge mâna, 
aruncându-i priviri pline de recunoştinţă şi care dovedeau 
că este încredinţată că şi el e fericit. Colonelul îi 
împărtăşea sentimentele, dar într-o tăcere încă şi mai 
adâncă decât a ei. 

De îndată ce doamna Dashwood îşi mai reveni puţin, 
prima ei dorinţă fu să o vadă pe Marianne şi peste două 
minute era alături de iubita ei copilă, care-i devenise încă 
şi mai dragă pentru că n-o văzuse de atâta vreme, pentru 
că avusese atâta de suferit şi pentru că fusese în pericol, 
încântarea pe care o încercă Elinor când îşi dădu seama 
cât sunt ele de emoţionate să se revadă, nu fu umbrită 
decât de teama- că Mariannei o să-i piară somnul; dar 
doamna Dashwood ştia să fie calmă; şi chiar şi prudentă 
când era în joc viaţa unui copil; şi Marianne, mulţumită să 
ştie că mama ei este lângă ea şi conştientă de faptul că 
este prea slăbită să susţină o conversaţie, se supuse de 
bunăvoie tăcerii şi liniştei prescrise de toate îngrijitoarele 
ei. Doamna Dashwood tinu cu tot dinadinsul s-o vegheze 
toată noaptea; iar Elinor, ascultând de rugăminţile mamei 
ei, se duse la culcare. Dar odihna ce părea a fi cerută de 
o noapte albă şi de multe ceasuri de istovitoare 

îngrijorare, întârzie să vină din pricina stării ei agitate: 
Willoughby, 

„bietul Willoughby” , aşa cum îşi permitea acum să-i 
spună, îi revenea neîncetat în minte: n-ar fi trebuit pentru 
nimic în lume să accepte să-l asculte dezvinovăţindu-se; 
şi când se acuza, când îşi dădea dreptate pentru că-l 
judecase atât de aspru până atunci. Dar gândul că-i 
promisese să-i relateze surorii ei ce aflase de la el 
constituia un chin permanent, îi era groază să facă acest 
lucru, îi era groază de efectul pe care l-ar putea aveă 
asupra Mariannei: se îndoia că, după o asemenea 
explicaţie, ar mai putea fi fericită cu altul; şi o clipă i-ar fi 
plăcut să-l ştie pe Willoughby văduv. Dar apoi, aducându- 
şi aminte de Brandon, îşi reproşă acest gând, dându-şi 
seama că sora ei ar trebui să răsplătească suferinţele şi 
statornicia colonelului mult mai mult decât pe ale rivalului 
său şi dori orice altceva mai degrabă decât moartea 
doamnei Willoughby. l 

Şocul pe care ar fi trebuit să-l producă asupra doamnei 
Dashwood misiunea colonelului Brandon la Barton fusese 
mult atenuat de teama pe care o simţise mama fetelor. 
Era atât de neliniştită cu privire la starea Mariannei, încât 
se hotărâse să pornească înspre Cleveland chiar în ziua 
aceea, fără să mai aştepte alte veşti şi făcuse atâtea 
pregătiri în vederea plecării încă dinaintea sosirii 
colonelului, încât, când el veni, doamna şi domnul Carey 
tocmai trebuiau să treacă pe acolo să o ia pe Margaret la 
ei, deoarece doamna Dashwood nu voia s-o ducă într-un 
loc unde ar fi putut exista pericol de molipsire. 

Pe zi ce trecea, Marianne se simţea tot mai bine; iar 
veselia optimistă a  înfăţişării şi vorbelor doamnei 
Dashwood dovedea că este, aşa cum o şi afirma în 
nenumărate rânduri, una dintre cele mai fericite fiinţe din 
lume. Elinor nu-i putea asculta această declaraţie şi 
vedea dovezile adevărului ei fără să se întrebe uneori 
dacă mama ei îşi mai aduce vreodată aminte de Edward: 

Dar, încrezându-se în seninătatea: cu care Elinor îi 
înfăţişase într-o scrisoare dezamăgirea suferită de ea, 
doamna Dashwood fu luată pe sus de exuberanţa 
bucuriei ei, aşa încât nu se mai gândi la nimic altceva, 
decât la ceea ce i-ar fi putut-o spori. Soarta i-o redase pe 
Marianne, smulgând-o din ghearele unei primejdii la care 
contribuise şi ea, după câte începea să-şi dea seama, 
datorită faptului că în mod greşit încurajase acea 
nefericită idilă a  Mariannei cu Willoughby; iar 
însănătoşirea fetei mai însemna pentru ea şi un alt izvor 
de bucurie, la care Elinor nu se gândise. Dar el îi fu 
împărtăşit lui Elinor de îndată ce se ivi ocazia ca ele să 
poată sta de vorbă între patru ochi. 

— lată-ne în sfârşit şi singure. Draga mea Elinor, tu încă 
nu ştii cât de profundă este fericirea mea. Colonelul 
Brandon o iubeşte pe Marianne. Mi-a spus-o chiar el. 

Fiica ei, simțindu-se pe rând impresionată, întâi în mod 
plăcut, apoi în mod neplăcut, fiind mai întâi uimită şi pe 
urmă câtuşi de puţin mirată, o ascultă atentă, fără să 
scoată vreo vorbă. 

— Să nu fi ştiut cât de puţin semeni cu mine, scumpa 
mea Elinor, m-aş fi mirat foarte tare văzând cât eşti de 
liniştită. Dacă m-aş fi hotărât să mă gândesc la vreun 
avantaj posibil pentru familia mea, aş fi ajuns la concluzia 
că lucrul cel mai de dorit pentru noi ar fi o căsătorie între 
colonelul Brandon şi una din voi; şi cred că de fapt 
Marianne va fi cea mai fericită ca soţie a lui. 

Elinor aproape că ar fi vrut s-o întrebe ce motive are să 
gândească una ca asta, pentru că era sigură că n-ar fi 
putut avea niciunul, dacă ar fi fost să ţină seama cu 
nepărtinire de vârsta, firea şi sentimentele lor; dar mama 
lor era întotdeauna furată de imaginaţie în orice privinţă; 
aşa că în loc s-o mai întrebe ceva, nu mai ţinu seama de 
atitudinea mamei ei şi zâmbi. 

— Brandon mi s-a destăinuit pe de-a-ntregul ieri, în 

timpul călătoriei. Totul s-a pornit pe neaşteptate, fără 
nicio intenţie. După cum cred că-ţi închipui, eu nu puteam 
vorbi despre altceva decât despre copila mea, iar el nu și- 
a putut ascunde tristeţea; mi-am dat seama că suferă la 
fel de mult ca şi mine; iar el, gândindu-se poate că aşa 
cum se prezintă astăzi lucrurile în lume, o simplă 
prietenie n-ar justifica o compătimire atât de fierbinte; 
sau mai degrabă, fără să se mai gândească de loc, dând, 
presupun, drumul unor sentimente pe care nu le mai 
putea ţine în frâu, îmi aduse la cunoştinţă dragostea lui 
statornică, serioasă şi sinceră pentru Marianne. S-a 
îndrăgostit de ea, dragă Elinor, de cum a văzut-o. 

Dar în acest moment al relatării Elinor recunoscu nu 
limbajul şi declaraţiile colonelului, ci înfloriturile fireşti 
aduse de fantezia activă a mamei ei, care înfrumuseţa 
după cum simţea nevoia tot ce-i era pe plac. 

— Afecţiunea lui pentru ea depăşind cu mult orice ar fi 
putut Willoughby să simtă sau să pretindă că simte, fiind 
mai caldă, mai sinceră şi mai statornică, oricum am vrea 
să-i spunem, nu l-a părăsit nici când a aflat de 
sentimentul nefericit pe care Marianne l-a manifestat 
pentru acel tânăr netrebnic! O dragoste lipsită de orice 
egoism ce nu era încurajată de nicio speranţă. S-ar fi 
încumetat chiar să o ştie fericită cu un alt bărbat! Ce 
suflet nobil! 
Ce caracter sincer şi deschis! Nimeni nu se poate înşela în 
privinţa /ui! 

— Toată lumea ştie, replică Elinor, că domnul Brandon 
este un om extraordinar. 

— Sunt convinsă că aşa şi este, îi spuse mama ei, cu 
multă seriozitate, căci, după ce-am fost astfel încercată 
de soartă, aş fi ultima care să încurajeze o asemenea 
iubire sau care să se bucure măcar la vederea unui astfel 
de sentiment. Dar faptul că a venit să mă aducă, în 
condiţiile în care a făcut-o, dovedind o prietenie atât de 

promptă, de plină de zel, e o dovadă suficientă vă avem 
de-a face cu un om cu totul deosebit. 

— Dar caracterul lui, îi răspunse Elinor, nu poate fi 
judecat numai după această faptă bună la care l-ar fi 
îndemnat dragostea lui pentru Marianne, chiar dacă n-ar 
mai fi să ţinem seama că era şi un gest de omenie. 
Doamna 
Jennings şi Middletonii îl cunosc bine de multă vreme şi-l 
iubesc şi-l respectă cu toţii; şi chiar şi eu, pot spune, că-l 
cunosc foarte bine, deşi nu de prea multă vreme; şi-l 
stimez şi-l preţuiesc atât de mult, încât, dacă Marianne 
poate fi fericită cu el, mă voi grăbi, întocmai ca şi tine, să 
consider această legătură, ca fiind pentru noi cea mai 
mare binecuvântare din lume. Dar ce răspuns i-ai dat? 
l-ai încurajat speranţele? 

— Oh, iubita mea! Pe atunci nu-i puteam. vorbi de 
speranţe nici lui şi nici mie. S-ar fi putut ca în clipa aceea 
Marianne să fie pe moarte. Dar el nu mi-a cerut să-i dau 
speranţe sau să-l încurajez. Nu mi s-a adresat ca unui 
părinte, ci mi-a făcut o destăinuire involuntară a unui 
sentiment irezistibil ca unei prietene de la care aşteaptă o 
consolare. Dar, e foarte adevărat că după un timp - la 
început nu i-am putut da nicio speranţă, căci eram prea 
copleşită - i-am spus că, dacă Marianne va trăi, aşa cum 
nădăjduiam că se va-ntâmpla, voi fi cât se poate de 
fericită să-i ajut să se căsătorească; şi de când am ajuns, 
de când. mi-am -dat seama că din -fericire primejdia a 
trecut, i-am spus-o cu şi mai multă tărie, l-am încurajat pe 
cât am putut. Timpul, i-am spus, are să facă totul. Inima 
Mariannei n-are să tânjească la nesfârşit după un om de 
teapa lui Willoughby. Fără îndoială că meritele pe care le 
are Brandon o să-i câştige dragostea Mariannei. 

— Dac-ar fi însă să judecăm după starea de spirit a 
colonelului, nu s-ar putea spune c-ai reuşit să-l faci prea 
optimist. 

— Nu. El crede că iubirea Mariannei are rădăcini prea 
adânci, ca să-i treacă în scurt timp; şi chiar presupunând 
că inima ei ar fi liberă, e prea puţin încrezător în forţele 
lui, ca să mai poată crede că ar fi vreodată în stare s-o 
facă să simtă ceva pentru el, ţinând seama de deosebirea 
de vârstă şi de temperament dintre ei. Dar în această 
privinţă se înşeală. El e mai în vârstă decât ea doar atât 
încât acest lucru să însemne un avantaj: să-l facă să aibă 
o fire statornică şi principii stabile; şi sunt sigură că şi 
temperamentul lui este tocmai potrivit pentru a o face 
fericită pe sora ta. lInfăţişarea şi manierele lui îl 
avantajează şi ele. Dar să nu-ţi închipui că sunt orbită de 
părtinire: fără îndoială că nu e la fel de frumos ca 
Willoughby; 
pe de altă parte însă chipul lui are ceva mult mai plăcut. 
Nu ştiu dacă-ţi aduci aminte că în ochii lui Willoughby era 
întotdeauna ceva ce mi-a displăcut. 

Elinor nu-şi putu aminti de una ca asta; dar fără să 
aştepte vreo încuviinţare din partea fetei ei, doamna 
Dashwood continuă: 

— Şi comportarea lui, a colonelului vreau să zic, nu 
numai că-mi este mai pe plac decât mi-a fost vreodată a 
lui Willoughby, dar dovedeşte ceva care ştiu prea bine că 
are să stabilească o legătură mai solidă între Marianne şi 
el. Bunătatea lui, atenţia sinceră pe care o arată faţă de 
semenii lui şi simplitatea-i bărbătească, atât de firească, 
e mult mai potrivită cu adevăratul ei- temperament decât 
vioiciunea, adesea artificială şi adesea deplasată, a 
celuilalt. Sunt încredinţată că, dacă s-ar fi dovedit că 
Willoughby este într-adevăr un om cumsecade, cum nu s- 
a arătat a fi, cu toate acestea Marianne n-ar fi fost 
niciodată la fel de fericită cu el cum va fi cu domnul 
Brandon. 

Se opri. Fiica ei nu putu fi cu totul de acord cu ea, dar 
nu-şi exprimă cu glas tare părerea, aşa încât nu aduse 

— La Delaford nu va fi prea departe de mine, adăugă 
doamna Dashwood, chiar dac-am să rămân la Barton; 
dar după toate probabilitățile - căci după câte am auzit 
satul e mare - nu mă îndoiesc că trebuie să existe pe 
aproape vreo căsuţă sau vilişoară care să ne convină tot 
atât de mult ca actuala noastră locuinţă. 

Biata Elinor!... Avea din nou de înfruntat perspectiva de 
a ajunge la Delaford!... Dar ea avea o fire hotărâtă. 

— Şi pe urmă când te gândeşti şi cât e de bogati... 
Căci, ştii, când ajungi la vârsta mea, toată lumea ţine 
seama de asta,...şi deşi eu nu ştiu şi nici nu vreau să ştiu 
exact ce avere are. Sunt sigură că e destul de frumuşică. 

Tocmai atunci fură întrerupte de intrarea unei alte 
persoane; şi Elinor se retrase pentru a chibzui în linişte la 
toate, pentru a-i ura succes prietenului ei şi totuşi nu fără 
a simţi o strângere de inimă pentru Willoughby. 

CAPITOLUL XLVI 


Boala Mariannei, deşi prin natura ei nu putea să n-o 
slăbească, durase destul de puţin pentru a nu-i întârzia 
însănătoşirea; iar tinereţea, vigoarea ei firească şi 
ajutorul oferit de prezenţa mamei sale, o făcură să-şi 
revină atât de lin încât să-i permită ca, la patru zile de la 
sosirea doamnei Dashwood, să se poată muta în budoarul 
doamnei Palmer. Şi o dată instalată acolo, colonelul 
Brandon fu poftit s-o viziteze, chiar la insistenţele 
Mariannei, care ardea - de nerăbdare să-i exprime caldele 
ei mulţumiri pentru că îi adusese mama. 

După părerea lui Elinor, emoția pe care el o manifestă 
când intră în odaie şi văzu cât de mult se schimbase şi-i 
luă mâna palidă pe care Marianne i-o întinse numaidecât, 
izvora probabil şi din altceva decât din dragostea ce-o 
simţea pentru ea sau din faptul că îşi dădea seama că 
ceilalţi sunt conştienţi de sentimentele lui; curând Elinor 
descoperi în ochii lui trişti şi în felul în care se schimba la 
faţă în timp ce o privea pe sora ei, că el îşi aduce probabil 
aminte de multe scene nefericite - din trecut, amintiri 
sugerate desigur de acea asemănare dintre Marianne şi 
Eliza, despre care el îi pomenise şi care devenise acum, 
fără-ndoială şi mai izbitoare, din pricina ochilor duşi în 
fundul capului, a pielii de o culoare bolnăvicioasă, a 
felului în care stătea sprijinindu-se pe spate, din cauza 
slăbiciunii, cât şi din pricina căldurii cu care-şi arăta 
recunoştinţa faţă de el. 

Doamna Dashwood, care şi ea era la fel de atentă ca şi 
Elinor la cele ce se petreceau, având însă cu totul altceva 
în minte şi aşadar căutând să descopere cu totul altceva, 
nu văzu nimic în purtarea colonelului decât ceea ce îi 
sugerau cele mai simple şi mai evidente senzaţii, iar 
vorbele şi acţiunile Mariannei- ajunse ea să se convingă = 

lăsau să se întrevadă ceva mai -mult decât simpla 
gratitudine. 

După alte două-trei zile, deoarece Marianne îşi revenea 
vizibil pe zi ce trecea, doamna Dashwood, îndemnată atât 
de propriile ei dorinţe, cât şi de acelea ale fiicei ei, începu 
să vorbească de plecarea la Barton. De hotărârile ei 
depindeau măsurile ce trebuiau să le ia cei doi prieteni ai 
lor: doamna Jennings nu putea pleca de la Cleveland 
atâta timp cât doamna Dashwood şi fiicele ei mai erau 
încă acolo; şi foarte curând, după ce fu rugat de toată 
lumea, colonelul fu convins să-şi considere şederea acolo 
ca fiind la fel de certă, dacă nu şi la fel de indispensabilă. 
Pe de altă parte, la insistenţele lui şi ale doamnei 
Jennings, doamna Dashwood acceptă să se folosească de 
trăsura colonelului în drumul lor de întoarcere, pentru ca 
fiica ei bolnavă să călătorească mai confortabil; iar 
domnul Brandon, la invitaţia ce-i fu adresată de către 
doamna Dashwood şi chiar şi de doamna Jennings, a cărei 
fire binevoitoare şi activă o făcea să fie săritoare şi 
prietenoasă nu numai în ceea ce o privea, ci şi în numele 
altora, se oferi cu plăcere să treacă peste vreo câteva 
săptămâni pe la vilă să le facă o vizită, cu ocazia căreia 
avea să-şi ia înapoi trăsura. 

Sosi şi ziua despărțirii, când trebuiau să plece de la 
Cleveland. Marianne îşi luă rămas bun de la doamna 
Jennings cu manifestări deosebite şi îndelungi de 
profundă. recunoştinţă - o recunoştinţă respectuoasă şi 
însoţită de nenumărate urări de bine, care păreau să 
izvorască din străfundul inimii ei, dintr-o tainică pocăință 
pentru lipsa de atenţie ce-o dovedise faţă de ea în trecut; 
îi spuse la revedere colonelului Brandon cu o cordialitate 
prietenească. El o ajută, cu multă grijă, să se urce în 
trăsură, arătându-se parcă doritor ca ea să ocupe cel 
puţin jumătate din aceasta. Apoi intrară: doamna 
Dashwood şi Elinor, iar colonelul şi doamna Jennings 
rămaseră singuri să mai vorbească despre prietenele ce 

tocmai plecaseră,. Şi să simtă cât sunt de trişti, până 
când doamna Jennings fu chemată în trăsura ei, să se mai 
consoleze puţin de pierderea celor două tinere prietene 
ale ei, pălăvrăgind cu camerista şi numaidecât după 
aceea colonelul Brandon porni de unul singur spre 
Delaford. 

Doamna Dashwood şi fetele ei călătoriră două zile, iar 
Marianne le suportă fără să dea semne de oboseală prea 
mare. Tot ce putea realiza afecțiunea cea mai zeloasă şi 
grija cea mai plină de solicitudine pentru a o face să se 
simtă bine constitui preocuparea fiecăreia dintre cele 
două grijulii însoţitoare ale Mariannei şi amândouă fură 
răsplătite prin faptul că ea călători comod şi liniştit. 
Seninătatea surorii ei îi oferi o deosebită satisfacţie lui 
Elinor. După ce o văzuse pe Marianne suferind neîncetat 
săptămâni de-a rândul, cu sufletul chinuit de durere, 
neavând nici curajul să se destăinuie şi nici bărbăţia să 
ascundă totul, Elinor observă acum, cu o bucurie pe care 
nimeni altul nu o putea împărtăşi, o evidentă linişte 
sufletească, linişte care fiind, după cum nădăjduia ea, 
rezultatul unor meditații profunde, aveau cu siguranţă s-o 
aducă în cele din urmă la mulţumire şi voioşie. 

Pe când se apropiau de Barton însă, şi dădură peste 
peisaje în care fiecare câmpie şi fiecare copac îi aduceau 
aminte. de ceva deosebit .şi dureros, Marianne deveni 
tăcută şi gânditoare şi întorcându-şi faţa ca ele să n-o 
poată vedea, rămase cu privirea aţintită la cele ce i se 
perindau pe dinaintea ochilor. Dar Elinor nici nu se miră şi 
nici nu-i găsi vreo vină pentru această atitudine; şi când, 
ajutând-o să coboare din trăsură, Elinor observă că 
Marianne plânsese, acest lucru i se păru o emoție foarte 
firească ce nu putea în niciun caz să deştepte un 
sentiment mai puţin tandru decât compătimirea, iar 
faptul că încercase să-şi ascundă lacrimile era doar spre 
lauda ei. În întreaga sa comportare de după aceea, Elinor 
remarcă tendinţa unei minţi ce devenise conştientă că 

trebuie să se stăpânească; fiindcă, nici nu intrară bine în 
salonaşul lor, că Marianne se uită de jur împrejur cu un 
aer dârz, de parcă ar fi fost ferm hotărâtă să se 
obişnuiască de îndată cu toate obiectele ce i-ar fi putut 
aduce aminte de Willoughby. Nu vorbi decât puţin, dar 
toate cuvintele pe care le rosti erau menite să stârnească 
voioşie; şi deşi uneori îi scăpa câte un suspin, era 
întotdeauna compensat de zâmbet. După-masă vru să-şi 
încerce pianul. Se duse până la el, dar notele pe care i se 
opriră ochii mai întâi erau ale unei opere de care-i făcuse 
rost Willoughby şi care conţinea câteva dintre duetele lor 
favorite, având numele lui, scris cu propria-i mână, pe 
prima foaie. Asta era prea mult. Clătină din cap, puse 
notele deoparte şi după ce-şi plimbă câteva minute 
degetele pe clape, se plânse că simte o slăbiciune în 
degete şi închise capacul declarând, totuşi, cu tărie, că în 
viitor va exersa foarte mult. 

Ziua următoare nu aduse vreo modificare acestor 
simptome favorabile. Dimpotrivă, cu mintea şi trupul 
întărite deopotrivă de odihnă, se comportă şi vorbi cu mai 
multă vioiciune autentică spunând că abia aşteaptă 
întoarcerea lui Margaret şi discutând despre nepreţuita 
unitate a familiei ce va fi astfel restabilită, despre 
obiceiurile lor comune şi despre buna dispoziţie a 
societăţii lor, ca despre singura fericire pe care. merita să 
o doreşti. 

— Când vremea se va linişti şi după ce o să-mi revin în 
puteri, spuse ea, o să facem împreună plimbări lungi în 
fiecare zi. O să mergem până la ferma de la marginea 
dunei şi-o să vedem cum le mai merge copiilor; o să ne 
ducem până la noile plantaţii ale lui sir John de la Barton 
Cross şi de la Abbeyland, să vizităm deseori vechile ruine 
ale mânăstirii şi-o să încercăm să dăm de urma vechilor 
fundaţii până unde ni s-a spus că ajungeau pe vremuri. 
Sunt încredinţată că vom fi fericite. Sunt convinsă că ne 
vom petrece vara în deplină mulţumire. Nu vreau să mă 

scol niciodată mai târziu de ora şase şi de atunci şi până 
la cină am să-mi împart tot timpul între muzică şi lectură. 
Mi-am făcut eu un plan al meu şi sunt hotărâtă să încep 
un studiu serios. Cunosc prea bine biblioteca noastră ca 
să mai pot recurge la ea pentru altceva decât ca să mă 
amuz. Dar la Barton Park sunt o mulţime de lucrări ce 
merită să fie citite, şi mai sunt şi altele, mai moderne pe 
care ştiu că le-aş putea împrumuta de la colonelul 
Brandon. Citind chiar numai şase ore pe zi, voi câştiga în 
decurs de un an o educaţie care simt că-mi lipseşte în 
momentul de faţă. 

Elinor îşi preţui sora pentru un plan atât de nobil, deşi 
zâmbi în sinea ei când îşi dădu seama de fantezia-i 
nesăţioasă, aceeaşi care o împinsese până la extrema 
unei indolenţe trândave şi a unei nemulțumiri egoiste şi 
care acum făcea să pară excesiv un plan privitor la 
îndeletniciri atât de raţionale şi la o stăpânire de sine atât 
de lăudabilă. Zâmbetul i se transformă totuşi în suspin 
când îşi aduse aminte că nu-şi îndeplinise încă făgăduiala 
ce i-o făcuse lui Willoughby şi-i era teamă că ceea ce 
trebuia să-i comunice ar putea tulbura din nou starea de 
spirit a Mariannei, distrugând, cel puţin pentru un timp, 
această frumoasă perspectivă de: paşnică activitate. 
Dorind, aşadar, să mai amâne acel ceas nefast, se hotărî 
să aştepte până ce sora ei se va mai înzdrăveni. Dar n- 
avu încotro şi curând trebui să-şi încalce hotărârea. 

Marianne era acasă de vreo două-trei zile, înainte ca 
vremea să fi devenit destul de frumoasă ca să-i permită 
unei convalescente să se aventureze în aer liber. Dar în 
cele din urmă avură parte de o dimineaţă blândă, plăcută, 
o dimineaţă ce-ar fi putut ispiti dorinţele fiicei şi-ar fi 
putut îndreptăţi încrederea mamei; aşa că Marianne, 
sprijinindu-se de braţul lui Elinor, începu să se plimbe pe 
aleea din faţa casei atâta timp cât o putea face fără să 
obosească. 

Cele două surori porniră încetişor, aşa cum o cerea 
sănătatea şubredă a Mariannei, care nu se mai plimbase 
de când fusese bolnavă; şi nu se îndepărtaseră decât atât 
cât să poată vedea pe de-a-ntregul dealul din spatele 
casei lor, când, cu ochii aţintiţi asupra lui, Marianne se 
opri şi spuse calm: 

— Uite-acolo, chiar acolo, zise ea, arătând cu mâna, pe 
movila aceea, acolo am căzut, şi-acolo l-am văzut prima 
dată pe Willoughby. 

Vocea i se stinse când îi rosti numele, dar revenindu-şi 
numaidecât, adăugă: 

— Sunt mulţumită să constat că pot privi fără să mă 
întristez spre locul acela. Să mai discutăm oare subiectul, 
Elinor? spuse ea, ezitând. Sau poate ar fi o greşeală? 
Sper că acum pot vorbi despre asta aşa cum se cuvine. 

Elinor o îndemnă cu multă duioşie să-şi deschidă inima. 

— Cât priveşte părerile de rău, zise Marianne, nu prea 
mai simt aşa ceva în legătură cu el. N-am de gând să-ţi 
vorbesc despre sentimentele ce le-am avut pentru el, ci 
despre ceea ce simt eu acum. În momentul de faţă, dac- 
aş fi sigură într-o anumită privinţă, dacă mi s-ar permite 
să gândesc că n-a jucat întotdeauna teatru, că nu m-a 
înşelat întotdeauna, dar mai presus de toate dac-aş fi 
încredinţată că n-a fost niciodată chiar atât de ticălos 
cum m-a făcut uneori imaginaţia mea să mă tem că este, 
după ce-am aflat de povestea nefericită a acelei fete... 

Se opri. Elinor se bucură auzindu-i cuvintele şi-i spuse: 

— Dac-ai fi încredinţată de acest lucru, ai impresia că 
te-ai simţi mai liniştită. 

— Da. Liniştea mea sufletească este de două ori 
tulburată de această situaţie; căci nu numai că este 
îngrozitor să bănuieşti de asemenea intenţii pe cineva, 
care-a însemnat ce-a însemnat pentru mine, dar cum 
apar eu în propriii mei ochi? într-o situaţie ca a mea, ce 
altceva decât o. afecţiune ruşinos de nestăpânită m-a 

putut expune la... 

— Bine, dar atunci, o întrebă sora ei, cum îţi explici 
comportarea lui? 

— Atunci l-aş socoti - oh, şi cu câtă bucurie - l-aş socoti 
doar frivol, din cale-afară de frivol. 

Elinor nu mai spuse nimic. În sinea ei se dădea o luptă: 
ce era mai bine să facă: să-i spună povestea chiar atunci 
sau s-o amâne pe când Marianne se va fi înzdrăvenit; şi 
câteva minute merseră în tăcere. 

În cele din urmă, Marianne spuse, oftând: 

— Nu-i doresc prea mult bine din moment ce-aş vrea ca 
gândurile lui tainice să nu fie mai puţin plăcute decât ale 
mele. Va avea destul de suferit în cazul acesta. 

— Îţi compari oare comportarea cu a lui? 

— Nu. O compar cu ce-ar fi trebuit să fie; o compar cu a 
ta, Elinor. 

— Dar situaţiile noastre nu se aseamănă câtuşi de 
puţin. 

— Ba s-au asemănat mai mult decât purtarea noastră. 
Draga mea Elinor, nu apăra, din bunătate, ceea ce ştiu că 
judecata ta condamnă cu siguranţă. Boala mi-a dat 
prilejul să reflectez. Mi-a dat răgazul şi calmul necesar 
pentru o serioasă reculegere. Cu mult înainte de a-mi fi 
revenit. îndeajuns pentru a putea vorbi, eram perfect 
capabilă să reflectez. M-am gândit la trecut; şi propria 
mea comportare de la începutul cunoştinţei noastre cu el, 
nu m-a făcut să constat decât un şir de imprudente faţă 
de mine însămi şi de mici răutăţi faţă de alţii. Mi-am dat 
seama că propriile mele simţăminte mi-au adus suferinţe 
şi că lipsa mea de tărie sufletească faţă de el era cât pe- 
aci să mă bage în groapă. Ştiam prea bine că boala mea 
mi-o datoresc mie însămi, din pricina unei neglijenţe pe 
care am manifestat-o faţă de propria-mi sănătate şi care, 
încă de pe atunci, mi-am dat seama că este greşită. Dac- 
aş fi murit, ar fi însemnat sinucidere. N-am fost conştientă 

de pericolul în care m-am aflat, decât după ce-am scăpat 
de el; dar mă mir cum de mi-am mai revenit, încercând 
sentimentele pe care mi le-au provocat aceste reflecţii... 
mă mir cum de însăşi dorinţa mea de a trăi pentru a avea 
timp să-mi răscumpăr greşelile în faţa lui Dumnezeu şi a 
voastră, a tuturor, nu m-a ucis pe dată. Şi dac-aş fi murit 
câtă suferinţă ţi-aş fi provocat ţie, îngrijitoarea mea, 
prietena mea, sora mea! Tu, care-ai văzut tot egoismul 
meu fără astâmpăr din ultima vreme; tu care ştiai de tot 
zbuciumul inimii mele! Cum aş fi rămas oare în amintirea 
ta? 

Şi-apoi mama! Cum ai fi putut s-o consolezi! Nici nu 
găsesc cuvinte să-mi exprim oroarea pe care o am faţă 
de mine însămi.. Ori de câte ori îmi. îndreptam gândurile 
spre trecut, nu vedeam decât vreo datorie neglijată sau 
vreo slăbiciune căreia mă lăsasem pradă. Mi se părea că 
i-am rănit pe toţi. N-am răsplătit decât cu un dispreţ lipsit 
de orice urmă de recunoştinţă bunătatea, nesfârşita 
bunătate a doamnei Jennings. Am fost insolentă şi 
nedreaptă cu familiile Middleton, Palmer şi Steele, şi chiar 
cu oricare dintre cunoştinţele noastre obişnuite; inima îmi 
era împietrită, nu le mai recunoştea meritele şi mă iritau 
până şi atenţiile lor. Lui John, ba şi lui Fanny chiar, până şi 
lor, le-am dat mai puţin decât le datoram, chiar dacă nu 
meritau prea mult. Dar tu, tu mai presus de toată lumea, 
mai presus chiar şi decât mama, ai fost nedreptăţită de 
mine. Eu şi numai eu ştiam ce-i în inima ta şi cât suferi; şi 
în ce măsură m-a influenţat acest lucru?... Nu m-a dus la 
niciun fel de compătimire care să-ţi fie de folos ţie sau 
mie. iți aveam exemplul în faţă; dar la ce mi-a slujit? Am 
ţinut seama oare mai mult de tine şi de tihna ta? Ti-am 
imitat eu stăpânirea ta de sine sau ţi-am micşorat oare 
obligaţiile luând parte la acele îndeletniciri de generală 
complezenţă sau de deosebită gratitudine pe care a 
trebuit de atunci să le duci la bun sfârşit de una singură? 
Nu, nici măcar atunci când te ştiam. nefericită şi cu atât 

mai puţin când te credeam că te simţi în largul tău; n-am 
făcut niciun efort pe calea datoriei sau a prieteniei, 
permiţând durerii să sălăşluiască doar în sufletul meu, 
regretând numai acea inimă care mă nedreptăţise şi mă 
părăsise şi lăsându-te pe tine - faţă de care pretindeam 
că am o nesfârşită afecţiune - să fii nefericită din pricina 
mea. 

Dar aici încetă şuvoiul de reproşuri ce şi le făcea; 
iar Elinor, nerăbdătoare s-o aline, deşi prea cinstită 
pentru a o măguli, îi aduse pe dată laudele şi sprijinul atât 
de mult meritate de sinceritatea şi de pocăinţa Mariannei. 
Aceasta o strânse de braţ şi răspunse: 

— Eşti foarte bună. Viitorul o va dovedi. M-am gândit 
eu la un plan al-meu, şi dac-am să mă pot ţine de elam 
să reuşesc să-mi stăpânesc sentimentele şi să-mi schimb 
în bine caracterul. N-am să le mai las să-i supere pe alţii 
şi nici să mă mai chinuie pe mine. De aici înainte n-am să 
trăiesc decât pentru familia mea. Tu, mama şi Margaret 
veţi fi de azi înainte întregul meu univers; o să-mi împart 
dragostea numai între voi. N-am să mai doresc niciodată 
câtuşi de puţin să mă îndepărtez de voi sau de căminul 
meu: şi dac-am să mai apar vreodată în societate, apoi 
atunci am s-o fac numai ca să vă arăt că sunt mai 
smerită, că inima mea e mai bună şi că pot face faţă cum 
se cuvine îndatoririlor mondene, obligaţiilor minore pe 
care ni le impune viaţa, cu amabilitate şi răbdare. lar în 
ceea ce-l priveşte pe Willoughby, cred că n-ar avea niciun 
rost să pretind că-l voi uita curând sau că-l voi uita 
vreodată. Amintirea ce i-o port n-o să poată fi înlăturată 
de vreo schimbare a situaţiei şi nici a părerilor mele. Dar 
va fi ţinută în frâu, dominată de credinţă, de rațiune, de o 
activitate asiduă. Se opri şi adăugă cu un glas mai scăzut: 

— Dac-aş putea măcar şti ce-i în inima lui, mi-ar fi mult 
mai uşor să suport totul. 

Elinor, care de câtva timp tot chibzuia dacă ar fi potrivit 

sau nu. să îndrăznească să-i relateze spusele lui 
Willoughby chiar atunci, îi auzi vorbele, fără însă ca acest 
lucru să o ajute să ia în sfârşit o hotărâre; şi dându-şi 
seama că dacă reflecţia nu e de niciun folos, curajul 
trebuie să facă totul, se pomeni deodată că începe să-i 
spună adevărul. 

Reuşi să-i relateze faptele cu destulă dibăcie, după 

părerea ei; o pregăti cu multă precauţie pe 
nerăbdătoarea ei ascultătoare; îi povesti simplu şi cinstit 
punctele principale pe care îşi întemeiase Willoughby 
scuzele; recunoscu toată căinţa lui drept sinceră şi nu 
atenuă decât declaraţiile sale că ar mai iubi-o şi acum pe 
Marianne. 
Marianne nu scoase o singură vorbă.: Tremura, iar privirile 
îi erau aţintite în pământ. Buzele îi păliră încă şi mai tare 
decât când era bolnavă. Inima ei era chinuită de mii de 
întrebări, dar nu îndrăzni să rostească niciuna. Sorbea 
toate cuvintele lui Elinor cu nesaţ, cu răsuflarea 
întretăiată de emoție; fără să-şi dea seama, mâna ei o 
strânse pe aceea a surorii sale, iar lacrimile îi şiroiră pe 
obraji. 

Fiindu-i teamă că sora ei prea se obosise, Elinor o 
conduse spre casă; şi până ce ajunseră la uşa vilei lor, 
dându-şi prea bine seama cât de curioasă trebuie să fie 
Marianne, deşi aceasta nu-i puse nici măcar o singură 
întrebare, Elinor nu-i vorbi decât de Willoughby şi despre 
conversaţia ce-o avusese cu el; şi-i relată cu o atentă 
minuţiozitate fiecare detaliu referitor la înfăţişarea lui şi la 
cuvintele ce i le adresase, bineînţeles în măsura în care-şi 
putea permite să-i dea amănunte, fără a stârni vreo 
primejdie. De îndată ce intrară în casă, Marianne o părăsi 
şi se retrase sus, în camera ei, după ce o sărută cu 
recunoştinţă şi după ce rosti doar câteva cuvinte, pe care 
abia le putu articula printre lacrimi: 

— Spune-i şi mamei. 

Elinor nici nu vru măcar să încerce să tulbure 
singurătatea pe care sora ei o căuta acum pe bună 
dreptate; şi cu gândurile preocupate de a-i prevedea 
rezultatul şi hotărâtă să reia subiectul, dacă cumva s-ar fi 
întâmplat ca Marianne să nu-l redeschidă, se îndreptă 
spre salonaş spre a duce la îndeplinire rugămintea pe 
care Marianne i-o adresase la despărţire. 


CAPITOLUL XLVII 


Doamna Dashwood nu asculta fără emoție apărarea ce 
i se aduse fostului ei favorit. Se bucură să ştie că poate fi 
absolvit de o parte din acuzaţiile ce i se aduseseră; îi păru 
rău pentru el; ar fi vrut să-l ştie fericit. Dar nu mai putu 
avea pentru el sentimentele din trecut. Nimic nu i-l mai 
putea aduce înapoi Mariannei, cu o reputaţie nepătată şi 
o credinţă neclintită. Nimic nu putea şterge suferinţele ce 
i le pricinuise Mariannei şi nici atitudinea lui vinovată faţă 
de Eliza. Nimic nu putea aşadar să o facă pe doamna 
Dashwood să aibă aceeaşi stimă ce i-o purtase şi nici să-i 
atingă în vreun fel oarecare interesele colonelului 
Brandon. 

Dacă, la fel ca şi Elinor, doamna Dashwood ar fi auzit 
întreaga poveste chiar de la Willoughby, dac-ar fi fost 
martora tulburării lui profunde şi-ar fi fost influenţată de 
înfăţişarea şi comportarea lui - este foarte probabil că l-ar 
fi compătimit mai mult. Dar Elinor n-avea nici puterea, 
nici dorinţa să stârnească asemenea sentimente în inima 
interlocutoarelor ei, printr-o amănunţită relatare, aceleaşi 
sentimente pe care le încercase ea când îl ascultase. 
Meditaţia o făcuse să judece calm şi îi temperase propriile 
ei păreri despre meritele lui Willoughby; aşa că nu dorea 
altceva decât să prezinte pur şi simplu realitatea şi să dea 
în vileag adevăratele lui trăsături de caracter, fără ca 
vreo subliniere duioasă să permită fanteziei să facă tot 

felul de presupuneri. 

În aceeaşi seară, pe când erau împreună toate trei, 
Marianne începu să vorbească din nou despre el din 
proprie iniţiativă. Dar faptul că un timp rămăsese 
cufundată într-o meditaţie agitată, neliniştită, că i se 
îmbujoraseră obrajii, pe când vorbea şi că vocea îi era 
nesigură, toate acestea dovedeau limpede că n-o făcea 
fără efort. 

— Aş vrea să vă asigur pe amândouă, spuse ea, că văd 
lucrurile aşa cum aţi dori voi să le văd. 

Doamna Dashwood ar fi întrerupt-o imediat, încercând 
să o calmeze cu manifestări de duioşie, dacă Elinor, care 
voia cu adevărat să afle părerea sinceră a surorii ei, nu ar 
fi îndemnat-o cu un semn nerăbdător să tacă. Marianne 
continuă încet: 

— Cele ce mi-au fost. împărtăşite de Elinor azi 
dimineaţă au fost o mare mângâiere pentru mine; am 
auzit-o spunându-mi exact ceea ce aş fi vrut să aflu. 

Vocea i se stinse câteva momente, dar revenindu-şi 
adăugă, mai calmă decât până atunci: 

— Acum sunt pe deplin mulţumită şi nu mai doresc 
nimic altceva. N-aş fi putut fi niciodată fericită alături de 
el dacă aş fi aflat toate acestea, aşa cum era normal să 
se întâmple, mai curând sau mai târziu. N-aş mai fi avut 
nici încredere, nici stimă pentru el. 

— Ştiu, ştiu că aşa este, strigă mama ei. Să fi fost 
fericită alături de un bărbat atât de desfrânat! Alături de 
cineva care-a tulburat liniştea celui mai drag dintre 
prietenii noştri, celui mai bun dintre oameni! Nu - nu i-ar 
fi stat în fire Mariannei să fie fericită cu un asemenea 
bărbat! Conştiinţa ei, conştiinţa ei atât de sensibilă ar fi 
simţit tot ce-ar fi trebuit să simtă cea a soţului ei. 

Marianne oftă şi repetă: 

— Nu mai vreau nimic altceva. 

— Priveşti chestiunea, zise Elinor, exact cum trebuie să 

fie ea considerată de o minte înţeleaptă şi sănătoasă; 
şi îndrăznesc să spun că îţi dai seama, la fel de bine ca şi 
mine, că nu numai în această împrejurare, dar şi în multe 
altele, ai motive suficiente să fii convinsă că mariajul tău 
ti-ar fi adus negreşit multe buclucuri şi dezamăgiri ce nu 
pot fi puse la îndoială, în care ai fi fost prea puţin 
sprijinită de o afecţiune care, din partea lui, s-ar fi dovedit 
mult mai puţin solidă. Dacă te-ai fi căsătorit cu el, ai fi 
fost întotdeauna săracă. El singur recunoaşte că e un 
risipitor şi întreaga-i comportare demonstrează că jertfă 
de sine este un cuvânt pe care nici nu-l înţelege. 
Pretenţiile lui pe de o parte şi pe de alta lipsa ta de 
experienţă, într-o căsnicie întemeiată pe un venit mic, 
foarte mic, n-ar fi făcut decât să ducă la supărări, care n- 
ar fi fost mai puţin dureroase pentru tine, cu atât mai 
mult cu cât ţi-ar fi fost cu totul necunoscute şi 
neaşteptate. Ştiu că sentimentul tău de onoare şi cinste 
te-ar fi făcut, când ţi-ai fi dat seama de cum stau 
lucrurile, să încerci să fii cât se poate mai econoamă; şi, 
poate că dacă cumpătarea s-ar fi mărginit numai la 
bunăstarea ta, ţi s-ar fi permis să o practici - dar mai 
departe... şi-n ce măsură ar fi reuşit doar propria ta 
administrare, împinsă la maximum, să împiedice ruina ce- 
ar fi început încă înainte de căsătoria ta? Dincolo de 
aceasta, oricât de raţională ar fi fost strădania ta de a-i 
restrânge costisitoarele plăceri, n-ar trebui oare să ne 
temem că, în loc să convingi un om atât de egoist să 
consimtă la aşa ceva, ai fi reuşit doar să ai mai puţină 
influenţă asupra inimii lui şi să-l faci să regrete legătura 
care l-a implicat în asemenea dificultăţi? 

Buzele Mariannei tremurară şi repetă cuvântul „egoist” 
pe un ton ce spunea: „Crezi într-adevăr că aşa este?.” 

— Întreaga lui comportare, replică Elinor, de la 
începutul şi până la sfârşitul idilei voastre, nu:s-a bazat 
decât pe egoism. Din egoism s-a jucat la început cu 
sentimentele tale şi tot din egoism, atunci când şi el a 

început să te îndrăgească, a amânat mărturisirea acestui 
lucru şi a plecat, în cele din urmă, de la Barton. Propria lui 
plăcere sau comoditate i-au fost principiul călăuzitor în 
toate amănuntele. 

— E foarte adevărat. Nu s-a gândit niciodată la fericirea 
mea. 

— În momentul de faţă, continuă Elinor, regretă ce-a 
făcut. Şi de ce-o regretă? Pentru că a constatat că cele 
ce-a făcut nu i-au priit. Nu l-au făcut fericit. In prezent nu 
mai are încurcături financiare - nu mai suferă din pricina 
unui rău de felul acesta, aşa că nu se gândeşte decât la 
faptul că s-a însurat cu o femeie a cărei fire este mai 
puţin plăcută decât a ta. Dar poţi oare din toate acestea 
să tragi concluzia că, dacă s-ar fi însurat cu tine, ar fi fost 
fericit? Ar fi avut neplăceri de altă natură, în cazul din 
urmă ar fi suferit din pricina nevoilor materiale, care, 
acum că nu le mai cunoaşte, le consideră a fi cu totul 
lipsite de importanţă. Ar fi avut o soţie de care nu s-ar fi 
putut plânge, dar ar fi fost întotdeauna strâmtorat, mereu 
sărac; şi probabil că foarte curând ar fi învăţat să 
preţuiască nenumăratele avantaje ale unei, moşii fără 
datorii şi ale unui venit frumuşel ca fiind mult mai 
importante decât chiar fericirea casnică şi decât însăşi 
firea unei neveste. 

— Nu mă îndoiesc că aşa este, spuse Marianne, şi că n- 
am nimic de regretat... nimic altceva decât propria-mi 
nebunie. 

— Spune mai degrabă că nu regreţi decât imprudenţa 
mamei tale, copila mea, spuse doamna Dashwood; ea 
este răspunzătoare de întreaga situaţie. 

Marianne nu vru să o lase să continue; şi Elinor, 
mulţumită că fiecare dintre ele îşi dă seama de propria 
greşeală, vru să evite amintirea trecutului ce-ar fi putut 
înrăutăţi starea de spirit a surorii ei; aşa că revenind la 
primul subiect, Elinor continuă numaidecât: 

— Eu cred că întreaga poveste ne poate face să tragem 
o singură concluzie corectă şi anume că toate greutăţile 
lui Willoughby au provenit din primul lui păcat împotriva 
virtuţii, din comportarea lui faţă de Eliza Williams. 
Această ticăloşie pe care a săvârşit-o a fost punctul de 
plecare al tuturor celor ce i-au urmat - mai puţin grave - 
şi al întregii lui nemulțumiri de acum. 

Marianne încuviinţă din inimă observaţiile lui Elinor, iar 
acestea din urmă fură un prilej pentru mama lor de a 
enumera suferinţele şi meritele colonelului Brandon, cu 
căldura dictată atât de prietenie cât şi de interes. Dar 
Marianne nu părea că aude mare lucru din ce spune 
mama ei. 

După cum se şi aşteptase, -Elinor observă în 
următoarele două-trei zile că Marianne nu se mai 
întremează aşa cum începuse; dar cum hotărârea ei 
părea a fi neabătută şi cum ea încerca încă să pară 
veselă şi degajată, Elinor rămase încredinţată că timpul 
îşi va spune cuvântul asupra sănătăţii ei. 

Se întoarse şi Margaret şi astfel întreaga familie ajunse 
să fie din nou împreună, şi-şi reîncepură viaţa tihnită în 
vilişoara lor, şi chiar dacă încă nu-şi îndeplineau 
îndeletnicirile obişnuite cu tot atâta energie ca atunci 
când se stabiliseră la Barton, plănuiră cel puţin să le 
continue cu mult zel în viitor. 

Elinor devenise nerăbdătoare să mai afle unele lucruri 
despre Edward. Nu mai auzise nimic despre el de când 
plecase ea de la Londra, nu ştia nimic nou despre 
intenţiile lui şi nici nimic sigur despre actuala lui 
reşedinţă. Din pricina bolii Marianne, între Elinor şi fratele 
ei avusese loc un schimb de scrisori; şi în prima scrisoare 
ce o primise de la John, dăduse peste următoarea 
propoziţie: 

„Nu ştim nimic despre nefericitul nostru Edward, şi nu pot 
nici măcar să mă interesez în legătură cu acest subiect, 

interzis cu străşnicie, dar trag concluzia că mai este: 
încă la Oxford” ; numai atât află ea despre Edward din 
corespondenţa lui John, căci numele lui Edward nu mai fu 
nici măcar pomenit în următoarele scrisori. Dar nu-i era 
sortit să rămână multă vreme neştiutoare despre 
măsurile ce le luase el. 

Într-o dimineaţă, servitorul lor fusese trimis la Exeter cu 
nişte treburi; şi pe când le servea masa şi după ce 
răspunsese la întrebările stăpânei lui cu privire la felul în 
care îşi îndeplinise misiunea, le făcu şi următoarea 
comunicare din proprie iniţiativă: 

— Cred că ştiţi, doamnă, că domnul Ferrars s-a 
căsătorit. 

Marianne tresări îngrozitor, îşi aţinti ochii asupra lui 
Elinor, o văzu pălind şi se lăsă pe spate, pradă unei crize 
de nervi. Doamna Dashwood, ale cărei priviri se 
îndreptaseră instinctiv în aceeaşi direcţie, pe când îi 
răspundea  servitorului, fu şocată -să constate, după 
înfăţişarea lui Elinor, cât de mult suferă de fapt; şi, o clipă 
mai târziu, speriată în aceeaşi măsură şi din cauza 
Mariannei, nu mai ştiu căreia dintre cele două fete ale ei 
să-i dea atenţie mai întâi. 

Servitorul, care nu observă decât că domnişoara 
Marianne nu se simte bine, fu îndeajuns de înţelept să o 
cheme ‘pe una dintre fetele de serviciu, care, cu ajutorul 
doamnei Dashwood, o duse aproape pe sus până în 
cealaltă odaie. Între timp Marianne îşi mai reveni puţin; 
iar mama ei, lăsând-o în grija lui Margaret şi a slujnicei, se 
reîntoarse la Elinor care, deşi încă mult tulburată, îşi 
recăpătase până-ntr-atât stăpânirea de sine şi glasul, 
încât tocmai se pregătea să-l întrebe pe Thomas de unde 
aflase vestea. Doamna Dashwood îşi luă imediat asupra 
ei toată bătaia de cap în această privinţă, aşa că Elinor 
beneficie de informaţii fără să-şi mai dea osteneala să le 
ceară. 

— Cine ţi-a spus că domnul Ferrars s-a căsătorit; 
Thomas? 

— L-am văzut chiar eu pe domnul Ferrars azi dimineaţă 
la Exeter, doamnă, şi am văzut-o şi pe doamna 
dumnealui, domnişoara Steele cum îi zicea înainte. Erau 
amândoi într-o trăsură ce s-a oprit în faţa hanului New 
London, când eu m-am dus acolo cu un bilet de-al lui 
Sally, de la Barton Park, pentru fratele ei, care este unul 
dintre surugii. S-a întâmplat că mi-am ridicat ochii când 
am trecut pe lângă trăsură, aşa că am văzut imediat că în 
ea e domnişoara Steele a mică; aşa că mi-am scos pălăria 
şi ea m-a cunoscut şi m-a chemat şi a întrebat de 
dumneavoastră, doamnă, şi de domnişoarele, mai ales de 
domnişoara Marianne şi mi-a poruncit să vă spun din 
partea ei salutări şi din partea lu domn Ferrars, cele mai 
frumoase salutări şi urări şi cât de rău le pare că nu are 
timp să vină să vă vadă, da ei era foarte grăbiţi să 
meargă mai departe, că trebuia să mai meargă niţeluş o 
bucată de vreme, da orişicât că are să treacă neapărat să 
vă vadă când s-or întoarce. 

— Dar ţi-a spus că s-a măritat, Thomas? 

— Da, doamnă. A zâmbit şi mi-a spus cum şi-a 
schimbat numele de când este “prin părţile astea. 
Dumneaei a fost întotdeauna o domnişoară binevoitoare, 
care vorbeşte pe şleau şi care se poartă frumos. Aşa că 
mi-am luat şi eu coraj să-i urez fericire. 

— Şi era şi domnul Ferrars cu ea În trăsură? 

— Da, doamnă, l-am văzut chiar când se lăsa pe spate 
pe pernă, dar nu s-a uitat în sus: dumnealui nu prea e un 
domn care să vorbească mult. 

Inima lui Elinor îşi dădea foarte bine seama că lui 
Lucy nu-i prea convenea să se afişeze şi probabil că 
doamna Dashwood îşi explică lucrurile cam în acelaşi fel. 

— Şi nu mai era nimeni în trăsură? 

— Nu, doamnă, nu era decât ei doi. 

— Nu ştii de unde veneau? 

— Drept de la Londra, cum mi-a spus domnişoara 
Lucy - vreau să zic doamna Ferrars. 

— Şi se duceau mai departe, spre apus? 

— Da, doamnă, dar nu ca să zăbovească mult. O să se- 
ntoarcă repede şi-o să treacă negreşit pe aici. 

La auzul acestor cuvinte, doamna Dashwood se uită la 
fiica ei; dar Elinor era prea înţeleaptă ca să le aştepte 
vizita. O recunoştea întrutotul pe Lucy în mesajul pe care- 
| primise, dar era încredinţată că Edward nu va trece 
niciodată pe la ele. Remarcă, pe un ton scăzut, că 
probabil se duceau la domnul Pratt, lângă Plymouth. 

Se părea că Thomas nu mai ştia nimic în plus. Dar 
Elinor avea aerul că ar fi vrut să mai afle şi alte lucruri. 

— Şi ai aşteptat să-i vezi plecând, înainte de a te 
întoarce? 

— Nu, doamnă - caii ieşea chiar atunci, dar eu n-am 
putut să mai zăbovesc; mi-a fost frică să nu întârziu. 

— Şi doamna Ferrars arăta bine? 

— Da, doamnă, şi mi-a zis că se simte foarte bine; 
şi eu am zis întotdeauna că e o domşoară foarte 
frumoasă... şi părea că-i grozav de mulţumită. 

Doamnei Dashwood nu-i mai veni în minte nicio altă 
întrebare; aşa că îl pofti pe Thomas să strângă faţa de 
masă şi să se retragă, nemaiavând nevoie de nimic. 
Marianne îi trimisese vorbă că n-o să mai mănânce, cât 
despre doamna Dashwood şi Elinor, îşi pierduseră şi ele 
pofta de mâncare; iar Margaret se putea considera a fi 
foarte privilegiată pentru că, după toate necazurile prin 
care trecuseră surorile ei în ultima vreme, după ce ele 
fuseseră în atâtea rânduri în situaţia de a nu le mai arde 
de mâncare ea, Margaret, nu fusese niciodată nevoită să 
rămână nemâncată. 

După ce se aduse desertul şi vinul, doamna Dashwood 
şi Elinor rămaseră singure şi multă vreme. stătură 

împreună, cufundate în gânduri, fără-ca vreuna să scoată 
o vorbă. Doamna Dashwood nu îndrăznea să facă nicio 
remarcă, fiindu-i teamă să încerce a o mângâia. Işi dădea 
acum seama că greşise atunci când se bizuise pe 
seninătatea pe care Elinor voise să o simuleze; şi pe bună 
dreptate trase concluzia că fata ei mai mare îi prezentase 
anume lucrurile într-o lumină atenuată, spre a nu-i mai 
spori nefericirea ce i-o pricinuise suferinţa Mariannei. 
Constată că fusese indusă în eroare de atenţia grijulie, 
înţeleaptă a fiicei ei, care o lăsase să-şi închipuie că 
ataşamentul, pe care ea îl observase în trecut, foarte 
limpede, era de fapt mult mai puţin decât se obişnuise să 
creadă sau decât se dovedea acum a fi. Doamnei 
Dashwood îi era tare teamă că din pricina acestei impresii 
greşite fusese nedreaptă, lipsită de atenţie, ba, mai mult 
încă, fusese rea cu Elinor a ei; că mâhnirea Mariannei, 
pentru că fusese mai făţiş recunoscută, mai sub ochii ei, o 
facuse să-şi manifeste prea mult duioşia faţă de 
Marianne, şi să uite că poate şi Elinor, cealaltă fiică a ei, 
suferă aproape tot atât de mult, evident fără să 
exagereze lucrurile şi fără să se dea bătută. 


CAPITOLUL XLVIII 


Elinor îşi dădu acum seama de deosebirea dintre 
aşteptarea unui eveniment neplăcut, despre care ştii prea 
bine că are să aibă loc, şi situaţia faptului împlinit. 
Constată aşadar că, fără să vrea, păstrase întotdeauna în 
inima ei speranţa că, atâta timp cât 
Edward e încă neînsurat, s-ar mai putea întâmpla ceva 
care să împiedice căsătoria lui cu -Lucy; că propria lui 
hotărâre, intervenţia unor prieteni sau vreun mariaj mai 
avantajos pentru domnişoara Steele ar putea surveni, în 
aşa fel încât toată lumea să fie fericită. Dar acum el era 
însurat; şi ea se.condamnă în inima.ei pentru că se mai 

lăsase încă amăgită de asemenea iluzii care făceau ca 
acum vestea pe care o primise să-i aducă şi mai multă 
suferinţă. 

La început rămase puţin mirată să afle că se însurase 
atât de repede, înainte (după câte îşi închipuia) să fi fost 
hirotonisit şi înainte, aşadar, de a fi intrat în stăpânirea 
parohiei, dar îşi dădu curând seama cât de probabil era 
ca Lucy, în grija ei egoistă, în graba ei de a pune mâna pe 
el, să nu mai ţină seama de nimic altceva decât de riscul 
ce i-l putea aduce o amânare. Se căsătoriseră - se 
căsătoriseră la Londra - şi în momentul acela se grăbeau 
să ajungă la unchii ei. Ce trebuie să fi simţit Edward 
aflându-se la doar patru mile de Barton... văzându-l pe 
servitorul mamei ei... şi auzind mesajul transmis de Lucy! 

Presupunea că foarte curând se vor stabili la Delaford: 
- Delaford - locul unde se unelteau atâtea lucruri ce-o 
puteau interesa; locul pe care dorea să-l cunoască şi pe 
care voia, totuşi, să-l evite. Intr-o clipă îi şi văzu în căsuţa 
parohială: o văzu pe Lucy organizând totul, energică, şi 
izbutind să le ducă pe toate la bun sfârşit, îmbinând 
dorinţa unei aparenţe elegante cu o cumpătare dusă la 
extrem şi fiindu-i ruşine să nu fie cumva bănuită măcar 
de jumătate din şiretlicurile ce avea să le folosească 
pentru a face economii, urmărindu-şi propriile interese în 
toate privinţele; încercând să obţină favorurile colonelului 
Brandon, ale doamnei Jennings şi a tuturor prietenilor ei 
avuţi. Pe Edward-nu şi-l putu închipui-într-un fel anume, şi 
nici nu vroia să şi-l închipuie. Fericit sau nefericit, nu 
putea fi nicicum mulţumită, gândindu-se la el: încerca să- 
şi alunge din minte orice imagine a lui. 

Lui Elinor îi plăcea să creadă că vreuna dintre 
cunoştinţele lor din Londra le va scrie pentru a le anunţa 
evenimentul şi pentru a le mai da şi alte amănunte; dar 
zilele treceau fără ca ele să primească veşti sau vreo 
scrisoare. Deşi nu era convinsă că vreunul dintre prietenii 

ei este cu adevărat de condamnat, ea îi găsea vinovaţi pe 
toţi. Erau cu toţii nepăsători sau indolenţi. 

— Când te gândeşti să-i scrii colonelului Brandon, 
mămică? întrebarea izbucni ca urmare a nerăbdării lui 
Elinor, care dorea să afle mai multe amănunte. 

— l-am scris săptămâna trecută, iubita mea, şi mă 
aştept mai degrabă să-l văd sosind decât să primesc vreo 
scrisoare de la el. L-am rugat insistent să vină la noi şi nu 
m-aş mira de loc să-l văd intrând în casă azi, mâine sau în 
oricare din zile. 

Asta însemna ceva... era un lucru pe care-l putea 
aştepta cu nerăbdare. Era imposibil ca domnul Brandon 
să nu-i poată da vreo informaţie. 

Nici nu-i trecuseră bine prin minte toate aceste 
gânduri, când silueta unui bărbat călare o făcu să-şi 
îndrepte privirile spre fereastră. Călărețul se opri la 
poarta casei lor. Era un gentilom... trebuia să fie chiar 
colonelul 
Brandon. Acum avea să afle şi alte amănunte şi începu să 
tremure în aşteptarea lor. Dar nu era colonelul Brandon; 
noul venit n-avea nici aerul şi nici înălţimea colonelului. 
Dacă ar fi fost cu putinţă ar fi spus mai degrabă că este 
Edward. Privi din nou. Bărbatul tocmai descălecase: nu 
mai putea fi vorba de vreo eroare - era Edward în 
persoană. Elinor se retrase de la fereastră şi 'se aşeză. 
„Vine de la domnul Pratt anume să ne vadă. Promit să fiu 
calmă... promit să mă stăpânesc.” 

Într-o clipă văzu că şi mama şi surorile ei îşi dăduseră 
seama de greşeală. O văzu pe mama ei şi pe Marianne 
schimbându-se la faţă... le văzu uitându-se la ea şi 
şoptindu-şi ceva. între ele. Ar fi dat orice să poată vorbi, 
spre a le face să înţeleagă că nu doreşte ca ele să 
manifeste răceală, sau lipsă de consideraţie în atitudinea 
lor faţă de el; dar nu putu rosti un singur cuvânt şi fu silită 
să lase totul pe seama propriului lor tact. 

Nimeni nu scoase vreo vorbă. Aşteptau toate patru în 
tăcere ca vizitatorul să-şi facă apariţia. Îi auziră paşii pe 
pietrişul aleii: o clipă mai târziu era pe coridor şi apoi, în 
cea următoare, se afla în faţa lor. 

Nici măcar lui Elinor înfăţişarea lui nu i se păru aceea a 
unui om foarte fericit. Era palid şi tulburat; îţi făcea 
impresia că-i este teamă de primirea care i se va face şi 
că e conştient că nu merită una cordială. Dar doamna 
Dashwood, fiind încredinţată că nu face altceva decât să 
se conformeze dorințelor acelei fiice ale ei, de care 
intenţiona acum, din toată inima, să se lase călăuzită în 
orice privinţă, îl întâmpină cu un aer de falsă încântare, îi 
întinse mâna şi-i ură fericire. 

Edward roşi şi bâigui un răspuns.pe care nu-l putură 
înţelege. Buzele lui Elinor se mişcaseră şi ele o dată cu 
cele ale mamei ei; şi, după ce trecu acest moment în care 
ar fi trebuit să se dovedească mai activă, îi păru rău că 
nu-i strânsese şi ea mâna. Dar era prea târziu; cu o 
înfăţişare care ar fi dorit să fie sinceră, se aşeză la loc şi 
începu să vorbească despre vreme. 

Marianne se retrăsese mai într-un colţ al odăii, să fie 
văzută cât mai puţin, să-şi poată ascunde mâhnirea; 
iar Margaret, înțelegând numai într-o oarecare măsură 
cum stau lucrurile, consideră că se cuvine să arboreze un 
aer demn, aşa încât se aşeză cât mai departe de el şi 
tăcu tot timpul. 

După ce Elinor încetă să-şi arate încântarea faţă de 
vremea frumoasă de afară, se lăsă o tăcere grea. Fu 
întreruptă de doamna Dashwood, care se simţi obligată 
să-şi arate speranţele că doamna Ferrars se simte bine. 
Edward răspunse grăbit că da, aşa este. 

Urmă apoi o altă pauză. 

Hotărâtă să se stăpânească, deşi îi era teamă că n-are 
să poată vorbi cu glasul ei firesc, Elinor întrebă: 

— Doamna Ferrars este la Longstaple? 


391 


Elinor şi Marianne 

— La Longstaple! replică Edward cu un aer uimit. Nu: 
Mama e la Londra. 

— Mă interesam de doamna Edward Ferrars, spuse 
Elinor, luând lucrul de mână de pe masă. 

Nu îndrăzni să-şi ridice privirile; dar atât doamna 
Dashwood cât şi Marianne îşi aţintiră ochii asupra lui. 
Edward se înroşi, păru încurcat de parcă s-ar fi îndoit de 
ceva şi după o oarecare ezitare, spuse: 

— Vă referiţi poate la fratele meu... vreţi poate să 
spuneţi doamna... doamna Robert Ferrars... 

— Doamna Robert Ferrars! repetară Marianne şi 
doamna Dashwood cu un glas ce trăda o profundă uimire; 
şi deşi Elinor nu putu să rostească niciun cuvânt, până şi 
ochii ei îl fixau cu aceeaşi mirare nerăbdătoare. Edward 
se ridică de pe scaun şi se duse până la fereastră, dând 
impresia că nu ştie ce-ar trebui să facă; luă de pe 
pervazul ferestrei un foarfece şi stricându-l pentru că îi 
tăie teaca în bucățele în timp ce vorbea, spuse, în grabă 
mare: 

— Poate că nu ştiţi; se prea poate să nu fi aflat că 
fratele meu s-a căsătorit de curând cu... cu cea mai 
tânără dintre... cu domnişoara Lucy Steel. 

Vorbele lui fură repetate cu o uimire de nedescris de 
mama şi de surorile ei, dar nu de Elinor care şedea, cu 
capul aplecat asupra lucrului de mână, atât de agitată 
încât abia dacă mai ştia unde se află. 

— Da, spuse el, s-au căsătorit săptămâna trecută şi 
acum sunt la Dawlish. 

Elinor nu mai putu rămâne locului. leşi aproape 
alergând din salonaş; şi de îndată ce uşa se închise în 
urma ei, izbucni: în lacrimi de bucurie, care, i se păru că 
nu se vor mai opri niciodată. Edward, care până atunci se 
uitase ori încotro numai la Elinor nu, o văzu că pleacă în 
grabă şi îşi dădu probabil seama de emoția de care era 
stăpânită sau poate că o şi auzi chiar: căci imediat după 

aceea căzu într-o reverie ce nu putu fi, întreruptă de nicio 
observaţie, de nicio întrebare şi nici măcar de vorbele 
pline de afecţiune ale doamnei Dashwood; şi în cele din 
urmă, fără să mai spună nimic, părăsi încăperea şi porni 
pe jos spre sat, lăsându-i pe ceilalţi în culmea uimirii şi în 
mare încurcătură, neştiind ce să creadă despre această 
schimbare atât de neaşteptată şi de minunată a situaţiei 
- căci n-aveau niciun alt 'mijloc de a se lămuri decât 
propriile lor presupuneri. 


CAPITOLUL XLIX 


Oricât de inexplicabile i s-ar fi părut, întregii familii, 
împrejurările ce duseseră la această eliberare, era cert că 
Edward scăpase; şi era pentru toată lumea uşor de 
prevăzut cum avea el să se folosească de această 
libertate; căci după ce cunoscuse timp de mai bine de 
patru ani binefacerile unei logodne pripite, pe care o 
făcuse fără consimţământul mamei lui - având în vedere 
prima sa încercare ce dăduse greş, la ce altceva te puteai 
aştepta de la el decât să se logodească pe dată din nou? 

De fapt, misiunea cu care venise la Barton, era foarte 
simplă. Nu voia decât să o roage pe Elinor să se mărite cu 
el; şi ţinând seama că nu era cu totul lipsit de experienţă 
într-o asemenea privinţă, putea să pară ciudat că se 
simte atât de stânjenit cum era de fapt făcând o cerere în 
căsătorie, că avea nevoie de atâta încurajare şi de aer 
curat. 

Dar cred că nu este nevoie să mai spunem cât timp a 
trebuit să se plimbe până ce a luat hotărârea, cât de 
curând s-a ivit prilejul ca el să şi-o pună în aplicare, în ce 
fel a făcut-o şi cum a fost primită propunerea lui. 
Ceea ce trebuie neapărat relatat este că pe la patru, când 
se aşezară cu toţii la masă, deci la trei ore după sosirea 
lui, Edward fusese acceptat de Elinor, căpătase 

încuviințarea mamei ei şi nu numai că se putea manifesta 
ca un îndrăgostit entuziast, ci şi era, de fapt şi de drept, 
unul dintre cei mai fericiţi oameni. Situaţia lui îi aducea 
într-adevăr mai mult decât deplină mulțumire 
sufletească. 
Nu numai că se putea bucura de obişnuitul succes al unei 
iubiri împărtășite, ce-i umplea inima de încântare, 
făcându-l să fie vesel şi binedispus. Se eliberase, şi pe 
lângă toate, fără să aibă nimic să-şi reproşeze, dintr-o 
încurcătură care îl făcuse multă vreme să se simtă 
nenorocit, scăpase de o femeie pe care de multă vreme 
încetase s-o mai iubească; şi ajunsese dintr-o dată într-o 
situaţie de paşnică siguranţă, la care se gândise probabil 
aproape cu _ disperare, de îndată. ce apucase să o 
dorească din inimă. Atinsese fericirea pornind nu de la 
îndoială şi încordare, ci de la o cumplită suferinţă 
sufletească; şi schimbarea se manifestă vădit printr-o 
voioşie atât de sinceră, de debordantă şi de plină de 
recunoştinţă, cum nu le mai fusese dat prietenelor lui să 
vadă vreodată la el. 

Acum îşi deschise sufletul faţă de Elinor; îi mărturisi 
toate slăbiciunile şi greşelile de care se făcuse el vinovat 
şi ataşamentul de tânără fără experienţă faţă de Lucy, fu 
acum analizat cu demnitatea filosofică a celor douăzeci şi 
patru de ani ai lui. 

— A fost o pornire prostească, nebunească din partea 
mea, spuse el, rezultatul faptului că nu cunoşteam lumea 
şi că n-aveam altceva mai bun de făcut. Dacă la 
optsprezece ani, atunci când m-a luat de la domnul Pratt, 
mama s-ar fi gândit să mă facă să îmbrăţişez vreo 
profesie, cred, ba sunt chiar sigur, că nu s-ar fi întâmplat 
să mă logodesc; căci deşi am plecat din Lonagstaple cu o 
dragoste - pe care o socoteam pe atunci de nezdruncinat 
- pentru nepoata lui, dacă atunci aş fi avut vreo 
îndeletnicire care să mă preocupe şi să mă ţină câteva 
luni departe de ea, aş fi scăpat foarte curând de acea 

afecţiune închipuită, mai ales dacă m-aş fi învârtit şi eu 
mai mult prin lume, aşa cum aş fi fost obligat de o 
asemenea situaţie. Dar în loc să am ceva de făcut, în loc 
ca familia mea să se gândească să-mi aleagă o profesie 
sau să mă lase pe mine s-o fac, m-am întors acasă să-mi 
pierd timpul trândăvind; şi în anul care a urmat n-am 
reuşit să am vreo ocupaţie nici măcar cu numele - ca de 
pildă să fiu la universitate - căci nu m-au înscris la Oxford 
decât când am împlinit nouăsprezece ani. Aşa că n- 
aveam nimic alta mai bun de făcut în lume decât să-mi 
închipui că sunt îndrăgostit; şi cum mama mea n-a reuşit 
în niciun fel să transforme casa noastră într-un cămin 
agreabil, cum n-aveam un prieten şi un tovarăş în fratele 
meu şi nu-mi plăcea să leg noi cunoştinţe, a fost cât se 
poate de firesc ca eu să revin foarte adesea la 
Longstaple, unde mă simţeam întotdeauna ca acasă şi 
unde ştiam că sunt întotdeauna bine primit; aşa că acolo 
mi-am petrecut cea mai mare parte din timp, între 
optsprezece şi nouăsprezece ani: Lucy îmi apărea drept 
cea mai blândă şi mai amabilă fată din lume. Pe deasupra 
mai era şi drăguță - sau cel puţin aşa mi se părea mie pe 
atunci; şi văzusem atât de puţine alte femei, încât nu 
puteam face comparații ca să fiu conştient şi de defecte. 
Ţinând aşadar seama de toate acestea, sper că, oricât de 
nechibzuită ar fi fost logodna noastră, aşa cum s-a 
dovedit de fapt a fi, în toate privinţele, n-a fost, la timpul 
acela o nebunie nefirească sau de neiertat. 

Schimbarea ce se produsese, în decurs de câteva ore, 
în mintea şi starea de spirit a celor din familia Dashwood 
fu atât de mare, de fericită, încât promitea să le ofere 
satisfacția unei nopţi de nesomn. Doamna Dashwood, 
prea încântată ca să se mai gândească la odihnă, nu ştia 
cum să-şi manifeste dragostea ei faţă de Edward, şi nici 
cum să o laude mai mult pe Elinor, nu ştia cum să fie 
suficient de recunoscătoare sorții pentru că-l eliberase pe 
Edward, fără să-i rănească sentimentele delicate şi nici 


395 


Elinor şi Marianne 
cum să. le lase răgaz tinerilor să stea de vorbă 
nestingheriţi şi, totodată, să se poată şi ea bucura, aşa 
cum dorea, de vederea şi societatea lor. 

Marianne nu-şi putu exprima fericirea altfel decât 
vărsând lacrimi.  Vrând-nevrând, mintea ei făcea 
comparații şi încerca regrete; iar bucuria ei, deşi la fel de 
sinceră şi adevărată pe cât era şi dragostea ce-o simţea 
pentru sora ei, nu era de natură s-o facă să devină nici 
veselă şi nici vorbăreaţă. 

Dar Elinor? Cum ar trebui să descriem sentimentele ei? 
Din clipa în care aflase că Lucy s-a căsătorit cu altul, că 
Edward e liber şi până în clipa în care el dăduse temei 
speranţelor pe care ea şi le făcuse neîntârziat, Elinor nu 
mai avusese o clipă de linişte, deşi încercase, între timp, 
sentimente foarte diferite. Dar când trecu şi momentul cel 
greu, când toate îndoielile şi întreaga ei îngrijorare fură 
înlăturate, când îşi compară situaţia cu cea de până 
atunci, când îl văzu pe Edward scăpat în mod onorabil de 
logodna lui anterioară, când văzu cum, profitând fără 
întârziere de această eliberare, venise la ea să-i spună că 
o iubeşte cu tot atâta duioşie şi statornicie, precum 
presupusese ea întotdeauna - când îşi dădu seama de 
toate acestea, fu copleşită, doborâtă de propria ei 
fericire; şi cum, spre norocul nostru, mintea omenească 
se obişnuieşte uşor cu orice schimbare în bine, nu-i 
trebuiră decât câteva ceasuri să-şi potolească starea de 
spirit şi să-şi liniştească inima. 

Edward era acum stabilit la vilă pe cel puţin o 
săptămână, căci orice treburi ar fi avut el de dus la 
îndeplinire, era imposibil să acorde mai puţin de o 
săptămână bucuriei lui de a fi alături de Elinor sau să 
mărturisească jumătate din câte avea el de spus despre 
trecut, prezent şi viitor; căci deşi două fiinţe raţionale 
sunt în măsură să discute în câteva ore de conversaţie 
neîntreruptă mai multe subiecte decât se întâmplă în 

mod obişnuit, lucrurile stau însă altfel când este vorba de 
doi îndrăgostiţi. 

Ei nu socotesc niciodată încheiat un subiect şi nici 
terminată o comunicare, dacă n-au mai făcut-o de cel 
puţin douăzeci de ori până atunci. 

Fireşte că unul dintre primele subiecte luate în discuţie 
de către cei doi îndrăgostiţi fu căsătoria lui Lucy, uimirea 
firească şi nesfârşită pe care ea o stârnea tuturora; şi 
cum Elinor îi cunoştea foarte bine pe amândoi, atât pe 
Lucy cât şi pe Robert, acest lucru o făcea să considere 
mariajul lor ca reprezentând cea mai extraordinară şi 
inexplicabilă situaţie de care aflase până atunci. Cum de 
ajunseseră să se căsătorească şi ce anume nu-i reuşiseră 
să-l facă pe Robert să se-nsoare cu o fată, despre a cărei 
frumuseţe îl auzise chiar ea vorbind fără pic de admiraţie 
- o fată care mai era, pe deasupra, logodită cu fratele lui 
şi din pricina căreia acel frate fusese izgonit din familie - 
acestea reprezentau mistere ce-i depăşeau puterea de 
înţelegere. Întreaga poveste îi desfăta inima, imaginaţia 
ei o considera ridicolă, dar pentru mintea ei, pentru 
judecata ei, era enigma cea mai de nedezlegat. 

Edward se strădui totuşi să o explice, făcând 
presupunerea că, poate, după ce se  întâlniseră 
întâmplător, îngâmfarea unuia fusese atât de măgulită de 
linguşelile celeilalte, încât până la urmă se ajunsese la 
deznodământul ştiut. Elinor îşi aduse aminte de cele ce-i 
spusese Robert în Harley Street, despre părerea acestuia 
cu privire la influenţa pe care intervenţia lui ar fi putut s-o 
aibă asupra situaţiei fratelui său, dacă ea ar fi fost făcută 
la timp. Îi relată lui Edward spusele fratelui lui, Robert. 

— În cele ce mi-ai spus îl recunosc întocmai pe Robert, 
remarcă Edward numaidecât. Şi poate că la asta s-a şi 
gândit, adăugă el după aceea, când a făcut cunoştinţă cu 
ea. Şi este foarte probabil că Lucy a încercat la început 
să-i obţină serviciile în favoarea mea. Şi abia după aceea 
s-ar putea să se fi născut alte planuri. 

Dar de când existau relaţii între Lucy şi Robert, în 

această privinţă nici Edward şi nici Elinor nu ştiau absolut 
nimic; căci la Oxford, unde se hotărâse Edward să stea, 
după ce părăsise Londra, nu avusese prilejul să afle alte 
lucruri despre ea, decât cele pe care i le comunica 
Lucy personal, iar scrisorile acesteia, până în ultima clipă, 
n-au fost nici mai rare şi nici mai puţin afectuoase decât 
de obicei. Aşa că n-a avut nici cea mai mică bănuială care 
să-l pregătească pentru ceea ce avea să se întâmple; şi 
când în cele din urmă află noutatea printr-o scrisoare pe 
care o primi chiar de la Lucy, un timp, rămase, după 
părerea lui, pe jumătate prostit, încercând sentimente 
când de uimire şi de groază, când de bucurie la gândul că 
devenise astfel un om liber. Edward îi înmână lui Elinor 
scrisoarea ce o primise de la Lucy. 


„Dragă domnule, 

Fiind foarte sigură că am pierdut de multă vreme 
dragostea dumitale, am considerat că sunt liberă să-mi 
dăruiesc sentimentele altui bărbat şi nu mă îndoiesc că 
voi fi la fel de fericită cu el, cum credeam pe vremuri că 
aş putea fi cu dumneata; dar consider că e mai prejos de 
demnitatea mea să accept mâna cuiva care şi-a dăruit 
inima altei femei. Doresc din suflet să fii fericit în 
alegerea dumitale şi nu va fi vina mea dacă nu vom 
rămâne prieteni buni, aşa cum s-ar cuveni să fim, datorită 
legăturilor de rudenie ce există acum între noi. Recunosc 
deschis că nu-ți-port de loc pică şi sunt sigură că vei fi 
prea generos să ne faci vreun rău. Fratele dumitale mi-a 
câştigat pe de-a-ntregul inima, şi cum n-am putea trăi 
unul fără celălalt, tocmai ne-am întors de la altar, ne 
aflăm în drum spre Dawlish, unde vom rămâne câteva 
săptămâni; scumpul dumitale frate tine mult să vadă 
acest loc, dar eu m-am gândit ca înainte de a pleca să te 
deranjez cu aceste câteva rânduri, rămânând sincera 
dumitale prietenă şi cumnată, care-ţi doreşte tot binele, 

Lucy Ferrars" 

„Am ars toate scrisorile dumitale şi o să-ţi înapoiez cu 
prima ocazie medalionul. Distruge şi dumneata, te rog, 
mâzgălelile mele - dar dacă doreşti, poti păstra inelul cu 


şuvița mea de păr.” 


Elinor citi scrisoarea şi i-o înapoie fără niciun 
comentariu. 

— N-am să-ţi cer părerea în legătură cu felul în care e 
scrisă, spuse Edward. Pe vremuri n-aş fi vrut pentru nimic 
în lume ca tu să vezi vreo scrisoare de-a ei. E groaznic să 
ai şi o cumnată ce scrie astfel, dar încă o soţie! Cât mi-a 
mai fost de ruşine citindu-i rândurile ce mi le trimitea! Şi 
cred că pot spune că încă din prima jumătate de an a 
logodnei noastre aceasta este prima scrisoare ce-am 
primit-o de la ea al cărei conţinut compensează, pentru 
mine, defectele de stil. 

— Oricum se vor fi întâmplat lucrurile, spuse Elinor 
după o pauză, nu încape îndoială că s-au căsătorit; şi 
mama ta s-a pedepsit singură. Independenţa materială cu 
care l-a înzestrat pe Robert, din cauza resentimentelor ce 
le avea împotriva ta, i-a dat acestuia posibilitatea să 
aleagă singur; şi de fapt n-a făcut altceva decât să-l 
mituiască cu o mie de lire pe an pentru ca el să 
săvârşească însăşi fapta pentru care te-a dezmoştenit pe 
tine când ţi-a aflat intenţiile. Presupun că nu va fi mai 
puţin lovită de căsătoria lui Robert cu Lucy, decât ar fi 
fost dacă te-ai fi însurat tu cu ea. 

— Va fi încă şi mai rău lovită, căci Robert a fost 
întotdeauna favoritul ei. Va fi mult mai lovită şi din 
aceleaşi considerente îl va ierta mult.mai repede. 

Edward nu ştia care era în momentul acela adevărata 
stare de lucruri dintre mama lui şi Robert, căci nu 
încercase încă să ia legătura cu nimeni din familie. 
Părăsise Oxfordul la mai puţin de douăzeci şi patru de ore 

după ce primise scrisoarea lui Lucy şi neavând decât un 
singur ţel, cel mai apropiat drum spre Barton, nu avusese 
răgaz să se gândească la vreun alt plan de comportare 
decât la cel strict legat de destinaţia sa. Nu putea acţiona 
în niciun fel până când nu avea să ştie ce soartă îi 
hărăzeşte domnişoara Dashwood. Şi se poate presupune 
că iuţeala cu care venise să-şi întâmpine această soartă - 
în ciuda geloziei cu care se gândise odinioară la colonelul 
Brandon, a modestiei cu care-şi aprecia propriile merite şi 
a politeţii cu care se vorbea de îndoielile ce le avea în 
inimă - nu-l făcuse totuşi să se aştepte la o primire foarte 
proastă. Era de datoria lui, totuşi, să spună că se temuse 
de aşa ceva şi o făcu într-un chip foarte elegant. Ce-ar fi 
putut spune despre acelaşi lucru un an mai târziu îşi 
poate închipui orice soţ şi orice soţie. 

Elinor îşi dădea perfect de bine seama că Lucy 
intenţionase fără îndoială, să le inducă în eroare, să-i facă 
lui Edward un rău, când le trimisese mesajul prin Thomas; 
şi Edward însuşi, care era şi el acum pe deplin edificat cu 
privire la caracterul ei, nu-şi făcea scrupule s-o creadă 
capabilă de cea mai cumplită josnicie a unei firi 
nejustificat de răuvoitoare. Deşi îşi dăduse de multă 
vreme seama, încă dinainte de a: face cunoştinţă cu 
Elinor, de ignoranţa lui Lucy şi de lipsa de orizont 
manifestată de unele dintre părerile ei, el pusese totul pe 
seama faptului că nu este suficient de instruită; şi până 
ce nu primise ultima ei scrisoare, fusese întotdeauna 
încredinţat că este o fată binevoitoare, bună la suflet şi 
care ţine mult la el. Doar această convingere îl 
determinase să nu rupă o logodnă care, cu mult înainte 
ca ea să fi fost descoperită şi să stârnească mânia mamei 
lui, însemnase un izvor permanent de nelinişte şi de 
regret pentru el. 

— Am considerat, spuse'el, că, indiferent de propriile 
mele sentimente, este de datoria mea să o las pe ea să 
aleagă dacă vrea să continue sau să rupă logodna, atunci 

când mama ne-a renegat şi când am rămas fără niciun 
ajutor pe lume. Într-o asemenea situaţie, în care nimic nu 
părea să ispitească avariţia sau vanitatea vreunei fiinţe 
omeneşti, cum să-mi pot închipui - când ea a insistat atât 
de serios, cu atâta căldură, să-mi împărtăşească soarta, 
oricare-ar fi ea - că Lucy nu este animată de cea mai 
dezinteresată afecţiune? Şi nu pot înţelege nici chiar 
acum ce motiv o fi avut sau ce avantaj îşi închipuia că 
poate avea rămânând legată de un om faţă de care nu 
avea nici cea mai mică afecţiune şi care n-avea nimic alta 
pe lume decât două mii de lire. Nu putea să prevadă că 
domnul Brandon îmi va oferi parohia. 

— Nu, dar îşi putea închipui că se va întâmpla ceva în 
favoarea ta; că până la urmă familia ta s-ar mai 
îndupleca. Şi în orice caz n-avea nimic de pierdut, 
rămânând logodită cu tine, căci, după cum a şi dovedit-o, 
acest lucru nu i-a încătuşat nici pornirile şi nici acţiunile. 
Legătura cu tine era cât se poate de onorabilă şi probabil 
că, prin ea, a câştigat în ochii prietenilor ei; şi, de nu s-ar 
fi ivit ceva mai avantajos, atunci era mai bine pentru ea 
să se mărite cu tine, decât să nu se căsătorească de loc. 

Edward fu, fireşte, imediat convins că nimic n-ar fi 
putut fi mai firesc decât comportarea lui Lucy şi nici mai 
evident decât motivul acesteia. 

Elinor îl certă cu asprime pe Edward, aşa cum fac 
întotdeauna femeile când imprudenţa bărbaţilor nu este 
altceva decât un compliment ce li se aduce lor, că îşi 
petrecuse atâta timp cu ele la Norland, când de fapt cu 
siguranţă îşi dădea seama că se arăta nestatornic faţă de 
Lucy. 

— Te-ai comportat fără îndoială greşit, spuse ea; 
căci, lăsând la o parte propria mea convingere, datorită 
comportării tale, legăturile dintre noi creau o impresie 
greşită făcând lumea să se aştepte la ceva ce nu se putea 
întâmpla, din pricina situaţiei în care te găseai. 

fusese inima şi cât de tare greşise încrezându-se în 
trăinicia logodnei lui. 

— Am fost destul de prost să cred că, din pricină că 
inima mea era promisă alteia, nu putea exista vreo 
primejdie dacă mă aflam în preajma ta; conştiinţa faptului 
că sunt logodit mă făcea să sper că atât afecțiunea cât şi 
cinstea mea sunt sacre şi de neatins. Imi dădeam seama 
că te admir, dar îmi ziceam că asta nu înseamnă decât 
prietenie; şi n-am constatat cât de departe au mers 
lucrurile, până ce n-am început să fac comparații între 
tine şi Lucy. Din clipa aceea însă, bănuiesc, am făcut rău, 
zăbovind în Sussex; şi argumentele cu care mă 
convingeam că e necesar să rămân.acolo se rezumau la 
următoarele: 
pericolul mă priveşte doar pe mine; nu fac niciun rău 
altcuiva decât mie însumi. 

Elinor zâmbi şi clătină din cap. 

Edward află cu plăcere de apropiata sosire la vilă a 
colonelului Brandon, deoarece dorea cu adevărat nu 
numai să-l cunoască mai bine, dar să aibă un prilej pentru 
a-l convinge că nu mai e supărat că i-a oferit parohia 
Delaford. 

— Lucru care, spuse el, în momentul de faţă, după ce 
atunci i-am mulţumit cu atât de puţină politeţe, îl va fi 
făcut să creadă că nu l-am iertat niciodată pentru 
propunerea aceea. 

Şi acum, începu să se mire şi el că nu se dusese încă să 
vadă locul. Dar întreaga poveste îl interesase atât de 
puţin, încât toate câte le ştia el despre casă, grădină şi 
domeniile bisericii, despre întinderea parohiei, starea 
pământului, cât de mare era dajdia ce o primea biserica, 
nu erau decât informaţii primite de la Elinor, care şi ea le 
aflase de la colonelul Brandon şi le ascultase cu atâta 
atenţie încât ajunsese să cunoască pe deplin subiectul. 

Până la urmă o singură. chestiune rămase încă în 
suspensie; mai aveau de înfruntat o singură dificultate. 
Erau legaţi de o afecţiune reciprocă, aprobată cu toată 
căldura de prietenii lor adevăraţi; faptul că se cunoşteau 
atât de bine unul pe celălalt părea să prevadă fericirea lor 
ca pe o certitudine şi singurul lucru ce le trebuia era un 
venit din care să poată trăi. Edward dispunea de două mii 
de lire, iar Elinor de una; asta, împreună cu parohia 
Delaford, era toată averea lor; căci era imposibil ca 
doamna Dashwood să-i mai ajute cu ceva; şi niciunul 
dintre ei nu era chiar atât de îndrăgostit încât să creadă 
că un venit de trei sute cincizeci de lire pe an le putea 
asigura un trai confortabil. 

Edward mai spera totuşi într-o schimbare în bine a 
atitudinii mamei lui faţă de el; şi pe asta se bizuia el 
pentru a-şi rotunji veniturile. Dar Elinor nu-şi făcea astfel 
de speranţe; căci, de vreme ce Edward tot nu se va putea 
căsători cu domnişoara Morton şi cum doamna Ferrars se 
referise - în acei termeni măgulitori - la o eventuală 
căsătorie între ea, Elinor, şi Edward doar ca la un rău mai 
mic decât la căsătoria dintre el şi Lucy Steele, lui Elinor îi 
era tare teamă că lovitura ce i-o dăduse Robert mamei lui 
nu va servi la nimic altceva decât să o îmbogăţească pe 
Fanny. 

Cam. la patru zile după sosirea lui Edward, îşi făcu 
apariţia şi colonelul Brandon, desăvârşind astfel bucuria 
doamnei Dashwood şi făcându-i onoarea ca, pentru prima 
dată de când se aflau la Barton, să aibă mai mulţi 
musafiri decât putea să găzduiască vilişoara. Lui Edward i 
se rezervă privilegiul de prim sosit, aşa că domnul 
Brandon se ducea în fiecare seară la Barton Park, unde 
mai stătuse de atâtea ori şi de unde se întorcea de obicei 
dimineaţa, destul de devreme pentru a întrerupe tête-à- 
tâte-ul celor doi îndrăgostiţi dinaintea micului dejun. 

O şedere de trei săptămâni la Delaford, unde, în orele 

de seară, mai ales, nu prea avea mare lucru de făcut 
decât să calculeze disproporţia dintre vârsta de treizeci şi 
şase de ani şi cea de şaptesprezece, îl aduse la Barton, 
într-o stare de spirit care avu nevoie, pentru a deveni mai 
optimistă, de înfăţişarea mult mai sănătoasă a Mariannei, 
de căldura cu care ea îl primi, şi de încurajările mamei ei. 
Dar, între prieteni ca cei de la Barton, măgulit de 
aprecierea lor, Brandon se mai învioră. Nu-i ajunsese încă 
la urechi nicio veste despre căsătoria lui Lucy; nu ştia 
nimic despre cele întâmplate; aşa că, primele ceasuri ale 
vizitei lui şi le petrecu ascultând şi minunându-se. 
Doamna Dashwood îi explică totul; şi colonelul găsi un 
nou motiv să se bucure pentru ceea ce făcuse pentru 
domnul Ferrars, deoarece până la urmă ajutorul lui 
promova interesul lui Elinor. 

E inutil să spunem că domnii ajunseră să se aprecieze 
tot mai mult, pe măsură ce se cunoşteau mai bine, căci 
altfel nici nu se putea. Probabil că asemănarea dintre ei, 
dintre principiile lor sănătoase şi bunul lor simţ, 
asemănarea dintre temperamentul lor şi felul lor de a 
gândi, ar fi fost probabil suficientă pentru a-i face să se 
împrietenească, chiar şi fără să mai existe şi alte motive; 
dar faptul că erau îndrăgostiţi de două surori şi mai cu 
seamă de două surori ce ţineau atât de mult una la alta, 
făcu ca respectul reciproc dintre ei să devină inevitabil şi 
imediat ceea ce altfel ar fi trebuit poate să mai aştepte 
efectul timpului şi al judecății. 

Scrisorile ce le primiră de la Londra, care cu câteva zile 
în urmă ar fi făcut fiecare nerv din trupul lui Elinor să se- 
nfioare de emoție, ajunseră acum să fie citite mai 
degrabă cu veselie decât cu emoție. Doamna Jennings le 
scrise să le anunţe nemaipomenita întâmplare, să-şi dea 
drumul la cinstita ei indignare faţă de neseriozitatea fetei 
ce rupsese logodna şi să-şi reverse compătimirea faţă de 
bietul domn Edward. După cum era ea încredinţată, 
acesta o iubise la nebunie pe acea femeiuşcă ticăloasă şi 

nemernică şi acum, după toate probabilitățile, era la 
Oxford, cu inima zdrobită de durere. „Cred că nimic nu s- 
a pus la cale cu atâta şiretenie, continuă ea, căci nu sunt 
mai mult de două zile de când Lucy a trecut pe la mine şi- 
a stat aici vreo câteva ore. Nimeni n-a bănuit absolut 
nimic, nici măcar Nancy care, biata de ea, a venit 
plângând a doua zi, fiindu-i foarte frică de doamna 
Ferrars: şi neştiind cum să ajungă la Plymouth; căci se 
pare că, înainte de a se duce să se mărite, Lucy îi luase 
cu împrumut toţi banii, presupun că anume, ca să se 
poată făli cu ei, aşa că biata Nancy nu mai rămăsese nici 
măcar cu şapte şilingi; de aceea m-am bucurat foarte 
mult că i-am putut da cinci lire, ca să ajungă la Exeter, 
unde se gândeşte să stea vreo trei-patru săptămâni la 
doamna Burgess, sperând, după cum i-am spus şi eu, să 
se poată întâlni cu preotul. Şi după părerea mea răutatea 
lui Lucy care n-a vrut s-o ia şi pe Nancy în trăsură cu ei, le 
întrece pe toate. Bietul domn Edward! Nu-mi mai iese din 
minte, dar trebuie să-l portii să vină la Barton, şi 
domnişoara Marianne trebuie să încerce să-l consoleze. ” 

Jelaniile domnului Dashwood erau mai solemne. 
Doamna Ferrars era cea mai nefericită femeie din lume... 
biata Fanny trecuse prin chinuri -cumplite... şi el îşi 
exprima mirarea şi recunoştinţa faţă de providenţă că 
după o. asemenea lovitură cele două femei au mai putut 
rămâne în viaţă. Fapta lui Robert era de neiertat, dara lui 
Lucy era infinit mai ticăloasă. Doamna Ferrars nu vroia să 
i se mai pomenească despre niciunul dintre ei şi chiar 
dacă mai târziu ar fi putut fi cumva convinsă să-şi ierte 
fiul, soţia lui nu va fi niciodată recunoscută drept noră şi 
nici nu i se va permite să apară în faţa ei. In mod foarte 
rezonabil, John Dashwood consideră felul tainic în care 
ascunseseră totul ca sporind foarte mult gravitatea faptei 
lor căci, dacă ceilalţi ar fi bănuit ceva, s-ar fi luat măsurile 
cuvenite pentru a le împiedica mariajul; şi făcu apel la 
Elinor să regrete împreună cu el că logodna dintre Lucy şi 

Edward nu-şi găsise împlinirea, pentru că, aşa cum 
stăteau lucrurile, Lucy avusese posibilitatea să producă şi 
alte suferinţe familiei lor. John Dashwood continua astfel: 

„Doamna Ferrars n-a menționat încă numele lui 
Edward, fapt care nu ne surprinde; dar spre marea 
noastră uimire, n-am primit niciun rând de la el cu 
această ocazie. 
Cine ştie, poate că păstrează tăcerea ca să nu mai supere 
pe nimeni, aşa că am să-i trimit un bileţel la Oxford. Şi sã- 
i spun că atât sora lui cât şi eu ne gândim că o scrisoare 
cuviincioasă. şi supusă din partea lui, adresată eventual 
lui Fanny, care la rândul ei s-o arate mamei, n-ar fi poate 
luată în nume de rău; căci ştim cu toţii câtă duioşie 
încape în inima doamnei Ferrars şi.că nu doreşte nimic 
altceva decât să fie în termeni buni cu copiii ei.” 

Acest paragraf putea să aibă o oarecare importanţă 
pentru perspectivele şi comportarea lui Edward. Îl hotărî 
să încerce o împăcare, deşi nu tocmai în genul aceleia 
sugerate de sora şi de cumnatul lui. 

— O scrisoare cuviincioasă şi supusă! repetă el; 
poate că vor să-i cer mamei iertare pentru ingratitudinea 
lui Robert faţă de ea şi pentru necinstea lui faţă de mine? 
De supus n-am să mă supun. Cele prin care am trecut nu 
m-au făcut să devin nici umil şi nici pocăit. Am devenit un 
om fericit, dar asta nu-i interesează. Nu ştiu de-vreun act 
de supunere pe care s-ar cuveni să-l fac. 

— Fără îndoială că o poţi ruga să te ierte, spuse Elinor, 
pentru că ai jignit-o; şi cred că acum ar fi cazul să 
îndrăzneşti să pretinzi că-ţi pare rău că ai făcut o logodnă 
care a atras asupra ta supărarea mamei tale. 

Edward încuviinţă că asta ar putea-o face. 

— Şi poate că, după ce te-a iertat, n-ar fi nepotrivit să 
dovedeşti puţină smerenie când ai să-i aduci la cunoştinţă 
o a doua logodnă, care în ochii ei este aproape tot atât de 
neînţeleaptă ca şi prima. 

Edward nu avu nimic de spus împotriva celor sugerate; 
dar se mai împotrivi ideii de a le trimite o scrisoare chiar 
atât de umilă; aşa că, pentru a-i uşura situaţia, şi 
deoarece le declară că e dispus să facă concesii mai 
degrabă prin viu grai decât prin scris, ajunseră la 
hotărârea ca, în loc să-i trimită o scrisoare lui Fanny, să 
se ducă la Londra s-o roage din suflet să intervină în 
favoarea lui. 

— Şi dacă au să-l ajute cu adevărat să se împace cu 
mama lui, spuse Marianne cu noul ei gen de candoare, o 
să ajung să cred că până şi John şi Fanny sunt nişte 
oameni de treabă. 

După ce colonelul Brandon stătu la ele vreo trei-patru 
zile, cei doi bărbaţi plecară împreună de la Barton. 
Trebuiau să se ducă întâi la Delaford pentru ca Edward să 
ia cunoştinţă personal de viitoarea lui casă şi șă-şi ajute 
prietenul şi protectorul - să hotărască ce anume 
îmbunătăţiri trebuie să i se aducă; şi. de acolo, după vreo 
câteva zile, urma să plece mai departe la Londra. 


CAPITOLUL L 


După ce doamna Ferrars se împotrivi îndeajuns, cu 
destulă vehemenţă şi fermitate ca să fie pusă la adăpost 
de reproşurile de care îi era parcă întotdeauna teamă - şi 
anume că a fost-prea blândă. - Edward căpătă în cele din 
urmă permisiunea să se înfăţişeze dinaintea ei şi fu 
recunoscut din nou drept fiul ei. 

În ultima vreme familia ei suferise fluctuații 
considerabile. Timp de mulţi ani avusese doi fii; dar crima 
de care se făcuse vinovat Edward cu câteva săptămâni în 
urmă, urmată de desfiinţarea lui, i-l răpise pe unul dintre 
ei, iar apoi desfiinţarea similară a lui Robert o lăsase, timp 
de două săptămâni fără niciunul; şi acum, prin reînvierea 
lui Edward, avea din nou un fiu. 

În ciuda faptului că i se dăduse din nou permisiunea de 
a trăi, Edward simţi că viaţa îi mai este şi acum în 
primejdie atâta timp cât nu-i dezvăluise încă mamei lui 
actuala sa logodnă; căci, îi era tare teamă că darea ei în 
vileag ar putea aduce cu sine o schimbare bruscă în 
starea lui şi l-ar putea face să dispară tot atât de repede 
ca şi prima dată. Aşa încât îi dezvălui adevărul cu o 
precauţie temătoare; şi fu ascultat cu un calm neaşteptat. 
La început doamna Ferrars se strădui să-l convingă să nu 
se însoare cu domnişoara Dashwood, folosindu-se de 
toate argumentele ce-i stăteau la îndemână; îi spuse că 
dacă se va căsători cu domnişoara Morton, va avea o 
soţie de un rang social superior şi-şi sublinie afirmaţia, 
observând că .domnişoara Morton este fiica unui 
aristocrat, posesorul a treizeci de mii de lire, în timp ce 
domnişoara Dashwood nu era decât fiica unui simplu 
gentilom de ţară şi nu avea mai mult de trei mii de lire; 
când doamna Ferrars constată însă că, deşi recunoscând 
pe de-a-ntregul adevărul spuselor ei, Edward nu este 
totuşi de loc dispus să ţină seamă de el, ea chibzui că e 
mai înţelept, ţinând seama de experienţa din trecut, să 
cedeze; aşa că, după o amânare suficient de neplăcută 
pentru a-i salva - după părerea ei - demnitatea şi care nu 
făcu decât să împiedice orice bănuială de slăbiciune, îşi 
proclamă decretul prin care consimţea la căsătoria lui 
Edward cu Elinor. 

Ce avea să facă pentru a le spori veniturile, acest lucru 
avea să fie luat în discuţie după aceea; şi, cu acest prilej, 
reieşi foarte clar că, deşi Edward era acum singurul ei fiu, 
el nu era totuşi şi fiul ei cel mai mare; căci pe când Robert 
dispunea prin însăşi firea lucrurilor de o mie de lire pe an, 
nu se obiectă în niciun fel împotriva hirotonisirii lui 
Edward, pentru ca acesta să poată obţine astfel un câştig 
de cel mult două sute cincizeci de lire pe an; şi nici nu i se 
făcu vreo promisiune pentru prezent sau viitor, în afară 
de cele zece mii de lire care-i fuseseră date şi lui Fanny. 


409 


Elinor şi Marianne 

Această sumă însă era exact atât - sau poate chiar mai 
mult - decât ceea ce doreau şi la ce se aşteptaseră 
Edward şi Elinor; şi doamna Ferrars, prin scuzele ei 
şovăielnice păru a fi singura persoană care se miră că nu 
oferă mai mult. 

De îndată ce le fu astfel asigurat un venit cu totul 
suficient pentru a le acoperi nevoile, nu mai avură nimic 
alta de aşteptat, după ce Edward intră în posesia 
parohiei, decât să li se pună casa la punct, căreia 
colonelul Brandon, ţinând foarte mult s-o instaleze cum 
nu se poate mai bine pe Elinor, îi aducea considerabile 
îmbunătăţiri; şi după ce aşteptară câtva timp să fie 
terminate, după ce fură supuşi, aşa cum se întâmplă de 
obicei, la nenumărate dezamăgiri şi întârzieri, din pricina 
meşterilor din cale-afară de zăbavnici, Elinor, ca de 
obicei, fu aceea care renunţă la hotărârea lor fermă de a 
nu se căsători până ce totul nu va fi fost pus la punct, şi 
ceremonia avu loc în biserica din Barton, pe la începutul 
toamnei. 

Îşi petrecură prima lună de căsnicie, împreună cu 
prietenul lor, la conac, de unde puteau supraveghea felul 
în care înaintau reparaţiile de la casa parohială, putând 
da pe loc îndrumările dorite; aleseră tapetele, proiectară 
aleile cu boschete şi cele cu pietriş. Profeţiile doamnei 
Jennings se adeveriră în bună măsură, deşi puţin altfel, 
căci, înainte de căderea frunzelor fu în măsură să-l 
viziteze pe Edward şi pe soţia lui în casa parohială; şi, aşa 
cum îşi şi închipuia, constată că Elinor şi soţul ei alcătuiau 
cea mai fericită pereche din lume. Ei nu-şi mai doreau 
fireşte nimic decât să o vadă pe Marianne măritată cu 
colonelul Brandon şi să aibă o păşune mai bună pentru 
vacile lor. 

La început, imediat după ce se stabiliră în casă, fură 
vizitaţi ' de mai toate rudele şi prietenii lor. Doamna 
Ferrars veni să inspecteze fericirea conjugală pe care îi 

era aproape ruşine că o autorizase; şi chiar: şi John 
Dashwood cu soţia lui îşi permiseră luxul unei călătorii din 
Sussex pentru a-i onora cu o vizită. 

— N-am să-ţi spun că sunt dezamăgit, scumpa mea 
soră, îi spuse John, pe când se plimbau împreună într-o 
dimineaţă prin faţa porţii conacului Delaford, asta ar 
însemna că spun, prea mult, căci, aşa cum stau lucrurile, 
nu încape îndoială că ai fost una dintre cele mai 
norocoase fete din lume. Dar trebuie să-ţi mărturisesc că 
mi-ar face mare plăcere să-l pot avea drept cumnat pe 
colonelul Brandon. Proprietatea lui de aici, domeniile lui, 
conacul... totul atât de respectabil şi într-o stare 
excepţională! Şi pădurile ce le stăpâneşte... pe cinstea 
mea dac-am mai văzut în tot comitatul Dorsetshire 
cherestea mai bună decât aceea ce se află acum în 
depozitul din Delaford. Şi poate că deşi Marianne nu pare 
a fi persoana cea mai indicată să-l ispitească, cred, totuşi, 
că ar fi recomandabil să-i faci să vină mai des pe la voi; 
căci, întrucât am impresia că domnul Brandon stă mai 
mult pe acasă, nu se ştie niciodată ce se poate întâmpla. 
Atunci când oamenii au ocazia să se întâlnească mai 
adesea şi nu mai văd altă lume... şi ţie are să-ţi vină 
întotdeauna uşor s-o pui în valoare. Şi-aşa mai departe. 
Pe scurt, ai putea să-i oferi Mariannei o şansă: înţelegi ce 
vreau să spun. 

Dar deşi doamna Ferrars veni într-adevăr să-i vadă şi-i 
trată întotdeauna de parcă ar fi simţit o sinceră afecţiune 
pentru ei, nu fură niciodată deranjaţi de o adevărată 
favoare şi preferinţă din partea ei. Şi aceasta datorită 
nebuniei lui Robert şi vicleniei soţiei lui; căci ei reuşiră să 
o câştige de partea lor într-o perioadă de numai câteva 
luni. Deşteptăciunea şi egoismul lui Lucy, care la început 
îl băgaseră pe Robert în bucluc, fură principalul 
instrument al scăpării lui; căci smerenia ei respectuoasă, 
asiduitatea atenţiilor şi nesfârşitele sale linguşeli de 
îndată ce găsiră cel mai neînsemnat prilej pentru a le 

pune în practică, o făcură pe doamna Ferrars să se 
împace cu alegerea lui şi-i dădură posibilitatea să se 
bucure din nou de toate favorurile ei. 

Întreaga comportare a lui Lucy în toată povestea, 
încoronată în cele din urmă de prosperitate, oferă aşadar 
un exemplu cât se poate de încurajator de ceea ce este în 
stare să realizeze o grijă serioasă, permanentă faţă de 
interesele proptii - oricâte piedici li s-ar pune în cale - în 
a-şi asigura toate avantajele sorții, fără alt sacrificiu decât 
acela al timpului şi conştiinţei. Când Robert încercă să 
facă la început cunoştinţă cu ea şi se duse personal.să o 
viziteze la Bartlett's Buildings, n-o făcu decât cu scopul ce 
i-l încredinţase fratele lui. N-avusese altă intenţie decât 
aceea de a o face să renunţe la logodna ei cu Edward; şi 
cum n-avea nimic mai greu de înfrânt decât afecțiunea lor 
reciprocă i se păruse foarte firesc să rezolve problema 
într-o întrevedere sau două. Dar în această privinţă, şi 
numai în aceasta, se dovedi a nu avea dreptate; căci deşi 
curând Lucy îi dădu speranţe că elocvenţa lui o va 
convinge cu timpul, mai era întotdeauna nevoie de încă o 
vizită şi de încă o conversaţie pentru ca ea să se lase pe 
deplin convinsă. Când se despărţeau, în minte îi zăboveau 
întotdeauna anumite îndoieli, ce n-ar fi putut fi înlăturate 
decât de o altă jumătate de oră de conversaţie cu el. În 
felul acesta reuşi să-l aducă mereu în preajma ei, iar 
restul urmă de la sine. Incet, încet, în loc să mai 
vorbească despre 
Edward, ajunseră să vorbească despre Robert - un 
subiect despre care acesta avea întotdeauna mai multe 
de spus decât orice altceva şi pentru care Lucy avea în 
curând să trădeze un interes la fel de mare ca şi al lui; 
pe scurt, deveni repede evident pentru amândoi că 
Robert luase pe de-a-ntregul locul fratelui său. Era 
mândru de cucerirea lui, mândru de a-l fi păcălit pe 
Edward, mândru că se căsătorise în secret, fără 
consimţământul mamei lor. Se ştie-ce-a urmat imediat 

după aceea. Petrecură câteva luni -de mare fericire la 
Dawlish; căci Lucy avea multe rude şi vechi cunoştinţe de 
care trebuia să se debaraseze - iar el întocmi mai multe 
planuri pentru câteva vilişoare splendide. Intorcându-se 
de acolo, la Londra, reuşi să obţină iertarea doamnei 
Ferrars, printr-un mijloc foarte simplu, de care se folosi la 
îndemnul lui Lucy şi anume acela că se duse să i-o ceară. 
Aşa cum era şi de aşteptat, iertarea îl incluse la început 
numai pe Robert, iar Lucy, care nu-i datora nimic mamei 
lui, aşa că nu putuse păcătui în niciun fel, rămase 
neabsolvită încă vreo câteva săptămâni. Dar perseverând 
într-o atitudine umilă şi trimiţându-i tot felul de mesaje 
smerite, condamnând chiar ea vina lui Robert şi arătând 
recunoştinţă pentru lipsa de bunăvoință cu care era 
tratată de doamna Ferrars, Lucy obţinu, în cele din urmă, 
atenţia trufaşă a soacrei ei, care o copleşi prin bunăvoința 
sa condescendentă şi care, curând după aceea, într-un 
ritm foarte rapid, ajunse la cel mai înalt grad de afecţiune 
şi influenţă, Lucy îi deveni la fel de necesară doamnei 
Ferrars cum îi erau Robert sau Fanny; şi dacă Edward nu 
fu nicicând iertat din inimă pentru că intenţionase o dată 
să se însoare cu ea şi dacă Elinor, deşi superioară lui Lucy 
în ceea ce priveşte atât averea, cât şi originea socială, 
era numită intrusă, Lucy fu considerată în toate privinţele, 
fapt recunoscut în mod făţiş, drept un copil favorit. Se 
stabiliră la Londra, primiră un ajutor foarte generos din 
partea doamnei. Ferrars, fiind în cei mai buni termeni 
posibili cu John şi Fanny Dashwood; 
şi dacă nu ţinem seama de geloziile şi duşmănia care au 
dăinuit tot timpul între Fanny şi Lucy şi în care, fireşte, 
erau amestecați şi soţii lor şi nici de nenumăratele 
neînţelegeri domestice chiar dintre Robert şi Lucy, s-ar 
putea spune că nimic nu putea întrece armonia în care 
trăiau cu toţii. 

Ce anume făcuse Edward pentru a-şi pierde dreptul de 
fiu mai mare ar fi putut fi pentru- mulţi o enigmă de 

nedezlegat. lar ce făcuse Robert pentru a câştiga acest 
drept putea să-i uimească şi mai tare pe aceştia. Era, 
totuşi, un aranjament ce-şi avea justificarea în efectele 
lui, dacă nu şi în cauza lui, căci nimic din stilul de viaţă 
sau de exprimare al lui Robert nu dădu vreodată de 
bănuit că şi-ar fi regretat bogăţia fie pentru că îi lăsa prea 
puţin fratelui său, fie pentru că îi aducea lui prea mult; şi 
dacă ar fi fost să-l judecăm pe Edward după felul prompt 
în care-şi îndeplinea îndatoririle, după afecțiunea sa tot 
mai profundă pentru soţia şi căminul lui şi după veselia să 
constantă, nu l-am putea considera mai puţin mulţumit 
de soarta lui sau mai puţin doritor să intervină vreo 
schimbare. 

Căsătorindu-se, Elinor se despărţi cât mai puţin cu 
putinţă de familia ei fără însă a face vilişoara de la Barton 
să devină cu totul inutilă - căci mama şi surorile ei îşi 
petreceau mai bine de -jumătate din timp la ea. 
Doamna Dashwood acţiona din plăcere, cât şi din motive 
strategice făcând vizite atât de dese la Delaford; căci 
dorinţa ei de a o face pe Marianne să se întâlnească cu 
colonelul Brandon nu era de loc mai puţin serioasă, deşi 
era fără îndoială mai cuprinzătoare în vederi decât cea 
exprimată de John. Devenise acum preocuparea ei 
favorită. Oricât de prețioasă ar fi fost pentru ea prezenţa 
fiicei sale, nu dorea nimic mai mult decât să renunţe la 
această permanentă bucurie a ei în favoarea apreciatului 
ei prieten; Edward şi Elinor. ţineau -şi ei să o vadă pe 
Marianne instalată la conac. Atât Edward, cât şi soţia lui, 
îşi dădeau seama de mâhnirea colonelului şi de obligaţiile 
lor faţă de acesta, aşa că Marianne, printr-un fel de 
încuviinţare tacită, urma să fie răsplata tuturor acestora. 

Având de înfruntat o asemenea coaliţie, fiind acum 
convinsă de bunătatea colonelului, de profunda lui 
afecţiune faţă de ea, de care deveni şi ea, în cele din 
urmă, conştientă - ce mai putea face Marianne? 


414 


Jane Austen 


Mariannei Dashwood îi fusese menită o soartă cu totul 
aparte. Fusese menită să descopere ce concepţii greşite 
avea şi să compenseze prin conduita ei maximele 
preferate. Fusese menită să-şi înfrângă dragostea simțită 
la vârsta înaintată de şaptesprezece ani şi să accepte să 
se căsătorească cu un altul, neavând pentru acesta decât 
stimă şi o vie prietenie! lar acest din urmă bărbat, era un 
om ce nu suferise mai puţin decât ea din pricina unei 
iubiri anterioare; pe acest bărbat îl considerase cu doi ani 
în urmă, prea bătrân spre a se mai putea căsători - şi 
care, pe lângă toate, mai simţea nevoia să fie protejat de 
o vestă de flanelă! 

Dar aşa s-a întâmplat. În loc să fie sacrificată pe altarul 
unei pasiuni irezistibile, aşa cum se gândea ea odinioară 
că i-ar place să se petreacă lucrurile, în loc să rămână de- 
a pururi alături de mama ei şi să-şi găsească plăcere într- 
o viaţă retrasă şi în studiu, aşa cum se hotărâse ea odată, 
când chibzuise cu mai mult calm şi cumpătare, - la 
nouăsprezece ani ajunse să accepte o nouă legătură, 
asumându-şi noi îndatoriri, într-o casă a ei, în calitate de 
soţie, stăpână a unei familii şi proteguitoare a unui sat 
întreg. 

Colonelul Brandon era acum la: fel de fericit cum 
considera că merită să fie toţi cei ce-l iubeau. Marianne îl 
consolă pentru tot ceea ce suferise el în trecut; dragostea 
şi prezenţa ei îl făcură să devină vioi şi vesel; şi faptul că 
Marianne ajunse. să fie fericită ştiind că-i aduce fericire; 
deveni convingerea şi încântarea acelora care o 
urmăreau cu atenţie. In dragoste, Marianne nu putea 
umbla cu jumătăţi de măsură şi cu timpul întreaga-i inimă 
deveni tot atât de devotată soţului ei pe cât îi fusese 
odată lui Willoughby. 

Willoughby nu află de căsătoria ei fără o strângere de 
inimă; şi curând după aceea fu pedepsit pe deplin, prin 
aceea că doamna Smith, îl iertă din proprie iniţiativă. 

Dând drept justificare a înduplecării ei faptul că el se 
căsătorise cu o femeie de bună condiţie, doamna Smith îi 
dădu să înţeleagă că, de s-ar fi comportat în chip onorabil 
faţă de Marianne, ar fi putut deveni dintr-o dată fericit şi 
bogat. Şi nu trebuie să punem la îndoială faptul că 
regretul lui pentru felul în care se comportase - ceea ce 
adusese cu sine propria lui pedeapsă - era într-adevăr 
sincer; 'şi nici că l-a invidiat multă vreme pe colonelul 
Brandon sau că i-a părut rău după Marianne. Dar nu 
trebuie, pe de âltă parte, să ne aşteptăm că a rămas 
pentru totdeauna neconsolat, că a fugit de societate sau 
că felul lui de a fi a devenit sumbru şi mohorât - căci nu 
s-a întâmplat nimic din toate acestea. Rămase un om 
activ şi adesea se distra după pofta inimii. Soţia lui nu era 
întotdeauna prost dispusă şi nici căminul lui nu era 
întotdeauna dezagreabil; şi şi-a găsit destulă mulţumire 
crescând cai şi câini şi practicând tot felul de sporturi. 

Dar, în ciuda nepoliteţii comise de a supravieţui după 
ce o pierduse pe Marianne, Willoughby a păstrat 
întotdeauna pentru ea o certă afecţiune, care-l făcea să 
se intereseze de tot ce i se întâmpla, considerând-o, în 
taină, a fi un etalon de perfecţiune feminină; şi pe multe 
femei frumoase le-a desconsiderat după aceea, declarând 
că nu suferă comparaţie cu doamna Brandon. 

Doamna Dashwood fu. îndeajuns de precaută să 
rămână la vilă, fără să încerce să se mute la Delaford; şi 
când Marianne părăsi Bartonul, Margaret ajunsese - din 
fericire pentru sir John şi doamna Jennings - la o vârstă 
foarte potrivită pentru dans, fiind destul de atrăgătoare 
pentru a se putea presupune că are un admirator. 

Între Barton şi Delaford se stabili acea constantă 
comunicare dictată în chip firesc de o puternică afecţiune 
de familie; şi printre meritele şi fericirea lui Elinor şi a 
Mariannei nu trebuie să considerăm de mică importanţă 
faptul că, deşi surori şi deşi stând atât de aproape una de 

cealaltă, ele reuşiră să convieţuiască- fără să se certe sau 
să strecoare vreodată cea mai mică răceală între soţii lor. 


---- Sfârşit ---- 

